Lopit: Bible for 1 Corinthians, 1 John, 1 Thessalonians, 1 Timothy, 2 Corinthians, 2 John, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹Egioro to buk no fureta inno hohonyiok Yesu Kristo, lonyi Davide, ara ifa Davide lonyi ²Abramo. Ara ifa Abramo monye Isako, monye Yakobo, monye Yuda, iko ilasira honyie. ³Ara Yuda monye Perese iko Sera oŋorwuo Yuda Tamara, ara Perese monye Hesrone, monye Ram.⁴Ram monye Amminaddaba, monye Nasona, monye Salmone. ⁵Ara Salmone monye Boas ojio oŋorwo honye Rahaba ara Boas monye Abede ojio oŋorwo honye Ruta, ojio obede ara monye Yese. ⁶Ara hidofe Yese monye habu Davide. Ara Davide monye Salamone ho oŋorwo honyie Uriah.⁷Ara Salamone monye Rehobom, ojio Rehobom ara monye Abiyah, Abiyah monye Asa. ⁸Asa monye Yosefata, ojio Yosefata ara monye Yoram ojio Yoram ara monye Usiah.⁹Usiah monye Yotama, Yotama monye Ahas, Ahas monye Hesekiya. ¹⁰Hesekiah monye Manase, Manase monye Amon, Amon monye Yosiah. ¹¹Ara Yosiah monye Yekona iko ilasira honyie to holoŋ nafa etuwotori Babilonia hiyyo illo Isaraile a Yuda.¹²Ta halu etuwotori nohosie a Babilonia, era ifa Yekonia monye Salatiele, Salatiele hohonyie Serubabel. ¹³Serubabel monye Abiuda, Abiuda monye Eliakima, Eliakima monye Asara. ¹⁴Asara monye Sadoka, Sadoka monye Akim, Akim monye Eliuda.¹⁵Eliuda monye Eleasara, Eleasara monye Matana, ojio Matana ara monye Yakobo. ¹⁶Ara Yakobo monye Yosefu oliawa Maria, inyia hotonye Yesu, lia lellilloŋo Kristo. ¹⁷Tonia daŋ, ara ifa hilahajik tomon haŋwan tara Abramo man to Davide man to holoŋ nafa etuwotori Babilonia hilahajik tomon ha aŋwan daŋ, man eba to Kristo.¹⁸Ara ifa hesiu no Kristo iyya inna, eruk ifa hotonye honyie Maria Yosefu, ayama inyia ati obe isia ottirohini wati innohosie, Owodi ifa inyia to Oyiri lo libo. ¹⁹Ojio oliawa honyie Yosefu, apiahari tara honyie dee nyo ara ifa inyia tuŋani la abaŋ Hollum, obe hidofe inyia awak hisio Maria irri.²⁰Egigilo ifa inyia hirro hunna ta harie, ottu ifa anjilo la Habu to honyie to riga atta hijo, “Yosefu, lonyi Davide, baŋa abaŋeyari Maria hatara oŋorwo hoi, nyo hiito lia owodi inyia, owodi inyia to Oyiri lo Olibo. ²¹Esiu iso inyia hiito, ejio iso itai efurek inyia Yesu, nyo etilohu iso inyia hiyyo illohonyie tara hiyyata innohosie.”²²Edoŋ hirro innia daŋ hetisiruni hiro na Habu nafa ero hekilani hijio, ²³”Owodi iso hoduoti atta esiu lonyi, ellilloŋo iso fure nohonyie, “Immanuele”--No ojio, “Owuon Hollum iko hoi.”²⁴Ocieŋu Yosefu atta hihuma iyya efak anjilo la Habu inyiaa atta eyyari inyia hatara oŋorwo honye. ²⁵Ati obe ifa inyia otirohini ho Maria man esiuni Maria lonyi honye, atta efurek inyia Yesu.

Chapter 2

¹Ifa esiuni Yesu to doŋe no Betlehem no Yudea to holoŋitek inno habu Erode, afanu ifa lofiorojok to hidwoŋi no holoŋ man Yerusalem atta hijo, “Tahu Habu lia lo Yudea lia hetek esiuni? ²Nyo egonyu iyyohoi haheri no honyie te idoŋi no holoŋ atta iyyohoi afanu hitihabwo inyia.” ³Nafa etiru habu Erode hirro innia, atta taji nohonyie hilafuho daŋ iko hiyyo illo Yerusalem.⁴Ottubak ifa Erode fadirihien iko hegiorok daŋ illo honyie atta hifi isia hijio, “Esiu iso hiyyo Kristo aji?” ⁵Etirraŋ isia to honyie hijio, “Esiuni iso inyia to Betlehem no Yudea, nyo egiorok ifa hekilani hijio, ⁶’Iyye Betlehem, doŋe no Yuda, ebe iso iyye era halu tohiji ho doŋe nia, obolo doŋe no Yuda, nyo ottu iso hekumoni tara hatai lia lottu hirribita hiyyo illallaŋ Isaraile.”⁷Ellilloŋu Erode fiorojok hame atta hifia isia hijio, “Oliew haheri ifa anu ⁸Atta inyia efahak isia a Betlehem hijo, “Ifeti, itisiahai hiito. Larumek itai inyia, iyani ta hanaŋ hiram, anyar awu naya hitihabwo inya.”⁹Ifa etiru isia hirro inno habu, atta isia efi hikoi nohosie ojio haheri nafa egonyu isia beren atta eno to hosiere hosie man ebarari to hide ta mai nafa owuanari hiito, ¹⁰Omuno ifa fiorojok no no to hegonyu nohosie haheri.¹¹Ajiŋak isia a haji atta egonyu hiito iko hotonye honye Maria. Origoŋo isia atta hitihabwo hito. Ata isia hiŋa sienuhi inohosie, atta hisiara to honyie hisiorita huna ara yiel iko atagoŋ inno oŋuo girgir. ¹²Attati Hollum hisor isia to rigai, hijo hotobiaŋa isia aciahari te Erode, atta isia efie hikoi no olufa adoŋe hose.¹³Ta halu ho hirro innia, oliew anjilo la Habu to Yosefu toriga atta hijio, “Tette, iyari hiito iko hotonye honyie to hosiere afau na Masir. Itolojo dia man elimahini naŋ iyye, nyo awak Erode atohoi hito. ¹⁴”Ta tari to nyia, odioto Yosefu atta eyari hiito iko hotonye honyie afau Masir. Amanya isia dia man oyeri Erode. Anyar etisiru hiram na Habu nafa ero hekilani, “Ellilloŋo naŋ lonyi hanaŋ ta fau ho Masir.” ¹⁵Amanya isia dia man oyeri Erode. Anyar etisiru hiram na Habu nafa ero hekilani, “Ellilloŋo naŋ lonyi hanaŋ ta fau ho Masir.”¹⁶Eloŋojita ifa Erode no no nyo etiru inyia hinyaba no fiorojok atta inyia hijoria no no. Atta inyia efahak hiyyo hotottohoi dure liawa daŋ to Betelehem iko illo owuon ta massik daŋ ile ara ŋasi ino honye arik, man to hulo hetek hiyyo esiu iyya lojio fiorojok.¹⁷Niya etisiru hiro no hekilani Yeremia, hijio, ¹⁸”Etiru ifa hiyyo hutuk oyyio to doŋe no Rama, oyyo ojio hidofe tariha obolo, oyyo Rakele to durre innohonyie atta hibo hitudua nyo olita ifa isia.”¹⁹Nafa oye Erode, oliew ifa anjilo la Habu to riigiai to Yosefu ta fau na Masir atta hijio, ²⁰”Tette iyari hiito iko hotonye honyie, iticahari afau ho Isarail, nyo oye lia llafa osiaha wuaran no hiito.” ²¹Teyya, odioto Yosefu atta eyari hiito iko hotonye honyie afau he Isaraile.²²Ati abaŋ Yosefu aciahari a Yudea nyo etiru ifa inyia hijo arutak Arukelo mai no monye honyie Erode, atta inyia baŋi eno adde.Tonia atta inyia eno afau Galilea iyya etuhutek Hollum to honyie to riga. ²³Eba inyia dia atta manya to doŋe ha Nasarit. Hijio anyar etisiru hiro no hekilak, hijio ellilloŋo iso inyia la Nasarit.

Chapter 3

¹To holoŋitek innafa niyya atta Yoani Batista awoŋ mojo to waha no Yudea hijio ²’’Ifanu itimitu hiyyata innahatai nyo eliaha obie no Hollum.” ³Inyia illeŋ lafa ero Isaya hekilani, ‘’Eyyoro lobo to waha, ‘’Ihumak hikoi nalanyar na Habu; Ihumak hikoi nohonyie nolobis.’’’⁴Iyyania, eciefita ifa Yoani boŋojin inno owuon ho hofir inno konikoni ojio ittodit neluro te ihuluk no honyie ojio ŋiria no honyie ara ifa imagaha ojio hisio no hilofiri. ⁵Atta Yerusalem bidaŋ ojio Yudeya ojio misihi bidaŋ ino ekol hari no Yordano efie ade honyie. ⁶Atta isia arrumu batisimo ta hari no Yordano atta ŋamitu hiyyata innohosie.⁷Atti nafa egonyu Yoani Batista Farisei arria ojio Sadusien afanu to honyie ebatisori, atta inyia hijio to hosie,‘’ Ittai durre inno hiyyeri no munok, ŋai elimak itai heruata tara jore ina nia ohu wan awoŋ? ⁸iŋarak haŋer huna oremik etuhutek hiloito ⁹Ojio ibaŋa egigilo hiro to wati innahatai,’’ Ewuon iyyohoi ha Abramo monye hohoi.” Atti elimak naŋ ta hatai hijio oremik Hollum hitidet durre illa Abramo tara moru huna.¹⁰Owuana beren tolu aŋati ha hade inno yani. Ati yani inna obe eŋarak haŋer ohu aŋutori ade atta erwoŋohini tohotwai hima. ¹¹Ebatiso nayya itai to hifioŋ anyar ehou itai hiyyata innahatai. Atti lia lohu wan awoŋ agalik nayya ajo naya obe asiru eciofok hamuha inohonyie. Ottu inyia hibatiso itai to Oyiri no Olibo ojio hima. ¹²Owuon inyia ho higillii ta hani honyie ne ohuyeri inyia hegilliari to ruat atta efiforu ŋama hunna olibo wati atta emak to mugu. Ati ohu inyia aswahak hafuot ho hima inna obe oremik dunyai.”¹³Atta Yesu awoŋ ta Galilea ahari no Yordano hijio anyar ebatis Yoani inyia . ¹⁴Ati etiwet Yoani ifa inyia hijio, awak naŋ iyye hebatiso nayya, ettu iyye ta hanaŋ?’’ ¹⁵Etiraŋ Yesu atta hijio to honyie, ‘’Taŋatak nayya iyyania, nyo obis tohooi te ŋejufak ibisiti’’ Atta Yoani aŋatak inyia.¹⁶Odioto Yesu kwak to hotwai hari atta amoju batisimo atta ido bwanya to honyie. Hidofe atta inyia egonyu Oyiri lo Hollum esuru te ido iyya wolo le edia do honyie. ¹⁷Atta hiro awoŋ te’ido nojio, “Lonyi hanaŋ ille lamuno naŋ binno.”

Chapter 4

¹Attati Oyiri lo Olibo arihori Yesu ahotwai mur atta hetisiahani la ara fure Sitan hiciem inyia. ²Oferu inyia holoŋitek tomwana aŋwan iko hariejin tomwana aŋwan atta inyia wode. ³Ottu hesusuani atta hijo to honyie, “Lera iyye onyi Hollum, iloito moruo hatara imune.” ⁴Etirraŋ Yesu atta hijio to honyie, “Egioro hijio, ‘Obe tuŋani owuar to ŋiria hame, ati owuar iso inyia to hiro nottu to hutuk no Hollum.’’’⁵Atta hetisiahani eyari inyia ahotwai haŋ, etittolojik inyia Yesu to hide haji imojit nettok, ⁶atta hijio to honyie, “Lera iyye Onyi Hollum, ibire wan nohoi tenni aŋolon, nyo egioro hijio, ‘Efahu iso Hollum anjilohien illohonyie heriria iyye,’ ojio hidofe, ‘Ettarau iso isia iyye ta hass te innohosie anyar ebe iyye ebosok heju nohoi to morwo.’’’⁷Attati Yesu hijio to honyie,“Egioro hidofe hijio, ‘Hotobiaŋa iyye eciem Habu Hollum lohoi.’’’ ⁸Atta hetisiahani eyari inyia a hide doŋe ne esaga, atta etuhutek inyia obiehien daŋ inno owuon ta fau he ibariti innohosie. ⁹Atta inyia hijio to honyie, “Esio iso naŋ tohoi hirro hunna lerigoŋo iyye ta fau hetihabwori nayya.”¹⁰Atta Yesu hijo tohonye, “Ino adde Sitan, egioro hijio, “Anyar etihabwo iyye Habu Hollum lohoi hame, hidofe, igiamai to honyie hame.” ¹¹Tonia, ebusak hetisiahani inyia, atta anjilohien afanu haluahari inyia.¹²Etiru ifa Yesu hijio efitahini Yoani to kijan atta inyia eno afau ha Galilea. ¹³Ebusak inyia Nasarit atta eno Kapernum, nolowuon aŋati ha hari no Galilea nowuon ta fau no Sebulun iko Naptali.¹⁴Etisiru nia hiro nafa erarari hekilani Isaya hijio, ¹⁵”Ettole hiyyo illa amanya ta fau no Sebulun iko Naptali te idumele atta isia egonyu cialai no obolo. ¹⁶Isia hiyyo hullo amanya aŋati ha hari oger no Yordano, iko Galilea hullo pagani. Egonyu hiyyo illo owuon te idumele calai nettok, iyya ilia ille ettole to hidis no ye, to egonyu to nohosie cialai atta ebuhu.”¹⁷To okit to nyia, etiara Yesu hittito atta hijio, Itimitu hiyyata innahatai nyo eliaha obie ne ido.”¹⁸To nobo holoŋ, nafa olotori Yesu to otifor na hari no Galilea, atta inyia egonyu ilasira lohorik, Simone lara fure nohonye Peturu, iko ilasi honye Anerea, ille ebiro hirririehita innohosie ahotwe hari, nyo ara isia hegalak. ¹⁹Atta Yesu hijo to hosie, “Ifanu, ijufutai nayya, ajo nayya atta ehumak itai hegalak illo hiyyo.” ²⁰Teyya atta isia ebusak imutuhi innohosie atta isia ejufari inyia.²¹Owu inyia adde kai tara hosie, atta inyia egonyu halasirak lohorik, Yokobo onyi Sebedeo, iko Yoani ilasi honyie. Owuon ifa isia ho Sebedeo monye hosie lo orifa imutuhi hiyafohita to hotwe ho togoli. Atta Yesu ellilloŋu isia, ²²ojio isia kwak atta ebusari togoli nohose iko monye hose atta ejufari inyia.²³Olot ifa Yesu to hotwai doŋiok inno Galilea hetiyenari isia ta hajik imojiti innohosie ettitori sayye inno obie, atta hitinyarra irruti iko iŋweti daŋ inno hiyyo. ²⁴Etiru ifa hiyyo to doŋiok daŋ inno Siria hiram nohonyie, atta isia eyyani to honyie hiyyo daŋ illo oŋwai iko iŋweti gele gele, iko illak illo odiaha wati innohosie, eyyani isia to honyie daŋ hiyyo illo owuon ho miniaŋa iko hohwe iko illak ille eyyokie wati. Atta Yesu hitinyar isia daŋ. ²⁵Ejufari iluluŋ no hiyyo inyia toGalilea, Dekapolis, Yerusalem, Yudea ta mai nalama tara Yordano.

Chapter 5

¹Nafa egonyu Yesu iluluŋ no hiyyo, atta inyia eno ahide doŋe. Ifa lahunye inyia tafau, afanu heyiyanak to honye. ²Aŋa inyia hutuk nohonye atta hitiyyen isia, eijo inyia, ³”Isiara jaha hotowuana iko lociaŋak illo Oyiri nyo, ara iso obie no Hollum nohose ⁴Isiara jaha hotowuana iko ilia illa atariha, nyo orrumek iso isia hitiliha na tajia.⁵Isiara jaha hotowuana iko nyalamak, nyo orutak iso isia fau. ⁶Isiara jaha hotowuana to hiyyo illo owodo ojio hidofe eboto te ibisiti, nyo etufutak iso Hollum isia. ⁷Isiara jaha hotowuana to hiyyo illo omelehini, nyo orrumu iso isia hamehini. ⁸Isiara jaha hotowuana to hiyyo hullo olibo tajia, nyo egonyu iso isia Hollum.⁹Hotowuana jaha to hetumwarak, nyo ara iso isia onyirok ho Hollum. ¹⁰Hotowuana jaha to hiyyo illo orrumu hitigiama to hiram no bisan, nyo ara iso obie ne ido nohosie.¹¹Itumune lo omoro hiyyo ojio hidofe etigiama itai, kuya hidofe ero hirro inno orru to teler tohoi to fure nanaŋ. ¹²Tomunei ojio towuanai bolioŋ, nyo obolo iso duma nahatai te ido. Tekoi tonia, etigiama ifa hiyyo hekilak illafa amanya to hosiere hatai.¹³Era itai liŋ na fau, atti lenyai liŋ holodua, jai iso enyak inya duan? Obe enyak libe te inak hiro ara ebire hijo anyar ebire ade, ojio hejek inno hiyo eririo. Era itai cialai na fau. ¹⁴Obe bore na gala nettok no oduhohini to doŋe eŋofo¹⁵Obe hiyyo ediek lomo atta ettek ta fau ho gufa ati anyar efiyak to hiyihit ho lomo atta inyia hidia to hiyyo bidaŋ to hotwe haji. ¹⁶Isiara lomo nohoi hotodule hidia to hosiere ho hiyyo anyar egonyu hiyyo higiemita innohooi inno olibo anyar etihabuo monye hatai lia lowuon te ido.¹⁷Hotobiaŋa itai egigilo hijio attu naŋ hitiwet hifahita kuya hekilak; Abe naŋ attu hitihar isia, atti attu naŋ hitifut isia. ¹⁸Dede ajo naŋ ta hatai hijio man olita ido arik ho fau ade, obe iso hirro inne egiorohini to hifahita olita man otuhohini hirro bidaŋ.¹⁹Ati lia ohu wan hiwur hifahi ile lobotie ojo etiyana lomuk hegiamai iyya inyia, ofi iso hillilloŋ inyia letiŋ to obie ne ido. Ati lo ottunak hifahita ojio hidofe etiyana isia ohu iso hira lettok to lobie ne ido. ²⁰Ati ajio naŋ ta hatai hijio manla agalik bisan nahatai bisan no hegiorok arik ho na Farisei, ibe iso itai eremik ajiŋak obie ne ido.²¹etiru ifa itai hijo ejio ifa hiyyo beren to hosie, ‘Baŋa ottohoi,’ ojio, ‘Lia lottohoi ohu wuana to yeyoro no hikumo.’ ²²Ati ajio naŋ ta hatai tuŋani le ohu hijoria to hilasi honyie ohu wuana to yeyoro no hikumo; ojio lia ohu wan hijio to hilasi honyi, ibe iyye ira tuŋani ille esiru!’ ohu wuana to yeyero no otubari no ettaha; ojio lia ohu wan hijio, ‘Iyye oriifak,’ ehu iso iyye wuana to yeyero no hima no odule mak²³Ati lesiara iyye hisiorita innohoi ta falaciar ati anyar eyyen iyye hijio owuon ilasi hoi he innak hirro hunna obe owahari iyye, ²⁴ibusak hisiorita innohoi dia to hosiere ha altari, atta iyye eno ikoi nohoi; to hitieri imwarai he ilasi hoi, atta ati iyye awoŋ hisio hisiorita innohoi.²⁵Iruho ha harrossoni hoi tawak, ejio itai helot tekoi amai ho kikoi; hotobiaŋa inyia eyyari iyye ta haŋotoni ho hirro, ojio iso hidofe haŋatoni eyyari iyye to tuŋani ille efitita hiyyo atta ebirok iyye to kijan. ²⁶Dede ajio naŋ ta hatai, ibe iyye eremik ahoni teyya man edumahini iyye hicuŋuta ilo arobia.²⁷Etiru ifa itai hijio ejio ifa hiyyo, ‘Ibaŋa eyau ho oŋorwo no lobo.’ ²⁸Atti elimak naŋ itai hijo, tuŋani lo oriŋa tahalu honobo hiito noŋorwo toktok eyyau inya ta taji nohonyie.²⁹Ati lara honyiek ne inyiet etuhuye iyye togolohotu inyia ade atta iyye ebire inyia ade tara hoi; nyo olibo lobe nobo kal no wan nohoi agalik wan nohoi bidaŋ hebirori ade to hima. Kuyya egiem hani nohoi ne iyyata, toŋutu inyia ade atta iyye ebire inyia ade. ³⁰Olibo tohoi hotobiaŋa hani nobotie agalik wan nohoi bidaŋ heno ahima.³¹Ojio ifa hijio, ‘’Lobo tuŋani lo opiaha ho oŋorwo honyie, anyar esio inyia to honyie waraga no piaha.’’ ³²Ati ajo naŋ itai hijio lobo tuŋani lo opiaha arik ho oŋorwo honyie, kuyya to hiram to ne olocie hiito noŋorwo holobo hiito oliawa hamai tara oliawa honyie, eyyau inyia hirro inno somon.³³Inyak itai etiru hijo ojo ifa to hiyyo illafa hoberen, ibaŋa hetuŋo to teler to hilifo, ati ottoŋori hilifita innohoi ta Habu.’ ³⁴Ati ajo naŋ ta hatai ibaŋa hettuŋo bidaŋ, kuyya to fure ne ido, nyo ara ettolojori no Hollum; ³⁵ibaŋa hidofe hettuŋo to fau nyo ara hiriet no hejek innohonyie; kuyya hidofe to Yerusalem, nyo ara bore na gala ne ettaha hullo hittaha.³⁶Ojio hidofe ibaŋa elifo to hosi innahatai nyo ebe itai eremik ehumak hofir innahatai hotoriohokuyya hidofe hotobuorro. ³⁷Ati isiara hiro nahatai hotoso ee, ee,’ kuyya Obe, obe.’ Hirro innak inna agalik inna ara tara orrute.³⁸Etiru ifa itai hijio ojio ifa hijio, honyiek ho honyek, ojio halati ha halati.’ ³⁹Ati ajio naŋ ta hatai hijio ibaŋa ebo tuŋani lo owuon ho hirro inno somon, le naŋ wan iyye to oŋul henyiet, iloyitok to honyie nobotie daŋ⁴⁰Lawak lobo tuŋani eno okiko daŋ hoi ojio eyari boŋo nohoi, isiara inyia hidofe heyari boŋo nohoi. ⁴¹Lo orosok lobo iyye heno mai na alama, ino daŋ ikonyi alohorik. ⁴²Isiara to tuŋani le efi wan tohoi, baŋa hido oyitok to tuŋani le awak alwahu tara hoi.⁴³ŋetiru ifa itai hijo, “Efu iso itai mune tuŋani ille onyiha daŋ hoi ejio iyye eliwari mioroni lohoi.’ ⁴⁴Ati ajio naŋ ta hatai itimune miorok illahatai ijio itai imojo to hiyo ile etigiama itai, anyar era itai dure illo Monye hatai lia owuon te ido. ⁴⁵Nyo emak inyia holoŋ nohonyie heduoŋo to ruun ha haliborok, ojio efahu hai to habisak ojio te illia obe obis.⁴⁶Lemuno itai hiyyo illo omuno itai, innari hisiorita iso innia errumek itai? Obe hamojok ho musuru egiama hirro innia daŋ? ⁴⁷Ojio lefony itai halasirak hatai hamai, nyo ne egiem itai agalik illak? Obe hiyyo illo obe eruk to Hollum egiama ania? ⁴⁸Ati anyar edule itai ahabisak, iyya odule Monye hatai lia te ido bisan.

Chapter 6

¹Ihuma riŋa hijio hotobiaŋa itai ehuma hirro innahatai inno olibo to hosiere ho hiyyo hijio anyar egonyu isia. Lehuma itai ania obe iso Monye hatai lia te ido oduma itai. ²Lesio itai iluahiti to lociaŋak ibaŋa esio iyya tuŋani lo ohut ikakan hijio anyar egonyu inyia. Ehuma henyiabak iyya nia ta hajik ino imojiti ojio hidofe te ikota hijio anyar etihabuo hiyyo isia. Elimak naŋ itai hijio amoju isia hisiorita innohosie.³Ati lesio itai iluahiti, anyar esio itai ne eŋofo hijio hotobiaŋa hani ne ihorroŋ oyyen nyo nia ehuma hani inyiet, anyar itai esio hisiorita innahatai to hiŋofo ⁴Atta iso Monye hatai lia lorriŋa hirro inne eŋofohini duma itai.⁵Lemojo itai hotobiaŋa itai ehuma iyya hetimiyahak, nyo omuno isia hawetari ojo hidofe omojo ta hajik imojiti ojo hidofe to ipiehiti inno koi hijio anyar hiyyo egonyu isia. Dede, elimak naŋ itai hijio efwotu iso isia hisiori nohose. ⁶Atilemojo itai, itijiŋak ahotwe haji. Isionok ikat ojo hidofe, itimoje to Monye hatai lo obe oliew. Nia atta Monye hatai lorriŋa rori inno obe oliew, duma iso itai. ⁷Lamojo itai, hedassa rori arria to biaŋan no higigilo iyya hirorita inno paganohien, nyo egigilo isia hijio etiru iso Hollum isia to hirorita hunna emonya.⁸Ibaŋa ehuma iyya egiama isia nyo oyyen Monye hatai rori hunna ewak itai holobe itai efia inyia. ⁹Itimoje tiji: ‘Monye hohoi ille owuon te ido, hotokwata fure nohoi. ¹⁰Hawoŋ obie nohoi, isiara hehuma iyya wahan nohoi ta fau iyya egiama te ido.¹¹Isiara te iyyohoi ena daha nohoi inna to holoŋi. ¹²Ibusak horosi innohoi iyya ebusahini iyyohoi hiyyo illo horosi illohoi. ¹³Baŋa eyari iyyohoi to hususua, ati tohou iyyohoi tara lorrute.’¹⁴Lebusak itai hiyo hiyyata innohosie, ebusak iso Monye hatai lia te ido hiyyata innahatai. ¹⁵Ati lobe itai ebusak hiyyo horosi innohosie, obe iso Monye hatai ebusak hiyyata innahatai.¹⁶Ati lefer itai, hejiriŋa iyya henyiabak hullo ejiriŋa to homomite innohosie hijio anyar hiyyo oyyen hijio oferu isia. Dede, elimak naŋ ita hijio, owuon isia he hisiori nohosie. ¹⁷Ati laferu itai, iyalak hossi innahatai ejio hidofe ellilla homomite innahatai. ¹⁸Hijio anyar hiyyo obe oyyen hijio aferu itai, ati egonyu Monye hatai lobe oliew. Hidofe Monye lia egonyu rori hunna obe oliew, oduma iso itai.¹⁹Hettunak ibariti innahatai ta fau inna nyo esok iso hiyyu iko ohitido isia, kuyya ojiŋak iso hahalak ahahalari isia. ²⁰Ati itittunak ibariti innahatai te ido no obe iso hiyyu iko ohitido oremik hitihar isia ojo hidofe no obe hahalak oremik huwur atta ŋahahalari isia. ²¹Nyo ta mai no owuanari ibariti innohoi, owuon iso taji nohoi dia.²²Ara honyek iyya cialai no wan. Tonia, locialai inyia na anyar atta wan daŋ hifut iko cialai. ²³Ati lorrun honyek oriok iso wan daŋ, tonia kuyya lorru cialai, hobolo iso idumele iyya nyo. ²⁴Obe tuŋani oremik higiama te ettaha lohorik, nyo oliwari iso inyia lobotie atta hidofe mune lobotie, kuyya lawak iso inyia lobotie, anyar omiana inyia lobotie. Obe itai eremik higiama to Hollum iko te ibariti.²⁵Tonia, elimak naŋ itai hijio, hehawua to manya nahatai, to hirro hunna edaha itai, hidofe hunna emata itai ara ta hido to rori hunna eciefita itai. Obe iso wuaran agalik daha? Ojio wati innahati obe agalik boŋojin? ²⁶Ituwolo cieŋ innia efiritato hide. Obe isia oyek ojio obe hidofe odieŋu, hidofe ottubak hirro te ibatiha, ati etidaha Monye hatai lia te ido isia. Obe itai egalik isia?²⁷ŋai lia tohiji hatai loremik hitibolo wan nohonyie to hihauwa nohonyie? ²⁸Nyo ehauwa itai to boŋojin? Itiwolo to turiana inno owuon ta mana, obe isia egiama, obe hidofe isia ecio. ²⁹Ati ajio naŋ ta hatai hijio, obe ifa boŋojin inno Solomone elahaman iyya turiana hunna, ati elahaman isia binno.³⁰Kuyya leticiofo Hollum turiana hunna esur ta fau ena, ojio motie atta ebirori to hima, obe iso inyia eticiofok itai no olibo agalik, aai, itai hiyyo hullo odicio hiruk? ³¹Tonia, ibaŋa ehauwa ejio hidofe egigilo hijio, ‘Hedaha iso mahu iyyohoi nyo?’ kuyya, ‘emata iso iyyohoi nyo?’ kuyya ‘Eciofok iyyohoi nyo?’³²Nyo osiaha paganohien rori hunna daŋ, ati oyyen Monye hohoi te ido hijio ewak itai hirro innia. ³³Ati isiahai to hosiere obie nohonye iko hitiyenita innohonye ojio iso hirro inne atta afonihini ta hatai. ³⁴Ati, ibaŋa ehauwa to rori hunna afanu motie, nyo motie afanu iso rori inak huna ewak itai. Oremik iruti inno holoŋ nobotie to holoŋ nia.

Chapter 7

¹Heŋot lobo tuŋani ojio iso hidofe Hollum obe oŋot itai. ²Le eŋot itai lobo, oŋot iso hidofe Hollum itai. Ojio te icemit ne eciamari itai, aciamari iso itai daŋ.³No nyo eriŋa iyye to shehin letiŋ no owuon to honyek he ilasi hoi, ijo iyye ibe ewolo to nia no owuon to honyiek hoi? ⁴Jai eremik iyye hiro to ilasi hoi hijio hadi akuadu naya sehin nia to honyek hoi ade? ⁵Itai hetiyahak! tokuado hita nia hittok to honyiek hoi hosiere attati iso iye aremik egonyu ojo akuadu shin nya owon to honyek helasihoi.⁶Baŋa esio hiro hunna odwa to ŋohe ojio hebirok honoron huna obwor wati ta bataha hotobiaŋa isia eririek honoron inia to hejek inohosie atta yite ohonyari itai.⁷Ifia, ata iso Hollum hesio ta hatai. tosiahai ata iso itai erumu. Ikokoho, aŋa iso to hatai. ⁸To nyo le efia wan to Hollum omoju iso. Lia losiaha wan orrumu iso, ojio hidofe le enninaŋa wan ikat aŋa iso ikat to honyie. ⁹Obe iso lobo tuŋani esio onyi honyie morwo lomojo inyia ŋiria? ¹⁰Kuyahidofe omojo onyi honyie hami atta hisio to honyie munu?¹¹Itai illia ille erru wati kuyya eyyen itai hisiara no hirro hunna olibo wati to durre inna hatai? Obe iso Monye hatai lia te ido esio hirro hunna olibo wati binno to hiyyo hullo efia wati inyia? ¹²Hirro daŋ hunna iwak itai hijio hehumai hiyyo ta hatai, anyar ihuma itai ino ocialari to hosie. To nyo egiorohini huna to ifahita ojo hegierita ino hekilak.¹³Itijiŋak te ikat nia otida, to nyo alat hikoi nia edihori hiyo to ye, inya nia emonya halocitak te koi to nia. ¹⁴Ati otida ikat ne edihori hiyo to wuaran inya nia eduhucio hiyo ilo orumu inya.¹⁵Ihuma riŋa hekilak hullo enyaba hiyo, to nyo olot isia ta hatai iya kioro, ati ta taja hose, ara isia iyya ewuoho huna oniama wati. ¹⁶Eyen iso itai isia to haŋer huna hihumita inohosie. Dede ettalu hiyo ahoru haŋer ina ajalaŋi tara hukwa, ojo hidofe ettalu hiyyo ahoru haŋer ino ŋaboli tara ilaŋi. ¹⁷Yani daŋ huna olibo wati eŋarak iso haŋer inohosie huna olibo, ojo huna oru eŋarak iso haŋer huna oru wati.¹⁸Ati obe iso yani ina olibo oremik eŋarak haŋer ino oru wati. Ojo yani ina oru obe oremik eŋarak haŋer ino olibo. ¹⁹Oŋutu iso hiyo yani inna eŋarak haŋer inno obe olibo daŋ ade ata ebirohini to hima. ²⁰Ati efanu iso itai hiyen isia to haŋer inohosie.²¹Obeŋ iso ara hiyo bi daŋ hulo ojo ta hanaŋ, Habu, Habu, ojiŋak to obie nya tedo, ati ojiŋak iso lia lehuma wahan no Monye hanaŋ lia te idou. ²²Hiyo ariai ojo iso ta hanaŋ toholoŋ nya, Habu, Habu, ebe ifa iyohoi ekikila to fure tonohoi, to fure to nohoi efuhak ifa iyohoi jiohin, to fure to nohoi ebe ehuma ifa iyohoi hihumita ariai huna obolo wati?’ ²³Ata ati nayya hijio to hosie, abe naya ayen itai! Ifeti ade tara hanaŋ, itai hulo ihuma hiro huna oru!’²⁴Hiyo daŋ hulo etiru watie hiro hanaŋ ojo oniŋe hirorita inanaŋ ara iso isia iyya olofere ile oduhok haji nohonye to hide moru. ²⁵Asa hai, ohut oyami, ojo hifioŋ onyeta, ata hai nia hibak haji, obe haji nia ahuyai nyo oduhok inya to moruo.²⁶Hiyo daŋ ilo etiru hisiŋita inanaŋ ojo obe oniŋie hiro niyaa ara isia iyya osita ile oduhok haji nohonyie to siŋata. ²⁷Asa hai ojo oyami ohut ojo hifioŋ onyieta, ata hai hibak haji, atta haji nia ahuyai ata hitihare.²⁸Otu ifa nia ifa latohu Yesu hiro inia, ata iluluŋ nohiyo ifa heliliha to hitiyenita inohonye, ²⁹nyo etiyana inya iya tuŋani lo owon hogolon, obe inya etiyana iya hegiorok ilohosie.

Chapter 8

¹Nafa awaŋ Yesu to hide doŋe, ejufari ifa iluluŋ no hiyyo inyia. ²Ati dia ottu ifa lobo tuŋani lo talulu to honyie, atta rigoŋo to hosiere honyie, atta hijio, “Habu, le ewak iyye hitilibo nayya, eremik iyye hitilibo nayya.” ³Ifa atirok Yesu hani nohonye to tuŋani lia atta hittoŋ inyia, atta hijo, “Aremik naya. Tolibe.” Ati olibe ifa tuŋani lia ha talulu.⁴Ati ojo ifa Yesu to honyie, “To riŋe enni, baŋa elimak lobo tuŋani hirro inia. Ino to hikoi nohoi, ino ituhutek wan nohoi to fadirihien ojo hidofe isiara hisiorita inafa esio Musa hatara hituhuti to hosie.”⁵Ifa lajiŋak Yesu a Kapernaum, ottu ifa lobo eittok to honyie atta hifi inyia, ⁶hijio, “Habu, lia pit lalaŋ ofer ta haji lo oŋura etaban iko diahai bi nono.” ⁷Ati Yesu hijo to honye, “atu naya hitilibo inya.”⁸Etiraŋ etok to honyi hijo, Habu obe osiru ta hanaŋ hijio anyar etu iyye ahaji hanaŋ, ati irara hijo olibo iso pit lallaŋ. ⁹Nyo aniŋe naya ettok lalaŋ ojo hidofe oseŋer illallaŋ oniŋe nayya. Elimak naya to lobo hijo, ino, atta inyia ŋeno, “Kuya ajo naya to lobo woŋ, atta inya awoŋ” Ojo lajo naŋ to pit lalaŋ hijio, igiama niyya, atta inyia higem. ¹⁰Ifa etiru Yesu, eliliha inya atta hijo to hejufutak, “Dede elimak naya itai hijo, ara ida man to Isarail, abe naya arumu nobo huruk no obolo iyya ina te Isarail.¹¹Elimak naya ta hatai, afanu iso ariai ta hidoŋi ojo te esut, ojo isia otiro to terefeja iko Aburamo, Isako, ojo Yokobo, to lobie ne ido. ¹²Ati ebirori iso durre illo obie ahotwai idumele nabali, mai no owuanari hiyo ojo hirita no hala. ¹³Ojo Yesu te ettok lo oseŋer, “Ino! Iyya eruk iyye, nia isiara hegiama tohoi,” ojo hegiama ata libe to far nafa nya.¹⁴Ifa awoŋ Yesu ahaji ho Peturu, egonyu ifa inyia hamoni Peturu lofer no loŋuwai iko nohon no wan. ¹⁵ata Yesu hitir hani nohonye, ata nohon no wan biaŋan. Atta inya diote ata higiama to honye.¹⁶Nafa era iŋalio,eyani isia hiyo ariai ilo oŋuwai iko miniaŋa to Yesu. Efuhai Yesu miniaŋa to hirro nohonye etinyar inya haŋuwak daŋ. ¹⁷Ehuma inya hijo anyar etisiru hiro ino Isaya hekilani, hijo, “Inya to wan to lohonyi, eyari iŋwueti hidofe etinyar iyohoi.”¹⁸Ifa egonyu Yesu iluluŋ ekolok inya, atta inya hisio hituhutita hahuye otifor no wor no Galilea tololo. ¹⁹Atta hegioroni awoŋ to honye atta hijo, “Hetiyanani, ejufari naŋ iyye amai no ehuye iyye.” ²⁰Ojo Yesu to honye, “Owuon obeyohi ho ittuloho, ojo cieŋ inno ido owuon ho hajik, ati obe Lonyi tuŋani owuon ho lobo mai le etiferihini inya ho nohonye.”²¹Ero ifa lobo efahati to honye, “Habu, aŋatak naya doo heno hanuhahini monye hanaŋ.” ²²Ati ojo Yesu to honyie, “Ijufuni nayya, ibusak hayok hotonuhak wati innohosie.”²³Ifa ajiŋak Yesu atogoli, atta hejufutak ilohonye ejufak inya ahotwai togoli. ²⁴Nia odiote oyyami nettok to hide hahari nettok, nia etihok hifaliahita togoli, ati ojoto ifa Yesu. ²⁵Afanu hejufutak to honye atta hitidiet inyia ahide, atta hijo, “Toluak iyyohoi, Habu, efi iyyohoi ye!”²⁶Ojio Yesu to hosie, “Nyo nia ebaŋ itai, odicio huruk na hatai.” Atta inyia diote ahide atta hitwet oyyami iko hari hotonyietai dee. Ati oduwai oyyami daŋ. ²⁷Ellilliha hiyyo illia daŋ hijo, “Lari tuŋani lia abaŋ oyami iko hifioŋ inya?”²⁸Nafa ellaŋ Yesu hari akal ho Gerasa, Eruwaŋ inya iko hiyyo ohorik hullo owuon iko miniaŋa. Afanu ifa isia to hotwai helumioho hidofe ara asitajak, obe ifa hiyyo olot to hikoi nyia. ²⁹Ati oyio isia hijio, “Lonyi Hollum, ewak iyye iyyohoi hegiama nyo tohoi? Ejo iyye ettu higiama iyyohoi holobeŋ holoŋ nohoi ottube?”³⁰Owuon ifa iluluŋ na bataha dia ino adaha, obe ifa alama toro hosie. ³¹Oluaha ifa miniaŋa to honyie hijo, “Lejo iye efuhai iyyohoi ade, hadi ati iyohoi efu ajiŋak a hotuwajin ha bataha.” ³²Ati ojo Yesu to hosie hijio, “Ifeti!” tara, ajiŋu minaŋa ade atta ajiŋak to bataha. Atta iluluŋ nafa ha bataha daŋ hinyior aŋati ha hari atta ahuyik ta hari ojo hidofe atta ayek to hotwai hari.³³Ofuhe heribitak ilafa eribita bataha ata ajiŋak to hotwai haŋ ata isia elimak hirro inafa egonyu isia daŋ ojo tono sitajak ilafa owuon iko miniaŋa. ³⁴Ati afanu ifa hiyyo daŋ to hotuwe haŋ to Yesu atta isia hifia inyia hijo inya heno ade ta fau nohosie.

Chapter 9

¹To nobo far, orrek Yesu togoli, ata hilaŋ hari ata ajiŋak to nobo bore na gala. ²Eyani ifa hiyo to honye lobo tuŋani lofer ojo eyyokie. Ifa egonyu Yesu hiruk nohosie, atta hijo to tuŋani le eyyokie wan hijo, “Hiito itigolo wan nohoi, ahohini hiyata ino hoi.”³Atta ilak hegiorok ta wati te inohosie hijo, “Omoro tuŋani ileŋ iyyohoi.” ⁴Ati oyyen ifa Yesu higigilta innohosie daŋ atta hijo to hosie hijo, “Nyo egigilo itai noloru ta tajaa inahatai ania? ⁵Nari nia eliaha, to hijo nanaŋ hijo, ‘ahohini hiyyata innohoi, kuyya hidofe te hijo to nanaŋ hijo, ‘Tette, toloto. ⁶Ati anyar eyyen itai hijo owuon golon to Lonyi tuŋani na agalik inohonye hiyyata ino hiyo ta fau. Attati inya hijo to tuŋani lia eyyokie wan, “Tette, odumu ijotit nohoi, ino a haŋ hoi.”⁷Teyya atta tuŋani lia diote ahide atta eno ahaŋ a haŋ honyie. ⁸Nafa egonyu iluluŋ no hiyyo ariai hiram nyia atta isia baŋi atta isia hitahabwo Hollum lesio duwaran inya to tuŋani. ⁹Nafa awoŋ Yesu teyya, atta inyia egonyu lobo tuŋani fure nohonyie Metteyo. Ettole ifa inyia ta haji no odumari hiyyo musuru, atta Yesu hijo to honyie, “Ijufuni nayya.” Odiote ifa Metteyo atta ejufari inya.¹⁰Ifa lahunyia Yesu ta fau hoi haji adahari ojo ilak hamojok homusuru ojo hiyak afanu ata daha he inya ŋiria ojo lefahat. ¹¹Ifa egonyu Farisei, ata isia hijo te lefahat ilohonye, “Nyo adaha hetiyenani lahatai iko heduduhak musuru ojo heyak?”¹²Ati etiru Yesu hiram nia atta hijo, “Obe hiyyo ilo olibo ojo ogol watie oremik asiahari akim, ati ara hiyo ilo oŋwai. ¹³Ifeti egigile mana no hiram nia: Awak naya hamelehini obe ara hisiorita.’ Abe naya atu hililoŋo hanyarak, ati atu naya elilloŋori heyak.”¹⁴Niya, afanu hejufutak ilo Yoani to Yesu atta hijo, “Nyo iyohoi iko Farisei edihiŋa, Ejo itai hejufutak obe eferu?” ¹⁵Etirraŋ Yesu to hosie hijo, “oremik motiarak ilo hayamani hijiriŋa ojo hayamani owuon daŋ ikosie? Afanu iso holoŋitek ino eyari hiyo hayamani to hiji hosie ade, ati holoŋ nia atta iso isia aferu.¹⁶Obe lobo tuŋani oremik arifak ittafit no boŋo ŋejuk te igwasit no boŋo marwani. Nyo ogwasa iso ittafit ŋejuk tara boŋo marwani ade, atti obolo iso igwasit nia agalik nara.¹⁷Hidofe obe iso lobo oremik ejuhok fino ŋejuk to rokuo marwani. Ati lejuhok lobo, obwor iso fino nia rokuo man obiaŋari nobo rouo. Ati ijuhok finno ŋejuk to rokuo ŋejuk atta isia rassai daŋ.”¹⁸Nafa hero Yesu hiro inia to hosie, awoŋ lobo etok rigoŋi to hosiere atta hijo to honyie hijo, “Heletek ŋani hanaŋ yee iyania, woŋ ino otirok hani nohoi anyar owar inyia.” ¹⁹Odiote Yesu atta ejufari inya daŋ, ojo hejufutak ilohonye ofwo ta halu lohonye.²⁰Ottu nobo hiito noŋorwo nafa odule hosehe nohonye pule ŋasi tomon harik atta hitir halu no boŋo no Yesu. ²¹Nyo ejo ifa inyia beren hijo, “Lettir naya boŋo nohonyie aremik iso naŋ libe.” ²²Ati oyito Yesu to honye atta egonyu inya atta hijo to honye, “Hito, itigolo taji nohoi. Etilibo naya huruk nohoi iyia.” Kwak tamanya, ata hito noŋorwo nya libe.²³Nafa awoŋ Yesu ta haji hetok, egonyu inya hahutak ilo ikakan iko iluluŋ no hiyo eyoro bino. ²⁴Atta inya hijo, “Ifeti adde, holobe hito ina oye, ati ojoto inyia bi.” Ati ellohitari ifa isia inya to hittaduho.²⁵Nafa efuhak hiyyo iluluŋ abali, ojiŋak inyia to hiji ho hiyo a hotwai haji man owu hittoŋ hiito nya ta hani, atta hito nyia diote ahide. ²⁶Esarehini ifa sayye inohonye to missihi niya.²⁷Nafa eno Yesu teya adde, ejufari ifa ilak haŋodok lohorik efuhari inya. Odule ifa isia hiro ilo ewuoloŋita hijo, “Tomehini te iyohoi, Lonyi Davide!” ²⁸Nafa eba Yesu to hotwai haji, afanu haŋodok to honyie. Atta Yesu hijo to hosie, “eruk itai hijo aremik naya higiem inna?” Atta isia hijo to honyie, “Eruk iyyohoi dede Habu,²⁹Atta Yesu hittir honyiehite innohosie atta hijio, “Isiara hatara ania ta hatai iyya ewuon itai ho huruk.” ³⁰Atta honyehite innohosie ŋa. Ati ojio Yesu to hosie hijo, “Itiyyen hijo hotobiaŋa lobo tuŋani oyyen hiram nia.” ³¹Ati efie ifa hiyo lohorik lelimahini hiram nia to doŋe nya bi daŋ.³²Iya ofwo ifa hiyo lohorik lia adia, eyani ifa hiyo lobo tuŋani to Yesu lafa etuduek miniaŋati. ³³Nafa efuhari miniaŋa nia ade tara honye, atta tuŋani lo odwa lia hiro. Oduehini ifa iluluŋ no hiyyo atta hijio, “Holobe ifa inak hirro eba man beren to doŋe ne Isaraile!” ³⁴Ati odule ifa Farisei hiro hijio, “Efuhai inyia miniaŋa adde to golon nettok no miniaŋa.”³⁵Olot ifa Yesu a missihi iko a doŋiok ino bore na gala. Odule ifa inya hitiyena to sinagok, letiyena sayye inno obie no Hollum, ojio hidofe etilibo iŋweti daŋ tamai. ³⁶Omehini ifa taji nohonyie te iluluŋi inno hiyo daŋ, nyo elafuho ojo oŋuŋusia ifa isia bino. Ara ifa isia iya kioro ino obe heyohoni.³⁷Ojio inyia to hejufutak ilohonyi hijo, “Obolo mana odioŋoti ati oduhucio hegiamak. ³⁸kwak, hetimoje ta Habu lo mana, hijio anyar efahak hegiamak a mana odieŋu.”

Chapter 10

¹Atta Yesu ellilloŋu hejufutak ilohonye hullo tomon holohorik atta hisio to hosie golon na agalihini isia oyirihien inne ebwot, no oremik efuhari ade, ojo hetilibori iŋweti gele gele.²Ara ifa fureta inno efahat tomon harik lia. Hitieri lohosie ifa, Simone (lafa elliloŋo inyi hijo Peturu), iko Andrea ilasi honyie; Yokobo onyi Sebedeyo, iko Yoani ilasi honyie; ³Filipo iko Batulumeyo; Tomaso, iko Metteyo heduduhani ho musuru, Yokobo onyi Alfeyo, iko Tedeyo; ⁴Simone lafa omuno Hollum, iko Yuda Iskariote, lafa ottu etinyaŋai inyia.⁵Atta Yesu efahak hejufutak ade. Etuhutek inyia isia atta hijo, “Ibaŋa ofuo amai no owuanari halufak, ibaŋa hidofe ojiŋak abore gala no Samaria. ⁶Ati ifeti ahaji no olitari ker ne Isarail; ⁷Ojo iya tehefe nahatai, itiyanai ata itai hijo, ‘Awoŋ obie te ido aŋati.’⁸Itilibo haŋwak, ituwaru hayok, itilibo haŋwak ino talulu, atta itai efuhai miniaŋa adde. Emoju itai assai, isiara hidofe assai. ⁹Ibaŋa eyari inak nyahuo, iko yiel ojo copper to kulosien inahatai. ¹⁰Ibaŋa eyari rokuo to loton nahatai, boŋo, iko hamuha iko inak hiro, nyo osiru hegiamani hadahari ŋiria nohonye.¹¹Lajiŋak itai to nobo haŋ iko doŋe, itirumu tuŋani no osiru teyya, atta itai hittole dia man ebusari itai mai nyia. ¹²Lajiŋak itai ta haji, ifonya inyia. ¹³Losiru haji nyia, ibusak himwara nahatai dia. Ati lobe osiru, isiara himwara nahatai hawoŋ ta hatai¹⁴Ati to lia ilo obe omoju itai ojio hidofe obe etira to hitiyana nahatai, ituturok tuduha nya te hejek hatai adee le ebusak itai doŋe nya. ¹⁵Dede elimak naya itai, eyak iso ta fau no Sodoma iko Gomora ta far no ŋoto na agalik doŋe nya.¹⁶Itiwolo, efahak nayya itai iyya kioro to hiji he ewuoho, anyar egeny itai iyya munok ojo hidofe ebe erifaha iya wolosien. ¹⁷Ihuma riŋa to hiyyo! Ofu iso isia hisio itai te iluluŋi, atta isia baha itai to sinagohien. ¹⁸Atta iso hidofe isia hisio itai ahosiere iko eetaha iko habwok to hiram nanaŋ, hatara ahituhuti to hosie iko to halufak.¹⁹Le esio isia itai to hosie, ibaŋa abaŋ to hiro ino efu itai hiro ojo hidofe efu iso itai hijo jai, esiarahini iso hiro ino efu itai hiro ta saa nya. ²⁰Obe ara iso itai efu hiro, ati ero iso Oyiri no Monye hatai ta hatai.²¹Esio iso ilasi , ilasi honye to ye, ojio hidofe monye hiito lohonyie. Odioto iso dure no oru to hesiok hosie atta hisio isia hotoyoyo. ²²Oliwari iso hiyyo daŋ ta mai itai to fure nanaŋ. Ati lo odik man to hucuŋi, etilohini iso tuŋani lia. ²³Letigiama isia itai to doŋe inya, irwata adde anobo mai, dede ajo naya ta hatai, obe iso itai eremik ebusari doŋiok inno Isaraile holobe Lonyi Tuŋani awoŋ.²⁴Obe hejufutani oremik agalik hetiyanani lohonye, obe hidofe hegiamani ara nettok tara ettok lohonye. ²⁵Oremik iso hejufutani hatara iyya hetiyanani lohonye, ojio hidofe hegiamani iyya ettok lohonye. Lellilloŋ isia ettok la haji Belsebul, orru iso binno te ilia ilo eliloŋo isia amotiarak ilo haji nohonye!²⁶Iyania, ibaŋa abaŋ isia, obe iso nobo sihin ne eŋofo no obe oliew, obe hidofe iso nobo sihin ne eŋofo nobe oyyen. ²⁷Hiro ene elimak nayya itai ta mai no oriok, irara ta far, le etiru itai inak hiro bolioŋ to yohee inahatai, ihuma elimak bino ta hajik hatai.²⁸Ibaŋa abaŋ ilia ilo oremik attohe wan ati ilo obe oremik attohe oholio. Ati, itibaŋ tuŋani lo oremik atohe oholio iko wan atta ebirok to hima. ²⁹Hobe iso cieŋ lohorik oremik etinyiaŋari ta arobiya kai? Obe lobo oremik ahuyik ta fau lo obe Monyehatai oyyen. ³⁰Ati essok inyia ta hihen hofir inno hosi innahatai. ³¹Ibaŋa abaŋ. Elibo itai egalik cieŋ³²Leruhok lobo tuŋani nayya to hosiere ho hiyyo, eruhok iso nayya inyia daŋ to hosiere ho Monye hanaŋ lo owuon te ido. ³³Ati lorisa nayya to hosiere ho hiyyo, arisa iso nayya inyia daŋ to hosiere ho Monye hanaŋ lia te ido.³⁴Ibaŋa egigilo hijo eyyani nayya himwara ta fau. Abe nayya attu eyyani himwara, ati fere. ³⁵Attu nayya esutak tuŋani haliwari monye honyie, ojio hiito oliwari hotonye honyie, ojio hiito na ara a hamoni oliwari homoni honyie. ³⁶Ara iso miorok illo tuŋani hiyyo lia ta haŋ honyie.³⁷Lia lomuno monye honyie iko hotonye honyie agalik nayya, obe osiru ta hanaŋ; lomuno lobo onyi honyie iko ŋani agalik nayya obe osiru ta hanaŋ. ³⁸Lobe lobo akafu kuruce atta ejufari nayya obe osiru ta hanaŋ. ³⁹Losiaha lobo wuaran nohonye, etilitek iso inya. Ati lia letilitek wuaran nohonye ta nayya orumu iso inyia.⁴⁰Lia lomoju itai omoju inyia nayya, ojo lia lomoju nayya omoju iso hidofe inyia lia efahu nayya. ⁴¹Lia lomoju hekilani hijo ara inyia hekilani, efwotu iso inyia hisiori no hekilani, ojo lia emoju tuŋani habisani to hira nohonye tuŋani habisani emoju iso inyia hisiorita no tuŋani habisani.⁴²Lesio lobo to ilia hitiŋi hifioŋ inne elik hatamat, nyo ara inyia hejufutani, dede ajo nayya ta hatai, obe iso inya oremik hidiak hisiorita inohonye.”

Chapter 11

¹Ifa esiahak Yesu elimak hiro te hejufutak ilohonye tomon ho lohorik, ata inya eno etiyanari abore gala. ²Nafa etiru Yoani hiro ine egiem no Kristo, ata inya efahak efahati tara hejufutak ilohonyi. ³Ata hijo to honyi ino tojio, “Ira iye lafa ojo otu? wala anyar etila iyyohoi lobo hamai?”⁴Atta Yesu hitiraŋ hijo, ''ifeti ilimak to Yoani hiro inno egonyu ittai ojo inno etiru ittai. ⁵Oriŋai haŋodok, oloton haŋurak, olibe hiyo illo oŋuai arik ho johin ino oru, etira hatuhok, ebuhu hayok, etiru heruhok sayejin ino olibo. ⁶Hotowuana jaha to tuŋai lobe ekuya hiram nanaŋ.''⁷Nafa aciahari hiyyo ilia atta Yesu elimak te iluluŋi ino hiyyo hiram no Yoani, ifa teya atta hifi isia hijio, “Efi ifa ittai awaha tonyio? Yani no ohut oyyami? ⁸Efi ifa ittai riŋa nyio? Tuŋani le eciefita boŋojin inno olibo? Dede hiyyo ille eciefita boŋojin inno olibo amanya tahaji ha Habwok.⁹Atti efi ifa ittai oriŋari nyo? “Hekilani? Ee, ajo naya ta hatai, ajo hidofe naya agalik hekilani. ¹⁰Ilohoi tuŋani lafa egiorohini te inya, ‘itiriŋai, hayitani ha sayye inanaŋ ahosiere hatai le owu ehuhumak hikoi to hosiere hatai.’¹¹Dede elimak nayya ta hatai, to hiyo ilo esini tara ŋorwo obe lobo agalik Yoani Hebatisoni. Atti owuon lobo la agalik inya to obie to nohonye te ido. ¹²To holoŋitek inafa ho Yoani Hebatisoni man iyania, orumu obie ne ido hitaban no Iŋalafiti, ojo hiyo ilo omuno ŋalafa ete eyari to golon.¹³Odule ifa hekilak iko hifahita ino hikila man to holoŋitek innafa ho Yoani Hebatisoni. ¹⁴Eremik iyye amoju inyia, Elia lafa ojio ottu iso. ¹⁵Lowuon ho yohe hetirari isiara inyia hetiru.¹⁶Etirijik iso nayya hilahaji ina iko nyo? Ara iya dure hulo eramita to etinyaŋari ille ettole atta hililoŋo wati ilo hosie. ¹⁷Atta hijo, ehuta iyohoi ciwali ta hatai ejo itai ebe ecia. Ewuon iyohoi ho twari ejo itai ebe eyo.¹⁸Nafa ottuni Yoani obe adaha imune, obe amata balu, ejio ittai atta hijio owuon inyia ho miniaŋa. ¹⁹Nafa ottuni Onyi Tuŋani adaha inyia imune ojio hidofe amata atta isia hijio ituwolo, arra inyia ahadahani ojio hidofe ara harumani, amote ho hemimojok ho musuru iko heyyak!’ Atti etibisahini iso hilofere to higiemita inohonyie.”²⁰Atta Yesu hitiara hitiyana borejin inno gala innafa obolori igiem no honyi nyo holobe isia oyyite. ²¹Oru iso ta hatai Korasin, orru iso ta hatai Beteseda! Nara ida igiem no Hollum iyya ne egiamari inyia to Taiyre iko Sidon to hatai acahari ifa itai beren, atta itai emak siwal iko otuala. ²²Atti elimak naya ta hatai hijo olibo iso to Taiyrea iko Sidone to holoŋ no ŋoto agalik na hatai.²³Ittai Kaparnum egigilo ittai hijo eremik iso itai efie ahide ido? Obe, ebirori iso itai amai no oru. Hara ida igiem nya egiem Hollum to Sodoma iya ta hatai ida harasa ida man ena. ²⁴Atti ajio nayya ta hatai hijo ofiak iso to holoŋ no oŋotori Hollum agalik nia hatai.²⁵To holoŋ nyie etiraŋ Yesu hijio, “Eti habwou naya iye, Monye, Habu lo ido iko fau, nyo etuhutek iyye hirro to ofioroho ojo to tuŋani lo oyyen etilau isia to hullo holobe etiyenu to dure hullo hitiŋi. ²⁶Ee, Monye olibo ifa to honyehite hoi toriŋe esio. ²⁷Esio ifa Monye hanaŋ hiro daŋ ta hanaŋ; obe lobo tuŋani oremik hiyen Onyi aracie Monye, obe lobo tuŋani oremik hiyen Monye aracie Onyi, iko to tuŋani lo onyimu Onyi hetiliek to honye.²⁸Ifanu ta nanaŋ itai ille egiama ejio hidofe ekafita hirro inno odiŋ, esio iso nayya ta hatai yiri. ²⁹Iyari hiyeni hanaŋ ejio ittai eyiyenu tara hanaŋ, nyo anyalam nayya ojio taji nanaŋ olibo, ati orrumu iso oholioho innahatai yiri. ³⁰Nyo olibo hiyeni nanaŋ ojo hiram nanaŋ ehauwa.

Chapter 12

¹To nobo far owu ifa Yesu to holoŋ no Sabato iko hotwe na mana, nafa oniamai efahat illo honyie atta riaja ŋama. ²Nafa egonyu Farisei ania, atta isia hijo to Yesu, “Toriŋai, egiama efahat illohoi hirro inno obe olibo to holoŋ no Sabato.”³Atti ojio Yesu to hosie, “Obe itai ehien hirro inne egiem Davide, nafa oniamai inyia iko hiyyo illafa owuon iko inya? ⁴nyio owu inyia ahaji Hollum atta daha imune nafa esiarahini to hosiere ho Hollum no obe osiru to honyi ojio hiyyo illafa olot iko inya atti ogol to fadirihien.⁵Iyya egiorohini to hifahita hijo to holoŋ no Sabato opwak higiemita to holoŋ no Sabato, to haji imojit, atti obe isia epal? ⁶Elimak nayya itai hijo, owuon lobo inni la agalik haji ne imojit.⁷Etumo itai hitieri no hiram no hiro ino ojo hijo, “Asiaha nayya hiyyo ilo omelehini wati, obe arra ille esio higiemita” Atti eyyen itai hirro inia, ati ebe itai ekum hiyyo ilo egiema no orru. ⁸Nyo arra Onyi Tuŋani a Habu lo Sabato.”⁹Atti ata Yesu ebusak mai nya ata ajiŋak a sinagog no hosie. ¹⁰Owuon ifa lobo tuŋani loye hani no honyie. Efia ifa Farisei Yesu atta hijo, “Holibo iso hetinyarari tuŋani to holoŋ no Sabato?” Awak ifa isia arosok Yesu hipali.¹¹Etirraŋ Yesu do hosie, “Iya owuon lobo lahatai ho ker lobotie ja, attati ahuyek to iwudo to Sabato. Heremik iso iyye ebusak inyia dia? Obe ati! Enief iyye atta iye epihu inya ade kwak. Hara ker lagalik tuŋani. ¹²Anyar tuŋani binno agalik ker! Anyar egiem to hiyyo na lanyar to holoŋ na Sabato.”¹³Teyya eijo Yesu to tuŋani lia, “Itibisa hani nohoi.’’ “Etibis halaŋ lia hani nohonyie nafa ogulo, atta hani nya honyie libe iyya hani nobotie. ¹⁴Odioto Farisei atta efie adde to kelesia. Osiaha isia hikoi no lojo ettohori isia Yesu.¹⁵Oyyen ifa Yesu hirro hunna atta inyia ebusak mai nyia. Ati ejufari iluluŋ no hiyo inya, atta inya hitinyar isia daŋ. ¹⁶Efahak inyia isia hijo, anyar obe isia elimak hiram nohonye to hiyo. ¹⁷Anyar etisiru hirorita inno Hollum inafa ero hekilani lia sayye hijo,¹⁸”Itiwolo, hegiamani lo anyimu naŋ ile, inya lia lomuno taji nanaŋ bino. Esio iso naŋ Oyiri nanaŋ to honyie, hidofe ettito iso inyia hiro no ŋoto to halufak.¹⁹Obe iso inyia aŋalafa iko hiyyo, obe hidofe eyyorrita. ²⁰Obe iso lobo etiru hutuk nohonyie to hikoi. Obe iso inyia owur siholoti no oboina, Hidofe obe iso inyia etudun lomo nofuri man agalihini inyia to ŋoto no obis. ²¹Atta iso ati halufak eyik to fure to nohonye.”²²Eyani isia to honye tuŋani lo oŋodo, obe inya oremik hiro. Atati Yesu hiti libo tuŋani lia ata inya hiro ojo oriŋa. ²³Eliliha ifa iluluŋ no hiyo ata hijo, “Hara tuŋani lia dede Onyi Davide?”²⁴Etiru Farisei ata hijo, “Obe tuŋani lia efuhai miniaŋa to fure no Belsebuli, habu lo miniaŋa.” ²⁵Ati oyyen ifa Yesu higigilo nohosie atta hijo to hosie, “Lo orrem hiyyo illo obiehin to wati te innohose, etattur iso lobie nia, hidofe la aŋalafa hiyyo illo owuon ta haji nobotie, kuyya hidofe liyya to doŋe to wati te innohose, obe iso isia ettole nobotie.²⁶Lefahu Sitan hegiamak ilohonyie, oriomori iso inya hamai, to nia. Jai iso oremik obie nohonyie weta? ²⁷Kuyya efuhai naŋ miniaŋa adde to fure no Belsebuli, ta nari fure efuhutari hejufutak isia? Tonia ara isia ahaŋotok hatai.²⁸Atti kuyya efuhai nayya miniaŋa adde to Loyiri to no Hollum, ottu obie no Hollum ta hatai. ²⁹Hojiŋak iso lobo tuŋani jai ahaji ho lotir heyari saŋ inohonyie holobe inya efitak lotir ahosiere? Ata ahahalari hiro inohonye adde ta haji honye. ³⁰Lia lo obe egiama iko naŋ ara inyia mioroni lalaŋ, ati lia obe osuduha ikanaŋ ara hetisarani.³¹To nia, ajio nayya ta hatai hijio, “Ebusak iso Hollum hiyyata daŋ inno hiyyo iko imoriti innohosie, ati lia omoro Oyiri lo Olibo, obe iso Hollum ebusak inyia. ³²Lia le ero nolorru to Lonyi Tuŋani, ebusak iso Hollum inyia. Ati lia lero nolorru to Oyiri no olibo obe iso orumu hebusahini no hiyata, ara ta hido ta fau te ina, kuya to nyia ottu.³³Eŋarak yani na lanyar haŋer ino anyar. Ojo yani no loru eŋarak haŋer ino oru. Tonia, oyen hiyo yani to haŋer inohonyie. ³⁴Era itai iya munok, obe itai eyen hiro ino olibo nyo oru taja inahatai. Nyo ero hutuk hiro ina afanu ta taji. ³⁵Ojiŋu hiro ino olibo ta taji no tuŋani lo olibo, ojo hiro ino oru ojiŋu ta taji ho tuŋani lo oru.³⁶Elimak naŋ ta hatai hijo, “To holoŋ no ŋoto, oŋot iso Hollum hiyo to hirorita daŋ inafa erarari isia assai. ³⁷Nyo to hirorita inahaitai, erumu iso itai hahohini no hiyata, ojo to hiro assai ino ero itai, errumu iso itai ŋoto.”³⁸Ojo ilak Farisei iko hegiorok to honye hijio, “Hetiyenani, ewak iyyohoi egonyu nobo hitimijani tara hoi.” ³⁹Etirraŋ inyia to hosie hijio, “Orru hilahaji inna, hidofe omiasa isia Hollum. Osiaha isia hitimijanita, ati obe iso etuhutek to hosie nobo hitimijani aracie hitimijani no hekilani ha sayye Yona. ⁴⁰Nyo iyya nafa owuanari Yona holoŋitek hunik iko harijin hunik to hosehe ha hami, owuon iso hidofe Lonyi Tuŋani holoŋitek hunik iko hariejin hunik to hotwai ho ilume.⁴¹Odioto iso hiyo liya to doŋe ho Ninefa haŋotori hilahaji inna nyo eloit hiyyo Ninefa tajia innohose innafa ettitori Yona to hosie. Ati itiriŋai, owuon iso lobo lagalik Yona.⁴²Odioto iso Habu to kal ho ihorroŋ haŋotori hilahaji ina nyo ottu ifa inya ta fau na alama hetirari lofioroho inno Solomone, ati itirriŋe, owuon lobo inni lagalik Solomone.⁴³Lebusak jiok nolorru tuŋani olot inyia hasiahari mai no oyiriari inya, ati obe inya orumu nobo. ⁴⁴To nia ejo inya hijo, aciahari iso naya ahaji hanaŋ nafa atuni naya acahari inya. ifa leba inya dia, orumu inya haji no nolibo bino. ⁴⁵To nia owu inya arumu inak jiohin hattarik ino oru agalik inya, ata isia ajiŋak to hotwai ho tuŋani lia atta manya dia. Toria, oriam to tuŋani lia agalik nafa to hosiere. Iyania awoŋ iso run to hiyo ilo oru hulo ho hilahaji ina.”⁴⁶Nafa helero Yesus te iluluŋ no hiyo, owueta hotonye honyie iko ilasira honyie ta bali nyo awak isia hirro to honyie. ⁴⁷Elimak lobo tuŋani inyia hijio, “Torriŋe, owueta hotonye hoi iko ilasira hoi ta bali, nyo awak isia hiro tohooi.”⁴⁸Ati ojo Yesu to lia lafa elimak inyia hijo, “ŋai iyaŋ? Haŋai ilasira hanaŋ?” ⁴⁹Atta inyia ehalamak hani nohonyie to hejufutak ilohonyie atta hijo, “Iyaŋ iko ilasira hanaŋ hullo! ⁵⁰Lia lehuma wahan no Monye hanaŋ te ido ara inya ilasi hanaŋ iko inasi hanaŋ ojo iyaŋ.”

Chapter 13

¹To holoŋ nia, ojiŋu ifa Yesu ta haji atta hittole to otifor nahari. ²Atta iluluŋi nohiyo afanu ariai to honye, ata inya arek to togoli ete ata ahunya kaii arasa iluluŋ weta to otifor otifor ahari.³Teya ata Yesu hitiyana hiro ariai to hosie to iceliti. Ata inya hijo, “Owu haromoni ata ayek hinyomo. ⁴Iya ayek inya, ohuyik hinyomo ina onyik hohikoi, ojo cieŋ atta ekukubu isia. ⁵Ojo hinyomo inak ahuyik to hide ho moru, mai no obe owon hohuron ino olibo. Ati esuru isia kokwak nyo obe mai nohosie ehum bwaha afau. ⁶Ati lonohon holoŋ, ata fara inohosie atoye nyo obe hadde to hosie, ata ŋama inia atoye.⁷Ojo hinyomo innak atta ahuyik to hiji ho hukwa. Atta isia daŋ esuru iko hukwa ojo hukwa atta agore isia. ⁸Ati to hinyomo huna ohuyik to huron inno olibo esuru isia atta afanu eŋarak ŋama hinyahita hisihai nobotie, ojo innak hinyahita tomuwana ile ojo hidofe hinyahita tomwana hunik. ⁹Lia lowoun ho yohe, tojo inyia hetiru.”¹⁰Afanu hejufutak to honyie atta hifia inyia hijo, “Nyo etiyena iye iluluŋ no hiyyo to hicelita?” ¹¹Etiraŋ Yesu to hosie hijo, “Etiliek Hollum obie no honyie ta hatai nafa eŋofo, ati obe oremik etiliek to hosie hiro niyya. ¹²Nyo to lia lo owuon ho hiro, ofonihini iso innak aria, ojo iso inyia atta adule rumuta. Ati to lia lobe owuon iko hirro, eyari iso hirro tara honyie adde iko huna owuon to honyie.¹³Inya nia erarari naya to hosie to hiticielita, nyo oriŋa ida hido isia, obe isia egonyu dede, etira ida hido isia, obe isia etiru ojo hidofe obe oyyen. Etisiru isia hikikila nafa ojo Isaya hijo, ¹⁴”Etira iso itai dede ati ebe iso ita etiru; eriŋa iso itai ejo iso itai ebe egonyu. Ati obe itai eremik hiyen.¹⁵Nyo oye tajia inno hiyyo hullo, ojo yohe innohosie omiŋa to hitira, ojo isia emutak honyehite innohose; Kuyya obe isia ehum egonyu to honyehite innohose, etiru to yohe innohose, ehum hiyyen to tajia innohose, atta hinyiak yitei, ajo nayya atta hitilib isia.’¹⁶Ati ajak iso honyiehite inna hatai, hijio hotoriŋe isia; ojo yohe inna hatai, etira iso isia. ¹⁷Elimak naŋ itai dede hijio hekikilak arria iko hiyyo habisak owuon iko wahan no hegonyu hirro huna egonyu itai, ejo itai ebe egonyu isia, ojo hetiru no hiro huna etira itai, ejo itai ebe etiru isia.¹⁸Itira to hiticelita ino hayani ho hinyomo. ¹⁹Letira lobo to hirorita ino lobie no Hollum ojo obe ehumak ta taji, otu iso sitan akwarari hirorita inafa oyehini ta taji honye adde. Ara ta lia lafa oyehini to oger ho hikoi.²⁰Ojo lia lafa loyehini to moruarari ara inyia lia letiru hiram atta hiruk kokwak to mune; ²¹Obe inyia owuon iko hadde ati ociamak ilamuk kai. Eruk inyia ati lafanu hitigemita kuya hihawa to hiram no Hollum, atta inya ahuye tara hiruk nohonyie adde.²²Ojo lia oyehini to hiji ho hukwa, inya tuŋani lo etiru hiram, ati higigilita iko ibariti ina fau atidai hiram no Hollum tara honyie, atta inya biaŋan owuon hahaŋer ino oŋii. ²³Ati lia lafa loyehini to huron hunna olibo, inyia tuŋani le etiru hiram no Hollum atta ehumak ta taji; inyia lia ille eŋarak haŋer atta aromok isia; oŋijak hinyahita hisihe nobotie, ojo innamuk hinyiahita tomwana ille, ojo inamuk hinyiahita tomwana hunik iya inafa edulahini.”²⁴Enyiak Yesu eyyani nabo hiticeli to hosie; ojio inyia, “Ara lobie nyia te ido iyya tuŋani lo oyek hinyomo inno olibo ta mana honyie. ²⁵Ati holojoto hegiamak, ottu mioroni lohonyie atta hidofe ayek abali to geme, atta eno. ²⁶Lesuru ŋama man eŋarak haŋer innohosie, ojo abali hidofe atta alliew daŋ.²⁷Afanu hegiamak ho monye mana hifia ettok atta hijio, ‘Ettok, obe ifa mahu iyye eyek hinyomo ino lolibo ta mana hoi? Nyo esuru isia iko abali?’ Etiraŋ inya to hosie hijo, ‘Mioroni ehumak inya. ²⁸Ejo hegiamak to honyie, ‘Ewak iyye hijo anyar erutu iyyohoi isia adde?’²⁹Ojo inya to hosie, ‘Obe, lejo itai efu ruto abalie ŋaso itai erutu iko geme. Ibusak isia hebibolori daŋ man to holoŋ no dioŋo. Ati to holoŋ no dioŋo elimak iso naŋ ta hadioŋok hijo, ³⁰”Ittieru arutu abalie adde atta itai efifitak abubuŋi at itai esuahak, ati ejo itai geme etubak to ibati hanaŋ.””³¹Enyiak Yesu eyyani nobo hitarriji to hosie. Ojo inyia, “Ara obie no ido iya haŋeri lo bule ille eyari tuŋani owu edulak ta mana honyie. ³²Odicio haŋeri lia bino tara haŋeri no bule daŋ. Ati lobolo inya, ata agalik yani inia tohotwai mana daŋ ata hira a yani netok, ina oduhori cieŋ ino efirita hajik ino hosie to sana honyie.”³³Enyiak Yesu elimak to hosie nobo hitarriji hijo. “Ara lobie nyia te ido iyya ahabuok iko bula inno odumu hitonoŋorwo ariomok ta balu hotopwase.”³⁴Elima Yesu hiro huna daŋ to iluluŋ to hiticielita; ojo lobe hitirijita obe inya elimak hinak hiro to hosie. ³⁵Nyo anyar etisiru hiram no hekilani nafa ojo inyia hijo, “Ero iso naŋ to hitirijita; elimak iso naya hiro inafa eŋofo man to hitieri na fau.”³⁶Nia ebusari Yesu iluluŋ no hiyo ata ajiŋak ahaji. Ati afanu hejufutak to honye efiari hijo, “Ituhutek iyyohoi hiram na abalie nia esuru ta mana.” ³⁷Etiraŋ Yesu to hosie hijo, “Lia lo oyek hinyomo ino olibo ara inya lonyi tuŋani. ³⁸Ara mana fau; ara hinyomo illo olibo, lonyirok illo obie. Ara hidofe abalie lonyirok illo heturruoni; ³⁹ojo mioroni ara tuŋani lo oyek abalie ara inyia hetisiahani. Ojo dioŋo iyya hisidi na fau, ojo hadioŋok ara anjilohien.⁴⁰Iya, odueni iso abali atta asuahak to hima, ara iso nia to hicuŋi na fau. ⁴¹Efahak iso Lonyi tuŋani anjilohien ilo honye hatagaranyai adde niya daŋ ino epala to obie nohonyi. ⁴²Atta iso isia ebirok isia to hima ina onok. Owuon iso yio iko hirita na hala. ⁴³Edia iso liborok iyya holoŋ to lobie no Monye hosie. Lia lo owuon iko yohe tojio inyia hetiru.⁴⁴Ara lobie no ido iya ibariti ino eŋofo ta mana; larumu lobo ata eŋofok isia. To mune nohonyie, owu inya etinyaŋe hiro ino honye adde, hijo anyar atu enyaŋini mana nya. ⁴⁵Ara obie no Hollum iya hapoconi ille etufa honoro no obwor ojo hinyaŋita inno honyie ogol. ⁴⁶Owu tuŋani lia etinyaŋe innamuk hiro ino honyie daŋ. Attati arumu hinyaŋita, atta inyia awoŋ enyaŋu honoro nia.⁴⁷Ara obie ne ido iyya higali no ebirok hagalak a hotwai hari, atta emietu enefu ham to woyyojin. ⁴⁸Ehumu heririahak isia otifor hahari atta egigelu huna olibo wati atta ehumak to fedito, ata isia ebire ino oru adde.⁴⁹Ara iso to hisidi na fau iya nya; afanu iso anjilohien egigelu hiyo ilo oru tara ho hiyyo ilo olibo, ⁵⁰Ebirohini iso isia hiyyo illia oru to hima ina onok, owuon iso yio ojo hirrita na hala.⁵¹Ehum mahu itai etiru hiro inia daŋ?” Atta hejufutak hitiraŋ hijo, “Ee, etiru iyyohoi” ⁵²Ata Yesu hijo to hosie hijo, “Iyania ara hegiorok daŋ a hiyo ilo etiyana hiram no obie no ido iya monye haji, ile odumu hiro marwak iko ŋejuho te ibati honye. ⁵³Nafa atuhok Yesu hiticelita inia, atta inyia eno ta mai to nyia adde.⁵⁴Nafa eba Yesu ta fau honye, atta inya eno a haji imojit etiyanari. Ellilliha ifa hiyyo hijo “Horrumu inyia ofioroho iko idwariti innia ogol aji? ⁵⁵Hobe ara lonyie hesisihoni ille habauhien lia? Hobe Maria ara hotonye honye? Obe mahu halasira honyie ara, Yokobo, Yosefu, Simone iko Yuda? ⁵⁶Obe mahu hanasira honyie owuon daŋ to hiji hohoi? Horrumu mahu inyia hirro innia daŋ aji?’’⁵⁷Ejoria ifa isia to Yesu. Ati ero Yesu to hosie hijo, “Ebo hiyo hitihabuo hayitani ha sayye kuya hilahaŋ iko doŋe no hosie hitihabuo inya.” ⁵⁸Obe inyia egem innak idwariti dia to biaŋan no huruk nohosie.

Chapter 14

¹toholoŋ nafa nya, Erode etiru hiram no Yesu. ²Atta inyia elimak to hegiamak illohonyie hijo,” Yoani Hebatisoni; ebuhu inya to ye. Iya nia egiama iduariti inia to honyie.”³Nyo eniefu ifa Erode Yoani, ata etifitak inya, ata itijiŋa to kijan, to hiram no oŋoruwo halasi honye Pillipo. ⁴To hiro no Yoani te Erode hijo, “Oduwa to hoi hawuanari iko inyia oŋoruwo hoi” ⁵Ejo Erode awak attohe Yoani, ati abaŋ ifa inyia hiyyo, nyo eruk ifa hiyyo hijo ara inyia hekilani.⁶To holoŋ nafa ehuhumari hiyo mune ta haŋ ho Erode holoŋ nafa esioni hiyo inya, acia ŋanini Erodia ata Erode mune bino, ⁷to he tiraŋi, elima to hodwoti nia to hilifo hijo esio iso naya iye hiro daŋ ino ewak iye.⁸Atta hodwoti nia eno hifia hotonye honyie hijo, “Hawu iso naŋ hifia inyia hesiera nayya nyo? Atta hotonye hijo, “Tojo isiara nayya hoo no Yoani Hebatisoni to hiduti ina” Ata hodwoti nia hijo iyya ojo hotonye honyie. ⁹Ejiriŋa habu lia, atta inyia baŋi hirro innafa elimu inyia ojo hodwoti iko hatamonok etira. Ejo inyia, isiara hirro innia awak inyia.¹⁰Atta inyia efahak lobo hegiamani lohonyie heno akijan hotoŋutuni hoo no Yoani. ¹¹Eyyani tuŋani lia hoo nia atta hisio to huduti no hiito nia, ojo hiito nia atta eyari to honye honyie. ¹²Ojo hejufutak illo Yoani atta afanu akafari wan no Yoani onuhari. Tia ofuyye elimahini to Yesu.¹³Nafa etiru Yesu hirro innia, atta inyia etuhutu wan tara to togoli anabo mai hamai. Nafa etiru iluluŋ nia, atta atifori Yesu to bore gala amai nyia. ¹⁴Nafa awoŋ Yesu ahosiere hosie egonyu inya iluluŋ nia edoŋ atta inya amehini to hosia, ata hitilibo haŋwak ino hosie.¹⁵Nafa era iŋalio, afanu hejufutak hijo to honyie, “Ara mai inna amur, ojo holoŋ eliaha aswori, itatturok iluluŋ nia hefie amisihi hosie anyar ofuo arrumu daha nohosie.”¹⁶Ati, ojo Yesu tohosie, “Hotobiaŋa isia ofuo adde. Isiara to hosie innak hirro hatadahai isia.” ¹⁷Atta isia hijo to honyie hijo, “Ewuon iyyohoi iko imuniaha miet ojo ham ohorik.” ¹⁸Ata Yesu hijo, “Iyani ta hanaŋ.”¹⁹Ojo Yesu atta etihunyik hiyyo ta fau to hide ho miyaŋ. Atta inya adumu imuniaha miyet iko ham ohorik, ata hibono ahide ido ata inya hijok ata hibubun imunieha atta hisio to hejufutak hesiara to hiyo. ²⁰Adaha isia daŋ man oruma. Ati eduduhu heyiyanak ofitot inno imuniaha lur to gufat tomon harik. ²¹Ara ifa iluluŋ no liawa hame alif miet, ojo ŋorwo iko durre.²²Kokwak atta inyia etuhunyik hejufutak ilohonyie ahotwai ho togoli nafa owuon to otifor hahari, ojo inya ta wan nohonyie atta efuhak iluluŋ no hiyyo adde. ²³Ta halu no hetaturok no honye iluluŋ, atta inyia hire a doŋe inya hamai omojori. Ifa iŋalio odule inyia dia daŋ. ²⁴Ati eba ifa togoli to hiji ha hari nettok, nyo ohut ifa oyami bino ojo hidofe ebo hitiho nyo efiriwa ifa oyami bino.²⁵Ifa era harie, atta Yesu awoŋ aŋati hosie, lolot to hide ho hifioŋ. ²⁶Nafa egonyu isia Yesu olot ho hide ho hifioŋ, atta hejufuta baŋi ata hijo, “jok nia,” oyio ifa isia ta baŋi. ²⁷Atti ero Yesu to hosie teyya hijo, “Itigolo! Nayya lia! Ibaŋa abaŋ.”²⁸Etirraŋ Peturu to honyie hijo, “Habu, lara iye lia, ililoŋo naya hawoŋ to hoi to hide ho hifioŋ.” ²⁹Ojo Yesu, “Woŋ.” Ata Peturu alu to togoli ata eno to Yesu to hide ho hifioŋ. ³⁰Ati nafa ewolo Peturu oyyami, atta inyia baŋi; atta inya adiori ahotwai hari, atta inyia yio hijo, “Habu, itiluwahu naya.”³¹Ifa teya ata Yesu ehalamak hani no honyie, ata hinief Peturu, ata Yesu hijo, ‘’Iye ille odicio hiruk, nyo ekuya iye?” ³²Ifa arrek Yesu iko Peturu a togoli, ojo oyyami atta aduehini. ³³Atta hejufutak ilafa etole to togoli hitihabuo Yesu hijo, “Era iyye dede Lonyi Hollum.”³⁴Nafa ellaŋ isia tololo, atta isia allu to Genesaret. ³⁵Nafa aheru hiyo illo mai nya Yesu, atta isia efahak sayye to masik niyya ta mai to nyia, heyani haŋwak innohosie daŋ to Yesu. ³⁶Attana isia inyia hedek haŋwak inno hosie hototir ŋolon no boŋo nohonyie, iluluŋ no haŋuak illafa otir inyia olibe.

Chapter 15

¹Atta illak Farisei iko hegiorok afanu to Yesu to Yerusalem. Ejio isia, ²”No nyo owur hejufutak illohoi imohiti inno ettaha? Obe isia elila has innohose la adaha isia.” ³Atta inyia hitirraŋ atta hijo to hosie, “No nyo hidofe ewur itai hifahi no Hollum to hiram no imohiti innahatai?⁴Nyo ojo Hollum hijo, ‘Abaŋa monye hoi iko hotonyo hoi,’ Ojo tuŋani le ero noru to hotonye iko monye honyie, oye iso inya.’ ⁵Ati ejio itai, ‘Lejio lobo to monye honyie iko to hotonye honyie hijo, “Le luak lobo itai, omoju inyia tara hanaŋ hatara a hisiori to Hollum,’’’ ⁶hotobiaŋa tuŋani lia abaŋ monye honyie. To hikoi nia, eturru itai hiram no Hollum to imohiti innahatai.⁷Itai henyabak! Ekilu ifa Isaya te itai ta nafa ojitari inyia hijo, ⁸’Abaŋ hiyyo hullo nayya to hutuhen innohosie hame, ati alama tajia innohose tara nayya. ⁹Etihabuo isia nayya assai, nyo etiyana isia imohiti innohosie iko hifahita inno hiyyo.’’’¹⁰Atta inyia hililoŋ iluluŋ to honye atta hijo to hosie, “Itira ejio hidofe eyyien. ¹¹Obe nobo sihin no ojiŋak ahutuk ho tuŋani oremik hiturru tuŋani. Ati, sihin netihar tuŋani inyia sihin no ottu to hutuk ho tuŋani.’’¹²Atta hejufutak afanu to honyie atta hijo to Yesu, “Heyyen iyye hijo ejoria ifa Farisei to hetiru nohosie hiro nohoi?’’ ¹³Etirraŋ Yesu atta hijo, “Orutuni iso yani no obe Monye hanaŋ lia to ido edulak. ¹⁴Ibusak isia hame, ara isia haŋodok hetuhutak. Orihita oŋodo lobo tuŋani, ohuyek isia daŋ ewudo.”¹⁵Etirraŋ Peturu atta hijo to Yesu, “Iko ihuma elimak te iyyohoi icelit nia.’’ ¹⁶Ojo Yesu, Holobe itai daŋ ehum etiru na anyar? ¹⁷Holobe itai hiyen hijo le eba nobo sihin to hutuk, owu eno ahosehe atta hidofe ebirori ahotwe iwudo?¹⁸Ati hirro inno afanu adde to hutuk, afanu ta taji. Isia hirro inne eturru tuŋani. ¹⁹Ojo hidofe ta taji afanu igigilita inne ebwot, toho, roto, somon, hoho, roso, iko teler. ²⁰Isia innia inne etihar tuŋani. Ati daha ojo has obe elila, obe oremik hitibwot tuŋani.’’²¹Atta Yesu eno adde teyya adoŋiok inno Tire iko Sidona. ²²Ottu nobo hiito noŋorwo no Kanan adde to fau nyia. Eyyorro inyia atta hijo, “Tomehini ta hanaŋ Habu Lonyi Davide! Iniefita ŋani hanaŋ miniaŋa.’’ ²³Ati obe Yesu etiraŋ to honye lobo hiram. Atta hejufutak ilohonye afanu to honyie atta tana inyia hijo, “Ifuhai inyia adde, eyyorrita inyia toohoi.’’²⁴Ati atta Yesu hitirraŋ atta hijo, “Abe ifa nayya attu te illak hame ati to kioro inno olita ta haji no Isarail.’’ ²⁵Ati ottu inyia atta rigoŋo ta fau to hosiere honye, atta hijo, “Habu, toluak nayya.’’ ²⁶Atta inyia hitirraŋ atta hijo, “Obe olibo heyari imune no durre atta ebirok to ŋohe hullo hittiŋi.’’²⁷Atta inyia hijo, “Habu, ati adaha hido kuyyuhi ŋiria no odek tara teremejaha inno ettaha illohose.’’ ²⁸Atta Yesu hitirraŋ atta hijo to honyie, ‘’Inna tuŋani, obolo huruk nohoi; isiara hegiamai to hoi iyya ewak iyye.’’ To saa to nyia atta ŋani ho tuŋani nyia libe.²⁹Atta Yesu ebusari mai nyia atta eno aŋati hari nettok no Galilea. Teya ata inya eno adoŋe ata hitole dia. ³⁰Otu iluluŋ netok to honye. Eyani isia daŋ haŋurak, haŋodok, hattuhok, iko inne eyyokie, he innak daŋ innafa oŋwai. Esio isia daŋ to hejek inno Yesu, atta inyia hitilib isia. ³¹Eliliha ifa iluluŋ nafa egonyu isia hattuhok ero, iko haŋurak illo olot, haŋodok orriŋa. Omuno isia to Hollum lo Isarail.³²Ata Yesu hililoŋ heyiyanak ilohonye atta hijo, “Amehini nayya binno te iluluŋ nia, obolo hittole nohosie inni holoŋitek hunik obe isia anya illak hirro. Abe naŋ awak efuhai isia adde holobe isia enya lobo daha, hotobiaŋa isia ofu huyuta to hikoi.’’ ³³Ojio hejufutak to honye, “Herumu iso iyohoi imuniaha inno oremik iluluŋ inna aji ta mai ina ara awaha tiji?’’ ³⁴Ojo Yesu to hose, “ Ara imuniaha inno owuon ta hatai jai?’’ Atta isia hijo, “Hatarik iko ilak ham kai.’’ ³⁵Ata Yesu elimak iluluŋ hotohunya ta fau.³⁶Odumu inyia imuniaha hatarik iko ham, ta halu ho hisio nohonyie humo, atta inyia hiwur imuniaha atta hisio to hejufutak hatadahai. Atta hejufutak hisio te iluluŋ. ³⁷Atta hiyyo daŋ daha man ofoŋi. Atta isia eduduhak inafa ofitini man enyiak hilur to gufa. ³⁸Ara ifa liawa ila adaha alif aŋwan tara ŋorwo iko dure. ³⁹Atta Yesu efahak iluluŋ adde tara honye ata inya arerk ahide togoli atta eno afau ho Magadan.

Chapter 16

¹Farisei iko Sadusei afanu isia hiciem Yesu ata hifi inya hetuhutek isia hituhuti no otu te ido. ²Ati etiraŋ inya to hosie, “Lera iŋalio, ata itai hijo, ‘olibo iso holoŋ ina nyo odon ido.’³Ojo hidofe to motie beren lo odon ido ojo hidofe owuon he idis, ‘Ottu iso hai ena.’ Eyyen itai hiloito no ido, ati ebe itai eremik hiloit hituhututa inno holoŋitek hunna. ⁴Awak hilahaji no’rru hituhutita, ati obe iso nobo hituhuti to hosie, ati hituhuti no Yona.” Ebusak Yesu isia atta eno adde tara hosie.⁵Nafa eba hejufutak ilohonyie otifor na hari tololo, agilu isia imuniaha. ⁶Ata Yesu hijo to hosie, ''ihuma riŋa ibaŋa eruk bula ino Farisei iko ino Sadusien.” ⁷Ata hejufutak hiro ta wati inohose hijo, “ nyo ebe iyohoi ayani he imune.” ⁸Oyen ifa Yesu hiram nia atta hijo, “Itai hulo odicio hururk, nyo nia edule itai hiro to biaŋan nahatai eyani imune?⁹Holobe itai daŋ eyyen? Ebe itai egilu imuniaha miet inafa ho hiyo ilafa hisihai tomwana miet? Hara gufat ino imuniaha jai inafa eduduhu itai? ¹⁰Kuya imuniaha hatarik ino hiyo sihai tomwana aŋan.¹¹Jai ebe itai etiru hijo abe naŋ ero to hiram no imune? Ihuma riŋa bino hiram no bula inno Farisei iko Sadusien. ¹²Ata isia agilu hijo obe inya etito isia to bula ino imune na Farisei, ati ero inya to hiram no etiyana Farisei iko Sadusien.¹³Nafa eba Yesu ta fau no Kesaria Filipi atta inyia hifia hejufutak ilohonye hijo, “Hojo hiyyo ŋai Lonyi Tuŋani? ¹⁴Atta isia hijo, “Ojo ilak Yoani heatisoni; ojo ilak, Elia; arasa ilak hijo, Yeremia, kuya lobo hekilani. ¹⁵Attati inya hijo tohosie, “Ati eijo itai ara naŋ ŋai?” ¹⁶Atta Simone Peturu hitirraŋ to honyie hijo, “Ira iyye Kristo, onyi Hollum lowar.”¹⁷Atta Yesu hitiraŋ to honyie hijo, “Simone lonyi Yona, obolo iso jaha tohoi nyo obe lobo tuŋani etuhutek nia tohoi, ati Monye hanaŋ te’ido etuhutek iyye. ¹⁸Hidofe ajo naŋ tohoi hijo, iye Peturu, to hide ho moruo inia aduhok iso naŋ kelesia nanaŋ. Nolobe golon no ikati ino iferno oremik agalik.¹⁹Esio iso naŋ tohoi iŋanyiti no obie no Hollum nya te ido ojo hidofe lefit iye hiro daŋ teni ta fau, efitahini iso daŋ te ido. Hiro daŋ ino ehohi iye ta fau, oho iso daŋ te idou. ²⁰Atta Yesu elimak hejufutak ilohonyie hijo hotobiaŋa elimak ilak hiyo hijo ara inya Kristo.²¹Ta far nyia etiara Yesu hituhuta hejufutak ilohonyie hijo ahu iso inya a Yerusalem, etigiama iso marwuak iko habwuok ojo fadirihen iko hegiorok, Atta atohoi inya ati ebuhu iso inyia to manya ta halu ho holoŋitek hunik. ²²Nia eyari Peturu inya kai oger atta hiro hijo, “Habu; isiara hirro inne ero iyye hotobiaŋa eidoŋ to hoi.” ²³Ati oyito Yesu to Peturu, “Ihuto ade Sitan ta haluhanaŋ! Ira iye morwo hetihadoŋoni hanaŋ nyo ebe iye egigilo hiro ino Hollum, ati egigilo iye hiro ino hiyo.”²⁴Atta Yesu to hejufutak honye hijo, “La awak lobo tuŋani hijufuta naya isiara inya hotorisie wan nohonyie, hakafari kuruce nohonyie atta hujufuta naya. ²⁵Lawak lobo tuŋani etuluwahu manya nohonyie, etilitek iso inya, tuŋani etilitek manya nohonyie to hiram nanaŋ orumek iso. ²⁶Nyo libe nohonyie larrumu tuŋani ibariti inna fau daŋ atta etilitek manya nohonyie?²⁷Nyo otu Onyi Tuŋani to lohwo no Monye honyie ha anjilohien ilohonyie. Oduma iso inya hiyo daŋ to igemita inohosie. ²⁸Dede elimak naŋ itai hijo, eweta illak inni iyyania illo obe iso oremik egonyu ye man egonyuni iso isia Lonyi Tuŋani awoŋ to obie nohonyie.”

Chapter 17

¹Tahalu ho holoŋitek ile eyari Yesu iko inyia Peturu, Yokobo ojo Yoani halasi honyie, atta eyyani isia man ahide ho doŋe to wati innohosie. ²Eloito ifa inyia to hosiere hosie. Onito homom nohonye iya holoŋ, ojo boŋojin inno honyie atta buorro no no iyya cialai.³Teya, edwuoŋ Mose iko Elijah to hosiere hosie ojo erro iko isia. ⁴Etiraŋ Peturu atta hijo to Yesu, “Habu, holibo iso te iyyohoi hamanyiari inni, lewak itai, ehumak iso nayya hajik hunik inni - nobotie nohoi, nobotie no Mose, ojo nobotie to Elija.”⁵Iya nafa arasari inye hiro, teya, ata ohidis no itiran no obuor etiyok isia, ojo teya, owuon ifa hiro no ero hijo, “Onyi hanaŋ la amuno nayya ille, to inya amuno Naŋ bi no no. Itire to honyie.” ⁶Ifa etiru hejufutak, eruŋok isia homomite inohosie ata baŋi bi no. ⁷Teya awoŋ Yesu hitir isia atta hijo, “Itidiote ahide ibaŋa labaŋ.” ⁸Atta isia hiwolo ahide ati obe egonyu lobo tuŋani aracie Yesu Kristo hame.⁹Iya nafa alu isia afau to doŋo, elimak Yesu to hosie, hijo, “Ibaŋa elimak hiram inia tolobo tuŋani man ebuhuni Onyi Tuŋani to ye.” ¹⁰Efi hejufutak ilohonyie inyia, hijo, “Nyo hidonye ojo hegiorok hijo anyar otu Elija ahosiere?”¹¹Etirraŋ Yesu atta hijo, “Ottu iso Elija dede anyar ottu enyahu hiro daŋ. ¹²Ati elimak naya ta hatai, awoŋ Elija, ati obe isia oheru inya; ati, egiem isia tohonye iya owak isia. To hikoi to nia, daŋ etigiama iso isia Onyi Tuŋani ta has hosie.” ¹³Teya ata hejufutak etiru hijo ero ifa inya to hosie to Yoani hebatisoni.¹⁴Nafa afanu isia a iluluŋ, awoŋ lobo tuŋani tohonyie atta rigoŋi to hosiere honyie, atta hijo, ¹⁵”Habu, omelehini to onyi hanaŋ, oyeyeta inya iko hahwe bi no no. Odule inya huyita to hima ojo to hifioŋ. ¹⁶Eyani Naya inya to hejufutak ilohoi, ati obe isia oremik hitinyar inya.”¹⁷Etiraŋ Yesu atta hijo, “hiyo ilo obe owoun hohuruk ojo ara hetiharak to hilahaji nia, man anu iso etole naya ikaitai? Man anu iso adik naya itai? Iyani inya tahanaŋ.” ¹⁸Ata Yesu hetudwek miniaŋa, atta efie ade tara honyie; olibe oŋeye lia ta saa tonya.¹⁹Teya afanu hejufutak to Yesu hamai hamai ata hijo, “Nyo obe iyohoi eremik efuhai miniaŋa inia adde? ²⁰Ejo Yesu to hosie; ''odicio hiruk nahatai, adede ajo naya ta hatai, lewuon ida itai ho hiruk ara ida hido odicio kai iya haŋeri, eremik itai hijo to doŋe ina, “Itihute wan nohoi teni alamare, ati hihuto. Obe iso inak hiro ino aŋalik inahatai''. ²¹Ati obe miniaŋa inia oremik efie adde ara to mojo iko to hitiru hamai.²²Nafa etolojori isia to Galilea, ojo Yesu te hejufutak ilohonyie, “Esiarahini iso Onyi Tuŋani ta has ho hiyo; ²³Otohe iso isia inya, ati to holoŋ hitahunihi, ebuhu iso inya to ye.” Atta heyiyanak hijiriŋa.²⁴Nafa afanu isia a Kapernaum, atta hiyyo illafa eduduha musuru afanu to Peturu atta hijo, “Obe mahati hetiyanani lohoi oduma musuru?” ²⁵Ejo inya, “Dede.” Ati nafa eno Peturu ahaji, ero Yesu to honye hijo, “Hegigilo iye nyo, Simone? Tara ŋai omojori habwok ilo fau musuru? Tara onyirok hosie wolo tara lufajak?’’²⁶“Tara lufajak,” etiraŋ Peturu, Ejo Yesu to honye, “Ati hotowania dure bolioŋ. ²⁷Ati ebaŋa ehumak heduduhak ho musuru eo eyau, ino ahari netok, ibirok hiririehi, ata iye iririehu hami lo ottu hitieri; aŋa hutuk nohonyie, erumu iso iye arobia dia. To dumu ojo isiara to heduduhak ho musuru ta nayya ojo te iyye.”

Chapter 18

¹Ta far to nyia, afanu hejufutak to Yesu ata hijo, “ŋai ara etok to obie no ido?” ²Ellilloŋu Yesu nobo hiito nettiŋ atta emak inyia to hosiere hosie, atta hijo, “Dede, ³elimak naŋ itai hijo, lebe itai eloito iyya durre inno hitiŋi, ebe iso itai ejiŋak to obie ne ido.⁴Niya, lia, lenyiak wan nohonye iya hito letiŋ, ara iso inyia nettok to obie ne ido. ⁵Tuŋani lomoju hito letiŋ iya ile to fure nanaŋ amoju inya naya. ⁶Ati lorrosok lobo iŋeye ne eruk ta hanaŋ to hiyata, osiru hefitak no moruo netok honye atta ebirok inya ahari hotodiori.⁷Oru iso ta fau to hiro ino etipala! Afanu iso hitipalita dede, ati oru iso bino to tuŋani leyani hipalita! ⁸Lara hani iko heju nohoi iso iye to hiyatta, toŋute adde ata iye ebire adde. Olibo hajiŋahini ta manya leŋura agalik ebirohini wan nohoi iko has inohoi arik ojo hejek to hima.⁹Leyari honyek nohoi iye to hiyata, ogolotu atta iyye ebire adde. Olibo tohoi hajiŋahini ta manya iko honyek nobotie agalik ebirohini to hima iko honyehite arik.¹⁰Ihuma riŋa hijo hotobiaŋa itai emiana dure ilo odico iya hulo. Nyo elimak naŋ itai hijo oriŋa anjilohien homom no Monye hanaŋ lia te idou. ¹¹Nyo ottu Lonyi Tuŋani hetilahari illo olita.¹²Hegigilo itai jai? Lo owuon tuŋani iko kioro hisihai nobotie ojo nobotie atta litai, obe iso inye ediahari tomwana hotoŋwan ho hotoŋwan to doŋe atta asiahari lara olita? ¹³Dede, elimak naŋ itai hijo larrumu inya lara olita obolo iso mune nohonyie binno agalik kioro innara tomwana hotoŋwan ho hotoŋwan inno obe olita. ¹⁴Obe hidofe Monye hohoi lia te ido awak lobo tara dure hotoyo.¹⁵Leyau halasi hoi to hoi ino ilimak hiyau nohonye to honyie. Leruk inyia hiram nohoi, ariehu iye inya amote hoi. ¹⁶Ati lebo inyia hitira to hoi, illiloŋu lobo tuŋani lobotie kuyya lohorik hatara asuti ilohoi, hijo hetiru hiyo hiro nahatai.¹⁷Ati lebo inya hitira to hosie, ilimak hiram nya to hosiere ho kelesia. Larasa inya hibo hitira hiram no kelesia, isiara inya hatara ta hatai iya pagano ojo hatara iya heduduhani ho musuru.¹⁸Elimak naŋ itai dede, hijo hirro daŋ ino efitak itai ta fau, efita iso daŋ te ido. Ojo hiro ino ehek itai ta fau, ohehini hidofe daŋ te ido. ¹⁹Enyiak naŋ elimak itai dede hijo, leruk hiyo lohorik nobotie to nobo sihin nawak isia, esio iso Monye hanaŋ lia te ido to hosie. ²⁰Nyo lotubahini hiyyo lohorik kuyya hidofe lohunik to fure hanaŋ awuon iso naŋ to hiji hosie.”²¹Ata Peturu awoŋ ata hijo to Yesu, “Habu, Hara inyahita jai ino ebusak iso naŋ halasi hanaŋ leyyau ta hanaŋ? Hara iso inyahita hatarik?” ²²Ati ojo Yesu to honyie, “Abe naŋ ajo to hoi hinyahita hatarik, ati tomwana hatarik ha hatarik.²³Ara obie ne ido iyya lobo habu lawak etibisak horos nohonye iko piti ilohonyie. ²⁴To hosiere, eyyani ifa hiyo to honyie tuŋani lafa omoju arobiya tara honye alif tomon. ²⁵Ati obe arobiya tara honyi ilo odumari horos nohonyie, atta ettok lohonyie elimak hijo hetinyaŋak hiyo inya ho oŋorwo honye ojo dure iko hiro inohonye daŋ, anyar oremik idumuti inafa esok inya.²⁶Atta pit lia rigoŋi ta fau to hosiere ho honye lohonye, atta hijo, “ Etok, odik do, aduma iso naŋ hiro inohoi daŋ.’ ²⁷Omehini ifa taji nettok atta inya a hek tuŋani lia atta ebusak inyia to horos.²⁸Eno pit lia atta eboŋohini iko lobo lafa egiama, lafa owuon ho dinari hisiha nobotie. Eniefu inyia lohoros lohonyie atta higor inya to murut atta hijo, “Todumai horos hanaŋ.’ ²⁹Ati ohuyek hegiamani lia ta fau atta hifia hijo, ‘Ibusak nayya, nyo aduma iso naya iye.’³⁰Ati ebo ifa hegiamani lia. Atta inya eno ete etijiŋa inya to basu man odumari dain inafa eyari inya. ³¹Ifa legonyu motierak honyi hiram nya, ejiriŋa ifa isia. Atta isia afanu elimak te etok lohosie hiro inia daŋ.³²Ellilloŋu ifa ettok lo hegiamani lia inyia, atta hijo do honyie hijo, ‘Iyye pit lorru binno. Nafa eloliari iyye ta hanaŋ abusak ifa naŋ horos nohoi. ³³Nyo ibe iyye ebusak horos no ohoros lohoi iyya ebusahini naŋ iyei?'³⁴Ejoria ifa ettok lohonye to honye bino atta hisio inyia to bolis hatabak inyia man odumari inyie horos nohonyie daŋ. ³⁵Egiem iso Monye hanaŋ ta hatai daŋ ania lobe itai ebusak halasira hatai ta tajia inna hatai.”

Chapter 19

¹Nafa esahak Yesu hirorita hunna, eno inyia to Galilea, atta awoŋ afau no Yudea no owuon ahosiere ho hari no Yordano. ²Ejufari ifa iluluŋ nettok inyia, atta inyia hitilibo isia teya.³Afanu Farisei to honye, ociamari inya, ata hijo tohonyi “Holibo to tuŋani hapiahari iko oŋoruo honye to nobo hiram?” ⁴Etiraŋ Yesu hijo, “Ebe itai ehienu hijo inyia lafa oyyeu isia man to hitieri oyyeu isia hiito oliawa iko hiito noŋoruo?⁵Ojo hidofe inyia lafa oyyeu isia hijo, ‘To hiram to nia owu hiito oliawa ebusak monye iko hotonye honyie atta atubahini to oŋoruo honyi, atta arik hira wan no botie?’ ⁶Nia obe isia enyiak hira arik, ati wan no botie. Hotobiaŋa lobo obwan hiro ino otubak Hollum nobotie.”⁷Atta isia to honye, “No nyo ati elimak Mose iyohoi hesiara waraga no piaha ata efuhai inya adde?” ⁸Ojo inyia to hosie, “To golon no tajia inahatai aŋatahini Mose itai hotopiahai ho ŋoruo inahatai, ojo man ifa to hitieri obe ifa ara to hikoi nia. ⁹Ajo nayya ta hatai, tuŋani lo opiaha ho oŋoruo honye to hiram no obe ara no somon, atta yama nobo, eyyau ho oŋoruo tuŋani ojo hiito oliawa lia owu yama hiito noŋoruo nia opiaha eyyau inyia.”¹⁰Ojo hejufutak to Yesu, “Lera hiram no hito oliawa iko hiito noŋoruo daŋ ania, obe hada olibo hayamari,” ¹¹Ati ojo Yesu to hosie, obe ara hiyyo bidaŋ oremik huruk hiro nia, ati ara ja no hiyo ilo esiarahini to hosie aŋatak inya. ¹²Owuon illo obe awak yama man to hotwajin ho hotonye hosie. Owuon illak illo ehumak hiyyo hotobiaŋa ayama, Owuon hidofe illo obe awak yama to hiram no lobie no ido. Lia lo oremik amoju hitiyana nia, isiara inyia hotomoju.”¹³Nia eyyani hiyo ilak durre ilo hittiŋi to honye anyar atanyiak inya has innohonyie to hosie atta mojo, ati eriŋ hejufutak isia. ¹⁴Ati ojo Yesu, “Idek durre illo hittiŋi, hotobiaŋa itai efuhai isia hafanini ta hanaŋ, nyo ara obie ne ido to ilia ara ania.” ¹⁵Atta atirok has inno honyie to hosie, atta eno teyya adde.¹⁶Nafa nia, awoŋ lobo tuŋani to Yesu atta hijo, “Hetiyanani, hara ŋari hirro inno olibo iso inia egiem naŋ hijo anyar arrumu naŋ manya no osio fur?” ¹⁷Ojo Yesu to honyie , “Nyo etitifa iyye ta nayya hirro inno olibo? Ara tuŋani lo olibo lobotie hame, ati lewak iyye ajiŋak to wuaran, ottunak hifahita.”¹⁸Atta tuŋani lia hijo to honyie, “Hifahita inari?” Atta Yesu hijo, “Baŋa ottohe, baŋa eyau ho oŋoruo tuŋani, baŋa ahahala, baŋa oteler, ¹⁹Ta baŋa monye hoi iko hotonye hoi, ejio hidofe iyye emuno onyihari illohoi iyya wan nohoi.”²⁰Ojo tuŋani lia to honye, eruk naya hiro nia daŋ; arasa naŋ wahan nyo?” ²¹Ojo Yesu to honye, “Lewak iyye bisan, ino, itinyaŋai bariti ino owuon to hoi, atta iyye hisio to locaŋak, atta iso iye wuana he ibariti te ido. Woŋ, ijufak nayya.” ²²Ati nafa etiru inya hiro inia tara Yesu, atta inya eno ade le ejiriŋa, nyo owuon ifa inya he ibariti aria.²³Ojo Yesu to hejufutak ilo honye, “Dede ajo naŋ ta hatai, ogol to tuŋani la abara hajiŋahini to lobie ne ido. ” ²⁴Enyiak naŋ hijo ta hatai, ofiak to konikoni hajiŋari to honyiek ho itidit, agalik ta habarani hajiŋahini ahotwai ho obie no Hollum.”²⁵Nafa etiru hejufutak rori niyya, eliliha ifa isia no atta hijo, “ŋai iso lia oremik hetilohini?” ²⁶Owolo Yesu to honye atta hijo, “To hiyo obe ofiak, ati to Hollum ofiak hiro bidaŋ.” ²⁷Ata Peturu hitira ata hijo to honye, “Towolo ebusak iyohoi hiro bidaŋ atta iye; nyo iso nia erumu iyohoi?”²⁸Ojo Yesu to hosie, “Dede ajo naŋ ta hatai, to hiŋa ŋejuk lawoŋ Onyi Tuŋani ahunyia to hilohitok nolohwo nohonye, itai ilo ejufuta naya, efu iso itai ahunye to hittolojita tomon harik haŋotori woyojin inno Isarail tomon harik.²⁹Ilafa bidaŋ ebusak hajik, halasirak, hanasirak monyie, hotonyie, dure ojo fau to fure nanaŋ, omoju hinyahita hisihai nobotie, ojo orutak manya no osio fur. ³⁰Ati ariai ilo ara hosiere afanu hira halu, ojo ilia ara halu ofu hira hosiere.

Chapter 20

¹Ara obie ne ido iyya monye fau, ille ewuan to motie beren osiahari hegiamak illo mana nohonye. ²Nafa eruk inyia iko hegiamak arobia idumuti anobotie to holoŋ lobotie, atta inyia efahak isia amana honyie.³Atta inyia hinyak eno abali ta saa hunik atta egonyu ilak hegiamak owueta to etinyaŋari asai. ⁴Atta inyia elimak isia hijo, ‘’Ifeti daŋ, amana, lo owuon innak hiro inno olibo esio iso nayya ta hatai,’’ ojo hegimak. Atta isia efie te igem.⁵Enyiak inyia eno ta saa ile ojo hidofe enyiak ta saa hotoŋwan, atta higiem iyya nya. ⁶Enyiak ofe inyi eno ta saa tomon holobtie abali atta arrumu illak oweta asai. Atta inya hijo to liyya, ‘Nyo eweta itai inni asai far daŋ? Ojo isia atta hitirraŋ to honyie hijo, ‘Obe hido lobo tuŋani lo ejo iyohoi igiem.’’ ⁷Ojo inya atta hijo to hosie, “Ifeti daŋ amana.’⁸Nafa era iŋalio, atta monye mana hijo ta hatoŋitani lohonyi, ‘Ililoŋo hegiamak daŋ odumak higiemita ino hosie, itiarai to hucuŋi man to hitieri.’ ⁹Nafa afanu hegiemak ilafa egiama daŋ man ta saa tomon holobotie, ohoru tuŋani daŋ arobia nobotie. ¹⁰Nafa afanu hegiemak illafa ho hosiere, egigilo ifa isia hijo ehoru iso isie ariai, ati ohoru isia daŋ nobotie nobotie.¹¹Nafa ahoru isia idumuti innohosie, ejullumori isia to monye mana. ¹²Atta isia hijo, ‘Hegiamak hulo hahalu esok isia saa lobotie te igem, ati etirik itai idumuti inohosie daŋ iko inohoi, iyohoi hulo edik hitaban na far iko nohon no holoŋ.’¹³Ati etirraŋ monye mana atta hijo to lobo lohosie, Illa, abe nayya egiem ta hatai noloru. Obe ifa itai eruk ikanaŋ idumuti arobia lobotie? ¹⁴Omoju, ino ara innohoi atta iyye eno hikoi nohoi; Ara munei nanaŋ hesiarari to hegiamak illo halu iyya ta hatai daŋ.¹⁵Hobe olibo ta hanaŋ hesiarari ibariti inanaŋ to tuŋani la awak nayya? Ehayin itai to libe nohimorot hanaŋ?’ ¹⁶Ati ara iso halu hosiere, ojo hosiere halu.’’¹⁷Iyya nafa eno Yesu man a Yeruselem, eyari ifa inyia iko efahat tomon harik, ati to hikoi ojo inyia to hosie, ¹⁸”Itiwolo, efu man Yeruselem, ati owu iso Onyi Tuŋani esiarahini to ettaha illo fadirihien iko hegiorok. Ofu iso hikum inya hotoyo. ¹⁹ofu iso hisio inyia to halufak anyar eramitari inyia, abak inyia, atta esihok inyia. Ati to holoŋ hitahunihi etidietu iso inya ahide.’’²⁰Teyya, atta hotonye onyirok inno Sebedeyo awoŋ iko onyirok honyie to Yesu; origoŋo inyia to hosiere honyie atta hifi innak hirro tara honyie. ²¹Ojo Yesu to honyie, “Ewak iyye nyo’. Ojo inyia to honye, tojo onyirok hanaŋ hulo ohorik hotohunye lobotie ta hani he inyiet ojo lobotie ta hani he ihorroŋ to lobie hoi.”²²Ati etirraŋ Yesu atta hijo, “Obe iye eyen hiro ino etitifa iyye. eremik iyye himat ikobo inna eliaha naŋ himat?” Ojo isia to honye, “Eremik iyyohoi.” ²³Ojo inyia to hosie, “Emat iso itai dede ikobo nanaŋ. Ati hahunyei ta hani ho inyiet hanaŋ iko ta hani he ihorroŋ hanaŋ obe ara nanaŋ hesiarari. Ati ara no ilo ehuhumak monye hanaŋ to hosie” ²⁴Nafa etiru hejufutak ilak tomon daŋ ania, obe ifa isia omuno iko halasirak ilia ohorik.²⁵Ati eliloŋ Yesu isia to honye atta hijo, “Eyyen itai hijo emumuna efahat ilo olufa isia, ojo ettaha illohosie ekumo isia. ²⁶Ati to hiji hatai hotobiaŋa ara ania, ati, tuŋani lawak hira etok to hiji hatai anyar ara hegiamani; ²⁷tuŋani hidofe lawak hira hosiere to hiji hatai anyar ara hegiamani lahatai; ²⁸Iyya obe Onyi Tuŋani ottu hijo anyar egiema hiyo to honyi, ati otu egiemari, ojo hidofe esio manya no honyie iyya huluti no hiyo arria.”²⁹Nafa efie isia ade to Yeriko, ejufari iluluŋ nolobolo inya. ³⁰Etole ifa haŋodok ilak lohorik to oger ho hikoi; nafa etiru isia hijo lia Yesu owu teya aŋati, eyoro isia ata hijo, “Habu, Onyi Davide, tomehini to iyohoi.” ³¹Eriŋ iluluŋ isia, atta elimak isia hotoduai. Ati ojo isia arasa yio nohijo, “Habu, Onyi Davide, tomehini iyohoi.”³²Nia oweta Yesu atta eliloŋ isia ata hiyo, “Ewak itai anyar egiem nayya nyo ta hatai?” ³³Atta isia hijo to honyi , “Habu, anyar ida oriŋa honyehite inohoi.” ³⁴Nia tomune no Yesu, atta Yesu hitan honyehite inohosie. Teyya atta isia hison riŋai atta ejufak inyia.

Chapter 21

¹Eba ifa Yesu ho heyiyenak illohonyie to Betfaji aŋati ho Yerusalem to doŋe no Oliveto, efak ifa Yesu heyiyenak illohonyie lohorik atta ²hijo to hosie, “Itijiŋak to doŋe nia nolowon to hosiere hatai, errumek iso itai nobo sigira ne efita iko ŋani honyie. Itihou atta itai eyyani isia ta hanaŋ. ³Lefia lobo tuŋani itai inak hirro, itirraŋak to honyie hijo, ‘Awak Habu isia,’ ojo iso tuŋani lia atta efahu isia he itai.”⁴Owuon hirro innia ania hijo anyar etisiru hiro no heyani sayye lafa ojo, ⁵”Ilimak ŋani Siona hijo, Toriŋai, ottu Habu lohoi tohoi, la anyalam lettole to horuoŋ ha ŋani sigira.”⁶Atta hejufutak efie hihuma iyya elimak Yesu isia. ⁷Eyani isia sigira iko ŋani honyie atta afiatak boŋojin inohosie to horuoŋ no sigira ata Yesu hittole dia. ⁸Ofiatak ifa hiyyo ariai boŋojin inohosie to hikoi ojo illak atta ayefu sana inne yanik atta ŋafiatak isia te ikoi.⁹Ata hiyo innafa owuon to hosiere iko inna halu daŋ hitiara hidolo fure no ojo, ¹⁰”Hosanna to onyi Davide! Hotomune lia lottu to fure na Habu. Isiara hitihabuo hotowuana hitihabuo te ido.” ¹¹Nafa ajiŋak inya to Yerusalem, eliliha ifa hiyo daŋ atta hijo, “ŋai lia?” Ojo ifa iluluŋ no hiyo hijo, “Yesu lia, heyani sayye lo Nasaret no owuon ta Galilea.”¹²Ojiŋak ifa Yesu ta haji imojit nettok atta efuhai hiyo daŋ ilafa etinyaŋa iko ilafa etinyaŋa hirro inohosie ta haji nia. Atta inya asulai terefejahien inno ettok la arobiya, hittolojita daŋ inno hetinyaŋani lo irigioho. ¹³Atta inyia hijo tohosie, “Egioro hijo, ‘Eliloŋo iso haji hanaŋ hatara a haji imojit,’ ati eloitok itai inya hatara inya ahinom na hahalak.” ¹⁴Afanu haŋodok iko haŋurak to honyie ta haji imojit nettok ojo inya hitilibo isia.¹⁵Eloŋojita ifa hiyyo ilo hitaha iko hegiorok legonyu isia hiro inafa ehuma inya ojo hidolo no durre inafa etihabwo ta haji he imojit nettok to hijo nohosie, “Hosanna to onyi Davide,” ¹⁶Atta isia hijo to honyie, “Hetiru iyye hiro ino ero isia?” Etirraŋ Yesu to hosie hijo, “Eee” Ibe itai ehiana hijo, “To hutuhien ho dure iko tara idoliaha, erumek iso iyye hitihabwo no libo?” ¹⁷Ediahari ifa Yesu isia ata eno teya a doŋe no Betania ojiotori. 18To motie beren acahari Yesu a doŋe Yerusalem ata inya wode.¹⁸To motie beren acahari Yesu a doŋe Yerusalem atta inyia wode. ¹⁹Owolo inyia nobo ŋaboli nowuon to oger ho hikoi ati eba inyia to yani nia atta arrumu fara hame innohonyie. Atta inyia hijo to yani nia, “Hotobiaŋa innak haŋer enyiak afanu tara hoi.” Teyya, atta yani nia toyyo kwak ta halu honyie.²⁰Nafa egonyu heyiyenak yani nia otte, eliliha ifa isia atta hijo, “Henor ŋaboli nia daŋ kokwak jai?” ²¹Etirraŋ Yesu to hosie hijo, “Elimak naŋ ita dede hijo, ‘lewuon itai ho huruk nobe ekuya, eremik itai hihuma iya naŋ to yani nia. Ati obe ara nia hame. Lero ida hido itai to doŋe ina hijo, ‘Todiote, ibirok wan nohoi ta hari nia, oniŋo iso inya itai. ²²Nyo lefia itai hiro daŋ to mojo jo to huruk, emoju iso itai.”²³Ojiŋak ifa Yesu a haji imojit nettok ojo ettaha ilo kelesia ojo marwak afanu daŋ to honye atta hifia inya ata hijo, “Ta nari golon nia ehumari iye hiro hunna? ŋai esio do hoi hilohitok nia?” ²⁴Ojo Yesu ata hitiraŋ isia hijo, “Etiraŋ iso naŋ itai hifii nobotie. lelimak itai tahanaŋ, elimak iso naŋ itai ta nari golon nia egiamari naŋ hiro huna.²⁵Hottu hilohittok no Yoani tai nebatisori inyia hiyyo? Hottu tara Hollum ama tara tuŋani?” Ati atta isia rija ta wati te innohosie hijo, ²⁶”Lejo iyyohoi, ottu tara idou.’ Atta inyia hijo toohoi, nyo ati ibe itai eruk inyia?’ Ati lejo iyyohoi, ottu tara tuŋani,’ ebaŋ iyyohoi iluluŋ, nyo oyyen isia hijo ara Yoani hekilani.” ²⁷Niya atta isia hitirraŋ Yesu atta hijo, “Ebe iyyohoi eyyen.” Hidofe enyiak inyia hijo to hosie, “Abe iso naŋ elimak hottu golon negiamari naŋ hirro innia taji.²⁸Ati egigilo itai nyo to hiram nia? Owuon ifa lobo tuŋani ho lonyirok illohonyie lohorik. To nobo far, eno inyia to oŋiew lohonyie atta hijo, ‘Hito, ino enna amana egiamari.’ ²⁹Ojo hiito atta hitirraŋ hijo, ‘Abe naŋ awak.’ Ati ta halu atta inyie hiloit hoo nohonyie ³⁰atta hijo, ‘Olibo awu naŋ.’ Enyiak hidofe monye eno hiro to lonyi honyie ille hitarrihi. Etirraŋ lonyi honyie lia atta hijo, ‘Olibo, awu naŋ,’ attati hibo ta halu.³¹Lari hito lia to hiji hosie awak monye? Etiraŋ isia to honye hijo oŋieu.’’’ Ojo Yesu to hosie, elimak naŋ itai dede, le ara hamojoni homusuru arik ho somojok ofi ajiŋak to lobie no Hollum do hosiere hatai hilibe itai igiem. ³²Nyo ottu ifa Yoani ta hatai le ejufuta to hirro hifahita inno Yesu atti ibe itai eruk to honye; ojo hamojo ho ho musuru arik ha hasomok eruk to honyie. Ojio itai, egonyu ifa itai hiro ino edoŋ, hotobiaŋa itai iloyit tajia inahatai hijo anyar eruk itai to honye.³³Itirai to nobo hiticeli. Owuon ifa lobo tuŋani, ara ifa inya amonye mana. Edulak ifa inyia mana ata alik mariŋ, ata abwahak iwudo to hotwai honye, obwahak obele dia, atta hisio te ilak heciok. Atta inya eno anabo doŋe. ³⁴Nafa eliaha yafa no dioŋo, ata monye mana efahak ilamuk piti to hiyyo ilia eco wati mana no honye hijo anyar odieŋini ŋama.³⁵Ati eniefu heciok ha mana piti ilo honye, ata hibak lobotie, ata atohe lobo, ojo lobo atta hipud to moru. ³⁶Edas inya efahak piti ariai tara ilafa hosiere, atti ata hecok hidas higiem to piti liya iya nafa egiem isia te ilafa hosiere. ³⁷Tahalu, efahak inyia lonyi honye to hosie, hijo, ‘Anyar abaŋ isia lonyi honye.’³⁸Ati nafa egonyu heciok liya lonyi honye, ata isia hiro to wati inohosie hijo, ‘Ilohoi harutani. Ifanu etohoi inya anyar erutak hiro inohonyie.’ ³⁹Enief isia inya ata epihori inya ade to mana ata atohe.⁴⁰Lawoŋ monye mana, hehum iso inyia nyo te eciok liyya? ⁴¹Ejo isia to honye, “Otohe iso inya harwuok lia to hikoi no’rru atta hisio mana nohonye te illak heciok, hiyo ilo oremik duma haŋer lo odon.”⁴²Ojo Yesu to hosie, “Ibe itai ehiana higierita? ‘Egioro ifa hijo, “Ottu iso morwo nafa ebo haduhok hira hitieri to ohitir; nyo ara inna hiram nia ehuma Habu, nelliliha iyyohoi binno to honyehite innohoi?’⁴³Nyo elimak naŋ ta hatai hijo, ‘Orujuni iso obie no Hollum adde tara hatai atta hisio to hiyyo ille eŋarak haŋer innohonyie. ⁴⁴Tuŋani lo ohuyek to morwo nia, owuro iso inyia; Ati lesiak morwo nia tuŋani, attad iso wan nohonye.”⁴⁵Nafa etiru ettaha illo ikelesia iko Farisei iceliti innia tara Yesu, atta isia hiyyen hijo ero Yesu te isia. ⁴⁶Ati awak ifa isia eniefu inyia, ati abaŋ ifa isia iluluŋ no hiyyo, nyo oyyen ifa hiyyo hijo ara inyia hekilani sayye.

Chapter 22

¹Etirraŋ Yesu atta hinyak hiro to hiticelita to hosie hijo, ²”Obie no ido ara iyya lobo letok ille ehumak mune no hiyama to lonyi honyi. ³Efahak inyia hegiamani lohonyie anyar eliloŋ ilia hullo awak hafanu to mune no hiyama, ati obe isia awak afanu.⁴Enyak ofe habu efahak lobo hegiamani, ojo, “Ilimak isia hullo awak nayya, “Towolo, ediara nayya hirro adahat; attohe nayya hiteŋ tamot, ojo hirro ottubahini. ifanu amune hiyama.’’’⁵Ati obe hiyo ilia awak hitira nalanyar, efie ilamuk amata hosie, ojo ilamuk acahari amasik inno igemita innohosie. ⁶Ojo ilamuk eniefu hegiamak, ata hihum isia noru atta attohe isia. ⁷Ati ejoria ifa habu atta efahak oseŋer ilo honyie, atta attohe hattohok ilia, atta hidofe aswahak doŋe nohosie.⁸Teya ojo inyiaa to hegiamak ilohonyie, ‘Ohidier hiyama, ati obe ilia ellilloŋ iyohoi osiru. ⁹Tonia ino ahikoi anyar eliloŋ hiyo iluluŋ hulo eremik iye arumu hafanu to mune no hiyama.’ ¹⁰Efie hegiamak ilia adia ahikoi ata eduduhu hiyo anobotie hulo orumu isia, ilo orru iko hulo anyar. Teya efut ifa hiyama gin iko hatamonok.¹¹Ati ifa lawoŋ habu hiwolo hatamonok, egonyu inya tuŋani ile obe ecofo boŋojin ino hiyama. ¹²Ejo habu to honyie, ‘Ila, hetu iye enni jai ejio iye ebe ewuon iko boŋojin ino hiyama?’ Obe ifa tuŋani lia enyiak hiro nobo.¹³Teya ejo habu to hegiamak hijo, ‘Ifitak has iko hejek ino tuŋani ilia, atta iye asulai inya amai nia oriok, nia nafa owuanari yo iko hirita na hala.’ ¹⁴Nyo eliloŋini ifa hiyo ariai, ati eduhucio hulo onyimuni.’’¹⁵Teya efi Farisei higigilo hijo hehum iso isia jai anyar mahati elohu isia Yesu to hirorita inohonyie. ¹⁶Teya efahak isia to honye hejufutak ilo honye, anobotie iko hiyo ilo Erodia. Ojo isia ata hijo to Yesu, “Hetiyanani, eyen iyohoi hijo ara iye ile dede, ejo iye ebe eremik wahan inamuk hirorita tara lobo, ejo iye ebe egigiala hiyo. ¹⁷Iyania ilimak iyohoi, hegigilo iye ŋarinyo? Hobis iso mahati hadumari musuru to Kesari?’’¹⁸Ati oyyen ifa Yesu hijo obe isia oremik hitira na lanyar atta hijo, ‘’Nyo eciama itai nayya, ara itai hullo eteler? ¹⁹Ituhutek nayya arobiyaha.’’ Teyya eyyani isia yel to honyie.²⁰Ojo Yesu to hosie, na ŋai rijori iko fure inna? ²¹Ejo isia to honyie, ‘’No Kesari.’’ Ojo Yesu atta hijo to hosie, ‘’Isiara hirro inno Kesari to Kesari ojo hirro inno Hollum to Hollum.’’ ²²Ifa letiru isia daŋ ania, eliliha isia. Atta isia efie ade ediahari inyia.²³To holoŋ nafa nya afanu ilak Sadusahien to honyie, ilafa ojo hijo obe nobo hebuhu. Efi isia inya, ²⁴Hijo ‘’Hetiyanani, ojo Musa hijo, ‘Loye lobo tuŋani, obe owuon ho dure, isiara ilasi honye hotoyemu oŋorwo honye anyar owuon iko dure te ilasi honye.”²⁵Owuon ifa ilasira hatarik. Ayama lohosiere ojo atta ye, obe obusari durre. Ebusak inyia oŋoruo honyie to ilasi honyie. ²⁶Teyya atta hidofe ilasi hitarihi igiem iyya nafa tara ilasi lia, teyya man te ilasi hitahunihi, eba bi daŋ man hinyahita hatarik. ²⁷Tahalu hosie daŋ, oye hiito noŋorwo nia. ²⁸To hebuhu, hara iso hiito noŋorwo nia ne ilasira ilia hatarik? Nyo ayemu ifa isia inya bi-daŋ.’’²⁹Ati etirraŋ Yesu atta hijo to hosie, “Epal itai, nyo ebe itai eyyen hirro hunna egioro to buk kuyya hidofe to ŋolon no Hollum. ³⁰Nyo to hebuhu, obe iso isia oremik yama.Ati ofu iso isia hira iyya anjilohien te ido.³¹Ati to hiram no hebuhu no hayoni, obe itai ehien innafa ero Hollum ta hatai, hijo, ³²Ara nayya Hollum lo Abramo, Hollum le Isako, ara nayya Hollum lo Yokobo’? Obe Hollum ara Hollum lo hayok, ati ara lo hawuarak.’’ ³³Ifa letiru iluluŋ inia, ellilliha ifa isia to hitiyana nohonyie.³⁴Ati ifa letiru Farisei hijo etudwek Yesu Sadusahien, eduduhak isia wati inohosie anobotie. ³⁵Ata lobo lohose, ara haŋotoni, ifi inya, to icemiti to honye- ³⁶”Hetiyanani, hara nari hifahi na agalik to hifahi?”³⁷Ojo Yesu to honye, “Tomune Habu Hollum lohoi to taji nohoi daŋ, iko oholio nohoi daŋ, iko to higigilita inohoi daŋ.’ ³⁸Ara ina hitieri ojo ara hifahi netok.³⁹Ojo hefahi hitarihi ara tiji- ‘Tomune onyihari hoi iya emuno iye wan nohoi. ⁴⁰Owueta hifahita ta mai daŋ iko hekilak te ina.”⁴¹Iya harasa ifa Farisei hududuha wati inohosie anobotie, efi Yesu isia. ⁴²Ejo inyia hijo, ‘’Hejo itai ara Kristo ŋai? Ara inya lonyi ŋai?” Ejo isia to honye, “Lonyi Davide.’’⁴³Ejo Yesu to hosie, Nyo mahu ati enyak Davide hililoŋ inyia to Oyiri hijo Habu, hijo, ⁴⁴’Ojo Habu lalaŋ to Habu lalaŋ, “Ohunye ta hani henyet hanaŋ, man ehumahini nayya miorok ilohoi ahittoloji nohoi’’’?⁴⁵Leliloŋ Davide Kristo Hijo Habu, ‘Jai ara inya lonyi Davide?’’ ⁴⁶Obe ifa lobo loremik hitirraŋ inya to hiro, Obe lobo tuŋani oremik hifi inya inak hifiita ariai man to holoŋ nafa nya ahosiere.

Chapter 23

¹Atta Yesu hiro te iluluŋ iko to heyiyanak illohonyie. ²Ojo inyia, “Ettole hegiorok iko Farisei ta mai ho Musa. ³Le limak isia itai innak hirro hegiama itai, igiamai hirro niyya ejio itai eriŋa isia na anyar. Ati ibaŋa etimiyaha igemita innohosie, nyo ero isia hirro ati obe isia egiamari isia.⁴Ee, efitak isia hirro inno odiŋ inno ogol to hafita atta ahafak isia to ohohoho inno hiyyo. Ojo isia ta wati te innohosie obe oremik hituhut hafialai ha ciamari hafita isia. ⁵Egiama isia hirro daŋ anyar egonyu hiyyo. Etilat isia waragaha innohose ojo hidofe isia etilat hucuŋita inno boŋojin innohose.⁶Omuno isia hittolojia inno hosiere ta masik inno karamat iko hittolojita inno hosiere to sinagogi, ⁷iko hifonyita inno okwat ta massik inne etinyiaŋari hiyyo, hijo anyar ellilloŋo hiyyo isia ‘Hetiyanak.’⁸Ati hotobiaŋa hiyo eliloŋo ita hijo ‘Hetiyanak,’ ⁹ewuon hetiyanani lahatai lobotie, ejo itai daŋ era halasira. Ibaŋa eliloŋo lobo tuŋani ta fau amonye hatai, nyo ewuon itai ho Monye hatai lobotie, owuon inyia te ido. ¹⁰Hotobiaŋa hidofe hiyyo ellilloŋo itai ‘hetiyanani,’ ewuon itai iko hetiyanani lobotie, inyia Kristo.¹¹Ati lia lara lettok ta hatai, inyia tuŋani la ara hegiamani lahatai. ¹²Le ehaf lobo wan nohonyie, enyiahini iso inyia afau, ojo le enyiak wan nohonye ahafa iso inyia ahide.¹³Oru iso ta hatai, hegiorok iko Farisei, henyabak! Esionok itai obie ne ido tara hiyo. Ejo itai ebe ejiŋak ta wati inahatai iko hiyo daŋ ila awak ajiŋak. ¹⁴”Orru iso ta hatai hegiorok iko Farisei, henyabak! Etattur itai hajik inno ihidahi, ejo itai etisaga mojo nahatai. Erumu iso itai ŋoto tara Hollum. ¹⁵Orru iso ta hatai, hegiorok iko Farisei, henyabak! Ellaŋ itai hari nettok iko fauhien heloitori hiyo, ojo lera lobo lahatai, atta itai emak inyia lonyi him iya itai.¹⁶Orru iso ta hatai, itai hetuhutak haŋodok, itai ille ejo hijo, ‘Ille ettuŋo to haji imojit, ara asai. Ati le ettuŋo lobo to yiel no haji imojit, efita inyia to hilifo nohonye.’ ¹⁷Itai rifahak illo haŋodok! Nari nia agalik no, hara yiel, kuyya hidofe haji netudwa yiel?¹⁸Ojo ‘Lelifo to huluti, ara daŋ asai. Ati le elifo lobo tuŋani to hisiori no owuon to haji imojit, efita iso inyia to hilifo nohonye.’ ¹⁹Itai haŋodok illo hiyyo! Nari nia agalik, hara mahu hisiori, kuyya huluti ne ehumak hisiori no odua.²⁰Le lifo lobo tuŋani to huluti, isiara inyia helife te inyia daŋ iko hirro inno owuon dia. ²¹Isiara hidofe tuŋani le lifo to haji imojit, helife te inyia iko to tuŋani la amanya dia, ²²ojo lelifo te ido, isiara helife to hittoloji no Hollum iko te inyia lettole dia.²³Orru iso binno ta hatai he hegiorok iko Farisei, ara itai henyiabak! Nyo esio itai ŋati hitatomoni inno idumuti innahatai ojo amak iko hanyim. Ati etipwuak hirro inno odiŋ inno hifahita. Isia innia ŋoto no obis iko hamehini ojo hiruk. Anyar ehien hirro hunna daŋ iko inara. ²⁴Itai hetuhutak haŋodok, ehum itai hijufuta hifahita inno obe olibo, ejo itai edilo konikoni!²⁵Orru iso binno ta hatai hegiorok iko Farisei, era itai henyiabak! to nyo elila itai horwuoŋ no kubaya iko sahan ati efut hotuajin innohosie iko hiŋaru iko daya. ²⁶Itai haŋodok illo Farisei! Ilila do hotuai ne imatiti iko hudututa, anyar olibo bali nohonyie.²⁷Orru iso bi no ta hatai hegiorok iko Farisei era itai henyiabak! Nyo era itai iyya ilumioho inno eyala horuoŋitek to foroŋo, olibo isia ta bali ati efut hotuajin innohosie iko het inno hayok iko hirro hunna ebwot. ²⁸Ojo to homwoŋite ho hiyyo ara itai hiyyo illo oniŋe Hollum, ati efut tajia innahatai ho hinyebita iko hiyyata.²⁹Orru iso bino ta hatai hegiorok ik Farisei, era itai henyiabak! ³⁰Nyo eduhok itai ilumioho inno hekilak ojo hidofe eyol ilumioho inno halibok. Ejio ifa itai hijo ‘Nemanya ifa iyyohoi to holoŋitek inno monyie hohoi, nobe ifa iyyohoi etuba iko isia to woo no hoto no hekilak.’ ³¹Dede, itai to wati te innahatai eruhu hijo era onyirok illo hiyyo illafa ottohe hekilak.³²Etufutak hidofe itai mai no hiyyata no monyie hatai. ³³Itai munok, itai durre inno mirinyaŋi, erruat iso itai jai to ŋoto no hima?³⁴Ati, itiwolo, efahu nayya ta hatai hekilak, leferejok, ojo hegiorok. Ettohe iso itai illak illohosie atta itai esihok; ati ebak iso itai illak no no to omojori nahatai ojo efuhai isia to bore na gala man anobo. ³⁵Ara ilieti hituhututa inno honyie tara hatai ati ottu iso hoto no olibo to fau inna, to hoto no Abel ille obis man to hoto no Sakariya lonyi lo Barakiya, lafa ettohe itai to huluti. ³⁶Dede ajio nayya ta hatai, afanu iso hirro hunna daŋ to hilahaji inna.³⁷Yerusalem, Yerusalem, itai ilia hatohok illo hekilak iko herwoŋok ho efahat illo efahu Hollum ta hatai! Man iso anu eduduha nayya durre innahatai iyya hohoro ne emuhok ikiyehi inno honyie to huwa ejo itai obe eruk! . ³⁸Towolo, ebusak Hollum ta hatai haji nahatai. ³⁹Ati ajo naŋ hijo, obe iso itai enyiak egonyu nayya man ahosiere, ati man to holoŋ no ettuni itai hijo, ‘Hotomune lia lo ottu to fure na Habu.’’’

Chapter 24

¹Eno ifa Yesu to haji imojit atta eno hikoi nohonyie. Afanu ifa lefahat illo honyie atta etuhutek to honyie haji imojit. ²Ati etiraŋ inya atta hijo to hose, “Hebe itai egonyu hinro inia daŋ? Dede ajo nayya ta hatai, obe iso nobo moruo nobotie nebusak hiyo no to nobo nobe oremik guasa.’’³Nafa lahunye inyia to doŋe no Oliveto, afanu heyiyanak to honyie atta hijo, “Ilimak iyyohoi, anu iso eba hirro innia? Ara iso ŋarinyo etihutek hawoŋ nohoi iko hucuŋi na fau?’’ ⁴Etiraŋ Yesu ojo to hosie, ‘’Anyar eriria na lanyar hotobiaŋa lobo etidihori itai to hipali. ⁵Nyo obore iso illo afanu to fure nanaŋ; ojo iso isia hijo, ‘Ara nayya Kristo,’ atta etidihori ariai to hipalitaadde.⁶Etiru iso itai riem iko sayejin inno riem; Itiwolo hijo ebe iso itai ebaŋ, ibusak hirro innia hidioŋo; ati holobe hucuŋi. ⁷Nyo oyitohini iso misihi innamuk misihi, ojo Lobie oyitohini obie. Owuon iso hiŋa ojo okitik tamasik hamai hamai. ⁸Ati ara hirro innia bi daŋ hitierita inno diahai no hisie.⁹Teyya eyari iso isia itai man to hitigiemita atta ottohe itai.’ Obe iso misihi awak itai daŋ to fure nanaŋ. ¹⁰Teyya obore iso hullo ohuye ojo hidofe enyeb wati innohosie, ojo iso hidofe obe awak wati innohosie. ¹¹Obore iso hekilak hullo ero teler hotorre ahide atta etidik ariai to hipalita.¹²Nyo ofonihi iso hiyyata, elik iso mune no hiyyo arria. ¹³Ati lia lo odik man to hucuŋi, orrumu iso inyia etilohini . ¹⁴Etiyana iso sayye no obie ta fau daŋ hatara hutuhuti to misihi daŋ; atta iso hucuŋi awoŋ.¹⁵Teyya, legonyu itai irruti inno hitihara,innafa eroru Daniele hekilani, owuetari ta mai inna odwa” (isiara hehianani hetiru na lanyar), ¹⁶”ibusak ilia owuon to Yudea hefie adoŋe, ¹⁷Idek inya lia ille owuon to hide haji hotobiaŋa owu afau ŋoso eyari ade inamuk saŋ inno lowuon ta haji honyie, ¹⁸Idek lia owuon to hotwai mana hotobiaŋa ociohini ŋoso eyari boŋo nohonyie.¹⁹Ati orru iso te ilia hullo owuon iko durre ojo te ilia hullo etidaha iŋeyyaha to holoŋitek nia! ²⁰Tomoje hijo hotobiaŋa loton nahatai owuon ta hameyu, kuya hidofe to sabato. ²¹Nyo owuon iso hitigiemita nobo inna obe ifa man to hitieri na fau man iyyania, kuya hidofe enyiak hidas. ²²Aracie lo osuhon holoŋitek niyya, obe iso lobo oremik etiluahini. Ati to ilia illo onyimuni, oremik iso holoŋitek inia suhon.²³Teya kuya lojo lobo ta hatai, ‘Itiriŋai, illohoi Kristo!’ kuya hidofe ojo, ‘Lia teteŋ Kristo!’ baŋa leruk. ²⁴Nyo afanu iso telerok to Kristo iko hekilak iko etuhutek hiticelita hunna obolo, anyar oremik etidihori to hipalita, iko hiyyo hullo onyimuni. ²⁵Itiwolo, elimak ifa nayya itai beren.²⁶Niyya, kuya lojo isia ta hatai, ‘Itirriŋai, owuon Kristo to hotwai tim,’ ibaŋa lofuo atim nya; kuya, ‘Itiwolo, owuon inyia to hotwai hajik.’ ibaŋa leruk. ²⁷Iyya emedek hila to hidioŋi no holoŋ atta hiticala hikoi man tesut no holoŋ, ²⁸Ara iso hawoŋ no Lonyi Tuŋani. Iyya ciaŋ inna oye, dia etutubahini iso taruha.²⁹Ati kokwak teyya ta halu ho hitigiama inno holoŋitek innia oriok iso holoŋ, ojo yafa obe esio cialai nohosie, ojo haher ohuyu to hide ido, ojo golon ne ido ekikiro.³⁰Teya olieu iso hituhuti no Onyi Tuŋani to hide ido, ojo ŋacio inno fau ara iso suhiana inno hosie. Egonyu iso isia Lonyi Tuŋani ottu te itiran te ido iko golon to kwatan. ³¹Efahu iso inyia anjilohien illohonyie to kwatan no obolo no ikakan, ojo iso isia eduduwahini daŋ anobotie onyimot illohonyie ta massik aŋwan, to hide anobo.³²Iyiyenu hirro tara yani no ŋaboli. Lo obulu sana inno yani atta emak fara, eyyen itai hijo eliaha tahas. ³³Legonyu itai hirro innia daŋ, anyar eyyen itai hijo eliaha inyia, te ikatin.³⁴Dede ajo nayya ta hatai, obe iso hilahaji inna olita man edoŋori hirro hunna. ³⁵Olita iso ido iko fau, ati obe iso hiram nanaŋ olita.³⁶Ati to hiram na far nyia iko saa nyia no obe lobo oyyen, obe anjilohien ille ido iko Lonyi oyyen, aracie Monye.³⁷To holoŋitek innafa ho Noah, ara iso hawoŋ no Lonyi Tuŋani. ³⁸Nyo to holoŋitek innafa holobe hibula no hifioŋ hiba adaha ifa hiyyo ojo hidofe amata, ahayamak, man to holoŋ nafa ojiŋahini Noah to togoli, ³⁹Obe ifa isia oyyen illak hirro man ebarari igura no hifioŋ nafa eyari isia ade-ara iso hawoŋ no Lonyi Tuŋani.⁴⁰Owuon iso hiyyo lohorik to hotwai mana; eyari iso lobo, ojo lobo arasa ta halu. ⁴¹Eria iso ŋorwo arik to hiriai; eyari iso nobotie, ojo nobotie arasa. ⁴²Tonia anyar ewuon le eriria, nyo ebe itai eyyen nari holoŋ iso mahu nia otuniere Habu lahatai.⁴³Ati itiyen tiji, hijo loyen ida monye haji hijo ta nari holoŋ otu lohoho, no oremik ida inyia wuana le riria no obe ida oremik hisio haji nohonyi hoto hohol ohoho. ⁴⁴Tonia anyar ewuon itai ile etila, nyo otu iso Lonyi Tuŋani to saa ina obe itai eremik hiyen.⁴⁵Lia ille ara heruhoni, ara iso hegiamani ille elofere, lia lafa odumu etok atta hisio haji, anyar esio isia ŋiria nafa hosie to saa nolobis? ⁴⁶Hotomune hegiamani ille orumu etok lohonyie egiama lawoŋ inyia. ⁴⁷Dede ajo nayya ta hatai hijo ebusak iso ettok hirro bi daŋ hunna hatara innohonyie.⁴⁸Ati lojo heyani ille ara hegiamani ta taji nohonye, ‘Eliŋa etok lalanaŋ,’ ⁴⁹ata hitiara baha hiyo ilara egiama daŋ he inya, adaha ojo amata iko harumak; ⁵⁰ojo etok lohonye ata awoŋ ta far no obe hegiamani lohonye oyen. ⁵¹Ojo ettok lohonye atta hiŋuŋut inyia to hiji atta emak inya iya lobo henyabani, ta mai no owuon hululuo iko hirita no hala.

Chapter 25

¹Ara iso obie ne ido iya hoduo hunna eyari lomohien inohosie atta efie haruaŋahini iko hayamani. ²Erifaha ifa miet tara hosie ojo miet tara hosie daŋ elofere. ³Ifa leyari rifahak lomosien inohosie, obe ifa isia eyari nobo hiyali iko isia. ⁴Ati eyari ifa lofiorojok ihuloho ino yali he isia iko lomosien inohosie.⁵Ifa leliŋa hayamani, afire ifa isia ata ajotori. ⁶Ati ifa harie owuana yo, ‘Itiriŋai, to hayamani! Ifeti abali anyar erwaŋahini iko inya.’⁷Odiote hoduo niyya ahide atta hinyiak lomohien innohosie hotowule kai. ⁸Ojo ino obe elofere hijo to inia elofere, ‘Isiara iyohoi lobo hiyali ehumak iyohoi to lomo nyo esaha hiyali nohoi.’ ⁹Ati etiraŋ inia elofere hijo, ‘Obe iso oremik tohoi iko tahatai, ifeti inyaŋu tara ilia etinyaŋai ta hatai.’¹⁰Ifa efie isia ade enyiaŋari, awoŋ hayamani, ojo ilia ilafa ediarak wati inohosie ata efie iko inya to muno no hiyama, ata ikat higafulo. ¹¹Ta halu nia afanu hoduo inara ata hijo, ‘Etok, etok, aŋa te iyohoi.’ ¹²Ojo inya ata hitiraŋ hijo, ‘Dede ajo naya ta hatai, abe naya ayen itai.’ ¹³Ihuma riŋa hijo, nyo ebe itai eyyen holoŋ iko saa.¹⁴Ara iyya tuŋani ille awak eno anobo doŋe; ellilloŋ inyia hegiamak illohonyie atta hisio to hosie ibariti innohonyie. ¹⁵To lobo esio inyia arobiyaha miet, ojo tolobo esio inyia arik, to lobo esio arobiya lobotie. Omoju lobo inno honyie iyya to ofioroho innohonyie, atta tuŋani lia eno hikoi nohonyie. ¹⁶Atta tuŋani lafa omoju innohonyie miet emak innohonyie to suk atta inyiak etidietu innak arobiyaha miet.¹⁷Atta lafa omoju innohonyie arobiyaha arik atta hinyiak arrumu innak arik. ¹⁸Ojo hegiamani lafa omoju nohonyie nobotie atta hibwok iwure atta eŋofok nohonyie te ettok lohonyie.¹⁹Ta halu honyie acohini ettok lo hegiamak liyya ehuhumari hirro inno arobiyaha he isia. ²⁰Awoŋ hegiamani lafa omoju innohonyie miet atta afonik arobiyaha miet to hide he innafa esio ettok to honyie. Atta inyia hijo, ‘Ettok, esio ifa iyye nayya arobiyaha miet. Torriŋai, arrumu nayya ifoniti innohosie miet.’ ²¹Atta ettok lohonyie hijo to honyie hijo, ‘Egiem iyye na anyar, hegiamani lo olibo! Ehum iyye hinief hirro hullo hitiŋi na anyar. Ehumak iso nayya iyye heniefitani lo hirro arria. Tojiŋak to mune no ettok lohoi.’²²Atta hegiamani lafa efwotu arobiyaha arik awoŋ atta hijo, ‘Ettok, esio ifa iyye nayya arobiyaha arik. Towolo, afonik nayya arik te innia.’ ²³Ejo ettok to honyie hijo, Anyar binno, olibo iyye hegiamani le libo! Iyye heniefitani lo hirro hullo hittiŋi.; esio iso nayya iyye igem no hirro ariai. Tojiŋak to mune no lettok lohoi.’²⁴Teya awoŋ hegiamani lafa omoju arobia lobotie atta hijo, ‘Ettok, ayyen nayya hijo ara iyye tuŋani le egol no; edieŋu iyye tara hunna ebe iyye eyehi, ojo iyye hidofe edieŋu hunna ebe iyye etisarek. ²⁵Abaŋ ifa nayya, atta nayya eŋofok arobiyaha innohoi ta fau. Towolo, ara inna nohoi.’²⁶Ati etirraŋ ettok atta hijo to honyi, Erru iyye ejo hidofe ara hegiamani la ahalan, Eyyen iyye hijo adioŋo nayya tara mai inna abe nayya ayek ajo hidofe adioŋo ta mai inna abe nayya arwasak. ²⁷Ne esio ifa iyye arobiyaha innia hanaŋ to ottunari, ojo ta hawoŋ nanaŋ na aremik ida nayya efwotu isia he ifoniti innohosie.²⁸Todumu iyari arobiyaha tara honyie isiara to hegiamani lo oyita arobiyaha tomon. ²⁹To tuŋani lo oyita, esio iso hiyyo to honyie arria. Ojo lo obe lobo owuon he innak hirro, odumu iso hiyyo tara honyie adde no owuon to honyie. ³⁰Ibirok hegiamani lo obe osiru ta mai no oriok, ta mai no owuon yio iko hirrita no hala.’³¹Ifa lawoŋ Lonyi Tuŋani to ohwo nohonye ojo Anjilohien daŋ iko inyia, etole iso inyia to ohwo nohonyie. ³²Eduduhahini iso misihi bi daŋ to hosiere honyie, obwany iso inyia hiyyo hamai hamai iyya obwany heyohoni kioro tara hine. ³³Efiyak iso inyia kioro oko hani inyiet, ojo hine oko hani ihorroŋ.³⁴Ojo iso Habu to ilia illo owuon ta hani he inyiet honyie hijo, ‘Ifanu, itai illafa errumu jaha tara Monye hanaŋ, iturutak obie nahatai nafa ehuhumahini man to hitieri na fau. ³⁵Awodo ifa nayya atta hision nayya daha; eboto ifa nayya ejo itai atta hisio nayya amatat; ara ifa nayya ahatamononi atta itai hisio nayya haji, ³⁶alot ifa nayya aŋatturre atta itai eticiofok nayya; aŋwai ifa nayya eijo itai atta riŋa nayya; awoun ifa nayya ta babus atta itai fanu ta hanaŋ dia.’³⁷Atta iso halibok hitirraŋ atta hijo, ‘Habu, anu ifa egonyu iyyohoi iyye le eniama atta iyyohoi hitidaha iyye? ³⁸Any ifa eboto itai iko hure atta iyyohoi hisio iyye amatat? Anu ifa egonyu iyyohoi iyye ahatamononi atta iyyohoi hisio to hoi haji? ³⁹Anu ifa egonyu iyyohoi iyye aŋatturre atta iyyohoi eticiofok to hoi boŋo?’ ⁴⁰Ojo iso Habu atta hitirraŋ atta hijo to hosie, ‘Dede ajo nayya ta hatai, le egiem itai to lobo ilasi hanaŋ ille hittiŋ, egiem itai ta hanaŋ.’⁴¹Teya ejo inyia to ilia owuon toko hani ihoroŋ, ‘Ifeti ade tara naya, itai illia epitahini to hima no losio fur nafa odiarahini to Sitan iko anjilohien illo honyie ⁴², nyo awodo ifa naya ati ebe itai esio nayya ŋiria; eboto ifa naya ati ebe itai esio naya hifioŋ; ⁴³Ara ifa naya hatamononi ati ebe itai eyari naya ahotwai; awuon ifa naya aŋature ati ebe itai esio naya boŋo; aŋwai ifa naya to babus, ati obe lobo lo oriŋa ta hanaŋ naya.’⁴⁴Teya etirraŋ iso isia hijo, ‘Habu, anu ifa egonyu iyohoi iye le ewodo, kuya le eboto iko hure no hifioŋ, kuya le ewuon iyya lolufa kuyya aŋatturre, kuya le eŋwai, kuyya le efita to babus, ejo iyohoi ebe eremik hiluak iyye? ⁴⁵Teyya etirraŋ inyia isia hijo, ‘Dede ajo naya ta hatai, le ebe itai egiem to lobo letiŋ tara ilia, ebe itai egiem to nayya, ⁴⁶Ofu iso inia adde to hitigiama no hima no osio fur, ojo halibok to manya no osio fur.’’

Chapter 26

¹Nafa esahak Yesu hiro nohonyie, ojo inyia to heyiyanak illo honyie, ²Eyyen itai hijo ta halu ho holoŋitek arik owuon hiyyom no laŋan, esiarahini iso Lonyi Tuŋani to hesihok illohonyie.’’³Atta fadirihien ho marwak illo hiyyo attubahini ta haŋ ho fadiri ile hitok, lara fure Kaifa. ⁴Ewuaha ifa isia hijo eniefu Yesu to hinyaba hattohori inyia. ⁵Nyo ojo ifa isia, “Obe olibo to hiyom nettok ŋaso hiwuoloŋita odioto tara hiyyo.’’⁶Ifa holowuon Yesu to Betania ta haji ho Simone tuŋani la tallulu, haladaha isia, ⁷awoŋ hiito noŋorwo to honyie ho kirijaja no hiyali inna ogol binno to hinyiaŋa, atta ejuhok to hoo ho Yesu. ⁸Ifa egonyu heyiyanak honyie inyia, ejoria isia atta hijo, “Nyo etiharak inyia hiyali nia ania? ⁹Oremik nia hetinyiaŋari to arobiaha ariai atta hisio to lociaŋak.”¹⁰Ati eyyen ifa Yesu higigilo nohose daŋ, atta hijo to hosie, “No nyo etigiama itai tuŋani inna? Egiem inyia no olibo ta hanaŋ. ¹¹Edule itai wuana ho lociaŋak holoŋitek daŋ, ati ebe iso itai edule wuana iko nayya.¹²Ejuhok inyia hiyali inna to wan hanaŋ, egiem inya to onuhari hanaŋ. ¹³Dede elimak naya itai, ta massik daŋ ne etiyanari hiyo sayye no olibo, egigilu iso hiyo tuŋani ina to hiro ine egiem inya.’’¹⁴Atta lobo lo tomon harik, lara fure Yuda eskariote, eno ta fadirihien ¹⁵Atta hijo, “Esio iso itai nyo ta hanaŋ lesio naŋ inyia ta hatai? Atta isia akiamak bilata hulo amamak tomwana hunik do. ¹⁶To holoŋ to nya etufa Yuda mai ne etuhutari inya Yesu to hosie.¹⁷Ifa to holoŋ hitieri no hiyyom no imune afanu hejufutak to Yesu atta hijo, “Nari mai nia ewak iyye ehuhumari iyohoi to hoi hiyom no laŋita?” ¹⁸Ojo inya, “Ifeti a bore gala to lobo tuŋani itijo to honyie, ‘Ojo hetiyanani hijo, “Eliaha holoŋ nanaŋ; adaha iso nayya ho heyiyanak hanaŋ to hiyyom no laŋita ta haji hoi.”” ¹⁹Egiem hejufutak iyya elimak ifa Yesu to hosie, atta isia hihuhuma daha no hiyom.²⁰Nafa era eŋalio, ahunyie inyia ta fau ha adahari iko heyiyanak illohonyie tomon harik. ²¹Ta adahari hosie, atta inyia hijo, “Dede ajo naŋ ta hatai tuŋani lobotie to hiji hatai owu etinyaŋai nayya.” ²²Omehini isia atta hififia inyia hame hame, “Dede obe ara nayya Habu?”²³Etirraŋ inyia, “Tuŋani ille oriomok hani nohonyie ikanaŋ to huduti nobotie inyia owu etinyaŋai nayya. ²⁴Owu Lonyi Tuŋani eno, iyya egiorohini te inyia; ati orru binno to Tuŋani lia etinyaŋai Lonyi Tuŋani! Olibo nobe ifa tuŋani lia esini.” ²⁵Ejo Judas lia awak etinyiaŋai inyia, “Egilo iyye nayya?” Ejo Yesu to honye, “Iyya ejo iyye to wan to nohoi.”²⁶Nafa hadaha isia, odumu Yesu imune, atta hijak, atta hubun, atta hisio to heyiyanak atta hijo “Itinyia wan nanaŋ nia.”²⁷Atta inyia adumu ikobo atta hisio humo, atta hisio to hosie atta hijo, “Itimat bidaŋ; ²⁸hoto nanaŋ nia no humwara nafa ejuhohini to hiyyo arria to hebusak no hiyyata. ²⁹Ati ajo nayya ta hatai, abe nayya enyiak himat iso haŋer na ajalaŋi; man ta far nyia amatari naŋ inyia aŋejuk ikatai to lobie no Monye hanaŋ.”³⁰Nafa edol isia fure, atta isia efie adoŋe ho ³¹Oliveto, Atta Yesu hijo to hosie, “Efu iso itai ahuye bidaŋ ta tari inna ho ena ta nayya, egioro hijo, ‘Abak iso nayya heyohoni atta iluluŋ no kioro hisarra. ³²Ati la diote naŋ ahide, au iso naŋ to hosiere hatai a Galilea.’’³³Ati ojo Peturu to honyie, “Lahuye hiyyo bidaŋ adde tara hoi, abe iso nayya ahuye adde.’’ ³⁴”Atta Yesu hijo to honye, “Dede ajo naŋ tohoi, ta tari inna he ena holobeŋ hohoro hillok, errisa iso iyye nayya hinyahita hunik.” ³⁵Atta Peturu hijo to honyie, “Ara ida hido hijo aye nayya ikohoi, abe naŋ arrisa iyye.” Ojo liyya ilak ero daŋ nobotie iyya Peturu.³⁶Nafa eno Yesu iko isia anobo mai na ara fure Getesemani atta hijo to heyiyanak illohonyie, “Ituhunye inni kai ajo naŋ au adde omojori.” ³⁷Atta eyari Peturu iko durre illo Sebede lohorik iko inyia atta hitiara hijiriŋita iko hitigiemita. ³⁸Atta inyia hijo to hosie, owuon oholio nanaŋ binno iko hijiriŋa man to ye. Itirasai inni itirriŋai ikanaŋ.”³⁹Eno inyia alamarai kai atta erruŋok homom no honyie atta mojo; atta inyia hijo, “Monye hanaŋ, leremik iyye isiara ikobo inna hatallaŋ tara hanaŋ; to hirro bidaŋ, obe ara iyya ajo naŋ, ati iyya ejo iyye.” ⁴⁰Acohini inyia to heyiyanak illohonyie, arrumu inyia isia ojioto, atta inyia hijo to Peturu, “Nyo obe itai eriŋa ikanaŋ nobotie? ⁴¹Itiriŋai ejo hidofe itai emojo hijo anyar ebe itai ejiŋak, to ciama. Awak oyiri dede, ojo wan omiasa.’’⁴²Atta inyia acahari hitarihi lomojori; ojo inyia, “Monye hanaŋ, lebe iyye eyari ikobo inna tara hanaŋ ati amat naŋ, isiara wahan nohoi hegiamai.’’ ⁴³”Enyiak ofe inyia acohini atta arrumu isia holojioto, ojio honyehite innohose emwoŋita. ⁴⁴Enyiak inyia ebusak isia, atta eno adde; omojori hitahunihi no mojo, enyiak inyia hidas hirorita liyya.⁴⁵Nia awoŋ Yesu to heyiyanak illohonyie atta hijo to hosie, “Helerasa itai jiote, erasa hidofe itai yiri? Itirriŋai, ottubai far ta hanaŋ, afanu hetinyaŋak isia etinyaŋak Lonyi Tuŋani ta has ho heyyak. ⁴⁶Ititte efie, eliaha tuŋani le etinyiaŋai nayya.”⁴⁷Nafa halarasa inyia hiro, atta Judas awoŋ, lafa owuon to hiji he efahat hullo tomon harik. Afanu hiyyo ariai tara ettok la fadirihien iko maruak illo hiyyo. Afanu isia ho demio iko fatigioho. ⁴⁸Atta tuŋani hetinyiaŋani ho Yesu hisio to hosie hutuhuti, hijo, “Tuŋani lo aunaŋ hujur, inyia lia. Iniefu inyia.”⁴⁹Kokwak, atta inyia awoŋ to Yesu atta hijo, “Ogolo hetiyanani!” atta hujur inyia. ⁵⁰Atta Yesu to honye, “Illa, igiama hirro innara ettu iyye higiama.” Atta isia afanu attirok has to Yesu atta eniefu inyia.⁵¹Nia, ati odiote hidofe lobo to hiji he illafa owuon ho Yesu, adumu demi nohonyie atta aŋute hiyyok no lobo ilo habu lo fadirihien. ⁵²Atta Yesu hijo to honye, “Inyahak demi nohoi tamai honye, ilia daŋ illo odumu demio oye iso isia to demi. ⁵³Egigilo iyye hijo abe iso nayya eliloŋ Monye hanaŋ, ata inyia efahu ta hanaŋ iluluŋ na anjilohien illo emonya tara tomon harik? ⁵⁴Ati iyyania hetuhutek iso jai, hijo ofu iso hirro innia aliew jai? “⁵⁵Ta sa nyia ojio Yesu te iluluŋ, “Afanu itai ho demio iko fiara he eniafari nayya iyya lohoho? Adule nayya daŋ hitiyana to hotwe haji imojit, ejio itai ebe eniefu nayya. ⁵⁶Ati edoŋ hirro innia hijo anyar osiru hiro nafa hekilak.’’ Atta heyiyanak daŋ liyya huruata adde ebusari inyia.⁵⁷57Atta hiyyo illafa eniefu inyia eyari inyia to Kaifa, ettok la fadirihien ta mai no ottubari maruak iko hegiorok nobotie. ⁵⁸Ojio Peturu atta ejufari inyia man ta mai na alama amai no fadiri le ettok. Owu inyia ahotwe ettolojori iko herririak orriŋari hucuŋi nohonyie.⁵⁹Osiaha ifa ettaha iko iluluŋ nohosie hikoi harrosohini to Yesu hipalita, anyar ettohori isi Yesu. ⁶⁰Ati obe ifa isia oremik arrumu nobo hipali, ta nafa orrosori isia inyia. Ta halu afanu illak lohorik ahosiere ⁶¹atta hijo, “Ojio tuŋani lia hijo, ‘Aremik inyie hitattur haji no Hollum atta inyi hinyiak aduhok to holoŋitek hunik.’’’⁶²Odioto fadiri le ettok ahide atta hijo to honyie, “Obe iyye ewak hitirraŋ? Nyo nia orrosok isia to hoi?” ⁶³Ati oduahini ifa Yesu. Enyiak ettok la fadirihien hijo to honyie, “Ero nayya tohoi to Hollum lo amanya, ilimak iyyohoi lera iyye Kristo Onyi Hollum.” ⁶⁴Atta Yesu hitirraŋ to honyie hijo, “Atienu iyye ta wan nohoi. Ati elimak nayya iyye, iyyania man ahosiere, egonyu iso itai Lonyi Tuŋani ettole ta hani he inyiet no Golon, lo ottu te itiran ne ido.’’⁶⁵Nia egwas ettok lo fadirihien boŋo no honyie atta hijo, “Elimu inyia hiro imoriti! Nyo nia enyiak iyyohoi wahan suti? ‘’Itiriŋai, etiru itai daŋ imoriti inohonyie. ⁶⁶Hegigilo itai nyo?” Etirraŋ isia atta hijo, “Osiru inyia hatohori.”⁶⁷Ata isia amitak hamilak to homom honye ojo ollum inya, ⁶⁸ata hibak inya ta has inohose, ata hijo, “Ikilu to hoi, iye hido Kristo. ŋai abak iye?’’⁶⁹Ettole ifa Peturu ta bali no fuara nya, ojo nobo hito na ara hegiamani awoŋ to honye ata hijo, “Ewuon ifa iye daŋ iko Yesu la Galilea.” ⁷⁰Ati orisa ifa inya daŋ to hosiere hose, atta hijo, “ Abe naya ayen hiro inia ero iye.”⁷¹Nafa eno inyia te ikat na bali, ojio nobo hoduoti egoŋu inyia atta hijo te illafa owuon dia hijo, “Owuon ida tuŋani lia iko Yesu lo Nasarit.” ⁷²Enyak ofe inya risai to giata hijo, tuŋ abe naŋ ayen tuŋani lia!”⁷³Afanu hiyyo illafa oweta aŋati atta hijo to Peturu, “Dede era iyye lobo daŋ le ewuon he isia, nyo etuhutek hiro nohoi hikoi.” ⁷⁴Atta inyia hitiara giata ojo hidofe elifo, “Abe nayya nobo ayyen tuŋani lia,’’ teyya atta hohoro hillok. ⁷⁵Atta Peturu agilu rori innafa ero Yesu hijo, “Holobe hohoro ellok, errisa iso iyye nayya hinyahita hunik.’’ Atta inyia eno abali lo oyyio binno.

Chapter 27

¹Nafa acialai motie, ewuaha fadirihien illo hittaha daŋ iko maruak illo hiyyo anobotie hattohori Yesu. ²Efit isia inyia. Eyari inyia, atta hisio Yesu to mandir Pilato.³Ifa egonyu Juda lafa etinyiaŋai Yesu hijo, aŋotohini ye to Yesu, atta inya hiloit tajia nohonyie to hijiriŋa atta enyiahari arobiyaha tomwana hunik te etok la fadirihien iko maruak, ⁴atta hijo, “Eyau nayya nyo etinyaŋai naya lia lobe owuon iko hiyyata.” Ati etiraŋ isia hijo, “Obe ara hiram nohooi nia? Towolo iye ta wan to nohoi.” ⁵Ata inya ebirok arobiyaha ta fau ta haji imojit netok, ata eno agore wan nohonye hamai.⁶Ahuru fadirihien hulo hitaha arobiyaha ata hijo, “Obe anyar hatubahini arobiyaha iko ino haji imojit ina hitok nyo ara isia idumuti inno ye.” ⁷Ewuaha isia ata hinyiaŋa ta arobiyaha innia, mai nafa obuahari modie nyo awak isia hanuhari hatamonok. ⁸To nia, to holoŋ nya man iko ena, eliloŋo mai nya, “Owoori no hoto.”⁹Atati hiro no hekilani Yeremiya etisiru nolojio, “Eyari isia orobiyaha tomwana hunik henyaŋari mai nafa obuahari modie ¹⁰nyo ara isia idumit inafa oŋotori onyirok he Isaraile iya etuhutek Habu ta hanaŋ.”¹¹Etiwetik isia Yesu to hosiere ho Mandir ata Mandir hifia hijo, “Ira iyye Habu lo Yudea?” Ata Yesu hitiraŋ hijo, “Iya ejo hido iye.” ¹²Ati orosita fadirihien ilo hitaha iko maruak inyia hirro ariai ati obe inya etiraŋ nobo sihin. ¹³Atati Pilato hijio do honye hijo, “Ebe iyye etiru irositi ariai hunna orosok isia iye?” ¹⁴Ati odua inya liŋliŋ, to nia eliliha mandir bino.¹⁵Ta far no hiyom netok ohou mandir lobo lefita iyya awak iluluŋ no hiyo. ¹⁶Ifa to holoŋi niya owuon lobo haboloni to kijan la ara Baraba.¹⁷Nafa otubai hiyo daŋ ta mai nobotie, ojo Pilato to hose hijo, “Hewak itai hijo hahek naya ŋai ta hatai? Baraba kuya Yesu le eliloŋo Kristo?” ¹⁸Nyo oyen Pilato hijo eyani ida isia Yesu ta haini. ¹⁹Heletole Pilato to kurus iŋotit, efahak noŋoruo honye hiro to honye hijo “Baŋa ehum nobo sihin to tuŋani la anyar, nyo ena eriga nayya norru binno te inyie.”²⁰Esusuta fadirihien illo hittaha hiwo daŋ hefiari Pilato hijo hotohek inyia Baraba, ojo hidofe hotottohoi ida Yesu. ²¹Efia mandir to hosie hijo, “Hahek iso naŋ lari ta hatai?” Ojio isia “Baraba.” ²²Ojio Pilato atta hijo to hose hijo, “Hehum iso naŋ nyo to Yesu ille elliloŋo Kristo?” Ojio isia daŋ atta hitirraŋ daŋ to honyie hijo, “Isihok inyia”²³Ojio mandir atta hitirraŋ to hosie hijo, “Nyo nia lorru ne ehum inyia?” Ati eyyorro ifa isia binno hijo, “Isihok inyia.” ²⁴Ewolo Pilato hijo etalik inya hihum nobo sihin nyo ewuwuoŋita hiyo bino. To nia amoju inyia hifioŋ atta hilila to hosiere ho hiyo ata hijo, “Abe naŋ aremik hiŋot ye no lobo tuŋani lobe owuon iko hipali. Itiwolo ati itai ta wati te inahatai.”²⁵Etirraŋ hiyyo daŋ hijo, “Isiara hotoŋot yee nohonye to hoi iko to durre illohooi.” ²⁶To nia atta Pilato ahek Baraba to hosie, ati esio inyia Yesu habahari iko hesihohini.²⁷Ata oseŋer ilo mandir eyari Yesu a haji ina hitok ata otubahini iluluŋ no oseŋer. ²⁸Ohou isia boŋojin inohonye ata eticiofok boŋo nobo hamai. ²⁹Oyyir isia ihita no hikua atta esihok to honye ata hisio fatige ta hani he inyiet nohonye. Origoŋo isia to hosiere honye atta ellohitari inya hijo, “Habu lo Yudea, odule manya ahosiere!”³⁰Omita isia hamilak to honye atta baha hoo nohonyie to fatigel. ³¹Nafa atuhok isia elohitari isie, ahou isia boŋo nara nafa iticiofuk isia ata eticiofok boŋojin inohonyie tohonye, ata isia eyari inya hesihohini.³²Ifa ajiŋu isia abali, ata hiboŋ iko lobo tuŋani lo Sirene lara fure nohonyie Simone, lafa orosok isia hotolorori kuruce. ³³Eba isia ta mai nara fure Gologota, nara mananohonye,”Mai no nohohit in hoo.” ³⁴Esio isia tohonye balu no nolodua. Ati ifa leniŋ inya, ata inya hibo himat.³⁵Nafa esihok isi inya, atta isia hibwan boŋojin innohonyie to baha no muaŋa. ³⁶Attati isia hitole heririari inyoa ta mai nya. ³⁷Hidofe, egiorohini to hide ho kuruce nohonyie to hiro inno irrositi innohonyie nojio, “Yesu ille, ara inyia a habu lo Yudea.”³⁸To holoŋ nia esihohini inyia iko hahalak lohorik, lobotie ta hani he inyiet, ojio lobotie ta hani he ihorroŋ nohonyie. ³⁹Omoro hiyyo illo olot Yesu atta huta inyia to hafiala hijo, ⁴⁰”Iyye le ejio hijo etattur naŋ haji imojit nettok, enyiak duho to holoŋi hunik, itihoru wan nohoi, hidofe isuru iyyania to kuruce kuyya lera iyye dede Lonyi Hollum!”⁴¹Ellohitari hidofe fadirihien illo hittaha, hegiorok iko maruak inyia hijo, ⁴²”Etilohu ifa inyia ilak, ettallik iso inyia etilohu wan nohonye. Inyia habu le Isarail. Tonia tojio to honyie isuru iyyania to kuruce, atta iso iyyohoi huruk to honyie.⁴³Eyyik hido inyia to Hollum. Tojio Hollum hetilohu inyia iyyania iyya awak inyia nyo ojio ifa inyia hijo, “Nayya Lonyi Hollum.” ⁴⁴Atta hahalak illafa esihohini iko inyia moro inyia ania.⁴⁵Ta saa ille, no holoŋ iko iŋalio, orioho fau daŋ edumele tiir tiir, ⁴⁶da saa hunik, elliloŋo Yesu nolokuat binno hijo, Eli Eli, lama sabaktani?” nojo hijo, “Hollum lalaŋ, Hollum lalaŋ, nyo ebusak iyye nayya?” ⁴⁷Nafa etiru hiyyo illafa oweta dia atta isia hiro hijo, “Ellilloŋo inyia Elija.”⁴⁸Onyior hidofe lobo lohosie atta erutok hani nohonyie atta adumu boŋo atta eduttok a hotwai ho hifioŋ inne edualaŋa atta ehumak to hide ho siholo anyar etimatari isia. ⁴⁹Ojo illak, “Ibusak hoi inyia hame. Itirriŋe, kuyya ottu iso Elia hetihoru inyia.” ⁵⁰Edas Yesu yio no okuat binno to hutuk atta ebusak oyiri nohonyie.⁵¹Atta boŋo na haji imojit nettok guasa hame masik arik to hide man afau. Ojio fau ekikiro, atta moruo buara. ⁵²Ojio hidofe ilumioho aŋa ojo hiyyo halibok illafa oye beren atta ebuhu. ⁵³Ta halu hebuhu no Yesu, afanu isia adde te ilumioho atta ajiŋak a bore gala no odua, egonyu hiyyo arria isia.⁵⁴Abaŋi ettok ho oseŋer iko hiyyo honyie hullo eriria Yesu, nafa egonyu isia hirro innafa edoŋ atta isia baŋi atta hijo, “Dede ara hada inyia Lonyi Hollum.” ⁵⁵Owuon ifa ŋoruo ariai dia ino eriria alamarai, ejufuta ifa isia Yesu ta Galilea haluahari inyia. ⁵⁶To hiji hose, owuon ifa Mariya Madalina, hidofe, Mariya hotonye Yakobo iko Yosefu ojio hotonye lonyirok Sebedeyo.⁵⁷Nafa era kaikai, ottu habarani to doŋe na Arimatea lara fure Yosefu. Ara ifa inyia heyiyenani lo Yesu. ⁵⁸Owu ifa inyia to Pilato hefiari wan no Yesu, atta Pilato efahak hiyyo hesiarari wan no Yesu to honye.⁵⁹Eyari Yosefu wan atta abubunak inyia to boŋo nololibo, ⁶⁰Atta etiferik inyia te ilume honye inna ŋejuk nottulahini te ibak. Ettaborok inyia moruo nettok to hutuk he ilume atta eno adde. ⁶¹Ettole Mariya Madalina iko Mariya nobo hame to oger he ilume.⁶²To far na sabato afanu fadirihien iko ettaha iko Farisei to Pilato ⁶³atta hijio, “Habu, agilu iyyohoi hiji, ojio ifa henyabani lia nafa ho owuar inyia hijio, “Ta halu ho holoŋitek hunik ebuhu iso nayya. ⁶⁴Tonia ifahak oseŋer hetigolori ilume man to holoŋ hitahunihi, ŋaso heyiyenak illohonye afanu ahahalari wan nohonyie adde, ŋaso isia afanu hijio to hiyyo hijo, ‘Ebuhu inyia to ye, hidofe orru iso hinyaba nia agalik.”⁶⁵Ojio Pilato to hose hijo, “Ewuon itai iko oseŋer, ifeti itigolo ilume iyya eremik itai. ⁶⁶Attati isia efie etigolori ilume to moruo no otiohok dia, arasa oseŋer hiriria.

Chapter 28

¹To motie beren ta far na Sabato, ottu Maria Madalina iko Maria nobo oriŋari ilume to hitieri ne isabit. ²Ekikiro ifa fau binno nyo esuru ifa anjilo la Habu te ido obwarari morwo nafa ottuho to hutuk he ilume adde atta hittole to hide honyie.³Opiapiak ifa wan nohonyie iya hila, ojo boŋojin inohonye obwor. ⁴Abaŋ ifa heririak ilo ikat man atta hitole iya hayok.⁵Ati ero anjilo to ŋorwo hijo, “Ibaŋa abaŋ, nyo ayen naŋ hijo esiaha itai Yesu loŋole esiho to kuruce. ⁶Obe inya teni nyo ebuhu inya iya nafa erarari inya. Ifanu itiwolo mai noŋole etiferihini hiyyo inyia. ⁷Hidofe ifeti kokwak ilimak to heyiyanak illohonyie hijo, ‘Ebuhu inyia to ye. Itiwolo, lia eno to hosiere hatai a Galilea. Efi iso itai egonyu inyia dia.’ Ituwolo, elimak nayya itai.”⁸Ofwo ŋorwo kokwak adde tamai he’ ilume ta baŋi iko to mune no obolo atta isia hinyor elimari hejufutak ilohonye. ⁹Ati eboŋ Yesu he isia ata hijo, “Itigolo daŋ.” ¹⁰Ehutu ŋorwo to honye ata hidofe rigoŋi hatirori hejek inohonyie atta hitihabwo inya. Ojo Yesu to hosie, “Ibaŋa abaŋ. Ifeti ilimak halasira hanaŋ anyar ofwo a Galilea. Ofwo iso isia hiwolo naya teya.”¹¹Hofwo ŋorwo tiji ania, ojo hidofe oseŋer ofwo abore gala atta heririak elimak te etok la fadirihien hiro daŋ ino edoŋ. ¹²Otuba ifa eittaha ile kelesia daŋ ho marwak herarari he isia hiram nia ata isia hisio arobiyaha ariai to oseŋer, atta isia hijo to hosie, ¹³”Ilimak to hiyo hijo afanu ida hejufutak ilohonye ta harie ini ata ahahalari wan nohonyie ejo iyohoi ida efer.’¹⁴Kuya hidofe letiru mandir hiram ina, etilik iso iyohoi hiram ina hijo anyar obe inya ohu hibak itai. ¹⁵Eyari isia arobiaha ata elimak hiyo iya efahahini ifa isia. Man iko iyane, ero hiyo ilo Yudea ania.¹⁶Ati ofwo hejufutak hulo tomon ho lobotie a Galilea adoŋe nafa etuhutek Yesu to hosie. ¹⁷Nafa egonyu isia inya, ata isia hitihabwo inya, ojo ilak arasa hikuya.¹⁸Ati otu Yesu to hosie atta elimak isia hijo, “Ara golon ne ‘ido iko na fau daŋ innanaŋ. ¹⁹Ifeti iyane daŋ etiyenari hiyo daŋ ta fau. Ibatiso isia to fure no Monye, iko Lonyi ojo no Oyiri lo’libo.²⁰Itiyanai isia hehuma hirro daŋ innafa elimak nayya ta hatai. Tuwolo, awuon naŋ itai holoŋitek daŋ, man to hisidi na fau.’’

Mark

Chapter 1

¹Hitieri no sayye no Yesu Kristo ille Lonyi Hollum. ²Iyya egiorohini to buk no Isaya hekilani, ''Itiriŋei, efahu naya efahati lalaŋ ahosire hatai, tuŋani lia owu ehuhumak hikoi nahatai. ³''Eyyorro lobo tuŋani hillilloŋo to tim, 'Ihuhuma hikoi no obis ta Habu; ihuhumak koi innohonyie no obis.'''⁴Awoŋ ifa Yoani, etifoto ifa inya to tim, ojo etiyana hitifoto no amitu no hiyata iko hahohini na Habu anyar ebusak isia hiyyata inno hosie. ⁵Ofu ifa hiyyo daŋ to doŋe no Yuda iko hiyyo illo Yerusalem daŋ to honyie etifotu ifa inyia isia daŋ ta hari no Yordano, atta isia rigoŋo iko hibo no hiyyata innohosie anyar ohori ade. ⁶Eciefita ifa Yoani boŋo inna ara ahofir inno konikoni, ojio hittodit no honyie ara amuhunyo te ihuluk, adaha ifa Yoani maa iko; hisio no hilofiri.⁷Etiyena inyia hijio, "Ottu iso lobo tuŋani ta halu hanaŋ la agalik, nyo abe naya asiru hitiwet inyia ajo hidofe abe aremik ahou hamuha innohonyie. ⁸Ebatisio naya itai to hifioŋ ojio iso inya ottu hibatisio itai to Oyiri no Olibo.''⁹To holoŋitek innafa niyya, ottu ifa Yesu to Nasaret no Galilea, ojio Yoani ebatisio Yesu ta hari no Yordano. ¹⁰Ifa awoŋ Yesu to hifioŋ, egonyu inyia ido aŋa ojio Oyiri ottu afau to honyie iyya cieŋi la ara wolo, ¹¹ojio hillilloŋo nobo ottu te ido ''Iyye Lonyi hanaŋ ille amuno naya. Amuno naya iko hoi.''¹²Esio Oyiri Yesu heno atim, owuon ifa inyia to tim holoŋitek tomwana aŋwan, ojio Sitan atta hicem inyia. ¹³Owuon ifa inyia iko ciaŋi hahonyak, ojio anjilohien egiem hirro innafa awak inyia.¹⁴Ifa ta halu ho heniefu no Yoani, awoŋ Yesu a Galilea le etiyana sayyie inno Hollum ¹⁵atta hijio "awoŋ holoŋ nafa, eliaha obie no Hollum. Itiyite adde tara hiyyata ojio hidofe iruho sayye inno Hollum.''¹⁶Nafa allaŋari Yesu hari netok no Galilea atta inyia egonyu Simone iko Anereyo ilasi Simone, ebiro hiririehita ta hari no mile nettok, ojio ifa isia ara heririahak, ¹⁷eijo Yesu to hosie, "Ifanu ta halu hanaŋ ajio naŋ emak itai a heririahak illo hiyyo.'' ¹⁸Atta isia ebusak hiririehita innohosie atta efi ta halu ho Yesu¹⁹Nafa eno Yesu kai alamarai, egonyu inyia Yokobo onyi Sebede ojio Yoani ilasi honyie, owuon ifa isia to togoli ojio isia oyya hiririehi, ²⁰eliloŋo inyia isia; atta isia ebusak monye hosie Sebede to togoli iko hegiamak illohonyie atta isia ejufak Yesu.²¹Atta inyia eno Akapernam to holoŋ no yiri atta ajiŋak ta haji imojit no Yudei atta hitiyana. ²²To hiba no Yesu ta haji imojit atta hitiyana, ellilliha ifa isia to hitiyana no Yesu, etiyana ifa Yesu isia to hilohitok obe ara iyya no hegiorok.²³Ta haji nafa imojit, owuon ifa lobo tuŋani iko Oyiri ne ebuot. Oyyo tuŋani, ²⁴''egiem iso iyyohoi nyo to hoi, Yesu lo Nasarit? Itu iyye hijio anyar etihar iyye iyyohoi? Ayyen naya hijio ŋai iyye. Ira iyye lonyi Hollum ille Olibo wan!'' ²⁵Eriŋ Yesu miniaŋati atta hijio, ''Todwehini, woŋ adde tara honyie!'' ²⁶Ta halu ho hebirok no oyiri ne ebuot inyia to fau, atta yio no lokwat ojio miniaŋa atta awoŋ abali tara honyie.²⁷Ellilliha ifa hiyyo daŋ atta hifia wati, nyo innaŋ? hetiyenita ŋejuho iko hilohitok! Ata inyia elimak oyyirihien inne ebuot, ojio isia atta baŋi isia.'' ²⁸Tawak atta sayye inno Yesu esarai amasik daŋ aŋacio inno okudak Galilea.²⁹Nafa ebusak isia tawuak haji imojit, atta isia efi ahotwai ha haji no Simone iko Anereyo, ojio Yokobo iko ho Yoani. ³⁰Oŋwai ifa hamoni Simone iko nohon no wan, dede elimak isia to Yesu ŋuai no tuŋani nafa nyia. ³¹Ojio Yesu atta hittoŋ inyia ta hani atta hitidiet inyia ahide; atta ŋuai nyia eno ade ojio Yesu atta hitiara higiama isia.³²Ifa era iŋalio ta halu hasuori no holoŋ eyyen isia haŋuak ojio hiyyo ino enief miniaŋa. ³³Otubai hiyyo ino bore na gala ara nobotie tekat na haji. ³⁴Etuluahu Yesu innafa oŋuai wati iko iŋwueti arriai, ojio hidofe ebirei miniaŋa ariai, obe ifa Yesu ebusak miniaŋa herara nyio oyyen ifa isia nia.³⁵Odioto Yesu ta harie beren ho oriok; atta inyia eno amai na ara inyia alobotie atta mojo dia. ³⁶Osiaha ifa Simone iko hiyo ilafa owon dia inyia. ³⁷Orumu isia inyia atta hijio to honyie, ''Osiaha hiyyo iyye bidaŋ.''³⁸Eijo inyia, ''efie anobo mai ahotwai bore na gala, anyar ahu naya iso hitiyana dia. Hiram nyia nia attu naya enni egiamari.'' ³⁹Atta inyia hilur Galilea daŋ, etimojo inyia to sinagogi innohosie atta inyia hidofe atta efuhai miniaŋa adde.⁴⁰Ottu tuŋani ille oŋwai ha talulu to honyie; atta tana to honyie, atta inya rigoŋo ta fau. Atta hijio to honyie. Eremik iyye hitilibo nayya.'' ⁴¹Ohu ifa inyia ho higigilo no hamehini no hitigiemita, odumu Yesu hani nohonyie atta hitan inyia, ejo to honyie, ''Egiem naya. ⁴²Teyaa'' ata talulu ebusak inya, etilibik Yesu inya.⁴³Esor Yesu inyia atta efuhai inyia tawuak ade, ⁴⁴Eijio Yesu to honyie, anyar dede ibe iyye ilimak enak hirro tolobo tuŋani, atti ino ituhutek wan nohoi ta fadiri, isiara hirro innafa ojio Musa to liboi to nohoi, hatara ahitihutita to hosie⁴⁵Ojo inya atta eno ade elilimari hiyo daŋ. esisarik halaŋ lia hiram hijio obe ifa Yesu owu bolioŋ anobo abore gala; emak nia inyia hetolojo to waha anyar ofu hiyo to honyie to misihi daŋ.

Chapter 2

¹Ta halu ho holoŋitek inak atta Yesu acohini a Kapernaum, atta hiyyo niyya teya etiru hijio owuon Yesu to hotwai haji. ²Atta hiyyo arriai atubahini to honyie ara nobotie te man obiaŋari mai to hiyyo atta illak weta to oger ha haji. Etiyana ifa inyia hitiyenita innohonyie to hosie.³Atta illak hiyyo oŋwa ŋafanu hullo akafini tuŋani ille ŋagole wan. ⁴To luŋai no hiyyo obe isia oremik eyari tuŋani lia man to Yesu teya atta isia atulok itulit to hide haji, to hide ha mai nafa etolojori Yesu, atta isia eliliofok ikafit nafa ofiorori tuŋani lia lo ogole wan.⁵Egonyu no Yesu hiruk nohosie, atta inyia hijio to tuŋani le eyyokie wan hijo, "Hito, ahohini hiyata inohoi. ⁶Owuon ifa ilak hegiorok dia ille egigilo to tajia innohosie hijio, ⁷Nyo nia ero hallaŋ lia ania? Omoro inyia Hollum. Obe lobo tuŋani oremik ahek hiyyata aracie Hollum ofe lobotie.''⁸Teya atta Yesu hiyyen higigilita innohosie atta hifia isia hijo, ''Nyo nia igigilo itai ania ta tajia innahatai? ⁹Nari nia eliaha wan, hijio nanaŋ to tuŋani ille eyyokie wan hijio ŋahoni hiyyata innohoi, kuya hidofe hijio nanaŋ, 'Tete, obibinak ijotit nohoi, toloto'?¹⁰Ati anyar eyyen itai hijo owuon dwaran to Lonyi Tuŋani to hahou no hiyata ino hiyo daŋ ta fau. ¹¹Atta inyia hiro to tuŋani lia eyyokie wan, ati ajo naya to hoi tete, obibinak ijotiti inohoi ino ahaŋ. ¹²Teya atta inyia diote kwak atta abibinak ijotit nohonyie atta eno to hosiere hosie adde. Atta isia daŋ hililiha, atta isia daŋ hitihabuo Hollum hijio, ''Holobe iyyohoi egonyu innak hirro iyya huna.''¹³Atta inyia acahari adde alotifor ha hari na Galilea, atta iluluŋ no hiyyo afanu adde to honyie atta inyia hityana isia. ¹⁴Ho olot inyia atta inyia egonyu Levi lonyi Alifeyo. Ettole inyia ta haji inna odumari hiyyo musuru atta Yesu hijio to honyie, "Ijufini nayya.'' Atta inyia diote atta ejufari inya.¹⁵Ta halu ha daha no Yesu ho hetiyanak illohonyie ta haji ho Levi. owuon ifa hatamonok ariai iko hamojok ho musuru iko heyyak hullo ejufuta inyia. ¹⁶Nafa egonyu hegiorok illo Farisei Yesu adaha iko heyyak ojio hidofe ha hamojok ho musuru atta isia hijio to hetiyanak ho Yesu hijio, "No nyo adaha inyia iko hamojok ho musuru ojio iko heyyak?''¹⁷Nafa etiru Yesu atta hijo to hosie, ''Hiyo hulo olibo wati obe awak efi ta akim, hiyo hulo oŋwai hamai isia ofu ta akim, abe naya atu eliloŋori hiyo ilo olibo, ati atu naŋ eliloŋori hiyo hulo heyak.''¹⁸Ofieru ifa heyiyanak ilo Yoani iko Farisei. Atta ilak hiyo efia hifia Yesu, 'Nyo nia ofier heyiyanak ilo Yoani iko Farisei ojo ilohoi obe ofier? ¹⁹Ojo Yesu tohosie'' Ofier motierak hayamani heletole isia daŋ Ikonye? Obe isia ofieruta le ettole isia ha hayamani, obe isia ofieru nobo.²⁰Afanu iso holoŋitek ino eyari hiyo hayamani to hiji hosie adde, ojio ta far to nyia, atta iso isia afieru. ²¹Obe lobo tuŋani orifak itafit no boŋo ŋejuk to igwasit no boŋo marwani, ehuma lobo ania ogwasari iso itafit ŋejuk to boŋo to nia marwani ade ata igwasit nia ebibolori agalik nara to hitieri.²²Obe lobo ejuho balu ŋejuk to hotwai he ihulo marwani, ehumak inya ania obwor iso balu nia ihulo ata balu neihulo biaŋan. Balu ŋejuk anyar ejuhohini to hotwai he ihulo ŋejuk.''²³To holoŋ no Sabato owu Yesu iko heyiyanak ilohonyie to hotwai mata ino ŋama, ho olot isia to hotwai matta atta heyiyanak sonya gila ŋama atta riaja. ²⁴Teyya atta Farisei hijio to honyie, ''Toriŋai, nyo nia ehuma isia sehin no odwa to holoŋ no Sabato?''²⁵Etirraŋ Yesu to honyie hijio, ''Ibe itai ehienu hirro innafa huna ehuma Davide iko hiyyo illafa owuon daŋ iko inya loniamai isia? ²⁶Owu ifa inyia ahaji no Hollum nafa hara Abiatara afadiri ille obolo wan atta inyia daha imuniaha hunna odwa wati inno obe lobo tuŋani adaha aracie hehuhumak adaha hamai adaha, ojio hidofe Davide esio nomuk to hiyyo illohonyie?''²⁷Atta inyia elimak to hosie hijio, "Ara ifa Sabato no hiyyo, ati obe ifa esio hiyo ta Sabato. ²⁸Iyyania ara Onyi Tuŋani Habu lo Sabato.''

Chapter 3

¹Enyiak inyia eno a hotwai ho sinagog atta arrumu tuŋani loye hani. ²Ati orriŋa ifa hiyyo inyia hijo anyar errosok inyia hijo etilibo inyia tuŋani to holoŋ no Sabato.³Atta Yesu hijo to tuŋani lo loye hani hijo, "Tette, owueta to hiji ho hiyyo daŋ." ⁴Atta inyia hijo to hiyyo, "Holibo mahu hegiamari nalanyar to holoŋ no Sabato, kuyya holibo mahu eturuwori; etilibo tuŋani, wele ettohoi?" Ati oduwehini ifa isia ta mai.⁵Oriŋa Yesu to hosie le ejoria ojo hidofe oŋuŋusia to golon na tajia innohosie, atta inyia hijo to tuŋani lia hijo, "Itibisak hani nohoi." Atta tuŋani lia etibisak hani nohonyie atta Yesu etilibok inyia. ⁶Ojio Farisei atta efie etutubak wati inohosie nyo awak ifa isia iko hiyyo illo Erodia atohoi inyia.⁷Eni, owu ifa Yesu iko heyiyanak ilohonyie ahari nettok atta iluluŋ no hiyyo ta Galileya iko Yudea ejufari inyia. ⁸Nafa etiru hiyo hiro innafa egiama inyia, afanu ifa hiyo daŋ to honyi man to Yerusalem, Idumia, to oger ha hari no Yordano, Tira iko Sidonia.⁹Elimak ifa inyia to heyiyanak ilohonye heyani to honye togoli letiŋ nyo obore ifa iluluŋ no hiyyo hijo hotobiaŋa isia eririek inyia. ¹⁰Etilib ifa inyia hiyo ariai tara iruti iko hitigemita innohosie. Awak ifa isia hittir inyia¹¹Lewolo oyirihien inne ebwot inyia, atta isia ahuyek to hosiere honyie atta yio ojo hidofe ero "Era iyye Lonyi Hollum." ¹²Atta inyia elimak isia hijo hotobiaŋa etuhutek inyia.¹³Owu inyia ahide doŋe, atta inyia hililoŋ liyya illafa awak inya atta isia afanu to honyie. ¹⁴Atta inyia anyimu tara hosie efahat tomon harik hijo hotowuana iko inya hijo hefie isia etiyanari ¹⁵anyar owuon ho golon hefuhari miniaŋa adde. ¹⁶Atta inyia anyimu tomon harik tara hosie: Simone, lafa esio inyia fure nohonyie hatara Peturu;¹⁷Yokobo lonyi Sebedeyo, iko Yoani ilasi Yokobo, ilafa efurak inya Bonajes, hijo ara isia lonyirok ho hila, ¹⁸iko Anereyo, Philipo, Batulumeo, Metteyo, Tomaso, Yokobo lonyi Alifeyo, Tedeo, Simone lafa ara hetirrijani, ojo ¹⁹Yuda Iskariote, lafa ottu etinyiaŋak inyia.²⁰Atta inyia eno a haŋ, ojo iluluŋ no hiyyo atta afanu to honye inyiak, man obiaŋari isia enyiak adahari imune. ²¹Nafa etiru woyyo nohonye hirro niyya, atta isia efie eyari inyia, nyio ojo isia hijo, "Obe hoo nohonye egiama na anyar." ²²Ati ojo hegiorok illafa afanu to Yerusalem hijo, "Owuon miniaŋa inno Belsebul to honye," "ojo hidofe to golon no miniaŋa, efuhuta inyia miniaŋa."²³Elliloŋu Yesu isia to honye atta hiro to hosie to hitimiyyahita, "Jai iso oremik Sitan efuhai Sitan? ²⁴obwanya obie hamai to wan nohonye aŋacio ariai, obe iso obie nyia enyiak wueta. ²⁵Obwanya haji hame to wan nohonye, obe iso haji enyiak wueta nobo.²⁶Oliwari Sitan wan nohonye ojo hidofe obwanya, obe iso inyia oremik wueta, ati atta iso hucuŋi nohonye hiliaha kuak. ²⁷Ati obe iso lobo tuŋani oremik ajiŋak ahaji ho tuŋani lo ogol inna holo be inyia eniefu atta hifit monye haji do, atta ati hahala haji nyia honyie.²⁸Dede elimak naya itai, ebusahini iso daŋ onyirok ho hiyyo, daŋ iko imoriti inno odule isi daŋ hirotta, ²⁹ati odule lobo moro Oyiri no Olibo, obe iso inyia oremik arrumu hahohini no hiyyata, ati odule iso iyyau to honye mak." ³⁰Ero Yesu ania nyo ojo ifa isia hijo, "Owuon oyiri nebwot to honye."³¹Nia atta hotonye honyi iko ilasira honyi daŋ afanu weta ta bali. Efahak isia to honyi hiram hijo ewak isi inyia. ³²Ojo iluluŋ atta ahunyie aŋati honyie atta isia daŋ hijo to honyi, "Owuon hotonye hoi iko ilasira hoi ta bali, osiaha iyye."³³Atta inyia hitiraŋ isia hijo, "Haba ŋai ara hotonye iko halasira hanaŋ?" ³⁴Owolo inyia to hiyyo innafa ettole okudok inyia atta hijo, "Ituwolo, hunna hotonyie hanaŋ iko halasira hanaŋ! ³⁵Ara tuŋani legiama wahan no Hollum ta hanaŋ elasi, inasi iko ahotonye."

Chapter 4

¹Enyiak inyia hitiyena isia to oger ha hari nettok. Atta iluluŋ nettok ekolok inya, atta inyia esurok to togoli ahotwai hari atta ahunyie ta fau. Owuon ifa iluluŋ aŋati ho otifor na hari nettok. ²Etiyena ifa inyia isia hirro ariai to hitimiyyahita atta inyia hijo to hosie to hitiyena nohonye.³"Itira, owu ifa hayani aŋek. Ta nafa ayari inyia, ohuyik ifa ilak hinyomo te ikoi, ojo cieŋ atta afanu ahurru isia daŋ. ⁴Ojo innak hinyomo ohuyik to moruari nobe huron obore. ⁵Obolo ŋama nia kuak nyo obe ifa huron obore.⁶Ati nafa edoŋori holoŋ, anori isia nyo obe ifa isia owuon iko hadde, atta isia tee. ⁷Ojo hinyomo innak ohuyik to hukua. Nafa esuru hukua obolo man atta higor isia enye ŋama heleŋarak inak ŋama.⁸Ojo hidofe innak hinyomo ohuyik to huron inno olibo atta emak ŋama ariai, nafa obolo isia man eŋarak innak ŋama hinyahita tomwana hunik ha aŋwan, ojo innak hisihai ile, ojo innak hisihai nobotie." ⁹Atta inyia hijo, "Isiara tuŋani lowuon ho yohe hetiru!"¹⁰Nafa owuana Yesu hame, efia ifa hiyyo illo owuon aŋati honye iko illafa ho tomon harik hitimiyahita. ¹¹Atta inyia hijo to hosie, "Esiarahini hirro inne eŋofo inno obie no Hollum. Ati to ilia illo owuon ta bali, ara iso rori to hosie daŋ ahitimiyyahita, ¹²anyar ewolo isia, orriŋa isia ati obe iso oremik egonyu, etira iso isia, ati obe iso oremik hiyyien, man oyitori isia, ojo iso Hollum atta ebusak isia."¹³Atta inyia hijo to hosie, "Heyyen itai hitimiyyahi inna? Efu iso itai hiyyien hitimiyyahita inak jai? ¹⁴Oyek hayani hiram. ¹⁵Ara inak niya hunno ohuyik aŋati ho hikoi, tamai nafa oyehini hiro. Ati nafa etiru isi inia, ojo Sitan atta awoŋ atta eyari hiro nafa oyehini to hosie.¹⁶Ojo innak hinyomo innafa oyehini to morwari, nafa etiru isia hiro, atta amoju hiram to mune. ¹⁷Ojo hidofe obe owuon ho hadde innohose, ati odi kai. Ati to hawoŋ no hiram, obolo hitigiama binno, kuak atta isia ahuye.¹⁸Ojo innafa oyehini to hiji ho hukua. Etiru isia hiro, ¹⁹ati ojo iwahiti inno fau, hinyobita inno ibariti, iko iwahiti inno rori, ajiŋu atta higor hiro atta hiro enyie hegiama na anyar. ²⁰Owuon hidofe innak inno oyehini to huron inno olibo. Etiru isia hiro ata amoju, ojo oŋirik haŋer: Eŋarak inak tomwana hunik, ojo hidofe inak tomwana ile, ojo innak hisihai nobotie."²¹Atta Yesu hijo to hosie, " Eremik iye eyani lomo hidiei tohotwai haji atta iye eŋofok to hotwai ho gufa kuya tafau ho seriri? ²²Obe iso nobo sihin ne eŋofo nobe oremik aliew, obe nobo sihin ne eŋofo nobe iso hiyyo oremik etiliew ecala. ²³Lowuon lobo iko hoyohe, isiara hetiru!"²⁴Atta inyia hijo to hosie, "Ihuma hitira to hirro inne etiru itai, nyo te icemit ne eciamari itai, ociem iso hiyo itai daŋ te inyia, ofonihini iso ta hatai. ²⁵Ofonihini iso to tuŋani lo oyita, ojio to tuŋani lobe owuon, odumuni iso tara honyi ade."²⁶Atta inyia hijo, "Ara obie no Hollum iyya tuŋai loyyek hinyomo innohonye ta fau. ²⁷Ofer inyia ta tari atta diote to motie, ojio hinyomoti atta esuru ojo hidofe inya obe oyyien hesuru inyi jai. ²⁸Etusuru fau haŋer to wan nohonye: To hitieri ogitet, hiyyok, attati emak ŋamari la anyarru to hiyyok. ²⁹Ati la anyar ŋamari, ojio kuak atta a sutak murut nohonye nyo awoŋ dioŋo."³⁰Attati inyia hijo, "Etirrijik iso obie no Hollum iko nyo, kuyya nari hitiriji iso no oremik hirri iko inyia? ³¹Ara iyya hinyomoti no ŋaboli no oyyek hiyyo, ojio inyi ara hinyomoti lettiŋ ta fau. ³²Ati ledulahini ta fau, odioto atta bolo agalik yanik ino mana, atta hidofe ehumak sana inohonye ariai hijo anyar emak cieŋ inne ido hajik innohose ta bali nohonye."³³To hitirriamita hunna, atta inyia elimak hiram to hose, to hitira nohose hiram nohonye, ³⁴odule ifa inyia hiro to hose to hitirriamita. Ati nafa owuanari inyia hame, atta inyia hilima hirro to heyiyenak illohonye.³⁵To holoŋ nyia, nafa era iŋalio, atta inyia hijo to hose, "efie to lolo." ³⁶Teya, atta isia ebusari iluluŋ, owu Yesu he isia, owuon ifa inyia beren to togoli. Owuon ifa innak togolisien daŋ aŋati hose. ³⁷Atta nobo oyyami ne efiriwa diote man efaliahari hifioŋ atta hifioŋ ajiŋai ahotwai ho togoli atta hufut.³⁸Ati oyiri ifa Yesu lo ofer to huluri. Etidiet isia inyia ahide atta hijo, "Hetiyenani, ebe ati iyye luŋa eyyen hijo efu iyyohoi ye?" ³⁹Odiote inyia kuak atta hiriŋ oyyami atta hijo to hari nettok, "Himwara, iliha." Atta oyyami wueta, aduehini ifa hari na anyalam.⁴⁰Atta inyia hijo to hose, "Nyo ebaŋ itai? Obe huruk owuon ta hatai?" ⁴¹Ottu ifa baŋi no obolo to hose, atta isia hifia wati innohose hijo, "ŋai hidofe ille, labaŋ oyyami ojio hidofe hari nettok etira inyia?"

Chapter 5

¹Atta isia afanu anobo ŋati na hari, a fau no Gerasenes, ²Nafa ebusak Yesu togoli, awoŋ lobo tuŋani owuon ho oyiri ne ebwot te ilumioho.³Amanya tuŋani lia ifa te ilumioho. Obe ifa lobo tuŋani oremik etihu inyia, ara ifa hido ta haririk. ⁴Efita ifa inyia hinyiahita ariai to hofii iko ta haririk. Ofut inyia ojio hidofe eguguas aririk nia. Obe ifa lobo tuŋani oremik ariek inya.⁵Odule inyia ta harie iko ta far yio te ilume to doŋiok, ojio hidofe eŋiŋoto wan to moruo ino ofi. ⁶Ifa egonyu inya Yesu te ilama, onyior inyia to honye atta rigoŋi ta fau to hosiere honyi.⁷Oyyo inyia le eyyorro bino, "Adumu naya nyo nohoi, Yesu Lonyi Hollum Lettok? Atana naya iye to fure no Hollum wan nohonye, baŋa etigiama nayya." ⁸Nyo ero ifa Yesu to honye hijo, "Woŋ ade tara tuŋani, iyye oyiri ne ebwot."⁹Atta Yesu hifii inyia hijo, "ŋai fure nohoi?" ojio inyia atta hitirraŋ inyia hijo, "Fure nanaŋ Ligion, ebore iyyohoi." ¹⁰Attana inyia Yesu adule hijo hotobiaŋa efahak isia adde ta fau nyia.¹¹Owuon ifa iluluŋ no bataha inna adaha aŋati to doŋe nyia, ¹²atta isia tana Yesu hijo, "Ifuhak iyyohoi to bataha innia; ewak iyyohoi ajiŋak to hose." ¹³Atta Yesu ebusak isia; afanu oyirihien inne ebwot ade ata ajiŋak to bataha, ojio bataha niyya atta arruhari agum ho doŋe man ahotwai hari nettok, ata bataha alif arik daŋ adiori ahotwai hari.¹⁴Atta hiyo illafa erribita bataha niyya hurrwata ofu elimak to bore gala nyia hiro daŋ innafa oliew. Ata iluluŋ no hiyyo daŋ efi hiwolo hirro innafa owuon. ¹⁵Atta isia afanu to Yesu atta arrumu tuŋani lafa eniefita miniaŋa- lafa ottoŋita lijion--lettole ta fau, leciofo, ojo hoo nohonye owuon na anyar, man abaŋ isia.¹⁶Atta isia elimak daŋ hiro innafa egonyu isia tara tuŋani lafa eniefita miniaŋa iko hajiŋak no miniaŋa to bataha. ¹⁷Atta isia hitiara tana inyia heno adde to doŋe nohose.¹⁸Ta nafa ojiŋahini Yesu ahotwai togoli, atta tuŋani lafa eniefita miniaŋa tana hijo anyar efu isi iko Yesu. ¹⁹Ati obe ifa inyia awak, ati ojio inyia to honyi hijo, "Ino ahaji hoi to hiyyo illohoi, ilimak to hose hirro inne egiem Habu to hoi, iko hamehini ne esio inyia tohoi." ²⁰Atta inya eno ojio hidofe etiara hitiyena hiro hunno hittaha inne egiem Yesu to honye to Dekapolis, man atta hiyyo daŋ hillilliha bino.²¹Nafa ellaŋ Yesu hari tololo to togoli, atta iluluŋ no hiyo nettok afanu akolok inyia, ta nafa owuanari inya aŋati ha hari. ²²Ottu ifa lobo eittok lo sinagog lafa ara fure nohonye Jairo, ifa egonyu inyia Yesu, atta inyia ahuyik to hejek innohonye. ²³Odule ifa inyia tana to honyie hijo, "Eliaha ŋani hanaŋ yee. Attana naya iyye hijo anyar ettu hoi iyye attanyak hass innohoi to honye hotolibe atta wuaran." ²⁴Atta Yesu eno he inyia, ojio iluluŋ nettok atta ejufari inyia man efuda aŋati honyi.²⁵Owuon ifa nobo hito noŋorwo nafa odule hoto nohonye woo man ŋasi tomon harik. ²⁶Orrumu ifa inyia hitigiama binno ta akimi man esahak ibariti innohonye daŋ. Ati obe ifa inyia orrumu nobo luaha, man enyiak ati runn. Etiru ifa inyia hirro innak inno Yesu. ²⁷Ottu ifa inyia ta halu ho Yesu ojio hiyyo daŋ efut, atta inyia hittir boŋo no Yesu ta halu.²⁸Atta inyia hijo, "Le ettir nayya boŋojin innohonye, atta iso nayya libe." ²⁹Nafa ettir inyia Yesu, atta hoto nyia weta, atta inyia aheru ta wan nohonye hijo alibe inyi tara hitigiama nohonye.³⁰Kuak atta Yesu aheru wan nohonye hijo eno nobo golon adde tara honyie. Oyito inyia te iluluŋ atta hifi, "ŋai ottir boŋojin innanaŋ?" ³¹Atta heyiyenak illohonyie hijo to honye, "Obe iyye egonyu iluluŋ nia aŋati hoi, ejio iyye enyiak hijo, 'ŋai ottir nayya?"' ³²Ati owolo Yesu daŋ hijo ŋai mau ottir inyia.³³Ifa eyien hito noŋorwo nia hirro innafa eba to honyie, abaŋ ifa inyia binno man ekikiro. Ottu inyia ahosiere ho Yesu atta ahuyik to honye atta elimak inyia hirro hunna dede. ³⁴Atta Yesu hijo to honye hijo, "Hiito, etinyaru huruk nohoi iyye. Ino bolioŋ ne elibo tara iŋweti innohoi."³⁵Halarrasa ifa inyia hiro, afanu illak hiyyo tara eittok lo sinagog, atta hijo, "Oye ŋanni hoi. Baŋa etigiama hetiyanani jia?"³⁶Ati ehum ifa Yesu etiru hirro innafa ero isia, atta inyia hijo te eittok lo sinagog, "Baŋa abaŋ. Iruho ania." ³⁷Obe ifa inyia ebusak lobo tuŋani hejufari inyia, atta inyia ebusak Peturu, Yokobo iko Yoani, ilasi Yokobo. ³⁸Afanu ifa isia ahaji ho tuŋani lia atta isia egonyu ŋuŋusia no hiyyo, ojio hiyyo daŋ eluluo inno oyyio.³⁹Nafa ajiŋai inyia ahotwai haji, atta inyia hijo to hose, "No nyo ejoria itai ejio hidofe ejiriŋa? Obe hiito nia oye ati ojioto inyia bii." ⁴⁰Ati ellohita ifa isia daŋ to honye, attati inyia efuhak isia daŋ abali, atta eyari monye hiito iko hotonye ojio innafa owuon daŋ iko inya, atta isia afanu man amai nafa owuanari hito.⁴¹Odumu inyia hani no hiito atta hijo to honye hijo, " Talita koum," no ojio hijo, "Hiito nettiŋ, ajio naya to hoi, te'tte." ⁴²Kokuak, atta hiito diote atta eno (nyo ara ifa ŋasi innohonye tomon harik). Elliliha ifa isia daŋ ta mai binno. ⁴³Atta inyia elimak isia no ogol hijo hotobiaŋa lobo tuŋani oyyen hiram nia. Atta inyia elimak isia hesiara hito nyia nobo sihin hatadahai.

Chapter 6

¹Ediahari Yesu mai nyia atta acahari a doŋe hosie, ojio efahat ilohonyie atta ejufari inyia. ²Nafa awoŋ far na Sabato, etiyena inya to sinagog. Atati hiyo ariai etiru inya atta isia daŋ hililiha. Ojio isia daŋ, "Jai oyen inya hitiyenita huna daŋ? Jai ehuma inyia idwariti inno obolo iyya hunna?" ³Obe inyia ara hehumani la bau, onyi Maria ojo ilasira honye ba Yokobo iko Yose ojo Yuda ho Simone? Hidofe, obe ara hanasirak honyie innia amanya aŋati daŋ hohoi?" Atta isia hiloŋojita to Yesu.⁴Atta Yesu hijio to hosie, "Owuon hitihabwo to heyani sayye, ati to doŋe hosie ojio hidofe ta haŋ hosie, obe hiyyo abaŋ inyia." ⁵Obe inyia oremik hihuma innak hirro dia, ati otirok inyia has innohonyie to homom ho tuŋani lo oŋwai atta hitilib isia. ⁶Elliliha inyia to biaŋan to nohosie owuon ho hiruk. Ati owu inyia amisihi niyya to oger etiyenari.⁷Attati inyia hiro to liyya tomon ho lohorik atta efahak isia lohorik lohorik amisihi ojo esio to hosie golo daŋ anyar efuhai johin inno oru, ⁸elimak inyia isia hijio hotobiaŋa eyari nobo sihin to loton to nohosie, aracie hitehita inohosie hamai: Hotobiaŋa eyari imune, kullo, kuyya hidofe jaf na arobiya te itoditi inohosie, ⁹isiara heciofok hamuha, ojio boŋojin arik.¹⁰Atta Yesu hijio te efahat ilohonye, "Letole itai to nobo haji, itolojo dia, ibaŋa ofu anobo mai. ¹¹Ojo lobe hiyo ino mai nya etira kuya omoju itai, ibusak mai nya atta itai etuturok tuduha to hejek innahatai hatara asut to hosie."¹²Atati hetiyenak hitiyena hiyyo heloito tajia innohosie ojio hidofe eruat adde tara hiyyata innohosie. ¹³Efuhai ifa isia johin daŋ inno orru, atta hidofe heyalak hiyali to hiyyo illo oŋwai man olibori isia.¹⁴Etiru Habu Erode hiram no Yesu, hijio, 'okwatan fure no Yesu binno. Ata ilak hijio, "Ebuhu Yoani Batista to ye, ojio to hiram to nia, egiama golon no iduwariti to honye." ¹⁵Ojo odule ilak hiro hijo, "Ara inya Elia." Arasa ilak daŋ hijo, "Hekilani ha sayye illafa ho beren."¹⁶Atti nafa etiru Erode atta inya hijo, "Ebuhu Yoani lafa aŋot naya hoo nohonyie, inya lia ebuhu to ye." ¹⁷Nyo inyia le Erode lafa eniefu Yoani atta efitak inyia to kijan to hiram to no Erodia.( ilasi honyie Philipo) nyo eyari ifa Erode oŋorwo Erodia.¹⁸Nyo elimak ifa Yoani Erode, "Obe osiru tohoi heyari oŋorwo ilasi hoi." ¹⁹Ati ejoria ifa Erodia to honyie nyo atta hiwak attohe inya, ati obe ifa inyia oremik higiem, ²⁰nyo abaŋ ifa Erode Yoani; oyyen ifa inyia hijio odua Yoani bi no, atta ebusak inyia bolioŋ. Etiru Erode hiro no Yoani ata inya hijiriŋa bino.²¹Atati hiyom awoŋ no holoŋ nafa esiuni hiyyo Erode atta inyia ehuhumak daha to dafiti illohonyie, iko ettaha illo Galilea daŋ. ²²Atati ŋani Erodia ta wan nohonyie cia to hiji hosie ojio hidofe etumuno Erode daŋ iko hiyyo illafa ettole iko inyia. Atta habu lia hijio to hoduoti nia, "Ifia nayya te inak hiro ine ewak iye, ajo iso naya atta hisio to hoi."²³Attati Erode awoŋ hinyiak hidas to honyie, "Esio iso naya tohoi rori ine efia iye, ara ida hido ŋati no obie nanaŋ." ²⁴Atta hoduoti ajiŋai abali ata hifia hotonye honye hijio, "Nari sehin iso nia aremik naya hifi to honye?'' Etiraŋ hotonye hijio, Tomoju hoo no Yoani Batista." ²⁵Attati inyia acahari kwak ta habu Erode, atta hijio to honyie, "Awak naya heyani hiyo ta hanaŋ hoo no Yoani, hemak hiyyo to hiduti."²⁶Attati Habu hijiriŋa bino, ati obe inya ebo hiram no hoduoti nia nyo otiorok ifa inya to hituŋo to nohonye ojo hatamonok etiru. ²⁷Teya efahak habu lobo loseŋer heno eyani hoo no Yoani. ²⁸Eno heririani lohonye lia atohoi ata eyani hoo no Yoani to hotwai kijan. Atati eyani hoo nya to hiduti, attati inyia hisio to hoduoti ojo hoduoti atta hisio to hotonye honyie. ²⁹Nafa etiru efahat ilo Yoani hiram nia, ata isia afanu eyari wan nohonyie ade ata anuhak te ilume.³⁰Otubahini efahat daŋ iko Yesu, ata elimak to honye hiro daŋ ine egiem isia ojo hidofe etiyena. ³¹Ata Yesu hijo to hosie, "Ifanu efi itai ika naya to wati te inahatai efi eyomu to kai ta mai no oyur." Nyo olot hiyo ariai ila afanu ojo ilak ofu, man obiaŋari isia eremik arumek saa na adahari isia daha nohosie. ³²Niya atta isia arrek a hotwai ho togoli atta efie anobo mai no oyur to wati innohosie.³³Ati, egonyu ifa hiyo isia ariai isia atati isia hinyior to hejek to misihi daŋ man ofu hiba dia to hosiere hosie. ³⁴Nafa ebarari isia to otifor na hari, egonyu Yesu iluluŋ no hiyyo owueta inno omelehini, atta taji nohonye amelehini te isia nyo ara ifa isia iya kioro ino obe heyohoni. Atta Yesu hitiara hitiyena isia hiro ariai.³⁵Nafa eliaha holoŋ asuori, atta efahat afanu to honye ata hijo, "Ara mai ina amur, eliaha holoŋ inna ŋasuori. ³⁶Ifahak hiyo ino amata kuyya hidofe amisihi anyar ofu isia enyaŋu nobo daha to hosie."³⁷Ati etirraŋ Yesu isia hijo, "Isiara isia nobo daha." Atati isia hijo to honye, "Ewak ati iye anyar efi iyohoi enyaŋu imuniaha ta arobiya hisihai arik ino oremik enyiaŋu imuniaha anyar esio to hosie hatadahai?" ³⁸Atati inyia hifia isia, "Ara imuniaha inia jai? Ifeti itiwolo." Ifa ehien isia, ata isia elimak inya hijo, "Ara imuniaha miet, ojo ham arik."³⁹Atati Yesu elimak hiyo daŋ hotohunye ta fau te iluluŋi to miyaŋ igara. ⁴⁰Ohunye isia daŋ te iluluŋi hisihai nobotie ojo hinak tomwana miet. ⁴¹Atati inya adumu imuniaha miet ojo ham arik ata hibono ahide, ata hisio humo to Hollum, ata hibubun imuniaha ata hisio to efahat ilohonye hesiara to hiyo. Ata inya aharak ham lohorik to hosie daŋ.⁴²Adaha isia daŋ man ofoŋi. ⁴³Ata isia asuduhak ofitot inne imuniaha ino efut to gufat tomon harik iko ofitot inno ham. ⁴⁴Ara ifa hiyyo alif miet illa adaha imuniaha.⁴⁵Teya, efahak inya efahat ilohonye hotorek to togoli hatalaŋ hari to hosiere adoŋe no Beteseda, ojo inya ata efahak hiyo efie ade. ⁴⁶Nafa efie isia ade, owu inya ahide doŋe omojori. ⁴⁷Nafa era harie, eba ifa togoli do hiji ha hari netok, ojo Yesu owuon hamai to otifor.⁴⁸Owolo Yesu hijio etigiama hiharuto na hari isia binno, nyo ohut ifa oyyami binno. Nafa eliaha ŋati no motie, atta inyia awoŋ to hosie, lo olot to hide ha hari, awak ifa inyia agalari isia. ⁴⁹Ati nafa egonyu isia Yesu olot to hifioŋ, egigilo ifa isia hijio kuyya ara mahu inyia ahiito no jiok lorru, ⁵⁰atta isia daŋ baŋi ojio hidofe oyyio. Egonyu ifa isia inyia atta baŋi. Ati ojio inyia to hosie, "Itigolo tajia innahatai! Nayya le ! Hebaŋ!"⁵¹Owu Yesu to hosie, atta oyyami nolohut aduehini, atta isia daŋ mune tohonyie binno. Ati obe ifa isia oyyen hiram ne imuniaha, ⁵²nyo ogol ifa tajia innohosie ojio hidofe higigilita innohosie alama binno.⁵³Nafa elaŋ isia ŋati na hari tololo afau no Geneseret, attati isia efitak togoli. ⁵⁴Nafa afanu isia ade nobotie tara togoli, atta isia agilu hijo, ara hada inya Yesu lia. ⁵⁵Attati hiyyo daŋ hinyior ahaŋitek inohosie eyani haŋwak to honye, nafa etiru isia hijo otu inya.⁵⁶Ojiŋak ifa Yesu ahotwai misihi iko doŋiok daŋ, atati hiyo daŋ eyani haŋuak ata efiyak isia te ikatin ino etinyiaŋari hiyo hiro, ati efia ifa hiyo hijo ewak isia hitir hiyok no boŋo nohonye. Olibe ifa inafa etir boŋo nohonye.

Chapter 7

¹Ottubahini Farisei no botie iko Yesu, ojo illak hegiorok illafa afanu to Yerusalem.²Egonyu isia heyiyanak illohonyi adaha imune no hosie to hipali, ara hijo, holobe hilla, has. ³(Nyo Farisei iko hiyyo illo Yudea daŋ, omohok isia daha inna ohilla has innohosie; ejufuta isia imohiti inno hohonyok hosie. ⁴Lafanu Farisei to suk, obe adaha man laku isia wati innohosie. ojo owuon hidofe innak imohiti ariai inno ejufuta isia, iyya ho hillilla no ikobot, mocio, hudutita iko haji no adahari.)⁵Efii Farisei iko hegiorok ilo Yesu, ''Nyo obe heyiyanak illohoi amanya to imanyiti inno hohonyiok, nyo adaha isia imune no hosie ojo isia obe ellilla has?⁶Etiraŋ inyia, "Ekilu ifa Isaya hiram nahatai nalanyar, egiorok inyia hijo, ''Abaŋ hiyyo hullo nayya to hutuhe innohosie, ati alama tajia innohosie tara hanaŋ.' ⁷Ara hitihabuo nohosie ta hanaŋ asai, etiyana isia hifahita innohosie iyya ara inno Hollum.'⁸Ebusak itai hifahita inno Hollum atta itai ehumak imohiti inno tuŋani ahosiere." ojo inyia," ⁹dede ebo itai hifahita inno Hollum hijo anyar itai ejufuta imohiti innahatai! ¹⁰Nyo ojo ifa Musa, 'Tabaŋa monye hoi iko hotonye hoi,' Ati, tuŋani lo omoro monye iko hotonye honyi, isiara hotoyo.'¹¹Ati ejo itai hijo, 'Lejo tuŋani to monye honyie kuya to hotonye honyie, "Tuŋani lo oluak itai omoju tara hanaŋ ara isia korban,"' ( ara nia hijo, 'Hisiorita to Hollum')- ¹²ania obe hetiyenak ojo anyar egiem isia inak hiro to monye honye iko hotonye. ¹³Etilita itai hifahita inno Hollum to imohiti ifa hoberen. ojo innak hiro ariai ino egiama itai."¹⁴Enyiak inyia hillilloŋ iluluŋ atta hijo to hosie, "Itirai ta hanaŋ, itai bidaŋ, ojo itiru. ¹⁵Obe nobo hiram no ojiŋak tabali to tuŋani oremik hitihar inyia lajiŋak to honyie. Ati hirro inno ojiŋu to hotwai ho tuŋani abali oremik hiturru inyia." ¹⁶Tuŋani lo owuon hoyohe isiara hetiru.¹⁷Nafa ebusak Yesu iluluŋ nia atta ajiŋak ahaji, efii heyiyanak inyia hiram no hiticieli nafa ojo inyia. ¹⁸Etiraŋ Yesu to hosie, "Obe hidofe itai daŋ eyyen? Obe ati itai egonyu hijo hirro inno ojiŋak to tuŋani ta bali obe etihar inyia, ¹⁹nyo obe ojiŋak ahotwai ho taji honyi, ati ofu ahosehe honyie atta ajiŋu adde aler." To hiram tonia etilibok Yesu ŋiria daŋ.²⁰Ojo inyia, "Ara no lojiŋu to hotwai ho tuŋani oremik hitihar inyia. ²¹Nyo ta taji ho tuŋani ojiŋu higigilita inno orru, iyya ho, somon, hoho, toho, ²²roto, daya, liwai, hinyaba, haini, mwaŋa, hitidara iko hukwaraŋa. ²³Iruti huna bidaŋ afanu to hotwai hotuŋani, ara isia ino eturru tuŋani."²⁴Odioto inyia atta ebusak mai nia atta eno afau ho Turo iko Sidon. Ojiŋak inyia ahaji ojo inyia obe awak lobo tunŋani hotoyyen hijo awuon inyia dia. Ati obe inyia oremik ŋofe. ²⁵Ati holojiŋak inyia bii ahotwai haji etiru nobo hiito noŋoruo no owuon hiito nohonyie iko oyiri no orru- hiba no Yesu atta awoŋ atta ahuyik ta fau to hejek honyie. ²⁶Ara ifa hiito noŋoruo nia no Girik, ojo esie ifa inyia to Surofenisa. Olia inyia to honyie hepitai ade miniaŋa tara hiito nohonyie.²⁷Atta inyia hijo to honye , "Isiara durre hatadahai do. Obe olibo hadumuni ŋiria no dure atta iyye hisio to ŋohe." ²⁸Ati etiraŋ inyia atta hijo to honye, "ee, Habu, adaha ŋohe inia tafau ho teremeja ŋiria no dure hetihe dure afau."²⁹Ojo Yesu to hiito noŋoruo nia hijo, "Iyya ejo iyye ania, ino. Efie miniŋa adde tara ŋani hoi." ³⁰Aciahari tuŋani nia ahaji honyie atta arrumu hiito no honye ofer to seriri, ojo enyai innak miniaŋa tara honyie.³¹Atta inyia ebusak fau no Turo atta agalari Sidon ahari ho Galilea to fau ho Dekapolis. ³²Dia eyyani isia to honye lobo lotuho ojo hidofe obe ero no olibo, atta isia liyya to Yesu hatatanyak has innohonye to otuho lia.³³Ata Yesu eyari inyia ade tohiji ho iluluŋ ho hiyo, atta atuhok hafiala innohonyie to yohe ho otuho lia, atta amitak hamilak innohonyi atta hidofe hitir taji no honye ta hamilak. ³⁴Atta Yesu hibonno ahide ido; atta hijo, "Efata,"Inna ojo, "Taŋa!" ³⁵Aŋek Yesu yohe innohonye hetirai, ojo hidofe hirro innafa eniefita ŋadief no honye atta ebusak, atta ifa inyia hiro nolibo.³⁶Atta Yesu elimak isia hoto biaŋai elimak lobo tuŋani. Ojo hidofe elimak to hosie ho toduehini, hotobiaŋa isia ero noo to hiram to nia. ³⁷Atta hiyyo daŋ hililiha, atta hijo, "Egiem inyia hiro bidaŋ nalanyar. Oremik inyia aŋek tuhojok hetirai ojo ilo obe omijak hiro hotomijak hiro."

Chapter 8

¹To holoŋitek nia, owuon ifa iluluŋ no hiyyo, obe ifa isia owuon he innak hirro inno adaha isia. Ellilloŋ Yesu heyiyanak illohonyie atta hijo," ²Eriria naya iluluŋ, nyo owuan isia ikanaŋ holoŋitek hunik obe adaha illak hirro. ³Ajo naya efahak isia ahaŋitek hosie ojo obe adaha kuya ofu huyuta to hikoi. Afanu ilak ilohosie ta mai na alama." ⁴Etiraŋ heyiyanak illohonyie to honyie, "Errumu iso imuniaha inno oremik hiyyo inia aji to waha inna?"⁵Etitif inyia isia, "Ewuon itai ho imuniaha jai?" Ojo isia atta hijo, "Hatarik." ⁶Atta inyia elimak iluluŋ nya daŋ hotohunyie ta fau. Adumu inyia imuniaha inia hatarik, ati ta halu nafa esio inyia humo, atta inyia hububun imuniaha inia atta hisio to heyiyanak hesiara to hiyyo. Nia atta isia hisio to iluluŋ.⁷Owuon ifa hidofe isia iko illak ham illo eduhucio, nafa esio inyia humo to hosie, atta inyia elimak heyiyanak hesiara. ⁸Nia adaha isia man ofoŋi. Atta isia etutubak nafa ofitini, to gufat hatari. ⁹Ara ifa hiyyo luŋa kuyya alif aŋwan dia. Nafa attohu daha atta Yesu efahak isia hefie. ¹⁰Teyya atta inyia arek to togoli iko heyiyanak illohonyie, atta isia efie afau ho Dalmanuta.¹¹Nia afau Farisei atta hitirisa iko inyia. Awak isia tara honyie hutuhuti te ido, haciamari inyia. ¹²Egigil inyia liir to oyiri nohonyie atta hijo, "Nyo osiaha hilahaji innaŋ hutuhuti? Dede ajo naya ta hatai, obe nobo hutuhuti no oremik naya hisio to hilahaji inna." ¹³Nia atta inyia ebusak isia, atta ajiŋak to togoli atta enno otifor no wor tololo.¹⁴Tamai nia agwe heyiyanak heyari imuniaha iko isia. Enyie ifa lobo imune lobotie lo owuon to hotwai ho togoli. ¹⁵Osor inyia isia atta hijo, "Itudule riŋai ojo itira heririak illo obe awak ahabuok ino Farisei iko ahabuok no Erode."¹⁶Egigilo heyiyanak to wati inno hosie, "Obe iyyohoi ewuon iko imune." ¹⁷Oyyen ifa Yesu, inyia hijo to hosie, "Nyo egigilo itai to biaŋan ne imune? Holobe itai daŋ hiyyen? Holobe itai etiru? Oye tajia innahatai?¹⁸Ewuon itai ho honyiehite, obe itai egonyu? ewuon itai ho yohe, obe itai etiru? Obe itai egilu? ¹⁹Nafa abunyori naya imuniaha innafa miyet te illafa alif miyet, ara ifa imuniaha innafa ofitini lur to gufat jai?" Etiraŋ isia to honyie, "Tomon harik."²⁰"Iya nafa abunyohini naya imuniaha innafa hattarik to hiyyo illafa alif aŋwan, hara ifa inno fitini gufat jai?" Ojo isia to honyie, "Hattarik." ²¹Enyiak inyia hijo, "Holobe itai daŋ hiyyen?"²²Afanu isia a Betsaida. Eyyani hiyyo nia to honyie tuŋani lo oŋodo atta tana Yesu hototir inyia. ²³Atta Yesu hinief oŋodo lia ta hani, atta arihori inyia oger hahaŋ. Nafa emit inyia honyehite innohonyi ojio hidofe atanyak has innohonyie to honyi, atta hifi inya, "Egonyu iyye ilak hirro?"²⁴Owolo inya ahide, atta hijo, "Egonyu naya tuŋani. Ati owuon iya yianik inno olot." ²⁵Atta inyia hinyiak atirok has innohonyie to honyiehite honyie, atta tuŋani lia hiŋa honyiehite innohonyi, enyiak inyia riŋai, atta inyia egonyu hirro bidaŋ teltel. ²⁶Efahak Yesu inyia ahaŋ honyi atta hijo, "Baŋa ojiŋak abore gala."²⁷Atta Yesu eno iko heyiyanak illohonyie adoŋe ho Kesari PFilipi. To hikoi efi inyia heyiyanak illohonyie, "Hojo hiyyo ŋai nayya? ²⁸Etiraŋ isia inyia hijo, " Yoani he Batisoni. Ojo ilak ojo, Elija, 'ojo hidofe ilak ojo, 'Lobo hekilani.'²⁹Efi inyia isia, "Ejo itai ejo ŋai nayya?" Etiraŋ Peturu to honyie, "Iyye Kristo." ³⁰Atta Yesu elimak isia hotobiaŋa itai elimak lobo tuŋani hiram no honyie.³¹Atta inyia hitiara hitiyana isia hijo orrumu iso Onyi Tuŋani hitigiama to hiro ariai, ebo iso maruak iko etaha ilo hetimojok ojo hegiorok, ottohoi hiyyo, ojo ta halu ho holoŋitek hunik ebuhu iso inyia. ³²Ero inyia nia dede. Atta Peturu eyari inyia oger atta hiriŋ inyia.³³Ati oyito Yesu atta riŋa to heyiyanak illohonyie atta hiriŋ Peturu atta hijo, " Ino ahalu hanaŋ Sitan! Obe iyye ehumak hoo nohoi to hirro inno Hollum, ati ehumak iyye hirro inno hiyyo." Nia atta inyia hililoŋ iluluŋ no hiyyo iko heyiyanak illohonyie, atta inyia hijo, ³⁴"Lawak lobo tuŋani ejufak nayya, anyar ebo inyia wan nohonyie, isiara hotodumu kuruce nohonyie, atta ejufak nayya.³⁵Tuŋani lo awak hutulwak wuaran nohonyie owu iso etilitai, ojo tuŋani le etilitek manya nohonyie ta nayya to hirro inno Hollum etilohini iso wuaran nohonyie. ³⁶Hara iso nyo libe no tuŋani, harumuni hirro hunna ta fau daŋ, atta ebusak wuaran nohonyie? ³⁷Esio iso tuŋani manya nohonyie to nyo?³⁸Tuŋani leloriri ta naya iko hiro nanaŋ ta fau inna oru iko nobolo iyyau no hilahaji inna, owu iso Onyi Tuŋani hidofe hiloriri inyia awoŋ inya to obie no monye honyi iko ta anjilohien."

Chapter 9

¹Ojo Yesu tohosie hijo, "Dede, obe iso ilak ilahatai eniŋ ye holobe egonyu hawoŋ no obie no Hollum iko golon". ²Ta halu ho holoŋitek ile, eyari ifa Yesu Peturu iko Yokobo ojo Yoani ahide ho doŋe. Teyya eloito Yesu to hosiere hosie. ³Eloito boŋojin inohonye boŋi ata hidofe opiapiak, aboŋi nono, agalik boŋojin hunna elila hiyyo hubwat ibwatit agalik ibwatiti ino fau ina daŋ.⁴Ifa teyya, olieu Elija iko Musa to hosie, le ero iko Yesu. ⁵Etiraŋ Peturu atta hijo to Yesu, "Hetiyanani, osiru toohoi hawuanari ini, eduhok iso iyohoi hajik hunik. Eduhok nobotie to hoi, nobotie to Musa ojo nobo to Elija. ⁶(Nyo obe Peturu oyyen hijo ajo iso inyie nyo. Abaŋ ifa heyiyanak bino.)⁷Otu itiran atta etihok isia. Ojio hiro atta awoŋ to itiran, no ojo, "Onyi hanaŋ ile la amuno naya bino, itira to honyie." ⁸Teya, ata isia riŋai ati obe isia egonyu lobo tuŋani, aracie Yesu hame.⁹Nafa esuru isia to doŋe, etotek Yesu heyiyanak illo honyie hijo hotobiaŋa elimu hirro inno egonyu isia man ebuhu Onyi Tuŋani to ye. ¹⁰Omuonik ifa isia hiram nia to wati inno hosie atta isia hifi wati illohosie hijo, "Hebuhu to ye, hojio nyo?¹¹Ata isia hifi inyia, "jai ojo hegiorok hijo otu iso Elija hosiere?" ¹²Etiraŋ inyia to hosie , "Ottu iso Elija to hosiere dede hehuhumak hirro bidaŋ na anyar. Nyo ati egiorohini hijo orrumu iso Onyi tuŋani hitigiemita ariai ojo hiyyo oliwari inyia? ¹³Ati elimak nayya ta hatai hijo awoŋ ifa Elija, atta isia hihuma hirro inno awak isia to honyie, iyya egioro to buk te inyia."¹⁴Nafa acohini isia to heyiyanak illafa ilak, egonyu isia iluluŋ no hiyo ekoi isia, ojo etirija isia iko hegiorok. ¹⁵Nafa egonyu isia Yesu, eliliha iluluŋ no hiyo atta hinyior man to honyie atta amoju inyia. ¹⁶Efi inyia heyiyanak ilohonyie, "Erija itai nyo iko isia?"¹⁷Etiraŋ lobo to hiji he iluluŋ to honyie, "Hetiyanani, eyyani nayya to hoi onyi hanaŋ; owon inyia iko oyiri no obe esio tohonyie hiro, ¹⁸ifa teyya, eniefu ŋwai nyia inya ata abwrak ta fau; ojo ahabunak atta hidoŋ to hutuk honye, hidofe erita hala, ojo wan no honyie atta agole. Efi naya hetiyanak ilohoi ifuhai ŋwai nia honyi adde, ati obe isia oremik. ¹⁹Etiraŋ Yesu to hosie man anu iso amanya nayya ikatai hilahaji inaŋ? adi iso nayya itai Jai? Hadi iyani inya ta hanaŋ."²⁰Eyyani isia lia to honyie. Nafa egonyu oyiri Yesu, atta ehumak ahahwe. Ohuyik oŋeyye lia tafau atta ahabunak hidoŋ to hutuk. ²¹Efi Yesu monye hiito hijo, "Hesok ŋwai nia honyie holoŋitek jai?" Ojo monye atta hijo, "Man halara ahiito. ²²Odule hibirita to hima iko to hifioŋ, awak hitihar inya. Ati eremik iyye hitilibo inyia, omehini toohoi tolwak iyyohoi."²³Ojo Yesu to honyie, "Le eremik iyye, oremik iso hirro daŋ to lia le eruk." ²⁴Kwak atta monye hiito hiluluo hijo "Yesu eruk nayya! Toluak nayya ille obe huruk!" ²⁵Ifa egonyu Yesu iluluŋ no hiyyo onyieru to honyie, "Atta inyia efuhak oyiri no orru hijo, "Iyye oyiri no obe ero iko no obe etira, ajo nayya to hoi, were ino adde tara honyie, henyiak ajiŋak to honyie.²⁶"Atta ati oyiri hiluluo binno atta hira iyya hahwe atta awoŋ adde, oriŋa hiito lia iyya oye bi, ojo hiyyo arriai, " Oye hoi inyia." ²⁷Ati enief Yesu inyia ta hani atta hihaf ahide, ojo hiito lia atta diote ahide.²⁸Ifa awoŋ Yesu ahotwai haji, efi heyiyanak illo honyie inyia hijo, "Nyo ebe iyyohoi eremik efuhai ŋwai nia adde?" ²⁹Etiraŋ Yesu to hosie, "Obe ara ŋwai inna oremik efuhari asai ania aracie tomojo hame"³⁰EbusakYesu iko heyiyanak illohonyie mai nia atta hucul afau ho Galilea. Ati obe Yesu awak lobo tuŋani hotoyyen mai ne ewuanari isie, ³¹Etiyana ifa inyia efahat illohonyie. Ojo to hosie, "Esio iso hiyyo Onyi Tuŋani ta has ho hiyo, atta iso isia attohe inyia. Attohe hiyyo inyia, ta halu ho holoŋitek hunik enyiak iso inyia ebuhu to ye." ³²Ati obe ifa isia etiru hitieri no hiram nia, nyo abaŋ ifa isia hefiari inyia.³³Atta isia afanu anobo mai no ara fure Kapernam etiyanari. Ojiŋak Yesu ahotwai haji atta hifi heyiyanak hijo, "Nyo nara ero itai to hikoi?" ³⁴Ati oduehini ifa isia. Teyya orija ifa isia to wati inno hosie to hikoi hijo ŋai letok. ³⁵Ahunye inyia ta fau atta eliloŋu heyiyanak illohonyie tomon harik bidaŋ atta hijo to hosie, "Lawak lobo hira hosiere, isiara inyia hatara halu hidofe ara hegiamani lo hegiamak to hiyyo daŋ."³⁶Eyari ifa inyia hiito letiŋ atta efiyak to hiji hosie. Akafu inya hiito to ohohoo innohonyie atta hijo to hosie, ³⁷ŋai lia oremik amoju hiito lia to fure nanaŋ, ojo hidofe amoju nayya, La moju lobo nayya, obe inyia omoju naya hamai ati omuju inya lafa efahu nayya."³⁸Ojo Yoani to honyie, "Hetiyanani, egonyu iyyohoi lobo tuŋani le efuhuta miniaŋa inno orru adde to fure to nohoi, atta iyyohoi hitik inyia, nyo obe inyia ejufuta iyyohoi." ³⁹Ejo Yesu, "Ibaŋa etiwet inyia. Nyo obe lobo oremik hihuma idwariti to fure nanaŋ ojo ta halu atta hiro hirro inno orru to fure nanaŋ.⁴⁰Ati lo obe ara amioroni tohoi ara lohoi. ⁴¹Le esio iyye ikobo no hifioŋ hatamat nyo ara iyye lo Kristo, dede ajo naya ta hatai, obe iso inya etilitai hisiorita ino honyie.⁴²Etipala lobo oŋeyaha hullo tara huruk to hiram nanaŋ, osiru heriatahini moru nettok to murut honyie atta ebirok inyia ta hari nettok. ⁴³Letipal hani nohoi iyye to hiyyata, oŋutu inyia ade. Anyar iso tohoi hajingari to wuaran iko hani no oŋuto agalik hawuanari iko has arik, atta awuyie to hima no obe eruk dunya. ⁴⁴"Mai no hosie no obe huru oye ojo hidofe hima obe odunya."⁴⁵Kuya etipal heju nohoi iyye to hiyyata, oŋutu ade. anyar iso to hoi heno to wuaran ojo heju nobotie oŋuto agalik heno to hejek arik to hima no obe odunya. ⁴⁶Ara Mai no hosie no obe huru oye ojo hidofe hima obe odunya⁴⁷Letipal honyiek nohoi iyye to hiyyata, ofolohosu inyia ade, nyo eyyak hajiŋak to obie no Hollum iko honyiek lobotie agalik hajiŋahini ho honyiehite arik to hima no odule mak. ⁴⁸Ta mai no obe huru oye iko to hima no obe odunya.⁴⁹Ociemahini iso hiyyo daŋ to hima. ⁵⁰Olibo mile, ati obe mile odwaa, jai iso enyak iye emak inya no odua? Itiwuanai iko mile tohiji hatai, ejio hidofe emanya to himwara iko hiyyo daŋ."

Chapter 10

¹Ebusak Yesu manya atta eno afau ho Yudea man to masik innafa to hosiere hahari no Yordan, atta iluluŋ hinyak awoŋ to honyie. Atta inyia hinyiak hitiyana isia, iyya ara ifa igiem nohonyie. ²Afanu Farisei to honyie atta hifi, "olibo mahu to hiito oliawa hapiahari iko oŋoruo honyie?" ³Etiraŋ inyia, "elimak Musa nyo ta hatai?" ⁴Ojo isia atta hijo, "Esio Musa tuŋani hegiorok waraga no piaha atta efuhe inyia ade."⁵"Nyo to holoŋ na tajia innahatai inya nia egiorok inyi hifahi nia ta hatai," Ojo Yesu to hosie. " ⁶Ojo hidonyie to hitieri na fau, 'Oyyeu Hollum isia hiito oliawa iko hiito noŋoruo.'⁷'To hiram to nia anyar ebusak hiito oliawa monye iko hotonye atta atubahini iko hiito noŋoruo, ⁸atta isia atubahini wan nobotie. Obe isia enyiak hira arik, ati wan nobotie.' ⁹Iyyania hotobiaŋa lobo tuŋwani etipiek hirro inno ottubak Hollum."¹⁰Nafa owuanari isia ta haji, enyiak heyiyanak illo honyie hifi inyia. ¹¹Atta inyia hijo to hosie, "Tuŋani lo opiaha iko oŋoruo honyie atta yama nobo ara inyia harotoni. ¹²Lopiaha inyia iko oliawa atta hinyiak yama lobo hiito oliawa, ara inyia harotoni."¹³Eyyani ifa hiyyo durre illo hitiŋi to honyie hijo anyar atan inyia isia, ati eriŋ heyiyanak isia. ¹⁴Nafa egonyu Yesu, ejoria ifa inyia to hose isia, atta hijo to hose, "Ibusak durre illo hitiŋi hafanu ta hanaŋ, "Ibaŋa efuhai isia, nyo ara obie no Hollum nohose.¹⁵Dede ajo naya ta hatai, lia obe omoju obie no Hollum iyya hiito letiŋ obe ojiŋak to obie no Hollum." ¹⁶Atta inyia akafu durre oho honyi atta hijak isia iyya atanyak inyia has innohonyie to hose.¹⁷Iyya etiara inyia loton nohonyie, anyieru lobo tuŋani to honyie atta rigoŋo to honyie, atta hifi inyia "Hetiyanani olibo, egiem iso naya nyo harutahini manya no losio fur?" ¹⁸Atta Yesu hijo, "No nyo ellilloŋo iyye nayya hijo haliboni? Obe lobo haliboni, aracie Hollum lobotie. ¹⁹Eyyen iyye hifahita inia ojo: 'baŋa otohe, baŋa oroto, baŋa ahahala, baŋa loteler, baŋa adaya hirro inno hiyyo, tabaŋa hotonyo hoi iko monyo hoi.'"²⁰Atta tuŋani lia hijo, "Hetiyanani, ejufuta naya hiro inia man nafa halara naya lonyarhalu." ²¹Owolo Yesu to honye atta mune inyia. Atta hijo to honyie, "Owuon nobo sihin nebuha tohoi. Itinyaŋai hiro ino eyita iyye bidaŋ ata iye hisio to lociaŋak, ejio iso iyye atta wuana te ibariti te ido. Ata iye awoŋ ejufak, nayya." ²²To hiram nia, enya taji nohonyie hololibo; adou taji nohonyie atta eno ade, nyo owuon ifa inyia iko ibariti ariai.²³Oriŋa Yesu ata hijo to heyiyanak ilohonye, "Ogol bino to habarak hajiŋahini to lobie no Hollum!" ²⁴Atta heyiyanak ilo honyie hililiha to hiro nohonye. Ati enyiak Yesu hijo to honyie, "Dure, ogol nono hajiŋahini to obie no Hollum! ²⁵ofiak to konikoni hajiŋari to itulo no lifira, agalik tuŋani la abara hajiŋahini to obie no Hollum."²⁶Eliliha ifa isia nono atta hijo to wati innohosie, "ŋai iso mau oremik etilohini?" ²⁷Owolo Yesu to hosie atta hijo, "Ogol iso to hiyyo, ati obe iso ogol to Hollum." ²⁸Atta Peturu hitiara hiro to honyie, "Ee, ebusak iyyohoi hirro bidaŋ atta iyyohoi hujufuta iyye."²⁹Ojo Yesu, "Dede ajo naya ta hatai, obe lobo tuŋani lo ebusak haji, iko halasirak, hanasirak, iko hotonye, kuya monye, kuya dure, kuya fau, ta naya, iko to hiram no Hollum. ³⁰ŋai lia obe omoju man hinyiahita hisihai nobotie ta fau inna, hajik, halasirak, hanasirak, hotonye, monye, durre, fau, iko ibariti, ojo ta fau nya ottu, iso wuaran no losio fur. ³¹Ati ariai ilia ara hosiere ofu hira halu, ojo illo halu ofu hira hosiere."³²Olot ifa isia to tuluba no owu a Yerusalem, ojo Yesu owu to hosiere hosie. Eliliha ifa heyiyanak, atta ilafa ejufuta ta halu honyie baŋi. Atta Yesu hinyiak illafa tomon harik oger atta hitiara elimak isia hiro ino ofu hidoŋ to honyie kuak: ³³"Itiriŋai, efu iyyohoi a Yerusalem, ojo hiyo ofu eyari Onyi Tuŋani to ettaha illo hetimojok iko hegiorok. Ofu isia attohe inyia ojo hidofe ofu hisio inyia to halufak. ³⁴Ofu isia hitifitaŋa inya, omitak inyia hamilak, abak inya, atta attohoi inyia. Ati owu adietini ta halu ho holoŋitek hunik."³⁵Yokobo iko Yoani, dure ilo Sebedeyo, afanu to honye ata hijo, "Hetiyanani, ewak iyohoi iye egiema to hoi hiro ino efii iyohoi to hoi." ³⁶Ojo inyia to hosie, "Ewak itai egiema naya nyo ta hatai?" ³⁷Ojo isia atta hijo, "Aŋatak iyyohoi hotohunyia iko hoi to lobie nohoi, lobotie oko inyiet ojo lobotie oko ihoroŋ."³⁸Ati enyiak Yesu hijo to hosie, "Obe itai eyen hiro inia ero itai. Eremik itai himat kubaya no awu naya himat, eremik itai hadihu hifoto nya awu naya amoju?" ³⁹Atta isia hijo to honyie, "Eremik iyyohoi." Ojo Yesu to hosie, " "Ikobo nya awu naya himat, efu itai himat. Ojo hamoju na auu naya amoju, efu itai adihu. ⁴⁰Ati ŋai owu hitole ta hani he inyiet nanaŋ kuya ta hani he ihorroŋ obe ara nayya aremik isio ta hatai ara no ilia illafa otiorohini te isia."⁴¹Nafa etiru heyiyanak illafa tomon, atta isia hitiara hijoria to Yokobo iko to Yoani. ⁴²eliloŋ Yesu isia atta hijo, "Eyyen itai hijo illa ara ettaha ta halufak, erramitari hilohittok nohosie to hosie.⁴³Ati hotobiaŋa ara ania tohiji hatai. Tuŋani lawak bolo tohiji hatai anyar ara hegiamani lahatai, ⁴⁴hidofe lawak hira hitieri tohiji hatai anyar ara apit lo hiyyo bidaŋ. ⁴⁵Obe Onyi Hollum ottu hijo anyar egiama hiyyo to honyie, ati ottu inyia egiamari atta hisio manya nohonye ahitilohi no hiyyo bidaŋ."⁴⁶Afanu isia a Yeriko. Nafa ebusak inyia Yeriko iko heyiyanak illohonyie iko iluluŋ no hiyyo, owuon ifa lobo tuŋani dia lara fure Bartimeyo (ara ifa inyia onyi Timeyo), oŋodo lafa ettole to oger ho tuluba. ⁴⁷Nafa etiru inyia hijo Yesu lo Nasarit lia, atta inya hitiara huwoloŋita hijo, "Yesu, Onyi Davide, omehini ta naya!" ⁴⁸Ata hiyo ariai hiriŋ oŋodo, elimak inyia hotoduai. Ati arasa inyia yio ahide no, "Lonyi Davide, tomehini nayya!"⁴⁹Oweta Yesu atta elimak helilloŋo inya. Atta isia hililoŋ oŋodo lia, ojo, "Iŋereja! Te'tte ahide! Ellilloŋo inyia iyye." ⁵⁰Atta inyia ebire boŋo no hilik adde to wan honyie, atta diote ahide, atta awoŋ to Yesu.⁵¹Etiraŋ Yesu inya hijo, "Ewak iyye anyar egiem naya nyo to hoi?" Atta oŋodo hijio, "Hetiyanani, awak naya riŋai." ⁵²Atta Yesu hijo, "Ino, etilibo huruk nohoi iyye." Teya oriŋai inyia, atta ejufak inyia nafa eno Yesu to tuluba.

Chapter 11

¹Nafa afanu isia a Yerusalem, eliaha ifa isia ho Besfage iko Betania, to doŋe no Olives, ata Yesu efahak hejufutak ilohonye lohorik. ²Atta inyia hijo to hose, "Ifeti ahotwai haŋ nia aŋati hohoi. Lajiŋak itai dia, ifu iso itai arrumu nobo sigira inna holobe lobo tuŋani egiamari. Itihou inyia atta itai eyyani ta naya. ³Ati lefi lobo tuŋani itai hijo, 'No nyo egiama itai nia'?, itijo, 'Awak Habu inyia, owu iso inya enyiahu kwak eni.'⁴'' Efie isia ade ata arumu sigira no efita to ikat ha bali to ikoi, ata isia ahou inyia. ⁵Ati owueta ifa innak hiyo dia ata hijo to hosie, "Nyo nia ehuma itai, nyo ehou itai sigira nia?" ⁶Atta isia hiro to hosie iya nafa elimahini Yesu isia, ata hiyo ebusak isia hefie hikoi nohosie.⁷Atta heyiyenak lohorik liyya eyyani sigira nyia to Yesu atta ebirok boŋojin inohosie daŋ to hide honyie hijo hotorrek Yesu to hide honyie. ⁸Atta hiyyo daŋ afiatak boŋojin inohosie to hikoi, ojio inak ofiatak sana ino oŋutuni isia to tim. ⁹Eyyoro ifa hiyo ilafa ofu tohodiere iko ilo ejufari inyia hijo, "Hossana! ara iso jaha no tuŋani lo otu to fure na Habu. ¹⁰Jaha na hawoŋ no obie no monye hohoi Davide! Hossana to hide!"¹¹Nafa ajiŋak Yesu Yerusalem atta inyia eno ahaji imojit atta hiwolo to hirro daŋ. Era ifa iŋalio, atta inyia eno a Betania iko hejufutak ilohonye tomon harik. ¹²To motie nohonye, nafa aciohini isia to Betania, owode ifa inya.¹³Egonyu inya nobo bule no owuon iko fara to alamarai, ehutok inya aŋati hijo arumu iso inyi nobo yani ne aŋara no oremik inyia hinya. Nafa awoŋ inyia aŋati, obe ifa inyia orumu yani nya eŋara dia, nyo obe ifa ara okit nohosie heŋarari. ¹⁴Atta inya hiro yani nyia, "Hotobiaŋa lobo tuŋani enyiak hinya hoyau tara hoi." Ojio hejufutak ilohonyie ata etiru.¹⁵Nafa eba isia to Yerusalem, ojiŋak inyia ta haji imojit ata hitiara hufuhuta hetinyaŋak iko henyaŋak ilafa to hotwai haji imojit. Eliloitok inya daŋ teremejat ino heloitok ilo arobiya, iko hitolojita ino hetinyaŋak iko irigioho. ¹⁶Eyumo ifa inyia hijo hotobiaŋa lobo enyiak eyairi hiro enyaŋak to hiji he imojit.¹⁷Ettiyen inyia isia atta hijo, "Obe egioro hijo, 'Ara iso haji nanaŋ imojit no hiyo daŋ to misihi'? Attati emak itia haji nia itubut na harujok." ¹⁸Atta eitok la fadirihien iko hegiorok etiru hiro ino ero inya, ata isia siaha nobo hikoi hetiharari inya. Abaŋ ifa isia inya nyo eliliha ifa iluluŋ hitiyenita innohonye. ¹⁹Nafa awoŋ iŋalio, atta isia ebusari bore gala nyia.²⁰Ifa motie nohonye, ata isia egonyu bule nya orurwo man to hadde inohonye. ²¹Agilu Peturu atta hijo, "hetiyanani, to wolo! Ororua bule noŋole epit iye."²²Ata Yesu hitirraŋ isia hijo, "Ituwana ho huruk to Hollum. ²³Dede ajo naya ta hatai hijo lojo lobo to doŋe ina hijo, 'Te'tte, ibirok wan nohoi ahotwai hari netok,' ojo inyi obe ekuya ta taji nohonye ati eruk hijo oliew iso hiro inara ajo inye, nya nia owu Hollum higiem.²⁴Iyania ajo naya ta hatai: Lemojo itai ejo efia, iruho hijo amoju itai inyia, ojo iso inyi atta hira nahatai. ²⁵Laweta itai ata itai mojo, ibusak hipalita ino ilak hiyo, anyar Monye hatai lia te' ido hidofe ebusak iyyata innahatai." ²⁶Ojio lobe itai ebusak, obe iso Monye hatai te ido oremik hidofe ebusak hiyyata innahatai.²⁷Atta isia inyiak afanu a Yerusalem. Iya nafa olocie Yesu ta haji imojit, ata eitaha ilo fadirihien, iko hegiorok ojo marwak afanu to honye. ²⁸Atta isia hijo to honye, "To hilohittok na ŋai nia egiamari iye hiro inia? iko ŋai esio to hoi hilohittok nia egiemari iyye isia?"²⁹Atta Yesu hijo to hosie hijo, "Efi iso naŋ itai hifi nobotie. Ilimak nayya ajio hidofe naya elimak itai ta nari hilohittok nia egiamari naya hiro huna. ³⁰Hottu ifa batisimo no Yoani te ido, wolo tara hiyo? Itiraŋa naya."³¹Atta isia hiro to wati inohosie ata rija ata hijo, "Lejio iyyohoi, 'Te ido,' ata inya hijo, 'Nyo ati ebe itai eruk inya?' ³²Ati lejio iyohoi, 'Tara hiyo,'..."Abaŋ ifa isia hiyyo, nyo oyyen ifa isia hijo ara ifa Yoani a hekilani. ³³Atta isia hitiraŋ to Yesu hijo, "Obe iyohoi eyien." Atta Yesu hijo to hosie, "Obe iso hidofe naya aremik elimak itai ta nari hilohittok nia egiamari naya hiro inia."

Chapter 12

¹Etiara ifa Yesu hitiyana isia to hitiriamita. Atta inya hijo, "Oromok ifa lobo tuŋani mana nohonye, ata akudak mariŋ dia, ata hibok iwudo imwotit no haŋer. Atta inyia abwahak obele to haromok. Atta inyia eno ade anobo doŋe. ²To far nya, ata inya efahak hegiamani heyani haŋer ino ajalaŋi. ³Ati ata eyari inya, abak inya, ata isia efuhe inya ade tahas jai.⁴Atta inya hinyak efahak lobo hegiamani, ata isia ebak inya to hoo ojo ehum inya no oru. ⁵Enyiak ofe inyia efahak lobo, ojio isia atta attohe inyia. Egiem isia te illak daŋ iyya nyia, ollum illak ojio hidofe ottohe ilak.⁶Arasa inya iko tuŋani lobotie lo owu inyi efahak onyi lafa omuno inya. Ara ifa inya hucuŋi lafa efahak inya to hosie, "ojo inya, abaŋ isia lonyi hanaŋ." ⁷Ati ero hegiamak ta wati inohosie hijo, "Harutani lohonyie ile. Ifanu atohe inya, atta iso irutat inia hira inohoi."⁸Atta isia eniefu inyia atta attohe atta hidofe ebire inya adde to hotwai mana. Hegiem iso monye mana nyo? ⁹Ottu iso inyia hitihar haromok illo mana atta hisio mana nyia te illak hame.¹⁰Obe itai ehien hegierita no Hollum? 'Enyiak morwo nafa ebo haduhok hira a morwo no oduhori hiyo. ¹¹Ara inaŋ tara Habu, ojio olibo to honyehite inohoi.''' ¹²Tahalu honia ata etaha ilo Judie higigilo hikoi ne efitahini isia Yesu, ati abaŋ ifa isia iluluŋ, nyo oyen isia hijo ero inyia hitigirita innia to hosie. Ati ebusak isia inyia atta efi ade.¹³Atta isia efahak illak Farisei iko hiyo ilo Erodia to honye anyar olohu isia inyia to hiro nohonyie. ¹⁴Nafa afanu isia atta hijo to honyie, "Hetiyanani, eyen iyohoi hijo higigilita ino hiyo, ejo obe ara higigilo nohoi iye ebe egigiala hiyo. Etiyana iye dede hikoi no Hollum no obis. Haŋatak hifahi iyohi hadumari musuru to Kesari wolo obe? Heduma iyohoi wolo obe?" ¹⁵Ati oyyen ifa Yesu hitiyaha no nohosie atta inyia hijo to hosie, "No nyo eciama itai naya? Eyani ta hanaŋ denari lobotie awak naya hiwolo."¹⁶Atta isia eyani lobotie to Yesu. Atta inyia hijo to hosie, "Na ŋai homom iko higieri inaŋ?" Atta isia hijo, No Kesari." ¹⁷Atta Yesu hijo to hosie, "Isiara to Kesari hiro ino Kesari ojio to Hollum hiro ino Hollum." Atta isia daŋ hililiha hiro nohonye.¹⁸Atta Sadusahien, illo ojio obe ebuhu, afanu to honyie. Efi isia inyia hijo, ¹⁹"Hetiyanani, egiorok ifa Musa to iyyohoi hijo, 'Loye ilasi lobo ebusari ongoruo honye ta halu, ojio lobo hito obe, anyar eyari halasi honyie hiito noŋoruo nyia anyar esik durre te ilasi honyie.'²⁰Owuon ifa ilak halasira hatarik; atta hitieri ayemu hito noŋorwo ojo hito noŋorwo ata ye, ebusari obe dure. ²¹Ojo hitarrihi awoŋ eyari hito noŋorwo nyia atta hidofe ye obe durre. Atta hitahunihi hira ania daŋ. ²²Atta hattarik enye hediahari dure. Hucuŋi nohonyie atta hidofe hito noŋorwo ye. ²³To holoŋ no hebuhu, ottu iso inyia hira oŋorwo ŋai? Era ifa halasira hattarik liyya daŋ aliawa ilohonye."²⁴Atta Yesu hijo to hosie hijo, "Obe ara hiram nyia nia epalari itai, to biaŋan nahatai eyen higierita iko golon no Hollum? ²⁵Lefi isia diote to ye, obe iso isia enyiak yama ojo hidofe obe iso esio wati to yama, ati ara iso isia hira iyya anjilohien te ido.²⁶Ati to hiram no hayok illo etidietini, holobe itai ehenu to Buk no Mose, to hiram nafa ero inya to tim, to nafa erarari Hollum to honye atta hijo, 'Nayya Hollum la Abramo, Hollum le Isako, ara a Hollum lo Yokobo'? ²⁷Obe inya ara a Hollum la hayok, ati la hawuarak. Epala itai no."²⁸Ottu ifa lobo hegioroni atta etiru hiro nohosie; egonyu inyia hijo etirraŋak ifa Yesu isia na anyar. Atta inyia hifi inyia, "Hara hifahi nari nia olibo agalik inak daŋ?" ²⁹Etiraŋ Yesu hijo ''tira 'Isarail, Habu Hollum lohoi, ara Habu lobotie. ³⁰Tomune Hollum Habu lohoi ta taji nohoi daŋ, to oholio nohoi daŋ, to hoo daŋ nohoi, ojio hidofe to golon to nohoi.' ³¹Ara hitarrihi no hifahi tiji, 'Tomune onyihari nohoi iya wan nohoi.' Obe nobo hifahi na agalik huna."³²Atta hegioroni hijo, "Anyar, Hetiyanani! Ebis iyye to hijo ara Hollum lobotie, obe lobo lo onyiha ikonyi. ³³Mune inyia ta taji daŋ, iko to hiyyen daŋ, iko to golon daŋ, ojio hidofe mune to onyihari iyya wan nohoi, agalik luŋa binno hisiorita omudat hubulucuta iko hisiorita." ³⁴Ifa etiru Yesu hijo etirraŋak inyia no obis, atta inyia hijo to honyie, "Ebe iyye elama tara obie no Hollum." Ta halu ho hiro inia, enyie lobo hinyak hefia Yesu inak hifita ariai.³⁵Ta nafa eletiyanari Yesu to hotwai haji imojit, ata inyia hijo, "Nyo ati ojio hegiorok hijo ara Kristo lonyi Davide? ³⁶Davide ta wan nohonyie, to oyiri no olibo hijo, 'Ojio Habu ta Habu lalaŋ'', tohunyie ta hani he inyiat hanaŋ, man emak naya miorok ilohoi tafau hohejek ino nohoi.' ³⁷Elliloŋo Davide ta wan nohonye inya 'Habu', Jai iso enyak Kristo hira Lonyi Davide?" Etira ifa iluluŋ nettok to honyie to mune.³⁸To hitiyana nohonyie, atta Yesu hijo, "Ihuma hiyen hegiorok, awak loton to hofi no esaga iko to hifonya ta masik ino enyaŋari hiyo hiro. ³⁹Ojio hidofe isia awak hittolojita ino hotwai no sinagogi iko ta masik ino hitaha to karamat. ⁴⁰Eturwo isia ŋorwo ino hayok ta hajik inohosie, etisaga isia mojo nohosie anyar egonyu hiyo isia. Orumu iso hiyo ilia hitigiema netok."⁴¹Etole ifa Yesu ta fau aŋati ho sienuk no hisiorita ta haji imojit. Oriŋa ifa inya hibiro no hiyo arobiya ahotwai sienuk. Ebiro ifa hiyo hasamak arobiya ariai. ⁴²Ati otu ifa nobo ihidak nelociaŋ ebirok tarifa, lo obe oremik hira rial nobotie.⁴³Ata inya eliloŋu hejufutak ilohonye ata hijo to hosie, "Dede elimak naya itai, ebirok ihidiak nia elociaŋ agalik hiyyo ille ebirok arria to sienuk no hisiorita. ⁴⁴Esio isia daŋ to bore no arobiya innohose. Ati esio ihidak ina hiro innohonye hunna oremik hitimanya inyia ahosiere to hilociaŋ nohonyie.

Chapter 13

¹Nafa eno Yesu adde ta haji imojit, ata lobo hijufitani hijio tohonyie, Hetiyanani, to wolo moru huna ohobo iko hajik huna olibo!'' ²Ojo Yesu to honyie, ''egonyu iye hajik huna obolo? Obe iso nobo moruo arasa edelia nobo tohide ho nobo no obe eribini afau''.³Nafa ŋahunyai inyia to doŋe ho Olifeto nafa owuon aŋati ha haji imojit, ata Peturu, Yokobo, Yoani ojo Anerea, isia hamai, atta isia hifia inyia, ⁴''Ilimak iyohoi anu iso owuon hirro innia? Nyo iso etihutek hijio eliaha iso hiro inia hiba?''⁵Atta Yesu hitiara hiro to hosie hijio, ihuma hiriria, hotobiaŋa lobo tuŋani etubunyai itai. ⁶Afanu iso hiyo ariai to fure nanaŋ hulo ojio, Naya inya, atti etubunyai iso isia hiyyo ariai.⁷Etiru itai hijio owuon iso riem ojo itai itiru hiyo ero to eriem ibiaŋa, abaŋ; Owuon iso hiro inia ati holobe hucuŋi. ⁸Oriem iso nobo doŋe iko nobo doŋe, ojo nobo obie oriem iko nobo obie. Owuon iso okitik to masik araiai ojo hiŋa. Ara hiro inia hitierita ino hesini no idiehiti.⁹Ihuma hiriria wati inahatai. Eyari iso hiyo itai to hekumok ojo iso abaha itai ta masik imojit. Ewata iso itai to hosiere ho etaha ojo to ahosiere ha habuok to naya, iya sutin to hosie. ¹⁰Ati to hosiere anyar elimak sayye no olibo to doŋiok daŋ.¹¹Eniefu isia itai ata hisio itai, ibaŋa abaŋ hijio nyo iso nia efi itai hiro, to far nya, hiro no efu itai hiro esio iso Hollum tahatai. To obe ara itai ero iso, ati oyiri no Olibo. ¹²Esio iso ilasi halasi honyie to ye, ojio monye esio onyi honyie, ojo dure orosok monyie iko hotonyie hosie. ¹³Oliwari iso hiyyo itai daŋ to fure to nanaŋ. Ati lia lo odihu man to hucuŋi etilohini iso tuŋani lia.¹⁴Legonyu itai ifariti ino obe hiyo omono lowuon tamai ina obe osiru awuetari, (isiara hehianani hotoyen) anyar ilia owuon wati to Yudea herwata ahide doŋiok. ¹⁵Hotobiaŋa lia to hide haji esuru afau ha haji hijio awak inya adumu nobo sihin teya, ¹⁶Isiara li owuon wan ta mana honyie hotobiaŋa aciahari hijo awu inya heyani boŋo nohonyie.¹⁷Oru iso bino to hawodiok ojo to hetidasak hodure to holoŋitek niya! ¹⁸Itimoje hijio anyar obe otu ta tahas. ¹⁹To holoŋitek owuon iso hitigiema netok ata agalik hitigiemita daŋ inafa to hitieri hayeu man Iyania, obe iso nobo enyak awaŋ. ²⁰Lobe Habu ehumak holoŋitek kai obe iso lobo wan etilohini, ati to ilo onyimuni, ilafa onyimu inya, oŋut inya holoŋitekino osuk.²¹Lejo lobo ta hatai, "Ituwolo Kristo ille, kuyya lojio inya lia! Ibaŋa eruk. ²²Oliew iso Kristohien telerok iko hekilak telerok ata hisio hitihutita iko enyiabari hiyo ijo onyimot. ²³Ihuma hiriria, elimak naya itai hiro huna beren.²⁴Ati halu ho hitigiema ino holoŋitek nia, oriok iso holoŋ ojo obe esio yafa acalai. ²⁵Ohuyu iso haher te ido, ojo igoliti niya te ido ekikiro. ²⁶Ati egonyu isia Onyi Tuŋani, lotu te itiran iko dwaran ojo kwatan. ²⁷Ati efahu iso inya Anjilohien ilohonyie ata inya atubak arabotie hanyimu tara aŋwan, to hucuŋi na fau man to hucuŋi no hide.'²⁸Etiyenu hiro tara ŋaboli. Afanu sana innohonyie saran ojo fara inohonyie osidu, ata itai hiyen hijo eliaha ta has. ²⁹Iyania egonyu itai hiro ino edoŋ, itiyen hijo eliaha hawoŋ no honyie, isionok ikatin.³⁰Dede, ajio nayya ta hatai, obe iso hilahaji innaŋ oye man ehumari hiyo hirro hunna daŋ. ³¹Olita iso ido iko fau, ati obe iso hiram nanaŋ olita. ³²Ati to holoŋ iko ha saa, obe ŋai oyen, hara ida hido anjilohien liya te idou, hata Onyi obe loyen, aracie Monye oyen.³³Ihuma riŋa, ihuma hidofe ra. Obe itai eyyen hijio anu ottu iso inyia, ³⁴Ihuma riŋa! Itira iyya tuŋani ille ebusak haŋ nohonye ata hililoto, atti to hosiere esio inyia to hegiamak illohonyie igiem bidaŋ atta hisio heririani hijio isiara hotoriŋai.³⁵Ati ihuma riŋa nyo ebe itai eyyen hijo anu iso ottu etok la hatai. Kuya ottu iso ta kaikai, kuya ottu ta tari, kuya otu elok hohoro, kuya ottu tomotie. ³⁶Elunyu inya ata arumu itai ejoto. ³⁷Hiro huna ero naya, ero naŋ to hiyo bidaŋ, ihuma riŋa!

Chapter 14

¹Ara ifa holoŋitek arik ino ofuye hiyo amojori far no hilaŋ iko imune nobe ahabuok. Ata fadirihien ohorik iko hegiorok hitiara siaha hijo jai iso eniefu Yesu to hinyaba anyar ettohoi. ²Atta isia hijo, ''Obe olibo heniefu inya to tomojo nettok hotobiaŋa hiyyo eyorita bino.''³Owuon Yesu ifa to Betani to doŋe ba Simone tuŋani la talulu, hala daha isia, ata hito noŋorwo awoŋ iko he ihulo ina owuon ho hiyali ina ogol to hinyaŋa bino. Ata inyia hibwor ihulo nyia atta ejuhok hiyali to hoo ho Yesu. ⁴Ati owuon ifa ilak hulo ejoria. Atta isia hiro to wati illohosie atta hijo, ''Nyo nia etitiorok tuŋani nia hiyali nia bi asai? ⁵Oremik ida hiyali nia etinyaŋahani to arobia hisiha hunik, ojo ida arobia inia ata hiyo alwahari lociaŋak.'' Ata isia hiriŋa inya.⁶Ati ojo Yesu hijo to hosie, ''Ibusak inyia hame. Nyo etigiama itai inya? Egiem inya dede sehin ne elahaman bino ta naya. ⁷Ewuon itai iko lociaŋak holoŋitek daŋ, ojo ewak itai, eremik itai higiem anyar to hosie, ati obe iso itai etole daŋ kanaŋ man mak. ⁸Egiem tuŋani nia iya oremik tohonye ojo inya ejuhok hiyali ina to wan honye anyar emak inya naya to hanuwahini no wan nanaŋ. ⁹Dede ajo naya ta hatai, tafau daŋ etiyane hiyo hiro ino olibo, ero iso hiyo to hiro ino egiem tuŋani inna.''¹⁰Ata Yuda Iskariote, lobo hitimoni harik, eno dia tetaha ilo fadirihien hijo anyar etinyaŋak inya Yesu to hosie. ¹¹Nafa etiru fadirihien inya, ata mune atta atiorok to Yuda Iskariote hijo anyar efu isia adumak to honye arobiyaha. To holoŋ to nyia osiaha Yuda hikoi hijo anyar awu inyia hisio Yesu to hosie.¹²To hitieri no holoŋ nomojo ina adahari isia imune ina obe ahabuok, nafa atohe isia ker, ata hejifutak hifi inya hijo, ''Nari mai nia ewak iye iyohoi anyar efuye iyohoi adahari mojo nalaŋan?'' ¹³Ata inya efahak ilak hejufutak ohorik, ata elimak to hosie, ifeti abore gala, erumek iso iye tuŋani eyuhita moti no hifioŋ. Ijufak inya. ¹⁴Itijo to monye haji hijo, ojo,"Hetiyanani hijo ''Tau haji na hatamonok ina afanini isia adahari tomojo la Laŋan iko hejufutak ilalaŋ?'''¹⁵Etuhutek iso inya tahatai haji ina to hide iko hiro daŋ. Ehuhumak tohoi mai dia. ¹⁶Teya ata hejufuta efie abore gala. Orumu hiro iya nafa ojo Yesu tohosie, ata isia ehuhumak daha tomojo na laŋan.¹⁷Ifa era iŋalio otu Yesu ho hejufutak tomon hahorik. ¹⁸Iya afire isia, ojo Yesu to hosie, Dede ajio naya ta hatai, lobo lahatai ikanaŋ etinyaŋak iso nayya.'' ¹⁹Ata isia hijoria, ojo isia daŋ lobotie lobotie hijo to honye, "Dede obe ara naya lia?''²⁰Etiraŋ Yesu to hosie hijo, "Ara inya tomon harik, inyi lia eyari hani nohonyie ikanaŋ to huduti nobotie. ²¹Oye iso Onyi Tuŋani iyya egiorohini ifa te inyia. Ati oru iso bino to tuŋani le etinyaŋai Onyi Tuŋani! Olibo obe ifa inya esini.''²²Iya adaha isia, odumu Yesu imune ata hijok ata hibun, ata hisio to hosie, ata hijo, "Ibeti ina ara ina wan nanaŋ." ²³Atta inya adumu ikobo ata hisio humo to Hollum ata hisio to hosie, ata isia daŋ himat. ²⁴Ojo inya to hosie, "Ara inaŋ hoto nanaŋ ina owuoni wan to hiyo ariai. ²⁵Dede ajo naya ta hatai, abe iso naya enyak himat hifioŋ ino ajalaŋi, man to holoŋ iso inna attuni naŋ himat hifioŋ ino ajalaŋi ejuho to obie no Hollum.''²⁶Nafa attohu isia hidolo no fure no hitihabuo no Hollum, atta isia efie man adoŋe ho Oliveto. ²⁷Ojo Yesu to hosi, ''Efi itai daŋ ahuye to hiram nanaŋ.'' Nyo egiorohini ifa hijo, "Attohe iso naya heyohoni ojio kioro daŋ atta essarai.'²⁸Atti tahalu ho ebuhu naya, awu iso naya to hosiere hatai a Galilea.'' ²⁹Etiraŋ Peturu to honyie, ''Erruat ida hido hulo bi daŋ, obe naya aremik huruat tuŋ.''³⁰Ojo Yesu tohonyi, ''Elimak naya tohoi dede, taharie ina holobe hohoro hilok hinyahita arik, ewu iye risai naya hinyahita hunik.'' ³¹Ojo Peturu hijo, atohe ida hido hiyo naya iko hoi abe naya aremik hibo iye tuŋ.'' Ero isia daŋ nobotie.³²Ata isia hiba ta mai ina ara fure Getesemani, ata Yesu hijo to hejufutak ilohonyie, ''Itihunyai tohalu amojo nayya''. ³³Ata inya eyari Peturu, Yokobo iko ho Yoani iko inya, ata hitiara hijiriŋa bino ojo taji nohonyi odiaha. ³⁴Ata inya hijio to hosie, ''Odiaha taji nanaŋ bino iya ajo naya aye. Ituwetai ini ejo itai ehum riŋa.''³⁵Atta Yesu hihut alamarai kai, ata eno rigoŋi to fau, ata inya mojo, loremik ida, isiara holoŋ no diahai hatallaŋ tara hanaŋ. ³⁶Atta inyia hijo, ''Baba, Monye, eremik iyye higiem hirro daŋ. Iyari imatit ina tara hanaŋ ade. Ati obe ara nayya awak, ati ara nohoi.''³⁷Atta inya acohini atta arumu isia ojoto, atta inya hijo to Peturu hijo, ''Simone, ejoto iye? ³⁸Ibe iye eremik riŋai saa nobotie? Itiriŋai daŋ ojo emojo hijo anyar ibe itai eruk hisusuta. Awak oyiri, ojo wan elik.'' ³⁹Ata Yesu hinyak aciahari omojori, ata hidas imojiti inara omojori inya.⁴⁰Ata Yesu hinyak aciohoni to hosi ata arumek isia daŋ ojoto, nyo emoŋita isia ifa bino, obe isia oyen hijo nyo iso nia efi isia to honyie. ⁴¹Ata Yesu hinyak awoŋ hitahunihi atta hijo to hosi, Herasa itai jote? Aremik! awoŋ holoŋ. Itiriŋai! etinyiaŋahini onyi tuŋani ta has ho heyak. ⁴²Ititte, efie; Itiriŋai, hetinyaŋani hanaŋ lia eliaha aŋati.''⁴³Helero inya, ata Yuda, lobo hititomoni harik iko eluluŋ no hiyo ariai ilo owuon iko feria iko ha fatigioho, fadirihien, hegiorok iko marwak ilo doŋe. ⁴⁴Ata hetinyaŋani lo Yesu elimak iluluŋ no hiyo hutuhuti hijo, ''Lia awu naya hijur homom nohonye, inya lia. Iniefu inya ata itai eyari ati ibaŋa abak inya. ⁴⁵Nafa eba Yuda, atta inyia ehutok to Yesu, ata hijo ''Hetiyanani!'' atta hijur homom nohonyie. ⁴⁶Teya, ata isia eniefu inya tid atta eyari inya.⁴⁷Ata lobo lohosie lafa owueta iko Yesu asutu demi atta hiŋut hiyyok no pit lafa ha fadiri etok atta asalu hiyok nohonyie ade. ⁴⁸Ata Yesu hiro tohosie hijo, "Efanu itai ta hanaŋ ho feria iko fatigioho heniefini naya iya ara naya ohoho?'' ⁴⁹Holoŋitek daŋ awuon naŋ daŋ hatai ta haji imojit inna hitok, no nyo ifa ebe itai eniefu nayya. Ati hiro huna daŋ hijo anyar etisiru higierita. ⁵⁰Ata hejufutak daŋ ebusak inya ata hurwat.⁵¹Ata nyarhaluti, le eciefita boŋo nobotie ina eluro to wan honyie lafa ejufuta Yesu. Nafa eniefu hiyyo inyia ⁵²ebusak inya boŋo ata inya hurwat aŋature.⁵³Arihori isia Yesu to fadiri etok. Ojo ettaha iko hegiorok iko marwak ilo doŋe atubahini. ⁵⁴Ojio Peturu ejufuta Yesu alamarai, man to rwat ne ettok la fadirihien. Ettole inyia to hiji ho oseŋer illo osuja hima anyar onok wati innohosie.⁵⁵Osiaha etaha iko hewuahak illo Yudei hirro hijo ewak isia arosok Yesu hiram no oŋotohini isia ye to Yesu. Ati obe isia orrumek nobo hipali to honyie. ⁵⁶Afanu hiyo ariai hulo ero irositi to Yesu ati oteler isia.⁵⁷Odioto ilak ahide atta ŋarosok inyia hijio, "Etiru ifa iyyohoi inyia ojio hijio, ⁵⁸'Etatur iso naya haji ne tok imojit ne oduhohini tahas, ojo ta halu ho holoŋitek hunik aduhok iso naya nobo inna obe oduhohini ta has.''' ⁵⁹Ati obe irositi innia hosie ocialari.⁶⁰Atta fadiri etok diote ahide to hiji hosie atta hifi Yesu hijo, "ebe iyye iwuon iko hitiraŋi? Hiro huna orosok hiyyo hulo to hoi? ⁶¹Ati oduehini inyia ata hijo jai etiraŋ nobo. Enyiak fadiri lettok hifi inyia hijio, "Iyye Kristo, Onyi Hollum?'' ⁶²Etiraŋ Yesu hijio nayya lia. Ati egonyu iso itai Onyi Tuŋani ille ettole ta hani he inyiet no golon ojio iso itai egonyu inya awoŋ inya te itiran ne ido''⁶³Ata fadiri letok higwas boŋo nohonyie ata hijo, ''He lewak iyohoi inak hiyo ilo oyen hiram ina? ⁶⁴Heletek itai etiru teleri no honye. Egigilo itai nyo tohonye? Ata isia daŋ hitiraŋ hijo, Osiru ye to honyi. ⁶⁵Ata ilak hitiara mita hamilak to homom honye ata efitak boŋo to homom honye ata hinaŋ inya ata hijo to honye, ''Totenu tuŋani la anaŋ iye!'' Ata oseŋer eyari inya abahari.⁶⁶Etole ifa Peturu to rut atta nobo hoduoti hegiamani na fadiri lettok awoŋ to honyie. ⁶⁷Atta egonyu Peturu osuja hima hijo anyar etinok wan nohonyie, ata inya hiwolo Peturu. Ata hijo, "Ewuon ida iye iko Yesu ille ha Nasarit.'' ⁶⁸Ati orisa inya ata hijo, "Abe naya ayen hijo nyo nia ero iye ojo abe naya etiru. Holojiŋai inya te ikat ata hohoro hilok.⁶⁹Ati hegiamani nia egonyu inya atta hinyak hidofe hitiara elimak hiyo ile etira wati hijo, "Lobo illohoi lo heyiyanak!.'' ⁷⁰Atta inya hinyak risai. Nafa era gaa, ata hiyo ilo owuon to hiji hijo to Peturu, ''Dede iyye lobo, nyo ira iye la Galilea.''⁷¹Atta inyia hitiara hipita wan nohonyie ata hituŋo hijo "tuŋ, dede abe naya ayen tuŋani lia ero iyye.'' ⁷²Atta hohoro hillok hitarihi nohonyie. Ata Peturu agilu hirorita ino ero Yesu to honyie hijio, "Holobe hohoro enyiak hilok hitarihi, erisa iso iyye nayya hibworita hunik''. Atta inyia yio binno.

Chapter 15

¹Eboŋohini ifa fadirihien daŋ ifa tomotie iko maruwak ojo hegiorok iko hewahak daŋ ilo Sanhedrin. Efit ifa isia Yesu atta arihori inyia ade teya. Ata efie hisio ade to Pilato. ²Efi ifa Pilato inya, "Era iyye Habu lo Yudea?" Etiraŋ inyia to honyie hijo, "Iyya ejo iye." ³Ati eyani ifa fadirihien hulo hitaha iko irositi ino emonya to Yesu.⁴Ati edas Pilato hifi inyia, "Obe iye etiraŋ inia?" To riŋe emonya irositi inno orosok hiyo tohoi. ⁵Ati obe ifa inyia etiiraŋ nobo hiram, to nia atta Pilato hillilliha.⁶ŋasi daŋ tomojo nettok ohou mandir lia efita iyya awak hiyyo. Owuon ifa lobo tuŋani le efita to kijan lia ara Baraba. ⁷Owuon ifa inyia iko ilak hiyo ile eŋere okuma ojo otohe hiyo. ⁸To nia afanu iluluŋ no hiyyo to Pilato efiari inya ehumak iya ina toholoŋi.⁹Etiraŋ Pilato tohosie hijo "Ewak itai hijo anyar ahek nayya Habu lo Yudea ta hatai? ¹⁰Nyo ifa oyen Pilato hijo eyyani ifa isia Yesu to hayin. ¹¹Esusuta hehumak illo hittaha hiyyo daŋ hijo anyar ohou Pilato Barabba.¹²Etiraŋ Pilato to hosie hijo, "Hehum iso naya nyo to Yesu ile eliloŋo hiyo hijo Habu lo Yudea? ¹³Ati eyorita isia hijo, "Isihiok inyia!''¹⁴Etiraŋ Pilato hijo, "Nyo loru ino ehum inya? Ati eyoro isia nalagalik hijo, "Isihok inyia ." ¹⁵To nia awak Pilato hitilik iluluŋ no hiyyo, atta ahek Barabba tohosie, ati ohek inyia ifa Yesu hesihohini ille abaha.¹⁶Ata oseŋer eyari inya akal ha haji ne efurek hijo Pratorio, atubahini iluluŋ no oseŋer to honyi daŋ. ¹⁷Atta hidofe eticiofok tohonyi boŋo imoli atta hiyyir ihita no hukuwa atta eticiofok to ho honyi. ¹⁸Teyya atta isia hitiara hifonya inyia hijo, "Moŋ, Habu lo Yudea!''¹⁹Abaha isia ho nohonyie tahalio atta hidofe rigoŋo to honye. ²⁰Ifa atohu isia elohitari inya, ata isia ahou boŋo nara ata eticiofok boŋojin inohonyie ata isia eyari inya hesihohini to kuruce. ²¹Nafa ajiŋe isia, eboŋ isia iko lobo lo Sirene fure nohonyie Simone lo otu ta mana. Ara inyia monye lo Alisandoro iko Rufus. Orossok isia inya hotolorori kuruce no ofuye esihohini Yesu.²²Eyari isia inya amai ne efurek golgota (nolo ojo mai no ho''). ²³Ata isia etimatak inya hifioŋ ino ajalaŋi huna ehara iko yani no mura, ati ebo inyia himat. ²⁴Teya atta isia esihok inya ata hihor awak boŋojin innohonyie atta hibak muwaŋa hijo ŋai iso eyari boŋojin.²⁵Esihok isia inyia to sa hitahunihi. ²⁶Egiorok ifa irositi to hide honyie hijo, "Habu lo Yudei." ²⁷Esihok ifa isia iko inyia hahalak lohorik, owuon lobotie te iko hani inyiet ojo lobotie te iko hani ihoroŋ nohonye. ²⁸''Teyya etisiru higierita hunna lojo, esihohini inyia alobotie iko heyyak."²⁹Omoro halotok Yesu atta huta inya to hafiala hijo, "Iyye lia ejo hijo etatur naya haji imojit nettok atta hinyiak aduhohini to holoŋitek hunik, ³⁰iko hido itiluwahu wan nohoi. Isuru iyyania to hide ho kuruce!"³¹Iyania elohitari fadirihien hulo hitaha inya to wati ilo hosie hijo "Etilohu ifa inya ilak ati, nyo obe ati inya etilohu wan lohonyie?" ³²Isiara Kristo, Habu le Isarail hawaŋ afau aini to kuruce, hijo anyar honyie egonyu iyyohoi atta hidofe huruk to hoi." Ati to ilia illafa esihohini iko inyia to kuruce atta hidofe himor inya.³³Ta saa hitileji man toholoŋite hunik no saat ino tari orioho ifa fau daŋ edumele tirtir. ³⁴Ta saat ino tari ata Yesu hitikuwat hirro nohonyie bino hijo, "Eloi, Eloi, Lama Sabakatani? No lo ojo Hollum lalaŋ Hollum lalaŋ nyo ebusak iye naya? ³⁵Etiru hiyyo illo oweta hirro nohonyie atta hijio, "Itiriŋai, eliloŋo inyia Elija."³⁶Enyior ifa lobo lohosie atta eŋofok boŋo a hotwai ho hifioŋ ino odwa atta efiyak tohuri atta etimatak inya atta hijio "Idek hoi, hetiriŋai kuya otu iso Elija etihoru inyia. ³⁷Enyak ofe Yesu yoo bino atta inya ye. ³⁸Ata boŋo na haji imojit guwasa hamai man to hide man afau.³⁹Atta ettok lo oseŋer lia weita dia, egonyu inyia Yesu oye atta hijio, ''Dede, ara hada tuŋani ille Lonyi Hollum. ⁴⁰Owuon ifa ŋoruwo innafa eriria ta alamarai. To hiji hosie owuon Maria Madalina iko Salome ojio Maria hotonye Yokobo ille hittiŋ iko Yose. ⁴¹Ejufuta ifa ŋoruwo nia Yesu nafa holowuon inyia ta Galilea oluwahari inyia. Afanu hidofe ŋoruwo innak iko inyia man Yerusalam.⁴²Nafa awoŋ iŋalio no holoŋ nafa etiorohini isia daha no Sabato. ⁴³Atta Yosefu awoŋ to doŋe no Arimatea. Ara ifa inyia ettok lo hewahak no hiro, ojo hidofe inyia etila obie no Hollum. Ata inya ajiŋak to Pilato efiari wan no Yesu. ⁴⁴Ati ellilliha Pilato ta taji nohonyie hijio, oye Yesu dede? Ati ellilloŋ inyia ettok lo oseŋer hefiari inyia kuya loye hada Yesu.⁴⁵Nafa etiru Pilato hijo oye Yesu tara etok lo oseŋer, aŋatak inya Yosefo heyari wan nohonyie. ⁴⁶Nafa Yosefo boŋo no buwor atta adutu wan no Yesu to kuruce afau atta hububun boŋo atta etiferik te ilume nafa oŋutuni te ibak, atta ettaborok moru no obolo to hutuk he ilume. ⁴⁷Atta hidofe Maria Madalina iko Maria honye Yose egonyu mai nafa onuhari Yesu.

Chapter 16

¹Nafa esaha holoŋ no mojo no Sabato enyaŋu, Maria Madalina daŋ iko Maria hotonye Yokobo iko Solomone, hiyali ne awak isia efi eyalak to wan ho Yesu holobe onuhahini inyia. ²To motie beren to hitieri ne isabit, ofu isia elume ho Yesu nafa edoŋ holoŋ.³Ero isia to wati te innohosie, ''Ojio, ŋai iso owu etibuluŋai ade moru to hoi tekat he eluime?'' ⁴Ifa egonyu isia ilume nya, ata isia egonyu hijio ŋetibuluŋari hada moru nyia ade, nafa hittok.⁵Nafa ajiŋak isia elume atta isia egonyu lobo hiito eciefita hofito no lobwor, ettole tologer he inyiet, atta isia baŋi. ⁶Atta inyia hijio to hosie, ''Hotobiaŋa itai ebaŋ. Esiaha itai Yesu, ille ho Nasarit, lafa esihohini. ebuhu inyia! Obe inya teni. Itiwolo mai nafa etifierihini hiyo inya. ⁷Ati ifeti, ilimak hejufutak illohonyie iko Peturu hijo eno inya tohosiere hatai a Galilea. Efu iso itai egonyu inya, iya nafa elimak inya ta hatai.''⁸ajiŋu isia abali atta anyeru te ilume; okikir wati innohosie ojio isia eliliha. Obe isia ero innak hirro to lobo tuŋani nyo abaŋ ifa isia.⁹Ifa era ŋati motie beren te isabit, ta halu he ebuhu nohonyie, olieu inyia hosiere hamaria madalina, nafa efuhai inyia miniaŋa hattarik tara honyie. ¹⁰Ata inya eno elimak hiyo ilafa owuon ikonye, ejiriŋa inyia ojo hidofe oyio. ¹¹etiru isia hijo awuaru ojo hidofe inyia egonyu to wan to nohonyie, ati obe isia eruk.¹²Ta halu ho hirro innia oliew inyia to hiyyo lohorik, iyya nafa olocie isia amisihi. ¹³Ofu isia elimak ilak hejufutak, ati obe isia eruk to hosie.¹⁴Ata Yesu alieu to tomon Holobotie ilafa arasa otiro to teremesa, atta inyia hiriŋ isia to biaŋan no hiruk iko to golon na tajia inohosie, nyo obe isia eruk to hiyyo illafa egonyu inyia ta halu ho hebuhu nohonyie to ye. ¹⁵Ojio inya to hosie, '' Ifeti afau bi daŋ, etiyanari sayye to hirro innafa oyeni bidaŋ. ¹⁶Tuŋani le eruk atta arumu batisimo owu iso inya etilahini, ojo lia obe eruk aŋotihini ye to hosie.¹⁷Odule iso hutuhutita hunna ho hiyyo hullo eruk. To fure nanaŋ, ofu iso isia efuhai miniaŋa. ¹⁸Ofu iso isia hiro to hiroŋejuho. Ofu iso isia ahuru munok ta hass te inohosie, ojio lefie isia himat inak hiro huna itohiti, obe iso oremik eriafu isia. Ofu iso isia atirok hass innohosie ta haŋuak, ojio isia atta libe.''¹⁹Ta halu ho hiro na Habu to hosie, atta inyia eno ido atta eno hittole ta hani he inyiet no Hollum. ²⁰Ata hejufutak efie etiyanari ta masik ariai, ojo Habu odule daŋ higiama ojo hidofe etiraŋ hiram nohonyie te isia to hutuhuta innafa oliew to hosie.

Luke

Chapter 1

¹Eciem hiyo ariai higier hiro inafa egiemini to hiji hohoi. ²Ilafa egonyu to honyehite te inohosie to hitieri hidofe ara ahegiamak ilo hiro ino Hollum, isia ifa elimak toohoi. ³Olibo ta hanaŋ asiehini hiro daŋ to bisan to hitieri, hegiorohini tohoi nolobis, iye Tofilo lalanyar. ⁴Awak naŋ anyar liyen iye ibisiti ino hiro dede inafa etiyana hiyo iye.⁵To holoŋitek inafa he Erode, habu lo Yudea, owon ifa lobo Fadiri efurak Sakariya, ta ŋati ba Abija. Ara ifa oŋorwo honye towoyo ha Arone, nafa ara fure nohonye Elisabeta. ⁶Obis ifa isia daŋ to hosiere ho Hollum, olot obe hipali to hifahita daŋ he to hiro ino Habu. ⁷Ati obe ifa isia owon he inak dure nyo oweta ifa Elisabeta, ojo hidofe isia emarwak bi no.⁸To nobo holoŋ nafa egiamari Sakariya higiemita inohonye ino Fadiri to hosiere ho Hollum to higiemi no ŋati nohonye, ⁹Ata Fadirihien ejufak imohit Ata anyimu inya to hibiro moru hehutu ŋai hotojiŋak ta Haji Imojit na Habu hotosuahak atagoŋ. ¹⁰Nafa era suaha no atagoŋ, ata iluluŋ no hiyo amojok weta ta bali.¹¹Ata anjilo la Habu etilek wan to honye, lo oweta ta hani inyat no altari no atagoŋ. ¹²Nafa egonyu Sakariya anjilo lia, ata baŋi hinief inya. ¹³Ata anjilo hijo to honye, “Hebaŋ, Sakariya nyo etirini ifa mojo nohoi. Esik iso oŋorwo hoi Elisabeta iye onyi, ejo iye efurek inya Yoani.¹⁴Obolo iso hitihabwo iko mune to hoi to iluluŋ no hiyo lesiuni inya. ¹⁵Ara iso inya etok to hosiere ha Habu. Obe iso inya amata fino, hifioŋ ino ajalaŋi he balu no logol. Man, helesiuni inya efut iso inya ho Oyiri lo Olibo.¹⁶Esio iso inya iluluŋ no dure ile Israile hotoyite ahalu ta Habu Hollum. ¹⁷Olot iso inya to hosiere honye to duaran he to golon ojo Oyiri no Elija lo Hollum. Eloit iso inya tajia ino monya to dure inohosie, eloit hidofe ha masik heruhori higigilita ino hiyo ilo obis- Ehumak iso inya hiyo ta awoŋ na Habu."¹⁸Ata Sakariya hifi anjilo lia hijo, "Hayen iso naŋ jai hijo ara hiro inia dede? Nyo emaruak naŋ ojo hidofe oŋoruo hanaŋ emaruak no." ¹⁹Etiraŋ ifa anjilo inya hijo, "Naya Gabriele. Aweta naya to hosiere ho Hollum lefahu naya helimahini to hoi sayye ino anyar. ²⁰To wolo, edua iso iye man to holoŋ nelebarari hiro huna nyo ibe iye eruk hiro inanaŋ ino oremik ta far na anyar. Ebe iso iye ero man afanini hiro inia hira dede lotubai holoŋ nohosie."²¹Etila ifa hiyo Sakariya, man elafuhori hiyo hijo nyo leliŋa inya fur to hotwai Haji Imojit netok. ²²Ifa ajiŋu inya abali, oye inya helero to hosie; ata isia agilu hijo aliew nobo sihin to hotwai Haji Imojit. Obe ifa inya oremik hiro to hosie, ta mai nia ata inya hihuto to hosie hihuta ta has. ²³Nafa otubai holoŋitek inohonye ino igiem ta haji hoomojori, acahari Sakariya ahaŋ.²⁴Ta halu ho holoŋitek niya , ata oŋoruo honye Elisabeta hibuŋuta enyai helebusak Haji Imojit man yafajin miet. Ata Elisabeta hijo, ²⁵“Ehum Habu ta hanaŋ nalanyar, “To holoŋitek huna etuhutek mune nohonye ta hanaŋ, ata adumu iri inanaŋ ade tohosiere hohiyo.”²⁶Iyania to hibuŋuta na Elisabeta yafajin ile, efahak ifa Hollum anjilo Gaburele abore gala na Nasarit nya ta fau ho Galilea, ²⁷to hoduoti nafa esaŋa tuŋani lara fure Yosefu. Ara ifa inya to woyo ba Davide, ojo fure no hoduoti inya ara Maria. ²⁸Ata ati anjilo awoŋ to honye Ata hijo, “Togolo Mariai; iye ina owak Holum no! owon Habu he hoi.” ²⁹Etigiama ifa Mariai bi no to sayye ino anjilo, hijo hojo hiro inia honye nyo.³⁰Ejo anjilo to honye hijo, “Mariai, baŋa labaŋ, owon Hollum lo omehini iye. ³¹Towolo, ebuŋuta iso iye Ata iye esiu hito, ejo iye Ata efurek inya Yesu. ³²Obolo iso inya Ata hililoŋo inya hito etok lo Hide. Habu Hollum iso eso inya ahabwue no monye honye, Davide. ³³To nia, otu iso inya hira a Habu woyo no Yokobo tulaŋ obiaŋari hisidi no lobie nohonye."³⁴Ata Mariai elimak to anjilo lia hijo, “Holobe naya atirohini ho lobo hito oliawa, hafanu iso hiro inia jai?" ³⁵Etiraŋ ifa anjilo inya hijo, "Otu iso Oyiri lo Olibo tohoi, otu iso duaran no Hollum emuluhak iye. Ata iso iye hililoŋo hito lia lo Olibo onyi Hollum.³⁶Towolo Elisabeta, nia ta haŋ hatai , eholofi ifa hido inya. Ati Iyania owuana ho hosehe no yafajin ile, emaruak ida hido inya bi no. ³⁷Obe nobo sihin no oremik himir Hollum." ³⁸Ata Mariai hijo, “Dede, ara naya hegiamani no Hollum, isiara ati hebara ta hanaŋ iya ojo hiro nohoi. Ata anjilo ebusak inya.³⁹To holoŋitek niya odiote Mariai ata aruhari adoŋe no Yudea. ⁴⁰Eno inya ahotwai haji no Sakariya Ata hifony Elisabeta. ⁴¹Nafa etiru Elisabeta hifonya na Mariya, Ata lodole lia to hosehe diote; ati efut ifa Elisabeta he Oyiri lo Olibo.⁴²Ata inya hiro wuoŋ wuoŋ hijo, “To hiji ho ŋoruo daŋ obolo jaha tohoi ho hito lia etu iye esiu! ⁴³Nyo otu hotonye Habu ariŋari naya? ⁴⁴Ta nara etiruni naya hifonya nohoi, ata hito to hosehe hanaŋ hididiaŋa to mune. ⁴⁵Hotowuana mune ho jaha tohoi heruhoni a awoŋ sayye dede inafa efahu Habu.”⁴⁶Ata Mariai hijo, “Etihabuo oholio nanaŋ Habu, ⁴⁷ojo oyiri nanaŋ etimuno Hollum, hetilahani hanaŋ.⁴⁸Nyo egonyu inya fiahajo nanaŋ hegiamani. Iyania man ahosiere eliloŋo iso hilahajisien daŋ naya ahamunoni, ⁴⁹Egiem etok ta hanaŋ hiro ariai ino hitaha; ojo fure nohonye Olibo.⁵⁰Arasa hamehini nohonye to hilahaji man to hilahaji to hiyo ilo abaŋ inya. ⁵¹Egiem inya hiro ino ogol ta has inohonye; etisarik inya ilia ilo etidara ta tajia inohose.⁵²Epihe inya henefitak to harajin afau, ata hihaf ahide ilo owon ta fau. ⁵³Eso inya hiro ina anyar to hiyo ilo owon ho hiŋa, ata efuhai ade hiyo habarak asai.⁵⁴Ata inya hiluak hegiamak ilohonye hijo anyar ogilu hamehini Israile, ilohonye tulaŋ, ⁵⁵iya nafa ero inya to monye hohoi to Abramo iko hohonyok honye tulaŋ mak.”⁵⁶Amanya ifa Mariai iko Elisabeta iya yafajin hunik, ata acahari ahaji honye. ⁵⁷Ifa ara holoŋ no hitado no Elisabeta lodole, esiu inya onyi. ⁵⁸Etiru onyihari he hilahaŋ honye hijo amehini Habu inya ata isia mune iko inya.⁵⁹Nia, to hitahotohunihi no holoŋ, afanu isia higot hito lodole; ata isia wahan efurek inya hata ra Sakariya, fure no monye honye. ⁶⁰Ata ati hotonye honye hitiraŋ hijo, “Obe, eliloŋo iso inya hijo Yoani.” ⁶¹Ata isia hijo to honye, “Obe lobo to hiji ho woyo hatai le efurek hiyo fure nia.”⁶²Ata isia elimak monye honye hotorumu nari fure awak inya efurek. ⁶³Ata inya hifia nobo atabok higieri hegiorohini to hide honye. “Fure nohonye Yoani. “Ojo isia daŋ ata hililiha bi no.⁶⁴Kokuak ata hutuk nohonye ŋa ojo hidofe ŋadief ebusahini, ata inya hitiara hiro iko hitabuo Hollum. ⁶⁵Ata baŋi awoŋ too hiyo daŋ Ilafa amanya aŋati hosie, elur isia ho hiro daŋ inafa edoŋ erarari daŋ ta masik ho fau ino Yudea. ⁶⁶Hiyo Ilafa daŋ etiru isia otunek isia tataja hosie hijo, "otu iso lodole lie hira anyo?" Ata isia aheiru hijo owon hafa hani na Habu he inya.⁶⁷67Efut ifa monye honye Sakariya he Oyiri Olibo, ata inya hiro hikili ina hijo, ⁶⁸“Hetahue Habu Hollum le Israile, nyo awoŋ inya hitiluak ata inya esahak hetiluahini hiyo ilohonye.⁶⁹Esio inya tohoi hetilahani nologol tahaŋ ba hegiamani lohonye Davide, ⁷⁰Iya ero Hollum to hutuk no hekila ilohonye ifa beren. ⁷¹Otiorok inya hesiarari tohoi etilohini tara miorok ilo hoi, iko tara hani ho liya oliwari iyohoi.⁷²Egiem iso inya ina hetuhutahini hamehini to monye hohoi, iko hagiluni himwara no olibo. ⁷³Himwara nya ara atanyak na has nafa ero inya ta Abramo hohonyi hohoi. ⁷⁴Emak inya hilifo na has anyar ohek iyohoi asai to has ino miorok ilo hoi iko hebusahini iyohoi hegiamari to honye obe baŋi, ⁷⁵To libe iko to bisan to hosiere honye to holoŋitek inohoi daŋ.⁷⁶Hidonyi iye onyi hanaŋ, eliloŋo iso iye ahekilani lo lia to hitidara nalagalik anyar ewu iso iye to hosiere na Habu hatiorok hiyo ta hawoŋ nohonye, ⁷⁷Anyar ewak hiyo hotoyen hijo etilahini iso isia to hebusahini no hiyata inohosie.⁷⁸Hollum lohoi iso ebusak iyohoi to hamehini nohonye, ta hamehini ina, hetilahani ile ara iya holoŋ no motie iso lo otu te ido haluahari iyohoi. ⁷⁹Opipiak iso to hiyo ile etole te idumele iko ohidis no ye; egiem inya nia heriria hejek inohoi to hikoi he imwor.”⁸⁰Nia ata hito bolo ata awoŋ golon to Oyiri. Amanya inya totem man toholoŋitek inafa etiarari inya aliew to hiji ho hiyo ilo Israile.

Chapter 2

¹Iyania, to holoŋitek inafa niya, awoŋ hiro tara Kesare Agusto ta nafa efahini inya hifahi no hitigioro no fureta ino hiyo ila amanya ta fau ho Roma. ²Ara ifa ina hitieri no higioro no fureta nafa owanari Kurino a mamur lo Siria. ³Ata hiyo daŋ ta masik inohose hefie aborejin ino gala inohose hetigiorohini fureta inohosie.⁴Elaŋ Yosefu to bore gala no Nasarit inya ta Galilea ata hewat abore gala no Yudea no Bettelehem, nafa oyen hiyo hijo doŋe no Davide, nyo otu ifa inya tahaŋ iko to woyo no Davide. ⁵Owu ifa inya adia hetigiorohini iko Maria nafa esaŋa inya ojo owodi.⁶Nia nafa halarasa isia dia, awoŋ holoŋ hesiori lodole lohonye. ⁷Ata inya esiu hito oliawa lodole oŋieu, ata abubunak boŋo towan honye. Ata inya efiyak hito to hotwai ho togoli no etimatari hiyo hanyahanya, nyo obe ifa mai to hosie ta haji na hata monok.⁸Ta mai inya owon ifa ilamuk heyohok ilo kioro Ilafa amanya oriŋa kioro inohosie ta tari. ⁹Kwak, ata anjilo la Habu hidoŋ to hosie, ojo ohuo na Habu no opipiak ata elurok daŋ isia, ata isia baŋi bi no.¹⁰Ata anjilo hijo to hosie, “Ibaŋa abaŋ, nyo eyani naya sayye ino olibo ino eyani mune netok to hiyo daŋ. ¹¹Ena esiuni hetilahani ta hatai to bore gala no Davide! Ara inya Kristo Habu! ¹²Ara ina hituhuti nelesio iso ta hatai, erumu iso itai lodole lobubuna to boŋojin lo ofer to togoli hitimati na hanyahanya."¹³Kokwak owon ifa iluluŋ no oseŋer ile ido ile etihabuo Hollum ata hijo, ¹⁴“Hotohuo Hollum lia to hide, hotowana himwara ta fau to hiji ho hiyo ilo omuno inya.”¹⁵Awoŋ holoŋ nafa ofuye anjilohien tara hosie ahide ido, ata heyohok hiro to wati inohosie, “Efi Iyania a Bettelehem, anyar efo egonyu sihin nara eba nelehumak Habu hoteyen iyohoi.” ¹⁶Aruhari isia adia ata arumu Maria, Yosefu ojo hito, ofer to togoli imatit na hanyahanya.¹⁷Ifa egonyu isia ina, elimak isia to hiyo hiro daŋ inafa ojo hiyo to lodole lia. ¹⁸Eliliha Ilafa etiru daŋ to hiro inafa elimak heyohok isia daŋ. ¹⁹Ati arasa ifa Maria higigilo hiro inafa etiru iko inafa otunak inya ta taji honye. ²⁰Acohini heyohok, etahabuori ojo etihabuo Hollum to hiro inafa etiru iko niya inafa egonyu isia, iya nafa ero hiyo to hosie.²¹Nafa era far hitahotohunihi no holoŋ, nafa oŋoto inya, ata efurek inya Yesu, fure nafa esio anjilo holobe inya etiwodihini to hosehe.²²Nafa elaŋ holoŋitek ino hitilibo, iya ojo hifahi no Muse, eyani Yosefu iko Maria hito lia hosie lodole efahak ahide Haji Imojit no Hollum to Yerusalem hesiarari inya ta Habu. ²³Iya nafa egioro to hotwai ho hifahi na Habu; “Dure liawa loŋeuha ilo esiuni hesiara isia daŋ ta Habu.” ²⁴Afanu isia hisio hibulucita iya nafa ojo hiyo to hotwai ho hifahi na Habu, “Turet ilo wolo ohorik ilo lodicio ilo irigioho.”²⁵Ihuma riŋa, owon ifa lobo tuŋani to Yerusalem fure nohonye Simiona. Obis ifa tuŋani ile ojo esio wan te igiem. Etila ifa inya hitiliha no tajia ino hiyo ilo Israile. Ojo ifa Oyiri Olibo owon he inya. ²⁶Etuhutek ifa anjilo Olibo do honye ata hijo, obe iso inya oye holobe inya egonyu Habu Yesu Kristo.²⁷To nobo far otu ifa inya ahotwai Haji Imojit nyo eyani ifa Oyiri inya adia. Nafa eyani hesiok hito, Yesu hehumari to inya iya ojo imohit no hifahi. ²⁸Ata Simiona amojok inya ta has honye, etahuo ata hijo, ²⁹“Iyania isiara hegiamani lohoi hotopiahari bolioŋ, Habu iya ejo iye.³⁰Egonyu honyehite inanaŋ hetilahani lohoi, ³¹lafa etiorok iye to honyehite ino hiyo daŋ. ³²Ara iso inya calai letuhuta hilahode to halufak ojo iso ohuo lo hiyo ilohoi Israile.”³³Omune ifa monye iko hotonye hito ata hililiha to hiro inafa ero te inya. ³⁴Ata Simiona hijok isia ata hijo to Maria hotonye hito, “Itira na lanyar! Eyani iso hito lia hahuye iko diote no hiyo ilo Israile ariai, ojo hituhuti no hebuarari. ³⁵hijo anyar asalak higigilita ina tajia. Ocuk iso demi oholio nohoi hidofe.”³⁶Owuon nobo hekilani dia nara fure Anna. Ara ifa inya ŋani Fanuel to woyo no Aser. Emaruak ifa inya bi no. Amanya ifa isia he oliawa honye ŋasi hatarik tahalu ho hiyama nohosie ata oliawa honye yei. ³⁷Ata inya hira ihidak ŋasi tomwana hottohunik ha aŋwan. Odule ifa inya manya to kelesia etihabuo Hollum to hiya iko to mojo ta far iko harie. ³⁸Ta far nya, otu ifa inya to hosie ata hitira, esiara humo to Hollum. Ero inya to hiyo daŋ to hiram no hito to hitila nohosie etilohini no Yerusalem.³⁹Ifa esahak isia higiem hiro daŋ iya ojo hifahita ino Habu, ata isia acahari a Galilea abore gala nohosie, Nasarit. ⁴⁰Ifa obolo hito, owon iko golon, no wan, obolo ofioroho, owon ifa hamehini no Hollum to honye.⁴¹Olot ifa Maria iko Yosefu ŋasi daŋ a Yerusalem to hiyom no Laŋan. ⁴²Nafa era ŋasi inohonye tomon harik, ofuo ifa isia hiyom iya ara imohit nohosie. ⁴³Ifa atohu isia holoŋitek ino hiyom, ata isia acahari a haŋ. Ati arasa ifa Yesu ta halu to Yerusalem ojo Maria iko Yosefu obe oyen. ⁴⁴Egigilo ifa isia hijo owon mahu he iluluŋ nafa olot ikohose, olot ifa isia nobotie. Ata isia hitiara siaha inya to hiji ho woyo iko morot.⁴⁵Ifa enyai isia orumu inya, ata acahari a Yerusalem osiehari inya adia. ⁴⁶Ta halu ho holoŋitek hunik, ata isia arumu to hotwai ho kelesia, eletole to hiji he he hejufutak, etira to hosie ojo efifia isia. ⁴⁷Eliliha Ilafa etiru hitira nohonye ofioroho iko hitiraŋita inohonye.⁴⁸Ifa ewolo Mariai he Yosefu inya, ata isia hililiha. ata hotonye honye hijo to honye, “Hito, nyo lihum iye iyohoi ania, Itira, osiaha monyo hoi ikanaŋ iye bi no.” ⁴⁹Ata inya hijo to hosie, “Esiaha itai naya nyo? ebe itai eyen hijo anyar awuon naya ta haji ho Monye hanaŋ?” ⁵⁰Ati obe ifa isia oremik hiyen hiro ino ero inya.⁵¹Nia, ata inya acahari daŋ ikosie ahaŋ a Nasarit ata hitira to hosie. Otunak ifa hotonye honye hiro daŋ ta taji honye. ⁵²Ati obobolori ifa Yesu to hilefere, to wan ojo wahan no Hollum ofonihini to honye ho Hollum iko Hiyo.

Chapter 3

¹Ta ŋasi tomon ho miyet to hilohitok no Tiberio Kesari, ojo Pontio Pilato ara mamur lo Yudea, ara ifa Erode lo Galilea, halasi honye Pilipo ara etok ta ŋati ho ituria iko Trakonitis ojo Lasiana ara etok la Agilene, ²Ta ŋasi ino etok lo Fadirihien Anania Kaipas, otu Hiram no Hollum to Yoani, onyi Zakariai, to tin.³Oou ifa inya ta ŋaco bidaŋ ino owon ta hari ho Yordano. Etiyana batisimo no ebusak no hiyata anyar ohehini hiyata.⁴Iya egioro to Buk he Isaya hekilani. "Eliloŋo lobo tuŋani to tim ihuma ehuma hekoi na Habu, 'Ihuma hekoi no honye no obis.⁵Hetinuhak doŋiok daŋ iko mworari anyar etiri, ino logulo hetibisak, iko masik ino oru hatara atuluba. ⁶Watie ino hiyo daŋ eginyu hetilahu no Hollum.’’⁷Ata Yoani hijo te iluluŋ no hiyo Ilafa afanu adia hijo anyar ebatis Yoani isia. ’’Itai dure ilo hiyeri no munok! ŋai asar itai hijo anyar erwatik itai hijoria no otu?⁸Ati iŋarak haŋer ino osiru iko hibo no hiyata ibaŋa ojo to watie inahatai hijo, ’Era iyohoi monye dure ilo Abramo,’ Elimak naya ta hatai hijo oremik Hollum hitidiet dure ilo Abramo tara moru huna.⁹Owuana tolu aŋati ha hade ino yani. Yani no obe eŋarak haŋer ino olibo oŋutohini iso ta fau ata ebirohini to hima.’’¹⁰Ata odule iluluŋ hifia inya hijo,’’ hegiem iso ati iyohoi nyo?’’ ¹¹Etiraŋ inya hijo to hosie, ’’Owon lobo ho boŋojin arik, hesiara noboti to lia obe nobo to honye, owon lobo ho ŋiria isiara inya hegiama iya nia."¹²Afanu he heduduhak ho musuru hijo anyar erumu isia batisimo, ata isia hijo to honye, ’’Hetiyanani, hehum iso iyohoi nyo?’’ ¹³Ojo inya to hosie, ’’Ibaŋa odumu, ’’arobiaha ariai tara ino elimak hiyo iye heduduhu.’’¹⁴Ata ilak oseŋer hifi inya hijo,’’ŋa ati iyohoi? Hehum iso iyohoi nyo?’’ Etiraŋ isia,’’Ibaŋa odumu arobia tara lobo to golon, hidofe hetisiahak lobo to taler. Oremik idumuti inahatai ta hatai .’’¹⁵Ifa awak hiyo hiwolo Kristo awoŋ, ebunyuta ifa tajia inohosie to Yoani hijo hara mahu Kristo lia. ¹⁶Etiraŋ Yoani to hosie daŋ, ta hanaŋ, "Ebatiso naya itai to hifioŋ. Ati otu iso lobo lo obolo agalik naya lia abe naya aremik ahou hamuha inohonye. Out inya hision batiso tahatai to Oyiri lo Olibo iko to hima.¹⁷Owuon higilli no honye ta hani honye ne egiliari nohonye ata atubak ŋama to hide ibati. Ata ti inya asuahak hafuot to hima no obe odunya.¹⁸Etitto, Yoani sayye ina anyar to hiyo. ¹⁹Nafa etiru Yoani Erode haboloni hijo ayemu Erode oŋorwo ilasi honye Erodias, iko hiro ino oru ino ehum Erode. ²⁰Ata inya hinyak afonik hiro inia daŋ to hosie, ata inya esionok Yoani ta Babus.²¹Tanafa ifa ebatisori Yoani hiyo daŋ. Otu ifa Yesu daŋ ebatisori. Nafa ho omojo inya ata ido ŋa. ²²Ata Oyiri lo Olibo adou afau to honyi to wan iya wolo, ata hirori te ido awoŋ to honye hijo, ’’Era iye onyi hanaŋ ile amuno naya. Amuno naya iye bi no.’’²³Ata Yesu to wan, hitiara hitiyana, ara ifa ŋasi inohonye tomwana hunik. Ara ifa inya onyi Yosefo, ²⁴Onyi heli, onyi MAta nat, onyi Levi, onyi Melki, onyi Yonnai, onyi Yosefo.²⁵onyi Matathias, onyi Amos, onyi Nahum, onyi Esli, onyi Naggai, ²⁶onyi Maath, onyi Matathias, onyi Semein, onyi Josek, onyi Joda.²⁷onyi Juana, onyi Resa, onyi Serubabel, onyi Sheatiel, onyi Neri, ²⁸onyi Melchi, onyi Addi, onyi Kosam, onyi Elmadam, onyi Er, ²⁹onyi Joshua, Jorim, onyi Elieser, onyi Jorim, onyi Mathat, onyi Lefi.³⁰onyi Simion, onyi Judah, onyi Joseph, onyi Jonam, onyi Eliakim, ³¹onyi Melea, onyi Menna, onyi Matatha, onyi Nata, onyi David, ³²onyi Jesse, onyi Obed, onyi Boaz, onyi Salmon, onyi Nahshon.³³ara ifa Nashon onyi Amminadab, Aminadab onyi Admin, Admin onyi Arni, Arni onyi Hesron, Hesron onyi Perez,Peres onyi Yuda , ³⁴Ojo Yuda onyi Yokob, Yokobo onyi Isako, Isako onyi Abramo, Abramo onyi Tera, Tera onyi Nahor, Nahor ³⁵onyi Serug, Serug onyi Reu, Reu onyi Peleg, Peleg onyi Eber, Eber onyi Shela,³⁶Ara ifa Shela onyi Kainan, ara Kainan onyi Arphaxad, Arphasad onyi Shem, Shem onyi Noah, Noah onyi Lamek, Lamek ³⁷onyi Methusaleh, Methusela onyi Enock, Enok onyi Jared, Jared onyi Mahalel, Mahalel onyi Kainan, ³⁸Kainan onyi Enos, Enos onyi Seth, Seth onyi Adam, Adam onyi Hollum.

Chapter 4

¹Ata Yesu hifut he Oyiri lo Olibo ata acohini ta hari no Yordano, ata Oyiri eyari inya a tim ²To holoŋitek tomwana aŋwan, ata sitan hicem inya. To hucuŋi no holoŋitek niya, obe ifa inya anya inak hiro, ata inya wode.³Ata Sitan hijo to honye, "lera iye onyi Hollum, iloito moruo ina hata ra ŋiria." ⁴Ojo Yesu ata hitiraŋ inya hijo, "Obe tuŋani amanya te imune hamai."⁵Ata Sitan eyari inya a hide doŋe, ata etuhutek inya obie daŋ ina fau to holoŋ inya. ⁶Ata Sitan hijo to honye, "esio iso naŋ iye hilohitok iko hiniefita no obiehien huna, iko imanyiti ina fau daŋ. Aremik naŋ higiem hiram nia hijo esiarahini ifa saŋ ino ta hanaŋ anyar enefita naŋ, aremik naŋ hisio to tuŋani la awak naŋ. ⁷Leremik iye rigoŋo ta fau to hosiere hanaŋ ata iye hitihabwo naya, ara huna daŋ inohoi."⁸Ata Yesu hitiraŋ inya hijo, "Egioro hijo, Etihabwo iso iye Habu Hollum lohoi, ata iye higiama to honye hamai.'"⁹Ta halu ata Sitan eyari Yesu a Yerusalem ata ehumak inya to sihidi haji Imojit netok, ata hijo to honye, "Lera iye onyi Hollum, ibire wan nohoi afau teni. ¹⁰Egioro hijo, 'efahu iso Hollum anjilohien ilohonye anyar eriria iye.' ¹¹Enief iso isia iye ta has inohosie ibe iso iye eriafak hejek inohoi to moruo.'"¹²Ata Yesu hitiraŋ inya hijo, "baŋa ocem Hollum Habu lohoi.'" ¹³Ifa atohu Sitan cama Yesu, eno inya ade ata inya ebusak Yesu maan to holoŋ nobo.¹⁴Ata Yesu acahari a Galilea to golon no Oyiri Lolibo, ata sayejin inohonye esarik ta masik ino fau daŋ. ¹⁵Ata inya hitiara hitiyana to Sinagogi inohosie, ojo hiyo daŋ etihabuo inya.¹⁶Ifa far nobo awoŋ Yesu a Nasarita, bore gala nafa etibolori hiyo inya. Iya ara te imohiti nohonye, ojiŋak inya a Sinagog ta far na Sabato, Odioto inya ata hihien woŋwoŋ. ¹⁷Ata amoju buk no Isaya ata hiŋa hegieri, ata arumu ŋati no egioro hijo,¹⁸"Owuon Oyiri na Habu ta hanaŋ, nyo onyimu inya naya anyar ero naŋ sayye ino olibo to locaŋak. Efahu inya naya anyar elimak naya sayye no oremik ahek ilia efita, ojo enyahak haŋodok hotoriŋai, ata ahek ilia etigiama hiyo, ¹⁹Ata elimak hiŋa nolibori Habu."²⁰Ata inya hibibin higieri, ata enyahak to hegiemak ilo Sinagog, ata ahunyai ta fau. Oriŋa honyehite daŋ ino hiyo Ilafa to Sinagog to honye. ²¹Ata inya hitier hiro to hosie, "Ena otubai hiram no Hollum inaŋ to yohe hatai." ²²Hiyo ilafa bidaŋ teya ero libe no honye, ojo eliliha to hirorita ino osieru inafa afanu to hutok honye. Ata isia hifi, "obe ara onyi Yosefu ileŋ?"²³Ata Yesu hijo to hosie, "Dede elimak iso itai ofioroho huna tara hanaŋ, 'diktor, itilibo wan nohoi. Igiema ini daŋ to bore gala nahatai rori inafa etiru iyohoi hijo ehuma iye to Kapernauma.'" ²⁴Ata inya hijo, "Dede ajo naŋ ta hatai, obe hiyo eruk hekilani to doŋe hosie.²⁵Ati ajo naŋ ta hatai, dede owon ifa ŋoruo ihidahi ino obore te Israile to holoŋitek ino Elija, ifa ejo ido esiono, enya hai ŋasi hunik ho yafajin ile, ifa obolo hiŋa ta fau daŋ. ²⁶Obe ifa Elija efahahini to ihidahi daŋ, ati te ihidak nafa amanya to Sarefat to doŋe no Sidon. ²⁷Owuon hido hiyo ilo oŋwai ha talulu te Israile to holoŋitek ino Elisa hekilani, ati obe ifa etilibo lobo tara hosie daŋ arace Namana lo Siria."²⁸Efut ifa hiyo Ilafa owon to Sinagog hojore nafa etiru isia hiro inia. ²⁹Odioto isia ata epihori inya ade to doŋe hosie, Ata isia eyari inya amai nomunya to doŋe no oduhori isia hajik inohosie, hijo anyar isia esule inya te imunya. ³⁰Ata inya ahisari to hiji hosie ata inya eno anobo mai hamai.³¹Ata Yesu eno Kapernauma, to bore gala na Galilea. Ata inya hitiyana hiyo to holoŋ no Sabato. ³²Ata isia hililiha to hitiyana nohonye, nyo ero inya to golon.³³To Sinagog to holoŋ inya, owon ifa lobo tuŋani lo owon iko miniaŋa ata yio wuŋwuŋ, ³⁴" Ahi! Yesu lo Nasarit, hewak iye hihuma iyohoi jai? Itu iye etaturori iyohoi? Ayen naŋ iye ŋai! Era iye haliboni lo Hollum!"³⁵Ata Yesu eburahini miniaŋa hijo, "Okwai, tojiŋu tara honye!" Ifa ejo miniaŋa obuarak tuŋani lia ta fau to hiji hosie, ata ajiŋu tara honye obe eriafu inya. ³⁶Eliliha ifa hiyo bi no, ata isia adule hiro to wati inohosie ata hifia, "ŋari hiro hunaŋ? Eburahini tuŋani lia oyirihien ino ebwot to hilohitok ojo to golon, ata oyiri ajiŋu ade?" ³⁷Nia ata sayye no honye esarik to misihi inafa nia bidaŋ.³⁸Ata Yesu ebusak imojit inya ata eno a haŋ ho Simone. Teya oŋwai ifa homoni Simone ho nohon no wan nelefiriwa bi no, ata isia hifia Yesu anyar etilibo inya. ³⁹Oweta ifa Yesu to oger ata efuhai nohon ade, ata inya eno. Teya ata homoni Simone diote ata hifo to hosie ŋiria.⁴⁰Nafa aswori holoŋ, ata hiyo eyyani to Yesu hiyo daŋ ino oŋwai iko iŋweti ino olufa. Ojo Yesu ata atanyak has inohonye to hiyo ino oŋwai daŋ ata isia libe. ⁴¹Ata miniaŋa ajiŋu tara hiyo ariai, oyo hijo, "Era iye onyi Hollum!" ata Yesu eburahini miniaŋa man obe enyak hiro to hosie, hijo eyen isia hijo ara inya Masiya.⁴²Ifa to motie beren, ewan Yesu amai nolodua. Ata iluluŋ no hiyo afanu asiehini inya amai no owanari inya. Ecem isia hijo hotobiaŋa inya owu ade tara hosie. ⁴³Ati ojo inya to hosie hijo, "awak naya hitiyana sayye ino olibo ino obie no Hollum to borejin inak ino gala, ony hiram nafa nia efahini Hollum naya eni." ⁴⁴Nia, odule inya hitiyana to Sinagogi inafa owon ta fau ho Yudea.

Chapter 5

¹Iyania ifa ojo iluluŋ no hiyo okudak Yesu ata hitira hiram no Hollum, oweta ifa inya to oger ha hari netok na ara fure Genesaret. ²Egonyu inya togolisien arik to oko oger ha hari netok. Esuru ifa heririahak adde to togolisien inohosie ata hilila hiyafohita inohosie. ³Ata Yesu esurok to nobo togoli nafa ho Simone, ata hifi inya hotosulak adia a hotwaihari. Ata inya ahunyai ta fau ata hitiyana hiyo to hotwaiho togoli.⁴Ifa atohu inya hiro, ejo inya to Simone, "Iyari togoli a hiji ha hari ade no owudo ata iye ebirok higalita inohoi anyar erietu ham." ⁵Ata Simone hitiraŋ hijo, "Etok, egiema iyohoi bi no harie daŋ, obe erietu inak hiro, ati iya ejo iye, awu naya ebirok higalia nanaŋ ahifioŋ." ⁶Ifa egiem isia, ata isia erirehu iluluŋ naham, ata higalita inohosie fufuto. ⁷Ata isia hililoŋ oriahat ilohosie ta hani a togoli nobo anyar afanu hiluak isia. Ata isia afanu efutak togolisien niya, man etek togolisien adiori ahari.⁸Ati nafa ewolo Simone Peturu inya, ata inya rigoŋi to huŋuta to Yesu, hijo, “Ino teni tara hanaŋ, ara naya heyani, Habu." ⁹Eliliha ifa inya, ho liya Ilafa owon ikonye, ta ham inafa enefu isia ata eyari. ¹⁰Ara ifa isia Yakobo iko Yoani, onyirok ho Sebede, Ilafa ara oriahat ilo Simone. Ata Yesu hijo to Simone, "Idek he ebaŋ, nyo ta far te ina ahosiere era iso iye heririahani ho hiyo." ¹¹Nafa eyani isia togolisen oger, ebusak isia hiro daŋ ata isia ejufari Yesu.¹²Owuon Yesu ifa to bore gala nobo, ati dia, owon lobo tuŋani dia lo oŋwai ha talulu. Nafa egonyu inya Yesu, ata inya ahuyik to homom ho Yesu afau ata hilalia to honye hijo, "Ai! Habu, kuya ewak iye, hitilibo naya." ¹³Ata Yesu etibisak hani no honye ata hitir inya hijo, "Awak naŋ. Tolibe." Teya ojo talulu kuak ata ebusak inya.¹⁴Ata inya hitito tuŋani lia hijo hotobiaŋa inya elimak lobo tuŋani, ati elimak inya hijo, "Ino hikoi nohoi ata iye etuhutek wan no hoi ta fadiri anyar ebuluc inya iye, iya hifahita ino Muse hijo anyar ara hituhuti to hosie."¹⁵Ati esarik ifa igiem nohonye arasa ahosiere, ata iluluŋ no hiyo eduduhuni anyar afanu hitira hitiyana anyar etilibo iŋweti inohosie. ¹⁶Ati odule inya eno amai no odwa omojori.¹⁷Ifa to holoŋitek nyya etiyanari Yesu, owon ifa ilak Farisei iko hejufutak ho hifahita ile etole dia, Ilafa afanu ta masik inak a fau ha Galilea iko Yudea, ojo hido to bore gala no Yerusalem. owon ifa inya ho golon na Habu ne etilibori iŋweti.¹⁸Nia afanu ilak hiyo, ila akafita tuŋani loloŋura to biris, ata siaha hikoi ne eyari inya ahotwai haji anyar etiferik inya ta fau to hosiere ho Yesu. ¹⁹Obe isia oruma hei ne eyari inya a hotwai hijo obolo iluluŋ no hiyo, ata ati isia arek ahide ha haji. Ata isia eliliefu inya to hofi to biris tohonye to hiji ho hiyo to hosiere ho Yesu.²⁰Ifa ewolo inya hiruk nohosie, ata Yesu hijo. "Ila, ebusahini hiyata inohoi." ²¹Ati efia hejufutak ho hifahita he Farisei inia hijo, "ŋai lia eramitari fure no Hollum? ŋai lia ebusak hiyata, arace Hollum hamai?"²²AtaYesu hiyen higigilita inohosie ata hitiraŋ, "Nyo efia itai inia ta tajia hatai? ²³Nari ofiak, to hijo, 'Ebusahini hiyata inohoi iye? 'Tete, toloto' ²⁴Ati anyar eyen itai hijo owon onyi tuŋani ho golon ta fau to hebusak hiyata, ajo naŋ tohoi, 'Tete a hide, todumu biris nohoi, ino ahaji hoi.'"²⁵Teya odiote tuŋani lia a hide to hiji hosie ata adumu biris nohonye nafa ofirie inya, ata acahari ahaŋ honye le etihabuo Hollum. ²⁶Eliliha ifa hiyo bi daŋ ata isia hitihabuo Hollum. Efut isia he baŋi, ata hijo, "egonyu iyohoi hiro ino agalik enia."²⁷Ta halu ho hiro ino, eno Yesu Teya ata egonyu heduduhani ho musuru la ara fure no honye Lefi letole ta mai he eduduhari no musuru. Ata inya hijo to honye, "Ijufuni naya." ²⁸Niya ebusak Lefi hiro bidaŋ, odiote ata ejufari Yesu.²⁹Ata Lefi ehuhumak karama netok to Yesu ta haŋ honye, owon ifa he he duduhak ho musuru ile ariai dia, ojo ilak hiyo ile owon to terefeja ila adaha iko isia. ³⁰Ati eŋuŋunita Farisei he hejufutak ho hifahita to hejufutak hijo, "Jai edaha itai ojo hidofe emata he heduduhak ho musuru ojo hiyo he iyak?" ³¹Ata Yesu hitiraŋ isia, "Obe hiyo ile olibo osiaha diktor, ati hiyo ilo oŋwai osiaha. ³²Abe naya atu eliloŋori hiyo ile obis anyar eloito, ati attu naya eliloŋu heyak hotoyite."³³Ata isia hijo to Yesu, "Eya ifa hejufutak ilo Yoani hiya ojo omojo gagaga. Ojo hejufutak ilo Farisei ehuma daŋ ania. Ati adaha hejufutak ilohoi ojo amata." ³⁴Ojo Yesu tohosie, "oremik iso oriahat ilo hejufutak hiya holowon hayamani to hiji hosie? ³⁵Ati afanu iso holoŋi ino leyari hayamani to hiji hosie, ata ati isia hiya to holoŋi niya."³⁶Ata Yesu hijo hiro to hosie hitiriami hijo, "Obe tuŋani lo oritu boŋo nohonye letiŋ tara boŋo ŋejuk ata arifak to boŋo maruani. Egiem inya ania, eremik hirit boŋo nara ŋejuk.³⁷Obe tuŋani oremik eturak fino ŋejuk ahotwai rokwo maruani, legem inya ania, ata fino ŋejuk hirit rokwo nia, ata fino nia ejuhori, ata rokwo nia guasa. ³⁸Anyar ejuhohini fino ŋejuk a hotwai ho rokwo ŋejuk. ³⁹Obe tuŋani ta halu ho himat nohonye fino maruani, hiwak fino ŋejuk, ojo iso inyi hijo, 'Olibo maruani.'"

Chapter 6

¹To nobo holoŋ no Sabato, eno Yesu he hejufutak ilo honye a hotuai mana ilo ogigilari ŋama, hifufua Ata daha. ²Ata ti ilak Farisei hijo, "Jai ehuma itai higiemita ino obe hifahita awak to holoŋ no Sabato?"³Ata Yesu hitiraŋ isia hijo, "ebe itai ehien hiram no Davide nafa owodori inya, ata inya he hiyo Ilafa owon iko inya te egiem? ⁴Eno inya ahaji ho Hollum, ata eyari imune no hosiere ata hinya inak, ojo esio niya to hiyo Ilafa owon iko inya ata isia daŋ daha, nafa odua to fadirihien hadahari.'' ⁵Ata inya hijo to hosie,"ara onyi tuŋani ahabu lo Sabato.''⁶Ifa ta far to nobo no Sabato, ojiŋak Yesu to Sinagog ata hitiyana hiyo. owon ifa lobo tuŋani lo ogulo hani ne inyat. ⁷Ojo hegiorok he hejufutak ilo hifahita ho Farisei hiriria bi no, awak ifa isia hiwolo hijo hetilib iso tuŋani lobo to Sabato, anyar isi erumu hipali ne etisiahari inya. ⁸Ati oyen ifa inya higigilo no hosie ata hijo to tuŋani lia ogulo hani, "Tete ahide, towetai ini to hiji ho hiyo daŋ." Ati odiote tuŋani lia a hide, ata weta dia⁹Ata Yesu hijo to hosie, "Efi naya itai, haŋatak isio hifahi hegiamari hiro ino olibo, kuya our kuyga kuya ino oru holoŋ na sabato to, haluahari manya we hetiharari manya wale hetiharari inya? ¹⁰Owolo inya to hosie daŋ ata hijo to tuŋani, "Itibisak hani nohoi. Ata inya higiem iya elimak Yesu inya, Ata hani nohonye libe. ¹¹Ati ejoria ifa isia bi no to honye ata isia hiro ta wati ilohosie hijo erumu iso isi hipali nobo to honye jai.¹²Ifa far nobo to holoŋitek niya, eno Yesu a doŋe mojori. Odule inya harie daŋ mojo to Hollum. ¹³Ifa era far, eliloŋo inya hejufutak to honye, ata inya anyimu isia tomon harik, Ilafa efurek inya hijo efahat.¹⁴Fureta ino efahat ara lobo Simone (lafa efurek inya hijo Peturu) he halasi honye Anerea, Yakobo, Yoani, Filipo, Bartilimeyo, ¹⁵Metteyo, Tomaso, Yakobo onyi Alfeyo he Simone (Lafa eliloŋo hijo Silote), ¹⁶Yuda onyi Yakobo, he Yuda Iskariote lafa etiinyaŋai Yesu.¹⁷Ata Yesu arubuni to doŋe hosie afau iko isia ata weta to bur. owon ifa iluluŋ no obolo no hejefutak honye dia, ojo iluluŋ no hiyo to Yudea ho Yerusalem he to holoroŋ na hari no Taya iko Sidon. ¹⁸Afanu isia hitira inya anyar etilib isia te iŋweiti. Ojo hiyo ile etigiema oyirihen ino ebwot ata libe. ¹⁹Awak ifa hiyo daŋ hitir inya, nyo otu ifa duaran to wan honye ata hitilib isia daŋ.²⁰Ata inya riŋa to hejufutak ilohonye ata hijo, "ojok Hollum itai ile elocaŋ, nyo ara Lobie no Hollum na hatai! ²¹Ojok Hollum ata hiyo ile owodo iyania, nyo efoŋi iso itai! ajok Hollum itai hiyo ilo eyo Iyania; nyo ellohita iso itai.²²owu jaha eyalai hiyo itai, ojo efuhai isia itai oyo omoro eye ojo ebo furenohoi iya sitan, nyo to onyi tuŋani! ²³Itimune ejo hidofe etihabwo, nyo obolo iso hisiori nahatai te ido, nyo egiama ifa hohonyok hosie to hekilak ilo Hollum ania.²⁴Oru iso bi no ta hatai hasamak, hijo erumu iso itai mune nahatai ena. ²⁵Oru iso hido bi no ta hatai ile efoŋi ena, nyo efu iso itai wode ta halu. Oru iso ta hatai ile ellohita ena! Efwo iso itai yio ojo hidofe ejiriŋa ta halu.²⁶Oru iso ta hatai etahuo hiyo itai! Nyo ehuma ifa hohonyok hosie hekilak telerok ania.²⁷Ati ajo naŋ ta hatai ile etira, itimune miorok ilahatai, ojo hidofe ehuma na lanyar to hiyo ilo oliwari itai. ²⁸Itijak hiyo ile epit itai, itimoje hidofe to hiyo ile etigiema itai.²⁹To tuŋani la anaŋ iye hamahali ne inyat, isiara hidofe inya hamahali ne ihorroŋ. Odumu lobo tuŋani boŋo nowhan nohoi, isiara hidofe to honye no ŋolon. ³⁰Isiara to lobo tuŋani sihin ne efi inya, eyari lobo tuŋani sihin nohoi, baŋa enyak hifi inya heinyahak to hoi.³¹Iya ewak iye hiyo hehuma to hoi, ihuma to hosie daŋ ania. ³²Le emuno iye hiyo ilo omuno iye, herumu iso iye nyo tara hosie? Nyo omuno heyyak hiyo ilo lomuno isia. ³³Lehuma iye na lanyar to hiyo ile ehuma na lanyar ta hatai, herruma iso itai nyo tara hosie? Ehuma hidofe heyyak ania. ³⁴Leluahak iye hiro inohoi to hiyo ile eyen iye hamai hijo enyahak iso to hoi, herumu iso iye nyo tara hosie? Nyo oluha heyyak hiro to heyak, to hiro ina awak isia einyahu.³⁵Ati itimune miorok ilahatai ata itai hihuma isia na anyar. Ituluahak to hosie, ibaŋa egigilo heinyahu saŋ tara hosie, nyo obolo iso hisiorita inahatai. Era iso itai Onyirok ho lia obolo noo, nyo omehini inya to hiyo ilo obe ojo humo he hiyo ilo oru. ³⁶Itimehini iya omehini Monye hatai.³⁷Ibaŋa oŋot, hijo hotobiaŋa oŋotohini ta hatai. Ibaŋa etipal, hijo hotobiaŋa hiyo etipal itai. Ibusak hiyo hipalita inohosie, ata iso inohoi ebusahini.³⁸Isiara to hiyo, ata iso hiyo hisio to hoi. Hisiori to himorot no onyaru afau Ata atubahini man oloŋori- oremik ejuhori amuro hoi. Te icemit ne ecamari iye, ocamari iso hidofe hiyo iye.''³⁹Ata inya elimak isia hitigiri. "horemik tuŋani oŋodo edihori tuŋani lo oŋodo? Kuya le edihori, oremik isia daŋ ahuye ewudo, obe iso isia? ⁴⁰Obe heyiyanani obolo agalik hetiyanani honye, ati letiyyen inya, Ata hira iya hetiyanani lo honye.⁴¹Nyo eriŋa iye to hujuti letiŋ no owon to honyek ha halasi hoi, ejo iye ebe egigilu hita nia to honyek hoi? ⁴²Jai ejo iye ta halasi hoi, 'Halasik, he adumu naŋ hujiti nia to honyek hoi,'' ojo iye ebe ewolo hita nia to honyek hoi? iye hetiyahani! Todumu doo hita nia to honyek hoi, ata iye egonyu analanyar idumuni ati hujiti to honyek ho motte hoi.⁴³Obe yani no olibo eŋarak haŋer ino omura, obe yani no omura eŋarak haŋer ino olibo. ⁴⁴Nyo oremik yani daŋ aherini ta haŋer ino hosie. Obe itai eremik adeu ŋabolo tara ŋariai, obe hidofe itai edeu haŋer ino bule tara hukua.⁴⁵Tuŋani la lanyar, afanu ilibiti to taji honye ino olibo, ojo tuŋani lo loru afanu irutioho ta taji honye. Nyo ero hutuk hiro ino owon ta taji.⁴⁶Nyo le liloŋo itai naya, 'Habu, Habu', ejo itai ebo hihuma hiro ino elimak naŋ itai? ⁴⁷Hiyo daŋ ila afanu ta hanaŋ, ata hitira hiro inanaŋ egemari, elimak iso naŋ itai hijo ho ciala jai. ⁴⁸Owuon iya tuŋani lo oduhok haji, ata hibok fau no lowudo wir wir man eba to moruo ata aduhok haji ta mai no ogol. Ojo igura lotu ata hibul hiji, obe oremik hituhut haji no honye, obe loworei, nyo omijak haji esihohini na anyar.⁴⁹Tuŋani le letira hiro inanaŋ ojo obe eruk, owon iya tuŋani lo oduhok haji to hide ho huron obe lobok ahotue fau. Ojo igura ebuluni haji, ata haji eribori ko kwak ata run."

Chapter 7

¹Ifa ojo Yesu esahak hiro inafa awak inya elimak hiyo, ata inya ajiŋak a Kapernauma.²Owuon ifa lobo etok lo oseŋer lo Roma ho pit lohonye lo lomuno inya bi no. Ati oŋuai ifa pit lia man le emimohita la awak ye. ³Ifa ojo etok lia etiru sayye ino Yesu, ata inya efahak maruak ilo Yudei adia to Yesu, anyar lefi inya ha awoŋ etiluahu pit lohonye to ye. ⁴Ifa ejo isia afanu aŋati ho Yesu, ata isia tanna Yesu hijo, "Osiru tohoi haluahari etok lia, ⁵nyo omuno inya doŋe nohoi bi no, ata hidofe aduhok te iyohoi sinagog."⁶Ata Yesu eno ikosie a hosiere. Ati ifa eliaha inya to oger na haŋ inya, ata etok efahak motiarak hotojo to Yesu, "Habu, baŋa etigiem wan nohoi jia. Nyo obe naŋ asiru hijo anyar ejiŋak iye a haji hanaŋ. ⁷Obe hidofe osiru ta hanaŋ hawoŋ tohoi to wan hanaŋ, ati irara to hutuk to nohoi hijo ata inya libe, ojo pit lalaŋ ata libe. ⁸Ara naŋ tuŋani la awuon ta fau ho golon, ojo hidofe oseŋer ilalaŋ owon aŋolon hanaŋ. Ajo naŋ hijo to lobo, 'Ino', ata inya eno, ajo to lobo, 'Woŋ', ata inya awoŋ, ajo naŋ to pit, 'Igiama ina', ata inya higiem."⁹Ifa etiru Yesu hiro inia, ata inya hililiha to honye, ata fiala te iluluŋ nafa ejufuta inya ata hijo, "Ajo naŋ ta hatai, holobe naya arrumu lobo heruhoni lo obolo hiruk iya ile ta fau he Israile." ¹⁰Ata Ilafa efahak etok ha sayye acahari a haŋ ata arumu pit lia olibe.¹¹Ta halu ata Yesu eno abore gala nafa lara Nain, ojo hejufutak ilohonye ata efie iko inya ojo iluluŋ no hiyo. ¹²Ifa eliaha inya iko ikat no bore gala, ata inya hiboŋ ho hiyo akafari hayoni, ara ifa hayoni lia hito lobotie to hotonye honye (na lara ihidak) afanu iko iluluŋ no hiyo to hotwai bore gala. ¹³Ifa egunyu Yesu ihidak nia, ata inya amehini to tuŋani nia ata hijo to honye, "Baŋa oyoo". ¹⁴Ata inya botik ata hitan ikafit, ata hiyo Ilafa akafita ibala weta. Ojo inya Ata hijo, "Ila, ajo naŋ tohoi, tette." ¹⁵Ata hayoni lia diote a hide ata hiro. Ata Yesu hisio inya to hotonye.¹⁶Ata baŋi hifut to hiyo daŋ. Odule ifa isia hitihabuo Hollum, hijo, "Ebur hekilani etok to hiji hohoi." Ata hidofe isia hijo, " awoŋ Hollum oriŋari hiyo ilohonye." ¹⁷Ata sayye ino Yesu esarik afau ho Yudea he masikinafaaŋati daŋ.¹⁸Ifa ejo hejufutak ilo Yoani elimak inya hiro inia daŋ. Ata Yoani hiloloŋ hejufutak ilohonye ohorik. ¹⁹Ata efahak isia adia ta Habu hotojo, "hara iye lafa ojo otu iso, kuya annyar etila iyohoi lobo tuŋani hame?" ²⁰Ifa ejo isia afanu hiba aŋati ho Yesu, ata isia hijo, "Yoani Batista efahu iyohoi tohoi hijo, 'hera iye lafa ojo hiyo otu iso, anyar etila iyohoi lobo tuŋani hamai?'"²¹To holoŋ nya etilib ifa Yesu hiyo ino oŋwai ho iŋweti ojo idiehiti iko tara miniaŋa, ata inya hisio hiyo haŋodok ino oŋodo hotoriŋe. ²²Ata Yesu hitiraŋ isia hijo, "Lefie itai hekoi nahatai, ifeti ilimak Yoani hiro in inia etiru itai iko ino egunyu itai. Oriŋe haŋodok, oloton haŋurak, olibe hiyo ilo oŋwai ha talulu, etira hatuhok, owuaran hayok, elimahini sayye ino olibo to hiyo Ilafa awak luaha. ²³Tuŋani lo obe etiwet hiruk no honye ta hanaŋ to higiemita inanaŋ orum iso inya jaha."²⁴Ifa efie hejufutak ilo Yoani, ata Yesu hitiara hiro to iluluŋ hiro ino Yoani hijo, "Efuo ifa itai oriŋari nyo ecala ho waha? Oyami nia etadiŋo hujiti? ²⁵Ati efuo ifa itai oriŋari nyo? Tuŋani lia ecefita boŋojin ina olibo? Owolo, itai hiyo ile ecofo boŋojin ino olibo, amanya to hitidara amanya to lobie na habu. ²⁶Ati efuo ifa itai oriŋari nyo? Hekilani? Ee, ajo naŋ ta hatai, agalik ati hekilani.²⁷Inya ati lia lafa egioro hijo, 'Itiwolo efahak naŋ efahati lalaŋ a hosiere hatai, lo otu iso etibisak hekoi nahatai a hosiere hatai.' ²⁸Ajo naŋ ta hatai tara ilia esini to hiji ho ŋoruo, obe lobo agalik Yoani, ati tuŋani asai to lobie ho Hollum lara etok tara honye."²⁹(Ifa etiru hiyo hiro inia, iko hiyo heduduhak ho musuru, hijo obis Hollum, ara isia Ilafa oruma batisimo tara Yoani. ³⁰Ati ebo ifa Farisei he hejufutak ho hifahita ilo Yudei, obe ifa lorumu batisimo no Yoani, ebo isia ofioroho ino Hollum to wati hosie.³¹Ata Yesu hijo, "Hetirijik iso naŋ hiyo ino hilahaji ina ho nyo? ³²Ociala isia ho nyo? Ociala isia iya dure ile errumita to etinyaŋari, etole ata hililoŋo wati ino hosie hijo, ehuta iyohoi hatar ta hatai obe itai ecia. Edol fure no twari obe iyohoi itai eyio.'³³Nyo obe ifa Yoani Batista otu adahari imune hidofe obe otu amata ri fino, ati ejo itai, 'Owuon inya ho miniaŋa.' ³⁴Otu onyi tuŋani daha ojo hidofe amata, ejo itai hijo, 'Itiwolo, aŋaru he harumani lia, motte heduduhak ho musuru he heyyak!' ³⁵Ati oliew ofioroho to dure ilohonye daŋ."³⁶Eliloŋo ifa lobo lo Farisei Yesu anyar lotu daha iko inya ŋiria. Ifa ajiŋak Yesu a haji ha Farisei, ata inya ahunyai to terefeja Atadaha. ³⁷Ati owon nobo hito noŋoruo to bore gala nya na lara heyyani. Ifa etiru tuŋani nia hijo owon Yesu ta haji ha Farisei to terefeja, ata inya eyyani riaa ta jak no logol hiinyai nohonye no. ³⁸Ata rigoŋo to hosiere hejek ino Yesu ojo hidofe oyio bi no. Ata hifufus hejek ino Yesu to hidenya honye, ata inya hipot hejek ino Yesu to hofir, Ata hidofe hijujur hejek ata eyalak hejek ino Yesu to hiyali nia.³⁹Ata Farisei lafa elliloŋu Yesu a haŋ honye egonyu hiro inia Ata inya higigilo to wan nohonye hijo, "Lara ida tuŋani ile hekilani, noyen ida inya hijo nari hito noŋoruo nia letitiro inya nyo ara inya aheyyani." ⁴⁰Ata Yesu hitiraŋ inya hijo, "Simone, awuon naŋ he inak hiro ina awak naya elimak tohoi," ata inya hijo, "Ilimak hoi Hetiyanani!"⁴¹Ata Yesu hijo, "owuon ifa ohorosi ilak ohorik ilo lobo tuŋani. Owon lobotie ha arobia hisihai miyet, Ojo lobo ha arobiya tomwana miyet. ⁴²Ati obe hiyo liya owon ha arobiyaha ino odumari, ata monye horosi ebusak horosi nia daŋ ararik. Iyania, to hiji hosie, lari tara hosie iso lomuno inya bi no?" ⁴³Ata Simone hitiraŋ inya hijo, "Agil naŋ lafa ebusak hiyo ino emonya." Ata Yesu hijo to honye, "Iten iye na anyar."⁴⁴Ata Yesu fiala to hito noŋuruo inya ata hijo to Simone, "Towolo hito noŋoruo ina, ajiŋak naŋ ahaji hoi, obe iye esio naya hifioŋ hileta ino hejek, ati elila inya hejek inanaŋ to hidenya ino honye ata hidofe hifufus to hofir ino honye. ⁴⁵To otuni hanaŋ ahaji hoi, obe iye ejur naya, ati odulei tuŋani nia hijujura hejek inanaŋ.⁴⁶Obe iye eyalak hoo nanaŋ to hiyali, ati tuŋani ina eyol inya hejek inanaŋ to hiyali to no loŋwu girgir. ⁴⁷To hiro inia, ajo naŋ to hoi hijo hiyata ino tuŋani ina inafa emonya, ebusahini ata inya wuana ho mune bi no. Ati to tuŋani ne ebusahini inohonye kai, odicio iso mune nohonye."⁴⁸Ata inya hijo to tuŋani nia, "Ebusahini hiyata inohoi." ⁴⁹Ata hiyo Ilafa owon to terefeja hiŋuŋunuta to wati hijo, "ŋai lia oremik ahek hiyata?" ⁵⁰Ata Yesu hijo to tuŋani nia, "Etilahu hiruk nohoi iye. Ino bolioŋ."

Chapter 8

¹Iya nafa etiarari Yesu ellutari to doŋiok ino bore gala he missihi, etito ojo etiyana sayye ino olibo ino Obie no Hollum iko hejufutak ilo honye hullo tomon harik efie he inya. ²Owuon ifa ŋorwo inakinafaefuhai inya miniaŋa tara hosie he iŋweiti. Ara ifa nobo Mariai nara Madalina nafa efuhai hiyo miniaŋa hatarik tara honye ade. ³Ojo Juana, oŋorwo Kusa eittok lafa orriŋa habwore ne Erode, ojo Susanna, ho ŋorwo arria, inafaesio to hosie ibariti ino hosie.⁴Iyania, ifa leba iluluŋ no hiyo da mai nobotie, ho hiyo inafa afanu to honye ta massik ino daŋ. Ero inya to hosie hitigiria. ⁵"Ohu ifa lobo hayani ayari hinyiomo. Ifa layek inya hinyiomo, ohuyek ifa inak hinyiomo to hekoi, ojo hiyo ata hirie isia, ojo cieŋ ino hide ata esohu ahuru isia. ⁶Ohuyek ifa inak hinyiomo to morwari, ifa obolo isie ojo holoŋ ata attohe nyo obe ifa mai nohosie elik.⁷Arasa hinyiomo inak ahuyik to hiji ho hukwa, ata hukwa esuru daŋ ho ŋama ojo miyaŋ nya ata attohe isia. ⁸Ati ohuyek ifa hinyiomo ilamuk to huron ilo olibo ata eŋarak ŋama hisihai nobotie nala galik". Ifa esahak Yesu hiro hiro huna, ata etisidok hiram nohonye to hosie hijo, "Itira, lowuon intai ho yohe ino etira, isiara hetiru."⁹Niya ata hejufutak ilohonye hifi inya hijo hetuhutek hitigiri inia nyo. ¹⁰Ata Yesu hitiraŋ to hosie hijo, "Ewuon itai ho ofioroho no hiyyen hiro ino Obie no Hollum, ati etiyana iso hiyo iluluŋ to hitigirita, 'nyo oriŋa isia ojo isia obe oremik egonyu, ojo to riŋa obe oremik hiyen.'¹¹Iyania, ojo hitigirita huna hijo. Ara hinyiomoti Hiram no Hollum. ¹²Ara hinyiomo hullo ohuyik to hekoi isia hiyo hullo etiru Hiram no Hollum, ati kwak ata Sitan awoŋ akwarari ade Hiram no Hollum ta tajia hosie, hijo hotobiaŋa isia eruk ata hitilohini. ¹³Ojo ilia ohuyik to morwari ara hiyo ilo, etiru hiram, efotu hiram to mune, ojo inak hade obe tara hosie; eruk isia do kai, ojo lara ta far no cama ojo isia ata ahuye ade.¹⁴Ojo hinyiomo ilia ohuyik to hiji ho hukwa isia hiyo ile etiru Hiram no Hollum, ati lefie isia to hekoi tonohosie, ojo iwahiti, ibariti ho imuniti ino manya nia ta fau ata higor isia man obiaŋari isia oremik eŋarak inak haŋer ino ogol. ¹⁵Ojo hinyiomo ilia ohuyik to huron ina olibo ara hiyo hullo owon ho tajia ino obis ho ino olibo, etiru Hiram, ata hinief tid no oremik eyani dihan.¹⁶Iyania obe lobo oremik ediek hima ata emuhok to moti, kuya ata erutok aŋolon ho ŋeref. Ati ehumak iso inya to hide filili hijo anyar ilo ojiŋu ahotwai egonyu calai. ¹⁷Obe iso inak hiro eŋofohini obe oremik aleu, kuya hidofe ne emuho, no lobe iso oremik alew ata wuana te icala. ¹⁸Ihuma hitira nalanyar, nyo tuŋani loyita, ofonihini iso ariai, ojo tuŋani lo lobe oyita, odumuni iso tara honye daŋ ho inya eyik inya hijo ayita inya."¹⁹Ata hotonye iko ilasira Yesu afanu to honye, ati obe ifa isia onyiha to honye nyo emonya ifa hiyo. ²⁰Elimak ifa lobo tuŋani inya hijo "Oweta hotonyohoi he ilasira hoi ta bali, awak hiwolo iye." ²¹Ati ojo Yesu ata hitiriŋak to hosie hijo, "Ara hotonye hanaŋ ho ilasira hanaŋ hiyo ilo etira Hiram no Hollum, ata egiamari."²²Owuon ifa to holoŋitek niya ta nafa ohuye Yesu iko hejufutak ilohonye ajiŋahini to nobo togoli, ata hijo to hosie, "Efie do oko kal ho hari tololo." ata isia ebusari mai nya. ²³Atti nafa ayirok isia togoli ahotwai hari, ata Yesu ajiotori, ojo nobo oyami na hari nologol ata awoŋ to hosie etiara hifioŋ ebulari ahotwai ho togoli nia, owuana ifa isia to run.²⁴Niya afanu hejufutak ilo Yesu to honye ata hiticieŋ inya ahide, hijo "etok, etok, efie iyohoi ye!" Odioto inya ata hitiwet oyami ho hifoliaha no hifioŋ man owetari. ²⁵Ata inya hijo to hosie, "Tahu hiruk nahatai?" Ta baŋi nohosie ata isia hililiha bi no ero to wati inohosie, "ŋai ileŋ, lo oriemik hitiwet oyami ho hifioŋ, ata isia daŋ hiruk inya?"²⁶Ifa leba isia ta fau ho Gerasenes nafa to holoroŋ na Galilea. ²⁷Ifa lojo Yesu aliew abali, eboŋ ifa inya ho lobo tuŋani lo doŋe nya. Owon ifa tuŋani lia ho miniaŋa. Holobe ifa inya eciefok boŋojin man beren, obe hidofe amanya ta haŋ, ati amanya ifa inya te ilumioho.²⁸Ifa ewolo inya Yesu, oyyo inya bi no ata ahuyik wan ta fau to hosiere honye. eyorita ata hijo, "Awuon naŋ nyo ko hoi, Yesu, onyi Hollum le Hittok, ata na naŋ iye, baŋa etigiem naya, ²⁹"Efuhuta ifa Yesu oyiri ne ibot hebusak tuŋani lia, nyo eniefita ifa inya hinyahita aria. Kuya efit da hido inya to ririk ho bileta, eriria ida hido hiyo inya, arasa ŋafutori ojo miniaŋa ata eyari ahotwai tim.³⁰Nia ata Yesu hifi inya, "ŋai fure nohoi?" Ojo inya ata hitiraŋ, "iluluŋ no meniaŋa," nyo ajiŋak ifa miniaŋa to honye arria. ³¹Arasa ifa miniaŋa ŋadule tana Yesu hijo hotobiaŋa efuhak isia a hotwaiiwudo.³²Owuon ifa inak bata ha ino etidaha to doŋe. Niya ata miniaŋa niya tana Yesu hefuhak isia hijo ewak isi ta bata ha niya. Ata Yesu aŋata kisia heifie. ³³Afanu miniaŋa tara tuŋani ata ajiŋak ta bataha, ojo bataha ta mai ata efie a doŋe ata ebirok wati inohosie ta hari na hittok ata isia adiori.³⁴Ifa egonyu hiyo Ilafa eribita bata ha hiroinafaowon, enyior isia ofwo elimak to hiyo to bore gala he to ino owon to hotwaihaŋ. ³⁵Afanu hiyo Ilafa etiru oriŋari hiroinafaedoŋ, ata afanu to Yesu oruma tuŋani lafa ebusak miniaŋa. Eciofok boŋojin ojo hoo owon no lobis, le letole to hejek ino Yesu, ata isia baŋi.³⁶Ata hiyo Ilafa egonyu hiro inafa owon efie elimak ilamuk hijo olibe tuŋani lafa ottoŋita miniaŋa. ³⁷Awahan hiyo ilo Gerasenes ho onyihari hosie hifi Yesu he'no tara hosie. Abaŋi ifa isia ata inya ajiŋak to togoli, ata isia aciahari.³⁸Ata tuŋani lafa ebusak miniaŋa tana to Yesu hijo "awak naŋ eno iko hoi." Ojo Yesu ata efahak inya hijo, ³⁹"Acahari ahaŋ hoi, ihiena hiro daŋ ino olibo ino egiem Hollum to hoi.'' Eno tuŋani lia ahhei nohonye, ohu hiro to bore gala hiro daŋ arria ino egiem Hollum to honye.⁴⁰Ifa acohini Yesu, ata iluluŋ no hiyo ta mai efotu inya, nyo etila ifa isia daŋ inya. ⁴¹Niya, awoŋ lobo tuŋani lara fure nohonye Jairo, ara ifa inya etok lo Sinagog. Ohuyek ifa Jairo to hejek ino Yesu nyo awak ifa inya Yesu he'no ahaŋ honye. ⁴²Owuon ifa inya ho ŋani honye nobotie, nara ŋasi inohonye tomon harik, erwahita ifa inya bi no. To heno nohonye, efuduni ifa iluluŋ no hiyo to honye.⁴³Owon ifa nobo hito oŋorwo dia nafa odule hosehe nohonye pule man ŋasi tomon harik, esahak ifa inya arobia inohonye daŋ te ibwana, obe orumu libe tara lobo hosie. ⁴⁴Ata awoŋ okohorwoŋ no Yesu ata hitir hucuŋi no boŋo no Yesu, kwak ta mai nya ata pule nohonye weta.⁴⁵Ata Yesu hijo, "ŋai nia lotir naya?" Nafa orrisai isia, ojo Peturu ata hijo, "Etok, etufuda ilululŋ no hiyo iye." ⁴⁶Ata Yesu hijo, "Etir naya nobo tuŋani dede, ayen naŋ hijo ohu ida golon inya tara naya."⁴⁷Ifa egonyu hito oŋorwo hijo enyai inya henyak hiŋofita hiro inara egem inya, awoŋ daŋ nekikiro, ahuyek to hosiere ho Yesu, ata asalak to hosiere iko iluluŋ no hiyo daŋ, egiem inya hiro ino arrumuni inya lwaha nohonye kwak tara Yesu. ⁴⁸niya, ejo inya to honye, "Hito, etilibo hiruk nohoi iye. Ino to bolioŋ."⁴⁹Ojo inya harasa hiro, awoŋ lobo tuŋani ta haŋ he etok lo Sinagog, Ata hijo, "Oye ŋanni hoi, baŋa etigiema hetiyanani." ⁵⁰Ifa etiru Yesu, ata inya hitiraŋ inya, "Baŋa la baŋ. Iruho ania, ojo iso inya orumu hetilohini."⁵¹Ifa leba Yesu ta haŋ ho Jairo, obe ifa inya lawak lobo tuŋani hotojiŋak daŋ ho inya, Ata inya ebusak, Peturu, Yoani, Yakobo, ojo monye he hotonye ho hito. ⁵²Oyio ifa hiyo inafa owon ojo inak ata riha inya, ata ti inya hijo, "Ibaŋa loyo. Holobe inya oye, ati ofer inya bi." ⁵³Ati ellohitari ifa isia Yesu, to hiyyen nohosie hijo oye hito inya.⁵⁴Atati inya hitidet hito nia ta hani, ata hililoŋ hijo, “Hito, tette." ⁵⁵Ata oyiri nohonye, acohini ata diote ahide kwak. Ata Yesu elimak to hosie hesiara inya nobo daha. ⁵⁶Eliliha ifa haŋ hose, ati ojo ifa inya hotobiaŋa isia ogiofok lobo tuŋani hiro inia.

Chapter 9

¹Ata inya elliloŋu hejufutak tomon harik arabotie ata hisio to hosie hilohitok ho dwaran na agalihini miniaŋa ojo etilibori iŋweti. ²Ata Yesu efahak isia etiyanari hiyo obie no Hollum ojo hidofe etilibori haŋwak.³Elimak ifa inya to hosie hijo, "Baŋa eyari inak hiro a mai nya efuye itai, adahat, kullo, imune, arobia ho boŋojin arik. ⁴Itolojo ta haŋ nya etolojori itai man ebusahini itai mai nya.⁵Ituturok tuduha tara hejek inahatai te ilia ile ebo itai hatara. Ituturok tuduha tara hejek inahatai te ilia ile lebo itai hatara hituhuti to hosie lebusak itai doŋe inya." ⁶Ata isia efie to hiji ho misihi, ilimak saye ino olibo ojo isia daŋ etilibo hiyo ta masik ariai.⁷Iyania, etiru ifa Erode Mamur lo Tetraka hiro daŋ inafa owon, ata inya ŋuŋusia bi no, nyo ojo ilamuk hijo ebuhu Yoani Batista to ye, ⁸Ata ilak hijo aliew Elija, ojo ilak arasa hijo, "Enyak hekilak Ilafa ho beren ebuhu. ⁹Ejo Erode, “aŋutu ifa naŋ hoo no Yoani, ŋai hidofe lia enyak naŋ hititira hiro inohonye?” ata Erode siaha hikoi hijo awak inya egonyu Yesu.¹⁰Ifa acohini hejufutak ata isia elimak to Yesu hiro inafa egiem isia, ata inya eyari he inya isia abore gala no Bettesaida. ¹¹Ati ifa etiru iluluŋ no hiyo ata ejufari inya, ojo inya ata efotu isia ero to hosie hiro ino obie no Hollum, etilibo Ilafa lawak libe.¹²Ifa laswori holoŋ afanu hejufutak tomon harik hijo to honye, “Ifuhak iluluŋ nia amasik inohosie anyar lofwo arrumu ijotiti inohosie ho nobo daha, nyo ewuon iyohoi ini te icala.” ¹³Ati ojo inya to hosie, “Isiara to hosie inamuk hiro hatadahai.” Ojo isia ata hijo, "Ewoun iyohoi he imuniaha miet ojo ham arik ija.” Eremik mahu iso iyohoi einyaŋu ŋiria te iluluŋ nia daŋ. ¹⁴Ara ifa hiyo daŋ alif miet. Ata inya hijo to hejufutak ilohonye, “Isiara hiyo hotohunya ta fau, hotowuana iluluŋ ho tomwana miet hame.”¹⁵Ifa ehum hejufutak inia daŋ, ohitole hiyo daŋ ta fau. ¹⁶Ata inya adumu imuniaha miet ha ham arik liya ata hiwolo ahide ido ata hijok isia, ata hibubun isia ata hisio to hejufutak ilohonye hata harak te iluluŋ. ¹⁷Enya ifa isia man ofoŋi ata eduduhak inafa ofitini man enyak etufutak gufahien tomon harik.¹⁸To nobo far ifa, eno Yesu omojori hamai, owon ifa hejufutak ilohonye ata inya hifi isia hijo, “Hojo hiyo ŋai naya?” ¹⁹Ata isia hijo, “Iye Yoani Batista, ata ilak hijo iye Elija, ojo ilak Ata hijo iye lia lobo hekilani Ilafa ho beren enyak ebuhu.”²⁰Ata ati inya hijo to hosie “ati ojo itai naya ŋai?” ata Peturu hijo, “Iyye Kristo lo otu tara Hollum.” ²¹Ati esor Yesu isia hijo hotobiaŋa elimak lobo tuŋani, ata hijo, ²²“Orumu iso onyi Tuŋani hitigiema hiro ariai, ebo iso hiyo ilo hittaha, fadirihien he hegiorok inya, Ata attohe inya, ata ebuhu to holoŋ hitahunihi no holoŋ.²³Ata inya hijo daŋ to hosie, “awak lobo tuŋani ejufuni naya, isiara inya hotogwe wan nohonye. Hotolororoi Kuruce nohonye holoŋitek daŋ ata ejufari naya. ²⁴Awak lobo tuŋani hiciem hetulwahu manya nohonye etilitek iso inya. Ati letilitek manya nohonye to hiram nanaŋ, etuluahini iso inya. ²⁵Holibo ati inya jai to tuŋani arumu inya hiro daŋ huna ta fau, ati ata etilitek wan nohonye?²⁶Eloriri tuŋani naya he hiram nanaŋ, eloriri iso onyi Tuŋani inya lacohini iso inya to ohwo nohonye, ho ohwo no Monye he anjilohien ilo Olibo. ²⁷Ati elimak naŋ itai dede, owon ilak ilahatai ilo oweta ini, ilo obe oremik hiniŋ ye man egonyu obie no Hollum.”²⁸Ta halu ho holoŋitek hotohunik ta nafa erarari Yesu hiro niya, ata inya eyari daŋ iko inya Peturu, Yoani ojo Yakobo, ata eno a doŋe omojori. ²⁹Eloito ifa homom nohonye, ojo boŋojin inohonye obwor no opipiak.³⁰Ata ilak hiyo ohorik hidoŋ ile ero iko inya! Ara ifa isia Musa he Elija, ³¹oliehini ifa isia to kwatan. Ero ifa isia heno nohonye alieu to Yerusalem, ho hiram nolohu inya atubak to Yerusalem.³²Ojotori ifa Peturu bi no he Ilafa owon he inya. Ati nafa aceŋu isia, ata isia egonyu kwatan nohonye ojo hiyo ohorik oweta iko inya. ³³Ifa efie isia ade tara Yesu, ata Peturu hijo to honye, “Etok olibo te iyohoi ha awuanari ini ko hoi. Eduhok iso iyohoi ticio hunik, nobotie to hoi, nobotie to Musa ojo nobotie te Elija.” Obe ifa inya oyen hiro ino ero inya.³⁴Ta nafa harasa inya hiro huna, ata itiran awoŋ ata eburuhak isia; abaŋi ifa isia nafa eburuhak itiran isia. ³⁵Otu ifa hiram tara itiran no ojo, “Onyi hanaŋ Onyimoti ileŋ. Itira to honye.” ³⁶Ifa esaha hiro, ata Yesu wuana hamai. Odwari ifa isia hiro inia to holoŋitek niya obe elimak to lobo tuŋani hiro inafa egonyu isia.³⁷To motie to nohonye, ifa acohini isia to doŋe aŋolon, ata inya hiboŋ he iluluŋ no hiyo. ³⁸niya, ata lobo tuŋani hilulwo to hiji he iluluŋ hijo; “Hetiyanani, ata na naya iye, towolo onyi hanaŋ, ara inya hito lalaŋ lobotie jaa. ³⁹Ewolo iye, eniefita oyiri no oru inya, kwak man otuni ahabunak to hutuk honye. Obe ebusuta inya to holoŋi, ebusak inya to golon, ata eriafu inya no oru ebusak inya. ⁴⁰Ata na naya hejufutak ilohoi hefuhai ade tara honye, ati obe oremik.”⁴¹Ata Yesu hitiraŋ hijo, “Itai hullo obe huruk, hilahaji no hemumunak, hadulei iso naya manya ikatai man anu? Iyani onyi hoi lia ini.” ⁴²Ta nafa otuni hito, ata miniaŋa abwarak inya ta fau ata hefufudok inya no oru. Ata ti Yesu hiriŋ oyiri nafa nebot ata hitilibo oŋeye ata hisio inya to monye honye.⁴³Eliliha ifa isia bi no to duaran no Hollum. Ojo isia arasa daŋ hililiha to hiroinafa egiem inya ata inya hijo to hejufutak ilohonye, ⁴⁴“Isiara hiro inia daŋ hotojiŋak to yohe inahatai, nyo esiarahini iso onyi Tuŋani ta has ho hiyo.” ⁴⁵Ati obe ifa isia oyen hiro ino ero inya. Nyo eŋofo ifa tara hosie. Abaŋi ifa isia hifi inya hiro ino ero inya.⁴⁶niya ata isia arijahini to wati inohosie hijo ŋai iso ara etok to hiji hosie. ⁴⁷Nafa aheru Yesu higigilita ino tajia inohosie, ata inya adumu lobo iŋeyye, ata ehumak inya to oko ŋati nohonye, ⁴⁸Ata hijo to hosie, "Efotu lobo tuŋani iŋeye ile hitiŋ iya ina to fure nanaŋ, efotu iso inya naya, efotu lobo tuŋani naya, efotu iso inya lia efahu naya. Nyo tuŋani lara halu tara hatai daŋ ara iso inya etok ta hatai.”⁴⁹Ata Yoani hitiraŋ hijo, “Etok ewolo iyohoi lobo tuŋani efuhuta miniaŋa to fure nohoi, ata iyohoi hitiwet inya nyo obe inya ejufutani iko iyohoi.” ⁵⁰Ati ata Yesu hijo to honye, “Baŋa etiwet inya, nyo tuŋani lobe ebo itai ara lahatai.”⁵¹Nafa eliaha holoŋitek ino ohuye eyari inya eno ido, ata inya etiyitok homom nohonye a Yerusalem. ⁵²Ata inyaa efahak efahat ilohonye to hosiere honye, ofwoo isia ajiŋak to doŋe nobo no Samariai anyar efotu inya. ⁵³Ati ebo ifa hiyo efotu inya nyo awak ifa inya eno a Yersulaem.⁵⁴Ifa ewolo hejufutak ilohonye, Yoani iko Yakobo, ata isia hijo to honye, “Habu, ibe iye ewak iyohoi heliloŋo hima te ido hetihara isia?” ⁵⁵Ati oyito Yesu ata hiriŋ isia. ⁵⁶Ata isia efie a nobo doŋe.⁵⁷Nafa efie isia to hikoi nohosie ojo lobo tuŋani to honye, “Ejufari iso naya iye amai nya ehu iye.” ⁵⁸Ata Yesu hijo to honye, “Owuon obeyohi he iwudoho inohosie, ojo ceŋ ino hide owon ha hajik inohosie, ati obe onyi Tuŋani owon ha mai no oremik hetifierihini hoo nohonye. “⁵⁹Ata inya hijo to lobo tuŋani, “Ijufuni naya.” Ojo tuŋani lia to honye, “Habu ibusak do awu naŋ anuhak monye hanaŋ.” ⁶⁰Ati ata Yesu elimak inya, “Ibusak hayoni hotonuhak hayok ilohosie, ati ino ilimak ta masik daŋ obie no Hollum.”⁶¹Ata lobo tuŋani hijo, “Ejufari iso naya iye, Habu, ati isiara naya awu efonyini isia ino owon ta haŋ hohoi.” ⁶²Ata Yesu hijo, “Obe lobo ehumak hani nohonye to keibu ata hiwolo ahalu, obe inya osiru to obie no Hollum.”

Chapter 10

¹Ta halu ho hiro huna, ata Habu anyimu ilamuk tomwana hatarik ata efahak isia ohorik a hosiere honye amasik daŋ ino awak inya awuye. ²Ata hijo to hosie, “Odon mana, ati eduhuco hegiamak. Kokwak hitimoje ta Habu la mana, anyar efahak hegiamak ilohonye a mana odioŋori.³Ifeti hhei nahatai. Itiwolo, efahak naŋ itai iya huloho to hiji he ewuoho. ⁴Ibaŋa eyari inamuk arobia, kulo, hamuha, ejo itai ibe efony lobo to hhei.⁵5Ta masik ino ejiŋak itai hosiere Itijo, ⁶‘Hotowuana himwara ta haŋ ina,’ Owon tuŋani lo himwara dia, owon iso himwara to honye. Ojo lobe, ocohini iso ta hatai. ⁷Itudule ta haŋ nya daha, itimat hiro ino esio isie ta hatai, nyo awak hegiamani idumuti inohonye. Ibaŋa ofwo ta haji ade nobo.⁸Itinya hiro ino eba to hosiere hatai ta masik ino efuye itai, ⁹itilibo haŋwak ino owon dia. Ilimak to hosie hijo, 'Eliaha obie no Hollum ta hatai.'¹⁰Ati efie itai ajiŋak to nobo bore gala, ojo isia obe efotu itai, ifeti ahhei ata itai hijo, ¹¹‘Ara ida hido tuduha nahatai ediho ta hamuha ino hooi, etuturok iyohoi daŋ ta hatai! Anyar iyen hijo, eliaha obie no Hollum.' ¹²Iya ajo naŋ ta hatai hijo, ta far nya obolo iso ŋoto nahatai agalik no Sodoma ta far no ŋoto.¹³Oru iso ta hatai Korasin! Oru iso ta hatai Betasaida! Owon ifa hiro ino olibo ta Tiyre ho Sidona ta hatai, oyite ifa isia beren, ata ahunyai to siwali. ¹⁴Ati eyyak iso to Tiyre he Sidona ta far no ŋoto, ata run ta hatai. ¹⁵Itai Kapernauma, egigilo iso mahu itai hijo eba iso itai te ido? Obe, iso itai efwo ahima.¹⁶Lia le etira ta hatai, etira ta hanaŋ, ojo lia ebo itai, ebo naya, ojo lia ebo naya, ebo lia efahu naya.”¹⁷Ata liya tomwana hatarik harik acohini ho mune ata hijo, “Habu, origoŋo miniaŋa to hoi to fure nohoi.” ¹⁸Ata Yesu hijo to hosie, "Ariŋa ida naŋ Sitan lohuyu te ido iya hila. ¹⁹Itiwolo, esio naŋ ta hatai golon ne eriori itai munok, tosi, golon na agalik mioroni, obe iso nobo sihin eriafu itai. ²⁰Hotobiaŋa itai emuno hijo origoŋo oyirihien ta hatai, ati itimune bi no hijo egioro fureta inahatai te ido.”²¹Ta far nya, omuno ifa inya to Oyiri lo Olibo, ata hijo, “Etihabwo naya iye, Monye, Habu la fau he ido, nyo eŋofok iye hiro huna tara leferejok, ata isia alieu to hiyo ilo obe elefere, iya iŋeyaha. Ee Monye, isiara hotowuana iya ewak iye.”²²“Esio ifa Monye hanaŋ ta hanaŋ hiro, obe lobo tuŋani oyen onyi arace Monye, obe lobo tuŋani oyen Monye arace Onyi, ojo to tuŋani awak Onyi, etuhutek iso inya.”²³Ata inya hijo to hejufutak ilohonye kaikai, “Hotomune ilia egonyu hiro ino egonyu itai. ²⁴Ajo naya ta hatai, hijo emonya hekilak ilo awak egonyu hiro ino egonyu itai, ati obe isia oremik egonyu, awak hidofe hitira hiro ino etira itai, ojo isia obe oremik hitiru isia.”²⁵Odioto ifa lobo lo Yudea hetiyanani lo ifahita ata hicem Yesu hijo, “Hetiyanani, hehum iso naya nyo hijo anyar arrumu wuaran no osio fur?” ²⁶Ata Yesu hijo to honye, “hojo hifahita nyo? Ehiana iye isia jai?” ²⁷Ata inya hitiraŋ hijo, “Tomune Hollum Habu lohoi ta taji nohoi daŋ, to Oholio nohoi daŋ, to golon nohoi daŋ, ojo to higigilo nohoi daŋ, iko onyihari lohoi iya wan nohoi.” ²⁸Ata Yesu hijo to honye, “Etiraŋak iye no lobis. Igiama ino ojo iye Ata manya.”²⁹Ati awak ifa hetiyanani etibisak wan nohonye, ata hijo to Yesu, “ŋai ara Onyihari lalaŋ?” ³⁰Ata Yesu hitiraŋ hijo, “Owu ifa lobo tuŋani aŋolon to Yerusalem a Yerhe. Ata inya ohuyik to hiji ho hahalak Ilafa esohu ahoru hiro inohonye, ata Hilum inya, ata ebusak inya to hikoi ahayoni.³¹Ojo lobo fadiri owu to hikoi nya, ati ifa egonyu inya haŋwani, ata hilaŋ to nobo hikoi. ³²Ata lobo hegiamani lo kelesia awoŋ. Ifa egonyu inya, ata hilaŋ to nobo hei.³³Ati owu ifa lobo Samaritani hikoi nohonye, ata awoŋ amai nya nafa owuanari inya. Ifa ewolo inya omehini ifa inya to honye. Ata ehutok to honye, ata hififit horoŋon inohonye, epot, ata ejuhok hiyali ho balu to hosie. ³⁴Ata akafak inya ahide ho caŋ, ata eyani inya a hotwai kulub, ata ehuhumak inya. ³⁵To hitarihi na far nohonye, ata adumu arobiya inohonye arik ata hisio isia to tuŋani lafa oriŋa inya ata hijo, 'Iyari ho toriŋai inya, owon inak hiro ino esio iye to honye, attu iso naya adumak iye acohini naya.'³⁶Lari tuŋani ara onyihari lo tuŋani ohuyik to hahalak ilia ohunik?” ³⁷Ata hetiyanani hijo, “lara omehini to honye. “Ata Yesu hijo to honye, “Ino igiama ania.”³⁸niya, ofwo ifa isia hhei nohosie, ata ajiŋak anobo doŋe ojo nobo hito oŋorwo nara fure Marta hiŋa to hosie hikat nohonye to hosie. ³⁹Owuon ifa inya he inasi nara fure Mariai nafa etole to hicuŋi no hejek ino Yesu ne etira hiram nohonye.⁴⁰Ata ti Marta nafa egigiama awoŋ to Yesu ata hijo, “Habu, ebe ati iye ewolo inasi hanaŋ ebusak naya hehuma igiem hame, “Tojo to honye woŋ hotolwak naya.” ⁴¹Ata ti Habu hitiraŋ, ata hijo to honye, “Marta, Marta, helafuho iye hiro ariai, ⁴²Ati owon sihin nobotie nala galik. Anyimu Mariai no olibo to honye, nolobe iso eyari ade tara honye.”

Chapter 11

¹Nafa atuhu inya mojo to nobo mai, ata lobo hejufutani lohonye hijo, “Habu, itiyana iyohoi mojo anyar eyen iyohoi iya nafa etiyanari Yoani efahat ilo honye.”²ojo Yesu to hosie, “le mojo itai, itijo 'Monye, isiara fure nohoi hotolibe. Tojo obie nohoi awoŋ.³Isiara toohoi ena ŋiria nohooi ina to holoŋi. ⁴Ibusak hiyata inohoi iya ina ebusahini iyohoi hiyo ilo horosi ino hohoi. Heyari iyohoi to hisusuta.'”⁵Ata Yesu hijo to hosie, “Lari lia tara hatai owon iso ho mote, ata eno to honye ta harie, ''Ila tolwahak naya ilak imuniaha ohunik, ⁶Lia lobo motte hanaŋ eba bi Iyania ojo ilak hiro obe ile aremik naya hisio to honye.' ⁷Ojo lia to hotwai haji ata hitiraŋ hijo, ‘Baŋa etigiama naya, esiono ikat, ojo dure inanaŋ daŋ owuana ta masik iko iferiti. Abe naya aremik diote hesiarari imuniaha tohoi.' ⁸Ajo naŋ ta hatai, ojo ida hido inya abe inya adioto hesiarari to hoi. Iyania lera iye amotte honye, ati iyania anyar itai ewuanari horiri, hadule, odioto iso inya ata hisio to hoi imuniaha ariai man ino oremik to hoi.⁹Ajo naŋ daŋ ta hatai, ifia, ata iso hisio ta hatai, itufai, ejo iso itai erumu, ikukuŋo, ojo iso ikat aŋa ta hatai. ¹⁰To tuŋani elefia, esiarahini ojo to tuŋani eletufa orumu iso inya; ojo to tuŋani elekukuŋo aŋa iso ikat to honye.¹¹ŋai lia tara hatai lefi onyi honye monye imune, ojo monye ata hisio to honye morwo ta mai he imune. Kuya hami ata hisio munu? ¹²Kuya efia inya hateli, ata hisio to honye hito? ¹³Ta mai nia, era itai hegiamak ho hipalita anyar eyen hijo inari olibo esio to dure ina hatai, hara iso jai ino esio Monye hatai te ido Oyiri olibo to hulo efia inya?”¹⁴Ta halu, ata Yesu efuhai miniaŋa ade tara lobo tuŋani lafa obe ero. Nafa erwat miniaŋa ade ata tuŋani lafa odwa hiro. Eliliha ifa iluluŋ! ¹⁵Ati ata ilak hijo, “Hilohitok no Belsebul etok lo miniaŋa ne efuhari inya miniaŋa.”¹⁶Ecem ilak inya hijo ewak isie hitimijani to honye te ido.” ¹⁷Ati oyen Yesu higigilita inohosie ata hijo to hosie, “ahabwe daŋ nolobwanya to wan, oturo iso hame, ojo haji nolobwanya to hiji ohuye iso.¹⁸Ebwany Sitan wan nohonye hame, howeta iso obie nohonye jai. Ojo itai hijo efuhuta naya miniaŋa to hilohitok no Belsebul. ¹⁹Le efuhai naŋ miniaŋa to hilohitok no Belsebul, ta ŋai efuhita hejufutak ilahatai isia ade? Ara iso isia haŋotok ilahatai. ²⁰Ati efuhai naya miniaŋa to hafialai no Hollum, otu iso obie no Hollum ta hatai.²¹Owon lobo tuŋani logol he iremiti inohonye heririari haji no honye, otuba iso hiro inohonye dia, ²²Ati awoŋ lobo tuŋani ile ogol amire inya, tuŋani lia ogol eyari iriemiti tara tuŋani lie ojo orujori ibariti ino honye. ²³Lie lobe owon ikanaŋ ara amereni lalaŋ. Ojo obe otubahini ikanaŋ esarik iso.²⁴Le no oyiri no oru ade tara tuŋani, ojiŋe to masik ino lobe hifioŋ hetufari mai iwetit. obe orumu, ojo inya hijo, 'Awu naŋ iso acahari ahaji nara attuni naŋ.' ²⁵To hiba nohonye, orumu haji nya ofia ojo ehuhumahini nalanyar. ²⁶Niya, ata awoŋ iko inak oyirihien hatarik ino oru no agalik inya hamanyari dia. Ati to hucuŋi orun fa manya no tuŋani lia no agalik nafa to hitieri.”²⁷Nafa Esahak inya hiro nohonye, ata nobo hito oŋorwo hihaf hutuk nohonye ahide to hiji he iluluŋ ata hijo to honye, “Hotowuana jaha to hosehe nafa esiu iye ojo hinai nafa etidasu iye.” ²⁸Ata ati Yesu hijo “Hotowuana jaha to hosie ilia ile etiru hiro ino Hollum ata attunak.”²⁹Iya nafa ebibolori iluluŋ no hiyo man ariai, ata inya hitira hiro, “Hilahaji ina amurie hilahaji ina. Osiaha iheriti ati obe iso nobo ne esiarahini to hose arace ihierit no Yona. ³⁰Iya nafa arace Yona ahutuhuti to hilahaji ina.³¹Odioto iso Habu hito oŋorwo no Seba to ŋolon to ŋoto no hiram. Ata etisiahak hiyo hullo iyania nyo otu inya ta fau honye na alama hetirini ofioroho ino Habu Solomone. Elimak naya itai, owon lobo tuŋani ini lagalik Solomone.³²Oweta iso hiyo ilo Nineva to holoŋ no ŋoto ho hiram, ata etisiahak hiyo ilo ena, nyo ebusak ifa isia hiyata inohosie nafa etirini isia hitito no Yoani. Elimak naya itai owon lobo tuŋani ini lalagalik Yoani.³³Obe lobo tuŋani etuwulek hima to lomo honye Ata eŋofok ta mai noloriok ata emuhok to hotwai ho gufa, atati ahasak to filili anyar ilo ojiŋai, egonyu icala. ³⁴Ati ara honyek allomo to wan hoi. Olibe honyek no hoi, acala wan no hoi bi daŋ. Ati obe honyek hoi olibo, ata wan no hoi hufut he idumele. ³⁵Ihuma riŋa hijo hotobiaŋa calai nia owon to hotwai hatai ara idumele. ³⁶Owuana ania, efut wan nohoi daŋ ho calai obe lobo mai owon he idumele, ara iso wan nohoi iya lomo nia eticala iye.”³⁷Nafa atohu inya hiro, efia ifa lobo lo Farisei inya heno he inya ahaŋ honye adahari, ati Ata Yesu ajiŋe ahotwai ata afirie ta fau. ³⁸Ojo lo Farisei lia ata hililiha hijo adaha Yesu obe ellila has.³⁹Ata ati Habu hijo to honye, “Iyani ta hatai Farisei, ellila itai horwoŋitek ino kubayat he fedito ati ojo hotwajin inahatai efut he hiŋaru ojo run. ⁴⁰Hulo obe higigilita hulloŋ obe ara hayani ho horwoŋ oyieu hotwai? ⁴¹Isiara to locaŋak ino owon ta hatai, ojo hiro daŋ ta ati libe ta hatai.⁴²Ati oru iso ta hatai Farisei nyo esiara itai arobiya ina hatai huna tomon man to hoyiek ino mana, ejo itai eguwe ibisiti he mune no Hollum. Osiru hehumari no obis ojo emunori Hollum hotobiaŋa eguwe, ebe egiem hiro niya inak daŋ.⁴³Oru iso ta hatai Farisei, nyo emuno itai hitolojita ino hosiere to Sinagogi ho hifonya ta baŋi ta masik ino Suk. ⁴⁴Oru iso ta hatai, ewuon itai iya ilumioho ino obe hituhuta huna etirio hiyo obe ŋai oyen.”⁴⁵Ata lobo hetiyanani lo hifahita lo Yudei hitiraŋ inya hijo, “Hetiyanani, ejo iye omoro iyohoi daŋ.” ⁴⁶Ata Yesu hijo, “Oru iso ta hatai hejufutak ilo ifahita! Emiatak itai hiyo hiro ino ogol heyuhitai, ati ibe itai eremik hittir ta hafiala inahatai.⁴⁷Oru iso ta hatai, nyo iduhok itai ilumioho to hekilak, ati hohonyok ilahatai ifa ottohe isia. ⁴⁸Era itai a suti, te igiem no hohonyok ilahatai, nyo ottohe ifa isia hekilak, Ilafa eduhok itai ilumioho to hosie.⁴⁹To hiram to nia, ejo ofioroho ino Hollum, 'Efahak iso naŋ hekilani iko efahat to hosie ilo ofwo hitigiem ata atohe ilak ilohosie.’ ⁵⁰Ara iso hilahaji ina hatohok ho hekilak Ilafa ho beren to hitieri na fa, ojo hoto nohosie ehiana ekumohini to hosie. ⁵¹Teya hoto no Abel man to hoto no Sakariya, lafa otohok hiyo to hiji ha altari he ta haji imojit no odua. Ee, ajo naŋ ta hatai, ara hilahaji inaŋ hilahaji no otu weta ta far no ŋoto.⁵²Oru iso ta hatai hejufutak ilo hifahita ilo Yudei nyo adumu itai iŋanyit lo ofioroho; ebe itai ejiŋak to wati inahatai, ejo itai etihita ilia ilo ojiŋita.”⁵³Ta halu eno Yesu ade, ata egiorok ilo Farisei hitirija inya to hiro ariai, ⁵⁴Awak etilohu inya to hiroita inohonye.

Chapter 12

¹Tanafa otubai iluluŋ no hiyo alif nobotie, bi no man eririo hejek ino hosie, etiara inya hijo to hejufutak ilohonye to hitieri, “Ihuma riŋa bula ino Farisei, na ara hinyaba.²Ati obe iso nobo sihin eŋofa, nolobe iso oremik aliew, obe iso lobo sihin leŋofahini, obe egonyuni. ³Hiro ino ero itai te idumele etirini iso te icala, ojo hiro ino ohohoyik iye to yohe to hotwai haji, etiru iso hiyo to hide ha haji.⁴Ajo naya ta hatai motiarak hanaŋ, ibaŋa abaŋ ilo otohe wan, ojo ta halu enyei isia helenyak higiem inak hiro. ⁵Ati asar iso naya itai to tuŋani leremik itai baŋi, itibaŋa lia otohoi, owon ho golon he ebirohini iye to hima, ajo naŋ ta hatai, itibaŋa inya.⁶Obe ati kibosien miet etinyaŋari ta arobiyaha hulo kai? Obe ati lobo hidonye tara hosie oremik aguori to hosiere ho Hollum. ⁷Ehenuni hofir inia to hosi hatai. Baŋa abaŋ. Egalik itai kibosen ariai.⁸Ajo naŋ ta hatai, tuŋani loremik eruhok naya to hosiere ho hiyo, eruhok iso onyi Tuŋani inya to hosiere ha anjilohien ilo Hollum, ⁹ati lia orisa naya to hosiere ho hiyo arisa iso naya inya to hosiere ha anjilohien ilo Hollum. ¹⁰Tuŋani le ero hiro ino oru to onyi Tuŋani, ebusahini iso inya, ati to lia ero no oru to Oyiri Olibo, obe iso inya ebusahini.¹¹Eyani isia itai ahosiere ho Sinagogi, ta haŋotok, he te ettaha, ibaŋa elafuho hijo efie iso itai hiro jai to wati inahatai, kuya hijo iso itai jai, ¹²Etiyenik iso Oyiri lo Olibo hiro ino efwo itai hiro ta sa inya.”¹³Niya ejo lobo tuŋani to hiji he iluluŋ to honye, “Hetiyanani, ilimak ilasi hanaŋ hotobwany ika naŋ lorutat.” ¹⁴Ata Yesu hijo to honye, “Ileŋ, ŋai ojo ara naŋ haŋotoni he ohe la hatai?” ¹⁵Ata inya hijo to hosie daŋ, “Ihuma riŋa hotobiaŋa hiŋaru ojiŋak ta tajia inahatai. Nyo obe manya no tuŋani ara himuinya ne ibariti inohonye.”¹⁶Ata Yesu elimak to hosie hitiriamita hijo, “Odon ifa mana no lobo tuŋani hasamani bi no, ¹⁷Ata inya higigil to wan to no honye hijo, ‘Ehum iso naŋ jai nyo abe naŋ awuon ha mai na atunari ŋama?’ ¹⁸Ojo inya, ‘awu naŋ higiem tiji. Awu iso naŋ anitok ahafu ibatiha ina hanaŋ a fau ata hiinyak aduhok hatara ino hittaha, ajo naŋ Teya attunahini ŋama inanaŋ daŋ ha saŋ. ¹⁹Ajo iso naŋ to oholio nanaŋ, “Oholio, iwuon iye ho hiro iluluŋ ino otuna ŋasi ariai. Toyiria bolioŋ, tadahai, tamatai, tomune.”'²⁰Ati ojo Hollum to honye, 'Lobolit ileŋ, Awak oholio nohoi adumuni ade ta harie te ina. Hiro ino etunak iye, hara iso hiro inia ina ŋai?’ ²¹Ara iso nia iya tuŋani lotunak to wan to no honye ibariti ino obe ara ibariti to Hollum.“²²Ejo Yesu to hejufutak ilo honye, “Ajo naŋ ta hatai, ibaŋa elafuho manya nahatai he hiro ino efu itai daha he wati inahatai - hijo hara iso hiro ino eciefo itai nyo. ²³Agalik manya ŋiria, ojo wan agalik boŋojin.²⁴Itogil ohurrahi, huna obe oyek hinyomo obe odieŋu inak ŋama. Obe owon ho mugu ati etama Hollum isia. Elibo itai bi no egalik cieŋ! ²⁵ŋai lobo lahatai lo oremik afonik far no honye no wuaran! ²⁶Ati lobe itai eremik higiem ile hittiŋ no nyo elafuho itai to hiro ariai?²⁷Itogil furieni no yani ne elahaman, hobolo isia jai. Obe isia egiama, obe einyaŋa, ajo naŋ ta hatai ara hido Solomone ta amanyari honye daŋ obe ifa ecofo boŋojin iya inia. ²⁸Iya eticofo Hollum miyaŋ nya to hotwai ha mana, ina owon ena, ojo motie ebirohini ta mai no oswahari haranyanya, hiticef iso inya itai, Itai huloŋ odico huruk!²⁹Ibaŋa osiaha hiro ino efwo itai daha iko ino efuo itai himat, baŋa elafuho. ³⁰Osiaha hiyo ta fau daŋ hiro huna ojo Monye hatai oyen hijo ewak itai hiro huna.³¹Ati itisiahai obie no Hollum ojo iso hiro inia daŋ ofonihini ta hatai. ³²Ibaŋa ebaŋ, hiro hulo hitiŋi, nyo omuno Monye hatai hesiarari ta hatai obie.³³Itinyaŋak ibariti ina hatai ata itai hisio to locaŋak. Ihuhumak kulosien to wati hatai ino obe iso oremik gwuasa etunari ibariti ino ido ino obe oremik hiruat. ino obe hahalak afanu aŋati, ojo hido ino obe itoŋ oremik hituru. ³⁴Mai nowanari ibariti inohoi, owon iso taji nohoi dia.³⁵Ititodok boŋojin inahatai te itodit ahotuai, isiara lomohien ina hatai hotodule wulei, ³⁶Itiwuana iya hiyo ile etila etok lohosie, lacohini teya ho hiyama, ojo inya otu hikukuŋ ikat, anyar honye osony isia hiŋa ikat to honye.³⁷Hotomune hegiamak, hullo otu etok lohosie arumu oriŋa awoŋ inya. Dede elimak naŋ ta hatai hijo otodok iso inya boŋojin ino honye, ata elimak isia hotohunya ta fau, ata iso inya awoŋ hisio to hosie ŋiria hata dahai. ³⁸Otu etok ta tari te iriŋit hitarihi, kuya hidofe te iriŋit hitahunihi, otu arumu isia oriŋa, hotowuana jaha to hegiamak ilia.³⁹Oyen monye haji saa no otuni ohoho, no obe inya ebusak haji no honye esiahari ohoho dia. ⁴⁰Iririai hidofe itai, nyo obe itai eyen saa no otuni onyi tuŋani.“⁴¹Ojo Peturu, Habu, ero iye hitiriamita inia te iyohoi hame he to hiyo daŋ?" ⁴²Ata Habu hijo, “ŋai iso ati lia eruk ojo ara a heririani lo otu Habu lohonye hihaf ahide tara liya ile egiama he inya hesiara to hosie ŋiria nohosie ta far ta awahari hosie?” ⁴³Hotomune hegiemani lia, olodule higiama te etok man orumuni inya acohini etok. ⁴⁴Dede, elimak naŋ itai hijo ehumak iso inya inya daŋ a hosiere hosie.⁴⁵Ati ejo hegiemani lia ta taji honye, ‘Etiliŋa habu lalaŋ acohini no honye,’ ata hitiara baha hegiemak liawa he ŋorwo niya, hijo adaha, amata man oruma, ⁴⁶Otu iso habu lo hegiemani lia to nobo holoŋ ina emiŋari inya obe eriria, ojo to nobo sa no obiaŋari inya oyen, ata iso hiŋoŋot inya a ilo hitiŋi ata ahutak mai to honye he ilo obe eruk.⁴⁷Hegiamani lia, nafa eyen higiemita ina Habu, ojo to biaŋan hiriria kuya egiem to higiemita te ino honye, abaha iso te ibahiti iluluŋ. ⁴⁸Ati lia obe oyen, ata higiem hiro ino olibo, abaha iso te ibahiti te ino odico. Ile emiata hini iluluŋ to hosie, emieta iso ino awak hiyo tara honye. Ojo lia le esio hiyo igiem netok, awak iso hido isia netok tara honye.⁴⁹Atu naŋ ebirok hima ta fau, ajo naya hijo aswahahini mahu hafa beren. ⁵⁰Ati halawon naŋ ha batisimo ta hanaŋ iya awak naŋ hibatiso, ojo to hitaban ta hanaŋ man esahari.⁵¹Hegigilo itai hijo attu naya hisio himwara ta fau? Obe, elimak naŋ itai, eyyani naya bwanya. ⁵²Ena man ahosiere owon iso hibibwanya ta haji nobotie, man ena owon iso miyet ta haji, hiyo ohunik oliwari ohorik kuya ohorik oliwari hiyo ohunik. ⁵³Obwanya iso isia, oliwari monye ho hito, ojo hito oliwari ho monye, oliwari hotonye ha ŋani, ojo ŋani oliwari ho hotonye; oliwari homoni ho homoni.”⁵⁴Ero ifa Yesu te iluluŋ,” ejo itai ewolo itiran to aswori ho holoŋ, kokwak ijio itai 'awoŋ hai.' kuya ohu hai san. ⁵⁵Ojo egonyu itai oyami ohutuni takal ho ŋolon, ata itai hijo 'Eno holoŋ nohon ata hidoŋ. ⁵⁶Etimiyahak, eyen itai hahieru hiro ino edoŋ ta fau ojo te ido, jai ati ebe itai eremik hiloit hiro ina ena?⁵⁷Nyo ebe itai eŋotok hiro ino olibo ta hatai? ⁵⁸Ejo itai efwo iko hebalahani lohoi ahosiere ha haŋotoni, to hikoi, itibisak honye hiram nia, hotobiaŋa inya eyari iye ahosiere ho lokiko hijo hotobiaŋa ofuo ehumak iye a hotuai Babus. ⁵⁹Ajo naŋ ta hatai , ibe iso itai eremik afanu ade man edumari itai arobiya ilo eduhuco.”

Chapter 13

¹Ta far inya owon ifa ilak hiyo ilo elimak hiram no hiyo ila Galilea Ilafa eharrik Pilato hoto nohosie he hibulucuta ino hose. ²Etiraŋ Yesu ata hijo to hosie, “Egigilo itai hijo agalik hiyata ino Galilea liya ilak daŋ inya nia etigiama hiyo isia to hhei nia?” ³Obe, elimak naya itai, ati lobe itai eyito tara hiyata inahatai, eye iso itai daŋ inya.⁴Kuya hiyo liya tomon hohotohunik ilo Siloma Ilafa ohuyik haji ata atohe isia, egigilo itai hijo ara ifa aheyak ilo agalik hiyo ilo Yerusalem? ⁵Obe, ajo naŋ ta hatai le be itai ebusak hiyata, eye iso itai Iyania.”⁶Ata Yesu elimak to hosie hitigiri, “Owuon ifa lobo tuŋani iko ŋaboli neledulahini ta mana honye no Fino. Ojo inya ata awoŋ ŋariŋari hijo eŋarak bahati haŋer inohonye ati obe orumu inak. ⁷Ojo tuŋani lia to hegiemani ha mana honye, toriŋe, 'ŋasi hunik ino lalocie naŋ ariŋari hijo arumu iso daŋ haŋer, inak ati obe daŋ orumu oŋutok ta fau. Ebusak inya inya nyo hetihara fau?'⁸Etiraŋ hegiamani hijo 'ibusak ati hiŋa ile ajo iso naŋ arom oger ehumak tanyan to honye.' ⁹Leŋarak haŋer hiŋa inya otu, olibo, ojo lobe aŋutok naŋ ta fau.'”¹⁰Etiyana ifa Yesu ta Haji Imojit to nobo holoŋ no Sabato. ¹¹Owuon ifa nobo hito noŋoruo no owon oyiri no hiyokie ŋasi tomon hohotohunik, ekudura ifa inya daŋ obe oremik etibesak wan ahide.¹²Nafa egonyu Yesu inya, eliloŋ Yesu inya ata hijo, “hitonoŋorwo iye to hiyokie inohoi.” ¹³Atanyak inya has no honye to tuŋani nia, ata tuŋani inya teya etibisak wan honye ahide. Ata inya hitihabuo Hollum. ¹⁴Ati ejoria ifa etaha ilo haji Imojit inya, nyo etinyar Yesu to holoŋ no Sabato. Ata hijo to hiyo daŋ hijo, “Ara holoŋi ino egiamari ile, ifanu to holoŋitek niya hotobiaŋa ara to holoŋ no Sabato.”¹⁵Etiraŋ Habu to honye hijo, “Hetiyanak ho wati,” Obe lobo tara hatai ohek sigira he hiteŋ te eriata ri heno hata mat hifioŋ to holoŋ no Sabato? ¹⁶Ara hito ina to woyo na Abramo no efitak Sitan ŋasi tomon hohotohunik. Ati to honye ojo itai hotobiaŋa ohehini to holoŋ no Sabato?”¹⁷To hijo nohonye hiro niya daŋ, ata yiri daha liya daŋ Ilafa ebo hiro inohonye. Ojo iluluŋ no hiyo daŋ omuno hiro inafa olibo egiem inya.¹⁸Nia ejo Yesu, “Ara obie no Hollum iya nyo? Etirijik iso naya inya ho nyo? ¹⁹Ara inya iya hibieluti lo bule, no eyari lobo tuŋani amana ata edulak ta mana honye, Ata esuru ayani netok ojo cieŋ ino hide ata aduhok hajik inohosie ta sana inohonyi.”²⁰Enyak inya hijo, “Etirijik iso naya obie no Hollum ho nyo?” ²¹Ara iya ahabwok no eyari hito noŋoruo ata eharek iko hofuo no ocamahini hunik man owuduk.”²²Owu ifa Yesu loriŋari borejin gala he missihi ino owon to hikoi no Yerusalem ata hitiyana isia. ²³Ojo lobo toh onya, “Habu, hara hiyo ilo letihohini iso kai?” niya ejo inya to hose, ²⁴“Itihore hafuye to ikat lolotida, nyo eciem ilak ati obe oremik ajiŋai.²⁵Lodiote monye haji ata esionok ikat. Dia efuo itai weta ta bali ata itai hikukuho ikat hijo, “Habu, Habu, aŋawu iyohoi a hotwai, ati etiraŋ iso inya ta hatai.” hijo. "Abe naya ayen itai kuya efanu itai tar.' ²⁶Ata itai hijo, 'Edaha iyohoi, ojo emata to hosiere hoi, ojo iye etiyana to koi inohoi.’ ²⁷Ati etiraŋ iso inya, ‘Ajo naŋ ta hatai, abe naŋ ayen hijo efanu itai tai. Ifeti ade tara hanaŋ, itai daŋ hegiamak he iruti!’²⁸Owuon iso yoo ojo hirrita no hala legonyu itai Abramo, Isako, Yakobo ojo hekilak daŋ to lobie no Hollum, ojo itai ebirohini iso ade. ²⁹Afanu iso hiyo to hidoŋi hoholoŋ man toesut noholoŋ, oko ŋolon ojo hide ata yiri to terefeja no obie no Hollum, ³⁰Hitiyeni ina, ara iso tuŋani halu hosiere, ojo lo hosiere ara halu.”³¹Kai ta saa nya, afanu ilak Farisei ata hijo to honye, “ino tamanyai ina awak Erode attohe iye.” ³²Ojo Yesu, “Ino ilimak obeyok lia, ‘towolo efuhai naŋ miniaŋa ajo etilibo hiyo te haŋwak ena iko motie, ojo to hitahunihi no holoŋ eba iso naŋ to hucuŋi no igiem nanaŋ.' ³³To nobo hiram, anyar hadule ena iko motie ojo to holoŋ no ejufakdie, iya obe olibo hattohori hekilani tabali ho Yerusalem.³⁴Yerusalem, Yerusalem, ilo otohe hekilak ojo hidofe eruoŋ to moru ilo efahak hiyo ta hatai. Hara holoŋi jai ino lawak naŋ hatubihini dure ilahatai iya ina leduduhari hohoro kiyehi ino honye to huwa. Ati ebe itai ewak ania. ³⁵Toriŋai ebusahini haji nahatai. Ajo naŋ ta hatai, ebe iso itai egonyu naya man hijo itai, "hotowuana jaha to lia otu to fure na Habu.'”

Chapter 14

¹To nobo holoŋ no Sabato. Eno Yesu ahaji holobo etok lo Farisei adahari imune, ata isia ehutok oriŋari inya toktok. ²Ata lobo tuŋani lo oŋwai habalaco awoŋ to Yesu. ³Ata Yesu hifia hejufutak ilo hifahita ilo Yudei he Farisei hijo, "Obis iso hetinyarari to Sabato?"⁴Oduehini ifa isia liŋliŋ. Ata Yesu arihu tuŋani lia ata hitinyar inya, ata efahak inya ade. ⁵Atati inya hijo to hosie, “ŋai lia tara hatai lelum hito nohonye kuya hiteŋ to hiri to holong no Sabato obe awak epihu ade?” ⁶Ati obe isia eheder hitiraŋ hifi nia.⁷Nafa egonyu Yesu ilak hiyo ilafa eliloŋu hiyo anyimu hitologita ino etaha elimahini inya isia daŋ hiti gir ina, ⁸’’Le liloŋu lobo tuŋani itai to karama no hiyama, ibaŋa etole ta harajin ino hosiere, nyo kuya owon lobo leliloŋu hiyo lalagalik itai. ⁹Ati lawoŋ tuŋani lia daŋ, otu iso inya to wan nohonye monye karama eliloŋu itai daŋ, hijo tohoi, 'Isiara tuŋani lia mai nohoi,' Niya, owu iso inya hitole ta hara no fiahajok to iri.¹⁰Ati lelliloŋu inya iye ino itolojo ta mai nolofiak. Otu iso elliloŋu iye ata hijo, "Ila, tette woŋ a hosiere.' Eyyani is nia ohuo tohoi to hiji ho hiyo daŋ lia owon ikohoi dia to teremeja. ¹¹Nyo tuŋani daŋ lalahaf wan nohonye ofiala iso ojo etifiala lobo wan nohonye ahafa iso inya.’’¹²Ejo Yesu to tuŋani lafa leliloŋu inya, "Isiara iye ŋiria no iŋalio kuya no harie, baŋa leliloŋ motte hoi, hilasi hoi, kuya hilahaŋ hatai kuya onyihari lohoi, lalabara iya to hose ofuo elienyu eliloŋu iye.¹³Ati lewana iye ho karama, ililoŋu locaŋak, haŋurak, yokiojok, ojo haŋodok. ¹⁴Ata iso iye wuana ho jaha, nyo obe isia etidumak iye. Odumahini iso tohoi to hebuhu no habisak."¹⁵Nafa etiru lobo lohosie tara Ilafa etole ho Yesu to terefeja no ŋiria. Ata hijo, “Isiara jaha to lia ladaha iso imune to lobie no Hollum!” ¹⁶Ata Yesu hijo to honye, “otiorok ifa lobo tuŋani ŋiria netok ata eliloŋuhiyo ariai. ¹⁷Nafa olibe ŋiria, efahak inya hegiamani lohonyi heno helimak hiyo Ilafa elimak hijo, ‘Ifanu, nyo otubai hiro Iyania.’¹⁸Ata isia bidaŋ ta mai hitiara hilima hijo, 'Einyaŋu ifa naya mana ajo naŋ luŋa ahu oriŋari, hibe woti, ibusak naŋ.’ ¹⁹Ata lobotie hijo, ‘Einyaŋu iŋole naŋ ilak husuŋ haromok miet, ajo naŋ ahu hiciem isia, ila hibe woti.’ ²⁰Ata lobo tuŋani hijo, ‘heletek naŋ yama, abe naŋ luŋa aremik awoŋ.’²¹Ata hegiamani ŋacohari ata elimak etok lohonye hiro daŋ, ata etok lahaji lia hijoria, ata hijo to hegiamani, ‘kokuak ino ahikoi no bore na gala, Iyania lociaŋak, yokiajak, haŋodok he haŋurak.’ ²²Ata hegiamani hijo, etok, egiem naŋ daŋ inara ejo iye, ati ofitini nobo mai.’²³Ojo etok to hegiamani, ‘Ino atulubaha, iko amaŋatin, ililoŋu hiyo hafanu ahotuai, anyar efut haji hanaŋ. ²⁴Ajo naŋ tahatai, obe lobo tara Ilafa elimak naya eremik to hiniŋ ŋiria nanaŋ.'''²⁵Iyania, ofuo ifa iluluŋ no hiyo iko inya, ata inya yite ata hijo to hosie, ²⁶“Lawoŋ lobo tuŋani ta hanaŋ ojo inya obe oliwari monye honye, hotonye, noŋoruo, dure, ilasira he hanasira, ojo manya nohonye daŋ hidofe obe eremik hira aheyiyanani hanaŋ. ²⁷Lia lobe olorita Kuruce nohonye ata awoŋ ta halu hanaŋ obe eremik hira hejufutani hanaŋ.²⁸Lawak lobo tara hatai, duho haji nelesaga, obe ohunya ta fau ata hihien hinyaŋita hariŋari hiro ino oremik hetufutak haji? ²⁹Nyo letiarak inyafau na haji ata enyai hesohak, ile egonyu ilak igiem nya elohitari inya, ³⁰Ata hijo, ‘Etiara tuŋani lia duho na haji obe ati eremik esahak.’³¹Lari etok ohu oriomori fere ho lobo etok obe lohunya ta fau ata hihien hijo horemik iso oseŋer hisihai tomon ilohonye rem ho etok lolotu loremori ho inya ho oseŋer hullo hisihai tomon harik? ³²Lobe, halarasa hariomok liya alamarai, ata efahak herarani lohonye to hosiere herara hiro ino himwara. ³³Nia, lobe lobo lahatai ebusak hiro ino omuno inya, obe iso eremik hira hejufutani hanaŋ.³⁴Olibo balaŋ bino, ati lolite dwan nohonye, horemik iso duaran jai? ³⁵Obe osiru hegiamari to huron he hidofe ta tanyan ino efuro. Ebihiro iso ade. Lia loowon ho yohe hitirita, isiara inya hetiru.”

Chapter 15

¹Iyania ata heduduhak ho musuru daŋ iko ilak heyak afanu to Yesu etirari inya. ²Ata Farisei he hegiorok hiŋuŋunita to wati te ino hosie, hijo, “Elliloŋu tuŋani ileŋ heyak ata daha daŋ iko isia.”³Ata Yesu hiro hitigiri ina to hosie, hijo, ⁴“Lari tara hatai, iya owon ida inya ho kioro hisihi nobotie ata nobotie litai, obe iso lebusak tomwana hotoŋuan hohotoŋuan to tim, ata asiahari lia olita man orumuni lia? ⁵Iya arumu inya lia lafa lolita, olorok inya lia to loho ata mune.⁶Lojo inya eba ta haŋ honye, eliloŋu inya motiarak ojo onyihari honye daŋ arabotie, ejo to hosie, ‘Hetimune arumu naŋ ker lalaŋ lafa olita. ‘ ⁷Ajo naŋ ta hatai, Iyania obolo iso mune te ido to heyyani lobotie lo oyito to hiyata inohonye agalik hiyo tomwana hotoŋwan ho hotogwan ilo obe owak eruk.⁸Iya owon nobo hito noŋoruo ha arobiya tomon, ati lojo inya etilite lobotie, obe letuwulek lomo ata hifie haji, ata hisiek kai-kai man orumuni? ⁹Nafa arumu inya, ata hililoŋ motiarak honye, he Onyihari, Ata hijo, ‘Hetumunei ika naŋ, arumu naŋ rial lafa etilitek naŋ.’ ¹⁰Iyania, ajo naŋ ta hatai, owon mune to hosiere ha anjilohien ilo Hollum to heyyani lobotie oyito.”¹¹Ata Yesu hijo, “Owuon ifa lobo tuŋani ho onyirok ilohonye ohorik, ¹²Ata lia hittiŋ tara hosie hijo to monye, ‘Baba, isiara ta hanaŋ ibariti ina ara lorutat inanaŋ.’ Ata inya abuanyak ibariti ino honye to hosie.¹³Ta halu ho holoŋitek kai, eno hito lettiŋ iko ibariti inohonye daŋ adoŋe na lalama, dia ata inya hinyaŋa hiro ino oru ina amanyari asai. ¹⁴Nafa esok inya arobia inohonye daŋ, awoŋ hiŋa no loru a doŋe inya, ata inya hilociaŋ bi no.¹⁵Ata inya eno hisio wan nohonye egiemari adoŋe nya to lobo tuŋani, le efahak inya amana etamari bataha ino honye. ¹⁶Ata inya manya ta habohol ino moro ina adaha bataha nyo obe ifa lobo tuŋani esio inya nobo daha.¹⁷Nafa agilu onyi lia ata hijo, ‘hara hegiamak ta haŋ ho monye hanaŋ jai ila adaha ŋiria netok, ajo naya aye ho hiŋa! ¹⁸Awu naŋ ebusak mai ina ata naŋ eno to monye hanaŋ, awu iso naŋ hijo to honye, “Baba, eyyau naŋ to hosiere he ido, ojo to hosiere hoi. ¹⁹Abe naŋ asiru hira a onyi hoi; ati ihumak naya ahegiamani lohoi.‘“²⁰Nia, odiote loŋeye lia ata awoŋ man to monye. Nafa halalama inya, egonyu monye honye inya, ata amehini, ata hinyior efonyari ata hijur inya. ²¹Ata onyi hijo to monye, ‘Baba, eyyau naŋ to hosiere ho ido iko to hosiere hoi. Abe naŋ asiru a onyi hoi.‘²²Ojo monye to hegiamak ilohonye, ‘Iyani boŋojin ino olibo kwak iticofok to honye, ihumak bilet ta hafialai honye iko hamuha to hejek inohonye. ²³Iyani tauwo lo ofir isiahak to honye. Heti dahai karama nohonye. ²⁴Oye ifa onyi hanaŋ, atti iyania awuaru inya. Olita ifa inya, Iyania arrumuni inya.²⁵25Owuon ifa onyi honye ileŋ hittok ta mana. Ifa eliaha inya aŋati ha haŋ, etiru inya hififoho ojo caa. ²⁶Ata inya hililoŋ lobo hegiamani ata hifi hijo, howuon nyo. ²⁷Ata hegiamani hijo to honye, ‘Otu ida ilasi hoi ahaŋ inya nia, adumu monye hoi tawo lo ofir bi no ata esiahak to honye, nyo acohini inya a nalanyar.’²⁸Ejoria ifa ilasi lehitok, ata hibo eno ahotwai, ojo monye otu abali, atanari inya. ²⁹Ata ati onyi etok hitiraŋ to monye hijo, ‘toriŋai ŋasi huna lepitori naya to hoi, abe naya amiasa hifahita ino hoi, ejo iye ebe esio naya lobo oburuŋati lo hine hijo anyar abahak naya to karama motwarak hanaŋ, ³⁰Ati awoŋ onyi hoi, eramitari ibariti ino hoi to somon, ata iye esiahak to honye tawuo lo ofir.‘³¹Ojo monye to honye, ‘Onyi hanaŋ, adule naŋ ikohoi to holoŋi, ojo ina lara ina haŋ ara inohoi. ³²Ati osiru to hoi hehumahini karama ata mune, te ilasi hoi oye ifa Iyania ati awaru inya; olite ifa inya ojo Iyania arrumuni.‘“

Chapter 16

¹Elimak Yesu hejufutak ilo honye, “Owuon ifa lobo hasamani lo owon he hatunani, ata ifa hiyo etisiahak hijo eramitari ifa hatunani lia ibariti ino honye. ²Nia eliloŋ hasamani inya ata hijo to honye, 'hara nyo nia etiru naŋ te iye? Ihiana ibariti ino etoŋita iye, Iyania ebe iye enyak hira hatoŋitani.'³Ejo hatoŋitani to wan to nohonye hijo, ‘Hegiem iso mahu naŋ nyo, Iyania adumu etok igiem no tuna ade tara hanaŋ? Abe naŋ lawuon ho golon laromori, eloriri naya to himimojo. ⁴Ayen naŋ egiem iso naya nyo hijo etiwet etok naya te igiem to no tunai, eliloŋu iso hiyo naya ahaŋitek hosie.⁵‘’Ata hatoŋitani eliloŋu lobo lia owon horos no etok to honye, ata hifi, hawak etok la hanaŋ jai tohoi? ⁶‘’’Icemiti hisihi hotoŋwan ino hiyali, etiraŋ inya. ‘‘Ata etok hijo to honye, ‘todumu waraga nohoi, tohunye ta fau kuak, igiorok hatara hisihai tomwana aŋwan ho hotomwana miet. ⁷‘‘Ata hifi hitarihi, ‘ara inohoi jai? ‘hisihai nobotie ino hifitita ino geme, ‘etiraŋ inya. Ata inya hijo, ‘todumu waraga nohoi, igiorok hatara tomwana hotohunik.⁸‘’Ata etok elimak to hatoŋitani lo oru lia nyo egiem inya no oru. Oru dure ino fau ina bi no agalik, le egiama isia he hiyo ilohosie agalik durre ino calai. ⁹Elimak naya ta hatai, itiriehu motiarak hatai ta arobiyaha to koi ino oru, lolitai, anyar eliloŋu isia itai ta amanya no osio fur.¹⁰Lia le eniefita hiro ilo eduhucio na anyar, enief iso hidofe hiro ino obore, ojo tuŋani lo obe eniefita hiro hulo oduhucio, obe iso oremik hinief hiro ino hittaha. ¹¹Lobe iye egiamari arobiyaha ino oru to hikoi no olibo, ŋai iso oremik hisio to hoi ibariti ino olibo? ¹²Lobe iye egiamari arobiyaha ino lobo tuŋani na anyar, ŋai iso oremik hisio tohoi arobiyaha inohoi?¹³Obe lobo hegiemani oremik higiama te etaha ohorik, nyo oremik inya aliwari lobotie Ata mune lobotie, oremik inya higiama to lobotie hamai ata miasa to lobotie. Ettalik iye higiama to Hollum he te ibariti.”¹⁴Etiru Farisei Ilafa lara hamunok ha arobiya hiro daŋ, ata isia elohitari Yesu. ¹⁵Ata inya hijo to hosie, “Itilibo itai wati ina hatai to hosiere ho hiyo, ati oyen Hollum tajia inahatai. Hiro ino olibo to hosiere ho hiyo, oru to hosiere ho Hollum.¹⁶Arasa ifa hifahi he hekilak man otuni Yoani. Man to inya etiyanahini hiram no obie no Hollum, ojo hiyo awatie daŋ efudari to hhei nohosie to hikoi nya. ¹⁷Ati ofiak iso te ido he fau halitari agalik to higieri no hifahi hotolite.¹⁸Lopiaha lobo ho noŋoruo honye ata ayemu nobo hamai eyau inya hiyau no roto, ojo lia layamu noŋoru no lopiaha ho hito loliawa, eyau hiyau no roto.¹⁹Owuon ifa lobo tuŋani lara hasamani le lecefita boŋojin ino logol to hinyaŋa ata inya mune ibariti ino honye holoŋitek daŋ. ²⁰Owuon ifa lobo hemimoni lara fure Lasaru, lo owon he horroŋon to wan honye lo ofer te ikat na bali ha hasamani. ²¹Awak ifa inya hihuhuro ŋiria no lodou to teremeja ha hasamani - ojo ŋohe afanu hididala horroŋon ino honye.²²Nafa loye lolociaŋ lia, Ata anjilohien ahafari inya aŋati ha Abramo. Ata hasamani ye ata hiyo anuhak, ²³Ta mai nya ho hiyo ilo lobe leruk to Hollum, etaban ifa inya bi no, ata hihaf honyehite inohonye ata egonyu Abramo alamarai he Lasaru aŋati honye.²⁴Oyio inya bi no ata hijo, ‘Abramo Monye, tomehini naya, ifahu Lasaru, awoŋ helumok hafialai lo honye to hifioŋ hetiliha adief hanaŋ, awuon naŋ ta mai no lowulo bi no.’²⁵Ati ejo Abramo, ‘Hito, ihuma higigil tamanyai ta nafa hoi, erumu ifa iye hiro ino olibo, ojo Lasaru erumu hiro ino lepal. Ati Iyania elobia inya ejo iye ewuon ho diahai. ²⁶Ati, owon iwodu na lalat to hiji, hotobiaŋa hiyo lalaŋu tenni ta hatai, ejo itai ebe elaŋu to hoi.‘²⁷27Ata hasamani hijo, ‘ata na naŋ iye, Baba Abramo, ifahak inya ahaji ho monye hanaŋ. ²⁸Awuon naŋ he ilasira miet - anyar ohu inya hisor isia, tabaŋi hijo hotobiaŋa isia afanu amai no noru.’²⁹Ata Abramo hijo, ‘Owuon isia ho Musa he hekilak; isiara isia hetira. ³⁰Ata hasamani hitiraŋ, ‘Obe, baba Abramo, ati, lohu lobo tuŋani to hosie tara hayok, oremik iso isia yite.’ ³¹Ata Abramo hijo to honye, ‘Lobe isia etira to Musa he hekilak, obe isia eruk owu ida hido lobo tuŋani tara hayok.'''

Chapter 17

¹Ojo Yesu to hejufutak: ‘’saŋ ino eyyani hiyau tohinyo afanu, ati oru to honye lia lafanini iruti tara honye! ²Olibo to honye lefitahini moru to murut ata ebirok inya a hotwei hari netok, hijo hotobiaŋa inya esio lobo ile hitiŋ hitihadoŋo.³Iririe wati ina hatai. Leyau halasi hoi iriŋa inya, ojo loyite inya, ebusak inya. ⁴Leyau inya to hoi hinyahita hatarik, ata acohini to hoi hinyahita hatarik, hijo, 'ayite naya ebusak, inya!⁵“Ata efahat hijo ta Habu,’’tofonik huruk nohoi.’’ ⁶Ojo Habu,’’Lewuon ida itai ho huruk lo lodicio iya hinyomoti letiŋ, ne eremik itai hijo to yani torutuni ade, ata iye edulahini ta hari netok, ojo inya ata hifaha itai.⁷Lari tara hatai, owon iko hegiamani lo oromo kuya eriria kioro, oremik hijo to honye lawoŋ inya ta mana, ’Woŋ kokwak tohunyei ta fau tadahai.’ ⁸Obe iso inya ojo to honye, ’Ituhumak ta hanaŋ ilak hiro adahat, ojo otodok itodit to boŋojin inohoi, igiamai ta hanaŋ man attohu naŋ daha he mata. Tahalu edaha iso iye ojo emata.⁹Obe inya esio humo to hegiemani nyo egiem ifa inya hiro ino elimahini to honye, Obe ara ania? ¹⁰Daŋ, lojo iye egiem hiro ino elimahini, ejo iye, 'Ebe iyohoi era hegiamak ila anyar. Egiem iyohoi inafa elimahini te iyohoi.'''¹¹Nafa eno inya Yerusalem, owu ifa inya tolohori no Samariya he Galilea. ¹²Ifa ajiŋak inya a haŋ nobo, dia ata inya hiiboŋ ho hiyo tomon ilo talulu. Oweta isia alamarai tara honye ¹³Ata isia hikaf hiro, nohosie a hide hijo, “Yesu, etok tomehini iyohoi.’’¹⁴Ifa ewolo inya isia, ojo inya to hosie, ’’Ifeti itihutek wati inahatai ta fadirihien.’’ Ifa efie isia ade, ta isia libe. ¹⁵Ifa ewolo lobo lohosie hijo alibe inya, acohini inya ahalu, eyoro wuoŋ wuoŋ etihabwo Hollum. ¹⁶Ohiyik inya leeruŋo to fau to hejek ho Yesu, esiara to honye humo. Ara ifa inya lo Samaria.¹⁷Ata Yesu hijo,’’Obe ifa tomon olibe? Tahu ati hotoŋwan? ¹⁸Obe ifa ilak ilo ociohini etihabwori Hollum, aracie hata mononi jai?" ¹⁹Ojo inya to honye, “Tetei, ino. Etilibo huruk nohoi iye.²⁰“Efi Farisei inya hijo anu iso otu lobie no Hollum, etiraŋ Yesu isia hijo. “Obe obie no Hollum ara nobo sihin ina eremik egonyuni. Obe isia oremik hijo, ²¹‘Toriŋai eni! Inohoi ‘Kuya, ‘Toriŋei a dede!’ Nyo owon obie no Hollum to hiji hatai.’’²²Ojo Yesu to hejufutak “Afanu iso holoŋi ojo itai ewak hiwolo holoŋitek ino onyi Tuŋani, ati ebe iso itai egonyu inya. ²³Ojo iso isia ta hatai, ‘Itiwolo, ini! Itiwolo, adia! ‘Ati ibaŋa onyor tahalu hosie. ²⁴Iya emedek hila man onit ido ŋati nobotie iko ŋati nobotie ne ido, owuon iso onyi Tuŋani ta far honye.²⁵Ati to hosiere anyar lorumu inya hitigiemita aria ojo hidofe anyar ebo hilahaji ina inya. ²⁶Iya nafa owuanari to holoŋitek ino Noah, egiema iso hiyo hiro to onyi Tuŋani to holoŋitek inohonye. ²⁷Adaha isia, amata isia, ayama isia, ojo hidofe esio isia to hiyama man ta far nya ojiŋahini Noah a hotwei ho togoli-ojo igura Ata awoŋ attohe isia daŋ.'²⁸Iya nafa owanari to holoŋitek inafa ho Lot, adaha isia, amata, einyaŋa, etiinyaŋai, edula ojo isia oduho. ²⁹Ati ta far to nya ta nafa ohuye Loto to Sodoma, odu hima he moru ino owulo a hima te ido iya asa hai ata atohoi isia daŋ.³⁰Ta halu iya inia owon iso far no oliew onyi Tuŋani. ³¹Ta far inya, ibaŋa ebusak lia owon to hide haji awoŋ afau hiyo yari hiro ino honye ta haji. Ibaŋa ebusak lia owon ta mana hotociohini.³²Itigil oŋorwo loto. ³³Lawak lobo etiluahu wuaran no honye etilitek iso, ati lia etilitek wuaran no honye etiluahini iso.³⁴Elimak naya itai hijo, ta tari to inya owon iso hiyo ohorik te ijotit nobotie. Eyari iso nobotie, ojo nobotie arasa. ³⁵Eria iso ŋorwo arik. Eyari iso nobotie, ojo nobotie arasa.'' ³⁶Owuon iso arik ta mana, eyari iso nobotie, ojo nobotie arasa.³⁷Ata isia hifi inya, "Tahu, Habu?" ata inya hijo to hosie, "Ta mai no owuanari wan, otuba iso taruha ta mai inya.'

Chapter 18

¹Ata inya hiro to hitiriamita to hosie to hiram no mojo, hijo hotobiaŋa isia oŋuŋusia, ²Ata inya hijo, "Owuon ifa lobo haŋotoni to bore gala nobo lo obe eruk to Hollum ojo hidofe obe abaŋ hiyo.³Owuon ifa nobo ihidak no ŋorwo to bore gala inya, no odule lotton to honye, ‘Helwak naya tara tuŋani lo orosok naya hipalita.‘ ⁴Obe ifa inya awak hilwak inya, ati ta halu, ata inya hijo to wan to nohonye, 'Abe ida hido naya eruk to Hollum abe hidofe abaŋ hiyo, ⁵ati odule ihidak ina hitigiama naya bi no, aluak iso naŋ inya to okhe bolioŋ, hijo hotobiaŋa inya etigiem naya to loton nohonye ta hanaŋ holoŋitek daŋ.'''⁶Ata Habu hijo, "Itira to haŋotoni lo oru. ⁷Obe iso Hollum eyyani ŋoto to onyimot ilohonye ile oyio to honye ta far he ta harie? Odule iso mahu inya hiliŋa to hosie? ⁸Ajo naŋ ta hatai hijo eyyani iso inya ŋoto no obis to hosie kokwak. Ati lojo onyi Tuŋani lotu, hotu iso inya arumu huruk ta fau?“⁹Ata inya hinyak hiro hitiriami ina te ilak ile etahuo wati hijo ebis isia ojo hidofe omiana ilak hiyo, ¹⁰“Efie ifa liawa ohorik omojori a kelesia, ara ifa lobotie la Farisei ojo lobotie ara heduduhani ho mosuru.¹¹Odioto la Farisei ata mojo to hiro ino wan nohonye, ‘Hollum, ajo naŋ to hoi humo hijo abe naŋ lara iya ilak hiyo ila ara hahalak, hiyo ilo obe obis, hasomok, iya heduduhak ho musuru ilia. ¹²Eya naŋ hinyahita arik te isabit daŋ. Esiara naŋ hisiorita daŋ ino hiro ina arrumu naŋ.‘¹³Ati oweta heduduhani omusuru ta alamarai lo obe awak hikaf honyehite ino honye ido Ata hillum suhe nohonye hijo, ‘Hollum, tomehini ta hanaŋ heyyani.‘ ¹⁴Ajo naŋ to hoi, eno hallaŋ lia ahaŋ honye lo olibo hiram no honye agalik lafa lobotie, nyo tuŋani la ahafita wan nohonye einyaha iso, ojo tuŋani le enyak wan nohonye ahafa iso inya.“¹⁵Eyyani ifa hiyo to honye iŋeyyaha, hijo anyar honye otir inya isia, ati ifa ewolo hetiyenak isia, ata hiriŋ isia. ¹⁶Ata Yesu eliloŋu isia to honye, hijo, “Ibusak dure hafanu ta hanaŋ, hotobiaŋa itai eyyimo isia. Nyo ara lobie no Hollum nohosie. ¹⁷Dede ajo naŋ ta hatai, hijo lobe lobo efotu lobie no Hollum iya hito obe iso ojiŋak ade.”¹⁸Efi lobo etok inya, hijo, “Hetiyanani lo obis, nyo iso egiem naŋ anyar arrumu naya wuaran no odule? “ ¹⁹Ejo Yesu to honye, “Hijo jiai lelliloŋ iye naya hijo lo olibo? Obe lobo tuŋai lo obis, ati Hollum hame. ²⁰Eyen iye hifahita - baŋa ara ahasomoni, baŋa ottohe, baŋa lahahala, baŋa ara loteller, ta baŋa monyohoi he hotonyohoi.” ²¹Ojo etok lia, “Hiro ino bidaŋ eruk naŋ man halara naŋ la nyarhalu.”²²Ifa etiru Yesu daŋ ania, Ata inya to honye, "Owuon nobo sihin ne ebuha to hoi. Itiinyaŋak ibariti inohoi daŋ Ata iye aharak to lociaŋak, anyar honye erumu iye ibariti te ido, Ata ti iye awoŋ hujufuta naya.'' ²³Ifa etiru hasamani hiro inia Ata inya hijoria bi no, nyo asam ifa inya bi no.²⁴Ifa ewolo Yesu inya ejoria bi no Ata hijo to honye, "Ogol iso to hiyo ila asam hajiŋahini to obie no Hollum! ²⁵Ati eyyak iso to konheni hajiŋari te itulit ne irifit, agalik tuŋani la asam hajiŋari obie no Hollum.''²⁶Ata Ilafa etira hijo, “Ŋai ati oremik etilohini?” ²⁷Etiraŋ Yesu hijo, “Hiro ino logol to hiyo obe ogol to Hollum.”²⁸Ojo Peturu, “Anyar, ebusak iyohoi hiro daŋ ino owon tohoi ata iyohoi ejufuni iye.” ²⁹ojo Yesu to hosie, “Dede, ajo naŋ ta hatai hijo obe lobo ebusak haji he oŋorwo kuya hilasira kuya hilahaŋ kuya dure, to hiram to no obie no Hollum, ³⁰Ŋai iso lobe efotu arriai ta fau ina, ojo ta fau inya otu, wuaran nolodule fur.”³¹Tahalu ho hattubak nohonye hejufutak ilohonye to honye, ata inya hijo to hosie, "Itiwolo, efii Iyania a Yerusalem, anyar ofwo hiro inafa egiorohini to onyi Tuŋani tubai. ³²Esiarahini iso inya to halufak, ociama iso hiyo inya, no oru to irri, ata amitak to honye hamilak. ³³Tahalu ho baha nohosie inya, ottohe iso isia inya, ojo to holoŋ hitahunihi, enyak iso ebuhu.''³⁴Obe isia oyen hiro inia, nyo eŋofo ifa hiro ino tara hosie, ata isia enyai oyen hiro inafa ero inya.³⁵Iya ta nafa awoŋ Yesu aŋati ho Yerhe, etole ifa lobo tuŋani lo oŋodo aŋati ikohoi le emimojo. ³⁶Ata inya etiru iluluŋ no hiyo lofwo aŋati honye. Ata inya hifi nyo owon. ³⁷Ata isia elimak inya hijo Yesu lo Nasarit lia olot.³⁸Ata tuŋani lo oŋodo lia hiliŋo bi no hijo, “Yesu, onyi Davide, tomehini ta hanaŋ.” ³⁹Ata ilafa ofwo to hosiere hiriŋ loŋodo lia, ata elimak inya hotodwai. Ata inya yio bi no, “Onyi Davide, tomehini ta hanaŋ.”⁴⁰Arasa Yesu weta ta mai lia Ata elimak hijo iyani halaŋ lia to honye. Ifa eliaha loŋodo lia, Ata Yesu hifi inya, ⁴¹“Hewak iye hijo hegiama naŋ nyo to hoi?” Ojo inya, “Habu, awak naŋ riŋai.”⁴²Ata Yesu hijo to honye, “Toriŋai, etilibo huruk nohoi iye.” ⁴³Kokwak ata inya riŋai, ata ejufari inya ojo hidofe etihabwo Hollum. Ifa legonyu iluluŋ no hiyo hiro ino ledwoŋ, ata isia daŋ hisio humo to Hollum.

Chapter 19

¹Ojiŋak ifa Yesu Ata eno to oko Yerhe. ²Nia, owon ifa lobo tuŋani dia lalara fure nohonye Sekeyo. Ara ifa inya habu lo heduduhak ho musuru ojo hidofe asam.³Awak ifa inya hiwolo hijo ŋai lia ara Yesu ati obe ifa inya oremik wolo to hide he iluluŋ, nyo osuk ifa inya. ⁴Nia enyior inya ahosiere ho hiyo ata arek ahide ho yani aŋaboli anyar egonyu inya, nyo awak ifa Yesu eno te hei to inya.⁵Ifa la awoŋ Yesu amai inya ebono ahide Ata inya hijo to honye, “Sekeyo, tolu kokwak afau anyar ahu naŋ hitole ta haŋ hoi. “ ⁶Nia efiriŋu inya ŋallu afau Ata hiboŋ Yesu alanyar. ⁷Ifa egonyu hiyo daŋ Ata isia hiŋuŋunuta hijo, “eno hallaŋ ileŋ hira ahatomononi ta haŋ ho tuŋani heyani.“⁸Ata Sakayo diote Ata hijo, “Habu toriŋai, “Habu esio iso naŋ hiro inanaŋ to lociaŋak ojo emumun naŋ lobo tuŋani te inak hiro adumak iso naŋ inya hiinyahita aŋwan. “ ⁹Ata Yesu hijo to honye, “Ena eba etilohini ta haŋ ina nyo ara ifa inya onyi Abramo. ¹⁰Nyo otu onyi Tuŋani osiahari hikoi ne letilahari hiyo ilo olita.¹¹‘‘Ifa etiru isia hiro huna odule inya hirorita ata elimu hitiriami nyo eliaha ifa inya ho Yerusalem, ata isia higigilo hijo eliaha iso lobie no Hollum hijo alieu kokwak. ¹²Ata inya hijo, Ohu ifa lobo tuŋani anobo doŋe na alama hijo ahu inya efotu to honye obie Ata ŋaciohini.¹³Ata inya hililoŋ hegiemak ilo honye tomon ata hisio arobia tomon ata hijo to hose "Itiinyaŋai man aciohini naya. ¹⁴Ati eyyalai ifa hiyo ilo doŋe honye inya ata isia efahak ilak efahat ta halu honye hijo 'Obe iyohoi ewak tuŋani lia ahabu lohoi. ‘ ¹⁵Nia ifa efotu inya obie teya ata awoŋ eliloŋu hegiamak ilo honye Ilafa esio inya arobia afanu to honye hijo ayenari hijo hera mahu arobia jai ino etiinyaŋu isia.¹⁶Ata hitieri awoŋ Ata hijo, ‘Habu etiinyaŋu naŋ arobiyaha tomon te Ilafa esio iye ta hanaŋ.‘ ¹⁷Ata inya hijo to honye "Anyar bi no. 'Ira iye hegiamani lo olibo no' iya eniefita ifa iye hiro ilo oduhucio ena lanyar ehumak iso naŋ iye le etok loboŋito ino obore gala tomon.‘¹⁸Ata hegiamani hitarihi awoŋ ata hijo, 'etok, etiinyaŋu naŋ arobiyaha miet te Ilafa esio iye ta hanaŋ. ¹⁹Ata inya hijo to honye, 'Etoŋita iso iye botin ina gala miyet.‘²⁰Ata lobo awoŋ ata hijo, ‘Leitok, ibe arobiya lafa hoi. Abubunak ifa naŋ ta manir Ata naŋ atunak inya ana anyar. ²¹Nyo abaŋ ifa naŋ hiro nohoi nyo ara iye tuŋani lo lorute. Edumu iye hiro ino lobe ara inohoi ojo edieŋitta hiro huna libe eyek.‘²²Atati habu hijo to honye, 'To hiro to nohoi aŋot iso naya iye, iye hegiamani le ebwot. Eyen ifa iye hijo ara naya tuŋani la arru bi no, adumuta inak ino obe ara inanaŋ, ajo adieŋu ino abe naŋ ayek. ²³No nyo ebe iye emak arobiyaha inanaŋ to otunari, hijo la awoŋ naya ata naya ida arrumu he inak ifoniti inohosie?'²⁴Atati etok hijo, to hosie, 'Itiwetai dia, itidumu arobiya lia ade tara honye, isiara to lia owon ha arobiaha tomon! ²⁵Ojo isia to honye, ‘Habu, oyita inya ha arobiaha tomon.‘²⁶Ajo naŋ tahatai , hijo owon lobo hasaŋ iluluŋ ofonihini iso to honye ariaii ojo to lia lobe hiro tara honye, eyari iso ade tara honye inya lo owon to honye. ²⁷Ojo miorok ilia hanaŋ, ilo lobe lawak naŋ hata ra naŋ etok lohosie, iyani isia ini ata itai attohe isia to hosiere hanaŋ.'''²⁸Ifa attohu inya hiro hiro ino, ata inya eno tohosiere, oboto man Yerusalem.²⁹Ifa eliaha inya aŋati ho Besfaje ho Betani, to doŋe nafa Eliloŋo hiyo hijo Olifeto, ata inya efahak hejufutak arik, ³⁰Ata hijo, “Ifeti adoŋe nya. Ejiŋak itai, efwo iso itai arumu nobo sigira ina holobe hiyo etirek saŋ to hide. Itihek Ata itai eyyani ta hanaŋ. ³¹Lefi lobo itai, ‘No nyo eho itai inya?’ 'itijo, ‘Awak Habu inya.’”³²Efie Ilafa lefahak hiyo Ata arrumu Sigira iya nafa elimahini isia. ³³Oho ifa isia sigira ata monye ho Sigira arrumu isia ata hijo to hosie, “No nyo eho itai sigira?” ³⁴Ata isia hijo, “Awak Habu inya.” ³⁵Ata isia eyyani inya to Yesu, Ata ebirok boŋojin inohosie ata etuhunyak Yesu to hide. ³⁶Ata isia daŋ afiata boŋojin inohosie to hekoi nafa ohuye Yesu.³⁷Ifa eliaha inya aŋati te illut no doŋe no Olifeto, Ata iluluŋ no hejufutak hitiara mune ojo hidofe etihabwo Hollum, eyyorro wuoŋ wuoŋ te igiem ne etok daŋ egonyu isia Ata hijo, ³⁸“Hotowuana jaha ta Habu lia lo otu to fure ta na Habu Hollum! Himwara te ido ojo mune he lohwo hotowuana to Hollum!''³⁹Ejo ilak ilo Farisei to hiji he iluluŋ to honye, “Hetiyanani, oriŋa hejufutak ilohoi,” ⁴⁰Etiraŋ Yesu Ata hijo, “Elimak naŋ itai hijo loremik ida hulloŋ aduehini ata moru yio ade.”⁴¹Nafa awoŋ Yesu aŋati ho bore ha gala, ata inya yio to Yerusalem. ⁴²Hijo, “Iya ne eyen ida itai far ina hame, kuya, hiro ino oremik ta hatai himwara! ati Iyania eŋofohini isia to honyehite inahatai.⁴³Ati afanu iso holoŋitek ta hatai, na ofu miorok ilahatai oduhok iwudoho aŋati hatai, ati ata amirini ahotwai to oko kal arria. ⁴⁴Ogoŋok iso isia itai ta fau ojo dure inahatai daŋ hatai. Obe iso ebusak moru to hide ho nobo, nyo obe ifa isia ogilu hijo awak Hollum hicem hijo etilohu itai.”⁴⁵Niya ajiŋak inya kelesia Ata hitiara hifuhuta hiyo Ilafa etiinyaŋa dia. ⁴⁶Ata hijo to hosie, “Egiorohini, Hijo ara iso haji hanaŋ Haji Imojit, ‘ ati ehumak itai inya a haji no hahalak.”⁴⁷Niya etiyana ifa Yesu motie motie ta Haji Imojit netok letaha ilo fadirihien ojo hegiorok ojo hetidihitak ilo hiyo ata isia hiwak attohe inya, ⁴⁸ati obe isia orumu nobo hhei no oremik etisiahari inya, nyo etira ifa hiyo bi daŋ to honye dede.

Chapter 20

¹Ifa to nobo far, etiyana if Yesu hiyo te kelesia ata hidofe hittitto hiyo sayye ŋejuk to Haji Imojit netok, afanu ifa ettaha ilo fadirihien ojo hegiorok ho hiyo ilo hittaha. ²Ata hiro to honye hijo, “Ilimak iyohoi hijo tanari golon nia egiamari iye hiro inia? Harra ŋai lia esio to hoi hilohitok nia?”³Ata inya hitiraŋ Ata hijo to hosie, “Efi iso hido naŋ itai hifita. Ilimak naya. ⁴Hibatiso no Yoani. Otu ifa te ido kuya tara tuŋani?”⁵Erotta isia to wati te inohosie hijo, “Kuya lojo iyohoi, ‘Te ido,’ oremik iso inya hijo, ‘Owuon ati jiai obe itai eruk ta hanaŋ?‘ ⁶Ati lojo iyohoi, ‘Tara tuŋani,‘ ata hiyo daŋ hidoŋ te iyohoi, nyo odule isia hijo ara ifa Yoani hekilani.”⁷Nia etiraŋ isia hijo obe isia oyen hijo hotu mahu tai. ⁸Ata Yesu hijo to hosie, “Efi iso naya itai ojo itai ebe elimak naya hijo hotu golon ne egiamari naŋ hiro huna.”⁹Ata inya elimak to hiyo hitiriami ina hijo, "Edulak ifa lobo tuŋani mana no honye, ata etijurak ata iko fino ata inya eno adoŋe nobo na alama ata manya dia man fur. ¹⁰Ifa lotubai holoŋi ino fino ata inya efahak inya hegiamani to mana nohonye, ata hijo, hesiara inya haŋer ino honye. Ojo hegiamak ata hibak inya, ata efuhak inya ania obe esio to honye haŋer.¹¹Nia enyak inya efahak lobo hegiamani lia ata isia daŋ higiem to honye hiro ino eyani iri Ata hidofe efuhak inya ania. ¹²Ata hiinyak efahak hitahunihi ata ajurak liya eriafu inya ata ebiru inya abali.¹³Nia ejo monya mana, ata monye mana hijo hegiem iso mahu naŋ nyio. Ojo inya efahak iso naŋ onyi hanaŋ la amuno naya. Kuya oremik iso isia baŋi inya. ‘ ¹⁴Ifa le ewolo hegiamak inya, ata isia hiro to wati te inohosie hijo, “Harrutani ileŋ” hetittohe inya, ara lorutat huna daŋ inohoi.'¹⁵Ata isia ebiru inya ade to hotuai ha mana, ata attohe inya. Nyo iso oremik monye mana higiem to hosie? ¹⁶Otu iso inya attohe haromok mana no fino, ata hisio mana no fino to hiyo ilak.'' Ifa etiru isia ata isia hijo, “Eyyumo Hollum!”¹⁷Ati oriŋa Yesu to hosie ata hijo, “Hetuhutek hiro no ojo, 'egioro hijo: moruo nafa ebo haduhok, awoŋ hira moruo nalara mirik na haji'? ¹⁸Lobo tuŋani lolohuyik to hide ho moruo nia, owuro iso yisyis. Ati to tuŋani lohuyik inya tohosie, “Esiak iso inya."¹⁹Ata hegiorok he habouk ilo fadirihien siaha hhei hijo ne ewak isie attirok has inohosie to honye ta saa inya, nyo eyen isia hijo ero ifa inya hitiriami nia te isia. Ati abaŋ ifa isia hiyo. ²⁰Oriŋa ifa isia inya to oger dee ata isia efahak haliamak ile ehumak wati ilohosie iya hiyo ilo obis, hijo anyar erumu isie hipali to hiro nohonye, anyar esio isia inya te etok he mamur lohosie.²¹Ata isia hifi inya hijo, “Hetiyanani, eyen iyohoi hijo ero iye ojo hidofe etiyana le ebis, ojo iye ebe eruk hiro ino lobo assai, ati etiyana iye ibisiti no hhei no Hollum. ²²Holibo iso to hoi hadumari musuru to Kesari?"²³Ati oyen ifa Yesu hinyaba nohosie, Ata hijo to hosie. ²⁴Ituhutek ta hanaŋ rial. Na ŋai rijiori inaŋ nowuon to hiji honye! Ata isia hijo, “No Kesari."²⁵Ojo inya to hosie, “Isiara to Kesari hiro ino Kesari, ojo to Hollum hiro ino Hollum.” ²⁶Obe ifa hegiorok he fadirihien ilo hittaha oremik arrumu hipalita to hiroinafaero inya to hosiere ho hiyo, etira ifa isia to hitiraŋi nohonye Ata aduehini.²⁷Ifa afanu Sadusahien to honye, hiyo ilo ojo hijo obe nobo hebuhu, ²⁸Ata isia hifi inya hijo, ''Hetiyanani, egiorok ifa Musa te iyohoi hijo loye halasi tuŋani, ojo inya owon ho oŋorwo ojo ifa isia obe owon ho hito, anyar eyari oŋorwo halasi honye, anyar esiu hito te ilasi honye.²⁹Nia owon halasira hatarik ata oŋieu lohosie ayemu hito noŋoruo ³⁰Ata ye obe hito. Ojo hidofe ilasi hitarihi. ³¹Adumu halasi hitahunihi inya amanyari ojo hidofe hitahata rihi Ata ye obe dure. ³²Nia ta halu, ata hito noŋoruo inya ye. ³³Ati to hebuhu nohosie hotu iso inya hira noŋoruo ŋai? Nyo Amanyari ifa hiyo ile hAta rik inya anoŋoruo hosie.”³⁴Ata Yesu hijo to hosie, “ayama onyirok hafau ina ojo hidofe esio to hiyama. ³⁵Ati ilia ilo osiru to hilahaji inya anyar efotu hebuhu tara hayok, obe enyak yama ojo hidofe obe esiarahini to hiyama. ³⁶Obe hidofe isia enyak ye, nyo erri isia he anjilohien ojo hidofe ara loyirok ilo Hollum, ojo hidofe onyirok ilo hebuhu.³⁷Ati ebuhu iso hayok, etihutehini ifa daŋ to Musa ta mai no tim, ta mai no hima nafa Eliloŋori inya Habu Hollum lo Abramo he Hollum le Isako he Hollum lo Yakobo. ³⁸Eyyania enya inya halara Hollum la hayok, ati la hawuarak, nyo amanya hiro daŋ to honye.“³⁹Etiraŋ ilak hegiorok, “Hetiyanani, etiraŋak iye nolobis.'' ⁴⁰Nyo obe ifa isia enyak wahan hifia inya hifiita arria.⁴¹Ata Yesu hijo to hosie, ''No nyo ojo isia hijo ara Kristo onyi Davide? ⁴²Dede, ojo Davide to Buk no Hidolita hijo, Ojo Habu to Habu lalaŋ, 'Itolojo ta hani he inyat hanaŋ, ⁴³man ehumahini naŋ miorok ilohoi ahitoloji nohoi.' ⁴⁴Ata Davide hililoŋo inya Kristo 'Habu', hara iso inya jai onyi Davide?''⁴⁵To hitira no hiyo daŋ, ata inya hijo to hejufutak ilohonye, ⁴⁶"Ihuma riŋa hegiorok, ila awak loton hifitita ino boŋojin isagaha, ojo omuno hifonya no ogol to masik ino hiinyaŋita, iko hitolojita ino hosiere ta masik ino imojiti, iko masik ino hosiere ta masik ino karamat. ⁴⁷Eturruo hidofe hajik ino ihidahi, etuhuta mojo nohosie ne esaga. Hiyo ilo owon ania, omoju iso isia ŋoto no obolo.''

Chapter 21

¹niya ebono Yesu ata egonyu hiyo hasamak Ilafa ehuma hisiorita ino hosie to otunari. ²Ata inya egonyu nobo ihidak no ŋorwo efiyak arobia ohorik. ³Ata inya hijo, “Ajo naŋ ta hatai dede hijo esio ihidak inaŋ ino arria agalik isia bidaŋ. ⁴Esio isia hisiorita inohosie to himunya ne ibariti inohosie. Ati esio ihidak ina to hilociaŋ nohonye hiro inohonye daŋ ta maiinafaetimanya inya.''⁵Ero ifa ilak ilohosie to haji imojit, to hilahaman nohonye to moru he hisiorita, ata inya hijo, ⁶"To hiro inia eriŋa itai, otu holoŋ no obe nobo moru ebusahini to nobo no obe obwara.'' '⁷Ata isia hifi inya hijo, "Hetiyanani, anu iso ofu hiro inia aliew? ŋari nyo iso etuhutek hijo haliew nohosie?'' ⁸Ata Yesu hitiraŋ, ''Ihuma riŋa hijo hotobiaŋa lobo tuŋani enyab itai. Afanu iso hiyo arria to fure nanaŋ, hijo, "Naya lia,' ata hijo, 'Eliaha far inya.' Ibaŋa ejufari halu nohosie. ⁹Le etiru itai fere he ŋalafa, hotobiaŋa itai elafuho, isiara hiro inia hotoliew do to hosiere, ati obe iso hucuŋi oliew kokwak.''¹⁰Niya Ata inya hijo to hosie, “Oliwa iso doŋe he nobo doŋe, ojo obie he nobo obie. ¹¹Owuon iso ikebehi ino hittaha ta masik arria, owon iso hiŋa he iŋweti arria owon iso hiro ino etibaŋa hiyo he hituhututa te ido.¹²Ati holobe hiro inia daŋ, otirok iso isia has inohosie ta hatai Ata hitigiama itai, man esio itai ta hajik he imojiti he ta babusi, ojo hidofe eyyani itai to hosiere ha habuok he mamuri to fure nanaŋ. ¹³Eyari hiro inia etigolori itai te igiem no olibo.¹⁴Iyania ihumak ta tajia inahatai hijo ebe itai efu risai la lawoŋ far inya, ¹⁵esio iso naŋ ta hatai hiroia he ofioroho, no obe iso miorok ilahatai oremik tume.¹⁶Ati esio iso hesiok hatai itai, halasira, woyo, he motiarak hatai to hosie ata isia attohe ilak tara hatai. ¹⁷Oliwari iso hiyo itai daŋ to fure nanaŋ. ¹⁸Ati obe iso lobo hofitti olita to hosi inahatai. ¹⁹To hidi nahatai, efotu iso itai oholioho inahatai.²⁰Le egonyu itai ekolok miorok Yerusalem, itiyyen hijo eliaha hitihara nohonye. Ilimak liya ila amanya to Yudea heruata ²¹adoŋe, ilimak hidofe liya ila amanya to hiji ho bore gala heruata, ibaŋa ebusak ila alama tara Yerusalem hotojiŋak ahotwe honye. ²²Holoŋitek ino hilionyo huna, hijo anyar lotuba hiroinafaegiorohini.²³Oru iso to ŋorwo ino ebuŋuta he to niya ino etidasa to holoŋitek niya! Obolo iso hitigiama to hiyo ila amanya to fau nia, obolo iso hidofe jore no Hollum to hiyo. ²⁴Ohuye iso isia to demi ata iso hiyo eniafari isia te inak masik ino obe ara inohosie, Orriehini iso Yerusalem ta fau to miorok ilohonye, man otubari holoŋitek ino halufak ino etigiamari isia.²⁵Oliew iso hituhutita to holoŋ, ta yafa, he to haher, he ta fau. owon iso doŋiok to hitigiama, he ta baŋi nyo to hibuluŋuta no hari netok. ²⁶Owuon iso huyuta no hiyo ila abaŋ to hiro ina afanu afau. Ekikiro iso golon ne ido'.²⁷Ati egonyu iso isia Lony Tuŋani otu te itiran ho golon ojo to hitahwo no obolo. ²⁸Ojo etiru itai hijo eba hiro inia, itidiote ahide ata itai hihaf hosi inahatai ahide, nyo eliaha etilohini nahatai.''²⁹Ata Yesu elimak to hosie nobo hitiriami, "Itiwolo to bule, he to yanik daŋ. ³⁰Le asidu isia hosi inohosie, ata itai egonyu to wati inahatai, itiyyen hijo eliaha tahas. ³¹Hidofe lejo itai hiro inia eba, ata itai hiyyen hijo eliaha obie no Hollum.³²Dede, ajo naŋ ta hatai, hijo obe iso hilahaji inaŋ olita man oliew hiro inia daŋ. ³³Olita iso ido he fau, ati obe iso hiram nanaŋ olita.³⁴Ati ihuma riŋa wati inahatai, hijo hotobiaŋa tajia inahatai elafuho to hiro ino mata he to hiro ino etihara itai, he hiro huna etibaŋa itai ta manya, ata holoŋ inya awoŋ kwak ta hatai Ata eniefu itai. ³⁵Otu iso far inya to hiyo ila amanya ta fau daŋ.³⁶Ati ihuma riŋa bi no a sahien daŋ, itimoje hijo anyar edule itai golon heruata ri ade tara hiro ino oru ina afanu, hijo anyar ewetari to hosiere ho onyi Tuŋani.''³⁷To holoŋitekinafaetiyanari inya te imojit, ojo ta harie owu inya ade, ofirie adoŋe ho Oliveto. ³⁸Afanu ifa hiyo daŋ ahunyai to honye to motie beren etirari.

Chapter 22

¹Eliaha ifa holoŋ ne imune ne efurek isia hijo Laŋan. ²Ata etok la fadirihien he hegiorok huwaha hijo hehum iso jai anyar ettohori Yesu, ati abaŋ ifa isia hiyo.³Ata ati Sitan ajiŋak to Juda Iskariote lobo lo tomon ha arik. ⁴Ohu Juda ade te etok lo fadirihien he ettaha ilo loseŋer ofwo huwaha ho loseŋer ofwo huwaha jai iso eyani inya Yesu to hosie.⁵Omuno ifa isia, ata isia huruk hisio inya arobiaha. ⁶Eruhu ifa inya, ata siaha hei ne eyanini inya to hosie ade tara iluluŋ no hiyo.⁷Awoŋ ifa far ne eyyomori hiyo imune anyar ofwo isia hisio ker ahisiori. ⁸Ata Yesu efahak Peturu he Yoani hijo, ifeti ihumak daha na laŋan anyar efwo daha. ⁹Efia ifa isia inya, "Hewak iye iyohoi ehumak daha aji?¹⁰“Etiraŋ inya te isia hijo, "Itira, lejo itai ejiŋak to bore na gala, efu iso itai hiboŋ ho lobo tuŋani leyyuhuta hifioŋ. Ijufak inya ahaŋ nia lowuye inya. ¹¹Ati ilimak monye la haji he hetiyenani to hoi, “Tahu haji na hata monok, nia iso ladahari naŋ daha na laŋan he hejufutak ilallaŋ?'''¹²Etuhutek iso inya itai haji netok na etuhuma dia hide na la lat. ¹³“Ofwo isia arum saŋ daŋ iya ojoYesu to hosie. Ata isia hihuhuma ŋira no holoŋ no laŋan no anjilo lo Hollum.¹⁴Ifa leba holoŋ nia, ahunyai inya he heyiyenak ilohonye. ¹⁵Ata inya hijo tohosi,” awahan naŋ bi no daha no laŋan iko itai holobe hitigiema nanaŋ. ¹⁶Ati ajo naya ta hatai, abe iso naŋ adaha inyak man otuba obie no Hollum.“¹⁷Ata Yesu adumu imatit, ifa esio inya humo, ata inya hijo "Iyari ina, ata itai hibwan to wati inahatai. ¹⁸Ati ajo naya ta hatai abe iso naya enyak himat tara haŋer ino yani, man otuni obie no Hollum.''¹⁹Ata inya adumu imune, ifa esio inya humo, ebun inya imune ata hisio to hosie, hijo, “Ara inaŋ wan nanaŋ nafa esiarahini ta hatai ihuma ina ata itai egigilu naya." ²⁰Ata inya adumu imatit ta halu no daha. Ata hijo "Ara imatit inaŋ himori ŋejuk to hoto nanaŋ no lowouni te itai.²¹Ati ihuma riŋa. Lo owu etinyaŋai naya lia owon ikanaŋ to terefeja. ²²Ati eba iso hiro inia iya egioro ifa man beren to onyi Tuŋani. Ati oru iso to tuŋani lo ohu hiro inia afanu tara honye!'' ²³Ata isia hitiara hiro ta wati ilohosie hijo ŋai iso lia lo ohu higiem hiro inia to honye.²⁴Teya edoŋ rijia to hosie hijo ŋai iso ara etok tara hosie. ²⁵Ata inya hijo to hosie, ''ara habwok ilo halufak ilo tara hosie, ati hiyo ilo owoun he hilohitok tara hosie ara isia hiyo ile ehuma no olibo to hiyo ilohosie.²⁶Ati hotobiaŋa ara ta hatai daŋ ania. Isiara la ara etok tara hatai hata ra iya letiŋ, isiara lia la anyar to hiji hatai hata ra hegiamani lahatai. ²⁷Lari lia agalik, tuŋani le etole to terefeja he tuŋani le egiama ta hatai? Hara mahu tuŋani le etole to terefeja? Ajo naŋ awon to hiji hatai a hegiamani.²⁸Ati itai ilia ile edule ikanaŋ te iciemiti inanaŋ. ²⁹Esio naya ta hatai obie, iya esio Monye hanaŋ ta hanaŋ obie, ³⁰hijo anyar edaha itai ojo emata to terefeja no obie kanaŋ, ojo itai efu hittole to hittolojita eŋotori woyojin tomon harik ino Isarail.³¹Simone, Simone ihuma riŋa, awak Sitan ajiŋak tohoi, hijo awak inya higili iye iya geme. ³²Ati amojok naŋ to hoi, hijo hotobiaŋa huruk nohoi olita. La aciohini iye to huruk nohoi, itigolo halasirah hoi.''³³Ata Peturu hijo to honye, "Habu, Aremik naya eno hehoi a hotwai babus efitari iko to oyori." ³⁴Ata Yesu hitiraŋ, "Elimak naya iye, Peturu, erisa iso iye naya hinyahita hunik hijo obe iye eyen naya holobe hohoro ellok.''³⁵Ata Yesu hijo to hosie, “efahak naya itai ade obe rokwo, iko imutuk na saŋ ho hamuha, enyak ifa itai siaha inak hiro?” Obe ifa isia oremik hitiraŋ to honye.” ³⁶Ata inya hijo to hosie, “ati Iyania lia lo owon ho horokwo, isiara inya heyari ojo. Lia obe owon ho carakwat isiara hetiinyaŋak boŋo nohonye anyar einyaŋu nobo.³⁷Ati ajo naya ta hatai, hiro inafa afanu to fure nanaŋ iya egiorohini isiara hotowuana, nyo ojo ifa hiyo hijo obe inya oyen ifahita.' Otubai hiroinafalero to fure hanaŋ." ³⁸Ata isia hijo, “Habu, towolo! owon demio arik." Ata inya hijo to hose, "Aremik.''³⁹Ta halu na daha eno Yesu, iya ina to holoŋi inya adoŋe no Olifeto, ojo hejufutak ejufari inya. ⁴⁰Ifa leba isia, ata inya hijo to hosie "Itimoje hijo hotobiaŋa itai ejiŋak to ciama."⁴¹Ata inya eno ade tara hosie adoŋe Ata rigoŋo ta fau Ata mojo, ⁴²hijo, "Monye, le ewak iye todumu imatit ina tara hanaŋ, ati obe ara wahan hanaŋ ati ihuma iya ewak iye.”⁴³Ata anjilo te ido aliew to honye, letigol inya. ⁴⁴Owuana ifa inya to diahai na taji nohonye, ata inya mojo bi no, ata pulo nohonye hira iya hoto no odek ta fau.⁴⁵Ifa lodiote inya tomojo no honye, ata inya inya awoŋ too heyiyenak, ata inya arumu isia ojoto nyo ejiriŋa ifa inya, ⁴⁶Ata inya hifi isia, "No nyo ojoto itai? Itite itimoje, hijo hotobiaŋa itai ejiŋak to ciama.”⁴⁷To hiro nohonye, kwak ata isia egonyu iluluŋ he Juda, lobo hejufani ila ho tomon ha arik le edihita isia. Otu inya aŋati to Yesu hijo ajur inya, ⁴⁸At ojo Yesu to honye, "Judas, etiinyaŋak iye onyi Tuŋani to jura ?"⁴⁹Ifa ewolo liya daŋ lelurok Yesu hiroinafaowuon Ata isia hijo, “Habu, eŋot bahat to demi?“ ⁵⁰Ata lobo lohosie hiŋot hegiamani le etok lo fadirihen, oŋutu hiyok nohonye ne inyat. ⁵¹Ata Yesu hijo, “Aremik nia.” ata inya enyahak hiyok nohonye ata hitilibo inya.⁵²Ojo Yesu to eittok la fadirihen, he ettaha hijo, "Efanu itai, ta hanaŋ iya to ohoho, demio he bukwo. ⁵³Nafa awuanari naya ikatai ta Haji Imojit, ebe itai etirok ta hanaŋ has inahatai. Ati elaŋ far nahatai itai iko hegiamak ilo hilohitok ne idumele.''⁵⁴Ata isia eniefu inya, ata eyari a haji ne etok la fadirihen. Ati ejufurai ifa Peturu inya te alamari. ⁵⁵Ta halu no etuwulek nohosie hima to hiji no ruwat, etole isia daŋ ta fau. Etole ifa Peturu to hiji hosie.⁵⁶Ata nobo hegiamani na ara hito oŋorwo egonyu inya le etole te icala no hima, ata inya hiwolo inya to honyehite inohonye toktok ata hijo, "Owuon ida tuŋani ile he Yesu.'' ⁵⁷Ata Peturu risai hijo, "Tuŋani inaŋ, abe naya ayen inya.'' ⁵⁸Ta halu, ata hidofe lobo tuŋani egonyu inya Ata hijo, "Era ida iye daŋ lobo lohosie.'' Ata Peturu hijo, "Ile tuŋani, alufa naya.'⁵⁹Ta halu enyak lobo hijo, "Dede owon tuŋani ileŋ daŋ he isia nyo ara inya la Galilea.'' ⁶⁰Ati ojo Peturu ''Ile tuŋani, abe naŋ ayen hiro ino ero iye.” Halarasa inya hiro, ata hohoro hilok.⁶¹Ofiala Yesu, ata riŋa to Peturu, ata Peturu egigilu hiram nafa ero Yesu, nafa ojo inya to honye "Holobe hohoro elok erisa iso iye naya hinyahita hunik." ⁶²Ata Peturu ajiŋu abali lo oyio no.⁶³Ata heririak ilo Yesu elohitari ojo abak inya. ⁶⁴Ata isia emuhok inya ata hifi inya hijo, "Ikilu! ŋai lia olum iye?'' ⁶⁵Ero ifa isia hiro daŋ inak ila adata Yesu, ojo hidofe omoro inya.⁶⁶Ifa era motie nohonye, ata maruak ilo hiyo daŋ atubahini ara botie, iko etaha ilo fadirihien iko hegiorok. Ata isia edihori inya te iluluŋ ne ettaha ilo Yudeya. ⁶⁷Ata isia hijo, "Le era iye Kristo, ilimak iyohoi.'' Ata inya hijo to hosie, "Le elimak naya ta hatai, ebe iso itai eruk, ⁶⁸ojo le efi naya itai, ebe iso itai eremik hitiraŋ ta hanaŋ.⁶⁹Ati man Iyania man ahosiere, ohu iso onyi Tuŋani ahunyai ta hani he inyat no golon no Hollum.'' ⁷⁰Ata isia daŋ hijo, "Dede iye hada lia onyi Hollum?'' Ata Yesu hijo to hosie, "Ojo hido itai ara naya.'' ⁷¹Ata isia hijo, "No nyo enyak iyohoi wahan lobo sut? Etiru hido iyohoi ta wati te inohoi to hutuk nohonye.''

Chapter 23

¹Ata iluluŋ nohosie daŋ diote ahide, ata isia eyyani Yesu ahosiere ho Pilato. ²Ata isia hitiara roso inya hiro. Hijo, “Erumu iyohoi tuŋani ile etihara doŋe nohoi, ebo hisio musuru to Kesari, ojo hidofe ara inya to wan Kristo Habu.“³Efi Pilato inya hijo, "Era iye Habu lo Yudea?'' Ata Yesu hitiraŋ inya, ata hijo, ''Iya ejo iye.” ⁴Ojo Pilato to Leitok lo fadirihien he iluluŋ, “Abe naya arumu nobo hipali to tuŋani ile.” ⁵Ati arasa isia, hijo, “Etihara inya hiyo, etiyana to missihi daŋ ino Judea, etiara ta Galilea man ta mai ina."⁶Ati ifa etiru Pilato ania, efia inya hijo hara mahu tuŋani ile lo Galilea. ⁷Ifa eyen inya hijo ara Yesu la owon to hilohitok ne Erode, ata inya efahak Yesu te Erode, lafa owon to Yerusalem to holoŋi nia.⁸Ifa egonyu Erode Yesu, omuno ifa inya bi no, nyo awak ifa inya hiwolo inya man beren. Etiru ifa inya ata inya wahan egonyu inya iko iduariti inafa egiem inya ⁹Efi Erode Yesu to hiroita ino bore, atati obe ifa Yesu etiraŋ inya nobo hiram. ¹⁰Odioto etok lo fadirihien he hegiorok ata arosok inya hiro ino loru.¹¹Ata Erode ho loseŋer ilohonye moro inya Ata erramitari inya, ata eticiofok to honye boŋojin ino elahaman ata efahak inya to Pilato. ¹²Ata Erode ho Pilato sonya himotia ta far inya (Beren ara ifa isia amiorok).¹³Elliloŋ Pilato habwok ilo fadirihien he ettaha jo iluluŋ no hiyo. ¹⁴Ojo to hosie, eyani itai ta hanaŋ tuŋani ile iya lobo ile edihita hiyo hehumai hiro ino oru, “Itiwolo efi naya inya to hosiere hatai, arrumu naya obe hada nobo hipali to tuŋani ile to hiro inia daŋ erosohini itai inya.¹⁵Obe Erode orumu inya hepalani, inya nia enyak inya efahu inya te iyohoi, itiwolo, obe hidofe inya osiru to ye. ¹⁶Awak iso naya hibak inya bi ata ti naya ebusak inya. ¹⁷Egioro ifa to hifahi hijo anyar ohek Pilato tuŋani lobo lobotie la adaha isia hiyom na allaŋari imune.¹⁸Ata oyio ifa hiyo bi no daŋ anobotie, hijo, "Iyani tuŋani lia ade, itihek te iyohoi Barabas!'' ¹⁹Efitak ifa hiyo Barabsas nyo orosok ifa hiyo inya hijo awak ifa inya asulai ettaha ade to hittolojita inohosie, ojo hidofe ottohe tuŋani.²⁰Enyak Pilato hiro to hosie, awak ifa inya ahek Yesu. ²¹Ati eyoro ifa hiyo bi no hijo, Isihok inya, isihok inya.'' ²²Ata inya hidas to hosie hitahunihi hijo, "No nyo, hegiem tuŋani ile nyo no oru? Obe nobo sihin na arumu naya no osiru to honye ye. Abak iso naya inya ata naya ebusak inya.''²³Arasa ifa isia hiyoro no, awak isia anyar le sihohini inya. Ata hiyoro nohosie hiloit taji no Pilato ²⁴Ata Pilato eruhu hisio to hosie wahan nohosie. ²⁵Ahek inya lia lafa efia isia lafa owon ta babus to hitihara nohonye haŋ ojo hidofe ottohe tuŋani. Ati esio ifa inya to hosie Yesu.²⁶Nafa eyari isia inya abali, ata isia eniefu lobo la ara fure nohonye Simone lo Sirene, lafa otu to doŋe hosie, ata isia ahafak to honye hoto lororoi kuruce le ejifita Yesu.²⁷Ata iluluŋ no obolo no hiyo he ŋorwoinafaoyio ojo hidofe ejiriŋa te inya ejufari inya. ²⁸Ati ofiala Yesu to hosie ata hijo, "ŋaniok ho Yeruselem, ibaŋa oyio naya, ati itiye to watie inahatai iko to dure inahatai.²⁹Itiwolo, afanu iso holoŋitekinafaina afanu isia hijo, Hotomune hosehe ne eholofi iko hosehe no obe esie, iko hinai no obe etidasa.'' ³⁰Ata iso isia hitiara hijo to doŋiok, ''Ituhuyek te iyohoi.' he to doŋiok ilo hitiŋi imuluhak iyohoi. ³¹Le egiama isia hiro inia hara yani igara, nyo iso edoŋ lotte inya?''³²Orihori ifa isia ilak hahalak ohorik anyar esihohini he inya hotoyo he inya.³³Ifa eba isia ta mai no ojo hijo, "Mai no Hoo,'' Ata isia esihok inya dia, he hattohok liya, esiho ifa lobo ta hani he inyat nohonye ojo lobo esiho to oko hani he ihorroŋ. ³⁴Ata Yesu hijo, "Monye, ibusak isia, nyo obe isia oyen hiro ino egiama isia.'' Ata isia hibiro muaŋa ehutu ŋai, awahari abwanyari boŋojin inohonye.³⁵Oweta ifa hiyo arria ilo orriŋa inya he ettaha ile ellohitari inya hijo, " Etiluahu hido inya ilak. Isiara hidofe inya hetiluahu wan nohonye, la ara inya dede Kristo onyimoti lo Hollum.''³⁶Ata hidofe oseŋer ellohitari inya, ehutok to honye, ata etimatik to honye balu. ³⁷Ata hijo, “Lera iye Habu lo Yudea olwak wan nohoi. ³⁸Owuon ifa ihierit to hide ho Kuruce no ojo “Ara inya Habu lo Yudea.''³⁹Ata lobo lafa esihohini he inya, himor inya, hijo, “Ebe ati iye era Kristo ‘Tolwak wan nohoi he iyohoi.” ⁴⁰Ati etiraŋ ifa lobo Ata hiriŋ inya hijo, “Obe iye ebaŋ Hollum, ena ewuon iye to ŋoto nia daŋ. ⁴¹Ewuon iyohoi ini dede ano lobis, emuju iyohoi hipalita ino ehum iyohoi, ati obe tuŋani ile ehum inak hiro ino loru.“⁴²Ata inya hiinyak afonik hijo, Yesu, togilu naya lejo iye leba to lobie nohoi. ⁴³Ojo Yesu to honye, “Dede ajo naŋ to hoi, ena ewuon iso iye ika naŋ ta paradisio.''⁴⁴Era ifa kil na far ata fau daŋ rioho man ara holoŋ hotoŋwan. ⁴⁵Ifa lenya holoŋ ho bworro. Ata boŋo himuhi na Haji Imojit bwanya to hiji.⁴⁶Oyio ifa Yesu bi no ahide, ata hijo, ''Baba ta has inohoi esio naŋ Oyiri hanaŋ. Ojo inya ata yee. ⁴⁷Ifa ewolo etok hiroinafaoliew, ata inya hitahwo Hollum, hijo dede ara tuŋani ileŋ haliboni.''⁴⁸Ifa ewolo iluluŋinafaafanu orriŋari hiro ino edoŋ ata hiwolo hiro to honyehite te inohosie, aciaahari isia ilo ollumo suhiana inohosie. ⁴⁹Ata ilafa daŋ oyen inya, he ŋorwo ejufari inya ta Galilea, oweta isia tealamare ata riŋa hiro niya.⁵⁰Ati owon ifa lobo tuŋani dia la ara fure nohonye Yosefu, ara ifa inya tuŋani le iluluŋ inya. Ara ifa inya tuŋani lo olibo ojo hidofe ara ahaliboni. ⁵¹Obe ifa tuŋani lia awak eruhu higigilo no hosie he higiemita inohosie. Ara ifa inya lo Yudea to bore gala na Arimetea; osiaha ifa inya obie no Hollum.⁵²Eno tuŋani lia to Pilato, ata inya hifi wan no Yesu. ⁵³Odumu inya wan inya afau, Ata hibubun to boŋo ne elahaman, ata etiferik te iwure nafa oborini ade tara moru, no lobe lobo onuhahini dia min beren.⁵⁴Ara ifa far ne hitihuma ifa awoŋ no Sabato, ⁵⁵afanu ŋorwoinafaejufuni Yesu man to Galilea, ata isia hiwolo ilume nafa etifierihini isia inya dia. ⁵⁶Aciahari isia, ata atiorok hitiŋwojita ino efufuso hiyo ta hayoni. Ata isia ayiru ta far no Sabato iya egioro to hifahi.

Chapter 24

¹To motie beren to hitieri no holoŋ te isabit, afanu isia elume eyani isia hitiŋwojita inafa otiorok isia. ²Ata isia arumu moru abuluŋari ade te ilume. ³Ojiŋak isia a hotwai. Ati olita ifa wan na Habu Yesu teya.⁴Oweta isia dia ilo odule hililiha to hiro inia, ojo hiyo ohorik ilo opipiak boŋojin inohosie ata hidoŋ. ⁵Ati ŋorwo ina baŋi ata hiluŋuro afau, Ata isia hijo to ŋorwo, “No nyo esiaha itai hawarani to hiji ho hayok?⁶Obe inya teni, ati ebuhu inya! Itigilu hiroinafaero inya ta hatai nafa halarasa inya ta Galilea. ⁷Hijo esiarahini iso onyi tuŋani ta has ho heyak, ata isia esihok inya, ojo ta halu ho holoŋitek hunik ebuhu iso inya hinyak to wuaran.⁸Agilu ŋorwo hiro nafa ero inya. ⁹Acohini isia te ilume ata elimak hiro inia daŋ to hejufutak iko hiyo ilamuk daŋ. ¹⁰Ara ifa ŋorwo inia Mariai Madalina, Juana, ojo Mariai hotonye Yakobo, ojo ŋorwo inak ata elimak hiro daŋ to efahat ilo Yesu.¹¹Ati egigilo ifa lefahat liya hijo obe hiram ne ara dede, ata isia enyai heruk to hiram nia tara hosie. ¹²Ati odioto ifa Peturu ahide, ata hinyior elume, oweta, ata riŋai ahotwai. Ewolo inya boŋojin owon dia, ata Peturu acahari ahaŋ honye, Eliliha hijo nyo mahu owon.¹³Ata ilak ohorik efie ta far inya a doŋe inya lara Emmaus, nafa lara maili ile to Yerusalem. ¹⁴Ero isia to wati inohosie hiro daŋinafaedoŋ.¹⁵Ifa ero isia to wati inohosie ata Yesu alotohini daŋ he isia. ¹⁶Ati owolo isia inya ati obe ifa isia oremik ahieru inya.¹⁷Ojo Yesu to hosie, “Hiro itai nyo to wati ilahatai ohorik?'' Ata isia weta ile ejiriŋa. ¹⁸Ata lobo lohose lafa lara fure Kiliopa, etiraŋak to honye hijo, “Hera iye lobo hata mononi ini to Yerusalem lobe oyen hiro huna lerr hiyo to holoŋite huna?''¹⁹Ejo Yesu to hosie, Inari hiro inia?” Etiraŋ isia to honye, “Sayye ino Yesu lo Nasarit, lafa ara hekilani, ologol bi no ara inya Hiro no Hollum ojo hidofe bi daŋ to hiyo. ²⁰Lafa esio ettaha ilo klesia he hekumok hijo hototohe hiyo inya hotoyo Ata esihok inya.²¹Ati eyik ifa iyohoi hijo otu iso inya ahek hiyo ile Isaraile. Te ino daŋ era holoŋitek hunik Iyania ta nafa ebarari hiro ino.²²Ati etubur inak ŋorwo ino ho iyohoi nyo eba isia te ilume to motie beren. ²³Nara enya isia holorumu wan nohonye, afanu isia hiwolo hiro na anjilohien Ilafa ojo owuar inya. ²⁴Ofwo ifa ilak liawa ilohoi elume loriŋari ata arumu dede iya nafa elimahini ŋorwo nia. Ati obe ifa isia egonyu inya.²⁵Ojo Yesu to hosie, “Itai hullo bolitok ojo tajia odico to huruk to hiro inafa ero hekilak. ²⁶Obe ifa osiru to Kristo hetigiamari hiro inia anyar ojiŋak to obie nohonye. ²⁷Etiara ifa to Musa man owu to hekilak, eloitok ifa Yesu to hosie hiro inafa ofwo hidoŋ to honye.²⁸Ifa lafanu isia aŋati ha haŋ nafa ofuye isia, ata Yesu loton iya ohu eno alamarai. ²⁹Ati ebo isia ebusak inya heno ata hijo to honye, “Itolojo daŋ he hoi,” Nyo eno ifa hira iŋalio.” Ata Yesu eno hittole he isia.³⁰Ifa letole inya daŋ iko isia, ata isia daha, adumu inya immune ejok obun ata hisio inya to hosie. ³¹Ata honyehite inohosie ŋa, ifa eyen isia inya ata inya lite tara hosie kwak. ³²Ojo isia to wati inohosie, “Obe ifa owon iya owulo hima to tajia inohoi nafa erarari inya te iyohoi to hikoi ata elimak Hiram nia te iyohoi to Baibol?''³³Ata isia diote ta far inya ata acahari a Yerusalem, orumu liya tomon ho lobotie losuduha nobotie ojo ilafa owon daŋ ikosia. ³⁴Ata hijo isia hijo, "Ebuhu Habu dede, olieu to Simone.” ³⁵Elima isia hiro daŋinafaedoŋ te hei, he hetuhutek no Yesu to hosie to hibun to nohonye immune.³⁶To hiro nohosie hiro niya, oweta Yesu to wan to hiji nohosie, ata hijo to hosie, "Itigolo daŋ ta hatai." ³⁷Ati ekikiro ifa isia ata wuana ho baŋi iya ina egonyu isia Oyiri.³⁸Ojo Yesu to hosie, “No nyo odiaha tajia inahatai? No nyo obore hifiita ta tajia inahatai? ³⁹Itiwolo has inanaŋ he hejek inaaŋ. Itittir naya ata itai hidofe hiwolo. Obe oyiri owon iko het, iya ina awuanari naya.'' ⁴⁰Ifa attohu inya hiro, ata inya etuhutek to hosie has inohonye he hejek inohonye.⁴¹Ati obe ifa isia eruk nyo arasa ifa isia wuana ho mune, ojo hililiha, ojo Yesu to hosie, “Ewuon itai ho nobo daha?” ⁴²Esio isia inya hami no lomuda. ⁴³Ata Yesu adumu hami no omuda ata hinya tohosere hosi.⁴⁴Ata inya hijo to hosie, "Nafa halawon naya ikatai, elimak ifa naya daŋ hijo egioro to ifahita ino Musa, iko hekilak, ojo Hidolita oten.''⁴⁵Ata inya hiŋa hosi inohosie hijo anyar bahati oyen higierita. ⁴⁶Ata inya hijo to hosie, "Egioro hijo, etigiema iso hiyo Kristo enyak iso inya ebuhu to ye ta far hitahunihi. ⁴⁷Anyar etiyana ta masik bi daŋ hibo iko hebusak no hiyata to fure nohonye, etiara to Yerusalem.⁴⁸Era itai asuuti ino hiro huna. ⁴⁹Itiwolo efahu naya itierit no Monye hanaŋ ta hatai, ati tahatai, ati itilai do to bore gala man otuni golon to hide.''⁵⁰Ata Yesu edihori isia aŋati ho Betania. Ata inya hikaf has inohonye ahide, ata hijok isia. ⁵¹Ta nafa lajahari inya isia, ata ebusari isia ata inya eno ido.⁵²Niya, ata isia hitihabwo inya, ata acahari a Yerusalem to mune nolobolo no. ⁵³Odule ifa isia wuana to hotwai Haji no Hollum ila ajaha Hollum.

John

Chapter 1

¹Man to hitieri owuon ifa hiram, ojo hiram owuon iko Hollum, ojo hiram ara Hollum. ²Arania daŋ nobotie, hijo owuon ifa hiram man to hitieri iko Hollum. ³Oyeuni hiro daŋ tara honye, lobe ifa inya nobe ifa hiro oyeuni inafa oyeuni.⁴To honyi owuon ifa manya, ojo manya nya ara cialai no hiyo bi daŋ. ⁵Owulo cialai to idumele, ojo idumele obe oremik hitudun inya.⁶Owuon ifa lobo tuŋani lafa efahu Hollum, Ara ifa fure nohonyie Yoani. ⁷Ottu ifa inyia elimak hiram no cialai, hijo anyar eruk to honyi. ⁸Ati, obe ifa Yoani ara cialai, ati ottu inyia hetihutek cialai.⁹Ara ifa lia cialai dede lafa ottu ta fau anyar edia to hiyyo bi daŋ.¹⁰Owuon ifa inya tafau, ojo fau ifa oyeini tara honyi. ¹¹Ottu ifa inya to hiro innafa ara inohonyie, ojo hiyyo ilo honyi obe omoju inya.¹²Ati emonya ilia hulo omoju inya, ilia hullo eruk tofure nohonyie, to nia esio inya isia hafanu adure ilo Hollum. ¹³Iia ilafa esini, ati obe ara to hoto, obe hidofe ara to hiwak nolobo ati ta wahan no Hollum¹⁴Iyania awoŋ hiram atuŋani ata manya to hiji hohoi. Egonyu iyohoi ohwo nohonyi ohwo inna owuon no olufa tara innak hamai tuŋ ilia afanu tara Monye, efut iko nyalami ojo dede. ¹⁵Elimak Yoani hijo inyia ojo oyyo hijo, Inyia lafa ile lafa ile ajo nayya, ile lafa afanu ta halu hanaŋ owuon iko hagalik holobe nayya, nyo owuon ifa inyia holobe nayya.'''¹⁶To mune nohonyi emoju iyohoi hamehini asai ta halu honyie. ¹⁷Nyo te ibisiti inafa esiarahini to Musa, ojo hamehini iko dede ottu tara Yesu Kristo. ¹⁸Obe ifa lobo tuŋani egonyu Hollum to nobo holoŋ. Inyia alobotie ojo tuŋani, ile ara Hollum. Lia ile owuon to suhe ho Monye, ehumak inya hotoyyen.¹⁹Iyyania hituhuti no Yoani inna, lafa efahu Yudea to honye to Yerusalem hetimojoni iko ettaha ilo kelesia anyar efi inyia, "ŋai iyye?" ²⁰Atta inyia apulok dede, ojo obe orisa, ati etiraŋ Abe nayya ara Kristo. ²¹Teyya atta isia hifi inyia, "Era iyye anyo ati, Era iyye Elija, ojo hijo abe nayya ara, ojo isia ata hijo ara iye hekilani, ojo inyia atta hitiraŋ, ''Obe.''²²Teyya ejo isia tohonyi, Iyye ŋai, anyar esio iyyohoi hitiraŋi te ilia efahu iyyohoi? Hejo iyye jai to wan nohoi, ejo inyia hijo, ²³Ara nayya lobo lia ille ayio wan to tim. Ihuhumak hikoi nolobis ta Habu ofe iyya Isaiah hekilak ojo.''²⁴Atta isia efahak illak tara farisei. ²⁵Teyya atta isia hifi inyia hijo, ''Nyo ati ebatiso iyye lobe iyye era Kristo iko Elija kuya hidofe hekilani?''²⁶Etiraŋ Yoani isia hijo, "Ebatiso nayya to hifioŋ ojo hidonyi to hiji hatai owuon lobo ille ebe itai eremik ahieru. ²⁷Inyia lia ille ottu wan ta halu hanaŋ. Abe nayya asiru ahou hamuha innohonyie." ²⁸Hirro innia daŋ egiamahini ifa to Betani to ŋati nono tololo ho Yordano nafa ebatisori Yoani.²⁹Ifa holoŋ hitarihi egonyu Yoani Yesu ottu to honyie atta hijo, "To wolo owuon ker lo Hollum ille eyari hiyyata ade tafau! ³⁰Inyia lia lafa ajo naŋ hijo lia ille ottu tahalu hanaŋ agalik nayya. Nyo owuon ifa inyia holobe naya. ³¹Abe nayya ahieru inyia ati ara iyya nia nafa owu inyia alieu to Israile hijo attu nayya hibatiso to hifioŋ.³²Elimak Yoani, "Egonyu nayya Oyiri ollu iyya irige te ido, na arasa tohonyi. ³³"Abe naŋ ahieru inyia." Ati inyia lia ille efahu nayya hijio anyar ebatisok nayya to hifioŋ ojo ta hanaŋ tohonyie egonyu iso itai Oyiri olu atta arasa tohonyie, inyia lia ille ebatiso to Oyiri lolibo." ³⁴Egonyu nayya ajo hidofe elimak hijio inyia lia Lonyi Hollum."³⁵Edas, to motie nohonyie, ojo Yoani owueta iko heyiyanak ohorik, ³⁶egonyu isia Yesu olot, ojo Yoani atta hijo ''Toriŋai, lia Ker lo Hollum!''³⁷Etiru heyiyanak ilia lohorik Yoani ejo inia, atta isia ejufak Yesu, ³⁸Teyya ewolo Yesu atta egonyu isia ejufuta inyia atta hijio to hosie "Hewak itai nyo?" Ojo isia atta hitiraŋ "Hetiyenani, ille ara hetiyanani, "Hemanya iyye ta narimai, ojo inyia atta hijio tohosie, ³⁹"Ifanu ituwolo, ojo isia atta afanu hiwolo hamanya ifa inyia aji?" Amanya isia iko inyia to holoŋ nya teyya ara ifa hitattomoni no holoŋ.⁴⁰Lobotie tara illafa ohorik ilia etiru Yoani ero ojo nia ejufari Yesu iko Anerea, ilasi Simone Peturu, ⁴¹Etieru ifa inyia arrumu ilasi honyi dia atta hijio to honyie, "Arrumu iyyohoi Masiya" ( lafa ara Kristo) ⁴²Atta eyyani inyia to Yesu ojo Yesu atta hiwolo to honyi atta hijo, "Ara iyye Simone onyi Yoani Eliloŋo iso iyye Kefas na ara Peturu,)⁴³To holoŋ nobo, awak ifa Yesu eno a Galilea atta inyia arumu Filipo atta hijio ijufak nayya. ⁴⁴Teyya ottu ifa Filipo to Beteseda doŋe naba Anerea iko Peturu. ⁴⁵Arrumu Filipo Nataniele atta hijo tohonyi, ''Lobo lia lafa ojo Musa to ibisit iko to higieri no hikilita arrumu iyyohoi inyia Yesu onyi Yosefu ta Nasarit."⁴⁶Ejo Nataniele to honyi, "Howuon iso illamuk hirro illo afanu hullo olibo teyya to Nasarit?" Ejo Filipo to honyie woŋ towolo." ⁴⁷Atta Yesu egonyu Nataniele ottu to honyi atta hijo, igonyu ille Isaraili dede to honyie obe hinyaba. ⁴⁸Ejio Nataniele to honyie hetu iyye hiyyen naya jai?" Ojo Yesu atta hitiraŋ atta hijo to honyie holobe Filipo hillilloŋ inyia, "Nafa ewuanari iyye to hitto ho yani egonyu ifa nayya iyye."⁴⁹Eitiraŋ Nataniele, "Hetiyenani, era iyye Onyi Hollum! Ara iyye Habu lo Isaraile! ⁵⁰Ojo Yesu atta hitiraŋ hijo tohonyi , iyya nia ajo nayya tohoi hijo egonyu naya iyye to hitto yani.' Heruk iso iyye, egonyu iso iyye hirro hunna agalik tara innia. ⁵¹Ejo Yesu, "Dede, ajo nayya tohoi egonyu iso iyye ido aŋa ojo anjilohien illo Hollum ore, ojo hidofe olu to Onyi Tuŋani.''

Chapter 2

¹To hitahunihi no holoŋ, owuon ifa hiyama ta Kana no Galilea, ojo ifa hotonye Yesu owuon dia. ²Ellilloŋo ifa hiyyo Yesu iko heyiyanak illohonyie to hiyama nyia.³Nafa enyie balu, ejio hotonye Yesu te inyia, "Enyie balu tara hosie." ⁴Etiraŋ Yesu, tuŋani innaŋ, Nyo hidofe hiram nanaŋ iko nia? Holobe holoŋ nanaŋ awoŋ" ⁵Ejio hotonye honyie to hegiamak , "Lejio inyia ta hatai igiama, anyar egiem itai."⁶Ati owuon ifa mocio inno moru ile dia innafa oduleri Yudea ellillari lo owuana karamat innohosie, oremik ciama sofiyaha arik iko hunik. ⁷Ejio Yesu to hosie, " Itufutak hifioŋ tohosie." Ati etifutak isia mocio nia bel bel. ⁸Teyya atta inyia elimak hegiamak, " Itiwuohu inak ade iyyania iyiari to hegiamani lia hittok." Atta isia higiem.⁹Eniŋ hegiamani lia hitok hifioŋ ino edualaŋa ati obe inyia oyyen hijo edoŋ balu nia tai? (ati oyyen hegiamak illafa owohok wati hifioŋ nia). Atta inyia hillilloŋ hiito oliawa hayamani. ¹⁰Atta hijo to honyie, ititek balu nia odua wan doo ati ta halu ho rumai nohosie isiara nia ofiak wuan. Ati anyar etunak iyye lia odua wan man iyania."¹¹Etiara ifa duaran nohonyie ta Kana no Galilea ojo ifa ara hitierita inno hituhututa ino iduariti, innafa egiem Yesu, hetuhutahini lohuo nohonyie, man eruk heyiyanak illohonyie to honyie.¹²Tahalu teyya eno Yesu, a Kapernaum, iko hotonye honyie, halasirak honyie, ojo heyiyanak illohonyie, ojo teyya atta isia hittole holoŋitek kai.¹³Nafa awoŋ holoŋ no laŋan no hituduara ilo Yudea, atta Yesu enno a Yerusalem. ¹⁴Orumek inyia hiyyo etinyaŋa tamoti illo husuŋ, kioro ojo hohoron to omojori. Ettole ifa hidofe hetittobok ha arobia dia.¹⁵Teyya adumu inyia hali atta hibak isia ojo efuhai isia adde ta haji imojit, daŋ iko kioro ojo tamoti illo husuŋ. Atta inyia asulai adde arobia inno hiyyo illo eloito arobiya, terefejeha innohosie ta fau. ¹⁶To hetinyaŋak ho hohoron, ejio inyia, "Iyari hirro hunna daŋ adde teni. Ibaŋa emak haji no Monye hanaŋ etinyaŋari nahatai."¹⁷Egigilu efahat illohonyie hijo egioro ifa nia, "Hitihi no haji nahatai iso esok nayya." ¹⁸Teyya atta hekumok ilo Yudea hitiraŋ tohonyie hijo, "Nari hituhuti iso nia etihutek iyye iyyohoi to nyo egiama iyye hirro hunna? " ¹⁹Etiraŋ Yesu, "Esiaha omojori nia, ati to holoŋitek hunik attohok iso nayya."²⁰Teyya ejio hekumok illo Yudea, "Eyari te iyyohoi ŋasi tomwuana aŋwan he ile, ati etidietik iso iyye inyia ahide to holoŋitek hunik?" ²¹Ati ero ifa inyia omojori no wuan nohonyie. ²²Ati teyya tahalu, nafa owuarini inyia to ye, egigilu heyiyanak illohonyie hijo ejio inyia nia, ati eruk isia to higierita ojo to hirorita innafa ero Yesu.²³Nafa owuanari inyia to Yerusalem to holoŋ no laŋan no hitudwuara, to holoŋ no karama, eruk arria to fure nohonyie, nyo egonyu isia hituhututa inno iduariti innafa egiem inyia. ²⁴Ati, obe Yesu eruk wan nohonyie tohosie nyo oyyen inyia hiyyo daŋ ²⁵ojo obe awak lobo tuŋani hetuhutek hirro inno fau daŋ. Oyyen inyia to wan nohonyie nyo ifa owuon to hirro inno fau daŋ.

Chapter 3

¹Iyyania owuon ifa lobo la Farisei fure nohonyie Nikodemus, ara ifa inyia etok lo Yudea. ²Ottu tuŋani lia tara Hollum to tiŋ na harie atta hijio to honyie, "Hetiyenani, eyyen iyyohoi hijo ara iyye hetiyanani ille ettu tara Hollum ati obe lobo tuŋani lo oremik higiem hituhutita nia egiem iyye kuya mahati lowuon Hollum he inyia."³Etiraŋ Yesu inyia, "Dede, dede, kuya mahati esini lobo inyiak, obe inyia egonyu obie no Hollum." ⁴Ejio Nikodemo tohonyie, oremik iso tuŋani ille emaruak wan esini jai? Obe inyia oremik ajiŋak hinyak ahotuai ho hotonyie honyie atta esini, oremik iso inyia?⁵Etiraŋ Yesu, "Dede, ilo esini inyia to hifioŋ ojo to Oyiri, obe inyia oremik ajiŋak to obie no Hollum. ⁶Lia lesini wan to tuŋani ara tuŋani, ojo lia esini wan to Oyiri ara Oyiri.⁷Baŋa elafuho to hirro inia ajo nayya tohoi, 'Anyar enyiak iyye esini aŋejuk.' ⁸Ohut oyyami amai na awak inyia hutan. Etiru iyye hiyorro nohonyie, ati obe iyye eyyen hijio ottu inyia tai ojo owu inyia aji. Ati esini hiyyo bi daŋ to Oyiri."⁹Atta Nikodemo hitiraŋ hijio, "Owuon iso hirro hunna jai?" ¹⁰Etiraŋ Yesu inyia, hera iyye hetiyanani lo Isaraile, ejio iyye ettumo hirro hunna? ¹¹Dede, ero iyyohoi ania huna eyyen iyyohoi, ati eruk iyyohoi to ino egonyu iyyohoi. Ati obe itai eruk hitihutita innohoi.¹²Iyya elimak Nayya ta hatai ho hiyyo hirro inno fau ta ojo hidofe itai obe eruk, eruk iso itai jai lelimak Nayya itai hirro nia te ido? ¹³Obe lobo to ore ahide ido ilo inya hame lia ollu te ido, Lonyi Tuŋani.¹⁴Iyya nafa ekaf Mose munu ahide to waha, ati hidofe akafa iso Lonyi Tuŋani hidofe ¹⁵anyar mahati lia eruk daŋ wuana ho manyia no osio fur.¹⁶Nyo omuno Hollum fau, atta inyia hisio Lonyi honyie lobotie, hijio lia leruk to honyie obe iso oye ati owuon iso ho wuaran no osio fur. ¹⁷Obe Hollum efahu lonyi honyie afau hijo anyar etipala, ati anyar etiluahini fau te inya. ¹⁸Obe iso inyia etipal lia eruk tohonyie. Lia obe ara heruhoni ara isia hepalak luŋa anyar obe inya eruk to fure no Lonyi Hollum.¹⁹Hiram nyia oŋot Hollum nia, hijio awoŋ cialai afau, ojio tuŋani omuno idumele tara cialai anyar orru ifa higiama nohosie. ²⁰Iyya to huwo lia egiama irruti obe awak cialai ojo obe awak afanu to cialai hijo anyar obe higiemita innohonyie mahati etiliehini. ²¹Ati, lia egiama ilibiti ottu acialai hijo anyar mahati egonyini higiemita innohonyie ojo hidofe isia eyyani to baŋi no Hollum."²²Ta halu, eno Yesu iko heyiyanani illohonyie afau ho Yudea. Teyya ohitole ifa inyia iko isia ojo etifoto isia. ²³Teyya etifoto ifa hidofe inyia Yoani to Aenon a ŋati ho Salim nyo owuon ifa hifioŋ inno obore dia. Afanu ifa hiyyo to honyie ojo ifa hidofe etifotohini, ²⁴ati holobe ifa Yoani ebirohini ahotuai kijan.²⁵Ati teyya odioto ŋalafa to heyiyanak illo Yoani iko Yudea tamai ho karama. ²⁶Efie isia to Yoani atta hijo to honyie, "Rabbi, lafa owuon iko hoi aŋati ha hari no Yordano, talafa etihutehini iyye, owolo, etifoto inyia, ojo nia bi daŋ ofu to honyie."²⁷Etiraŋ Yoani, "Obe lobo tuŋani orumu inak hirro ille hesiarahini mahati to honyie te ido. ²⁸Itai to wati innahatai aremik hiruk rori inne ero nayya ta hatai, obe 'Nayya ara Kristo, ati iyya nia ajo nayya,' 'Attu ifa nayya to hosiere honyie.'²⁹Lia lowuon iko hiito noŋoruo ne heletek ayemuni inyia hayamani. Ati oriaha hayamani lia letole iko inyia hidofe etira to honyie omuno binno letiru inyia hirorita ha hayamani. Iyyania efut naŋ iko imuniti. ³⁰Hotokwuata fure no Yesu binno ojio nanaŋ odicio binno.³¹Lia ottu te ido, obolo inyia agalik daŋ, ati lia lottu ta fau inyia la fau. Hidofe ero inyia to hirro inna fau. Lia ottu te ido, inyia agalik daŋ. ³²Elimak inyia hituhutita to hiro ino etiru inyia hidofe egonyu ati obe lobo omoju hituhutita innohonyie. ³³Lia omoju hituhutita innohonyie, eruk inyia to hillama hijio ara Hollum dede.³⁴To lia lefahu Hollum erro hirorita inno Hollum. Nyo etufutak Hollum inyia to Loyiri lo olibo. ³⁵Omuno Monye Lonyi honyie hidofe esio ta hani nohonye hirro daŋ. ³⁶Le eruk to Lonyi honyie, owuon iso ho wuaran no osio fur, ati lia lomiasa inyia obe iso egonyu wuaran, ati ejoria iso Hollum to honyie fur."

Chapter 4

¹Ifa eyyen Yesu hijio etiru Farisei hijio obolo iluluŋ nohonyie ojio hidofe Yesu ebatiso heyiyanak arria agalik illo Yoani, ²(obe ifa Yesu ebatiso nobo, ati heyiyanak illohonyie ifa ehuma), ³atta inyia ebusari Yudea atta eno Galilea.⁴Iyyania ara ifa nia luŋa hijio anyar owu inyia a Samaria. ⁵Teyya awoŋ inyia abore gala no Samaria, ne ellilloŋo hijio Sikar, eliaha ho bur no Yakobo nafa esio inyia to onyi honye Yosefu.⁶Owuon ifa Yokobo dia nalanyar. Ettaban ifa Yesu holoton atta ahunye aŋati ha hari. Ara ifa holoŋ iŋalio. ⁷Ottu ifa hiito noŋoruo no Samaria owohori hifioŋ, atta Yesu hijo to honyie, "Isiara nayya ilak hifioŋ amat." ⁸Nyo efi heyiyanak illeti ade abore gala enyiaŋari lobo ŋiria.⁹Atta hiito noŋorwo Samaritanani hitirraŋ hijio to honyie, "No nyo emojo iyye hifioŋ amatat ta hanaŋ, iyye Yudetani ajo naŋ ara a Samaritani?" Nyo oliwa Yudea iko hiyyo illo Samaria. ¹⁰Atta Yesu hitirraŋ hijio, "Leyyen ida iyye hisiori no Hollum, ŋai lia lojo tohoi hijio, 'Isiara naya amatat.' nefi ida iyye inyia atta ida inyia hidofe hisio iyye hifioŋ inno owuar."¹¹Atta hiito noŋorwo nia hijio, "Ettok obe nobo iwohit to hoi, ojo hidofe hirri nia owudo binno. Errumek iso iyye hifioŋ inno owuar aji? ¹²Ebe iyye egalik hohonyi hohoi Yokobo, lafa esio dohooi hirri inna, ojo hidofe amata inni ta wan nohonyie daŋ iko onyirok honyie ojo hanyahanya innohonyie?"¹³Atta Yesu hitirraŋ to honyie hijio, "Tuŋani lamata hifioŋ hunna, enyiak iso hiboto agalik, ¹⁴Ati lemat lobo hifioŋ innia esioŋ naŋ to honyie, obe iso inyia hidas hiboto. Nyo, odule iso hifioŋ ino esio naŋ inyia iyya otilik nobe otte neyyani to honyie wuaran no osio fur."¹⁵Atta hiito noŋorwo nia hijio to honyie, "Ettok, isiara nayya hifioŋ innia anyar naŋ abe hinyiak hiboto, ojo hidofe abe enyiak loton inni owohori." ¹⁶Atta Yesu hijio to honyie, "Ino, illilloŋo oliawa hoi, iticiohini eni."¹⁷Etirraŋ hiito noŋorwo nia hijio, "Obe nayya oliawa." Ojio Yesu atta hijio tohonyie, "Ebis iyye to hijio tonohoi hijio obe iyye lobo hiito oliawa,' ¹⁸nyo ewuon ifa iyye iko liawa miet, oliawa lowuon iko hoi iyyania, obe ara nobo oliawa hoi. Ara hiro nara ero iyye dede!"¹⁹Atta hiito noŋorwo hijio, "Ettok, ewolo nayya hijo era iyye a hekilani. ²⁰Etihabuwo ifa hohonyiok hohoi to doŋe inna, ati ejo itai hiyyo illo Yudea hijio, etihabwo itai to Yerusalem, doŋe netihabwori hiyyo daŋ Hollum."²¹Atta Yesu hitirraŋ to honyie hijio, "Hanasi hanaŋ, iruho nayya, nyo ottu iso holoŋ nebiaŋari iyye eremik hitihabuwo Monye to doŋe inna, kuyya hidofe to Yerusalem. ²²Itai hiyyo inno Samaria, etihabuwo itai sihin nebe itai eyyen. Etihabuwo iyyohoi sihin neyyen iyyohoi, nyo ottu etilohini to Yudea.²³Ottu iso saa, ati iyyania eba inni, nofwo hetihabwok hitihabwuo Monye to oyiri iko to bisan, nyo osiaha Monye hiyyo iyya hullo hatara hetihabwok illohonyie. ²⁴Ara Hollum Oyiri, ojio hiyyo ille etihabuwo inyia, hetihabwoi inyia to oyiri iko to bisan."²⁵Ojio hito noŋorwo tohonyie, "Ayyen naŋ hijio ottu iso Onyimoti lia leliloŋo Kristo. Lawoŋ inyia elimak iso inyia iyyohoi hirro daŋ." ²⁶Atta Yesu hijio to honyie, "Nayya lia ero tohoi, nayya lia."²⁷Halarasa inyia hiro ho tuŋani nia, afanu heyiyanak illohonyie, atta hilliliha hijio no nyo ero inyia iko hiito noŋorwo nia, ati obe ifa lobo oremik hijio, "Ewak iyye nyo?" kuyya hidofe lobo lojio, "No nyo ero iyye he inyia?"²⁸Niya, atta hiito noŋoruo nia ŋebusak moti no hifioŋ, atta aciahari ahaŋ man owu hiro to hiyyo, hijio, ²⁹"Ifanu, itiwolo tuŋani lelimak nayya hirro daŋ innafa ehuma nayya beren. Obe ille luŋa ara Kristo, hara mahu inyia Kristo lafa?" ³⁰Odioto isia atta ebusari bore gala atta afanu oriŋari inyia.³¹Hafanu isia ta haŋ kwak, atta heyiyanak hijio tohonyie, "Hetiyenani, woŋ adaha do ŋiria." ³²Ati ojio inyia to hosie, "Owuon ŋiria hanaŋ, nebe itai eyyen." ³³Atta heyiyanak hiro to wati innohosie hijio, "Holobe lobo tuŋani eyyani to honyie nobo daha, eyyani ati mahu hiyyo?"³⁴Atta Yesu hijio to hosie, "Ara daha nanaŋ hihuma wahan no lia lafa efahu naŋ hegiamari igem nohonyie. ³⁵Obe itai ero hijio, 'Ebuhari yafajin aŋwan atta mana iso libe to dioŋo'? Elimak naŋ itai, itiwolo mana, nyo odon atta hidofe aremik to dioŋo! ³⁶Omojuta hadioŋoni idumuti inno haŋer atta hidofe ettutubu wuaran, hijio anyar omuno hadioŋoni iko hayani lo hinyomo daŋ nobotie.³⁷To hiram nia, obis hiram nojio dede, 'Oyek lobo, ojio lobo odieŋu.' ³⁸Efahak naŋ itai odioŋori mana nobe itai egiama. Egiemu hilak, ejio itai ta wati te innahatai ejiŋak te igem nohosie."³⁹Eruk hiyyo arria illo Samaria to honyie to bore gala nyia nyo elimak ifa hiito noŋorwo isia hirro bi daŋ, "Elimak inyia nayya hirro innafa egiem naŋ daŋ ifa beren." ⁴⁰Nafa afanu Farisei to honyie, awak ifa isia Yesu hetolojo he isia holoŋitek hunik.⁴¹Tonia enyiak hiyyo arria hiruk hiram nohonyie. ⁴²Ojio ifa isia to hiito noŋorwo, "Eruk iyyohoi, obe ojio ara hiram nohoi hame, ati etiru iyyohoi to wati te innohoi, eyyen hidofe iyyohoi dede ara inyia hetilahani lo huwo daŋ ta fau."⁴³Ta halu ho holoŋitek arik, owu Yesu teyya a Galilea. ⁴⁴Nyo Ero Yesu to wan to nohonyie hijio obe hekilani orrumek nobo baŋi to doŋe hosie. ⁴⁵Nafa eba inyia ta Galilea, omuno ifa hiyyo illo Galilea atta amoju inyia. Nyo egonyu ifa isia hirro innafa egiem Yesu daŋ to Yerusalem ta far nafa eyyomori hiyyo, nyo ofu ifa isia amai eyomori dia.⁴⁶Tonia enyiak inyia awoŋ adoŋe Kana na Galilea, mai nafa eloitori inyie hifioŋ inna ajalaŋi inne eruatiŋo. Owuon ifa lobo dafit loŋwai onyi honye ta Kapernum. ⁴⁷Etiru ifa inyia hijio, lia Yesu ebusari Yudea, enyiak acahari a Galilea, owu inyia to Yesu efiari hijio anyar owu hitilibo onyi honye, nyo eliaha ifa inyia ye.⁴⁸Ojio Yesu to honyie, lobe itai egonyu hituhutita iko iduwariti, ebe itai eruk." ⁴⁹Atta dafit lia hijio to honyie, Habu, woŋ, efie kokwak holobe hiito nanaŋ oye." ⁵⁰Ati ojio Yesu to honyie hijio, "Ino, owuar lonyi hoi." Niyya, eruk tuŋani lia hirro daŋ inne ero Yesu to honyie, atta inyia eno hikoi nohonyie.⁵¹Nafa holot inyia to hiikoi, atta inyia eboŋohini ho hegiamak illohonyie, ille elimak inyia hijio, howuar onyi hoi. ⁵²Atta tuŋani lia hifia isia hitieri no holoŋ na anyarruni inyia. Atta isia hitirraŋ do honyie hijio, "Ebusak nohon na wan nia inyia saa hattarik iŋole ŋole te iŋalio."⁵³To nia, atta monye agilu hijio, saa nyia nia noŋole erarari Yesu to honyie hijio, "Owuar onyi hoi." Atta inyia hiruk ta wan nohonyie daŋ iko woyyo nohonyie daŋ. ⁵⁴Hitarrihi no hituhuti no Yesu nia ne egiem inyia nafa ottuni inyia ade tara Yudea no Galilea.

Chapter 5

¹Ta halu ho hirro innia owuon ifa hiyyom no Yudea ojio Yesu ohu man Yerusalem. ²Ati to nobo tafar to Yerusalem ne eliaha te ikat ho hine. Efurek Eberei inyia Beteseda Owuon inyia iko massik inne elik miet. ³Ta massik hunna eftifioro isia hiyyo haŋuak inno emonya, haŋodok, haŋurak, iko illo eyyokie hetilari hifoliahita no hifioŋ. ⁴Nyo olocita ifa anjilo la Habu to nobo holoŋ atafar hetifoliahari hifioŋ. Ta halu ho hifoliahita no hifioŋ lia lesurok to hotwai ho hifioŋ ahosiere atta nyarru tara ŋuai to nohonyie.⁵Ati owuon ifa lobo tuŋani dia lo oŋuai ŋasi tomwana hunik hohottohunik. ⁶Nafa egonyu Yesu inyia ofer dia ojio inyia oyyen hijio owuon inyia dia beren, ojio to honyie, "Hewak iyye nyarru?"⁷Atta tuŋani lia hitirraŋ to honyie hijio, "Habu, obe tuŋani la akafak nayya ahotuai ho hifioŋ lefoliahita. Lajio naŋ esurok to hifioŋ atta lobo esurok to hosiere hanaŋ." ⁸Ojio Yesu to honyie, "Te'tte, akafu ijotit nohoi, ino."⁹Kokwak atta tuŋani lia nyarru atta inyia akafu ijotit nohonyie atta eino. Ara ifa holoŋ nyia holoŋ na Sabato.¹⁰To nia ojio Yudei to tuŋani le etinyar Yesu hijio, "Ara ena holoŋ no Sabato, to nia odua tohoi ha akafini ijotit nohoi. ¹¹Atta inyia hitiraŋ hijio, "Tuŋani le etinyar nayya le elimak nayya hijio, "Takafu ijotit nohoi ino."¹²Efia isia inyia hijio, "ŋai tuŋani lia lojio tohoi hijio, 'Takafu ijotit nohoi, ino?" ¹³Ati obe tuŋani lara etinyar Yesu oyyen hijio ŋai lia nyo eno Yesu ade nyo owuon iluluŋ no hiyyo ta mai nya.¹⁴Ta halu orrumek Yesu inyia ta haji imojit inna hittok atta hiro to honyie hijio, "Torriŋai, anyarruu iyye baŋa lenyak eyyau nyo iso nobo sihin nolorru agalik ottu tohoi. ¹⁵Ohu tuŋani le elimak Yudea hiji, Yesu hara lara etinyar nayya.¹⁶Tonia, atta Yudea hittiara hitigiama Yesu nyo ehuma inyeja hirro hunna to Sabato. ¹⁷Ati elimak Yesu to hosie hijio, "Holodule Monye hanaŋ higiama man iko ena ojio hidofe naŋ adule higiama." ¹⁸To hiram inna osiaha Yudea binno hattohori inyia nyo obe ara to huturuo nohonyie Sabato hamai, ati hidofe nyo ellilloŋo inyia Hollum Monye honyie heticalari wan nohonyie iko Hollum¹⁹Atta Yesu hitirraŋ too hosie hijio, "Dede, elimak naŋ itai hijio, obe Lonyi oremik hihuma nobo sihin to wan to nohonyie ara legonyu inyia sihin ne ehuma Monye. Nyo hirro ta hunna ehuma Monye, ehuma iso hidofe Lonyi honyi. ²⁰Nyo to munoi no Monye Lonyi , etuhutek inyia hirro daŋ hunna ehuma inyia to wan nohonyie. Hidofe etuhutek iso Monye hirro hunna obolo agalik hunna hijio anyar elliliha itai.²¹Nyo iyya etubuhu Monye hayok atta hinyiak hisio wuaran, atta hidofe hisio Lonyi wuaran te illo onyimu inyia. ²²Obe Monye oŋot nobo no lobo tuŋani ati esio inyia ŋoto no hirro daŋ to Lonyi honyie, ²³hijio anyar etihabuo hiyyo daŋ Lonyi honye iyya etihabuo isia Monye. Lia lo obe etihabuo Lonyi honye, obe inyia etihabuo Monye le efahu Lonyi.²⁴Dede, elimak naŋ itai hijio letiru hirorita innanaŋ ojio hidofe eruk do lia le efahu naŋ, owuon iso iko wuaran no odule fur. Obe iso Hollum oŋotok ye to honyie tuŋ ati aluai inyia to ye to wuaran.²⁵Elimak naŋ ta hatai dede hijio, ottu holoŋ, eba hara holoŋ ne etiruni hayok hirorita inno Lonyi Hollum ojio liya ille etiru owuar iso.²⁶Iyya owuon Monye iko wuaran to wan honyie to nia esio inyia Lonyi wuaran hotowuana to wan nohonyie, ²⁷Ojio Monye atta hisio Lonyi duaran haŋotori hirro nyo ara inyia Lonyi Tuŋani.²⁸Ibaŋa ellilliha to hirro inia nyo ottu iso holoŋ ne letirarari illo te ilumioho hiro nohonyie, attati afanu ade te ilumioho. ²⁹Liya ille ehuma no olibo, afanu to hebuhuni no wuaran, ojio hidofe lia ehuma holoŋi daŋ no lorru afanu iso to hebuhu no ŋoto ho hirro.³⁰Abe naŋ aremik hihuma nobo sihin to wan nanaŋ. Aŋot naŋ iyya etiru naŋ hidofe obis ŋoto nanaŋ. ³¹Nyo abe naŋ asiaha wahan nanaŋ ati wahan no lia lafa efahu nayya. Lelimak naŋ ta wan to nanaŋ, obe iso eruk hijio ara dede. ³²Ati owuon lobo lo ero to fure nanaŋ ajio naŋ ayyen hijio nyo lero inyia ara dede.³³Efahak ifa itai hilak hiyyo to Yoani ojio inyia elimak inyie hilosut inna ara dede. ³⁴Ati abe naŋ eruk hilosut no lobo tuŋani. Ero naŋ iyyania hijio anyar etilohini itai. ³⁵Ara ifa Yoani iyya lomo ne etuwulek atta wule, nyo emuno ifa itai hettolojori to cialai honye.³⁶Ati awuon naŋ iko hilosut no obolo agalik no Yoani, nyo ara igiem ne esio Monye hanaŋ asut hijio efahu Monye nayya. ³⁷Ojio Monye le efahu nayya ara asut to wan nohonyie ta nayya. Holobe lobo lahatai etiru hirorita innohonyie man ifa beren. ³⁸Obe hirorita innohonyie to hotuaijin hatai nyo ebe itai eruk lia le efahu inyia.³⁹Ehiana itai higierita nyo egigilo itai hijio errumek iso itai wuaran no losio fure. ⁴⁰Ati ibe itai efanu ta hanaŋ harrumuni wuaran.⁴¹Abe naŋ eruk hitahuo no hiyyo, ⁴²ati ayyen naŋ itai hijio obe itai emuno Hollum ta tajia te innahatai.⁴³Attu nayya to fure no Monye hanaŋ. Ibe itai erriehu nayya kuyya ottu lobo to fure nohonye ejio itai atta arriehu lia. ⁴⁴Jiai eremik itai hiruk le esiaha itai hitahuo no hiyyo, ejio itai ibe esiaha hitahuo no lottu tara Hollum?⁴⁵Ibaŋa egigilo hijio etisiahak iso nayya itai to Monye. Mose inyia hetisiahani lahatai eijo itai eyyik to honyie. ⁴⁶Nyo leruk itai Mose dede attati itai iso hiruk nayya egioro ifa inyia ta nayya. ⁴⁷Ati le ebe itai eruk higierita innohonyie, jiai iso eruk itai hirorita innanaŋ?"

Chapter 6

¹Ta halu ho hirro innia, atta Yesu eno otifor na hari nettok no Galilea, ne efurek hijio Hari no Tiberio. ²Ejufuta ifa iluluŋ no hiyyo inyia nyo egonyu ifa isia iduariti inno obolo hunna ehuma inyia to haŋuak. ³Atta Yesu hirre a nobo doŋe atta hitole dia iko heyiyenak illohonye.⁴Iyyania eliaha ifa hiyyom na laŋan nettok no hiyyo illo Yudea. ⁵Ofiala ifa Yesu atta egonyu hiyyo arria illa afanu to honyie atta inyia hijio to Filipo, "Enyiaŋu iso iyyohoi imuniaha tai anyar hiyyo hullo adaha?" ⁶Ero Yesu iyyania haciamari Filipo, nyo oyyen ifa inyia nyo nia owu inyia higiem.⁷Etiraŋ Filipo inyia hijio, "Ara da hido arobiyaha inno obore iyya nyo, obe oremik to hiyyo hullo bi daŋ, ebubun ida hido hiyyo kai kai." ⁸Atta lobo heyiyenani lohonye lara fure Anerea ilasi Simone Peturu hijio, ⁹"Lobo hiito ille owuon iko imuniaha miyet ojo ham arik, horemik iso ati innia jai te iluluŋ no hiyyo illia?"¹⁰Atta Yesu hijio, "Ilimak hiyyo hetolojo, obolo miyaŋ ta mai nia. Atta hiyyo hitole ta fau, ara ifa iluluŋ no hiyyo nia alif miyet. ¹¹Atta Yesu adumu imuniaha, atta hisio humo, atta hisio to liyya illafa etole. Atta inyia aharak ham iyya awak isia. ¹²Nafa afoŋi isia, atta Yesu elimak heyiyenak illohonyie, "Itusuduhak ofitok ino ofitini tara hosie hotobiaŋa isia omuria."¹³Atta isia asuduhak man enyiak etufutak ofitok lur to gufasien tomon harik tara liyya ebusak to daha nohose. ¹⁴Nafa egonyu isia duaran nettok nafa ehum Yesu, Ojio hiyyo lia hijio, "Dede ara tuŋani ille hekilan lafa eyyani sayye lafa ojio ottu iso afau." ¹⁵Nafa egonyu Yesu hijio afanu iso isia eniefu inyia to golon hatara inyia a habu, atta inyia hilunya adoŋe hame to wan nohonyie.¹⁶Nafa era iŋalio atta heyiyenak illohonye efie ahari nettok. ¹⁷Teyya atta isia arrek togoli, atta laŋan a hari a Kapenam. (Era ifa iŋalio, ati holobe ifa Yesu awoŋ do hosie.) ¹⁸Etiara ifa oyyami ne efiriwa, man efoliahita ifa hari no orru.¹⁹Nafa egurori isia alamarai to hiji ha hari, egonyu ifa isia Yesu olot to hide hifioŋ lottu to hosie, abaŋi ifa isia binno. ²⁰Attati inyia hijio hijio to hosie, "Hebaŋ! Nayya lia." ²¹Atta isia ehutu to honyie to togoli hotorrek he isia. kwak, atta togoli hiba to otifor na hari no ofuyere isia.²²Ifa motie nohonyie, egonyu iluluŋ no hiyyo illafa arrasa to otifor na hari toolo togoli nobotie no owueta dia nafa ho Yesu, atta isia hiyyen hijio holobe hada Yesu eno iko heyiyanak illohonye, ati heyiyenak hafa hame ofwo ade ta wati illohosie. ²³Afanu innak togolisien to Tiberia aŋati ta mai nafa adahari isia imune ta halu ho hisio na Habu humo to Hollum.²⁴Nafa egonyu iluluŋ no hiyo hijio obe Yesu iko heyiyenak ilohonye tara, atta isia arrek to togolisien atta asiahari Yesu A Kapenum. ²⁵Nafa orrumuni isia inyia aŋati hari nettok tololo, atta isia hijio to honye, "Hetiyenani, anu iso ettu iyye eni?"²⁶Atta Yesu hitirraŋ isia hijio, "Elimak naŋ itai hijio, esiaha itai nayya dede, obe ara hijio egonyu ifa itai iduariti, ati esiaha itai idahiti iyya innafa enya itai atta itai efoŋi. ²⁷Ibaŋa egiama to daha no oremik murai ati igiamai ŋiria ne esio Lonyi Tuŋani nafa itai, nyo esihok Hollum Monye wuaran to honyie."²⁸Atta isia to honyie hijio, "Hegiem iso iyyohoi nyo anyar egiama iyyohoi igiemita inno Hollum?" ²⁹Etirraŋ Yesu to hosie hijio, "Ara igem no Hollum tiji: iruho to lia lafa efahu inyia."³⁰Ati ejio isia to honyie, "Nari iduarit iso nia egiem iyye ne eremik iyyohoi egonyu ejio iyyohoi atta hiruk iyye? Hegiem iso iyye nyo? ³¹Adaha ifa hohonyiok hohoi ŋiria nafa ottu te ido to waha iyya egioro ifa hijio, "Esio ifa do hosie imune te ido hatadahai."'³²Atta Yesu hitirraŋ to hosie hijo, "Dede, obe ifa ara Musa esio ta hatai imune te ido, ati Monye hanaŋ esio ta hatai imune inna dede te ido. ³³Nyo ara imune no Hollum nottu afau te ido, atta hisio wuaran nohonye ta fau." ³⁴Niyya, atta isia hijio to honyie, "Habu, todule hisiara iyyohoi imune nia holoŋitek."³⁵Atta Yesu hijio to hosie, "Nayya imune lo wuaran, ati lawoŋ lobo tuŋani ta hanaŋ, obe iso inyia enyiak wode, ojio hidofe, leruk lobo da hanaŋ obe iso inyia enyiak hiboto." ³⁶Ati iyyania elimak naŋ itai, egonyu itai nayya ejio itai ebe eruk. ³⁷Hiyyo daŋ ille esio Monye hanaŋ ta hanaŋ, afanu iso ta hanaŋ ojio hidofe lottu ta hanaŋ abe iso naŋ efuhai inyia adde.³⁸Abe naŋ attu te ido afau egiamari wahan nanaŋ ati attu naŋ egiamari igem no lia lefahu naŋ. ³⁹Wahan no tuŋai le efahu nayya inna, hijio hotobiaŋa naŋ etilitek illia ille esio inyia da hanaŋ, ati anyar etubuhu naŋ isia to holoŋ ne esidori fau. ⁴⁰Wahan no Monye hanaŋ inna; illia illo oriŋa to Lonyi ojo hidofe eruk to honye, owuon iso isia iko manya no owuon mak, ajio hidofe naŋ atta etubuhu isia to holoŋ ne edisori fau.⁴¹Nia atta Yudei hitiara hiŋuŋunita to hiram ne ero inyia, nyo ojo inyia hijio, "Ara naŋ imune nottu te ido." ⁴²Atta isia hijio, "Obe ara Yesu ille lonyi Yosefu? Ile leyyen iyyohoi monye iko hotonye honyie? No nyo ojio inyia hijio "Attu inya te ido'?'''⁴³Atta Yesu hitirraŋ to hosie hijio, "Ibusak hiŋuŋunita nia hatai. ⁴⁴Obe lobo tuŋani oremik awoŋ ta hanaŋ aracie Monye lia le efahu naŋ iso oremik arihini inyia, ajio iso naŋ etubuhu inyia te icuŋi no holoŋ. ⁴⁵Nyo egiorok ifa hekilak hijio, 'Etiyena iso Hollum isia. 'Tuŋai letiru tara hanaŋ ojio hidofe etiyenu tara Monye Hanaŋ, ottu iso tahanaŋ.⁴⁶Obe lobo tuŋai oremik egonyu Monye, aracie lia lo ottu tara Hollum, egonyu inyia Monye. ⁴⁷Dede, dede, lia le eruk, owuon iso ho manya no odule mak.⁴⁸Ara naŋ imune no wuaran. ⁴⁹Adaha ifa monyie hatai ŋiria ta waha, atta ye.⁵⁰50Oremik hiyyo daha imune inna, ati obe iso isia oye. Imune inna ottu a fau te ido. ⁵¹Nayya imune no wuaran nottu te idou afau. Lenya lobo imune inna, owuar iso inyia mak, nyo ara wan nanaŋ imune ne esio naŋ to wuaran no hiyyo illa fau."⁵²Attati Yudei hitiara hijoria to wati innohosie atta rija hijio, "Jai iso oremik tuŋani ille hisio wan nohonye hatadahai hiyyo?" ⁵³Atta Yesu hijio to hosie, "Dede, dede, man enya itai wan no Onyi Tuŋani ejio hidofe emat hoto nohonyie, obe iso itai errumek ho wuaran to wati innahatai.⁵⁴Lenya lobo wan nanaŋ ojio hidofe amat hoto nanaŋ, orrumek iso inyia wuaran no odule mak, ajio iso hidofe naŋ etubuhu inyia to hucuŋi no holoŋ. ⁵⁵Nyo ara wan nanaŋ ŋiria inna dede, ojio hoto nanaŋ ara amatat dede. ⁵⁶Lenya lobo wan nanaŋ ojio hidofe amat hoto nanaŋ, odule iso ta hanaŋ, ajio naŋ iso do honyie.⁵⁷Iyya efahu Monye lo owuar nayya, iyya amanya hidofe naŋ to Monye, lia la anya nayya, amanya iso inyia to nayya. ⁵⁸Ara naŋ imune nottu te ido afau, nafa adaha monyie atta ye. Tuŋani la anyar imune inna, amanya iso mak." ⁵⁹Ero ifa Yesu hirro inne ta haji imojit ta nafa etiyena inyia ta Kapernaum⁶⁰Nafa etiru heyiyenak illo Yesu ania, atta isia hijio, "Ogolo hitiyena inna; ŋai iso oremik hiruk. ⁶¹Nafa etiru Yesu to wan nohonyie hijio eŋuŋunuta heyiyenak illohonyie to hirro inne, atta inyia hijio to hosie, "Hodiaha sihin nia ta tajia hatai?⁶²ŋa le egonyu itai Onyi Tuŋani orre amai honye nafa ottuni inya ifa beren? ⁶³Esio Oyiri wuaran. Ojo wan atta hira assai. Ara rori inne ero naŋ ta hatai oyiri, ojo hidofe ara wuaran.⁶⁴Ati, holobe illak illahatai eruk." Nyo oyyen ifa Yesu man beren to hitieri hijio ŋai lia lobe eruk man owu etinyiaŋai inyia. ⁶⁵Atta inyia hijio, "Inyia nia ajio ida naŋ ta hatai hijio obe lobo tuŋani ottu ta hanaŋ lobe Monye hanaŋ ebusak inyia."⁶⁶Ifa ta halu, atta heyiyenak illohonyie arria aciahari ahalu tara honyie, ojio hidofe atta hibo loton he inyia. ⁶⁷Atta Yesu hiro hullo tomon ho lohorik, "Obe itai ewak aciahari daŋ, ewak itai?" ⁶⁸Atta Simone Peturu hitirraŋ inyia, "Habu, efi iso mahu iyyohoi ta ŋai? ⁶⁹Ewuon iyyohoi iko hiro no wuaran no osio mak, afanu iyyohoi hiruk ejio hidofe eyyen hijio, era iyye Lonyi Hollum lo Odua."⁷⁰Atta Yesu hijio to hosie, "Abe ifa naŋ anyimu itai tomon ha arik? Atta lobotie tara hatai hira hetisiahani?" ⁷¹Iyania ero ifa inyia to Yuda onyi Simone Iskariote, nyo ara Yuda lobo tara hullo tomon ha arik lottu etinyiaŋai Yesu.

Chapter 7

¹Ojo tahalu ho hirro inia owu ifa Yesu a Galilea, nyo obe ifa inyia awak eno a Yudea nyo osiaha ifa Yudei inyia hijo ettohe inyia. ²Iyyania omuno ifa Yudei, mune no hajik, nafa eliaha.³Teyya ejo ilasira honyi to honyi hijo, ''Ibusak mai inna ifie a Yudea, anyar mahati egonyu heyiyanak illohoi igiem nia egiama iyye. ⁴Obe lobo lobotie egiama inamuk hirro hame kuyya lawak inyia hijo anyar oyyen hiyyo inyia. Kuyya legiama iyye hirro inia, ituhutek wan nohoi ta fau.''⁵Nyo ara ida hido ilasira obe ifa eruk inyia nobo. ⁶Ejo Yesu tohosie hijo, "Holobe holoŋ nanaŋ awoŋ, ati ara okit nahatai itiwanai dia. ⁷Obe iso misihi ebo itai, ati obe iso awak nayya nyo etihutek nayya inamuk higiemita inno sitan.⁸Ifeti itai to mune; Abe naya awu to mune nia nyo holobe holoŋ nanaŋ hiba to okit nohonyi. ⁹Ifa lejo inya hiro inia to hosie, atta inya hitole to Galilea.¹⁰Teyya, tahalu efie ilasira honyi ahide to mune, tia eno hidofe inya ahide, hamai. ¹¹Osiaha ifa Yudei inya ta mai nyia homune ojo, ''Tahu inyia?''¹²Owuana ifa hitirija nobolo tohiji heluluŋ te inyia. Ojo ilamuk hijo, ''Ara inyia tuŋani lolibo.'' Ojo ilak hijo, ''Obe, Etidihori inyia iluluŋ to hipalita.'' ¹³Ati obe ifa lobo le ero etiru hiyyo to inyia nyo abaŋ ifa isia Yudei. 14Ifa eliaha mune hisaha, eno Yesu ahaji etiyanari atta hitiara hitiyana.¹⁴Ifa eliaha mune hisaha, eno Yesu ahaji etiyanari atta hitiara hitiyana. ¹⁵Elafuho ifa Yudei ojo, ''Homijak tuŋani lia jai? Ojo inyia obe ara tuŋani ille obe ehien.'' ¹⁶Ojo Yesu atta hitiraŋ isia ojo, ''Obe hitiyana nia ara nanaŋ, ati ara no lia le efahu nayya.¹⁷Kuya lawak lobo higiama igiem no Hollum, oyyen iso inya hitiyana, hijo ottu iso tara Hollum, kuya hidofe nayya aremik hirro towan nanaŋ. ¹⁸Lia ile ero to wan nohonyi osiaha inyia kwatan nohonyi, ati lia ille osiaha kwatan no lia ile ifahu inyia, ara iso tuŋani lia ille dede, obe hidofe nobo hipali tara honyie.¹⁹Obe ifa Musa esio itai hifahita? Ati obe itai egiamari hifahita inia. Nyo ewak itai attohe nayya?'' ²⁰Etiraŋ iluluŋ, eyita iyye miniaŋati. ŋai awak attohe iyye?''²¹Etiraŋ Yesu hijo to hosie, egiem ifa nayya nobo igiem nobotie, atta itai hilafuho tonia. ²²Esio ifa Musa ta hatai ŋoto (obe ojo ara tara Musa, ati ara tara hohonyok), ojo to Sabato eŋoto itai hiyyo.²³Kuya lomoju lobo tuŋani ŋoto to sabato hijo anyar obe ibisiti inno Musa ouro, nyo ejoria itai ta hanaŋ hijo etilibo nayya tuŋani nalanyar to holoŋ no Sabato? ²⁴Baŋa oŋot to hilahaman no haliew, ati oŋot te ibisiti.''²⁵Ejo ilamuk illohosie illafa to Yeruselem hijo, ''Hobe ara inyia lia ille lafa osiaha isia hijo ettohe? ²⁶Ojo towolo, ero inyia to hiticelita ojo isia obe ojo illak hiro tohonyi. obe iso ara nia hijo hekumok oremik hiyyen hijo Kristo lia, iso mahu? ²⁷Ati eyyen iyyohoi hijo ottu tuŋani lia tai, ati lawoŋ Kristo, obe iso lobo oyyen hijo ottu iso inyia tai.''²⁸Oyo ifa Yesu te etiyanari, etiyana hijo, ''Eyyen itai daŋ nayya ojo hidofe eyyen hojo attu nayya tai; ati abe nayya attu ta wan nanaŋ, ati inyia lia ille efahu nayya ara ille dede,ille ebe itai eyyen. ²⁹ayyen nayya inyia nyo attu nayya tara honyi ojo inyia efahu nayya.''³⁰Awak ifa isia eniefu inyia, ati obe lobo lotirok hani tohonyi nyo holobe ifa holoŋ nohonyi tubai. ³¹Tonia, obure ifa iluluŋ neruk tohonyi. Ojo isia hijo, ''Lawoŋ Kristo, egiem iso inyia hitihutita ariai tara inia egiem tuŋani lia? ³²Etiru Farisei iluluŋ nia omwaŋa hiro inia hijo Yesu, atta fadiri lahabuok iko Farisei efahak oseŋer hijo anyar eniefu inyia.³³Ejo Yesu hijo, ''Kai iyyania arasa iso nayya wuana ikatai, teyya awu iso nayya tohonyi lia ille efahu nayya. ³⁴Esiaha iso itai nayya ejo itai ebe eremik arumu nayya; Mai nyia awuye nayya, ebe iso itai eremik hiba dia.''³⁵Ojo Yudei atta hiro to watik illohosie hijo, ''Hou iso tuŋani lia eno aji amai nyia inna ebe iyyohoi eremik arrumu inyia? Hou iso mahu inyia eno to hiji ho Grik atta hitiyana Grik? ³⁶Hojo hirorita innohonyie ŋarinyo, 'Esiaha iso itai nayya ati ebe itai eremik arrumu nayya; Mai nyia awuye nayya, ebe iso itai eremik hiba dia'?''³⁷Iyyania to hucuŋi no holoŋ, nafa nia obolo holoŋ no mune, owueta Yesu atta yo, ejo, ''Kuya lowuon lobo ille eboto ho hure. Isiara inyia hawoŋ ta hanaŋ anyar amat. ³⁸Inya lia ile eruk ta naya, iyya ojo to buk, onyieta iso hifioŋ ino wuaran to hosehe nohonyie.''³⁹Ati ejo inyia inia inno Oyiri, te ilia hullo eruk to honyi hijo omoju iso, holobe ifa Oyiri esiarahini nyo holobe ifa Yesu awoŋ to lohwo nohonyie.⁴⁰Nafa etiru iluluŋ, atta isia hijo, ''Ara inyia dede hekilani.'' ⁴¹Ejo ilak, ''Inyia lia Kristo.'' Ati ejo ilamuk, ''Nyo, hara Kristo, loremik awoŋ ta Galilea? ⁴²Hobe ara buk ojo hijo ''Ottu iso Kristo tara hiyyo illo Davide iko to Bethlehem, ŋati nafa owuanari Davide?⁴³Teyya odioto ifa bwanya teluluŋ te inyia. ⁴⁴Awak ilak illohosie eniefu inyia, ati obe lobo lotir inyia.⁴⁵Teyya aciahari curukali te ettaha iko to Farisei, ejo isia to hosie, ''Nyo ebe itai eyyani inyia? '' ⁴⁶Etiraŋ curukali hijo, "Holobe lobo tuŋani le ero iyya tuŋani lia man beren.''⁴⁷Etiraŋ Farisei to hosie, "Henyeb ifa mahati inyia itai? ⁴⁸Howuon ifa ilamuk ilo hekumo hullo eruk to honyi, kuyya ilamuk illo Farisei? ⁴⁹Ati obe iluluŋ inna oyyen hifahi, nyo owuon isia to ipit.''⁵⁰Ejo Nikodemo to hosie hijo, (lia ille lafa ottu to Yesu beren, ara iso iyya lobo lo Farisei), ⁵¹Obe ibisiti innohoi oremik hiŋot tuŋani ati ewak iyyohoi etiru do tara honyi ejo hidofe ewak hiyyen hegiem inyia ŋari nyo?'' ⁵²Etiraŋ isia hijo to honyi, ''Ara hidofe iyye daŋ la Galilea? Tosiek ejo hidofe ewolo hijo obe lobo hekilani enyiak awoŋ to Galilea.''⁵³Teyya atta hiyyo daŋ efie ahaŋitek innohosie.

Chapter 8

¹Eno Yesu adoŋe Oliveto. ²Ifa to motie beren enyiak inyia aciohini omojori, ojo hiyyo bidaŋ atta afanu do honyie; atta ahunyie inyia ta fau atta hitiyana isia. ³Ojo hidofe hegiorok iko Farisei atta eyyani hiito noŋorwo inna orrumu isia oroto iko lobo tuŋani, atta isia etiwejik inyia to hiji ho hiyyo.⁴Atta isia hijo to Yesu, "Hetiyanani, hiito noŋorwo inna eniefu iyyohoi oroto iko lobo tuŋani. ⁵Iyyania ojio to hifahita inno Musa hijo anyar iyyohoi erwoŋ inyia to moru; ojo to hoi, ''Hejo iyye jai te inyia?" ⁶Ojo isia iyyanyia hijo anyar elohu isia Yesu te innak hirro hunna errosok do honyie, ati origoŋi Yesu atta egiorok ta hafiala ta fau.⁷Nafa efudak isia hifia Yesu, odioto inyia ahide atta hijo do hosie. "Isiara lia lobe ara heyyani hitiara hipuda inyia." ⁸Enyiak Yesu asodorrohini, atta egiorok ta hafialai honyie ta fau.⁹Ifa letiru isia hirro innia, etiara isia efie adde lobotie lobotie man edehini Yesu iko hiito noŋorwo nyia hamai. ¹⁰Odioto Yesu atta hijo do honyie, "Tuŋani innaŋ, tahu harrosok hoi hullo? Obe da lobo oŋot hiram no hoi?" ¹¹Ojo inyia, "Habu, obe da lobo." Ejo Yesu, "Abe iso hidofe naŋ aŋat hiram nohoi, Ino ikoi no hoi; man ena ahosiere baŋa enyiak eyyau.")¹²Teyya enyiak Yesu hiro to hosie hijo, "Ara naŋ calai na fau; lia lejufuta naŋ, obe iso olot te idumele ati orrumo iso calai inna mak." ¹³Ojo Farisei to honyie, "Era iyye sut to wan no hoi; obe suti illohoi eroita dede."¹⁴Etiraŋ Yesu to hosie, "Ara da hido naŋ a sut to wan hanaŋ, elosut naŋ dede. Ayyen naŋ mai na attuni naŋ iko hidofe mai na awuyie naŋ, ati ebe itai liyyen mai na attuni naŋ kuya hidofe mai na lawuyie naŋ. ¹⁵Eŋoto itai hipalita inno hiyyo ajo naŋ abe aŋot lobo tuŋani. ¹⁶Ati leŋot naŋ, ara ŋoto nanaŋ dede, nyo abe naŋ awuon hame, ati awuon naŋ iko Monye lia efahu naŋ.¹⁷Ati to hifahita inna hatai egiro hijo oso hiram no hiyyo illia ohorik dede. ¹⁸Nayya ara a sut ta wan nanaŋ, iko Monye lia lefahu naŋ owuon asut hanaŋ."¹⁹Atta isia hijo to honyie, "Tahu monyo hoi?" Atta Yesu hitiraŋ, "Ibe itai eyyen nayya iko Monye hanaŋ; leyyen itai nayya, eyyen itai monye hanaŋ." ²⁰Ero ifa inyia hirorita hunna aŋati ta mai no ottunari hiyyo arobiaha etiyana inyia ta haji imojit inna hittok, obe ifa lobo tuŋani eniefu inyia teyya nyo holobeŋ ifa holoŋ nohonyie awoŋ.²¹Enyiak Yesu hirro to hosie, "Leno naŋ teni; etufa iso itai naŋ man eye itai iko hiyyata inahatai. To mai nyia lawuye naŋ, ebe iso itai eba dia." ²²Nia etiraŋ Yudei hijo, "Hottohoi iso mahu inyia wan nohonyi? Inyia nia ojari inyia hijo, "Ta mai nyia lawuye naŋ, obe lobo tuŋani eba dia?"²³Ojo Yesu do hosie, "Era telle ŋolon, ajo naŋ telle to hide. Ara itai illo fau inna; ajo naŋ abe ara a lo fau ina. ²⁴Inya nia ajiatari naŋ hijo eye iso itai iko hiyata hatai. Nyo lebe itai eruk hijo nayya Kristo lonyimoti lo Hollum, eyye iso itai iko hiyyata innahatai."²⁵Ejo isia to honyie, "Iyye ŋai?" Etiraŋ Yesu to hosie hijo, "Elimak ta naŋ itai to hitieri. ²⁶Owuon hirro ariai ta hanaŋ herotari kuya haŋotori hiram na hatai. Lia efahu naŋ obis inyia; ojo hirro inia etiru naŋ tara honyie, elimak naŋ ta fau daŋ." ²⁷Ati obe isia oyyen hijo erota ifa inyia to hosie to hiram no Monye.²⁸Ejio Yesu, "Lehaf itai Lonyi Tuŋani ahide, efanu iso itai hiyyen hijo naŋ lia, ejo iso itai eyyen hijo abe naŋ egiem nobo sihine to wan hanaŋ. Iyya etiyen Monye nayya, ero naŋ hirro hunna. ²⁹Ati lia lefahu naŋ owuon ikannaŋ. Obe inyia ebusak naŋ hame, nyo holoŋitek daŋ ehuma naŋ hirro hunna etimuno inyia. ³⁰Nafa ero Yesu hijo hirro hunna, eruk hiyyo aria to honyie.³¹Teyya ejo Yesu to Yudei illafa eruk to honyie hijo, "Legol itai to hirro hanaŋ, atta itai hira aheyiyanak illallaŋ dede; ³²Eyyen iso itai bisan, ojo iso bisan atta ahek itai." ³³Etiraŋ isia to honyie, "Era iyyohoi to woyyo naba Abramo ati ifa holobe iyyohoi ipito to lobo tuŋani; nyo nia ejo iyye hijo, "Ehohini iso itai?"³⁴Etiraŋ Yesu isia hijo, "Dede, elimak naŋ itai hijo, tuŋani daŋ ille ara heyyani ara pit lo hiyyau. ³⁵Obe pit arasa da haji mak, ati odule lonyi mak. ³⁶Nia, lahek lonyi itai, aheni itai dede.³⁷Ayyen naŋ hijo era itai to woyyo na Abramo; etufa itai hijio ettohoi naŋ nyo obe hirorita innanaŋ ojiŋak ta hatai. ³⁸Ero naŋ hirro hunna egonyu naŋ tara Monye hanaŋ, ejo hidofe itai etiru hirro inno etiru itai tara Monye hatai."³⁹Etiraŋ isia to Yesu hijo, "Ara Abramo monye hohoi?"Ejo Yesu to hosie hijo, "Lera itai durre illo Abramo, negiama itai higiemita inno Abramo. ⁴⁰Ati, iyyania ejo itai ettohoi naŋ, ajo naŋ elimak itai hirro dede inno etiru naŋ tara Monye hanaŋ. Obe ifa Abramo ehuma iyya itai. ⁴¹Ihuma hirro innafa egiama monye hatai." Atta isia hijo to Yesu, "Obe iyyohoi ifa esini to hirro inno somon; ewuon iyyohoi iko Monye lobotie, inyia Hollum."⁴²Ejio Yesu to hosie, "Nara ida Hollum amonye hatai nemuno ida itai naŋ nyo ebusuni ifa naŋ Hollum attuni naŋ enni. Obe lara naŋ attu to wan hanaŋ ati Hollum efahu naŋ. Jai ebe itai etiru hirorita inanaŋ? ⁴³Nyo ebe itai eremik hitira rori innanaŋ. ⁴⁴Itai illia lonyirok ho sitan, ejo itai ewak higiama hiro ino monye hatai. Ara ifa inyia ahatohoni man to hitieri ati obe inak hirorita honyie inno lobis, nyo obe inyia ero hirro hunna dede. Lateleru inyia ara ateler no honyie, nyo ara inya a loteler hidofe ara monye lo telerok.⁴⁵Ati ebe itai eruk ta hanaŋ, nyo erota naŋ hunna dede. ⁴⁶Ŋai to hiji hatai orrumu nayya ara a heyyani? Lerota naŋ dede, nyo lobe itai eruk ta hanaŋ? ⁴⁷lia lara lo Hollum etira to Hollum; ebe itai etira isia nyo ebe itai era illo Hollum."⁴⁸Atta Yudei hitiraŋ to Yesu hijo, "Atienu ida iyyohoi hijo era iyye lo Samaria ebe iyye dede era lo Yudea, ojo hidofe miniaŋa owuon to hoi!" ⁴⁹Etiraŋ Yesu hijo, "Abe naŋ awuon iko miniaŋa! Etihabwo nayya Monye hanaŋ, ejo itai emoro naŋ!⁵⁰Abe naŋ etufa hijo hetihabwe hiyyo naŋ; owuon lia etufa huan hidofe owuon ahaŋotoni. ⁵¹Dede elimak naŋ itai lotoŋ lobo hiram hanaŋ, obe iso inyia oye."⁵²Ejo isia to Yesu, "Iyyania eyyen iyyohoi hijo ewuon iyye iko miniaŋa. Oye ifa Abramo iko hekilak; ati ejo iyye, 'Letoŋ lobo hirorita hanaŋ obe iso oye.' ⁵³Egalik iyye hohonyi hohoi Abramo lafa oye? ojo hidofe hekilak illafa oye. Egigilo iyye hijio era iyye ŋai?"⁵⁴Etiraŋ Yesu hijo, "Letihabwuo naŋ wan nanaŋ ara hitihabwo hanaŋ assai. Monye hanaŋ hamai lia etahwo naŋ lia ejo itai ara a Hollum hatai. ⁵⁵Holobe itai eyyen inyia, ati ayyen naŋ inyia. Lejio naŋ abe naŋ ayyen, ara naŋ ahenyabani lo huan hanaŋ. Ati ayyen naŋ inyia hidofe naŋ agocie hirorita honyie. ⁵⁶Omuno ifa monye hatai Abramo hegonyuni holoŋ na attuni naŋ; le gonyu inyia holoŋ hanaŋ atta inyia mune binno."⁵⁷Ejo isia to Yesu, "Holobe ŋasi hoi hira tomwana miet, egonyu ifa iye Abramo jai?" ⁵⁸Ejo Yesu to hosie, "Dede elimak naŋ itai, awuana ifa naŋ beren holobe Abramo esini." ⁵⁹Ohurro isia moru hijo erwoŋo Yesu, ati eŋofak Yesu wan atta ajiŋu ade to hiji imojit.

Chapter 9

¹Ojiŋu Yesu atta inyia egonyu tuŋani lo oŋodo man te esiori honyie. ²Efia heyiyanak inyia hijio, "Hetiyenani, ŋai ifa eyyau, tuŋani ille, kuyya hesiok honyie, esiuni inyia oŋodo?"³Etirraŋ Yesu hijio, "Obe ara tuŋani ille iko hesiok honyie eyyau, edoŋ hirro hunna iyya ania anyar etuhutari igem no Hollum. ⁴Anyar iyyohoi egiama igem no lia lehafu naŋ ojio holoŋ ara far. Ottu iso tari nobiaŋari tuŋani enyiak higiama. ⁵Hawuon naŋ ta fau inna, ara naŋ cialai na fau."⁶Ta halu ho hirro nohonyie hirro inne, omitak inyia hamilak ta fau, atta inyia enutu modie, atta eyalak to honyehite ho oŋodo. ⁷Eijo inyia do honyie, "Ino, illila ta tafar no Siloma ( no ojio 'ifahak'). " Niya eno oŋodo lia adde, atta hillila honyehite, atta acohini lo oriŋa.⁸Iyyania, ero onyihari illohonyie illafa egonyu hitilieŋita nafa honyie ho beren hijio, Obe ara tuŋani ille etilieŋita to holoŋitek daŋ, le ettole ojo hidofe emimojo?" ⁹Atta illak hijio, "Inyia lia" ojio illak arasa hijio, "Obe, ati owuon iyya inyia." Ati odule loŋodo lia hiro hijio, "Nayya lia."¹⁰Atta isia hijio do honyie, "ŋai aŋa honyehite innohoi?" ¹¹Etirraŋ inyia tohosie hijio, "Tuŋani ille ara Yesu enutu modie atta eyalak honyehite innanaŋ atta hijio ta hanaŋ, 'Ino a tafar ho Siloma atta iyye hillila.' Nia atta naŋ eno hillilla man arriŋari naŋ." ¹²Atta isia hijio to honyie, "Tahu ati inyia." Ojio loŋodo lia atta hijio, "Abe naŋ ayyen."¹³Teyya, eyyani isia tihoni lafa oŋodo to Farisei. ¹⁴Ojio to holoŋ nia, ara ifa nia far na Sabato ne enutuni Yesu modie etinyarrari loŋodo lia. ¹⁵Teyya etiara Farisei hifia tuŋani lia, "Jai errumek iyye riŋai no honyehite innohoi?" Atta inyia hitirraŋ do hosie hijio, "Efufusok inyia modie to honyehite hanaŋ, atta naŋ ellilau, man arriŋari naŋ."¹⁶Eijio ilak illo Farisei hijio, "Obe tuŋani ille ottu tara Hollum nyo obe inyia etiduara holoŋ no Sabato." Arasa hilak hijio, "No nyo ehuma tuŋani lara heyyani iduariti iyya hunna?" Owuon ifa bwanya to hiji hosie. ¹⁷Enyiak isia hifia loŋodo lia hijio, "Hejio iso iyye nyo nia iyya etinyarari inya honyehite inohoi?" Atta loŋodo hitirraŋ hijio, "Ara inyia hekilani." ¹⁸Holobe ifa hiyyo illo Yudea eruhok hirro inno oŋodo lia hijio arrumek oŋodo lia riŋa atta isia elliloŋu hesiok inno oŋodo lia.¹⁹Atta isia hifi hesiok hijo, "Onyi hatai ille lafa eijio itai oŋodo man beren? Ati oriŋa inya nyo iyania?" ²⁰Etirraŋ hesiok honye hijio, "Eyyen iyyohoi hijio lonyi hohoi illeŋ lafa esini lo oŋodo. ²¹Ati obe iyyohoi eyen jai oriŋa inya, eijo hidofe iyyohoi ebe eyyen hijio, ŋai lesio tohonyie riŋai. Ifia tohonyie. Obolo inyia. Oremik inyia hiro ta wan to nohonyie."²²Ero hesiok innohonye annia nyo abaŋ isia hiyyo illo Yudei. Nyo eŋut ifa Yudei hijio lejio lobo hijio ara Yesu Kristo, efuhari iso inyia adde ta haji hemojit imojit. ²³Inya nia lojo hesiok honye hijio, "Obolo inyia, ifia inyia."²⁴Niya enyiak ofe Yudei illia hilliloŋ oŋodo lia atta hijio te inyia, "Isiara lohuo nohoi to Hollum nyo, eyyen iyyohoi hijio ara tuŋani lia a heyyani." ²⁵Etirraŋ loŋodo lia hijio, "Obe naŋ ayyen hara inyia a heyyani. Ayyen naŋ sihin nobotie hijio: Aŋodo ifa naŋ, ati iyyania arriŋa naŋ."²⁶Eijio isia tohonyie hijio, "Hegiem inyie nyo to hoi? Haŋa inyie honyehite innohoi jai?" ²⁷Atta inyia hitirraŋ hijio, "Elimak ida naŋ itai, ejio itai ebe etira hirro innanaŋ! Nyo ati nia ewak itai etiru? Ebe itai ewak hira heyiyanak illohonyie daŋ, ewak itai?²⁸Atta isia hijio to honyie, "Era iyye heyiyanak lohonyie, ati era iyyohoi heyiyanak illo Mose. ²⁹Eyyen iyyohoi hijio ara Musa lefahati lo Hollum lottu hiro toohoi, ati ta hallaŋ ile, ebe iyyohoi eyyen hottu inyie ta nari mai."³⁰Atta tuŋani lia hitirraŋ to hosie hijio, "Ebe ittai eyyen mai nottuni inyie, hiram no olibo inna, ebe itai eyyen mai nottuni inyia, inyia lia aŋa honyehite innanaŋ. ³¹Eyyen iyyohoi hijio obe Hollum etira to heyyak, ati etira inyia to lia letihabuo Hollum ojio hidofe ehuma wahan honye, etira iso Hollum do honyie.³²Man to hitieri na fau holobe ifa lobo tuŋani etinyar honyehite inno tuŋani lesiuni lo oŋodo. ³³Lobe ida tuŋani lia ottu tara Hollum, nobe ida inyia egiem hirro inia." ³⁴Etirraŋ isia to honyie atta hijio, "Esihini ifa iyye to hiyyata, ati ejio iyye etiyena iyyohoi? Atta Farisei efuhai inyia ade to haji imojit.³⁵Etiru ifa Yesu hijio efuhai ifa Farisei inyia ade ta haji ne imojit. Orrumek Yesu inyia atta hijio, "Heruk iyye to Onyi Hollum?" ³⁶Atta tuŋani lia hitirraŋ hijio, "ŋai lia, Habu, anyar eruk naŋ to honye?" ³⁷Atta Yesu hijio to honyie, "Egonyu iyye inyia, inyia lia lero iko hoi." ³⁸Atta tuŋai hijio, "Habu, eruk naŋ." Niya atta inyia hitihabuo inyia.³⁹Atta Yesu hijio, "Attu naŋ afau oŋotori, anyar illo obe orriŋa, hotorriŋai, ojio hidofe etiŋodo illo ojio erriŋa isi." ⁴⁰Atta hilak Farisei illafa owuon iko inya ojo hidofe etiru atta hifi inyia, "Eŋodo iyyohoi daŋ?" ⁴¹Atta Yesu etirraŋak to hosie hijio, "Leŋo ida itai nobe ida itai ewuon iko hiyyata. Ati iyyania, ejio itai hijio, "Erriŋa itai, arasa hiyyata ta hatai.

Chapter 10

¹Dede, ajo nayya ta hatai, lia lo obe ojiŋai tekat ahotwai bore, atta eno tokoi nobo, ara iso tuŋani lia lohoho ojo hidofe ara hepihoni. ²Ojo lia lo ojiŋai tekat ara iso heribitani lo kioro.³Aŋa iso heririani le ikati to honyie ikat. Etiru iso kioro hiro nohonyi, ojo iso inyia atta hililoŋ kioro innohonyie to fureta atta hitidik isia ade. ⁴Ifa le eyyani inyia ade innohonyie, owu iso inya holobe isia, ojo kioro ejufak inya, nyo oyyen isia hiro nohonyie.⁵Obe iso oremik ejufak olufa ati egier iso isia nyo obe isia oyyen hiro no olufa." ⁶Ero Yesu hitimiyahita inia to hosie, ati obe isia oremik hiyyen hijo hara hiro inia ŋarinyo innafa inia ojo inyia.⁷Teyya edas Yesu hijo tohosie, ''Dede, dede, ajo nayya tahatai, 'Ara nayya ikat no kioro. ⁸Ilafa ilia afanu to hosiere hanaŋ, ara isia hahalak iko harujok, ati obe iso kioro etira to hosie.⁹Ara nayya ikat. Kuya lowuon lobo lo jiŋu ahotwai tara naya, etilohini iso inya; owu iso inyia ahotwai iko abali atta arumu miyaŋ. ¹⁰Ottu lohoho ahahalari, ottohori, iko eturuori. Attu nayya hijo anyar mahati lowuon isia iko wuaran no obolo.¹¹Ara nayya heribitani ille alibo. Esio heribitani manya nohonyie to kioro innohonyie. ¹²Hegiamani lo ojuruni ta arobiyaha obe ara heribitani, obe oluŋu kioro, legonyu huwaru ottu ebusak kioro innohonyie atta hirwata. Ojo huwaru atta eyari isia ade. Ojo isia atta esarai. ¹³Erwat inyia ade nyo ara inyia hegiamani ille ojuruni hiyyo ta arobiyaha nyo obe inyia eriria kioro inia nalanyar.¹⁴Ara nayya heyyohoni la alibo, ajo nayya ayyen inanaŋ, ojo inanaŋ oyyen nayya. ¹⁵Oyyen Monye nayya, ajo nayya ayyen Monye hanaŋ, ajo nayya esio wan nanaŋ to kioro inanaŋ. ¹⁶Awuon naŋ iko inamuk kioro hunna obe ara inno bore innanaŋ. Aremik nayya eyyani isia, hijo anyar hidofe isia oremik etiru hiro nanaŋ anyar owuon kioro inia nobotie iko heyyohoni lobotie.¹⁷Inyia nia omuno Monye hanaŋ nayya: Esio nayya wuaran nanaŋ inna aremik nayya hinyiak eyari. ¹⁸Obe lobo lobotie oremik eyari tara nayya, ati esio nayya wuaran nanaŋ ta fau. Awuon naŋ ho golon hesiarari manya nanaŋ, ajo hidofe nayya awuon iko golon hinyak eyari. Amoju nayya hifahi inna tara Monye hanaŋ."¹⁹Enyak ofe bwanya hidoŋ to hiji ho Yudei to hirorita inia. ²⁰Obore illohosie illo ojo, "Oyita inyia miniaŋa ojo hidofe esita. No nyo etira itai tohonyie?" ²¹Ojo ilamuk atta hijo,"Obe hirorita inia ara illo lobo ile owuon iko miniaŋa. Oremik tuŋani lo miniaŋa hiŋa honyehite inno loŋodo?"²²Teyya awoŋ holoŋ no hiyyom no dioŋo to Yerusalem. ²³Ara ifa hameyu, ojo Yesu olot to hotwai etiyanari ta haji ho Solomone. ²⁴Teyya eba Yudei atta elurok inyia atta hijo tohonyie, ''Man anu edule iso iye toŋita iyyohoi tiji ania? Kuya lera iyye Kristo, ilimak iyyohoi nalanyar."²⁵Ojo Yesu atta hitiraŋ isia, "Elimak nayya itai, ati ebe itai eruk. Higiemita hunna egiama nayya to fure no Monye hanaŋ, ero inna hetihutek to nayya. ²⁶Ati ebe itai eruk nyo ebe itai era kioro inanaŋ.²⁷Etiru kioro inanaŋ hiro nanaŋ; ayyen nayya isia, ojo isia ejufak nayya. ²⁸Esio nayya to hosie wuaran no osio fur; obe iso isia oremik ye, ojo hidofe lobo obe oremik akwaru isia ade tahani hanaŋ.²⁹Monye hanaŋ, le esio isia tahanaŋ, obolo inyia tara ilia ilamuk, obe lobo oremik akwaru isia ade ta hani ho Monye hanaŋ. ³⁰Nayya iko Monye hanaŋ era iyyohoi nobotie." ³¹Teyya adumu Yudei moru atta hipuda inyia.³²Etiraŋ Yesu isia, ''Etuhutek nayya ta hatai higiemita ariai hunna olibo tara Monye. Nari igiem nia honyie ewak itai epudari nayya?" ³³Atta Yudei hitiraŋ to honyie hijo, "Ebe iyyohoi epuda iyye te igiem nobo nolibo, ati to biaŋan nohoi baŋi, nyo iyye, tuŋani, ehumak wan nohoi Hollum."³⁴Etiraŋ Yesu isia, "Hobe mahati egioro to hifahi nahatai, 'Ajo nayya, era itai johin'''? ³⁵Ile eliloŋ inya isia ajohin, to tuŋani ottuni hiram no Hollum (ojo to higierita huna obe oremik wuro), ³⁶hejo itai hijo inyia lia lafa odumu Monye atta efahak afau, 'Era iyye heturuoni, 'nyo ajo nayya hijo, Ara nayya Lonyi Hollum'?³⁷Labe nayya egiama higiemita inno Monye hanaŋ, ibaŋa eruk nayya. ³⁸Tonia, kuya legiama nayya isia, ara ida hido hijo ebe itai eruk nayya, iruho te igiem anyar mahati eyyen itai hijo anyar eremik hetiru hijo awuon Monye ta hanaŋ ajo hidofe nayya owuon to Monye." ³⁹Enyiak ifa isia hikol Yesu, ati enno ifa inyia ade tahas innohosie.⁴⁰Enyiak Yesu eno ade alamarai ho Yordano amai nafa ebatisori Yoani to hitieri, atta inya hitole dia. ⁴¹Obore hiyo hulo afanu to Yesu. Odule ifa isia hijo, "Obe Yoani dede egiem nobo hituhuti, ati ara hiro inafa ero inya to tuŋani ile dede." ⁴²Obore ifa hiyyo illo eruk to Yesu dia.

Chapter 11

¹Iyannia oŋwai ifa lobo tuŋani lefurek hiyyo Lasaru. Ara ifa inyia lo Betani doŋe nafa ba Maria iko hanasi honyie Marta. ²Inyia Maria nafa eyol Habu Yesu to hiyali atta hifufus hejek innohonyie to hofir, ilasi honyie ifa Lasaru lafa oŋwai.³Efahak ifa hanasira honyie to Yesu hiram atta hijo, "Habu torriŋe, lia lafa emuno iyye lia oŋwai." ⁴Etiru Yesu hiram nia atta hijo, "Obe iso ŋwai nia oremik attohoi inyia, ati etihabwo iso Lonyi Hollum te inya."⁵Iyyania omuno ifa Yesu Marta iko hanasi honyie ojo Lasaro. ⁶Tanafa etirini inyia hijo oŋwai Lasaro atta inyia rassa ta mai nafa oŋwari Lasaro holoŋitek arik. ⁷Ta halu atta inyia elimak to heyiyenak illohonyie hijo, ''efie aciahari a Yudea."⁸Atta heyiyenak honyie hijo do honyie, "Hetiyenani, hetek Yudea hiwak hatohoi iye, hidofe eijo iyye ewak aciahari ade?" ⁹Ati etiraŋ Yesu to hosie hijo, "Obe sahien inno far ara tomon harik? Ati lolot lobo tihoni ta far obe iso oremik hekosok heju, nyo egonyu isia cialai na fau ta far.¹⁰Ati lolot lobo ta tari ekosori iso inyia, nyo obe cialai to honyie." ¹¹Ojo Yesu hirro hunna da halu, atta inyia to hosie, "Afire mote hohoi Lasaro, ati hawu naŋ eticieŋu inyia a hide."¹²Etiraŋ heyiyenak to honyie hijo, "Habu, lajotori inyia, ocieŋu iso hame." ¹³Iyyania ero ifa Yesu to ye to nohonyie ati egigilo ifa isia hijo ero mahu inya hiram no jote no oyiri tuŋani bi. ¹⁴Niya elimak ifa Yesu to hosie dede hijo, "Oye Lasaro.¹⁵Ojo hidofe to hiram ta nahatai, amuno naŋ hijo abe naŋ awuon he itai dia hijo anyar eruk itai. Ifanu efi to honyie. ¹⁶Teya odioto Tomaso lafa efurek isia hijo Didimo, atta inyia hiro to heyiyenak, "efie anyar efi ye daŋ ho Yesu."¹⁷Nafa eba Yesu, orrumek inyia Lasaro to hotwai heilume holoŋitek aŋwan. ¹⁸Eliaha ifa Betania ho Yerusalem. ¹⁹Teyya afanu hiyyo arria to Yudea to twari ta Maria to ye ne ilasi hosie. ²⁰Nafa etiru Marta hijo awoŋ Yesu, eno inyia heboŋori heinyia, ati arasa ifa Maria hitole ta haji.²¹Atta Marta hijo to Yesu, "Habu, lewuon iŋole iyye inni, nobe ifa halasi hanaŋ oye. ²²Ati iyyania, ayyen naŋ hijo, lefi iyye tara Hollum nobo sihin, oremik inyia hisio iyye." ²³Ati ojo Yesu to honyie hijo, "Ebuhu iso halasi hoi."²⁴Ati etiraŋ Marta to honyie, "Ayyen naŋ hijo ebuhu iso inyia to holoŋ hucuŋi nafa fau nebuhuni hiyyo daŋ. Ojo Yesu to honyie, ²⁵"Ara naŋ hebuhu iko wuaran; Tuŋani leruk ta hanaŋ, oye ida hido inyia owuar iso inyia, ²⁶hidofe lowuar ojo hidofe eruk ta hanaŋ, obe iso inyia oye. Eruk iyye inna?"²⁷Atta Marta hijo do honyie, dede Habu, eruk ifa naŋ hijo ara iyye Kristo Lonyi Hollum, illo ottu afau. ²⁸Nafa attohu inyia hiro, atta inyia eno heliloŋini hanasi honyie Maria atta elimak to honyie hijo eba hetiyenani ati eliloŋo inyia iyye. ²⁹Teyya nafa etiru Maria, odioto inyia kwak atta eno to honyie³⁰Nyo holobe Yesu eba to hotwai na haŋ, halarasa inyia ta mai nafa eboŋohini inyie ha Marta. ³¹Ati odioto Yudea illa ara owuon to twari kwak nafa ewolo isia inyia odiotori, ojo hidofe isia atta ejufari inyia. Egigilo ifa isia hijo owu inyia elume oyyori. ³²Nafa ebarari Maria ta mai nafa owuanari Yesu atta inya egonyu Yesu atta ahuyek to hejek inno atta hijo do Yesu, "Habu, lewuon iŋole iyye inni nobe ifa halasi hanaŋ oye."³³Nafa egonyu Yesu Maria oyyo ojo hidofe Yudea illafa enyamini inyia daŋ oyyo, atta taji nohonyie diahai binno ojo hidofe daŋ omehini; atta inyia hijo, ³⁴"Aji enuhak itai inyia." Etiraŋ isia atta hijo, Habu woŋ towolo." ³⁵Atta Yesu Yio.³⁶Atta hiyyo illo Yudea hijo, "Itiwolo, omuno hada Yesu inyia binno. ³⁷Ati atta hilak ilohosie hijo, "Esio ifa tuŋani ileŋ riŋa to oŋodo." Iyyania, obe iso inyia oremik etihu Lasaro to ye.³⁸Niya eniyak hidofe daŋ taji no Yesu diahai binno atta eno e ilume na ara hinom no ottuho to moru. ³⁹Atta Yesu hijo, "Itudumu moru ade." Atta Marta hanasi hayoni hijo to Yesu, "Habu, iyyania omurai nyo era holoŋi innohonyie aŋwan iyyania te ilume." ⁴⁰Ojo Yesu do honyie, "Abe ida naŋ elimak iyye hijo, le'ruk iyye egonyu iso iyye lohwo no Hollum?"⁴¹Teyya atta isia etubuluŋai morwo nafa ade, ojo Yesu atta hibono to honyehite te innohonyie ahide atta hijo, "Monye, ajo naŋ to hoi humo nyo etira iyye tahanaŋ. ⁴²Nyo ayyen naŋ hijo etira iyye ta hanaŋ holoŋitek daŋ. Ati to hiram ne iluluŋ no hiyyo no oweta inni, ero naŋ iyyania hijo anyar eruk isia hijo efahu ifa iyye nayya."⁴³Tahalu no hiro nohonyie hirro hunna, oyio inyia wuoŋ, wuoŋ, nojo, "Lasaro, woŋ ade!" ⁴⁴Atta hayoni awoŋ lo obubuna has, hejek, homom ojo wan nohonyie daŋ to boŋo. Atta Yesu hijo, "Itiho inyia⁴⁵Eruk Yudea illa ara afanu daŋ ho Maria legonyu isia hiram ne egiem Yesu. ⁴⁶Atta hilak efie ta Farisei elimahini to hosie hirro daŋ innara egiem Yesu.⁴⁷Otuba ifa ettaha iko Farisei ojo haŋotok ho hiro, eijo isia, " Efi iso iyyohoi higiem nyo? Egiama tuŋani le idwariti arria. ⁴⁸Lebusak iyyohoi inyia hamai ania, ofwu iso hiyyo daŋ huruk to honyie; man afanu iso hiyyo illo Roma eyari massik innohoi ojo doŋe nohooi."⁴⁹Attati lobo lohosie la ara fure Kaifas ettok lafa to hiŋa to nyia, ojo to hosie hijo, "Ebe itai eyyen inak hirro tuŋ hada. ⁵⁰Ebe itai eyyen egigilo hijo olibo ye no tuŋani lobotie tara to hiyyo arria agalik hitaturo no hiyyo daŋ to doŋe?⁵¹Obe ati inyia ero rori inne to hoo to nohonyie hame." Nyo ara inyia hehuma lobolo binno to hiŋa inna, omoju inyia rori inne tara Hollum hijo, oye iso Yesu to hiyo ilo Yudea bi daŋ. ⁵²Obe ara to hiyyo ile hame ati anyar ottubak inya iluluŋ ino dure ilo Hollum ile esio. ⁵³Teya to holoŋ to nya ewuaha isia hijo jai iso eremik isia inyia.⁵⁴Tonia obe Yesu enyiak loton loliew to hiji a Yudea ati eno teyya adde man eliaha to mur to nobo doŋe nefurek hijo Efraim atta rasa dia iko hejufutak ilo honye. ⁵⁵Niya eliaha ifa hiyyom no Yudea nefurek hijo laŋan na Anjilo. Ofwo ifa hiyyo arria to misihi inno Yerusalem to hosiere ho hiyyom nyie hehuhumari wati innohosie.⁵⁶Odule ifa isia siaha Yesu ojo hidofe ero to wati innohosie ojo isia hetole ta haji imojit nettok atta hijo, obe iso inyia ottu ta mai no hiyyom? ⁵⁷Iyyania efahak ifa Farisei iko ettaha hiram hijo, loyyen lobo owuon inyia aji anyar elimak tohoi hijo anyar eremik iyyohoi eniefu inyia.

Chapter 12

¹Arasa ifa holoŋitek ile inno laŋan, atta Yesu hiba to Betania to doŋe nafa etubuhuni inyia Lasaru to ye. ²Atta isia hisio to honye daha nafa efo Marta, atta Lasaru daha daŋ he isia to terefeja ho Yesu. ³Teyya atta Maria adumu hiyali inna ogol to hinyiaŋa bino inna ociama hiyo ikohoi nobotie. Atta inyia ejuhok to hejek innohonyie atta hifufus to hofir innohonyie. Oŋwo ifa haji girigir binno.⁴Ati Yuda Iskariote, hetiyanani ille ottu iso ŋetinyaŋai Yesu ojio, ⁵''Nyo ibe itai itinyaŋai ria inna ta arobia hisihai hunik atta itai aluahari lociaŋak? ⁶Obe dede inyia egigilo to lociaŋak to hiro nohonyie ati ara inyia lohoho: ojio hidofe inyia ara ahatunani ha arobiyaha ati esio hiyo to honye ata inya eyari ilamuk ille esio hiyyo to honye.⁷Atta Yesu hijio, "Ibusak inyia, ejuhok inyia nara ehuhumari inyia ta far no onuhari hanaŋ. ⁸Ewuon iso itai ho lociaŋak holoŋitek daŋ, ati abe iso naŋ ettole daŋ hatai fur.''⁹Atta iluluŋ no Yudea hiyen hijio owuon Yesu dia, atta isia afanu, obe ara to Yesu hamai ati afanu hidofe isia hiwolo Lasaru lafa etibuhu Yesu to ye. ¹⁰Ati ewaha ifa etaha hijio, efi hidofe isia iso atohoi Lasaru; ¹¹to nyo, hiram nohonyie ne ebuarari Yudei ariai iyyohoi ojio atta eruk Yesu.¹²Ifa motie etiru ariai ne iluluŋ inafa afanu wati to hiyyom no laŋan hijio ottu Yesu a Yerusalem, ¹³Ata isia yafa sana ino yani atta efie hiboŋ iko Yesu, ewuwuoŋita isia hijo, ''Hosana! Hotomune lia lo ottu to fure na Habu, Habu lo Isaraile.''¹⁴Atta Yesu ŋarumu sigira atta ŋahunyai to hide honyie iyya nafa egiorohini hiyyo, ¹⁵''Hebaŋ ŋani Sion; towolo Habu lohoi awoŋ etole to horwuoŋ ho sigira,''¹⁶Obe ifa hetiyanak illohonyie etiru hirro inne to hosiere ati nafa etihabuo hiyo Yesu atta isia agilu hijio egiorohini hafa iso hirro inne te inya, ojio hidofe isia ehuma iyya egiorohini ifa te inya.¹⁷Ojio hidofe iluluŋ no hiyyo innafa owuon ho Yesu to holoŋ nafa ellilloŋori inyia Lasaru te ilume atta etubuhu inyia to ye atta elimak te innafa innak hijio egonyu isi ifa dede. ¹⁸Hiram ne emak hiyyo ariai hatara inyia to nyo etiru isia hituhuti nafa ehuma Yesu. ¹⁹Atta Farisei hijio to wati innohosie, itiriŋai ebe iyyohoi eremik hihuma nobo sihin; ituwolo, ejufuta hiyyo daŋ tahalu honyie.''²⁰Owuon ifa illak illo Grik dia hullo afanu omojori hiyyo na laŋan. ²¹Afanu ifa liyya to Filipo to Betseda doŋe no Galilea, hijio anyar efi isia inyia hijio, ''Eitok ewak iyyohoi hiwolo Yesu. ²²eno Filipo atta elimak Anerea atta isia efi elimak Yesu.²³Atta Yesu hitiraŋ hijio, ''Awoŋ holoŋ inna etukuatari hiyyo Lonyi tuŋani. ²⁴Elimak naŋ ta hatai dede hijio lobe ŋamari odou afau atta ye, arasa iso inyia ta wan nohonye hamai; ati lo oye inyia, esiu iso haŋer inohonyie arria.²⁵Lo omuno lobo manya nohonyie, owu iso inyia ŋetilitek; ojio lia lobe wan egigilo to manya to na fau inna ottunak iso nohonyie ta manya inna osio fur. ²⁶Lawak lobo tuŋani higiama ta nayya anyar odule inyia hijufita nayya ojio ta mai na awuanari nayya anyar owuon hegiamani lalaŋ dia. Legiama lobo tuŋani ta nayya, etukuat iso Monye inyia²⁷Iyania odiaha taji nanaŋ: Ajo iso naŋ nyo? 'Monye, itulwahu nayya to holoŋ tena' Ati to hiram nia atunieri nayya to holoŋ inna. ²⁸Monye, isiara fure nohoi hoto kwata.'' Teyya atta hiro awoŋ te ido no ojio, Etukuat ifa nayya ati tahalu enyiak iso nayya hutukuat inyia.'' ²⁹Teyya atta iluluŋ no hiyyo nafa owuon de ŋetiru atta hijio, emedek hide nia, ojio illak hijio ''Ero anjilo to honyie.''³⁰Atta Yesu hitiraŋ hijio, ''Obe hiro nia ottu ta nayya, ati ottu to hiram to nahatai. ³¹Iyyania era ŋoto no fau inna ati ebirori iso habu la fau inna adde.³²Ojio le ehaf hiyyo nayya ta fau inna, arihu iso naŋ hiyyo daŋ ta hanaŋ'' ³³Ojio inyia ania hijio anyar etihutek hijio jai ahu iso inyia ye.³⁴Atta iluluŋ no hiyyo hitiraŋ hijio, etiru iyyohoi to hifahita hijio amanya iso Yesu Kristo tulaŋ. Nyo nia ejio iyye hijio akafari iso hiyyo Lonyi tuŋani ahide'? ŋai Lonyi Tuŋani le?'' ³⁵Atta Yesu hijio to hosie, halarasa calai to hiji hatai. Itiloto helewuon itai to cialai anyar abe idumele etihok itai. Lia lolot te idumele obe oye hijio aja ahu inya. ³⁶Helewuon itai to calai, anyar iruk itai cialai hijio anyar ira itai onyirok ha cialai.'' Tahalu ho hikienita hunna atta Yesu eno ade tara hosie oŋofori.³⁷Hegiem ida hido Yesu hitihutita ariai to homomite hosie arasa isia biaŋan hiruk to honyie ³⁸anyar etisiru hiro nafa ho hekilani ho Isaya inna ojio: ''Habu ŋai eruhok hiro nohoi? Ojio ta ŋai lia etihutek dwaran na Habu?''³⁹To hiram nia obe isia eruhok nyo ojio ifa Isaya atta hinyiak hidas' ⁴⁰''Etiŋodo Hollum honyiehite innohosie, ojo etigol tajia inohosie; Anyar lobe egonyu to honyiehite innohosie, obe hidofe etiru to yohe innohosie, atta aciohini ta hanaŋ ajio naŋ atta hitilibo isia.''⁴¹Ero Isaya hirro innia nyo egonyu inyia lohwo no Yesu atta inyia hiro te inyia. ⁴²Ati to hirro nia eruk ettaha ariai to Yesu, ati obe isia elimak to lobo tuŋani nyo abaŋ isia Farisei hijio hotobiaŋa efuhai isia tahaji imojit ade. ⁴³Nyo omuno isia hitahuo no ottu tara hiyyo agalik hitahuo no ottu tara Hollum.⁴⁴Atta Yesu yio binno no okwat atta hijio, ''Le eruk lobo ta hanaŋ, obe inyia eruk ta hanaŋ hame, ati eruk to lia efahu wan nayya. ⁴⁵Ojio le egonyu nayya, egonyu hidofe inyia lia le efahu nayya.⁴⁶Attu nayya afau iyya cialai hijio le eruk ta hanaŋ obe iso arasa te idumele. ⁴⁷Ojio le etiru hikienita innanaŋ obe ejufuta isia, abe nayya aŋot inyia. To nyo abe nayya attu oŋotori hiyyo ati attu naŋ etilohini fau.⁴⁸Le ebo wan nayya atta hidofe hibo amoju hikienita innanaŋ owuon inyia ha haŋotoni lohonyie, hiro ne ero nayya ena ottu iso hiŋot inyia to hisidi ha fau. ⁴⁹Ati abe naŋ ero to wahan nanaŋ ati Monye hanaŋ to wan to lohonyie lia efahu nayya, esio ta hanaŋ hifahi arik ho hikienita inne erarari naŋ. ⁵⁰Ayyen naŋ hijio hikienita innohonyie ara wuaran no osio fur. Ati ero nayya, ero nayya iyya elimak Monye hanaŋ, ero nayya.''

Chapter 13

¹Holobe ifa hiyom no Laŋan. Eyyen ifa Yesu hijo eliaha saa nohonyie hebusari fau inna anyar awu inya to Monye. Tomune to nohonye hehejufutak ilohonyie ilafa owuon ta fau, omuno ifa inyia isia man to hucuŋi. ²Iyyania ehumak ifa Sitan ta taji no Yuda Iskariote, lonyi Simone, anyar etinyiaŋai Yesu.³Oyyen inyia hijo esio ifa Monye honyie to honyie hirro ta has honyie nyo ottu ifa inyia tara Hollum ojio hidofe enyiak aciahari to Hollum. ⁴Odioto inyia ta mai ho ŋiria atta ahou boŋo nohonyie. Atta inyia adumu hipotit atta elurok ta wan honyie. ⁵Atta inyia ejuhok hifioŋ to hilai atta hitiara hillilla hejek inno heyiyanak atta hidofe hifufus isia to hifufusi nara elurok inyia to wan honyie.⁶Atta inyia awoŋ to Simone Peturu, atta Peturu hijo to honyie, ''Habu, hewu iso iyye hillilla hejek innanaŋ?'' ⁷Etiraŋ Yesu to honyie hijo, "Hiro ino egiama nayya iyyania, ebe iyye eyyen, ati eyyen iso iyye ta halu.'' ⁸Atta Peturu hijo to honyie, "Obe eremik hillilla hejek innanaŋ.'' Atta Yesu hitiraŋ inyia hijo, '' La abe naŋ ellilla iyye, obe iyye ewuon ettuba ikanaŋ.'' ⁹Atta Simone Peturu hijo to honyie, ''Habu, baŋa ati ellilla hejek innanaŋ hame, ati illilla hass innanaŋ iko hoo nanaŋ.''¹⁰Atta Yesu hijo to honye, ''Obe tuŋani lo okuo enyiak wahan, ati awak inyia hillilla hejek innohonyie, ati olibe inyia; alibe iyye ati hebuha illak.'' ¹¹(Oyyen ifa Yesu tuŋani lo ohu etinyiaŋai inyia; inyia nia ojio inyia, ''Ebe itai ta mai daŋ elibo.'')¹²Nafa ellilla Yesu hejek innohosie atta eyari boŋojin innohonyie atta ahunyie ta fau, atta inyia hijo to hosie, ''Heyyen iyye hijo nyo nia egiem nayya ta hatai? ¹³Ellilloŋ itai nayya 'hetiyanani' iko 'Habu,' ejio hidofe itai ero ille ebis, to nia ara nayya. ¹⁴Le era nayya, Habu iko Hetiyanani, atta hillilla hejek innahatai, illilla hidofe hejek inno lobo. ¹⁵Etuhutek nayya itai hitimijani anyar egiem itai iyya inna egiamari naŋ ta hatai.¹⁶Dede, dede elimak naŋ ta hatai, obe hegiamani agalik ettok lohonyie; obe hidofe lefahati agalik tuŋani le efahak inyia. ¹⁷Le eyyen itai hirro inia, errumu iso itai jaha le egiama itai isia. Abe naŋ ero te itai daŋ; ¹⁸Ayyen nayya hiyyo illa anyimu nayya, egiem nayya ania hijo anyar otten hiram no Hollum: 'Tuŋani la ahaf imune nohonyie ahaf inyia heju nohonyie ta hanaŋ.¹⁹Elimak nayya itai iyyania holobe hirro innia hijo anyar eyyen itai holobe isia eba, hijo anyar eruk itai Nayya. ²⁰Dede elimak nayya itai, le efotu lobo tuŋani ille efahu nayya, efotu inyia nayya, ojio tuŋani le efotu nayya, efotu tuŋani le efahu nayya.''²¹Nafa attohu Yesu hiro hirro inia, atta oyiri nohonyie hitigiama. Ero inyia ta wan nohonyie hijo, ''Dede elimak naŋ itai hijo etinyiaŋak iso lobo nayya.'' ²²Oriŋa heyiyanak to wati illohosie, ilia ekuyya hijo hero mahu ta ŋai.²³Ofer ifa lobo heyiyanani lafa omuno Yesu aŋai to oger ho terefeja aŋati ho Yesu. ²⁴Oŋuŋusia ifa Simone Peturu atta elimak to lobo heyiyanani hefia hijo, ''Ifia inyia ŋai lia ero inyie.'' ²⁵Atta inyia hinyiak aciek wan nohonyie to Yesu atta hijo to honyie, ''Habu, ŋai lia?"²⁶Atta Yesu hitiraŋ, ''Inyia tuŋani le edutok ikanaŋ imune atta naŋ hisio to honyie.'' Nafa edutok inyia imune atta inyia hisio to Yuda lonyi Simone Iskariote. ²⁷Ta halu ho daha nohosie atta Sitan ajiŋak to honyie, atta Yesu hijo to honyie, ''Hehuma iyye nyo, torruk hirro innohoi kwak.''²⁸Iyyania, obe lobo tuŋani tara llafa ocio ta fau iko to terefeja oyyen hirro ino ero inyia to honyie. ²⁹Ogilo ifa illak hijo oyita ifa Yuda kullo na arobia, atta Yesu hijo to honyie, ''Inyiaŋu hirro ino ewak iyyohoi to holoŋ no hiyyom,'' Kuyya hidofe e esio ida inyia nobo sihin to lociaŋak. ³⁰Nafa efotu Yuda imune, atta inyia arruhari kokwak adde tara hosie. Ara ifa harie.³¹Nafa eno Yuda, atta Yesu hijo, ''Iyyania etahuo Lonyi Tuŋani, ojio hidof Hollum etahuo to honyie. ³²32Etahuo iso Hollum inyia to wan nohonyie, ojio iso inyia etahuwo inyia kwak. ³³Durre illo hitiŋi, hawuon naŋ ikatai to saa lo odico. Esiaha iso itai nayya, iyya nafa ajitari nayya to Yudei, 'Ta mai na awuye nayya, ibe itai eremik hafanu.' Iyyania enyiak iso naŋ elimak ta hatai.³⁴Esio nayya ta hatai hifahi ŋejuk, hijo anyar emuno itai wati innahatai; iyya nia amunori nayya itai, itumune daŋ illak. ³⁵To nia oyyen iso hiyyo hijo era itai heyiyanak illallaŋ, le ewuon itai ho mune to wati innahatai.''³⁶Atta Simone Peturu hijo to honyie, ''Habu, ewu iyye aji?'' Etiraŋ Yesu atta hijo, ''Obe iyye eremik ejufari nayya iyyania, ati ejufun iso ta halu.'' ³⁷Atta Peturu hijo to honyie, "Habu, nyo ati abe nayya aremik ejufari iyye iyyania? Esio iso nayya manya nanaŋ te iyye.'' ³⁸Atta Yesu hitiraŋ, ''Esio iso iyye manya nohoi ta nayya? Dede ajo nayya to hoi, erisa iso iyye nayya hinyiahita hunik holobe hohoro ellok.''

Chapter 14

¹''Hotobiaŋa tajia innahatai odiaha. Iruho to Hollum; iruho hidofe daŋ ta hanaŋ. ²To hotwai haji ho Monye hanaŋ obore massik inne emanyari, nobe ifa ara ania, nia elimak ida naŋ ta hatai, ati ahu naŋ atiorok mai ta hatai. ³Leno naŋ atiorok mai da hatai, enyiak iso naŋ aciohini atta naŋ awoŋ eyari itai ta hanaŋ hijo ta mai na awuanari naŋ ewuon iso itai daŋ.⁴Eyyen itai ikoi ne lawuye naŋ." ⁵Ejo Tomaso to Yesu, "Habu, ebe iyyohoi eyyen hijo aji ehu iyye; jai iso eyyen iyyohoi ikoi?" ⁶Ejo Yesu to honyie, "Ara naŋ hikoi, ho bisan, ojo wuaran, obe lobo lo lotu to Monye aracie ta nayya. ⁷Ati leyyen itai naŋ, eyyen iso hido fe itai Monye hanaŋ daŋ; iyyania man ahosiere eyyen itai inyia ejo hido fe egonyu inyia."⁸Ejio Fillipo to Yesu, "Habu, ituhutek iyyohoi Monye, atta iso nia aremik toohoi." ⁹Ojo Yesu to honyie, "Obolo wuana nanaŋ ikatai inni, ejo iyye holobe eyyen naŋ, Fillipo? Iyye ille egonyu nayya, egonyu Monye; jai ejio iyye, 'Ituhutek te iyyohoi Monye'?¹⁰Holobe iyye eruk hijo awuon naŋ to Monye, ojo Monye owuon ta hanaŋ? Hirro inia ero naŋ to hoi; ero naŋ obe ara to wahan hanaŋ; ati, inyia Monye lia lamanya ta hanaŋ egiama igem nohonyie. ¹¹Iruho naŋ, hijo awuon naŋ to Monye, ojo hidofe Monye tahanaŋ; kuya hidofe iruho nayya to higemita inia egiem naŋ.¹²Dede, dede, ajo naŋ ta hatai, lia le leruk ta hanaŋ, egiama iso inyia higemita hunna egiama nayya; ojo iso inyia hidofe egem higiemita hunna agalik nyo eno naŋ to Monye. ¹³Le efia itai to fure hanaŋ, egiem iso naŋ, anyar okwat iso Monye To Lonyi. ¹⁴Lefi itai illak hirro to fure nanaŋ, egiem iso naŋ.¹⁵Lemuno itai naŋ, eniefita iso itai hifahita innanaŋ, ¹⁶Ajo iso naŋ amojo to Monye, ojo iso inyia esio itai lobo hesiŋani anyar iso lodule daŋ he itai tulaŋ, ¹⁷Loyiri no bisan. Obe iso fau efotu inyia nyo obe egonyu obe hidofe oyyen inyia. Ati, eyyen itai inyia, nyo ettole inyia he itai ojo hidofe odule iso wuana ta hatai.¹⁸Abe naŋ ledek itai hame; acohini iso naŋ ta hatai. ¹⁹Ati iso kai, obe iso fau egonyu naŋ inyak, ati egonyu iso itai. Nyo amanya naŋ, emanya iso hidofe itai. ²⁰To holoŋ nyia eyyen iso itai hijo awuon naŋ to monye hanaŋ ojo itai ta hanaŋ, ajo hidofe awuon naŋ tahati.²¹Tuŋani lo owuon ho hifahita innanaŋ atta hitoŋ isia, inyia lia lo omuno nayya; ojo lia lomuno nayya omuno iso Monye hanaŋ inyia, ajo iso naŋ amuno inyia ajo iso nayya etuhutek wan nanaŋ to honyie." ²²Yudas (obe lara Iskariote) ojo to Yesu, "Habu, nyo nia iso etuhutek iyye wan nohoi te iyyohoi obe ara ta fau daŋ?"²³Etiraŋ Yesu atta hijo to honyie, "Lomuno lobo nayya, otoŋ iso inyia hiro nanaŋ. Omuno iso Monye hanaŋ inyia, atta iso iyyohoi afanu to honyie ojo iso iyyohoi atta emak haŋ ne emanyari iyyohoi he inyia. ²⁴Tuŋani lobe omuno nayya obe eniefita hiro nanaŋ. Hiro nia etiru itai obe ara tara hanaŋ ati ottu tara Monye lia efahu nayya.²⁵Ero ifa naŋ hirro hunna ta hatai, nafa halamanya naŋ to hiji hatai. ²⁶Ati, hetilihani, Loyiri ille olibo, lia lohu Monye iso efahu to fure hanaŋ, etiyen iso itai hirro daŋ atta iso eyyani to higigilo nahatai daŋ hunna ajo naŋ tahatai. ²⁷Himwara ediahari naŋ ta hatai; esio naŋ himuara nanaŋ ta hatai. Abe naŋ esio inyia iyya esio fau. Ibaŋa ebusak tajia innahatai hotodiahai, ibaŋa labaŋ.²⁸Etiru itai hijo ajo naŋ ta hatai, 'Eno naŋ adde, ajio iso naŋ aciohini tahatai.' Lemuno ifa itai naŋ, ewuon iso itai iko mune nyo eno naŋ to Monye, nyo agalik Monye nayya. ²⁹Iyyania elimak ifa naŋ itai holobe isia eduoŋ anyar, leduoŋ inya, eremik itai hiruk.³⁰Abe iso nayya adule hiro ikatai binno, nyo awoŋ hekumoni la fau inna, obe inyia owuon ho golon agalik nayya, ³¹anyar oyyen fau hijo amuno naŋ Monye, ehuma nayya iyya elimak Monye hanaŋ nayya. Hetidiote efie tenni ade.''

Chapter 15

¹Naya yani ojo Monye hanaŋ ara ahedulani ha yani. ²Esisalu inyia sana inanaŋ inno obe eŋarak haŋer ojo inya esisala sana daŋ inne eŋara hijio anyar enyiak eŋarak haŋer arria.³Iyyania alibe itai to hiro ne le ero naŋ ta hatai. ⁴Itigololik ta hanaŋ ajo naŋ agolik ta hatai. Iya obe sana ino yani oremik eŋarak haŋer inno honyie hame ojo ta ajalaŋi obe lobo lahatai oremik eŋarak man egolihini itai ta hanaŋ.⁵Ara nayya ajalaŋi ejo itai ara sana. Lo ogolik ta hanaŋ ajo naŋ to honyie eŋara inyia haŋer arria. Nyo elama itai tara hanaŋ ebe itai eremik hihum nobo sihin. ⁶Obe lobo ogolik ta hanaŋ, eruwoŋori inyia adde iyya sanai hijio hototoyo. Sana inia agaranyu inyia atta ebirok to hima hijo hotosuwahari. ⁷Lagolik itai ta hanaŋ ojo hiro nanaŋ ogolik ta hatai, ifia hiro ino ewak itai ati efu iso itai arrumu.⁸Okwat fure no Monye hanaŋ, le eŋarak itai haŋer ariai atta hidofe etuhutek dede hijo era itai heyiyanak illallaŋ. ⁹Iyya omuno Monye hanaŋ nayya, amune hidofe nayya itai. Itudule to mune hanaŋ.¹⁰Lagolik itai hinefita hifahita innanaŋ egolik iso itai to mune nanaŋ iyya nia agocie naŋ hifahita inno Monye hanaŋ iyya omuno Monye hanaŋ itai ajo naŋ amuno itai, itigolik to mune nanaŋ. ¹¹Elimak naŋ itai hirro hunna hijo anyar arasa mune nanaŋ ta hatai hidofe anyar efut nahatai.¹²Hifahi nanaŋ innaŋ, itumune halasira hatai iyya inna amunori nayya itai. ¹³Obe lobo tuŋani owuon ho mune agalik inna, hijo esio inyia wan nohonyie to motiarak illohonyie.¹⁴Era itai motiarak hanaŋ lehuma itai igem ne elimak naŋ itai. ¹⁵Abe iso naŋ ellilloŋo itai apiti, nyo obe pit oyyen hijio nyo nia ehuma ettok lohonyie, ati ellilloŋo naŋ itai halasira nyo anyar etihutek naŋ ta hatai hirro daŋ innafa eyiyenu naŋ tara ho Monye hanaŋ, etuhutek nayya ta hatai.¹⁶Obe ifa ara itai enyimu nayya, ati nayya anyimu itai atta efahak hijo anyar efu itai eŋarak haŋer ojio hidofe anyar arasa haŋer to hiro daŋ inne efia itai tara Monye hanaŋ to fure nanaŋ, esio iso inyia ta hatai. ¹⁷Hifahai nanaŋ inna ta hatai, hijo anyar emuno itai wati inna hatai.¹⁸Laliwari ilamuk hiyyo itai, itigilu hijo oliwari isia nayya to bere tara hatai. ¹⁹ŋera ida itai ahiyyo hullo ha fau inna, nomuno ida hiyyo hullo itai iyya halasira hosie, ati obe itai ara ahiyyo hullo ha fau inna nyo anyimu nayya itai ta fau inna, inyia nia oliwari ilamuk hiyyo itai.²⁰Ihuma hinief hirro inne elimak naŋ ta hatai, obe pit agalik lettok honyie. Letigiama isia nayya, etigiama iso hidofe isia itai. Kuyya lehum isia hinief hiro nanaŋ ehum iso hidofe isia hinef hiro nahatai. ²¹Ehuma iso isia hirro innia daŋ ta hatai to fure nanaŋ nyo obe isia oyyen lia lafa efahu nayya. ²²ŋabe ifa nayya attu hidofe hiro to hosie, hobe isia ida owuon iko hiyyatta innohosie; ati iyyania obe innak ilieti inno hiyyatta innohosie.²³Lia oliwari nayya oliwari hidofe inyia Monye hanaŋ. ²⁴ŋabe ifa nayya ehuma higiemita hunna holobeŋ lobo tuŋani hihum to hiji hosie, nobe ifa isia owuon iko hiyyata innohosie, ati iyyania egonyu isia daŋ ojo hidofe oliwari nayya daŋ iko Monye hanaŋ. ²⁵Iyyania, etisiru hiro nafa egiorok nayya to hifahita innohosie, hijo, oliwari isia nayya asai.'²⁶Lawoŋ hesiŋani, le efahu naŋ ta hatai tara Monye hanaŋ, inyia lia, Oyiri lo bisan, lo ohu tara Monye hanaŋ, ottu iso inyia hiro ta nayya. ²⁷Ero hidofe itai nyo ewuon ifa itai ikanaŋ man to hitieri.

Chapter 16

¹Ero nayya hirro hunna ta hatai hijo hotobiaŋa itai ehuyuta. ²Efuhak iso isia itai ade ta hajik inno imojiti; dede awoŋ holoŋ nafa egigilori hatohok hatai hijo egiama inyia igiem na lanyar to Hollum.³Egiama isia hirro inia nyo obe isia oyyen Monye kuya nayya. ⁴Ero nayya hirro hunna ta hatai hijo lawoŋ holoŋ nafa nia ta hatai, eremik iso itai egigilu isia iyya nafa nia elimahini nayya itai hiram nohosie isia. Abe nayya elimak itai hijo hirro inia man to hitieri nyo awuon ifa nayya iko inyia.⁵Iyyania, awu nayya to honyie lia ille efahu nayya; ati obe lobo lahatai efi nayya, 'Hewu iyye aji? ⁶Ati ajo nayya hirro hunna to hatai, efut iso mijan ta tajia hatai. ⁷Iyyania, elimak nayya itai dede: anyar iso ta hatai leno nayya ade; nyo lenyai nayya hawu ade, obe iso hesiŋani ottu; ati kuya leno nayya, efahu iso nayya inyia ta hatai.⁸Lawoŋ inyia, ottu iso hesiŋani etuhutek hijo epal fau to hiram no hiyyata, ibisiti ojo ŋoto ⁹hiyyata, nyo obe isia eruk to nayya; ¹⁰to higigilo no bisan, nyo eno nayya to Monye, ejo itai ebe enyiak egonyu nayya nobo; ¹¹to higigilo no ŋoto, nyo oŋoto ifa hekumoni lafau inna.¹²Ayita nayya hirro ariai hunna aremik nayya hijo ta hatai, ati ebe itai eremik hetiru isia na lanyar iyyania. ¹³Tonia, ifa inyia, oyiri lo bisan, awoŋ, etidihita iso iya itai to bisan; nyo obe iso ero towan nohonyi; ati etiru iso hiro bi daŋ, ero iso inya hiro inia; ojo iso inyia opulok ta hatai hiro ino afanu iso. ¹⁴Etihabwo iso inyia nayya, nyo eyari iso inyia hirro innanaŋ atta inyia elimak ta hatai.¹⁵Hirro bi daŋ inno Monye ara bi daŋ inanaŋ; Tonia, ajo nayya hijo eyari iso oyiri hirro inanaŋ atta apulok isia ta hatai. ¹⁶Kai iyyania, ebe iso itai enyiak egonyu nayya; ta halu kai enyiak iso itai egonyu nayya.''¹⁷Ero ilamuk heyiyanak illohonyi ta wati innohosie, ''Hojo inyia nyo tohoi to hiro nohonyie, ''Kai iyyania, ebe iso itai enyiak egonyu nayya,' ojo kai hidofe atta itai hinyiak egonyu nayya,' nyo awu nayya to Monye?'' ¹⁸Ejo isia , Hara ŋari nyo nia ojio inyia, hijo kai iyyania? Ebe iyyohoi eyyen hiro innia ojo inyia.''¹⁹Egonyu Yesu hijo owuon isia iko wahan hefiari inyia, ojo inyia atta hijo to hosie, ''Efia itai wati innahatai to hiram inna, nia ejo nayya 'Lobo kai, ebe iso itai enyiak egonyu nayya; ojo ta halu enyiak iso itai egonyu nayya? ²⁰Dede, ajo nayya ta hatai, eyio iso itai ejo hidofe elalia, ati omuno iso fau; ejo itai iso ewuon iko hijiriŋa, ati oyito iso hijiriŋa nahatai amune. ²¹Owuon iso hiito noŋoruo iko hijiriŋa lawahan inyia hitado nyo awoŋ holoŋ nohonyie no hitado hiito, obe iso inyia enyiak hiyyen diahai nyo to mune nohonyie hijo esini hiito ta fau.²²Ewuon iso itai iko hijiriŋa iyyania, ati attu iso nayya hinyiak hiwolo itai; ojo tajia inna hatai atta wuana iko mune, obe iso lobo tuŋani oremik eyari ade mune nahatai tara hatai. ²³to holoŋ nya ebe iso itai eremik hifi nayya. Dede, dede, ajo nayya ta hatai, kuya efia itai innak hiro to Monye hanaŋ, esio iso inyia ta hatai to fure nanaŋ. ²⁴Man iyyania ebe itai efia innak hirro to fure nanaŋ; ifia ejo itai emoju anyar mahati ewuon homune nahatai ne efut.²⁵Ero ifa nayya hirro hunna ta hatai to hirori no hitihuti, ati awoŋ holoŋ inna abe iso nayya aremik hidas hiro ta hatai to hirori inno hitirijita ati awu iso nayya elimak ta hatai nolibo to Monye.²⁶To holoŋ nya efie iso itai to fure nanaŋ, ajo naya abe elimak ta hatai hijo awu iso naya mojo to Monye te itai; ²⁷nyo omuno Monye hanaŋ itai hijo emuno itai nayya ejo hidofe itai eruk hijo atu nayya tara Monye. ²⁸Attu nayya tara Monye, ajo nayya attu iso afau; Eno naŋ ebusak fau ajo nayya awu to Monye hanaŋ.''²⁹Ejo heyiyanak illohonyie hijo, ''Towolo, iyyania ero iyye nolibo; ero iyye to hirorita inno hitihuta. ³⁰iyyania eyyen iyyohoi hijo eyyen iyye hirro bi daŋ, ejo iyye ebe ewak lobo hefia iyye. Nyo to innia, eruk iyyohoi hijo ettu iyye tara Hollum. ³¹Etiraŋ Yesu isia, eruk itai iyyania?''³²Towolo, ehutu holoŋ, ee, awoŋ luŋa dede, nefu itai esisarahini, lobo daŋ ta haŋ honyie, atta itai ebusak nayya lobotie. Ati abe nayya awuon hame nyo owuon Monye iko nayya. ³³Ero nayya hirro hunna ta hatai hijo ta nayya anyar mahati ewoun itai iko himwara. Ta fau inia ewuon iso itai hitigiemita arria ati anyar ebe itai ebaŋ: Agalik nayya fau.''

Chapter 17

¹Ta halu ho hirro hunna, ebonno Yesu ahide atta hijo, "Monye hanaŋ, awoŋ saa hanaŋ; Itahwo nayya a Lonyi hoi anyar etahwo Lonyi hoi iyye. ²Nyo esio ifa iyye naŋ hilohittok hagalihini hiyyo daŋ hijo anyar esio naŋ ille esio iyye ta hanaŋ manya no osio fur.³Manya no osio inna, hijo anyar oyyen isia iyye, hijo iyye Hollum ille lobotie dede iko Yesu Kristo lafa efahu iyye. ⁴Etahwo naŋ iyye ta fau, Atuhok naŋ igem nafa esio naŋ hegiama. ⁵Iyyania, Monye, etahwo naŋ daŋ iko hoi ho hitahwo nafa owuon man beren ta nafa eyyeuni iyye fau ho hirro daŋ inno owuon ta fau.⁶Etuhutek nayya fure nohoi to hiyyo daŋ illafa esio ta hanaŋ ta fau. Ara ifa isia illohoi; atta iyye hisio isia ta hanaŋ, ojo isia odule hiniefita hiram nohoi. ⁷Iyyania oyyen isia hijo lesio iyye nayya innak hirro, afanu hirro niyya tara hoi, ⁸esio naŋ to hosie rori innafa esio iyye ta hanaŋ. Amoju isia ojo hidofe oyyen dede hijo afanu tara hoi, man eruk hijo efahu iyye naŋ.⁹Amojo naŋ te isia. Abe naŋ amojo ta fau ati to ilia illafa esio iyye naŋ, nyo ara isia illohoi. ¹⁰Ara hiro inanaŋ daŋ inohosie, ojo inohoi daŋ ara inneti, etihabwo naŋ te isia. ¹¹Abe naŋ iyyania enyiak wana ta fau, ati owuon hiyyo illia ta fau, ajo naŋ attu to hoi. Monye lolibo, ogocie isia to fure nohoi hijo esio iyye isiea ta hanaŋ anyar ottuba isia nobotie, iyya era iyyohoi nobotie.¹²Nafa halawuon naŋ he isia, adule naŋ hiniefita isia to golon no fure nohoi innafa esio iyye ta hanaŋ, eriria naŋ isia, ati obe lobo lebusari ade, aracie lonyi henyabani, hijo anyar otuba higierita. ¹³Iyyania awoŋ naŋ to hoi; ati ero naŋ hirro hunna ta fau hijo efut mune nanaŋ to hosie. ¹⁴Esio naŋ to hosie hiram nohoi; Aliwari fau isia nyo obe isia ara illafa fau, iyya abe naŋ hidofe awuon ta fau.¹⁵Abe naŋ amojo hijo anyar eyari isia adde ta fau ati anyar eriria iyye isia tara henyabani. ¹⁶Obe isia ara illo fau, iyya abe hidofe naŋ ara la fau. ¹⁷Igialak isia hatara illohoi te ibisiti; nyo obis hiram nohoi.¹⁸Iyya nafa efahahini iyye nayya afau, efahak hidofe nayya isia a fau. ¹⁹Esio nayya wan nanaŋ to hoi te isia hijo anyar esio hidofe isia wati innohosie to hoi te ibisiti.²⁰Abe naŋ amojo te isia hame ati to ilia ille eruk ta hanaŋ to hiro nohosie. ²¹Hijo anyar otuba isia nobotie, Monye iyya nia ewuanari iyye ta hanaŋ, awuon nayya tohoi. Amojo naŋ hijo hotowuana isia tohoi hijo anyar eruk fau hijo efahu iyye nayya.²²Hitahwo nafa esio iyye ta hanaŋ--Esio naŋ to hosie, hijo hotubai isia, iyya inna etubari nobotie- ²³Ajo nayya to hosie, eijo iyye ta hanaŋ, anyar olibo isia nobotie; ojo fau atta hiyyen hijo efahu ifa iyye nayya dede, atta mune isia iyya nia emunori iyye nayya.²⁴Monye, awak naŋ ille esio iyye ta hanaŋ, anyar owuon isia ika naŋ tamai na awuanari naŋ anyar egonyu isia lohwo nanaŋ, nafa esio iyye ta hanaŋ: Emuno ifa iyye beren holobe hitieri na fau.²⁵Monye lolo odua, obe ida hido hiyyo oyyen iyye, ati ayyen naŋ iyye, oyyen hullo hijo efahu iyye nayya. ²⁶Etuhutek nayya fure nohoi to hosie, ati enyiak iso hidofe nayya etuhutek fure nohoi hijo hotowuana mune nemunori iyye nayya owuon ta tajia innohosie."

Chapter 18

¹Tahalu ho hiro no Yesu, eno ifa inyia iko heyiyanak illohonyie afohor hari no Kidro no Yeruselem, nafa owuanari mana nafa ojiŋahini inyia iko heyiyanak. ²Yudas, inyia tuŋani lafa ohu etinyiaŋai Yesu , omijak hidofe inyia mai nafa nyia oduleri Yesu alocie iko heyiyanak illohonyie. ³Nafa amoju Yudas iluluŋ no oseŋer iko ettaha tara hetimojok illo habu iko Farisei, edieni ifa isia to hima no ruwai iko to lomosien, illo ottoŋita iko feria inno hosie.⁴Ojo Yesu, ara tuŋani loyyen hirro innafa orru to honyi daŋ, ohu ifa inyia ade ahosiere hosie atta hifi isia, "ŋai lia etufa itai?'' ⁵Etiraŋ isia to honyi, hijo, "Yesu lo Nasarit." Ati, etiraŋ ifa Yesu to hose, "Nayya illeŋ." Atta ati Yudas, lafa hetinyiaŋani honyie, oweta ifa inyia daŋ iko oseŋer.⁶Ifa ero inyia to hosie, "Nayya illeŋ" Atta isia aciahari atta ahuyik ta fau. ⁷Ati enyiak ifa inyia hifia isia hijo, "ŋai ati lia etufa itai?" Edas isia hitiraŋ hijo, "Yesu lo Nasarit."⁸Ati etiraŋak Yesu to hosie hijo, "Elimak ida nayya itai hijo, nayya illeŋ; letufa ida itai nayya, ibusak hiyyo ilak hefiye." ⁹Ati ara ifa hijo anyar hirorita osiru iyya to hiro nafa nyia. Iyya to hiyyo ille esio itai ta hanaŋ obe iso lobo lobotie olita to hiji hosie.¹⁰Ati owuon ifa Simone Peturu iko demi no honyi no obolo. Asutu inyia demi atta hiyef hiyyok no lobo pit ille ehuhuma ettaha. Asalu ifa inyia hiyyok ne inyiet no tuŋani lia. Ara ifa pit lia Malko. ¹¹Ojo Yesu atta hiro to Peturu hijo, "Inyiahak demi nia hoi to sohobo. Egigilo iyye hijo abaŋ mahu naŋ mata to kos nia esio Monye hanaŋ ta hanaŋ?¹²Eniefu iluluŋ no oseŋer iko ettaha illo hosie ho Yudei Yesu. Efit ifa isia Yesu atta arihori inyia teyya ta Anas , ¹³nyo ara Anas ahomoni to Kaipas lafa hittok to Yudea ifa beren. ¹⁴Ati ara ifa Kaipas hesiŋani lo Yudei hijo osiru to tuŋani lobotie hayori te iluluŋ no hiyyo.¹⁵Ejufak ifa Simone Peturu Yesu, ojo illamuk heyiyanak atta ejufak iyya inyia. Ati oyyen ifa hiyyo heyiyanani lia bi nono man to ettaha hullo hetimojok, ajiŋe ifa inyia daŋ ho Yesu ahotuwe haji ne ettok ewuahari no hetimojok; ¹⁶ati arasa ifa Peturu wueta te ikat na bali. Heyiyanani lafa oyyen ettaha illo hetimojok eno abali to hiito noŋoruo inna pit heririani he ikat, ero to honyie hijo iyyani Peturu enni ahotuwe.¹⁷Ohifia hiito noŋoruo nia eriria ikat Peturu hijo, "Iyye hidolia lobo heyiyanani lo honyie, hebe iyye ara?" Etiraŋ inyia hijo "Obe naŋ ara lobo lohonyie." ¹⁸Oweta ifa herirani he ikat iko ettaha aŋati honyi dia. Enahak ifa isia hima hijo anyar etinohori wati innohosie nafa elik hilik. Ati oweta ifa Peturu iko isia daŋ to osujari ho hima.¹⁹Ohifia ifa hetimojok hullo hittaha Yesu to hiram no heyiyanak iko hitiyana no honyi . ²⁰Etiraŋ Yesu to hosie hijo, "Ero ifa naŋ daŋ to hosiere ho fau hijo; Etiyana ifa nayya holoŋitek daŋ to haji emojit inna hittok iko to omojori no omojori Yudei. Abe if naŋ ero hame. ²¹Nyo nia edas itai hifia nayya? Ifia to hiyyo lia illafa etira to hiro nafa ero naŋ. Oyyen hiyyo hirro nafa ero naŋ."²²Nafa attohu Yesu hiro, odiote ettok lafa hosie ahide atta hinnaŋ Yesu ta hani no honyie atta hijo, "Hara hitiraŋi nia hoi nia daŋ ania to fadiri lettok?" ²³Ojo Yesu atta hitiraŋ to honyie hijo, "Iyya leroru nayya innak hiro inno orru, ati ilimu hido itai hipali nya epal nayya. Ojo hidofe lelimak naŋ to hoi inno olibo, no nyo ennaŋ iyye nayya?" ²⁴Ifa teyya efahak Annas Yesu to Kaipas hetimojoni lettok.²⁵Ati osuja ifa Simone Peturu hima lo oweta bi iko isia. Ojo ilak hiyyo atta hiro to honyie hijo, "Iyya ara iyye lobo heyiyanani lohonyie?" Ero ifa inyia lo orisa bii hijo, "Abe nayya teyya." ²⁶Odiote lobo lo woyyo laba Malko lafa oŋotu Peturu hiyyok nohonyie atta hiro hijo, "Owuon iyya egonyu ida nayya iyye ta mana iko inyia?" ²⁷Ati orisa Peturu hijo abe nayya ayyen, ojo hohoro atta hillok²⁸Ifa teyya edihori isia Yesu ade tara ho Kaipas adiya ahaji inna ara fure Pretero ifa to motie beren, obe ifa isia ojiŋak ade ho Pretero hijo ŋoso isia ebe enyiak daha hiyyom no Laŋan. ²⁹Otu ifa Pilato ade hosie atta hiro hijo, "Owuon inak irositi inohonyie ino hipalita ino eyyani itai ta hanaŋ?" ³⁰Etiraŋ isia to honyie hijo, ''Obe ida inya ara hepalani, nobe ida iyyohoi eyyani inyia to hoi.''³¹Ati ero ifa Pilato to hosie hijo, "Iyari iyya ewak itai inyia, ojo hidofe itiŋot hiram no honyi te iwahiti innahatai." Ati ojo ifa Yudei to honyie hijo, "Obe ati innak hirro etik iyyohoi hattohori lobo tuŋani." ³²Ati ero ifa isia hijo, anyar lo siru hiro nafa ho Yesu, ati ohu iso hirro inno honyi etuhutek iyet no oyori inyia.³³Enyiak ifa Pilato ajiŋak ahaji ho Pretero atta eliloŋu Yesu hidofe efi inyia hijo, "Ara iyye ahabu lo Yudei?" ³⁴Atta Yesu hitiraŋ to honyie hijo, "Efia iyye hiram nia hijo iyye ero ta taji nohoi, kuya lobo tuŋani elimak tohoi hijio efia nayya?" ³⁵Ati etiraŋak Pilato to honyie hijo, "Abe naŋ ara lo Yudei, ara mahu naŋ? Hiyyo iko habuwok illohoi, isia eyyani iyye enni hanaŋ; Hegem iyye nyo?"³⁶Etiraŋ ifa Yesu to hosie hijo, "Obe ahabue nanaŋ ara na fau. Ojo lara ida ahabuwe inna hanaŋ ŋati na fau inna, kuya ne ŋalafa ida itai iko hegiamak ille egiama ika naŋ hijo hotobiaŋa itai Yudea eyari nayya. "Ati dede, obe ahabuwe inna hanaŋ ottu tenni ta fau." ³⁷Enyiak ifa Pilato hifi inyia hijo, "Era iyye habu lo Yudea?" Etiraŋ ifa Yesu to hosie hijo, ''Iyya ejo iyye ara nayya habu. Ati esini ifa nayya to hiram nia, ajo hidofe attu to hiram nia attuni nayya enni afau hijo anyar attu nayya helimak hirro inno oso dede. Tuŋani lo owuon to bisan etira iso hutuk nanaŋ.''³⁸Ojo Pilato to honyie, "Nyo nia lara bisan?" Nafa attohu inya hiro, enyak inya ajiŋe abali to Yudea atta elimak to hosie hijo, "Abe naŋ arumek nobo hipali to honyie. ³⁹Ati ewuon itai iko imohiti inahati huna awak hijo anyar naya ebusu tuŋani lobotie ta hatai to hiyyom no Laŋan. Ewak itai nayya hebusu ta hatai Habu lo Yudea?" ⁴⁰Ati enyiak isia hiyyorrita hijo, "Obe lara tuŋani lia ille, ewak iyyohoi Barabbas." Ojo Barabbas ara ifa tuŋani lohoho.

Chapter 19

¹Nia eyari Pilato Yesu atta hisio hatabak hiyyo. ²Atta oseŋer ayiru ihita no hukwa. Atta ehumak to hoo honyie' ojo eticiofok inyia boŋo no ara iŋiri. ³"Moŋ Habu lo Yudea!" atta hinnaŋ inyia ta has hosie.⁴Enyiak Pilato eno abali atta hijo to hiyyo, "Itiwolo, eyyani naŋ tuŋani ille ta hatai abali hijo anyar egonyu itai hijo obe naŋ arumu nobo hipali to honyie." ⁵Nia awoŋ Yesu abali; eciefita ifa inyia ihita no hukwa iko boŋo iŋiri. Atta Pilato hijo to hosie, "Itiwolo, ille tuŋani lia!" ⁶Nafa egonyu lettaha illo hetimojok iko hejiamak Yesu, oyio isia atta hijo, "Isihok inyia , isihok inyia!" Atta Pilato hijo to hosie, iyari inyia to wati innahatai ifeti isihok, abe naŋ arrumu nobo hipali to honyie."⁷Etiraŋ Yudei Pilato, "Ewuon iyyohoi ho hifahi, ojo to hifahi nyia ara inya atohoti nyo ehumak inyia wan nohonyie Lonyi Hollum." ⁸Nafa etiru Pilato hiro nia hosie. ⁹Atta inyia baŋi nno atta inyia hinyiak ajiŋak ahotwe haji atta hijo to Yesu, "Hetu iyye tai, ati obe Yesu etiraŋ inyia.¹⁰Atta Pilato hijo to honyie, "Obe iyye ewak hiro ta hanaŋ? Obe iyye eyyen hijo awuon naŋ ho golon hahehini iyye, iko golon no hesihohini iyye?" ¹¹Etiraŋ Yesu inyia, " Obe iyye ewuon ho nobo golon to hanaŋ man lesio Hollum to hoi. Nyo tuŋani lo etuhutek nayya ta hatai owuon he iyyau no lobolo."¹²To hitiraŋi nia, atta Pilato hijo nahou inyia, ati oyio Yudei atta hijo, ' "Lahek iyye tuŋani lia, obe iyye era mote Kesari: Hiyyo bidaŋ illo ehumak wati illohosie ahabuok obe awak Kesari." ¹³Nafa etiru Pilato hiro nia, atta inyia eyyani Yesu abali atta ahunyia to mai he iŋotit tamai inna ellilloŋo hiyyo hijo hutuhuti, ati to Ebrei, ara Gabata.''¹⁴Ara ifa far no ehuhumari hiyyo far no Laŋan, to sahien ile. Atta Pilato hijo to Yudei, "Ituwolo Habu lahatai ille!" ¹⁵Oyio isia atta hijo, "Iyari inyia ade, iyari inyia ade; isihok inyia!" Atta Pilato hijo to hosie, "Anyar esihok naŋ Habu lahatai?" Etiraŋ habu lo hetimojok, " obe iyyohoi ewuon holobo habu ati Kesari." ¹⁶Nia atta Pilato eloitok Yesu to hosie hesihok.¹⁷Eyari isia Yesu, ojo esio inyia hatahafitai kuruce no honyie to wan no honyie, amai nobo no eliloŋo isia hijo mai nohet, ojo eliloŋo hijo Gologota to Ebrei. ¹⁸Esihok isia Yesu dia iko ilak hiyyo lohorik, lobotie toko hani ho ihorroŋ, lobotie toko inyiet ojo Yesu to hiji.¹⁹Egiorok ifa hidofe Pilato hutuhuti atta ehumak to kuruce: YESU LO NASARIT, HABU LO YUDEA. ²⁰Yudea aria ehina hutuhuti nia nyo mai nafa esihohini isi Yesu eliaha ifa iko bore na gala nettok. Egioro ifa hutuhuti nia to Ebrei, to Latin ojo to Girik.²¹Atta lettok lo hetimojok lo Yudea hijo to Pilato, "Baŋa egiorok hijo, 'Habu lo Yudea,' ati nojo inyia, ''Naya Habu lo Yudea.''' ²²Etiraŋ Pilato, " ino egiorok naŋ egiorok naŋ."²³Tahalu nafa esihok oseŋer Yesu, atta isia adumu jolofiya no honyi atta huŋuŋut amasik aŋwan, atta hisio abotie abotie to oseŋer illafa lia, ojo hidofe gemis daŋ. obe gemis owuon iko higierita inno obiaŋarik isie man to hide man aŋolon. ²⁴Atta isia hijo to wati innohosie, hotobiaŋa ida egugwas inna, ati hetibak mwaŋa hijo hara iso ŋai ohu eyari." Ara hijo anyar etufut higierita hunna ojo, "Ebubwanyak isia boŋojin innanaŋ to wati innohosie ojo gamis nanaŋ abaha isia mwaŋa."²⁵Egiem oseŋer iyya egioro. Hotonye Yesu, hanasi hotonye honyie, Maria oŋoruo kolopas, ojo Maria Madalina-isia inafa oweta aŋati ho kuruce no Yesu. ²⁶Nafa egonyu Yesu hotonye honyi iko heyiyanak hullo omuno inyie oweta aŋati honyie, atta inyia hijo to hotonye honyie, "Tuŋani inna, towolo, onyi hoi ille!" ²⁷Atta hidofe hijo to heyiyanak, "Itiwolo, nia hotonye hatai nia!" Ta saa nyia atta heyiyanak eyari inyia ahaŋ honye.²⁸Tahalu ho hirro inia daŋ, nyo oyyen inyia hijo esaha hirro bidaŋ, hetuhutehini higierita hatara dede. Atta Yesu hijo, ''Eboto naŋ.'' Owuon ifa moti ne efut ho balu na yani ²⁹dia, atta isia awohu gin to fede atta akafak ahide to hutuk honyie. ³⁰Nafa emat Yesu, atta inia hijo, "Esaha." Atta eruŋok hoo no honyie atta hisio Oyiri no honye. 31Atarak isia hijo hotobiaŋa wati inia arasa³¹Atarak isia hijo hotobiaŋa wati inia arasa to kuruce man toholoŋ no Sabato ( ara Sabato holoŋ nololibo binoo), etitif Yudei Pilato hijo awak efie huwur hejiek lia esihohini, atta etulu wati innohosie afau. ³²Nia atta oseŋer afanu huwur heju no tuŋani hitieri iko hitarihi inno hiyyo illafa esihohini iko Yesu. ³³Nafa afanu isia to Yesu, egonyu isia hijo oye inyia beren, nia enyai isia holour hejek innohonyie.³⁴Ati, ocuk lobo lo oseŋer inyia to fere, atta hoto iko hifioŋ hidoŋ teyya. ³⁵Tuŋani lia egonyu ara inyia asut, ojo hilosut no honyie ara dede. Oyyen inyia hijo inia egonyu inyia ara dede anyar hidofe eruk itai.³⁶Afanu hirro inia daŋ hijo anyar etuhutek hirro inafa egiorohini, " hijo obe iso lobo heito lohonyie lobotie ouro." ³⁷enyiak ofe nobo higioro hijo, "Afanu iso isia riŋa to honyie lia ocuk isia."³⁸Tahalu ho hirro inia Yosefu lo Arimatea, efahati lo Yes, aliabari to baŋi no Yudei, atta hifi Pilato hijo awak inyi eyari wan no Yesu. Ojo Pilato ata huru to honyie. Nia atta Yosefu awoŋ eyari wan no honyie. ³⁹Awoŋ hidofe Nikodemo, inia lafa ottu hiteri to Yesu tatari. Eyani inyia attagoŋi iko innak yanik inno oŋuo girgir oremik hulur to icemit no ara hisihai nobotie.⁴⁰Eyari isia wan no Yesu atta isia hububun wan no honyie to boŋo iko hitiŋuojita, ara ifa imohit no Yudei hanuhahini tuŋani. ⁴¹Owuon ifa mana tamai nafa esihohini hiyyo inyia; ojo dia to hotwai mana owuon ifa ilume ŋejuk inna holobeŋ lobo tuŋani anuhahini dia. ⁴²Nyo ara ifa holoŋ nafa ehuhumaru Yudei far no Sabato ojo hidofe eliha ifa ilume nia dia aŋati, etiferik isia Yesu dia.

Chapter 20

¹To holoŋ nafa hitieri ne isabit, ifa to motie, ottu Maria Madalina elume; egonyu inyia moru abuluŋari ade to ilume. ²Anyieru inyia atta eno to Simone Peturu iko ilak heyiyanak hullo omuno Yesu, atta inyia hijo to hosie, "Eyari isia Habu ade te ilume, obe iyyohoi eyyen hijo onuhak isia inyia aji."³Atta Peturu iko ilak heyiyanak efie ade, ojo ofu eilume. ⁴Enyior isia bi daŋ arabotie; atta efahat lia erwuatik Peturu atta hiba te ilume to hosiere. ⁵Oweta inyia atta hiwolo ilume, atta inyia egonyu boŋojin ibubuniti arasia dia, ati holobe inyia eno ahotuei.⁶Nafa eba Simone Peturu ta halu honyie atta eno ahotuai ilume. ⁷Atta inyia egonyu ibubuniti inno boŋojin owuon dia. Ojo boŋo nafa owuon tohoo. Obe ifa owuon iko hunna to wan atta abubunari ahide to wan nohonyie.⁸Nafa efie ilak heyiyanak ahotuai hidofe, lafa eba hitieri te ilume; egonyu inyia atta eruk. ⁹Iyya ta nafa inyia halarasa isia biaŋan oyyen Bibia hijo ebuhu Yesu inyiak to ye. ¹⁰Aciahari heyiyanak ade hinyiak ahaŋitek hosie.¹¹Ati, oweta ifa Maria aŋati he ilume atta yio; iyya nafa oyiori inyia, atta inyia diote atta hiwolo ahotwe ilume. ¹²Egonyu inyia anjilohien ohorik ille eciefita boŋonjin boŋi etole, lobotie te iko hoo, ojo lobotie te iko hejek, tamai nafa onuhari Yesu. ¹³Ojo isia atta hijio to honyie, "Tuŋani innaŋ, eyyo iyye nyo?" Ejio inyia to hosie, "Nyo eyari isia Habu hanaŋ ade, ati obe nayya ayyen hijo efiyak isia aji."¹⁴Nafa ejio inyia ania, atta inyia yite ahalu atta egonyu Yesu oweta dia, ati obe inyia oyyen hijo Yesu lia. ¹⁵Ejio Yesu te inyia, "Tuŋani innaŋ, eyyo iyye nyo? ŋai lia esiaha iyye? egigilo inyia hijo ara inyia ifa haramoni, ati ejio inyia to honyie, "Ettok, eyari iyye inyia ade, ilimak ta hanaŋ mai ne enuhahini itai inyia, ajo iso naŋ ahu eyari inyia ade."¹⁶Ejio Yesu to honyie, "Maria." Atta inyia yite, atta hijio tohonyie ta Aramaik, "Rabboni," iyya ejio iyye, "Hetiyanani." ¹⁷Ejio Yesu to honyie, "Baŋa otir nayya, holobe nayya hirre to Monye hanaŋ; ati inno ta halasirak hanaŋ ino ilimak isia hijo ohu naŋ hirre to Monye hanaŋ iko to Monyie hatai, ojo Hollum hanaŋ iko Hollum lahatai." ¹⁸Awoŋ Maria Madalina atta elimak to heyiyanak, "Egonyu nayya Habu," Teyya ojo inyia hirro hunna to honyie.¹⁹Nafa era iŋalio, no holoŋ nyia, to holoŋ no hitieri ne isabit, iyya nafa esionori ikatin nafa owuanari heyiyanak iko baŋi to Yudei, awoŋ Yesu weta to hiji hosie atta hijo to hosie, "Isiara himwara hotowuana ikatai. ²⁰Nafa ejio inyia ania, atta inyia etihutek isia has innohonyie iko mari innohonyie. Ati nafa egonyu heyiyanak Habu, atta isia mune.²¹Enyiak Yesu hijo to hosie, "Owuon iso himwara ikatai. Iyyania efahini Monye hanaŋ nayya, efahak iyya efahak naŋ itai." ²²Nafa ejio Yesu daŋ ania, atta inyia eyyiek to hosie atta hijo to hosie, "Itirumu Oyiri no Olibo. ²³Iyya leyyau lobo hirro innohoi ibusak, ibusak isia te isia; iyya leyyau lobo hiro innohoi oŋwai ade, atta isia afitini tara hiyyata."²⁴Tomaso, lafa hitatomoni ha arik, lafa ara Didimo, obe owuon iko isia nafa awoŋ Yesu. ²⁵Ejio ilak heyiyanak ta halu honyie,"Egonyu iyyohoi Hobu." Ejio inyia to hosie, "Man egonyini nayya ituliti inno gusumari ta has honyie, ajio nayya aciamak hafialai lalaŋ te ituliti inno gosumari, ajio naŋ emak hani nanaŋ ta mari honyie, obe nayya eruk."²⁶Tahalu ho holoŋitek hotohunik, owuon ifa heyiyanak illohonyie to hotwe, ojo Tomaso owuon iko isia. Awoŋ Yesu ojo ikatin esiono, atta weta to hiji hosie, ata hijo, "Hotowuana himwuara ikatai." ²⁷Atta inyia hijo to Tomaso, "Ibara inni to hafialai lohoi, ejo ewolo has innanaŋ; ibara inni to hani nohoi, ejio iyye ehumak hani nohoi ta mari hanaŋ; hotobiaŋa hiruk nohoi olita, ati iruho."²⁸Etiraŋ Tomaso atta hijio to honyie, "Habu lalaŋ iko Hollum lalaŋ." ²⁹Ejio Yesu to honyie, "Iyya egonyu iyye inyia, iruho. Ajaha iso lia obe egonyu, ati eruk isia."³⁰Iyyania nia egiem Yesu hitihutita ariai to hosiere ho heyiyanak illohonyie, obe hituhututa nia egiorohini to hotwe ho Bibia; ³¹Ati egiorok hunna olibo anyar eruk itai to Yesu Kristo, hiito lo Hollum, ati iyyania eruk iyye, ewuon iso iyye ho manya to fur nohonyie.

Chapter 21

¹Tahalu etiliek ifa Yesu wan nohonyie to heyiyanak ta hari no Tiberia, etuhutek inyia wan no honyie tiji: ²Owuon ifa Simone Peturu ojo Tomasu lo ililoŋo hiyo hijo Didimo inna etuhutek hijo 'Ituret, ojo Nataniele to Kanan no Galilea, iko durre ohorik illo Sebedeyo ojo ilak heyiyanak illohonyie lohorik. ³ojo Simone Peturu to hosie, "Eno naŋ egalari ham." Atta isia hitiraŋ hijo, "Efi daŋ , atta isia alik ahotwe togoli, atta efie egallari. Egalla isia harie daŋ ati obe isia egalau lobo.⁴Ati nafa aciale motie oweta Yesu totifor hahari, ati obe heyiyanak oheru hijo Yesu lia. ⁵Ojo Yesu to hosie, "Ilasirak hanaŋ, owuon ilak hirro ilo edaha itai?" Etiraŋ isia to honyie hijo, "Obe." ⁶Atta inyia hijo to hosie , " ibirok imutuk iyafohit nahatai ahani he inyiet ho togoli, ati errumek iso itai." Atta isia ebirok imutuk nyia hosie, ati obe ifa isia oremik epihu imutuk ahotwai togoli nyo emunyia ifa ham dia arie.⁷Atta heyiyanak hullo omuno Yesu hijo to Peturu hijo, "Habu lia." Nafa etiru Simone Peturu hijo habu lia, atta adumu boŋojin atta eciofok nyo obe gamis tara honyi atta esurok ahotwai hari. ⁸Atta heyiyanak illafa ilak afanu to togoli illo epiho imutuk iyafohit ne efut iko ham nyo obe ifa otifor nahari alama. ⁹Alu isia to hotwai togoli, egonyu isia hima oulo to otifor ojo ham omuda dia iko imune¹⁰Ata Yesu hijo to hosie, "Iyyani ham inia eniefu itai." ¹¹Atta Simone Peturu eno ahide atta epihu boi otifor ahari, nefut ho ham, 153. Obore ifa ham ati obe ifa boi oremik futo.¹²Atta Yesu hijio to hosie, ''Ifanu adaha, obe lobo le heyiyanak le eŋere inyia hijo, 'ŋai iyye? Nyo oyyen isia hijio Habu lia.'' ¹³Ata Yesu eno adumu imune iko hami atta hisio to hosie. ¹⁴Ara inna hinyiahi hitahunihi netiliehini Yesu wan nohonyie to heyiyanak ta halu he hebuhuni nohonyie to ye.¹⁵Esok isia daha ŋiria, efi Yesu Simone Peturu hijio, ''Simone, lonyi Yoani, hemuno iyye nayya agalik hirro hunna? Ojio Peturu to honyie hijo, 'Eee Habu, eyyen iyye hijo amuno nayya iyye.' ¹⁶Atta Yesu hijio to honyie, ''Irribitai kioro innanaŋ.'' Enyiak Yesu hifia inyia hitarrihi hijio, ''Simone, lonyi Yoani, 'Emuno iyye nayya?' Atta Yoani hitirraŋ hijo, "Eee Habu, eyyen iyye hijio amuno nayya iyye."¹⁷Efia Yesu inyia hitahunihi hijio, "Simone lonyi Yoani, 'Emuno iyye nayya dede?' Ejiriŋa ifa Peturu to hifii hitahunihi nefiari inyia hijio, ''Emuno iyye nayya dede? Attati inyia hitirraŋ hijio, 'Lettok, eyyen hirro daŋ hidofe eyyen iyye hijio amuno naŋ iyye.' Ojio Yesu, "Irribitai kioro innanaŋ.'' ¹⁸Elimak nayya iyye dede, dede, naffa helera iyye hiito, eciefita ifa boŋo nohoi hidofe elocie amai ne ewak iyye; ati lahimaruak iyye, erriomok iso iyye has innohoi ojio lobo eticiofok iyye boŋo to hoi atta eyari iyye anobo mai nobe iyye ewak awuye."¹⁹Ojio inyia inna hetahutahini ye no Peturu ne etihabuo iso Hollum. Ta halu ojio inyIa to honyie, "Ijufutai nayya."²⁰Atta Peturu yitoi hidofe egonyu heyiyenani lo omuno Yesu arrasa hijufuta. Inyia heyiyenani lafa otirok wan to Yesu ta adahari, hidofe efia hijo, "Habu ŋai iso lia letinyaŋak iyye?" ²¹Egonyu Peturu inyia atta hijio to Yesu, "Habu, hara mahu ille?"²²Atta Yesu hijio to honyie, "Kuyya anyimu nayya hijo anyar arasa inyia man attuni nayya, hara ati inyia to hoi anyo?'' ²³Essarik hiro te ilasira hijo anyar lobe heyiyenani lia oye. Ati obe Yesu ojio, obe iso inyia oye, ati ojio inyia, kuyya anyimu nayya hijo arrasa inyia man attuni nayya, ''Hara ati inyia to hooi anyo?"²⁴Inyia heyiyenani ille le etuhutek hitimijani to hirro hunna hidofe egiorok isia, atta iyyohoi hiyyen hijio, ara hitimijani nohonyie dede. ²⁵Owuon hiro ino emonya inafa egiema Yesu. Negioro ifa hiro hunna daŋ, egigilo naya hijo, obe fau inna oremik atubu hirro ino egioro to buhi.

Acts

Chapter 1

¹Buk nafa egiorok naya to hoi,iye Tofilo, nafa ero higiemita iko hiro inafa etiyana Yesu, ²man to holoŋ nafa akari inya edo, ta halu ho hisio nohonye hiro nohonye ata elimak Oyiri lo Olibo te efahat ilafa onyimu inya. ³Ta halu ho hitigiama nohonye, ata inya hisio wan nohonye lo owuar to hosie hatara ahutuhuti no oremik isia huruk. To holoŋitek tomwana aŋwan oliew inya to hosie ata hiro hiram no obie no Hollum.⁴Ifa atubai inya ikosie, ata inya elimak isia hotobiaŋa ebusak Yerusalem ati anyar etila itierit tara Monye, hiram nya, ojo inya hijo, "Etiru itai tara nanaŋ ⁵hijo dede etifoto Yoani to hiffioŋ ati efoto iso itai to Oyiri lo Olibo ta halu holoŋitek ilak."⁶Nafa atubahini isia arabotie ata isia hifi inya, "Habu, hara iso mahu holoŋ ina ne eyani ahabwe to Israel?" ⁷ejo inya to hosie, "Obe ara itai eyen holoŋ kuya okit no ojo monye to hilohittok no honye. ⁸Ati emoju iso itai golon, lawoŋ Oyiri lo Olibo ta hatai, ara iso itai asuti ilalaŋ man teni to Yerusalem iko to Yudea ojo to Samariai, iko ta ŋacio ino fau daŋ."⁹Ifa ejo Habu Yesu hiro huna, iya nafa oriŋari isia ahide, ahafari ifa inya, ojo itiran ata eŋofok inya to honyehite hosie. ¹⁰Nafa holoriŋa isia eido toktok hololot inya, kwyak, hiyo ohorik weta aŋati hosie to boŋojin ino obuwor. ¹¹Ejo isia, "Itai hiyo ilo Galilea, nyo eweita itai ini riŋa eido? Yesu ile ore wan eido owu iso inya aciohini to hikoi ina iya nia egonyuni itai inya owuyeri eido."¹²Nia acohini isia Ayerusalem to doŋe no Oliveto, nafa eliaha aŋati ho Yerusalem, to loton nafa ho holoŋ no Sabato. ¹³Nafa eba isia, ata isia efie ahide hahaji hitarihi, nafa etolojori isia. Ara ifa isia Peturu, Yoani, Yakobo, Anerea, Phillipo, Tomaso, Batulumeo, Metteyo, Yakobo onyi Alfeyo, Simone. Zealot, iko Judas onyi Yakobo. ¹⁴Otuba ifa isia nobotie iya nafa odulori isia amojori. Ojo ŋoruo owuon iko isia haba, Mariai hotonye Yesu, iko halasirak honye.¹⁵To holoŋitek niya oweta Peturu to hiji ho ilasira, ara 120 fureta, at hijo, ¹⁶"Ilasirak, etisiru higierita inafa egiorok, hijo erou Oyiri lo olibo to hutuk no Davide to hiram no Yuda, lafa heŋiamitani lo heniefita ho Yesu.¹⁷Ara ifa inya lobo lo hoi ata emoju ihoriti ino mai negiem." ¹⁸(Iyania tuŋani lia enyaŋu fau to higiemita inohonye ino loru, nia ata inya ahuye ikoho ahosiere, ata wan no honye tuada, ata monyiet inohonye apulohini ta fau. ¹⁹Daŋ hiyo ila amanya to Yeruselem etiru hinia, eliloŋo isia mai nya tohiruri tonohosie, "Fau no Hoto." )²⁰Iya egioro to buk Hofureta, 'Isiara fau nia hotowuana ania, ojo hotobiaŋa lobo tuŋani amanya dia; 'Isiara lobo tuŋani hamai heyari mai nohonye.'²¹Osiru, teya, hijo lobo tuŋani le edihitai iyohoi holoŋitek daŋ Habu Yesu heno ahotwai ojo hawoŋ to hiji hohoi, ²²To hiteiri no hibatisio no Yoani man to holoŋ nafa eyari inya ahide tara hohoi, anyar ara asut to hohoi to hebuhu no honye." ²³etiwetik isia hiyo lohorik, elliloŋo Yosefo Barsabas lafa ara fure Justo iko mattias.²⁴Omojo isia ata hijo, "Iyye, Habu, ile eyen tajia ino hiyo daŋ, nia ituhutek lari lia tara hiyo hulo lohorik enyimu. ²⁵anyar eyari mai ina ebusari Judas to heno nohonye oyiriari." ²⁶Ata isia hibiro to Yosefu iko Mattia hijo ŋai iso orutak ta mai ho Judas ata hiyo ebirok ta Mattia lafa ofonihini to efahat tomon holobotie to hiji hefahat.

Chapter 2

¹Ifa eba far no Pentekoste, otubahini isia daŋ ta mai nobotie. ²Kwak awoŋ hitir te ido iya hutan no oyami ina lefiriwa, ata etufutak haji bi daŋ nafa etolojori isia. ³Olieu to hosie ŋadiafa ino aciala iya ŋadiafa ino hima, aharahini to hosie, ata isia hitole aŋati ho wati ino hosie. ⁴Efut ifa isia bi daŋ ho oyiri lo Olibo ata isia hitiara hiro te inak hirorita iya esio Oyiri lo Olibo isia herara.⁵Iyania owuon ifa Yudei ilafa amanya to Yerusalem hiyo ilo Hollum, to fau daŋ. ⁶Nafa etiru isia hitir, ata iluluŋ afanu ara nobotie ata isia hibunyutta to hetiru no hosie hirorita ino hirori no hosie. ⁷"Ata isia hikikiro ojo hidofe omuno, ojo isia, "Dede, obe ilia ile ero bi daŋ ara Galilea?⁸Nyo ati etiru iyohoi isia, lobo to hirorik nohoi nafa lesiuni iyohoi? ⁹Paratia ojo Medes ojo Elam, ojo ila amanya to Mesopotomia, to hotwai ho Yudea, ojo Kappadocia, to hotwai ho Pontu iko Asia. ¹⁰Phrygia ho Pamfilia, to Masir ho kal no Libya ho Cyrene, ojo hatamonok iloRoma, ¹¹Yudea ojo Proselyte, Krete ojo Arabia, etiru iyohoi isia lero to hirorita inohoi etihabwo hiro ino egiem Hollum.''¹²Ata isia daŋ hililiha ojo hidofe etihabwo; ojo isia to wati inohosie, "Ojo hiro inia jai?" ¹³ati ojo ilak hitifitaŋa ojo, "Efut isia balu ŋejuk".¹⁴Ati odioto Peturu iko efahat, tomon holobotie, ata hikaf hiro nohonye a hide, ata elimak to hosie, "Hiyo ilo Yudea he itaii daŋ hulo emanya to Yerusalem, anyar eyen itai, itira hirorita inanaŋ. ¹⁵Obe hiyy huloŋ ebuoto iya nia egigilo itai, iyania ara far inaŋ hitahunihi no holoŋ.¹⁶Ara hunnaŋ hirorita inafa ero hekilani Joel: ¹⁷'Ara iso to hisidi no holoŋitek niya ojo Hollum, "Ejuhok iso naya Oyiri nanaŋ to hiyo daŋ, onyirok iko ŋaniok hatai ekila iso, nyar halu ilahatai egonyu iso rejorihen, ojo maruak ilahatai eriga rigia.¹⁸Dede te hegiamak ilalaŋ, iko to hegiemak ino ŋorwo to holoŋitek niya esio iso naya Oyiri nanaŋ, ata iso isia hikila. ¹⁹Etuhutek iso naya igaliti to hide iko hituhutita ta fau, hoto, hima, ojo furo.²⁰Eloito iso holoŋ no oriok ojo yafa a hoto, holobe hawoŋ no holoŋ netok na Habu. ²¹Etilohini iso tuŋani le elilloŋ fure na Habu."²²Hiyo iloIsarail, itiru hiro hunna: Yesu lo Nasarit, tuŋani lafa etuhutek Hollum ta hatai hatara hegiamani lo hiro ino olibo iko hutuhutita ino egiem Hollum te inya to hiji hatai, iya eyen itai to wati innahatai. ²³Esiarahini ifa tuŋani lia to hiyen no Hollum iko higigilo nohonye; ejo itai ta has ino hiyo hulo obe oyen hifahi, atohe inya ejo esiok inya to kuruce. ²⁴Ati etidiet Hollum inya ahide, ata ebusak inya to diahai no ye, nyo ogol to ye heniafahini inya ta fau.²⁵Ero Davide te inya, "Egonyu naya Habu holoŋitek daŋ to hosiere nanaŋ, owuon inya ta hani he inyat nanaŋ abe naya abaŋ. ²⁶Ati omuno taji nanaŋ ojo ŋadief nanaŋ etahuo, ojo wan nanaŋ amanya iko heyik.²⁷Obe isoiye ebusak loholio nanaŋ to ye, kuya eruk iye ebusak haduarani lohoi hotowolo murai. ²⁸Etuhutek iye naya hikoi no wuaran; Etuhutek iso iye ta nanaŋ mune netok to hosiere nanaŋ.²⁹Halasira, ero naya ta hatai obe baŋi to hiram no hiyo ilo Davide: Oye ifa inya ata onuhahini, ojo illume nohonye owuon he iyohoi man ena. ³⁰Ati, ara ifa inya hekilani ojo oyen hijo elifo ifa Hollum to honye hijo, emak iso inya lobo haŋeri lo wan nohonye hetolojo to hitoloji nohonye. ³¹Owolo inya ina ata hiro hiram no hebuhu no Kristo, Obe ifa inya ebusahini to ye, obe wan nohonye egonyu murai.'³²Yesu ile- etubuhu Hollum, ile era iyohoi daŋ asutin. ³³Ati, akafafahini nohonye ta hani he inyat no Hollum ojo hamoju no icorit no Oyiri no Olibo tara Monye, esio inya inia ewolo itai ejo etiru.³⁴Obe Davide orek a ido, ati ojo inya, ojo Habu ta Habu lalaŋ, itolojo ta hani ne inyat nanaŋ, ³⁵Man ehumak naya miorok ilohoi hatara hejek ino hara nohoi.''' ³⁶Ati, isiara daŋ haŋ ne Isarail hotoyen hijo ehumak Hollum inya hatara Habu iko Kristo,Yesu lafa esihok itai.''³⁷Iya ifa etiru isia, ata taja inohosie diahai, ata isia hijo to Peturu he ilak efahat, "Ilasira, hehum iso iyohoi nyo?" ³⁸Ata Peturu hijo to hosie, "Ibusak iruti itimoju batisimo, itai daŋ to fure no Yesu Kristo hatara hebusahini no hiyata inahatai, ejio iso itai emoju hisiori no Oyiri lo Olibo. ³⁹Owuon itierit ta hatai iko to durre ilahatai, ojo to liya ila alama to iya Eliloŋ Habu Hollum lohoi."⁴⁰To hiro ariaii; elimak inya isia, ata hijo, "Italahu wati inahatai tara irruti no hilahaji ina." ⁴¹Ata isia emoju hiram nohonye ata emoju batisimo, ofonihini oholiohien ta far nia ilak alifi hunik. ⁴²Odule ifa isia to hitiyana ne efahat, ojo otuba ta mai nobotie to daha nohosie imune ojo omojo nobotie.⁴³Abaŋi hiyo daŋ, efut ifa mune ta tajia inohosie ata hituhutita inafa ehum efahat aliew. ⁴⁴Etole ifa heruhok daŋ ta mai nobotie,ojo higigilo nohosie owuon nobotie ⁴⁵etinyaŋak isia hiro inohosie he ibariti daŋ ata aharak isia daŋ iya awak ilak tara hosie.⁴⁶Holoŋitek daŋ odule ifa isia to higigilo nobotie ta haji imojit, ata daha imuniaha ta hajik inohosie, eŋiŋara daha tomune iko to libe na tajia. ⁴⁷Etahuo isia Hollum lo wuon ho wahan no hiyo. Ofonik Habu to hosie iluluŋ no hiyo ile etilohini.

Chapter 3

¹Iyania ofuo ifa Peturu ho Yoani a haji nettok lomojori ta far imojit nohosie, sa hotoŋwan. ²owuon ifa lobo tuŋani oŋura man tesini lafa oferita te ikat na Haji Imojit nefurak isia hijo, Hilahaman anyar omojori ilwahiti tara hiyo ilo ofuo ahaji Imojit. ³Ifa legonyu inya Peturu ho Yoani ofuo ahaji Imojit, ata inya mojo ilwahiti.⁴Ata Peturu ho Yoani egonyu inya, ata hijo, "Toriŋai te iyohoi." ⁵Ata oŋura egonyu to hosie, awak ifa inya amoju nobo ilwahit tara hosie. ⁶Ati ojo Peturu, abe naya ayita yiel iko dahab, ati nayita naya, esio iso nay to hoi. To fure no Yesu Kristo lo Nasarit, toloto."⁷Ata Peturu hitidiet inya ahide ta hani inyat: Kokwak ata hejek iko het ino tutunyo inohonye golon. ⁸Odiote loŋura lia ahide ata loton; ata ajiŋak ho Peturu ojo Yoani ahaji imojit, lesuta, ojo hidofe etihabwo Hollum.⁹Ata hiyo daŋ tamai egonyu inya oloton ojo hidofe etihabwo Hollum. ¹⁰Ahieru isia daŋ hijo tuŋani lia le lafa ettole te ikat, ojo hidofe ara hemimojoni lo hiro te ikat nelahaman na haji imojit; efut ifa isia ho hililiha iko mune to hiro inafa edoŋ to honye.¹¹Iya nafa eniefitari inya Peturu ho Yoani, enyior ifa hiyo daŋ to hosie amai nafa Eliloŋo hiyo hijo no Solomone, ilo omuno. ¹²Ifa egonyu Peturu iluluŋ, ata inya hitiraŋ hiyo hijo, "Itai iyo ilo Isarail, no nyo eliliha itai? No nyo eriŋa itai te iyohoi, iya iyohoi ifa etilibo inya hotoloto to golon nohoi kuya to no Hollum?¹³Etukwat Hollum la Abramo, ojo lo Isako, ojo lo Yakobo, Hollum lo monyie hohoi hegiamani lohonye Yesu. inya lafa ebo itai ata itai hisio inya to hosiere ho Pilato, ojo Pilato ata ebusak inya. ¹⁴Ebo ifa itai Haliboni iko Habisani, ata itai hiwak ebusak tuŋani hatohoni ta hatai.¹⁵Atohe itai Ettok lo wuaran, lafa etidietu Hollum to yee-- eijo iyohoi era suti ino hiro hunna. ¹⁶Iyania, to huruk to fure nohonye, ata tuŋani lia eriŋa itai wuana ho golon. Esio huruk nolotu tara Yesu inya libe nelefut, to hosiere hatai daŋ.¹⁷Iyania, halasira, ayen naya hijo ehuma itai hiro inia to tume iya nafa egiamari etaha ilahatai. ¹⁸Ati otubai hiro inafa ero hekilak daŋ to hutuhe te inohose, hijo Otu iso Kristo arumu hitigiama, ati iyania atubak inya.¹⁹Itiyite, ata itai ebusak hiyata innahatai, anyar honye efufusori hiyata inahatai ade, ata iso itai arumu wuaran tara Hollum, ²⁰efahu iso inya Kristo lafa onyimohini ta hatai inya Yesu.²¹Inya Lia omoju iso ido man ta far nolotubahini iso hiro daŋ, hiro inafa ero Hollum to hutuhien ino hekilak halibok. ²²Otenu ifa Muse hijo, 'Etidietu iso Habu Hollum hekilani iya naya to hiji ho halasira hatai. Etira iso itai hiro ino lero inya ta hatai. ²³Etihar iso inya tuŋani to hiji ho hiyo iloobe etira to hekilani lia.'²⁴Dede, hekilak ilafa tara Samuele ojo ilafa afanu tahalu honye, ero ojo elimak holoŋitek hunna. ²⁵Era itai onyirok ho hekilak ojo hidofe himwara nafa ehumak Hollum ho hohonyiok ilahatai, iya nafa lojo inya ta Abramo, 'To hinyomoti lohoi, orumu woyyojin ina fau daŋ jaha tara hoi.' ²⁶Nafa ehaf Hollum hegiamani lohonye, efahak inya inya ta hatai hosiere, anyar ajak itai nyo eloitu inya itai daŋ tara hibwotita innahatai."

Chapter 4

¹Ta nafa erarari Peturu iko Yoani to hiyo, otu etok lobo le kelesia iko lobo la Sadusahien to hosie. ²Oŋuŋusia ifa isia bino to hitiyana no Peturu iko Yoani hiyo to hiram no ebuhuni no Yesu tara hayok. ³Ata isia eniefu isia man efitak ta babus man to motie nohonye, era ifa iŋalio. ⁴Eruk ifa hiyo ariaii inafa etiru hiram nohosie; ara ifa iluluŋ no liawa ile eruk alif miet.⁵Ifa to motie nohonye, ta nafa otubari etaha, maruak iko hegiorok ilohosie to Yerusalem. ⁶Owuon ifa Annas, fadiri le etok dia iko Kaipa, Yoani, Alesandro iko liya tara ikat no fadiri lettok. ⁷Nafa eyani isia Peturu iko Yoani ahosiere, ata isia hifi isia, "Ta nari golon iko fure nia egiamari itai hiro huna?"⁸Ata Peturu lafa efut iko oyiri lo Olibo hijo to hosie, "Itai etaha ilo hiyo iko maruak, ⁹le efia itai iyohoi to hiro ino olibo inafa egiamahini to tuŋani haŋuani ile, hijo to nari hikoi nia olibori tuŋani lia? ¹⁰Itiyen ina ena ahosiere daŋ iko to hiyo iloIsarail, hijo to fure no Yesu lo Nasarit, lafa esihok itai, ati lafa etubuhu Hollum to ye.¹¹Ara Yesu Kristo moru lafa ebo itai haduhok atati hira amoru la haji to hide haji. ¹²Obe lobo tuŋani oremik arumu nobo hetilohini te ido iko to hiyo ila fau no oremik etilowu tuŋani.¹³Ifa egonyu isia hiŋere no Peturu iko Yoani, ata isia ahieru hijo ara hada isia hiyo hulo asai, obe hidofe ehien nobo, ata isia daŋ hilliliha bino nyo ahieru isia hijo owuon hafa Peturu iko Yoani ho Yesu. ¹⁴Nyo egonyu isia tuŋani lafa etilibo isia owuon daŋ he isia, obe enyak hiro inak hiro to hosie.¹⁵Ati nafa elimak isia efahat he efie ade tara hosie, ata isia hiro ta wati te ilohosie. ¹⁶Ojo isia, ''Hegiem iso iyohoi nyo to hiyo ilia? Eyen ifa hiyo daŋ to Yerusalem iduariti ino egiem hiyo ilia ini to Yerusalem, obe isia oremik risai. ¹⁷Ati awak hijo hotobiaŋa osuari to hiyo ariaii, helimak to hosie hijo hotobiaŋa ero to lobo tuŋani to fure nia.'' ¹⁸Ata isia hililoŋ Peturu iko Yoani ahotwai ata elimak isia hijo hotobiaŋa isia ero ojo etiyana to fure no Yesu.¹⁹Atati Peturu iko Yoani hitiraŋ ata hijo to hosie, "Holibo iso tohoi to hosiere ho Hollum habaŋari itai agalik Hollum, haŋotoni. ²⁰Obe iyyohe eremik hitiwet hiro to hiro ino egonyu iyohoi iko hiro ino etiru iyohoi.''²¹Ta halu no hiro nohosie to Peturu iko Yoani, ata isia ebusak isia ata efi. Obe ifa isia oremik arumu nobo hipali ha abahari isia, nyo omuno ifa hiyo Hollum to hiro ino egiem isia. ²²Agal ifa ŋasi ino tuŋani lafa orumu iduarit tomwana aŋwan.²³Nafa ebusak hiyo isia, ata Peturu iko Yoani afanu to hiyo ilohosie ata elimak to hosie daŋ hiro inafa elimak etaha ilo fadirihien to hosie. ²⁴Ifa etiru isia, ata isia hihaf hutuhien inohosie to Hollum ata hijo, ''Habu, eyeu ifa iye ido ha fau ojo hariai iko hiro ino owuon daŋ to hosie. ²⁵Ata iye hiro to oyiri lo Olibo to hutuk no hegiamani lohoi, Davide monye hohoi, 'No nyo ejoria doŋiok ino Jentail man egigilo hiyo hiro ino oru.'²⁶Ata itai hijo, 'Otubak habuok ilofau wati anobotie, ata hekumok attubahini daŋ nobotie aliwari Habu iko Kristo lohonye.'²⁷Ata Erode iko Ponti Pilato, iko hiyo ilo Jentail ojo hiyo ilo Isarail, atubahini nobotie to doŋe ina aliwari hegiamani lohoi ile odule Yesu, lafa enyimuiye. ²⁸Otubahini isia nobotie hegiamari hiro inafa egiem hani nohoi, ati arasa iso higigilo nafa hoi ho beren ta mai honye.²⁹Iyania, Habu, towolo hiro inia hosie, ataiye hisio to hegiamak illohoi herara hiram nohoi to golon. ³⁰Ihalamak hani nohoi, itilibo, ata iye hisio hutuhutita ino olibo to fure hegiamani lohoi lo olibo Yesu.'' ³¹Ifa atowu isia mojo, ata mai nafa omojori isia hikikiro, ata isia daŋ hufut iko Oyiri lo Olibo ata isia hiro hiram no Hollum to golon³²Owuon ifa tajia ino hiyo ino eruk nobotie iko oholio nobotie. Obe ifa lobo tuŋani ojo ara hiro inohonye hamai, ati owuon ifa isia iko higigilo nobotie. ³³To golon no obolo, ata efahat hitiara hitihabwo hituhutita ino hebuhu na Habu Yesu, ofonihini ifa hamaihini to hosie daŋ.³⁴Obe ifa lobo tuŋani to hiji hosie ebuha he inak hiro, etinyaŋak hiyo ilafa owuon ho masik iko hajik inohosie ata eyani arobiyaha inafa enyaŋu isia, ata isia hisio to hejek ino efahat, ³⁵ata isia aharak to wati ilohosie.³⁶Ata lobo la ara fure nohonye Yosefu, fadiri, tuŋani lo Sipro lafa elilloŋo efahat hijo Barnaba (no ojo hiyo hijo onyi hesiŋani) ³⁷ata etinyaŋai fau nohonye ata eyani arobiyaha inohonye ata hisio to hejek ino efahat.

Chapter 5

¹Owuon ifa lobo tuŋani lara fure nohonye Anania, iko Safira oŋorwuo honye, etinyaŋai ifa isia nobo iruta nohosie, ²Ata inya eŋofok hinyaŋita (ojo hidofe noŋoruo honye oyen), ata inya eyani kai ina arobiyaha ata hisio to hejek ino efahat.³Ata Peturu hijo, "Anania, nyo etufutak Sitan taji no hoi hototeleroiye to Oyiri lo Olibo hijo anyar ebusak iye inak hinyaŋita ino fau? ⁴Nafa holobe inyi etinyaŋari, obe ifa inya ara nohoi? Ta halu ho hetinyaŋari no honye, obe ifa isia owuon to hoi? Nyo ifa hidonyi egigilo iye hiram nia ta taji nohoi? "Ebe iye eteler to tuŋani, ati to Hollum." ⁵To hetiru nohonye hirorita huna, ahuye Anania afau ata hiyyehita nohonye hicuŋ. Ata baŋi no obolo awoŋ to hiyo ilafa etiru daŋ. ⁶Ata nyarhalu afanu ahosiere ata hihaf inya ahide, ojo ata akafari inya ade ata anuhak inya.⁷Ta halu he inak sahien hunik, ata oŋorwuo honye ajiŋu ahotwai, obe inya oyen nyo nia oru. ⁸Ata Peturu hijo to honye, "Ilimak ta nanaŋ kuya etinyaŋak itai fau ta arobiyaha ariaii. "Ata inya hijo "Ee, ta arobiyaha ariaii."⁹Ata Peturu hijo to honye, "Nyo hidonyie daŋ eruk itai hijo anyar eciem itai Oyiri na Habu? Towolo, hejek ino hiyo te ikat ilara ofu anuhak oliawa hoi, ojo hidofe iso isia akafariiye ade." ¹⁰Ata inya kwak ahuyek to hejek inohonye, ata hiyek hiyyehi hicuŋi, ata nyarhalu ilia afanu ahotwai haji afanu arumu inya oye; ata isia ahafari inya ade ata efi anuhak inya iko oliawa honye. ¹¹Awoŋ baŋi netok awoŋ ahiji he kelesia, ojo ahiji ho hiyo ilafa etiru hiro inia daŋ.¹²Owuon ifa hutuhututa iko hililihita ariaii to hiji ho hiyo ta has ino efahat. Owuon ifa isia to bore no Solomone. ¹³Ati obe ifa lobo owuon iko dihan no ojiŋahini to hosie; ati owuon ifa hiyo ho baŋi netok.¹⁴Ati arasa ifa heruhok ariaii afonihini ta Habu, obolo ifa iluluŋ no liawa iko ŋorwo, ¹⁵anyar akafari isia haŋwak ahikoi ata etiferik isia te ijotiti, iko hitolojita anyar lawoŋ Peturu hoto tir ohidis nohonye isia. ¹⁶Ojo hidofe iluluŋ no hiyo ata atubahini to bore na gala no Yerusalem, eyani ilooŋwai iko iloowuon ho Oyiri ne ebwot, ojo isia ata libe daŋ.¹⁷Ati odiote fadiri lettok ahide, iko ilafa owuon iko inya daŋ (nafa arra iluluŋ no hiyo iloorrisa hebuhu no Yesu); ojo ifa hidofe isia owuon iko haini, ¹⁸ata isia atirok has te efahat, ata efitak isia ta babus.¹⁹Ati ta tari to nya ata anjilo la Habu hiŋa ikatin ino babus ata edihini isia abali ata, hijo ²⁰"Ifeti, ahaji imojit ejo itai elimak to hiyo daŋ hiram no wuaran." ²¹Ifa etiru isia, ata isia ajiŋak omojori to motie ata hitiyana. Ata etok lo fadirihien awoŋ iko ilafa owuon iko inya, ata hililoŋ hesiŋak bi daŋ, maruak ilo etaaha ilo Isarail daŋ, ata efahak hijo anyar eyani efahat ta babus.²²Ata hegiamak ilafa ofu ababus enyie holorumu isia to hotwai babus, ²³"Erumu iyohoi ikat na babus esiono ojo heririak oweta te hikat, ati nafa eŋa iyohoi, obe iyohoi erumu lobo tuŋani to hotwai."²⁴Iyania nafa etiru ettok lo heririak lo omojori iko habu hetimojok etiru hirorita inia, ata higilita ino hosie litai to hiro hosie hijo nyo mahu iso Otu tara honye. ²⁵Niya awoŋ lobo tuŋani elimak isia hijo, "Hiyo ilafa efitak itai ta babus liya oweta ta haji imojit ojo etiyana hiyo."²⁶Ata ettok lo hegiamak eno iko hegiamak, ata enyahini isia, ati obe ifa etiŋalafa isia, nyo abaŋ ifa isia hijo hotobiaŋa hiyo erwoŋo isia. ²⁷Nafa eyani isi isia, ata etihunyik isia to hosiere ho hekumok. Efi fadiri letok isia, ²⁸hijo, "Dede ekum iyohooi itai hijo hotobiaŋa itai enyak hitiyana to fure nia, ati ehum itai etufutak hitiyana nahatai to Yerusalem, ejo itai ewak eyani hoto no tuŋani lia te iyohoi."²⁹Ati etiraŋ Peturu iko efahat, "Anyar ebaŋ iyohoi Hollum tara tuŋani. ³⁰Hollum lo monyie hohoi etidiet Yesu ahide, lafa ettohe itai, to hayihahini nahatai inia to yani. ³¹Ehumak Hollum inya to hani inyat anyar ara ahito la Habu iko a Hetilahani, anyar ebusak hiyo ile Isarail hiyata inohosie ojo ohohini. ³²Era iyohoi sutin ino hiro inia, ojo to Oyiri lo Olibo, nafa esio Hollum te ilafa abaŋ inya."³³Ifa etiru iluluŋ no hekumok ania, ejoria ifa isia ojo hidofe awak attohe efahat. ³⁴Ata hetiyanani lo hifahita lo Farisei lara fure Gamaliel, lafa abaŋ hiyo bi daŋ, diote ahide ata elimak he eyari efahat abali kai.³⁵Niya ata inya hijo to hosie, "Hiyo ile Isarail, itire ta nanaŋ to hiro ino ewak itai higiem to hiyo hulo. ³⁶Ifa beren, Odioto Taudesio ahide hijo inya lobo tuŋani, ojo iluluŋ no hiyo, iya hisihe aŋwan attubahini iko inya. Ottohe ifa isia inya, ojo ilafa eruk to honye ata esarrik ata pwahan ania. ³⁷Ta halu ho tuŋani lia, ata Judas lo Galilea diote ahide to holoŋitek ino ehianari iluluŋ no hiyo ata eyari ilak hiyo iko inya. Ojo hidofe inya ata ye ojo ilafa eruk to honye daŋ ata essarrik.³⁸Iyania ajo naya te hatai, ibusak hiyo ilia ade ejo itai ebusak isia hamai, hijo lara higigilo nohosie iko igem nohosie no hiyo, owuye iso. ³⁹Ati lara no Hollum, ebe iso itai eremik etuhuye isia; Eremik itai arumu hijo errem itai iko Hollum." Ati eruk ifa isia.⁴⁰Niya, ata isia hililoŋ efahat ahiji ata hibak isia ata elimak isia hotobiaŋa inyak hiro to fure no Yesu ata ebusak isia hefi. ⁴¹Ata isia ebusari hekumok iloomuno hijo osiru to hosie hetabanari to Fure nia. ⁴²Dia tahalu ho holoŋitek daŋ, ta haji imojit, man ta haji odule ifa isia hitiyana, ero to fure no Yesu hijo inya Kristo.

Chapter 6

¹Iyania to holoŋitek hunna, ifa lobolo iluluŋ ne hejufutak, odiote hiram to hiji ho hiyo ino Yuda ojo isia ara ino Greece, etiara isia aliwari hiyo ino Iberei, nyo egigiala ifa hiyo isia holoŋitek daŋ to hara no ŋiria.²Elilloŋ hejufutak tomon ho lohorik iluluŋ no hejufutak to hosie ata hijo, "Obe obis to hoi hebusak hiram no Hollum hijo anyar egiama to tarafejaha. ³Anyar enyimu itai, halasirak, hiyo hatarik to hiji hatai, hiyo ilo ogeny, ile lefut ho oyiri ojo ofioroho, ile eremik iyohoi ahutu te igem ina. ⁴Iya tohoi, edule iso iyohoi to mojo iko to hitiyana no Hiram no Yesu.''⁵Etumuno ifa hiro nohosie iluluŋ. Niya anyimu isia Stifen, tuŋani le efut iko hiruk ojo oyiri lo olibo, ojo Fillipo, Prokoro, Nikanora, Simone, Paramena, ojo Nikola, la Antioka. ⁶Eyani heruhok hiyo ilia ahosire ho hejufutak, ilo omojo ata atirok has inohosie te isia.⁷Nia ata hiram no Hollum essarik bino; ojo iluluŋ no hejufutak ofonihini to Yerusalem na agalik; man, ata iluluŋ netok na fadirihien afanu hujufuta hiruk.⁸Iyania, ara ifa Stifen tuŋani efut iko hamaihini ojo golon, man egiama idwariti ojo hituhutita to hiji ho hiyo ariaii. ⁹Ati odioto ifa elamuk hiyo iloSinagog, ilafa ojo isia hiyo ilobolioŋ, ojo isia ara ilo Sirina iko Alexandria ojo ilamuk hidofe iloSilisia ho Asia. Orijita ifa hiyo ilia he Stifen holoŋitek daŋ.¹⁰Ati obe ifa isia oremik attulu ofioroho ojo oyiri nafa erarari Stifen. ¹¹Man ofu isia hiro te ilamuk hiyo ile eruk hijo, "Etiru iyohoi Stifen ero hirorita ino oru to fure no Muse iko no Hollum.''¹²Ata isia hisusu hiyo, maruak, ojo hegiorok man opunyahini isia Stifen, eniefu inya, ata eyani inya a hosiere he iluluŋ ne etaha. ¹³Ata isia emumunak to honye hipalita ariaii hijo, "Obe tuŋani ile awak hitiwet moro imojiti ojo hifahi nohoi. ¹⁴Etiru iyohoi inya lojo hijo 'Etihar iso Yesu lo Nazareth mai ina ata hiloit imohiti inafa esio Muse te iyohoi." ¹⁵Oriŋa ifa hiyo ilafa etole dia ata egonyu homom nohonye eloito iya homom na anjilo.

Chapter 7

¹Ata fadiri lettok hijo, "Hara hiro inia dede?'' ²Ata Stifen hijo, "Halasira, monyie, itira ta nanaŋ: Oliew ifa Hollum lo ohwo to monye hohoi Abramo ta nafa owuanari inya to Mesopotamia, holobe inya amanya to Haran; ³ata inya hijo to honye, 'Ibusak fau nahata iko woyyo nahatai ataiye eno afau na ahu naya etuhutek to hoi.'⁴Ata Abramo ebusari fau no Kaldia eno manya ta Haran; nafa oye monye honye, ata Hollum eyani inya a fau inna, ne emanyari itai iyania. ⁵Obe ifa esio inya eruta nohonye, obe, obe ifa oremik ariek heju nohonye dia. Ati otiorok ifa inya bi. Obe ifa Abramo owuon ho hiito lo Otu inya hisio fau hatara nohonye. Ati Otu iso hira no durre inohonye iko durre ila afanu ta halu honye.⁶Ero ifa Hollum to honye ania, hijo afanu iso durre ilohonye manya ta fau no obe ara nohosie, ojo iso hiyo ino fau nya ata eyari isia to hepitori ojo hidofe etigiama isia no oru ta ŋasi hisihai aŋwan. ⁷Ati aŋot iso naya doŋe ne egiamari isia dia.' Hollum lojo, 'ati ta halu, afanu iso isia ade etihabuori naya ta mai inna.' ⁸Ata Hollum hisio Abramo himwara to ŋoto, ata Abramo hira amonye te Isako ata hiŋot inya to holoŋ hitahotowunihi; Ata Isako hira amonye to Yakobo, ojo Yakobo amonye to halasira tomon harik.⁹Ati ahain ifa halasira ilo Yosefu, ata isia etinyaŋai inya to hapociok iloMasir; ati owuon ifa Hollum he inya ¹⁰ata etuluahu inya tara irruti inohonye daŋ. Ata inya hisio Yosefu mune iko hilofere to hosiere ho Farao, habu lo Masir, lafa emak inya amamur to hiyo daŋ ilo Masir iko haŋ nohonye.¹¹Ati Otu ifa nobo hiŋa to hiyo iloMasir iko Kanan, ojo hitigiama no obolo ata awoŋ to monyie hohoi nyo obe ifa isia oremik arumu nobo ŋiria. ¹²Ati nafa etiru Yakobo hijo owuon ifa ŋama ta Masir, ata inya efahak monyie hohoi ade. ¹³To loton nohosie hitarrihi ata Yosefu etilek wan nohonye te ilasira honye ata woyyo no Yosefu aliew to Farao.¹⁴Ata Yosefu efahak ilasira honye anyar lofuo elimak to Yakobo monye honye hawoŋ a Masir iko woyyo nohonye nafa ara tomwana hatarik ho miet daŋ. ¹⁵Ata Yakobo eno a Masir, man orumu ye inya dia iko monyie hohoi. ¹⁶Eyari ifa hiyo isia onuhari to Sekem te ilume nafa enyaŋu Abramo ta arobiyaha inafa tara durre iloHamore to Sekem.¹⁷Nafa eliaha holoŋ ne itierit, itierit nafa esio Hollum ta Abramo, ata hiyo himonya bino ta Masir, ¹⁸man odiotori lobo habu hamai ta Masir, habu lafa lo obe oyen Yosefu. ¹⁹Ata habu lia hinyeb hiyo illohoi ojo hidofe etigiem monyie hohoi no oru bino, Orrosok ifa isia monyie hohoi hebusak durre illohosie to yeyero, hijo hotobiaŋa isia amanya.²⁰To okit nya esiuni ifa Muse; elahaman ifa inya to hosiere ho Hollum ata nobo tuŋani hitidasa inya yafajin hunik ta haji no monye honye. ²¹Ifa ebusahini inya ta abali, ata ŋani Farao awoŋ eyari inya ata hitibolo inya hatara onyi honye.²²Eyyen ifa Muse ofioroho ino Masir, ata hidofe golon to hiro nohonye iko igem nohonye. ²³Ati ifa era ŋasi inohonye tomwana aŋwan, awak ifa inya heno hiwolo halasira honye, durre ile Isarail. ²⁴To hiwolo nohonye lobo lo Masir etigiama lobo le Isarail, ata Muse eno huluak le Isarail ata elienyu ata attohe tuŋani lo Masir: ²⁵Egigilo ifa inya hijo oyen iso mahati halasira honye hijo Hollum lia ta hani nohonye oluaha isia, ati obe ifa isia oyen.²⁶Ifa to motie to nohonye, Otu ifa inya te ilakile Isarail iya orrija ifa isia; ociem ifa inya hijo etimorik isia anyar owuon to bolioŋ; ata inya hijo to hosie, 'Huloŋ, era itai halasira; no nyo eŋalafa itai ta wati te innahatai?' ²⁷Ati ata lafa etipal ilasi honye asulai inya ata hijo, 'ŋai emakiye ettok lohoi? ²⁸Hewakiye attohe naya iya tuŋani la Masir lafa ettoheiye iŋole?'²⁹Ata Muse huruat ade tara honye ifa etiru inya hiro inia; ata inya hira ahatamononi ta fau no Midian, ata inya hira a monye to durre lohorik. ³⁰Ifa ellaŋ ŋasi tomwana aŋwan niya, ata anjilo aliew to honye to doŋe no Sinai, iya ŋadief no hima no owulo to tim.³¹Ifa egonyu Muse hima, ata inya hililiha to hiwolo nohonye hima nya; ifa ehutok inya aŋati anyar ehum inya egonyu na annyar, ata hutuk no Hollum hiro Teya hijo, ³²'Naya Hollum lo monyie hoi, Hollum la Abramo, iko le Isako, ojo lo Yakobo.' Ata Muse hikikiro bino ata baŋi riŋai adia.³³Ojo Habu to honye, 'Todumu hamuha ade to hejek hoi, nyo odua mai nia ewetariiye. ³⁴Egonyu naya luŋa hitigiama no hiyo ilalaŋ ta Masir; etiru naya hiyorita nohosie, ati awoŋ naya afau etuluahari isia; iyania woŋ, awak naya efahakiye a Masir.'³⁵Ata isia hijo, Muse ile lafa ebo isia, ifa ejo isia, 'ŋai ehumak iye ettok iko haŋotoni lohoi?' Inya lia lafa efahu Hollum hatara te iyohoi ettok ojo ara hetuluahani. Efahu Hollum inya ta hani na anjilo lafa oliew to Muse to tim. ³⁶Ata Muse edihori isia ade to Masir, ta halu hihuma nohonye to hosie iduariti iko hituhutita ta Masir iko to Hari no odo, iko to tim ta ŋasi tomwana aŋwan. ³⁷Inya Muse lafa lia ojo to hiyo ile Isarail, 'Etidiet iso Hollum hekilani ta hatai tara ilasira hoi, hekilani iya naya.'³⁸Inya tuŋani lia lafa owuon te iluluŋ to tim iko anjilo lafa ero to honye to doŋe no Sinai. Inya tuŋani lia lafa owuon ho monyie hohoi; Inya tuŋani lafa omoju hiro no owuar ata hisio iyohoi. ³⁹Inya tuŋani lafa ebo monyie hohoi abaŋ; ata asulai inya ade tara hosie, ojo ta tajaa inohosie ata yite hijo enyak isia aciahari a Masir. ⁴⁰To nya ata isia hijo ta Arone, 'Toyek te iyohoi johin ilo oremik edihori iyohoi. Ojo to Muse lia, le eyani iyohoi ade ta fau na Masir, ebe iyohoi eyen hiro ino eba to honye dia.'⁴¹Ata isia ayeu tawo to holoŋitek niya ata eyani hatara ahisiori to rijori, ata mune te igem na has ino hosie. ⁴²Atati Hollum hiloit isia man esio isia hetihabuoi haher ino ido, iya egioro to buk no hekilak, "Obe ifa itai esio ta nanaŋ ciaŋ no oye na ara hisiori nahatai to tim ta ŋasi tomwana aŋwan, haji ne Isarail?⁴³Eruk ifa itai hitole ta haji no Molek iko haheri ojo jok lara fure nohonye Refano, iko rijorihien inafa eyyeu itai ata hidofe hitihabuo isia: eyari iso naya itai alarimai tara Babilonia.'⁴⁴Owuon ifa monyie hohoi iko hiyen no hiro inafa eba to tim, iya nafa elimak Hollum, ta nafa erarari inya iko Muse, hijo isiara inya hemak iya egonyu inya. ⁴⁵Titi nia ina nafa eyari monyie hohoi ata isia eyani inya afau iko Josua. To hosiere ho monyie hohoi, hiro ino doŋiok inafa efuhai monyie hohoi ade ata ahoru fau nohosie nafa esio Hollum to hosie. Ati arasa ifa titi nya ta fau nya man otuni holoŋ no Davide, ⁴⁶Lo arumu mune to hosiere ho Hollum ata hifia hijo harumu iso inya hittoloji to Hollum lo Yakobo.⁴⁷Ati Solomone ifa oduhok to Hollum haji. ⁴⁸Ati obe inya lia Letok amanya ta hajik ino oyeuni ta has ino hiyo iya ojo hekilak hijo, ⁴⁹' Ara ido hittoloji nanaŋ ojo fau ara hara iko hejek inanaŋ. Hara iso nari haji nia eremik itai aduhok ta nanaŋ? Ojo Habu, tahu ati mai na ayiriari naya? ⁵⁰Hobe ara has inanaŋ oyeui hiro inia daŋ?'⁵¹Ati itai hiyo hulo ogol hosi ejo ebe eŋoto ta tajia iko yohe inahatai, edule itai hibo Oyiri lo Olibo; ehuma itai iya ehuma ifa monyie hatai. ⁵²Ilari hekilak ilia obe ifa monyie hatai etigiama? Otohe ifa isia hekilak ilafa oliew ta haliew no haduarani lobotie; ata itai iyania hira hetinyaŋak iko hatohok ilohonye, ⁵³itai hiyo ilafa omoju hifahi nafa ehuhumak anjilohien, ata itai enyie herruk.''⁵⁴Ifa etiru etaha ilo Yudei hiro ino ero Stifen, ata tajia inohosie ŋoto bino to hiro inafa ero inya, ata isia daŋ hirita hala inohosie te Stifen. ⁵⁵Ojo Stifen tuŋani lafa efut ho Oyiri lo Olibo, riŋai ahide ido toktok ata inya egonyu ohwo no Hollum; ata inya egonyu Yesu oweta ta hani he inyat no Hollum. ⁵⁶Ata Stifen hijo, ''Itiwolo, egonyu naya ido aŋa ojo onyi Tuŋani oweta ta hani he inyat no Hollum.''⁵⁷To hetiru nohosie hiro ino ero inye, ata isia esionok yohe inohosie ojo eyoro bino, ata isia daŋ anobotie aruhari inya. ⁵⁸Ata isia epihori inya ade to doŋe nya ata isia hitiara hipuda inya, ata suti ilafa daŋ afiatak boŋojin inohosie to hejek ino lobo nyarhaluti la ara fure nohonye Saulo.⁵⁹Iya nafa epudari isia Stifen, odulei inya hililoŋo Hollum ata hijo, ''Habu Yesu, omju Oyiri nanaŋ." ⁶⁰Origoŋo inya ta fau ata hililoŋo bino no lokwat ''Habu, baŋa ehianak hiyata huna to hosie. ''Nafa lejo inya ania ata inya ajotori.

Chapter 8

¹Owuon ifa Saulo ho hiruk to ye no honye. Ata hitigiama ne kelesia hitiara ta far nya to Yerusalem; ata heruhok daŋ esarik ta fau ho Yudea iko Samariai, ebusari efahat hamai. ²Ata heruhok ile lara monyemiji anuhak Stifen ata hihum twari no honye. ³Ati eriafu ifa Saulo kelesia bino; owu inya a hajik ho hiyo daŋ eniefu liawa daŋ ho ŋorwo, etifitak isia ta babus.⁴Ati arrasa heruhok daŋ ilafa lesarai afau etiyenari hiram no Hollum. ⁵Owu Filipo afau na Samariai ata hitiyana to hosie Kristo.⁶Ifa etiru iluluŋ no hiyo ojo owolo hituhutita inafa ehum Filipo, ata isia daŋ hihum hitira to hiro inafa ero inya ta mai. ⁷Ata oyirihien ino ebwot ade tara hiyo ariaii inafa eniefita isia, oyo to hutuhien bino ata hiyo ariaii inafa eyohkie wati libe. ⁸Obolo ifa mune to doŋe nya.⁹Ati owuon ifa tuŋani lobo to bore gala nya, fure no honye Simone, lafa ara hadufani; ehum ifa inya hitumuno hiyo ino Samariai, hijo ara inya lobo tuŋani la agalik bino to golon. ¹⁰Etira ifa hiyo ilo hitaha iko ilo hitiŋi daŋ to honye, man ata isia hijo, ''Ara tuŋani ileŋ golon nya iko Hollum no ojo hijo, 'Obolo.'' ¹¹Etira isia to honye, nyo etimuno inya isia to holoŋi ariaii to dufa.¹²Ati ifa eruhu isia hitiyana no Filipo hiram nafa ho Hollum iko obie no Hollum ojo fure no Yesu Kristo, omoju isia batisimo, liawa daŋ ho ŋorwo. ¹³Ata Simone daŋ eruhu ta wan nohonye: ta halu no hibatiso, nohonye odule inya hitole ho Filipo. Ifa ewolo inya iduariti iko hihumita ariaii, ata inya hililiha bino.¹⁴Ifa etiru efahat ilafa lowuon to Yerusalem hijoomoju hiyo ilo Samariai hiram no Hollum, ata isi efahak isia to hosie Peturu ho Yoani. ¹⁵Ifa afanu isia afau, omojo isia to hosie, hijo anyar omoju isia Oyiri lo Olibo. ¹⁶Man to holoŋitek niya holobe ifa oyiri lo Olibo eba to lobo lo hosie; Holobe ifa isia omoju isia batisimo to fure na Habu Yesu. ¹⁷Ata Peturu ho Yoani atanyak has ino hosie te isia, ata isia omoju Oyiri lo Olibo.¹⁸Ifa ewolo Simone oremik hada Oyiri lo Olibo hiba to tuŋani ta hatanyak no has ino efahat, ata inya hisio isia arobiyaha. ¹⁹Ata inya hijo, "Isiara naya golon ina, anyar atanyak naya has inanaŋ ojo isia ata omoju Oyiri lo Olibo."²⁰Atati Peturu hijo to honye, "Isiara yel nohoi daŋ hoto lite iko hoi, nyo egigilo iye hijo eruma iso hisiori no Hollum ta arobiya. ²¹Obeiye mai to hiram inna, nyo obe taji nohoi obis to Hollum. ²²Ati ibusak iruti inia hoi, tomoje to Hollum, hijo hebusak inya daŋ iye ho inia ewak iye. ²³Awolo naya hijo ewuon iye iko taji no odua tiek iko jore ne enoso iko hiyata."²⁴Etiraŋ Simone hijo, "Tomoje ta Habu, ta naya, hijo hotobiaŋa hiro inafa ero iye edoŋ."²⁵Ta nafa owuanari Peturu ho Yoani ojo isia ero hiram na Habu, aciahari isia a Yerusalem; te ikoi etiyena isia hiram no Hollum to hiyo ariaii ino Samariai.²⁶iyanIa ero anjilo la Habu to Filipo hijo, "Todiote ino aŋolon a tuluba no lowu a Yerusalem a Gaza."(Owuon Hikoi ina owu awaha). ²⁷Odioto inya ata eno. Iyania owuon ifa lobo tuŋani le Ethiopia, hegiamani lo Kandase, Habu ne Ethiopia. Owuon ifa inya he ibariti daŋ inohonye. Otu inya a Yerusalem omojori. ²⁸ociohini ifa inya le ettole to hide ho sigira nohonye, ojo inya ehiana hiro ino hekilani Isaya.²⁹Ata Oyiri hijo to Filipo, "Ino towunyaa aŋati ho sigira nia." ³⁰Ata Filipo hinyior to honye, ata etiru inya ehiana Isaya hekilani, hijo, "Heyen iye hiro ino ehiana iye?" ³¹Ojo tuŋani le Ethiopia ata hijo, "Jai ayen naya, hara ida lobo tuŋani elimak ta nanaŋ?" Ata inya tana Filipo hawoŋ a hide ho sigira hetolojo he inya.³²Ara ifa ŋati nafa ehiana Filipo to Baibol nafa ehiana tuŋani le Ethiopia tiji, ''Edihori ifa hiyo inya amai oŋotori iya ker iko hulo ojo henyamani lohonye oduehini, obe ifa inya aŋa hutuk nohonye. ³³To hitihara nohonye odumuni bisan nohonye ade tara honye: ŋai iso oremik etuhutek to dure ilo honye? Nyo eyari ifa wuaran no honye teni ta fau."³⁴Ati efia etok Filipo, ata hijo, "Atana naya iye, taŋai ero hekilani? To wan nohonye kuya te ilak hiyo?" ³⁵Ata Filipo hiro; ata hitiyana hiram ina ne Isaya etiyena sayye ino olibo ino Yesu to honye.³⁶To loton nohosie to hikoi, afanu ifa isia te inak hifioŋ, ata etok lia hifia hijo, "Towolo owuon hifioŋ ini, nyo mahu etik naya hefotini batisimo?" ³⁷Ata Filipo hijo, "Le eruk iye ta taji to nohoi daŋ, omoju iso iye batisimo.'' Ata tuŋani le Ethiopia lia hitiraŋ, ''Eruk naya hijo ara Yesu Kristo Oonyi Hollum.'''' ³⁸Ata tuŋani le Ethiopia hitiwet sigira ata isia efie a fau a hifioŋ, ata Filipo iko etok le Ethiopia hibatis inya.³⁹Ifa afanu isia ade to hifioŋ, eyari oyiri na Habu Filipo ade; man obe etok le Ethiopia hinyak egonyu inya, ata inya eno hikoi no honye ho mune. ⁴⁰Ati olieu Filipo to Asotu. Owu ifa inya te hikoi na mai nyie ata hitiyana sayye ino olibo ta masik daŋ, man eba to Kesariai.

Chapter 9

¹Ati halarasa Saulo hiro hitibaŋita ino toho no hejufutak, ilo Habu, eno to fadiri lettok ²ata hifi inya waragaha ino sinagogi ino Damaska, hijo arumu iso inya lobo la lara lekoi nia, kuya hito loliawa kuya hidofe hito noŋoruo, ata inya efitak iso isia to Yerusalem.³Ifa holot inya, ifa awoŋ inya aŋati ho Damaska, att nobo calai hidie inya bino te ido; ⁴ata inya ahuyik ta fau ojo nobo hirori ata awoŋ te ido no ojo to honye, "Saulo, Saulo, no nyo etigiama iye naya?"⁵Etiraŋ Saulo, "ŋai iye Habu?" Ejo Habu, "Naya Yesu lia ile etigiema iye; ⁶ati tete to jiŋai abore gala, elimak iso naya to hoi nyo hiro ino ewu iye higem." ⁷Oweta hiyo ilafa olot ha Saulo lokwai, etira hutuk, ati obe egonyu lobo tuŋani.⁸Odiote Saulo ta fau, ifa eŋa honyehite ino honye, obe ifa inya egonyu nobo sehin, orihori hiyo inya ta hani ata eyari inya a Damaska. ⁹holoŋitek hunik ino obe inya oriŋari, obe ifa inya adaha ojo obe amat inak hiro.¹⁰Dia to Damaska owuon ifa lobo hejufutani la ara fure nohonye Ananias. Ata Habu hijo to honye to rigai hijo, Ananias!'' ¹¹Ata inya hijo, "Towolo, ilo hoi naya teni, Habu." Ejo Habu to honye, "To diote, ino a hikoi eliloŋo hijo Bisan, ojo ta haji ho Yudas ifia lobo la ara fure nohonye Saulo, tuŋani lo Tarasis; nyo omojo inya iyania. ¹²Ata inya egonyu to hosiere honye tuŋani lara fure Annania otu ata atirok has inohonye te inya, hijo anyar orumu inya riŋa nohonye."¹³Ati etiraŋ Anania, "Habu, etiru naya hiram no tuŋani lia tara hiyo iluluŋ, hijo etihar inya igem nohoi iko to hiyo ilohoi ilo odua to Yerusalem. ¹⁴Owuon inya ho golon no efitahini hiyo bidaŋ ini ilo eliloŋo to fure to no hoi. ¹⁵Ati ejio Habu to honye, ino, ara inya onyimoti te igem nanaŋ, hata kafari fure nanaŋ a hosiere ho Jentail ojo habuok iko to dure ile Isarail; ¹⁶Niya etihutek iso naya hijo jai oremik inya arumu hitigiama to fure nanaŋ.''¹⁷Ata Anania eno, ata ajiŋak ahotwai haji. Ata atirok has inohonye to honye, hijo, "Ilasi nanaŋ, Saulo, Habu Yesu, lafa olieu to hoi te hikoi nafa etuni iye, efahak naya hijo anyar erumu iye riŋai ojo to wuana ho Oyiri." ¹⁸Kokwak odou ilak hiro ilo owuon ahabohol to honyehite ho saulo, ata inya arumu riŋai no honye; odioto inya ata omoju batisimo; ¹⁹ata inya daha ata agolini. Etole he hejufutak ta Damaska holoŋitek ariaii.²⁰Teya etihabwo inya Yesu to sinagog, hijo ara inya Onyi Hollum. ²¹Eliliha ilafa etira inya bidaŋ ata hijo, "Obe ara tuŋani lafa letihar ilafa to Yerusalem leliloŋo fure no honye? Otu inya a ini hijo eyani isia efitari to etaha ilo hetimojok." ²²Ati obolo ifa golon no Saulo to holoŋitek niya ojo etudwek inya Yudei ilo amanya to Damaska hetuhutehini to hosie hijo ara Yesu kristo.²³Ta halu ho holoŋitek ariaiii, egigilo Yudei hijo ettohe inya. ²⁴Ati eyen Saulo higigilo no hosie. Eriria ifa isia ikatin ta far ojo ta harie hijo anyar ettohe inya. ²⁵Ati eyari hejufutak ilohonye inya ta tari ata etiluai inya a fau iko ohitir, to gufa.²⁶Ifa awoŋ inya a Yerusalem, eciem Saulo hijo awak inyi hira lobo efahat, ati abaŋ ifa isia bidaŋ inya, holobe ifa isia eruk hijo ara inya hetiyanani. ²⁷Ati odumu Barnaba inya ata eyari to hejufutak. Ata elimak isia hijo jiai lowolo Saulo Habu to hikoi ata Habu hiro to honye, ojo hitiyana no Saulo dede to Damaska to fure no Yesu.²⁸Ata inya hiboŋ iko isia te ikat to hajiŋari nohosie ahotwai iko abali ho Yeruselem. ero inya no logol to fure to no Habu Yesu. ²⁹Ata hitirisa ho Grasiahen ilo Yudea; ati odule isia ciama hijo ettohe inya. ³⁰Ifa eyen halasira etiru ania, eyani inya aŋolon a Kasiria ata efahak inya ade ho Tarasis. ³¹Ata, kelesia bidaŋ to Yudea, Galilea, ojo Samariai ata wuana bolioŋ obolo ojo odiote a hide; ojo, egiema ta baŋi to no Habu ojo hifonyita to ino Oyiri, obolo iluluŋ te kelesia. ³²Iyania awoŋ inya, ara iya nafa elurori Peturu masik inia daŋ, otu inya to hiyo ilo Hollum ilafa amanya to bore gala ho Lidia.³³Dia arumek inya lobo tuŋani lara fure nohonye Aina, lafa ofer te ijotit honye ŋasi hotowunik, nyo oŋura ifa inya. ³⁴Ojo Peturu to honye, "Aina, etilibo Yesu Kristo iye. Tete a hide itihumak ijotit no hoi." Ojo inya ata diote hide. ³⁵Nyo egonyu hiyo daŋ ilafa amanya to Lidia ojo to Saron tuŋani lia ata isia yite ta Habu.³⁶Dia owuon ifa nobo to Jopa hejufutani na lara fure Tabitha, no eloitok hijo Dorkas." Efut ifa tuŋani nia he igiemita ino olibo ojo higiemita ino hamaihini ino egiem inya to lociaŋa. ³⁷to holoŋitek inafa nia oŋwai inya ata ye; nafa etiru isia hijo inya nya, etiferik isia inya ta haji nya to hide.³⁸Nyo eliaha ifa Lidia ho Joppa, ata hejufutak etiru hijo owuon ifa Peturu dia, ata isia efahak hiyo lohorik to honye, haliari to honye, "Woŋ te iyohoi kokwak. ³⁹Odioto Peturu ata eno iko isia. Ifa eba inya, eyari isia inya ahaji nya to hide. Ojo ihidahi ino ŋorwo oweta bidaŋ ino oyo aŋati honey, etuhuta to honye kabuti ojo bongojin inafa egiem Dorkas nafa holowuon inya iko isia.⁴⁰Ata Peturu efuhai isia bidaŋ ade ta haji, origoŋo to fau, ata mojo, ati, ata inya yite to wan ha hayoni, ata inya hijo, "Tabitha, tete," ata inya hiŋa honyehite inohonye, ifa ewolo inya Peturu ata inya hitidiet inya ahide. ⁴¹Esio Peturu hani no honye te inya ata hikaf inya ahide; ifa eliloŋ inya heruhok iko ihidahi, ata hisio inya no lolowar to hosie. ⁴²Eyen ifa hiyo ino joppa hiram nia bidaŋ, ata hiyo ariaii hiruk to Hollum. ⁴³Dia etole Peturu to Joppa holoŋitek ariaii ho lobo tuŋani la lara fure Simone, hegiemani lo muhunyon.

Chapter 10

¹Iyania owuon ifa lobo tuŋani to bore gala no Kesariai, fure nohonye Kornelio, ara ifa inya lettok to nobo katiba no loseŋer ne Itali. ²Ara ifa inya tuŋani heruhoni ojo abaŋ Hollum bino, inya iko hilahaŋ honye daŋ; esiara ifa inya arobiaha to hiyo ojo odule mojita to Hollum.³Nafa era sa hitahottoŋwani no holoŋ, ehum inya egonyu anjilo lo Hollum Otu to honye iya rigai. Ejo anjilo to honye, "Kornelio!" ⁴Ata Kornelio hiwolo ta anjilo lia la abaŋ bino ata hijo, "Nyio nya?" Etiraŋ anjilo to honye hijo," Imojiti ino hoi iko hisiorita ino hoi to lociaŋak efie ahide ho hosiere no Hollum anyar ara hisiorita ino obe oguori. ⁵Iyania ifahak ilak hiyo abore gala no Joppa heyani tuŋani la ara fure Simone, ojo ara Peturu. ⁶Etole inya ho lobo hehuhumani ho muhunyo la ara fure Simone, lo lowuon haŋ honye to oger ha hari."⁷Nafa eno anjilo lafa ero to honye, ata Kornelio hililoŋ ilak hegiemak ilo haji honye lohorik, ojo loseŋer le etihabwo Hollum to hiji ho loseŋer ilo oluaha inya. ⁸Ata Kornelio elimak to hosie bidaŋ hiro inafa ledoŋ ata efahak isia a Joppa.⁹To motie nohonye to sa hitileji, nafa efie isia man eliaha iko bore gala, arek ifa Peturu ahide ha haji omojori. ¹⁰Owodo ifa inya ata wahan nobo daha, ati nafa helefuo hiyo ŋiria, egonyu ifa inya inak hiro to honyehite inohonye; ¹¹ata inya egonyu ido obwanya ojo nobo sihin, iya milaya notu afau, no owuon iko guli aŋwan. ¹²To hotwai nohonye Otuba ciaŋi ino hejek aŋwan bidaŋ ojo hunna oreta wati to fau, iko cieŋ ino hide.¹³Ata nobo hutuk hiro to honye hijo, "Tete, Peturu, tottohoi ata iye hinya." ¹⁴Ati ojo Peturu, "Obe oso ania, Habu; holobe naya enya nobo sihin ne eturru ojo hidofe ebwot." ¹⁵Ati awoŋ hiro nya to honye hidas: "Sihin ne etilib Hollum, baŋa eliloŋ hijo ebwot." ¹⁶Edoŋ nia hinyahita hunik; ata ihulo nya kokwak eno ido.¹⁷Iyania nafa hegigilo Peturu hijo hetuhutek hiro inia egonyu inya nyo, ata, hiyo ilafa efahu Kornelio weta te ikat, ta halu hifia nohosie hikoi a hotwai na haji. ¹⁸Ata isia hililoŋ ojo efi hijo kuya hetole Simone, la ara fure Peturu dia.¹⁹Nafa helegigilo Peturu to rigai inne, ojo oyiri to honye, "Towolo, etufa ilak hiyo lowunik iye. ²⁰todiote, ino a fau ata iye eno hiko isia. Baŋa labaŋ heno iko isia; nyo naya efahu isia. ²¹Nia eno Peturu a fau to hiyo liya ata hijo, "Naya ile le esiaha itai. Nyo efanu itai?"²²Ata isia hijo, "Ettok la ara Kornelio, tuŋani lo obis ojo ara hetihabwoni lo Hollum, lo oyen hiyo to doŋe no Yudea bidaŋ, lafa elimak anjilo lo olibo lo Hollum hijo anyar ettuiye a haji honye, anyar etiru inya hiro tara hatai." ²³Nia ejio Peturu, tojo isia hotojiŋu ahotwe hetolojo he inya iko hiyo ilo lowuon honye. Ifa motie odioto inya ata efie he isia ojo ilak halasira to Joppa enyamari inya.²⁴Ifa motie, afanu isia a Kasariai. Etila ifa Kornelio isia; eliloŋ hafa inya woyo nohonye iko motiarak ilohonye hototubahini.²⁵Nafa awoŋ Peturu ajiŋak to hosie, eruaŋ inya ho Kornelio ata rigoŋi to hejek honye hetihabwori inya. ²⁶Ati etidiet Peturu inya ahide ata hijo, "Tete ahide! Naya to wan ara naya a tuŋani."²⁷Nafa helero Peturu he inya, eno inya ahotwai ata arumu hiyo ariaii atubahini. ²⁸Ejo inya to hosie, "Eyen itai to wati inahatai hijo obe obis to hosiere he hifahi no Yudei to tuŋani hototubai iko lobo tuŋani iko doŋe. Ati etigonyok Hollum ta nanaŋ hijo hotobiaŋa naya eliloŋ lobo tuŋani hijo hetiharani kuya hebwatani. ²⁹Inya nia abe naya atu etirisari nafa efahahini hiyo naya. Nia efia naya itai, nyo efahak itai hijo tojo naya hawaŋ."³⁰Ata Kornelio hijo, "Era holoŋitek ena aŋwan ta far ina, amojo ifa naya ta sa hitahotongwani to hotwai haji nanaŋ; itiwolo, ata lobo tuŋani weta to hosiere nanaŋ lo owulo boŋojin. ³¹Ojo inya "Kornelio etiru Hollum mojo no hoi, ojo hisiorita inohoi to lociaŋak elimak Hollum igem nohoi. ³²Iyania ifahak lobo tuŋani a Joppa heliloŋo to hoi tuŋani la ara fure nohonye Simone, la ara Peturu. Etole inya ta haŋ no hehuhumani lo muhunyo la ara Simone, aŋati ha hari." ³³To nia efahuni naya hijo anyariye ettu. Anyar emihini iye ta hawoŋ to nohoi. Iyania, ewuon iyohoi daŋ to hosiere ho Hollum, anyar etiru hiro bidaŋ inafa ojo Habu to hoi tojo.''³⁴Aŋa Peturu hutuk no honye ata hijo, "Dede ayen naya hijo obe Hollum egielu nobo kal hamai. ³⁵Ati, to doŋiok daŋ tuŋani le etihabwo ojo hidofe egiema ibisiti eruk inya to honye.³⁶Eyen iye sayye nafa efahu inya to hiyo ilo Isarail, nafa elimahini inya sayyejin ejuho ino himwara to Yesu Kristo la lara Habu daŋ. ³⁷Itai to wati inahatai iyen hiyebita ino edoŋ inafa ofuo to Yudea daŋ, etiara to Galilea, ta halu ho hibatiso nafa le limak Yoani, ³⁸hiyebita ino Yesu Kristo lo Nasarit, honyimu Hollum inya to Oyiri lo Olibo ojo to golon. Elluro inya ho higiemita ino olibo ojo etilibo ilo letittaban sitan daŋ nyo owuon ifa Hollum iko inya.³⁹Eyyen iyohoi hiro daŋ ino egiem inya to doŋe ho Yudea iko no Yerusalem. Ata isia attohe inya ata ayihak inya to hide ho yani. ⁴⁰Ati ojo Hollum etidietu inya to holoŋ hitahunihi ata hisio inya ehumak inya anyar eyen daŋ, ⁴¹Obe ara to hiyo daŋ, ati to suti ilafa onyumu tohosiere ho Hollum- iyohoi ilafa edaha ojo amata ikonyie ta halu ho habuhu nohonye to yee.⁴²Elimak inya iyohoi hijo anyar etiana hiyo ojo etihutek hijo inya ileŋ lafa owutu Hollum anyar ara a haŋotoni la hawuarak iko hayok. ⁴³To honye daŋ ara hekilak hiyo ilo eyen hiram no honye, anyar tuŋani daŋ leruk to honye orumu hebusahini no hiyata to fure to nohonye."⁴⁴Nafa holodule Peturu hiro hiro niya, ahuyik oyiri ile olibo to inafa daŋ etira to sayye nohonye. ⁴⁵Hiyo ilo owuon to hiji ho heruhok hulo ogoto ilo afanu ho Peturu daŋ hililiha, nyo ejuhohini ifa daŋ hisiorita ino Oyiri lo Olibo to hiyo ino halufak.⁴⁶Nyo etiru ifa isia halufak ile ero te inak hirorita ile etihabwo Hollum. Nia etiraŋ Peturu, ⁴⁷"Oremik iso lobo tungani hiyimo hifioŋ ino ebatisori hiyo hulo, hiyo hulo ilara orumek Oyiri lo Olibo iya nara tara hohoi? ⁴⁸Nia elimak inya isia anyar ebatiso to fure to no Yesu Kristo. Ata hifi hijo hetolojo isia daŋ he isia ilak holongitek.

Chapter 11

¹Ata efahat iko halasirak ilafa owuon to Yudea etiru hijo omoju halufak hiram no Hollum. ²Nafa awoŋ Peturu a Yerusalem, ata ilafa liya owuon te iluluŋ no hagotok hitiara mwaŋa inya. ³Ejo isia, "Eriaha iye iko hiyo ilo obe ogoto ejo iye edaha he isia!"⁴Ata Peturu hitiara hilima to hosie hiram nia nalanyar; hijo, ⁵Amojo naya ifa to bore gala netok no Joppa, ata naya egonyu nobo sehin torigai iya ihulo otu afau, iya milaya netok te ido to kalii aŋwan; ino orubuni ta nanaŋ ⁶Ata naya riŋa toktok. Ata naya egonyu hejek aŋwan ino ciaŋi ino fau, ciaŋi hahonyak, ciaŋi ino oreta, iko cieŋ ino hide.⁷Ata naya etiru nobo hutuk ojo ta nanaŋ, "Tete ahide, Peturu; totohoi ata iye hinya!" ⁸Ajo naya, "Obe ara ania, Habu: Abe naya anya inak hiro to hutuk nanaŋ ino obe olibo iya ino oru." ⁹Ati etiraŋ hirori hinya te ido, "Ino ehumak Hollum hotolibe, hotobiaŋai inyak heliloŋo hijo ebwot." ¹⁰Eba na hinyahita hunik, ata hiro hinyak aciahari bi daŋ a hide ido.¹¹Teya, oweta ifa ilak hiyo lowunik to hosiere ho haji nafa ewuanari iyohoi; efahini ifa isia tara ho Kisariai ta nanaŋ. ¹²Elimak oyiri naya heno he isia, ojo hotobiaŋa naya awuon ho nobo higigia tara hosie. Halasirak ile ofu kanaŋ, ata iyohoi efi ahaji ho tuŋani lia. ¹³Elimak inya iyohoi jai egonyu inya anjilo oweta te ikat ha haji ata hijo, "Ifahak hiyo a Joppa hefi henyahini Simone, ile ara fure Peturu. ¹⁴Owu iso inya elimak itai nobo sayye no oremik etilahu itai iye ho hegiamak ila haŋ hoi."¹⁵Iya hetiara na naya hiro to hosie, awoŋ oyiri lo olibo to hosie, iya nafa tara hohoi to hitieri. ¹⁶Egigilu naya hiram no Hollum, jai ojo inya, "Dede ebatiso Yoani to hifioŋ; ati ebatiso iso itai to oyiri lo Olibo."¹⁷Ati le esio Hollum te isia hisiorita no ara iya esiarari inya to hoi iya nafa eruhori iyohoi to Habu Yesu, hara ifa naya ŋai, hijo anyar etirija naya Hollum?" ¹⁸Ifa etiru isia hiro inia, ata isia enyai holo ojo inak hiro to hitiraŋi, ati etihabwo isia Hollum ata hijo, "Ata Hollum hisio hebusak no hiyata ino manya na halufak.''¹⁹Ata heruhok ilafa etisarrai hiyo ade to ye ne Stifen efie alamarai, a Fonisia, Sipro, iko Antioka, ati elimak isia hiram no Yesu hamai to hiyo iloYudei. ²⁰Ata ilak ilafa afanu to Sipro iko Sirene man Antioka hiro to hiyo ilo Grik, elima ifa isia to hosie sayye ino olibo ino Habu Yesu. ²¹Owuon ifa hani na Habu he isia; ata iluluŋ no obolo huruk ta Habu.²²Afanu sayye ino hosie a kelesia no Yerusalem: ojo isia ata efahak Barnaba man ta Antioka. ²³Ifa awoŋ inya egonyu hisiorita ino Hollum, omune ifa inya; ojo hido inya ata hitigol isia anyar odule iko Habu ta tajia ino hosie daŋ. ²⁴Ara ifa inya tuŋani lo olibo ojo efut iko Oyiri lo Olibo iko huruk, ata hiyo ariaii afonihini ta Habu.²⁵Ata Barnaba eno a Tarsus anyar owu hiwolo Saulo. ²⁶Ifa arumek inya dia ata eyani inya a Antioka. Atati awoŋ, to hiŋa nobotie otubahini isia ta mai nobotie he kelesia ata hitiyen hiyo ariaii. Eliloŋo ifa hiyo hejufutak hijo ara Kristiani hitierita ta Antioka.²⁷Iya to holoŋitek hunna afanu hekilak to Yerusalem antioka. ²⁸Lobo tara hosie, lara fure Agabu, odioto a hide etihutek oyiri hijo owuon iso hiŋa nettok ta fau daŋ. Owu iso hitiara to holoŋitek ino Klaudio.²⁹Ata hejufutak, iya oremik ifa isia, awahan efahak luaha to halasira a Yudea. ³⁰Egiem isia nia ata efahak arobiyaha to hiyo ilohittaha ta has ino Barnaba ho Saulo.

Chapter 12

¹Iyania to holoŋ nya atirok Erode has inohonye te ilak ilo owuon to kelesia hijo anyar etigiama isia. ²attohe inya Yakobo ilasi Yoani to demi.³Ifa ewolo inya ahalu hijo etumuno nia Yudea, eno inya efitak Peturu daŋ. Ara ifa to holoŋitek niya adahari hiyo imune. ⁴Tahalu he heniefu inya, efitak ifa inya ta babus, ehumak ifa oseŋer ariaii heriria inya ; awak ifa inya eyani inya to hiyo ta halu ha Laŋan.⁵Ati efita ifa Peturu ta babus , ati omojo iluluŋ bi no to Hollum te inya. ⁶Ta far nya holobe Erode eno eyani inya abali, ta harie nia ofer ifa Peturu to hiji ho oseŋer lohorik, ile efita ta haririk arik; ojo haririak to hosiere he ikat oriŋa ababus.⁷Oweta anjilo la Habu kwak ata, hicala inya to hiji ha babus. Ebak inya Peturu ta mari ata hitidet inya hijo, "Todiote kwak." Ata bileta inohonye ahori ade ta has inohonye. ⁸Ojo anjilo to honye, "Iciefok wan nohoi iko hamuha inohoi." Ehum Peturu inia daŋ. Ojo anjilo to honye, "Ihumak boŋo nohoi no hide ijufuni naya."⁹Ata Peturu ejufari anjilo ata eno a bali. Enyiei holoyen hiro inia egiem anjilo hijo ara dede. Egigilo ifa inya hijo egonyu mahu inya rigiai. ¹⁰Ifa elaŋ heririani hosiere ho hitarihi, afanu isia te ikat ho bilet nia owu a bore gala; aŋa isia to watie ino hosie hamai. Efie isia a bali ata efie aŋolon ho hikoi, ojo anjilo ata ebusak inya dia.¹¹Agilu Peturu to wan nohonye, ata hijo "Iyania nayen naya hijo efahu Habu anjilo lohonye hetiluahu naya ta hani ne Erode, ojo tara ewahiti daŋ ino hiyo iloYudea. ¹²"Ifa ta halu owolo inya nia, otu inya a haji ho Mariai hotonyie Yoani lafa ara fure Marko; Otubahini ifa heruhok ariaii dia omojori.¹³Ifa ejio inya lekukuk ikat na bali, ata hodwoti hegiemani na lara fure Roda awoŋ huruk. ¹⁴Ifa ahieru inya hutuk no Peturu, to mune obe inya aŋa ikat; Teya, awoŋ no onyeru a hotwai haji; elimak inya hijo oweta Peturu te ikat. ¹⁵Ati ejo isia to honye, "Adaha iye tim." Ata inya adule efudak, hijo, "Ara dede.'' Ata isia hijo, "Ara anjilo lia lohonye."¹⁶Ati odule Peturu ikukuho, ifa ejio isia leŋa ikat, owolo isia inya ata isia daŋ hililiha. ¹⁷Ata Peturu hiriŋ isia hotodwai, ojo inya ata elimak isia libe na Habu iko heyani nohonye inya ade ta babus. Ojo inya, "Ilimak rori inia to Yakobo iko ilasira." Ata inya ebusak ata eno anobo mai.¹⁸Iya nafa era far, enyiei ifa mune nobo tara ho oseŋer, to hiro inafa edoŋ to Peturu. ¹⁹Ifa ta halu esok Erode hisiak inya man obe orumu. Ata inya hifia heririak ata efahak isia anyar otohe hiyo isia. Ata inya eno a fau ho Yudea to Kesariai ata hitole dia.²⁰Iyania ejoria ifa Erode bino to hiyo ilo Tire ho Sidon. Efie isia te inya ara botie. Awak ifa isia Blasto, haluahani la Habu, hotoluak isia. Ata isia afanu hifia humwara, nyo omoju ifa doŋe nohosie ŋiria tara doŋe naba habu. ²¹Ta far nobo eciefok Erode wan nohonye to ahabuore no lobie nohonye : ata inya hiro to hosie.²²Eyoro hiyo, "Ara nia hirori no jok, enyiei hara no tuŋani!" ²³Kokwak anjilo lo Hollum ebak inya, nyo obe esio Hollum hitahuo; ata huru daha inya man oyori.²⁴Ati obolo ifa hiram no Hollum bino. ²⁵Ifa esahak Barnaba ho Saulo igem nafa efahak hiyo isia a Yerusalem, ata isia aciohini teya; eyari isia he isia Yoani, lafa ara fure no honye Marko.

Chapter 13

¹Iyania to kelesia na Antioka, owuon ifa ilak hekilak iko hejufutak. Ara ifa isia Barnaba, Simiona, (ile eliloŋo isia Niger), Lucius lo Sirene, Manaen (lafa ara ilasi Herode tetraka), ojo Saulo. ²Ifa letihabwo isia Habu ojo isia ofer ho hiŋa, ojo ifa Oyiri lo odua hijo, "Itiŋatak ta nanaŋ Barnaba iko Saulo, anyar egiem igem nafa eliloŋori naya isia." ³Ta halu ho hiya nohosie, omojo ata adumu has inohosie ata atirok to tuŋani lia, ata efahak isia ade.⁴Ati eruk ifa Barnaba iko Saulo to Oyiri lo Olibo ata ifie to Seleucia; ati teya egurori isia to hiji ha hari afau ho Sipro. ⁵Ifa leba isia to bore gala no Salamis, ata isia hitiyana hiram no Hollum to sinagogi nafa ho-Yudea. Olot ifa isia iko Yoani Marko lafa ara haluahani lohosie.⁶Ifa efie isia daŋ afau no Papos, orumu isia lobo tuŋani ile ara hemumwalani lo Yudea ekilati loteler, ile ara fure nohonye bar Yesu. ⁷Egiama ifa inya iko Prokonsul, Sergio, Paulos, lafa ara lolefere. Eliloŋ ifa tuŋani lia Barnaba iko Saulo, nyo awak ifa inya etiru hiram no Hollum. ⁸Ati Elimas "Ile emumwala" (fure nohonye nia nafa eloitok inya) Orisa inya isia; awak ifa iya hitiloit Prokonsul ade tara huruk.⁹Ati Saulo, lafa eliloŋo hiyo hijo Paulo, efut ifa inya iko Oyiri lo Olibo; oriŋa ifa inya to honye. ¹⁰ata hijo, "Iye onyi sitan, ewuon iye iko hinyaba no obolo ojo run. Ara iye mereni ino hiro huna obis bidaŋ. Obe iye eyak hitiwet hitipala ino hiro huna obis tara Habu, etiwet iso iye?¹¹Toriŋai iyania, owuon has ino Habu tohoi, ejo iso iye eŋodo. Ebe iso iye egonyu holoŋ kai." Kokwak ahuyik Elymas te idumele; ata inya hitiara loton tamai nobotie efie hiyo hotorihitai inya to hani. ¹²Ifa egonyu Prokonsul hiro inafa edoŋ, eruk ifa inya, nyo egonyu ifa inya hitiyana nalanyar to fure na Habu.¹³Etiara Paulo iko motiarak ilohonye efie a Pafos ata hiba to Perga ojo Pamfilia. Ati ebusak Yoani isia ata aciahari a Yerusalem. ¹⁴Ojo Paulo ata eno iko motiarak ilohonye a Perga ata afanu Antioka no Pisidia. Teya efie isia a Sinagog to holoŋ hitahatarihi ata ahunyei ta fau. ¹⁵Ati ta halu ho hihiana no ibisit iko hekilak, efahak hetidihita ilo Sinagog to hosie hiram ojo, "Ilasira, ata itai nobo hiram no olwak hiyo teni, itijo."¹⁶Ata Paulo diote ahide ata hutuhut has ino honye; ata hijo," Hiyo ilo Isarail ejo itai ilo ebaŋ Hollum itirai. ¹⁷Hollum lo hiyo ilo Isarail lafa onyimuk hohonyiok hohoi ojo ehuhumak isia ariaiii nafa amanyari isia ta fau ha Masir, ojo has inohonye huna ogol nafa odumuni inya isia teya, ¹⁸oremik ifa hiba ŋasi tomwana aŋwan inafa ehumahini inya isia to hotwai mur.¹⁹Ifa etihar inya misihi hatarik ta fau ho Kanan, esio inya hiyo ilohoi fau hotorutak. ²⁰Eba hiram nia ina elaŋ ŋasi hisihai aŋwan ho tomwana miet. Ta halu ho hiro inia daŋ, esio Hollum ŋoto man ta Samuele hekilani.²¹Ta halu honye, awahan hiyo Habu, ojo Hollum ata hisio to hosie Saulo ile ara onyi Kish, lafa ara to woyo ba Benjamin, hotowuane iko isia ŋasi tomwana aŋwan. ²²Ifa eyari Hollum inya ade ta ahabwe, etiboloru ifa inya Davide anyar lara habu. Davide ifa lafa ojo Hollum, 'Hijo arumu naya Davide onyi Jesse anyar lara tuŋani ile osiaha taji nanaŋ, egiem iso inya hiro bidaŋ ino awak naya.'²³Tara dure ilo tuŋani ile eyani Hollum te Isarail hetilahani, Yesu, iya ojo ifa inya. ²⁴Etiara ifa nia hiba, holobe Yesu awoŋ, eciomok Yoani elimak to hiyo ile Isarail hiram no batismo anyar oliari isia hipalita inohosie. ²⁵ifa lesahak Yoani igiem nohonye. Ata inya hijo, "Hegigilo itai hijo ŋai naya? Abe naya ara lobo. Ati itira, Otu iso lobo ta halu nanaŋ, ile obe naya aremik ahou hamuha inohonye nyo abe naya asiru.'²⁶Ilasira, dure ilo Abramo, ojo ilo owuon ikatai ara hetihabwok ilo Hollum, ara bi te iyohoi sayye nolojo hiram no hitilaha nia efahini. ²⁷Tahatai ilo emanya to Yerusalem, iko hekumok, ilohosie obe ifa isia luŋa oyen inya, ojo isia obe oremik etiru hirorita ino hekilak ilafa odule isia hihiana to Sabbato; anyar etufut sayye ino hekilak hijo Yesu hotohe.²⁸Obe ifa isia oremik arumu nyo iso etitohoi inya, ati efi isia Pilato ho totohe inya, ²⁹nafa esahak isia hiro daŋ inafa egioro to fure nohoyie, ahafu ifa isia inya afau to yani ata etiferik inya te ilume.³⁰Ati etidietu ifa Hollum inya to ye. ³¹Oleu ifa inya man inamuk holoŋitek to hiyo ilafa afanu iko inya to Galilea a Yerusalem. Hiyo ilia ara iyania helimak to hiyo.³²Ati eyani iyohoi ta hatai sayye ino olibo inafa otiorohini to hohonyok hohoi: ³³Eciomok Hollum atiorok itierit inia tohoi, durre ilohonyi, inya nafa etidietini inya Yesu to ye. Ara nia iya nafa egioro to Hidolita: ''Iye Lonyi nanaŋ, ena ara naya Monyohoi.' ³⁴Ati ifa dede etidietu inya Yesu to ye ahide anyar lobe inya omura, ero ifa inya tiji: 'Esio iso naya tohoi ijohiti ino Davide.'³⁵nafa nia ojo to nobo Hidolita, 'Ebe iso iye esio haliboni lohoi lobotie hotomurai.' ³⁶Lafa owuon man beren taba Davide ojo inya awak luaha Hollum, ojotori ifa inya ata etiferik iko monye honyi, ata egonyu ye ³⁷ati lobo ile lafa etibuhu Hollum ahide to ye obe ifa egonyu ye.³⁸Ati idek anyar eyen itai inya, ilasira, tara tuŋani ile etiyana itai hiram hagwe ino hiyata. ³⁹tara honye itai hulo ara heruk ebis esio itai ara hiro ino obe iso itibisak itai te ibisiti ino Muse.⁴⁰Ati anyar emijak itai riŋa nalanyar bino-bino tara hiro inafa ero hekilak hotobiaŋa edoŋ ta hatai: ' ⁴¹Toriŋai, itai hamorok, elafuho iso ejo eye; nyo ehuma iso naya igem to holoŋitek inahatai, egiem no-lobe itai eremik huruk, owuon ida hido hijo ilimak lobo tuŋani ta hatai.⁴²Ifa efie Paulo iko Barnaba, awak ifa hiyo isia hijo anyar mahati enyak isia hiro to nobo holoŋ na Sabato ⁴³Ifa esahah aruaŋahini no Sinagog, obore ifa Yudei iko Proseleto, ilafa ejufak Paulo iko Barnaba, ilafa ero to hesie ojo odule hitirija isia hotodule hamaihini no Hollum.⁴⁴To holoŋ hitahatarihi, afanu ifa hiyo bidaŋ abore gala etirari hiram na Habu ⁴⁵Ifa egonyu Yudea iluluŋ, obe ifa isia owuon iko mune ojo ero hirota ino obe anyar inafa ojo Paulo hijo hotobiaŋa ara imoriti to honye.⁴⁶Ati ero ifa Paulo iko Barnaba to hiŋere ata isia hijo, "Awak ifa luŋa hijo elimahini hiram no Hollum ta hatai do. Ata egonyu iyohoi itai efuhai itai wati ina hatai ejio efurek wati inahatai hijo obe itai elibo to manya no odule wuaran, itiriŋe, aciahari iso iyohoi to halufak. ⁴⁷Iya ojo Habu te iyohoi hijo, "Efiyak iso nayaiye acialai to hiyo ilo olufa, anyar eyani itai etilohini to hiyo bidaŋ ta fau.'''⁴⁸Ifa etiru halufak, omuno isia ojo ata hitihabwo Habu. Ojo tara hosie owutuni ariaii to manya no odule wuaran iko huruk. ⁴⁹Esarik ifa hiram na Habu to misihi bidaŋ.⁵⁰Ati elimak Yudea hegiamak ino ŋoruo, ojo liawa hulo ara hetidihitak to bore gala. Inya nafa eyani jore to Paulo iko Barnaba ojo ata efuhai isia alamarai to bore gala. ⁵¹Ati ojo Paulo iko Barnba ata hituturok tuduha ade to hejek inohosie. Teya ata isia efie abore gala no IKoniom ina hitok. ⁵²ojo efahat ata wuana iko mune iko Oyiri lo Olibo.

Chapter 14

¹Ifa to nobo far, eba Paulo iko Barnaba te Ikoniom ata ajiŋak to sinagog no Yudea ata hiro to hose to hikoi no eruhori iluluŋ no hiyo ilo Yudea iko ilo Grik. ²Ojo Judei ilafa obe leruk ata hitihara hosi ino Jentail ata ejoriari ilasira.³Nia etole isia fuur, ero inya bino to hiŋere ojo to golon no Hollum to hisiara nohonye hituhuta no sayye no hamaihini. Egiem inya to hituhutita ojo hililihita ino legiem has ino Paulo iko Barnaba. ⁴Ati obwanya ifa iluluŋ no bore gala: otuba ifa ilak hiyo iko Judei ojo ilak iko efahat.⁵Nafa eciem Judei iko halufak elimak etaha heruho hiram no hosie hegiama noloru hijo erwoŋ Paulo iko Barnaba. ⁶Ifa afanu isia etiru hiro niya ata isia huruata abore gala no Likaonia, Listra ojo Derbe, iko ogeri ino mai nya. ⁷Ojo dia arasa isia daŋ hitiyana sayye ino olibo.⁸To Listra owuon ifa lobo tuŋani to hejek ho nye loloye hejek, eyokie ifa inya man to hotwai no hotonye, lafa obe olot man beren. ⁹Etiru tuŋani lia hiro no Paulo. Adule honyehite ino Paulo to honye toktok ata egonyu hijio owuon inya ho huruk anyar. ¹⁰Nia ata inya hijo to honye woŋ, "Tete ahide to hejek inohoi" Ata tuŋani lia hisur ahide ata hililoto ta mai nya.¹¹Nafa egonyu iluluŋ hiro inafa egiem Paulo ehaf hiro, hose ahide, hijo to hirori no Likaonia ,"Afanu jiohin te iyohoi afau iya rijorihien ino hiyo." ¹²Ata isia efurak Barnaba, "Seus," ojo Paulo a Hermes nyo, ara ifa inya herarani la agalik. ¹³Fadiri lo Seus lafa owuon haji imojit to oger to bore gala, eyani husuŋ haromok ojo hoyyek imuduti he ikat iko bali. Awak inya iko iluluŋ no hiyo hisio hibulucita.¹⁴Nafa etiru Paulo iko Barnaba inia. Ata isia efufutu boŋojin inohosie ade ata aruhuni abali te iluluŋ ilo oyio, hijo, ¹⁵"Itai hiyo, no nyo egiema itai hiro huna? Era iyohoi hiyo ilo lewuon iko wahan iya nahatai. Eyani iyohoi sayye ino olibo hijo anyar ebusak hiro inia ejo itai efanu to Hollum lo losio fur. Lia oyieu ido iko fau, hariai ojo hiro ino owuon daŋ to hosie. ¹⁶Ta ŋasi inafa beren ebusak ifa inya hiyo daŋ hoto loto koi inohosie.¹⁷Obe ifa inya ebusak wan nohonye obe hutuhuti. Te inia daŋ egiem inya nalanyar adumu inye esio itai hai te ido ojo holoŋ ina olibo, hefutahini tajia ina hatai to ŋiria iko mune." ¹⁸To hiro inia, etik Paulo iko Barnaba iluluŋ no hiyo inia hotobiaŋa ebulucia to hosie.¹⁹Ata ilak iloJudei afanu to Antioka ojo to Ikoniom hiro te iluluŋ nya. Niya ata isia huruoŋo Paulo ata ayatari inya ade to bore gala, egil isia hijo oye ena inya. ²⁰Niya oweta hejufutak aŋati ata inya diote owu ajiŋak to bore gala. Ifa motie ata isia efie iko Barnaba a Derbe.²¹Ta halu ho hilima nohosie sayye to hotwai ho bore gala eruk ifa hjufutak ariaii, aciohini isia a Listra, Ikoniom ojo a Antioka. ²²Odule isia hitigolo hosi ino hejufutak ojo etigolo isia hotoduloi to huruk. Elimak isia isia hijo ara to hitigiemita ariaii, eremik iyohoi ajiŋahini to obie no Hollum.²³Ta halu ho hanyimu nohose to hiji he iluluŋi ho heruhok etaha, hahamojok ojo eya, esio isia to Hollum, lia leruk isia to honye. ²⁴Niya ata isia hilaŋ oko Pisidia ata afanu man a Pamfilia. ²⁵Nafa atowu isia hiro hiram no Hollum to Perga, ata isia efie Atalia. ²⁶Teya alaŋ isia to fuluga Antioka nafa eruk isia to hamaihini no Hollum te igiem nafa esahak isia.²⁷Nafa eba isia ta Antioka ata atubak iluluŋ daŋ, elimahini hiro daŋ ino egiem Hollum he isia. Iko hiŋa nohonye ikat no huruk jai to hiyo ilafa olufa? ²⁸Ata isia hitole fuur ho hejufutak dia.

Chapter 15

¹Afanu ifa ilak hiyo to Yudea ata hitiyana halasirak, hijo, "La agotoiye to hitudwarita ino Musa obe iso iye eremik etilohini." ²Nafa etiru Paulo iko Barnaba rija iko hitiraŋa ho isia, ata halasirak hijo Paulo, Barnaba iko ilak anyar ofu a Yerusalem te efahat iko marwak to efiari isia.³Ati iya efahak kelesia isia, ofu isia a Afonisia iko a Samariai ata elimak hiloito no Jentail. Eyani mune netok to halasirak daŋ. ⁴Nafa afanu isia a Yerusalem, ata kelesia etiboŋu isia iko efahat ojo marwak, ata elimak daŋ hiro inafa egiem Hollum he isia.⁵Ati owuon ifa hiyo ile eruk, ilafa owuon te iluluŋ no Farisei, odioto ahide ata hijo, "Olibo ida logoto isia ojo elimak isia heniafa hifahita ino Muse" ⁶Niya ata efahat iko marwak atubahini daŋ nobotie anyar eruk hiram nia.⁷Ta halu ho rija, odiote Peturu ahide ata hijo to hosie, "Halasirak, ifa beren onyimu Hollum to hiji hatai, hijo to hutuk nanaŋ anyar etiru Jentails hiro ino olibo, ata huruk. ⁸Hollum, lo oyen taji elosut to hosie, esiara to hosie Oyiri lo Olibo, iya egiem inya tohoi; ⁹ojo inya obe egel iyohoi he isia, hehumak tajia ino hosie hotolibe to huruk.¹⁰Iyania no nyo eciem itai Hollum, hijo anyar efitak itai moru to muto ho hejufutak nafa obe monye hohoi iko iyohoi eremik hidik? ¹¹Ati eruk iyohoi hijo to hamailehini no Habu Yesu, etilohini iso iyohoi, iya nafa hosie."¹²Odwehini ifa iluluŋ liŋliŋ ojo isia etira to Barnaba iko Paulo etuhuta hililihita inafa egiem Hollum to Jentails iko te isia.¹³Nafa etiwet isia hiro, etiraŋ Yakobo, hijo, "Halasirak, itira ta nanaŋ. ¹⁴Elimak ifa Simone jai to hitieri to hamailehini no Hollum oluak halufak anyar eyari tara isia hiyo to fure nohonye.¹⁵Eten hirorita ino hekilak iko ina, iya egiorohini, ¹⁶Ta halu ho hiro huna, enyak iso naya aduhok titi no Davide, nafa owuyei afau; Ehuhumak iso naya ojo enyak aduhok turo nohonye, ¹⁷anyar ofitot ilo hiyo hotosiahai Habu, iko Jentails daŋ ilo eliloŋo to fure naŋ. ¹⁸Inya nia nafa ojo Habu, ŋai ehumak hiro inafa ho beren hotoyen hiyo.¹⁹Ati, egigilo naya tiji, hijo hotobiaŋa iyohoi etigiama Jentail ilafa oyito to Hollum; ²⁰ati nia egiorok iyohoi go hosie hijo anyar isia erwat tara imuruti ino johin ho hiya noŋorwo olobe hiyama, ojo tara hiro, ojo tara hoto. ²¹Teya Musa to hilahajisian no maruwak inafa owuon hiyo to bore gala daŋ netok ile etiyana ojo etihiana ta haji imojit to holoŋitek daŋ ino Sabato."²²Olibo te efahat iko maruwak ile kelesia daŋ, anyar onyimu Judas lafa eliloŋo isia Barsaba ojo Sila ilo etaha ilo kelesia, ata efahak isia Antioka iko Paulo ojo Barsaba. ²³Egiorok isia ina, "Efahat, maruwak, ojo halasirak, to Jentails ila Antioka, Siria ojo Silisia. Itigolo!²⁴Etiru iyohoi hijo afanu ifa ilak hiyo ilo obe iyohoi eremik hisio hifahita, Afanu ifa tara hohoi ata hitigiama itai iko hitiyenita ino etigiama oyirihin ina hatai. ²⁵Ati olibo ta hatai bidaŋ hanyimu hiyo anyar efahak isia ta hatai iko Barnaba ojo Paulo le emuno iyohoi. ²⁶hiyo ilafa eruk iruti ino manya nohosi to fure na Habu hohoi Yesu Kristo.²⁷Ati efahak iyohoi Judas iko Sila ilo ofu elimak itai hiro iya inia daŋ ²⁸Obis to Oyiri lo Olibo ojo te iyohoi obe atanyak to hohoi nobo hitigiama no obolo: ²⁹hijo anyar eyito itai ade to hikoi no hiro ino esiara itai hisiorita to johin, hoto, hiro ino goro, ojo tara hiro ino somon. Leyak itai adumu wati inahatai tara inia, olibo iso iko itai."³²³⁰Ati, nafa efuhari isia, afanu isia Antioka; nafa etutubahini iluluŋ daŋ, ata isia hisio waraga. ³¹Nafa ehien isia, ata isia mune nyo to hitigolo no.

³³Man ta halu no hitole nohosie dia, efahak ifa isia ade to himwara tara halasira ilafa efahak isia. ³⁴tahalu hoholoŋite inak efaha heruhuk isia hatacahari tohilek nataja to motyerak hosia. 34Ati olibo ifa to Sila harasari dia. ³⁵Ati ettole ifa Paulo iko Barnaba ta Antioka ojo ilak ariaii, nafa etiyanari isia ojo isia elima hiro ino Habu.³⁶Ta halu ho holoŋitek inak ojo Paulo to Barnaba "Aciahari iyania efi efonyini halasirak ilo owuon ta ŋacio to bore gala ina hitok inafa etiyanari hiram na Habu, anyar ewolo howuon isia jai. ³⁷Awak Barnaba eyari iko isia Yoani lafa eliloŋo isia Marko. ³⁸Ati egigilo ifa Paulo obe olibo heyari ho Marko lafa ebusari tara hohoi to Pamfilia ojo ifa obe owu ahosiere he isia te igem.³⁹Ati odioto ifa rija, ata isia bwanya hamai, ojo Barnaba eyari Marko he inya ojo aciahari ade a Sipro. ⁴⁰Ati onyimu Paulo Sila ete eno, tahalu ho nafa esio halasirak hamaihini na Habu. ⁴¹Ata inya eno toko Siria man Silisia, hitigolo kelesiaha.

Chapter 16

¹Ata Paulo hidofe awoŋ a Derbe man a Listra; ati dia, owuon ifa lobo efahati dia lara fure no honye Timoteo, onyi hito noŋorwo lo Judei lafa ara heruhoni, ojo monye honye ifa ara lo Grik. ²Ero ifa halasirak honye dede to honye ilafa owuon to Listra iko to Ikoniom. ³Awak ifa Paulo inya hijo anyar owu iko nyie ati eyari ifa inya ata higot inya Judei ilafa owuon to masik inia, ojo isia daŋ oyen hijo ara ifa monye lo Grik.⁴Iya nafa ofuyeri isia hikoi no hosie iko botin ino gala, esio isia to klesiaha hitimanyita to hosie anyar abaŋ, hitimanyita inafa egiorok efahat iko marwak ilo Yerusalem. ⁵Niya, ogolon klesiaha to huruk no hosie ojo iluluŋ ata afonihini holoŋitek daŋ.⁶Ofu ifa Paulo iko henyamitak ilohonye amisihi ino Prigia iko Galatia, iya nafa obiaŋari oyiri lo Olibo awahari isia he etiyanai hirorita ta ŋati asia. ⁷Nafa afanu isia aŋati ho Mysia, ocem isia efie a Bithinia, ati etik Oyiri no Yesu isia. ⁸Ifa efi isia to Misaia, afanu isia afau abore gala netok no Troas.⁹Ta harie to nya, olieu ifa lobo tuŋani lo Masedonia to Paulo arigai, eliloŋo ifa inya ata hijo, "Woŋ a Masedonia to olwak iyohoi." ¹⁰Nafa egonyu Paulo rigai, teya Teya ata iyohoi efie a Masedonia, eyen ifa iyohoi hijo eliloŋo Hollum iyohoi ade etiyanari sayye ino olibo to hosie.¹¹Teya, ata iyohoi boto a Troas man a Samotrace ta babur, ati to holoŋ no botie, ata iyohoi afanu a Neapolis; ¹²Niya ata iyohoi efie a Filipi ina ara bore gala netok no Masedonia, bore gala ne elahaman bi no no to doŋe nya, nafa ara to mosulia no okuma no Roma, ata iyohoi hitole to bore gala netok man holoŋitek ariaii. ¹³Ta far na Sabato efie iyohoi abali ne ikat ta ŋati na hari, nafa egigilori iyohoi hijo owuon mahu lobo mai omojori. Ata iyohoi ahunyie ta fau ata hiro to ŋoruo inafa afanu daŋ.¹⁴Owuon ifa nobo hito noŋorwo nara fure no honye Lidia, hetinyaŋani no boŋojin to bore gala netok no Thiatira, nafa ara hamojoni to Hollum, etira te iyohoi. Aŋa Hollum taji nohonye anyar etira hiro inafa ero Paulo. ¹⁵Nafa ebaptiso inya iko hiyo ina haŋ nohonye, ata hifi iyohoi hijo, "Iya eŋot itai hijo ara naya aheruhoni to Hollum, ifanu ahaŋ nanaŋ, anyar efu hitole dia." Ata inya etitanu iyohoi.¹⁶Efi ifa iyohoi amai ho omojori, ata nobo hito no ŋorwo netiŋ no owuon iko Oyiri no oru hirwaŋ iko hoi - eyani inya ikonyi etaha ila ara habahak ho mwaŋa. ¹⁷Ejufari hiito noŋworo nia halu no Paulo iko iyohoi ata hiyoro, hijo, "Ara hiyo hulo hegiamak ilo Hollum etok. Etiyenak isia itai hikoi nettok no wuaran." ¹⁸Egiem inya ina holoŋitek ariaii. Ata Paulo hijoria bino to honye, oyito ata hijo, to oyirri "Elimak naŋiye to fure no Yesu Kristo woŋ ade tara honye. Ata oyiri no oru awaŋ ade tara honye.¹⁹Nafa egonyu etaha ilohonye hijo eno obie nohose, ata isia hinief Paulo iko Sila ata epihori isia ahiji to suk ahoserie he etaha. ²⁰Nafa eyani isia ahosiere he etaha, ata hijo, "Ara hiyo hulo Judei ojo egiama iruti to bore gala nohoi. ²¹Etiyana isia iyohoi hiro ino obe ara imanyiti tohoi hiyo ile Roma."²²Ata iluluŋ no hiyo diote nobotie ahide to Paulo iko Sila; ata hekumok illohosie hugugwas boŋojin ade to wati hose, ata elimak hatabak isia to kurufati. ²³Nafa elum hiyo isia, ata ebirok isia ahotwai babus ata elimak etifitak heririak isia na anyar. ²⁴Ifa arumu isia golon nia, ata hetifitani ebirok isia ahotwai ho babus ata esionok hejek inohosie to bileta.²⁵To tiŋ na harie, ata Paulo iko Sila mojo ojo edolo fureta to Hollum, ojo ilak hefitak etira to hosie. ²⁶Kokwak, owuon ifa okitik netok, no etaniŋa fau no babus; kwak aŋa ifa ikatin daŋ, ata haririk ino hiyo daŋ futo.²⁷Ata hetifitani diote to ofirie egonyu ikatin aŋa; ata adumu demi nohonye ojo awak atohe wan nohonye, nyo egigilo ifa inya hijo eruata babusi. ²⁸Ati eyoro Paulo to hutuk no okwat hijo, "Baŋa otohe wan nohoi, hewuon iyohoi bi daŋ."²⁹Ata hetifitani hililoŋ cialai ata aruhari ahotwai ojo inya okikiro iko baŋi, ata ahuyik to hosiere ho Paulo iko Sila. ³⁰Ata eyani isia abali ata hijo, "Etok, egiem iso naya nyo anyar etilohini naŋ?" ³¹Ata isia hijo, "Iruho ta Habu Yesu, ejio iso iye etilohini, iye iko haŋ nohoi."³²Ata isia elimak hiram no Hollum o honye, bi daŋ iko hiyo ilafa owuon ta haŋ honye. ³³Teya, ata hetifitak eyari isia to harie no tari nya, ata hilila horoŋon inohosie, teya ata inya iko hilahaŋ hi baptiso ta far nya. ³⁴Eyani inya Paulo iko Sila ahaji honye ata hisio ŋiria to hose. Omuno inya bii nono iko hilahaŋ inohonye daŋ, nyo, eruk ifa isia daŋ to Hollum.³⁵Ifa era motie, efahu hekumok hiram to heririak hijo, "Isiara hiyo ilia he efi." ³⁶Elimak heririani la babus hiram nya to Paulo hijo, "Efahu hekumok hiram ta nanaŋ hijo anyar efu itai; Iyania ifanu abali, ati ifeti to bolioŋ."³⁷Ati ojo Paulo to hosie hijo, "Ebak isia iyohoi to hiji ho hiyo, hiyo ilafa obe ara ilo Roma, ata asulak iyohoi ahotwai babus; ati enyak isia efuhai iyohoi dia? Dede obe, isiara isia ha afanu to wati te ilohosie anyar afanu eyari iyohoi abali." ³⁸Elimak heririak hiro niya to hekumok; abaŋi hekumok iya nafa etiru isia hijo ara Paulo iko Sila ilo Roma. ³⁹Ata hekumok liya afanu luaha to hosie; iya nafa eyanini isia ade a babus, ata isia hifi Paulo iko Sila he ediahari bore gala nya.⁴⁰Teya ata Paulo iko Sila afanu abali to babus afanu ahaji ho Lidia. Nafa egonyu Paulo iko Sila halasirak, ata hitigol isia ata ture to bore gala ata efie to bore gala nya ade.

Chapter 17

¹Nafa efie isia teya to bore gala ho Ampipolis, ojo Apollonia ata isia afanu abore gala ho Tesolonika, teya owuon ifa nobo mai no Yudei no oŋotori hiro. ²Paulo iya nafa owuanari imanyiti inohosie, eno to hosie to holoŋitek hunik ino Sabato etirisari iko isia daŋ to buk no Hollum.³Aŋa ifa inya buk no Hollum ata elimak hijo ara de de to Kristo anyar etigiama, anyar ebuhu inyak tara hayok. "Ata inya hijo, Yesu lia etiyana naya ta hatai, inya ara Kristo.'' ⁴Eruk ifa ilak Yudei ata ejufari Paulo iko Sila, iko iluluŋ nobo nettok no Grik, obe ifa ara inak ŋoruo ino edihita isia.⁵Ati ojo Yudei ilo obe eruk, ata hayini man ofuo adumu ilak monyiemiji to suk ilo oru, ata atubak isia amai nobotie, ata esusutak hiyo hotodiote no oru. Ata isia efi eburahini haŋ no Jasone, nyo awak ifa isia eyani Paulo iko Sila ade to hiyo. ⁶Ifa enye isia horumu isia dia, ata isia epihini Jasone ade iko ilasira honye ilafa owuon ta haji honye ahosie iko etaha ilo bore gala nya, ilo oyio hijo, "Afanu hiyo huloŋ ile eloit fau aŋolon te iyohoi. ⁷Hiyo hulo ile omoju Jasone, obe egiamari hifahita ino Kesari; ojo isia hijo owuon lobo habu hamai lo obe ara Kesari, inya Yesu.''⁸Ifa etiru iluluŋ no hegiamak no bore gala hiro ino ejoria ifa isia. ⁹Ta halu, ata etaha hisio Jasone he ilak hotodumak arobiyaha to heririak, ata isia ebusak isia efie.¹⁰Ifa tatari nya afanu halasira ho Paulo ojo Sila aBerea. Ifa eba isia dia efie isia amai no oŋotori no Yudei rori. ¹¹Ati ara ifa hiyo hulo ho Berea hiyo hulo obis hosi, omoju ifa isia hiram nya ojo hosi inohosie aŋa, ojo ehiana hiram no Hollum holoŋitek daŋ kuya la ara hiro niya dede. ¹²Ata ilohosie ariaii huruk, iko ilak etaha ilo Grik, liawa iko ŋoruo.¹³Ifa eyen Yudei liya to Tesalonika hijo etiyana ifa Paulo hiram no Hollum to Birea, ata isia efie adia etidiotori iluluŋ no hiyo hetiŋalafa. ¹⁴Teya kokwak ata halasira iko Paulo efahak Paulo heno ahari nettok ata Sila ho Timeteo wuana dia. ¹⁵Ata hiyo ilafa edihori Paulo, eyari inya alamarai ade to bore gala na Athens. Ifa ebusari isia Paulo dia, ata isia omoju tara honye hituhutita ino Sila iko Timoteo hafanu to honye kokwak.¹⁶Iya nafa heletilari Paulo isia ta Athene ata oyiri nohonye ahieru iruti inafa owuon dia ata inya egonyu hijo efut hada bore na gala iko rijorihien. ¹⁷Ata inya hiro to hotwai ho sinagog nohosie iko Yudei iko ilak ile etihabwo Hollum, iko ta masik inia etinyaŋari hiyo hiro iko hiyo ilo owuon dia.¹⁸Ata ilak ilo ojo hiyo Epikuria iko Stoika herarak hiboŋ he inya. Ata ilak hijo, "Nyo nia awak ogogoŋo lia hiro?" Ata ilak hijo, "Ara inya iya lobo tuŋani lawak hijo anyar ejufuta hiyo ilak johin," nyo etiyana inya to fure no Yesu iko hebuhu.¹⁹Eyani isia Paulo ta Arepago, ata hijo to honye, "Ewak iyohoi hiyen hitiyana ŋejuk nia etiyana iye? ²⁰Eyani iye inak hiro ino olufa to yohe hohoi. Iyania, ewak iyohoi hiyen hojo isia nyo." ²¹(Omuno ifa hiyo ina amanya to Athene hititira to hiro ina ara ŋejuho.)²²Ata Paulo diote to hiji ha Arepago ata hijo, "Itai hiyo ila Athene, awolo naya hijo ara hada itai hiyo hulo owuon iko huruk te ikota ariaii. ²³Iya lahu naya to hikoi, egonyu naya hiro ino etihabwo itai, man arumu naya nobo sihin no egioro dia hijo, "To Hollum lo obe oliew.'' Ile etihabwo itai ejio itai ebe eyen, ati awak naya elimak ta hatai.²⁴Hollumlo oyeu fau iko hiro huno owuon ta fau, to hira to nohonye a Habu le ido iko fau, obe amanya ta hajik ino oyeuni ta has. ²⁵Obe inya oremik egiemuni ta has ino tuŋani iya awak inya inak hiro, inya lia to to nohonye esiara to hiyo wuaran iko hiyehita iko inamuk hiro daŋ.²⁶Tara tuŋani lobotie, ata inya ayeu hiyo bi daŋ ha amanyari to hide ha fau, ojo oyen masik ino ofu isia amanyari, ²⁷anyar ofuo isia siaha Hollum, hijo bahati anyar eba isia to to honye ejio erumu inya. Ati obe inya alama tara iyohoi.²⁹²⁸Te inya, ata iyohoi manya ejo elot ata arumu wuana nohoi ahiyo, iya ero lobo herarani lohoi hijo, 'Era iyohoi adure ilohonye.' 29Iyania, to hira nohoi adure ilohonye, hotobiaŋa ida iyohoi enyak higigilo hijo anyar ocialari ida inya iko dahab, kuya yiel iko moru, kuya rijorihien ino oyeuni to higigilita ino tuŋani.³⁰Nyo etifiak ifa Hollum holoŋitek ino tume, ati iyania elimak inya hijo hotoyite hiyo daŋ hiyata inohosie ade. ³¹Anyimok inya far no owu inya aŋotori fau to bisan to tuŋani lo onyimu inya. Etibisak Hollum hiram no tuŋani ile tara hiyo bidaŋ to hetidietu nohonye inya ade tara hayok."³²Ifa etiru hiyo ilo Athen hiram no hebuhu no hayok, ata ilak hitifitaŋ Paulo; ojo ilak ata hijo, "Ewak iyohoi etiru hiram nia tara hoi inyak.'' ³³Ta halu, ata Paulo ediahari isia. ³⁴Ata ilak hiyo ile eruk ejufari inya, iko lobo lafa le efurek isia hijo Dayonisio Arepagotani, iko nobo hito noŋorwo na ara fure nohonye Damaris daŋ he inak ŋoruo.

Chapter 18

¹Ta halu ho hiro huna, ata Paulo ediahari Athen ata eno a Korinto. ²Dia ata inya eboŋohini iko lobo lo Judei la ara fure nohonye Akwila, to doŋe no Pontu, lafa hetek awoŋ to Itali iko oŋoruo honye Prisila, nyo elimak ifa Klaudio hijo isiara hiyo ino Judei hebusak Roma. Ata Paul eno to hosie, ³ati to higiama nohonye te igem nobotie, ata inya eno hitole iko isia ata higiama daŋ iko isia musiamat.⁴Etirisa ifa Paulo to sinagog ta far na Sabato iko Judei. ⁵Ata inya esoŋu hiyo ilo Judei iko Grik daŋ. Ifa afanu Sila iko Timoteo to Masedonia, ata Paulo wahan hitiyana to Judei hijo ara Yesu Kristo. ⁶Ifa emor Judei inya, ata Paulo hililik boŋo nohonye to hosie ata hijo to isia, "Isiara hoto nahatai hotowuana to hosi hatai; Alama naya tara hatai. Man ena ahosiere, awu iso naya hiro to hiyo ilo Jentails.''⁷Ata inya eno teya ahaji no Tito Justo, tuŋani lafa etihabwo Hollum. Owuon ifa haji nohonye aŋati ho sinagog. ⁸Ata Krispo etok lo sinagog, huruk ta Habu, iko hiyo daŋ ilafa owuuon ta haji honye; ata hiyo ariaii ino Korinto ilafa etiru sayye ino olibo huruk ojo omoju batisimo.⁹Ata Habu hijo to Paulo to ofirie nohonye ta tari nya, "Baŋa abaŋ, ati irara ojo hotobiaŋa iye edua. ¹⁰Awuon naya iko hoi, obe lobo tuŋani oremik eriafu iye, awoun naya iko hiyo to doŋe ina ariaii.'' ¹¹Amanya ifa Paulo dia hiŋa nobotie iko yafajin ile, le etiyana hiram no Hollum to hiji hosie.¹²Ifa era Gallio amamur na Aciaya, ata Judei ta mai daŋ diote no oru to Paulo ata eyani inya ahosiere ta haŋotok; ¹³ata isia hijo, "Enyaba halaŋ ile hiyo hijo anyar etihabwo hiyo Hollum, olufa tara hifahi nohoi.''¹⁴Ifa ewak Paulo hiro, ata Gallio hijo to Judei, "Itai Judei, la ara hiram no hipali iko hatohe, no ero ida naya iko itai. ¹⁵Ati to hira nohosie hiro ino hifiita iko fureta ino hifahi nahatai, irara itai ta wati te inahatai. Abe naya awak hira haŋotoni lo hiro inia.''¹⁶Ata Gallio hisio isia hebusari hara no iŋotit. ¹⁷Ata isia daŋ eniefu Sostenes, hekumoni lo sinagog ata hilum inya to hosiere hahaŋotok. Ati obe ifa Gallio etira to hiro ino egiama isia.¹⁸To hitole na Paulo dia holoŋitek ariaii ta halu, ata inya ebusari ilasira ata eno to fuluga a Siria iko Prisila ojo Akwila. Holobe inya ebusari otifor na hari netok no Cencria, ata inya agitu hofir inohonye ade, nyo elama ifa inya beren ania. ¹⁹Ifa afanu isia Efisa, ata Paulo ebusari Prisila iko Akwila dia, ati eno inya ta wan nohonye a sinagog ata hitirisa iko Judei.²⁰Ifa efia isia Paulo hettolojo iko isia kai ahosiere, ata inya hibo. ²¹Ati to heno nohonye tara hosie, ata inya hijo, "Aciohini iso naya ta hatai la ara wahan no Hollum.'' Ata inya eno ade te Efisa.²²Ifa esurok Paulo to Kesariai, ata inya eno efonyari kelesia nya to Jerusalem ata eno aŋolon ta Antioka. ²³Ifa esok inya holoŋitek inak teya, ata Paulo ebusari ata eno to oko misihi ino Galatia iko. Firigia le ettigolo hejufutak daŋ.²⁴Ata lobo lo Judei, fure nohonye Apolo, ta Alesandria awoŋ Efisa. Oyen ifa inya hiro bino iko hiro ino egioro to Buk no Hollum. ²⁵Eyiyenu ifa inya hitiyenita ino Habu. Ojo efut to oyiri, ata inya hiro ojo ero no obis to hiro ino Yesu, ati oyen ifa inya batisimo no Yoani hamai. ²⁶Ero ifa Apolo to golon to sinagog. Ifa etiru Prisila iko Akwila inya etiyana, ata isia eyari inya oger ata hihum elimak to honye no obis hiram no Hollum.²⁷Nafa ewak inya hilaŋ to oko Aciaya, ata halasira ilo owuon to huruk egiorok waraga to hisiŋa hijo anyar omoju heruhok ilo Aciaya inya to bolioŋ. Ifa eba inya, ata inya dede huluak heruhok to hamaihini no Hollum. ²⁸Omir ifa Apolo hiyo ilo Judei to hosiere he iluluŋ to hitirisa, etuhuta to buk no Hollum hijo ara Yesu Kristo.

Chapter 19

¹Nafa holowuon Apolo to Korinto, owu ifa Paulo a doŋe nya to hide Otuni hiba te Efisa. Ata arumu ilak hejufutak dia. ²Ejo Paulo to hose, "Omoju ifa itai Loyiri lo Olibo nafa eruk itai?" Ejo isia to honye, "Obe, obe iyohoi etiru hiram no Oyiri lo Olibo."³Ejo Paulo, "To nyo ifa ati Lomoju itai batisimo?" Eijo isia, "To hitifwoto no Yoani." ⁴Nia etiraŋari Paulo, "Etifwoto Yoani hebusahini no hiyata. Elimak inya hiyo hijo anyar leruk to lia lOtu ta halu honye, inya ŋai, Yesu."⁵Nafa etiru hiyo nia, ata isia omoju batisimo to fure na Habu Yesu. ⁶Ati nafa atirok Paulo hani nohonye to hosie. Ata Oyiri lo Olibo awoŋ to hosie ata isia hiro to ŋadiefa ino lolufa ekilari. ⁷Ara ifa isia daŋ tomon harik.⁸Eno ifa Paulo ahaji a sinagog herarari bino man hafajin hunik. Ara ifa inya hetidihoni lo hiyo hijo etiyana hiyo hiro ino obie no Hollum. ⁹Ati nafa etigolo ojo ebo, Etiara isia hiro hipalita to hikoi no Kristo to hosiere eluluŋ. Ebusari Paulo isia. Ata eyari hejufutak ade tara hose. Etiara inya hiro to hosie holoŋitek daŋ to hotwai ahaji hitiyeni to Tirano. ¹⁰Odule ifa man ŋasi arik. Hijo anyar letiru hiyo ilo amanya ta Asia etiru hiram na habu lo Judei ojo Girik.¹¹Egiama ifa Hollum higiemita ino honye ta hani no Paul. ¹²anyar olibo haŋwak. Nafa adumu isia hipotit no homom ojo boŋojin to wan na Paulo. Olibe ifa isia ata oyirihien ino ebwot hefie ade tara hosie.¹³Ati Owuon ifa ilak heyorok ilo Judei ilo afanu isia eyari fure no Yesu hegiamari hiro inohose. Eliotok isia to liya owuon iko miniaŋa. Ojo isia, "Elimak naya iye to fure no Yesu lia etiyanari Paul hijo ino ade." ¹⁴Ilafa egiem ina isia ifa onyirok ha fadiri lo Judei hulo hatarik, Skefa.¹⁵Etiraŋ miniaŋati isia, "Yesu nayen naya ojo Paulo nayen naŋ. Ojo itai habaŋai?" ¹⁶Ata miniaŋati nia tara tuŋani lia esurok to hefuhitani ho miniaŋa ata agalik isia ata lumo isia man erwatu ahaji nya aŋature iko horoŋon ¹⁷Afanu hiyo ilo Judei ojo Girik hiyen. ilo amanya te Efisa. Afanu ifa isia baŋi bi no, man ohwori fure no Habu Yesu.¹⁸Hidofe ata heruhok ariaii afanu hisio man eruhok iruti ariai to hiro inafa egiem isia. ¹⁹Eyani hiyo buhi ino egiorori isia hiro ino bwanya ahosiere ho hiyo daŋ ata asuahak to hosiere ho hiyo. Nafa ehen isia hinyaŋita hose oremik luŋa alif miet ino yiel. ²⁰Nia esarik hiram no Hollum amisihi ariai to hikoi nefiriwa.²¹Nia ta halu ho esahak no Paulo igem te Efisa, ata inya eno to oyiri a Masedonia ojo Aciaya to hikoi no Yerusalem; Ejio inya "Ta halu no hiba nanaŋ dia. Awak naya daŋ egonyu Roma." ²²Efahak Paulo hejufutak ilo honye lohorik, Timoteo iko Erasto a Masedonia, ilafa oluak inya. Ata inya hitole ta Asia kai.²³Teya odiote ifa hiram netok to hiram no hikoi nolowu Efisa. ²⁴Owuon ifa lobo hedoŋoni lara fure Dimitrio, lafa ehuhumu rijori to yiel no Diana, eyani poco nettok to hegigiamak. ²⁵Nia Eliloŋu inya hegiamak ilomai nya amai nobotie, ata hijo, "Huloŋ eyen itai egiem nia erumu iyohoi arobiyaha ariai."²⁶Egonyu itai ojo etiru hijo. Obe ara to Efisa hamai ati man to Asia daŋ. Paulo ile etito ojo hidofe enyahu hiyo ariaii. Ojo inya hijo obe inamuk johin ino oyeuni ta has. ²⁷Obe ara saŋ ino oru ta hapociok hamai ebusak. Ati ojo haji imojit no johin no Diana owu iso ebusahini. Hidofe owu hilohitok no honye alitek. Inya nia omojo Asia iko hiyo ta fau daŋ.''²⁸Nafa etiru isia ania, efut ifa isia ho jore, ata yio, hijo, "obolo inya Diana ne Efisa." ²⁹Efut ifa bore na gala daŋ ho jore. Ata hiyo arruhari anobotie afwara. Eniafari ifa isia hiyo ilo olot iko Paulo haba Gayio iko Aristarko ilafa afanu ta Masedonia.³⁰Awak Paulo ajiŋak to hiji he iluluŋ no hiyo. Ati etik ifa hejufutak inya. ³¹Ojo hidofe hegiamak ilak ilafa ara motiarak ilo Paulo efahu hiro to honye hijo hotobiaŋa ojiŋak to fwara. ³²Eloŋojita ifa hiyo ilak obe oyen hijo heyorita hiyo nyo ojo ilak ilo hose, Nyo efufunia ifa hiyo. Obe ifa iluluŋ no hosie oyen hijo nyo mawu otuba isia nobotie.³³Eyani Judei Alesander a hiji he iluluŋ, etiwetik inya to hosiere ho hiyo. Ehaf Alesander hani nohonye to hose hotodwai hiyo hijo hetirai to honye. ³⁴Ati nafa aheru isia hijo ara ifa inya lo Judei. Oyio isia daŋ nobotie man saat arik "obo inya Diana ne Efisa."³⁵Nafa etidwek hegiorok iluluŋ nya, ata inya hijo, "Itai hiyo ile Efisa, ŋai tuŋani lia obe oyen hijo ara bore na gala ne Efisa hitubit no Diana netok, iko arijori no odou te ido? ³⁶Legonyu ati itai hijo ara hiro huna dede, anyar edwa itai ojo itai ebe eruk inak hiro. ³⁷Eyani itai tuŋani lia ini alokiko lia ara kuya lohoho la haji imojit ojo hidofe ara hamoroni lo jiok lohoi.³⁸To mai nia awoŋ Dimitrio iko hayyak ho rijorihien ilo owuon iko inya hebalahari lobo tuŋani, owuon lokiko dia iko hekumok, ibusak isia hotoros wati inohosie. ³⁹Ojo letufa itai ilak hiro ino olufa. Ehuhumahini iso to hadufa no etubari to holoŋi. ⁴⁰Dede ewuon iyohoi to run no orosok iyohoi hiyo ta far nafa ejoriari hiyo. Obe nobo libe to hifufunia ina, ejo iyohoi ebe eremik hatifu. Nafa ejo inya ania, ata inya efuhak iluluŋ.

Chapter 20

¹Nafa otuho hidefer, etisarrik Paulo efahat ata hitigolo isia. Ata inya hijo to hosie itolojo na lanyar ata inya eno a Masedonia. ²Nafa eno inya to iko misihi niya ata inya hiro hirorita ariaii eigolori isia, ata inya eno a Grik. ³Nafa esok inya yafajin hunik Teya, oros hiyo iloYudea inya hijo ejo inya awu a Siria, ata inya acahari teko Masedonia.⁴Henyamitak ilo honye ifa man Asia ara Sopato lo Berea, onyi Pyrrhus; Aristoko iko Sekundo, ara isia daŋ heruhok ile Tesalonika; Gayos lo Derbe; Timeteo; ojo Tikiku iko Trofimo ile Asia. ⁵Ofwo hiyo ilia to hosiere hohoi ata hitila iyohoi to Trosa. ⁶Efi iyohoi ifa ta babur a Filipi ta halu ho bwanya ne imune ina obe bula, ati ta halu ho holoŋitek miet ata iyohoi hiba dia hosie to Trosa. Ata iyohoi hitole to holoŋitek hatarik.⁷To hitieri no holoŋ ne isabit, nafa atubahini iyohoi nobotie hijio anyar ebuny imune, ero Paulo to heruhok. Ewak ifa inya eno ifa motie ati ata inya adule hiro man ifa harie tinŋ. ⁸Owuon ifa lomot ariaii ta haji no hide nafa etubari iyohoi ara nobotie.⁹Etole ifa lobo lanyar halu hito letiŋ te ituli na haji ile ara fure Eutiko, ata inya ajiotori. Iya nafa erarari Paulo man fuur, ojo hito lanyar halu arasa jiote, to hiyebi hitahunihi ahuyu afau ata hiyo ahafu inya ile oye. ¹⁰Ati ata Paulo eno, afau ata hirafa aŋati honye, ata atirok has inohonye ata mojo to honye. Ata inya hijio, ''Ibaŋa inyak higigilo no, nyo owuar inya.''¹¹Ata Paulo hinyak acahari ahide ata hibuny imune ata hinya. Ta halu ho hiro nohonye no man ifa motie beren, eno inya. ¹²Enyahari isia oŋeye lia lo owuar ojo tajia inohosie ata hilik bino¹³Efi iyohoi to hosiere ha Paulo ta babur man ta Assos, mai ne ewuahari iyohoi eyari Paulo daŋ ta babur. Hisin nafa nya awak inya higiem to wan nohonye eno ta fau. ¹⁴Nafa eboŋ isia iko hoi ta Assos, ata iyohoi ahafak inya ta babur ata iyohoi efie a Metilene.¹⁵Ata iyohoi efie Teya ata iyohoi hiba ifa motie aŋati ho Cios. Ifa motie to doŋe no Samos, ojo ta halu hafar nafa nya ata iyohoi hiba to bore gala no Mileto. ¹⁶Nyo awak ifa Paulo agalari Efisa, hijio anyar obe inya etole ta Asia fuur; awak ifa inya aruhari a Yerusalem to holoŋ no Pentekoste, lo oremik inya higiem iso.¹⁷To Mileto efahak inya liawa ilak man efisa heliloŋo henyamitak ile Kelesia. ¹⁸Nafa afanu isia to honye, ata inya hijo to hosie, ''Itai eyen to wati ilahatai, man to hitieri no holoŋ nafa ariehini naya hejek inanaŋ ta Asia, esok Naya saat jai daŋ ikahatai. ¹⁹Adulei naya higiama ta Habu lohoi to dicio no hoo nanaŋ ojo to hidenya, iko ho hitigiemita ino ofu hidoŋ ta nanaŋ to hiram ne awak Yudea attohori naya. ²⁰Eyyen itai nyo abe naya etik hiro bidaŋ hunna olibo ta hatai, ojo hidofe hetiyen naya itai jai to hiji to hiyo ajo naya awu ta haji ahaji. ²¹Elimak to daŋ to Jews iko girik angar eruk isia Hollum ojo owuon iko huruk tahabu Yesu Kristo.²²Iyania itiwolo, awu naya a Yerusalem, nyo oyiri awak naya dia, ati abe naya ayen hiro ino ofuo hidoŋ ta nanaŋ dia, ²³ati odule Oyiri lo Olibo hilima ta hanaŋ ta masik huna eba naya dia hijo etila naya aririk iko hitigiemita dia. ²⁴Ati abe naya egigilo to wan nanaŋ ahosiere, la aremik naya esahak nyieta ajo esahak igiem nafa omoju naya tara Habu Yesu, helimahini sayye ino hamehini no Hollum.²⁵Itiwolo, nayen naya hijo itai ifa ilia ero naya hiram no obie, ebe iso itai enyak egonyu homom nanaŋ. ²⁶Ati elimak naya ta hatai toholonŋ ina, hijo abe naya nayen nobo hoto no lobo tuŋani. ²⁷Abe ifa naya eyumo hiro ta hatai hiram no Hollum daŋ ta mai.²⁸Ati iyania, ihuma riŋa wati inahatai na anyar, iko kioro daŋ ino esio Loyiri lo Olibo hijo anyar era itai etaha to hosie. Ihuma hirribita kelesia no Habu, nafa enyaŋu inya to hoto nohonye. ²⁹Nayen naya hijo ta halu ho heno nanaŋ, afanu iso ewuoho ahiji hatai obe iso ebusak kioro. ³⁰Nayen hidofe naya daŋ to hiji hatai afanu iso ilak hiyo hitihar hiro huna obis anyar ofu hejufutak ta halu hosie.³¹Iyania, ihuma riŋa na anyar. Itiyyen hijo abe ifa naya etiwet hitiyana lobo tara hatai to hidenya ta tari iko ta far ta ŋasi inafa hunik niya. ³²Ati iyania esio naya itai to hosiere ho Hollum iko to hiram no hamehini nohonye, no oremik hitidiet itai ojo esio ta hatai iruta to hiji ho hiyo bidaŋ ilafa etilohini.³³Abe ifa naya adaya yiel no lobo tuŋani, dahab iko boŋoo. ³⁴Eyyen ifa itai hijo egiemu has inanaŋ hiro ina awak naya iko iwahiti ilo lia owuon ikanaŋ. ³⁵To hiro bidaŋ esio nya itai hutuhuti anyar eremik itai aluahari hiyo hunno etaban te iggiem, ejo eremik agiilu rori ino Habu Yesuu, hori inafa ero inya ta wan nohonye hijo: "Obore ijohiti to tuŋani le esio agalik tuŋani lo omoju.''³⁶Ta halu no hiro nohonye tohikoi nia, origoŋo inya ta afau ata mojo daŋ iko isia. ³⁷Obolo ifa yio bi no to hosie ata isia atirok wati inohosie to honye, ata isia hujur Paulo bino. ³⁸Ejiriŋa ifa isia to hiro inafa ero inya, to hijo nohonye to hosie hijo, obe iso isia enyak egonyu homom nohonye. Ata isia daŋ enyamari inya ahotwe babu.

Chapter 21

¹Ifa efi iyohoi ade tara hosie ata iyohoi arek babur, ata iyohoi hibot man abore gala no Kos, ifa motie nohonye ata iyohoi boto abore gala no Rodes, ojo Teya abore gala no Patara. ²Ifa arumu iyohoi babur na allaŋ a Fonisia, errek iyohoi ata iyohoi hilaŋ.³Nafa ewolo iyohoi Sipro, ne egonyu iyohoi inya to oko hani ne ihorroŋ no babur, ata iyohoi efie a Siria man eweta iyohoi to Tire, ta mai nafa no owu babur ebusari inak hiro. ⁴Ta halu na arumu nohoi hejufutak, ata iyohoi hitole dia holoŋitek hatarik. Odule ifa hiyo niya hifia Paulo to Loyiri hijo hotobiaŋa owu a Yerusalem.⁵Ifa esaha holoŋitek inohoi dia, ata iyohoi ebusari mai nya, ata iyohoi efie ade ata isia daŋ ho ŋoruo iko dure inohosie enyamari iyohoi ade to bore gala nya. Ata iyohoi rigoŋo aŋati hari hamojori, ⁶ata iyohoi hijo to hosie humo to hiro bidaŋ ino ehum isia te iyohoi. Ata iyohoi arrek babur ojo isia ata aciahari ahaŋ.⁷Nafa esahak iyohoi hilluta man to Tire, ata iyohoi hiba to Ptolemais. Dia ata iyohoi hifonya iko halasira ejo hidofe ettole dia he isia far lobotie. ⁸To motie nohonye, ata iyohoi efi a Kesariai. Ata iyohoi ajiŋak nobo haji no Filipo, herarani le kelesia, lafa ara hitahatarihi, ata iyohoi hitole he inya. ⁹Owuon ifa tuŋani lia iko hoduo aŋwan ino ekila.¹⁰Ata iyohoi hitole dia to holoŋitek inak, ata lobo tuŋani lo Yudea awoŋ la ara hekilani, ara ifa fure nohonye Agabu. ¹¹Otu ifa inya te iyohoi ata adumu hittodit no boŋo no Paulo. Ata efitari hejek inohonye iko ha inohonye ata hio, "Ojo Loyiri lo Olibo hijo, 'Ofu iso Judei iloYerusalem hifit monyie ittodit ina daŋ tiji, ata hisio inya ta has ho etaha iloJentails.'''¹²Ifa etiru iyohoi hiro niya, ata iyohoi iko hiyo daŋ ina amanya ta mai nya tana to Paulo hijo hotobiaŋa owu a Yerusalem. ¹³Ata Paulo hitiraŋ, "Nyo nia egiama itai, ile eyio ejo hidofe ewuro taji nanaŋ? Awuon naya la nayen hijo ahu naya hifita, obe ara hidofe hifita hamai, ati ahu hidofe naya ye to Yerusalem to fure na Habu Yesu.'' ¹⁴To hibo na Paulo hiro, ata iyohoi ebusak inya ata hidofe hijo, ''Isiara wahan no Hollum hegiamai.''¹⁵Ta halu ho holoŋitek niya, ata iyohoi adumu siwali inohoi ata iyohoi efie a Yerusalem. Ata ilakhetiyanak to doŋe no Kesariai ejufari iyohoi. ¹⁶Ata isia eyani iko lobo tuŋani lohosie la ara fure nohonye Mnason, tuŋani lo Sipro, hetiyanani lafa howiti, lafa ewak iyohoi hitole daŋ he inya.¹⁷Nafa eba iyohoi to Yerusalem, ata halasira omoju iyohoi to mune. ¹⁸To motie nohonye ata Paulo efie ikohoi to Yakobo, owuon ifa etaha ile kelesia daŋ dia. ¹⁹Ifa efony inya isia, ata inya hitiara hilima to hosie hiro daŋ inafa egiem Hollum to hiji ho Jential te igem nohonye.²⁰Ifa etiru isia, ata isia daŋ hitihabwo Hollum, ata isia hijo to honye, "Toriŋe ini halasik, hara hiyo to ino eruk to hiji ho Judei alif jai. Awak isia daŋ adule hiriria hifahi. ²¹Elimak ifa hiyo isia daŋ hiram nohoi man beren, hijo etiyanaiye hiyo iloJudei ila amanya to hiji ho Jentail anyar obusak hitiyana no Musa, ejo hidofeiye elimak to hosie hijo hotobiaŋa ogot dure ilohosie, hijo hotobiaŋa hidofe ejufuta imohiti maruahi.²²Anyar egiem iyohoi nyo? Ofu luŋa isia etiru hijo ebaiye. ²³Igiamai hiro ino elimak iyohoiiye. Ewuon iyohoi iko hiyok ilafa elifo. ²⁴Iyari hiyo hulo ino itilibo wan nohoi he isia, ataiye adumak hiro inohosie to hosie, anyar ogit isia hosie inohosie. Anyar oyen hiyo hijo oteler hiro inafa elimak hiyo te isia. Anyar oyen isia hijo ejufutaiye hifahita.²⁵Ati to hirm no halufak ile eruk, egiorok ifa iyohoi ejo hidofe esio to hosie hituhutita hijo hotobiaŋa isia ehutok aŋati to hibulucita ino esiarahini to rijorihien, tara hotojin ino ciaŋi ino obunak hiyo iko tara hiro ino somon.'' ²⁶Ata Paulo eyari hiyo liya, to motie nohonye, ata inya hitilibo wan nohonye daŋ he isia, ata eno ahatwai haji imojit, ata elimak holoŋitek ino etilibori hiyo, man esiarahini hisiori te isia daŋ lobotie lobotie.²⁷Ifa efi holoŋitek hatarik niya hisaha, egonyu ifa ilakhiyo iloAsia ojo isia ara iloJudei Paulo owuon ta haji imojit, ata isia daŋ hitidiet iluluŋ nettok bino ata hilum inya. ²⁸Eyoro ifa isia hijo, "Itai hiyo ile Isarail, ituluak iyohoi. Illohoi tuŋani le etiyana hiyo daŋ ta masik ariaii hiro ino oru, obe awak hifahita iko mai inna. Ojo hidofe inya eyani hiyo iloGirik ahatwai haji imojit nohoi man etibwot mai ina no odua.'' ²⁹Egonyu hafa isia beren Trofimo le Efisa he inya to hotwe bore na gala nya, egigilo ifa isia hijo eyani mahu Paulo inya daŋ ahatwai haji imojit.³⁰Omune ifa hiyo daŋ ino bore gala nya, ata hiyo hinyior to honye ata lumo Paulo. Orihori ifa isia inya ade ta haji imojit, ata esionok ikatin daŋ ino haji imojit kokwak. ³¹Ta nafa awahari isia attohe isia, ata sayye nohonye hiba to habu la mai nya hijo owuon ifa Yerusalem to jore no oru.³²Eyari ifa ettok lia loseŋer iko etaha ilohosie ata hinyior te iluluŋ nya. Ifa ewolo hiyo habu iko loseŋer ilohonye, ata ebusak lumo Paulo. ³³Ata habu lia hinief Paulo, ata elimak to hiyo hefita inya ta haririk arik. Ata hifi inya iko hiro inafa egiem inya no oru.³⁴Eyoro ifa inak tara iluluŋ inak ojo hidofe inak hiram nohosie. Obe ifa inya etiru hiro ino ero isia to hiyoro nohosie, ata elimak hijo heyani hiyo Paulo ahosiere ho haŋotok. ³⁵Ifa eba isia to osiloŋi ino ikat, ata loseŋer hikaf inya, nyo ehum ifa isia hilum inya bino. ³⁶Ejufari ifa iluluŋ halu nohonye ojo hidofe odule hiyoro, "Itittohe inya ade!''³⁷Ifa eliaha isia aŋati ta mai no oŋotori, ata inya hijo ta habu hijo, "Awak naya hiro nobo sihin to hoi?'' Ata ettok lia hijo, "Eroiye to hutuk no Grik?" ³⁸Obe mahuiye era la Masir, lafa eyari hiyo alif aŋwan awaha etiriomori imiri nya?''³⁹Ata Paulo hijo, Ara naya lo Judei, to bore gala no Tarsus no Silisia. Ara naya tuŋani lo bore gala na agalik bino. Efia nayaiye hijo ibusak naya herara to hiyo.'' ⁴⁰Ifa ebusak ettok inya herara, Oweta Paulo te irret ne ikat ata hifal ta hani nohonye to hiyo. Ifa aduehini hiyo daŋ, ata inya hiro to hosie to hirori ne Ebrei. Ata hijo,

Chapter 22

¹"Halasira iko monyie, itira to hiticio nanaŋ ina awak naya elimak hatai." ²Ifa etiru iluluŋ Paulo Lero to hosie to hirori ne Ebrei, ata isia dwai lokwai ata inya hijo,³Ara naya lo Judei, etado hiyo naya ta Tarsus no Silisia, ehiena naya to bore gala ina to hejek ino Gamaliel. Elimak ifa naya igoliti ino ikoi ino hifahita ino monyie hohoi ilafa. Egigilo naya to Hollum, iya itai bidaŋ ena. ⁴Etigem naya te ikoi te ina to ye; Efit naya daŋ liawa iko ŋorwo ata hisio isia a babus. ⁵Iya oyen hidofe ettok la fadirieien iko maruak bidaŋ oyen hijo eyari ifa naya waragat tara hosie ta halasira liya ta Damaska, ata naya eno ade heyani isia ile efita to Yerusalem anyar afanu hiyo hibak isia.⁶Ta nafa ahuye naya ata naya hiliaha iko Damaska, ifa era holoŋ kil na far, ata nobo cialai hidie honyehite inanaŋ ata hidie naya. ⁷Ahuyik naya ta fau ata naya etiru nobo hutuk ne ero ta nanaŋ, 'Saulo, Saulo, no nyo etigiamaiye naya?' ⁸Ata naya hitiraŋ hijo, 'ŋaiiye Habu?' Ata inya hijo ta nanaŋ, 'Naya lia Yesu lo Nasarit, le etigiamaiye.'⁹Owolo ilafa owoun ikanaŋ cialai, ati obe ifa isia etiru hutuk nohonye lia lero ta nanaŋ. ¹⁰Hegiem iso naya nyo tohoi? 'Tete, ino a Damaska; Teya elimak iso nayaiye hiro ino ehuiye higem.' ¹¹Abe ifa naya aremik hiwolo to hidia nohonye.' Ata ilafa olot ha naya arihori naya a Damaska.¹²Dia ata naya arumu lobo tuŋani la ara fure nohonye Anania, tuŋani heruhoni to hiram ne hifahita ne ero Judei bidaŋ ila amanya dia. ¹³Otu inya ta nanaŋ, loweta aŋati ha naŋ, ata hijo, 'Halasik Saulo, to moju riŋai nohoi,' ta sa to nya ata naya egonyu inya.¹⁴Ata inya hijo, Hollum lo monyie hohoi lafa onyimuiye hijo anyar eyyeniye Habisani lobotie, hijo anyar etiruiye hiro nohonye to hutuk nohonye. ¹⁵Era isoiye asut lohonye to hiyo daŋ ile egonyuiye ejo hidofe etiru. ¹⁶No nyo enyakiye hitila? Tete, ifwotu batisimo, ata hillila hiyata inohoi, ataiye hillilloŋ fure nohonye.'¹⁷Ta halu ho haciohini nanaŋ a Yerusalem, ta nafa amojori naya ta haji imojit, ata naya omoju nobo hiram. ¹⁸No ojo ta nanaŋ, 'Toruhari, ibusari Yerusalem kokwak, obe iso isia ofu huruk hiro ino egonyuiye tara nanaŋ.'¹⁹Ata naya hijo, 'Habu, oyen isia ta wati te inohosie hijo etifitak ifa naya ajio hidofe abak ilafa eruk to sinagogi. ²⁰Nafa owori hoto ne Stifen hegiamani lohoi, awoun ifa naya daŋ dia la aweta ajio hidofe eruk hiro inafa egiama isia, eriria ifa naya boŋojin ino hiyo ilafa ottohe inya.' ²¹Ati ojo inya ta nanaŋ, 'Ino, efahak iso nayaiye alamarai ta halufak.'''²²Ata isia hitira to honye man esahak inya hiro nohonye. Ata isia daŋ hiyoro ata hijo, ''Iyari tuŋani lo owuon ania ta fau ina ade, obe olibo to honye hamanyari.'' ²³Halarasa isia hiyorrita ojo hidofe ebiro boŋojin inohosie, ojo hidofe owuto tuduha ahide, ²⁴ata habu lo oseŋer elimak hijo heyani hiyo Paulo ahosiere honye. Ata inya elimak hijo anyar ehum hiyo hifi inya to baha. Anyar oyen inya ta wan nohonye no nyo Eyoro hiyo to honye ania.²⁵Ifa ehum isia hifit inya to yoni, ata Paulo hijo te ettok lafa oweta aŋati he inya, ''Obis mahu ta hatai hetifitaŋari lo Roma ile holobe hiyo oweta hiram nohonye to okiko?'' ²⁶Ifa etiru curukal lo oseŋer hiro no Paulo, ata inya eno ta habu ata elimak inya hijo, "Ewakiye higem to tuŋani lia nyo? Ara tuŋani ile lo Roma.''²⁷Otu habu lettok lo oseŋer ata hijo to honye, "Ilimak naya, eraiye tuŋani lo Roma?" ²⁸Ata Paulo hitiraŋ Paulo, "Oso dede." Ata habu lia hitiraŋ, ''Arrumek ifa naya hira tuŋani lo Roma to duma nanaŋ arobiyaha ariaii.'' Ati ojo Paulo to honye, ''Esiu ifa hiyo naya atuŋani lo Roma.'' ²⁹Ata hiyo ilafa ofu hifia inya ediahari inya kokwak. Abaŋi ifa habu lo oseŋer nafa eyen inya hijo ara hada Paulo a tuŋani lo Roma, nyo abaŋi ifa isia inya.³⁰To motie nohonye, awak ifa habu lia hiyen irositi ino Judei na anyar inafa eyani isia to Paulo. Ata inya attubak hofi inohonye ata inya elimak to curukal iko to oseŋer ilafa ejufuta inya anyar efi huwuaha. Ata isia eyani Paulo ata etitolojik to hiji hosie.

Chapter 23

¹Edor Paulo ta maruak ilia ata hijo, "Halasira, amanya naya to hosiere ho Hollum to libe man to holoŋ inna." ²Ata ettok lo fadirihien Anania elimak te ilafa oweta aŋati honye hotollum inya to hutuk. ³Ata Paulo hijo to honye, "Ettud iso Hollumiye,iye ohitir no foroŋo innaŋ. Hewakiye hiŋot hiram nanaŋ, ejo hidofeiye ewak anyar ollum hiyo naya, tahu ati hifahi nya?'' ejo ilafa loweta aŋati, "Emoroiye fadiri lettok lo Hollum ania?"⁴Ejo ilafa loweta aŋati, "Emoroiye fadiri lettok lo Hollum ania?" ⁵Ejo Paulo, "Abe naya nayen halasira, hijo ara hada inya fadiri lettok. Nyo egioro hijo, 'Hotobiaŋaiye erro no oru te ettok lo hiyo ilahatai.''⁶" Ifa ewolo Paulo hijo ara ŋati nobotie na maruwak ile ewuaha he iluluŋ a hiyo ilo Sadusahien iko nobotie no Farisei, ata inya hiyoro a hide to hewuahak, "Halasira, ara naya la Farisei," lonyi Farisei. Nyio dede to hiram ta na hayok ne lekumori itai naya. ⁷Ifa lejo inya ania, etiara rija to hiji ha Farisei iko Sadusahien ata ewuahari nohosie bwanya. ⁸Nyo ojo Sadusahien hijo obe nobo hebuhu, obe hidofe ilakanjilohien, iko loyirihien, ati ojo Farisei hijo owuon hiro inia bidaŋ.⁹Niya edoŋ iluluŋ no hetiŋalafak, iko ilak ilohegiorok ilo oweta ila Farisei etirisa, hijo, "Obe iyohoi erumu nobo hipali to tuŋani ile. ŋa lero loyiri kuya hidofe anjilo ero to honye?" ¹⁰Nafa odiotori rija no obolo, abaŋ ifa habu lo oseŋer hijo eguguas iso hiyo ilia Paulo to hiji, ata inya elimak oseŋer hefie eyani inya ade tara hosie, heyani inya ahosiere honye, to oŋotori.¹¹Ta tari to no honye, ata Habu weta aŋati to honye ata hijo, ''Baŋa la abaŋ, iya eroiye to fure nanaŋ to Yerusalem, ino irara daŋ to hiyo iloRoma.''¹²Ifa ara far, eruk ilak ile Judei giata to wati inohosie: hijo obe isia daha, obe emata ilak hiro man ettohe isia Paulo. ¹³Ara ifa hiyo ila awak attohe Paulo tomwana aŋwan.¹⁴Ata isia efi ta habu la fadirihen iko maruak ata hijjo, "Emak iyohoi wati inohoi to hipita, hijo hotobiaŋa lobo tuŋani anyar ilakhiro daŋ man ettohori Paulo. ¹⁵Ilimak iyania ettok lo oseŋer hesiara ta hatai inya anyar eyyan inya aŋolon te iyohoi. Egonyu iyohoi hijo eremikiye hiŋot to honye hiram nohonye na anyar. Ojo te iyohoi, awuana iyohoi hulo attohe inya holobe inya eba tohoi ini.''¹⁶Ati etiru ifa onyi inasi Paulo hijo etila ifa isia inya bi, ata inya eno ajiŋak ta haji no oŋotori ata elimak Paulo. ¹⁷Ata Paulo elimak lobo curukal ata hijo, ''Iyari oŋeyye ile ta habu lettok, awak inya elimak nobo hiram to honye.''¹⁸Niya eyari curukal lia loŋeye lia ta habu lettok lo osenger ata hijo, "Eliloŋ Paulo la babus naya to honye, ata elimak naya heyani loŋeye ile to hoi. Owuon inya ho hiro ilak iloawak elimak to hoi." ¹⁹Eyari habu lettok inya ta hani a mai hamai ata hifi inya, "Nyo nia ewakiye elimak naya?''²⁰Ejo loŋeye, "Awak Judei hifiaiye heyaniiye Paulo aŋolon motie ewuahari to fwarra, iya awak efie hifia hiram no honye aŋejuk. ²¹Ati baŋa esio to hosie, nyo ara hiyo ilia tomwana aŋwan ilo ofer ojo etila inya. Eliloŋo ipit to wati inohosie, obe adaha, obe mata man otohe isia inya. Man iya nia liya etila, hiram tara hoi."²²Ata habu ebusak lia ebusak oŋeyye heno, ifa elimak inya to honye hjio, "Hotobiaŋaiye elimak lobo tuŋani hiro inia elimakiye ta nanaŋ.'' ²³Ata inya Eliloŋu curukali ohorik ata hijo to hosie, "Iturrumu oseŋer ilak hisiha arik anyar ofwo man a Kesariai iko hiyo ilo kusani tomwana hatarik ojo hiyo ilo ferria hisihai arik. Edioto itai to hitahunihi na sa ta tari ena.'' ²⁴Ata inya elimak to hosie hijo anyar owu Paulo alotori anyar eyari inya bolioŋ ta Mamur Felix.²⁵Ata inya higier waraga tiji; ²⁶Klaudio Lisia mamur la anyar, efonya nayaiye bino. ²⁷Efitak ifa Judei hallaŋ ile ata isia hijo etohe, ifa lajo naya attu to hosir ho oseŋer ata inya etuluahini, nyo ara inya tuŋani lo Roma.²⁸Awak ifa naya hiyen nyo lo orrosok isia inya, ata naya eyari inya te ewuahari. ²⁹Nayen naya hijo orrosok inya to hifiita ino hifahita inohosie, ati obe ifa nobo hiram nohonye no osiru to ye nohonye iko hetifitahini inya. ³⁰Eyyen ifa hiyo daŋ hijo awak isia attohe inya, inya nia efahahini naya inya kwak to hoi, ata naya elimak harosok ilohonye heyani irositi inohonye te inya to hosiere hoi. Humo.''³¹Ata oseŋer huruk hiro nohosie. Eyari isia Paulo to honye ta tari to nya ta Antipratis. ³²To motie to nohonye, ata oseŋer ariaii ebusari kusani inohosie ata efie he inya ojo isia ata afanu to wati inohosie ata aciohini ahatwai haji iŋotit. ³³Ifa eba hiyo ilo kusani to Kesariai ata hisio waraga ta mamur, ata hidofe hisio to honye Paulo.³⁴Ifa ehien mamur waraga nya, ata inya hifi nari kal no Roma nia Otuni Paulo. Nafa eyen inya hijo Otu inya to Silisia, ³⁵ata inya hijo, ''Etiru iso nayaiye la afanu harosok illohoi ini.'' Ata inya elimak hijo anyar owuon inya te ettolojori ne imiri ne Erode.

Chapter 24

¹Ta halu ho holoŋitek miet, ata Anania fadiri lettok, iko ilak maruak ojo herarani lohosie la ara fure nohonye Tertulio eno ade. Ata hiyo ilia eyani irositi inohosie to Paulo ahosiere ho mamur. ²Ifa oweta Paulo to hosiere ha mamur, ata Tertulio hitiara arosok inya ata hijo ta mamur, "Arumu iyohoi himwara ini te iye to hiriria nohoi iyohoi, nyo eyani hiloito to doŋe hohoi; ³to mune, omoju iyohoi hiro daŋ ino egiamaiye, Felix lo olibo bino.⁴Hotobiaŋa naya enyak hitihita iko hoi, efi nayaiye hijo anyar etiru kai ta nanaŋ na lanyar. ⁵Erumu iyohoi tuŋani ile lara hetiharani ojo ile emak hiyo ilo Yudea to fau daŋ a hetiŋalafak. Ara inya a henyamitani lo Nasarit. ⁶Eciem inya higem afari ta haji imojit; nia efituni iyohoi inya.⁷Ati nafa eba Lysias, tuŋani lettok lo loseŋer, epihu Paulo ade ta has ino hoi ata edihori ade. ⁸Efi itai Paulo to hiro inia daŋ, efu iso itai hiyen hijo herros iyohoi inya jai." ⁹Eros hiyo iloYudea Paulo, daŋ, ata hijo ara hiro inia dede.¹⁰Ati nafa eliet mamur hijo tojo Paulo herara, ata Paulo hitiraŋ, "Nayen naya hijo ta ŋasi ariaii inafa efie era ifa iye haŋotoni to doŋe inna, ojo iso to mune elimak iso nayaiye ino wan nanaŋ." ¹¹Eremikiye hiyen hijo holobe eyari holoŋitek agal tomon harik to nafa auye naya etihabuori to Yerusalem; ¹²ojo nafa arumu isia naya to hotwai ha haji imojit, abe naya etarisa ho lobo to hosie, ojo e abe ekukur iluluŋ no hiyo, kuya to Sinagoge, wole to bore na gala; ¹³Ojo isia obe etahutek lo hoi irositi inia ehuma isia to naya iyania.¹⁴Ati eruhok naya ta hatai, to hikoi no ojo isia iluluŋ, egiama naya to Hollum monyie hohoi daŋ ania. Ara naya heruhoni lo hiro ino owuon to hifahita iko to higierita ino hekilak. ¹⁵Awuon naya iko huruk to Hollum iya hiyo hulo, hijo owuon iso hebuhu no hiyo iloobis iko hiyo heyyak. ¹⁶Adule naya wuana iko higigilo no olibo to hosiere ho Hollum iko to hiyo.¹⁷Iyania ta halu ha ŋasi ariai atu naya eyani luaha to doŋe ha naya iko hisiorita ino arobiaha. ¹⁸Nafa egiem naya nia, lobo lo Yudea ta Asia Otu arumu naya te etihabuori ne hitilibi ta haji imojit, obe ara iko iluluŋ ojo to ewuoloŋitari. ¹⁹Awak hiyo iliawa ilia owuana ahosiere to hoi iyania, hotojo nyo owoun to hosie ta hanaŋ, owoun isia ho inak hiro.²⁰Kuya hidofe, isiara hiyo ilia herara hiro ino epal naya ino orrrumu isia ta nanaŋ hawetari te etaha iloJudei, ²¹kuya ara mahu hiram no sihin nobotie nafa Eyorori naya to hosie, "Ara hiram no hebuhu no hayok nia eŋotori itai naya ena ini."'²²Ata Felis lafa ehum hiyen hikoi nohosie, afonik holoŋ no ofuo etirari hiram no Paulo. Ata inya hijo, "La awoŋ Lysia ettok lo oseŋer to Yerusalem, ajio iso naya aŋot hiram nohoi.'' ²³Ata inya elimak hijo anyar emak oseŋer Paulo ta babus, ati anyar hidofe owuon ho loton nobo kai anyar oluak motiarak honye inya te iluahiti ino wan nohonye.²⁴Ta halu he inak holoŋitek, aciohini Felis ho Drusila oŋoruo honye, Jewes, ata efahak tuŋani to Paulo, ata inya etiru tara honye hiruk nohonye to Yesu Kristo. ²⁵Ati nafa egigilo Paulo iko inya ino ibisiti, hiriria no wan, ojo hikumo nya Otu, ata Felis baŋi, ata hitiraŋ, "Ino ade to hosiere, ati lawuana iso naya iko nobo holoŋ, Eliloŋ iso nayaiye."²⁶Ati to saa to nya, egigilo ifa nya hijo esio iso Paulo arobiaha to honye, nia adule inya hillilloŋo inya ojo hidoefe erorita iko inya. ²⁷Ati nafa ellaŋ ŋasi arik, awoŋ Porkio Festo hira a mamur ta halu ho Felis, ati awak ifa Felis arumu mune tara hiyo iloYudea, nia ebusak inya Paulo hotodule hiyo iriria inya.

Chapter 25

¹Ajiŋak Festo ta ŋati nobo ojo ta halu ho holoŋitek hunik, eno inya Kasariai man aYerusalam. ²Ata lettok lo fadirihien iko etaha iloJudei eyani irositi ino Paulo to Festo, atati isia hifi inya. ³hijo anyar emak Paulo to yeyero anyar Eliloŋu Festo Paulo a Yerusalem hijo anyar efu isia attohe inya to hikoi.⁴Ati etiraŋ Festo to hose hijo efita Paulo to Kesari, ojo inya to wan honye iso owu aciahari kokwak ade. ⁵Iyani, lo oremik ilak, "ejo inya iso efie iko hoi adia. Owoun ilakhipalita to tuŋani ile, eremik iso hido tai arosok inya."⁶Ta halu ho holoŋitek hotowunik iko tomon ino letolojori inya, eno inya a Kesariai. To holoŋ hitarihi, Ettole inya to hitoloji no okiko ata elimak heyani hiyo Paulo to honye. ⁷Nafa eba inya, Oweta hiyo iloJudei ilafa afanu to Yerusalem ata eyani hirositi ino oru bino obe nobo sihin no letuhutak. ⁸Ifa ero Paulo to wan nohonye ata hijo, "Obe naya egiem nobo hipali no oru to hifahita kuya hidofe to Judei, iko ta haji imojit kuya ojo to Kesari."⁹Ati awak ifa Festo hijo anyar omuno Judei inya. Ata inya hitiraŋ to Paul ata hijo, "Ewakiye eno a Yerusalem anyar ahu naya hikumiye to hiro inia?" ¹⁰Ata Paulo hijo, "Aweta naya to lokiko no letolojori Kesari hekumori naya. Abe naya epal inak hiro to Judei iya eyen hido itai daŋ nalanyar.¹¹Ara ida hido hijo egiem naya hipali kuya egiem naya no osiru ye, abe naya ebo ye. Ati lara irositi inohosie asai obe iso lobo tuŋani esio naya to hose. Eliloŋo naya weta to Kesari." ¹²Ifa attowu Festo hiro iko etaha, ata inya hitiraŋ, "Ewakiye weta to hosiere ho Kesaari. Ewu isoiye to Kesari!''¹³Nia ta halu ho holoŋitek inak, ata Habu Agripa iko Bernice hiba to Kesari ata isia efie hiwolo Festo. ¹⁴Ta halu ho hitole nohonye dia holoŋitek ariaii elimak Festo hiram no Paulo ta Habu. Ejo inya, "Owuon ifa lobo tuŋani lafa ebusari Felis ini le efita. ¹⁵Nafa awuanari naya to Yerusalem, eyani ettok lo fadirihien iko maruak iloJudei hipalita ino tuŋani lia ta nanaŋ. Ata isia wahan hipali hatara nohonye. ¹⁶To nia etiraŋ naya to hosie. Ata isia hifia hijo anyar oŋotok to honye ye. Ata naya hitiraŋ to hosie hijo, obe imohit no hiyo iloRoma awak hijo anyar oŋotohini ye to tuŋani holobe inya aruaŋahini iko harosok ilohonye anyar hidofe egieru tuŋani inohonye.¹⁷Nya, nafa afanu isia anobotie eni, abe ifa naya etila. Ata naya ifa motie nohonye hitole to okiko ajitari naya hiram heyani tuŋani lia enni. ¹⁸Nafa odiote hetipalak ahide ata elimak hipalita ino honye, egigilo naya hijo hitipalita ino eyani isia ara ino lofiak. ¹⁹Ati owuon ifa isia ho hiram no himojiti hose ojo hirram no lobo Yesu lafa oye, lia lelima Paulo hijo owuar. ²⁰Ogol ifa ta hanaŋ hefiari hiro inia, ata naya hifi inya hijo horemik inya eno a Yerusalem anyar honye hiram no hiro huna efu hiŋot Teya.²¹Ati nafa eliloŋini Paulo hijo odule hiyo hiriria anyar ettok oŋot hiram no honye, elimak naya heririe inya man efahahimi naya to Kesari." ²²Ero Agripa to Festo, "Awak naya daŋ hitira to tuŋani lia." "Motie, ejo Festo, etira isoiye to honye."²³Nia ifa motie no honye, Afanu Agripa iko Bernice amununi; afanu isia iko oseŋer ojo etaha ilobore gala. Nafa elimak Festo, ero ifa Paulo to hosie. ²⁴Ejo Festo,, "Habu Agripa, ika itai hiyo hulo ewuon ini iko hoi, egonyu ifai, tuŋani ile; naya iko iluluŋ no Judei daŋ efi iyohoi teni daŋ a Yerusalem, ewiwuŋita isia hijo hotobiaŋa tuŋani ile owar.²⁵Ati arumu naya hijo obe nobo hiram no owoun hatohori tuŋani ile; Ati nyo Eliloŋo Lettok inya to honye awak naya efahak inya. ²⁶Ati abe naya awuon iko inak hiro no lobis hegiorohini te etok. Hiram nia, eyani naya inya ta hatai, agalik no to hoi Habu Agrippa, hijo anyar honye naya awuon iko inak hiro ino legiorok naya to hiro inia. ²⁷Obe iso osiru ta nanaŋ hefahahini-hefitani obe ehum hiyen hipalita inohonye.

Chapter 26

¹Nia ojo Agrippa to Paulo, "Irara bi to wan nohoi". Ata Paulo ehumak hani no honye ata hiro wan nohonye. ²"Esio naya wan nanaŋ mune, habu Agrippa, hatuni hehumak hiram nanaŋ to hosiere hoi ena hetiraŋari irositi daŋ ino Judei; ³nono, nyo eraiye tungani le emijak daŋ imohiti iko hifita ino Yudea. Efi naya iye hetirai naya to dihan.⁴Dede, Yude bidaŋ oyen imanyiti inanaŋ man halara naya lanyarhalu to doŋe nanaŋ iko to Yeruselem. ⁵Oyen isia naya man to hitieri ojo leruk isia ania amanya naya iya farisei, hejufutani he imojiti inohoi.⁶Iyania aweta naya ini hijo anyar engot itai nyo ariŋa naya te iciorit nafa ehumak Hollum to monyie hohoi. ⁷Inya nia egiama woyyojin inia hohoi tomon harik to Hollum harie ho far, ojo ewak iyohoi hiba dia. ara to wahan tonia inya nia oros Judei naya, habu! ⁸Nyo egigilo itai hijo hatara hipali to Hollum hetubuhuni hayok?⁹Ifa lobo far egigilo naya to wan nanaŋ hijo anyar egiem naya hiro ariai ino obe awak fure no Yesu lo Nasarit. ¹⁰Egiem naya inia to Yeruselem; Esionok ifa naya heruhok ariaii to kijan, ajo naya awuon iko golon tara habu lo hetimojok hegiamari inia; ojo nafa attohori isia, esio naya biaŋan nanaŋ awak isia hidofe. ¹¹Adule naya hititaban isia bidaŋ ta hajik ino omojori hiyo Hollum ojo hidofe naya amiana isia. Ejoria ifa naya to hosie man efuhai naya isia enak misihi.¹²Nafa egiamari naya hiro inia, awu ifa naya a Damisihio iko igoliti ojo helimak tara habu lo hetimojok; ¹³ati dia to hikoi, to hiji hikoi, habu, egonyu naya calai te ido nalacala agalik holoŋ ojo edia daŋ ta tahanaŋ iko hiyo ilafa etihita ikanaŋ. ¹⁴Nafa ahuyik iyohoi bidaŋ ta fau, ata naya etiru hiro hutuk nero ta nanaŋ to hirori ne Ebrei, "Saulo, Saulo, no nyo ettoho etigiamaiye naya? Ogol tohoi hediaŋari hiro ino ehumak Hollum.¹⁵Ata naya hijo, 'ŋaiiye, Habu?' Etiraŋ Habu, 'Naya Yesu lia etitabanaiye. ¹⁶Iyania todiote ahide owetai to hejek inohoi; nyo to hiram tonia alieu naya tohoi, anyar anyumu iye hatara apit iko hegiamani ho hiro ino eyen iye ta naya iyania ojo hiro ino awu naya etuhutek to hoi iso; ¹⁷Awu naya etulwahu iye tara hiyo ojo tara Jentails lia efahahini naya iye, ¹⁸hata hiŋa honyehite ino hosie ojo iye eloit isia tamai noloriok ecala ojo tara golon no sitan to Hollum, anyar orumu isia ebusak no hiyata tara Hollum ojo harutak no lesio naya to hosie lia ehumak naya to wan nanaŋ to huruk ta naya.'¹⁹Nia, habu Agrippa, abe naya aremik miana higigilo no Otu te ido; ²⁰ati, hitieri to lia to Damisihio , ojo hidofe to lia to Yeruselem, ojo to doŋe no Yudea daŋ, ojo hidofe to Jentail, elimak to hosie hebusak hiyata inohosie ojo hotoyite to Hollum, hegiamai higiemita ino yiite. ²¹Isia inia awak Judei enefini naya to hotwai haji imojit ojo hidofe awak attohe naya.²²Eluak Hollum naya man ena, nia aweta naya helimahini to hosiere ho hiyo ilo doŋe ojo te etaha helimahini hiro ino obe olufa tara ino hekilak ojo Muse ojo edoŋ iso. ²³hijo etaban iso Kristo, ojo iso inya ara hitieri hadiotori to ye ojo elimak cialai to hiyo iloJudei ojo to Jentails.''²⁴Nafa attowu Paulo hiticio wan nohonye, ojo Festo ata hiwuoloŋo, "Paulo, ebeiye ewuon ho hiram; hihen nohoi inya nia ewanari iye iko ŋwai to hoo hoi." ²⁵Ati ojo Paulo, "awoŋ naya ho hiram, olibo bino Festo; ati to hitigolo nataji ero naya hiro ino oso dede to biaŋan no rumai. ²⁶Oyen habu hiro inia; ojo, ero naya taya to honye, ajo naya hijo obe nobo tara inia eŋofohini tara honyi; obe nia egiama togul.²⁷Habu Agrippa, erukiye to hekilak? Nayen naya hijo erukiye". ²⁸Etiraŋ Agrippa to Paulo, "kai tiji ehuiye hiloyit naya hatara aheruhoni". ²⁹Ata Paulo hijo, "Amojo naya to Hollum, hijo ara ida hido ta saa ina iyania kuya hidofe moi, obe araiye hamai ati te ilia naya etiru naya ta far inna, oremik hira iya naya, ati obe ara ha ririk huna ho babus.''³⁰Odioto habu ahide, iko Mamur, iko Bernice, ojo ilafa etole iko isia. ³¹Nafa efie isia oger, ata isia hitiara hiro to wati inohosie, ojo, "Obe tuŋani lia egiem inak hiro ino oremik asiru to honye hayori iko hefitahini". ³²Ata Agrippa hijo to Festo ,"Oremik tuŋani ile ahehini heno lobe inya ejulum to Kesari."

Chapter 27

¹Ifa ero hiyo hijo anyar efu iyohoi ta babur man Itali, ata isia hisio Paulo iko hiyo ilobabusi to lobo curukal la ara fure nohonye Julio tara kal nobo hamai. ²Ata iyohoi arrek babur to Adramitio, nafa awak eno to iko hari no Asia. Ata iyohoi efie a hari nya. Ata Aristako to Tesalonika no Masedonia heno iko hoi.³Ifa motie nohonye, ata iyohoi weta to bore gala no Sidona, ta mai nafa ehumari Julio to Paulo na anyar man ebusak inya heno to oriahat ilohonye hamojini iluahiti inohonye. ⁴Teya ata iyohoi egurori iya eyari etok lo Sipro iyohoi, onyik iko fohor nyo efiriwa ifa oyami te iyohoi. ⁵Ata iyohoi hinyak hilaŋ hari no onyik aŋati to doŋe no Silisia iko Pamfilia, ata weta to kai to Myra, bore gala no Lysia. ⁶Teya ata curukal lia arumu nobo babur otu to Alesandariai no owu man Itali. Ata inya emak iyohoi dia.⁷Ifa egurori iyohoi kai kai to holoŋitek ariaii man eba iyohoi to golon aŋati to Snido, enyie oyami hebusak iyohoi hafuye adia, ata iyohoi egurori aŋati to iko Krit, no onyik iko Salmone. ⁸Egurori ifa iyohoi to golon to otifor na hari, man eba iyohoi to nobo mai ne efurek hiyo hijo Ido no olibo, ne eliaha iko Lasea.⁹Ehum ifa iyohoi eyari holoŋitek ariaii bino, ellaŋ hidofe hiyom no hiyo ino Judei, orun ifa bino to loton to hifioŋ. Ata Paulo hisor isia, ¹⁰hijo, "Huloŋ, awolo naya hijo babur ina ewak iyohoi arrek iyania, obore iso eriafai iko ye dia, obe ara to hiro ina ahafita babur kuya hidofe ta babur, ati wuaran nohoi.'' ¹¹Atati curukal lia hitira to etok lohonye iko to monye lo babur bino agalik hiro inafa ero Paulo.¹²Obe ifa olibo ha awuanari to oger na hari nya, nyo era ifa holoŋitek ino hirobi, obis ifa to hiyo ila awak loton hefie Teya, ewak ifa iyohoi hiba to bore gala no Fonisia hijo anyar eyiri iyohoi dokai Teya. Owuon ifa Fonisia to oger na hari no Krit, owon ifa inya to iko hide no hiduoŋi no holoŋ. ¹³Ifa etiara oyami no ŋolon hutan filo filo filo, ata halotok lia hijo owana hiro inafa ewak isia. Man ebusak isia bileta to hifioŋ ata isia efie a Krit no onyik iko otifor.¹⁴Ati ta halu kai, odyoto oyami no obolo bino no ogol, no eliloŋo isia hijo Herikan, ata hitiara hutan to hide. ¹⁵Nafa ekolok oyami babur man obe enyak eno ahosiere, ata iyohoi ebusak oyami heno man eyari iyohoi alamarai. ¹⁶Ata iyohoi efie aŋati ho nobo fau letiŋ ne eliloŋo hiyo Kauda, to hitigiama ata iyohoi ettalini ade.¹⁷Nafa ehaf isia boŋo ne etuluaha togoli ahide, ata isia hifit wan ino babur hijo hotobiaŋa oyami oguas babur. Abaŋ ifa isia hijo efi isia huruat man a Sirtis, ata isia ebusak bileta no babur ahatwai hari man owu babur bolioŋ. ¹⁸Ehum ifa oyami no oru hihut iyohoi, ifa motie nohonye, ata iyohoi hitiara enyahak hiro ahatwai babur.¹⁹To hitahunihi no holoŋ, ata hayirok ilobabur ebire higiemita inohosie ta has inohosie. ²⁰Ifa enyie holoŋ iko haher he edia holoŋitek ariaii, ojo oyami no obolo odule hutan te iyohoi, ebusak ifa iyohoi heyik hijo ewuar iso iyohoi.²¹Ifa owana isia daŋ holoŋitek ariaii obe anya ilak hiro, ata Paulo diote ahide to hiji ho hegiamak ilo babur ata hijo, "Itai hiyo huloŋ, anyar etira itai ta nanaŋ, nobe itai efanu to Krit, hijo hotobiaŋa itai erumu eriafai ina iko ye. ²²Iyania, esiŋa naya itai hijo anyar egol itai, obe iso lobo lahatai lo oye, ati oru iso babur inna.²³Iŋole tari, oweta anjilo lo Hollum ile ara naya lohosie, ajo etihabuo aŋati hanaŋ ²⁴ata hijo, "Baŋa abaŋ, Paulo. Anyar ewetaiye to hosiere ho Kesari, ataiye hiwolo, Hollum ta nyalami nohonye esio tohoi hiyo ilia elotiye daŋ he isia.' ²⁵Ati iyania, itigolo, itai liawa! Eruk naya to Hollum hijo ofu iso wuana iya elimahini ifa ta nanaŋ. ²⁶Ati efu iso arumu hitigiama to nobo otifor.''²⁷Ifa era hari inafa niya tomon ha aŋwan, ta nafa owutari oyami iyohoi hikoi nya to hari na Adriatiko, ifa era tiŋ na harie ata hegiamak ilobabur higigilo hijo eliaha mahu isia to nobo fau. ²⁸Ata isia adumu hitirita inohosie, ata isia arumu hijo hara hada iwudo na hari hinyahita tomwana arik, ta halu ata isia hiciem, enyak ofe arumu ho oudo bino man hinyahita tomon ho miet. ²⁹Abaŋ ifa isia hijo efu iyohoi ahuyik to moru ariaii, ata isia etidek bileta aŋwan ahatwai hari anyar enief, ata isia mojo hijo anyar Otu motie kokwak.³⁰Ata hegiama liya siaha nobo hikoi hijo ewak isia ebusak babur nya man ebusak hituluahita ina ahafita babur ahatwai hari, ata wahan hinyab hijo ewak isia ebirok bileta ahatwai. ³¹Atati Paulo hijo to curukal iko to oseŋer, "Lo odule hiyo hulo ta babur, obe iso itai ewuar.'' ³²Ata oseŋer huŋut hofi ino babur ata ebusak inya hotorutari ahosiere.³³Nafa awoŋ motie, ata Paulo elimak isia hijo heyari nobo ŋiria daŋ he isia. Ata inya hijo, "Era hitatomoni ha aŋwan ena iyania, ino etilari itai ejo hidofe ebe edaha ŋiria; holobe itai enya nobo sihin. ³⁴Awak naya anyar ehor itai lobo ŋiria olibo nia ta hatai ha amanyari. Obe iso lobo lahatai oremik etilitek hofiti nohonye to hoo honye.'' ³⁵Ifa ejo inya ania, ata inya adumu imune ata hisio humo to Hollum to hosiere hosie bi daŋ. Ata inya hibun imune ata hitiara daha.³⁶Ogolon ifa isia wati daŋ ta mai man odumu imune ata daha. ³⁷Era ifa iyohoi daŋ 276 hiyo to hotwe babur. ³⁸Ifa enya isia man ofoŋi, etibwot ifa isia babur to hibiro nohosie geme ahatwai hari.³⁹Ifa era far, obe ifa isia oremik aheru fau, ati egonyu ifa isia iwetit na baburi iko otifor nohonye, man ero isia ta wati inohosie hijo heyari iso babur adia. ⁴⁰Oŋut ifa isia bileta ino babur ata ebusak isia to hotwe hari. ojo hidofe oho hofi ata ebusak isia to oyyami; ata isia efie otifor. Ati afanu isia ta mai nobo ne eboŋohini hifoliaha no hifioŋ arik, ata babur hinyior amai no ogol. ⁴¹Ata raŋ no babur hidiho dia man obe enyak heno, man ata horuoŋ no babur wuro to hifiriwa no oyami iko hifoliaha no hifioŋ.⁴²Ara ifa higigilo no oseŋer hijo ewak isia attohe hiyo ile efita, hijo hotobiaŋa lobo lohosie eruat ade. ⁴³Ati awak ifa curukal etuluahu Paulo, ata inya hituwet higigilo nohosie; ata inya elimak ilafa oremik hirriŋ anyar olluai to hosiere anyar esurok ta fau. ⁴⁴Isiara ilakhejufari inya, ilakto bauhien ojo ilakto hiro ino babur. To hikoi nia ata iyohoi daŋ etuluahini ejo hidofe ellik ta fau bolioŋ.

Chapter 28

¹Nafa eris iyohoi bolioŋ eyen iyohoi hijo ara otifor nya afau no Malta, ²Omehini ifa hiyo ilo Malta te iyohoi bino, obe ifa isia etuhutek te iyohoi himorot iko nyalami, ati etuwulek ifa isia he iyohoi hima ata omoju iyohoi daŋ tomune, nyo odule ifa hai san ojo elik noo.³Paulo adumu inak hoyek ata enahak to hima, ati ata nobo ipakidaŋ ajiŋu ade to hima ata elulurohini ta hani ha Paulo. ⁴Nafa egonyu hiyo ilo doŋe nya munu oyiha ta hani ha Paulo, ata isia hiro ta wati inohosie hijo, "Dede ara tuŋani ile hattohoni lo hiyo lafa erwat ta hari nettok, ati obe okiko oremik ebusak inya hamanyari."⁵Ati elilihak Paulo munu nia ahatwai ho hima ojo hani nohonye obe owon honobo diahai. ⁶Etila ifa hiyo hijo eno iso hani nohonye ayejak kuya oye iso inya kwak. Ati nafa oriŋa isia inya hijo obe inak hiro oremik hidoŋ to honye, ata isia hiloit hosi inohosie ata isia efurek inya ajok lohosie.⁷Owuon ifa mata inafa eliaha ta mana nafa ara na habu la mai nya, ara ifa fure nohonye Pubilio. Eliloŋu ifa inyeja iyohoi ahaji honye ata hisio iyohoi etidaha iyohoi holoŋitek hunik. ⁸Ati oŋwai ifa monye Pubilio bino ho nohon no wan ojo hidofe oworot. Ifa eno Paulo to honye ata mojo ojo hidofe atanyak has inohonye te inya ata hitilib inya. ⁹Ifa egonyu hiyo niya hiro daŋ, ata hiyo ino oŋwai daŋ afanu to honye ojo inya ata hitilib isia. ¹⁰Esio isia hisiorita ariaii to hoi ojo hidofe efie iyohoi ababur, ojo isia ata adumu hiro ino ewak iyohoi ata efiyak ahatwai ha babur.¹¹Ta halu ho holoŋitek hunik, ata iyohoi efi ta babur no hiyo iloAlesandro, nafa oweta esok hamaiyu to otifor, ara babur na Alesandro owon iko rijori ino egioro hijo " johin Ituret" iya nafa ohut inyi. ¹²Ifa eba iyohoi ta fau ho Sirako, ata iyohoi rasai dia holoŋitek hunik.¹³Nafa ebarari iyohoi to doŋe no Rejuma ata oyami hinyak awoŋ to wor. Ta halu ho holoŋitek arik ata iyohoi hiba to doŋe no Puteli. ¹⁴Arumu iyohoi dia ilak halasira ata hitole iko isia holoŋitek hatarik. Ta halu ata iyohoi hiba to Roma. ¹⁵Etiru halasira lia ata afanu araŋu iyohoi ata eyari iyohoi amai no enyaŋari na Apio ojo hidofe to kulubi hunik. Nafa ewolo Paulo isia, ata hisio humo to Hollum ojo etigol taji nohonye.¹⁶Nafa eba iyohoi to Roma, ata Paulo hitole hamai iko lo oseŋer lafa eriria inya. ¹⁷Ta halu ho holoŋitek hunik Eliloŋo Paulo etaha ilohiyo iloYudea ilafa owuon to hiji hosie. Ata inya hijo to hosie, "Halasira, abe ifa naya egiem inak hiro ino oru to hiyo illohoi, kuya imohiti ino hohonyok hohoi epal, ati efitak isia naya to kijan no Yerusalem ata hisio naya to hiyo ilo Roma. ¹⁸Ewuaha isia hiram nanaŋ ojo hidofe awak ahek naya nyo obe ifa inak hiro ino osiru hisio naya ye.¹⁹Ati ebo ifa Yudea ebusak naya, ata naya hijulum ahosiere ho Kesare nyo abe naya awak arosok hiyo iloYudea hiro. ²⁰Ati Eliloŋo naya itai hijo anyar eyen itai hijo efitak isia naya to hiram no heyik no hiyo ile Isarail.²¹Ata isia hijo to honye, "Ebe iyohoi omoju nobo waraga tara Yudea to hiram to nohoi, ojo halasira hohoi ilafa afanu eni obe ero inak hiro ino oru teiye. ²²Ati ewak iyohoi etiru tara hosie hiram nia nyo etiru iyohoi tara hiyo daŋ hijo oru hiyo ile ojo hiyo heruhok iyania."²³Nafa emak isia holoŋ to honye, ata isia afanu ahaji ha Paulo ho hiyo daŋ ariaii. Ata inya hitiara hitito isia to hiram no obie no Hollum to motie man ifa tari etuhutari isia hiram no Yesu to hifahita ino Muse iko ino hekilak. ²⁴Ati eruk ifa ilakhiro inohonye ojo ilakebo.²⁵Holofwo isia ata isia aŋalafari to wati inohosie to hiro na Paulo to hosie ino ojo, "Dede ero ifa Oyiri lo Olibo hiro ino obis to buk no hayitani sayye Isaiah iya ta nafa erarari inya to hohonyiok ilahatai hijo: ²⁶"Ifeti to hiyo ata itai hijo, "Etiru iso itai dede ati ebe itai eremik hiyen, ewolo iso itai dede ati ebe iso itai egonyu.²⁷Nyo odua tajia ino hiyo hulo ati otuho yohe inohosie, emutak isia honyehite inohosie hijo hotobiaŋa isia egonyu to honyehite te inohosie ojo hidofe oyen ta tajia te inohosie, ata yite, ajo naya ata hitilibo isia."'²⁸Iyania, itiyen hijo efahak Hollum hetiluahini nohonye ta paganihien, nyo ofwo iso isia hitira." ²⁹Ifa ejo inya hiro inia daŋ, ata hiyo iloJudei efie ade. Obolo ifa rija to hosie bino.³⁰Amanya ifa Paulo ŋasi arik ta haji nohonye hamai ata ariehu hiyo daŋ hulo afanu to honye. ³¹Etito ifa inya to hiŋere to hosie daŋ hawoŋ no obie no Hollum ojo hidofe etiyana hiro ino Habu Yesu Kristo, nyo obe ifa lobo tuŋani oremik hitik.

Romans

Chapter 1

¹Nayya Paulo, pit lo Yesu Kristo lafa onyimu Hollum hatara lefahata ta sayye innohonyie. ²Sayye hunna innafa otiorok Hollum beren to higierita inno olibo, isia sayye innafa esio inyia hijio herara hekilak illohonyie. ³Ara sayye hunna hiram no Lonyi honyie lafa ottu to woyyo ba Davide iyya egioro ania.⁴Ara inyeja Lonyi Hollum to golon no Oyiri to nohonyie no olibo. Nyo etiliek ifa inyia to duaran no ebuhuni honyie to ye, ara inyie Yesu Kristo Habu lohoi. ⁵Te inyia, emoju iyyohoi hamehini iko rahan alefahat neyyani baŋi iko hiruk to hiji to hiyyo daŋ illo owuon ta fau, to fure nohonyie. ⁶Hidofe elliloŋini ifa itai to hiji ho hiyyo daŋ ta fau nyo era itai illo Yesu Kristo.⁷Egiorok naŋ ta hatai daŋ hiyyo illo Roma, hullo omuno Hollum, ojo hidofe elliloŋo itai hiyyo hullo halibok. Isiara hamehini iko hilik na tajia ojo himwara nottu tara Hollum Monye hohoi ojo hidofe ara Habu Yesu Kristo.⁸Ahosiere, esio naŋ humo to Hollum hanaŋ to fure no Yesu Kristo daŋ te itai, nyo erarari hiyyo hiruk nahatai ta fau daŋ. ⁹Ara Hollum asut hanaŋ, to higiama hanaŋ to honyie to oyiri ettitori naŋ sayye inno Onyi honye, nyo adule naŋ hilioto itai holoŋitek. ¹⁰Efia naŋ hijio anyar bahati aŋa Hollum hikoi ta hanaŋ hebarie ta hatai na anyar to wahan to no Hollum iyya amojo naŋ holoŋitek daŋ.¹¹Nyo egigilo naŋ no no hijio anyar attu naŋ hiwolo itai, hesiarari ta hatai iluahiti inno loyirihien hatai hetigolori itai; ¹²hijio anyar ogol tajia innahatai to hiruk nanaŋ, ojio hidofe hiruk nanaŋ ogol te innahatai.¹³Halasira hanaŋ, awak naŋ anyar liyyen itai hijio egigilo ifa hijio attu iso ta hatai, ati eti ifa hikoi man iko iyyania. Ati awak ifa naŋ arrumek illak hinyomo to hiji hatai iyya awak hidofe naŋ illak to hiji ho paganohien. ¹⁴Ara naŋ a tuŋani lohoros to hiyyo illo Grik ojo ta hatamonok, hullo elofere ojo hullo lobe elofere. ¹⁵Ati ta hanaŋ, awak naŋ hittito sayye inno olibo ojo hidofe ta hatai hiyyo illo Roma.¹⁶Tonia, abe naŋ eloriri to sayye inno olibo, nyo ara sayye golon no Hollum netilohini hiyyo daŋ ille eruk, etiara to Yudea man to hiyyo illo Grik. ¹⁷Nyo etuhutek Sayye hunna olibo nottu tara Hollum to hiruk to hiruk, iyya egiorohini ifa, "Amanya iso haliboni to hiruk."¹⁸Nyo ejoria Hollum te ido to hullo lobe eruk to honye, ojo hidofe daŋ to hullo harwuok ille etihita hiram inna dede te irruti innohosie. ¹⁹Ejoria inyia nyo etuhutek inyia to hosie hirro hunna oremik hitiyyen isia Hollum²⁰Man to hitieri no ayyeuni na fau etiliek hiyyeti innohonyie wuana nohonyie a Hollum iko duan nohonyie inna holobe lobo tuŋani egonyu. Tonia obe illak hiyyo iko illak ilieti. ²¹Hara ta hido hijio oyyen isia Hollum, ati obe isia esio etihabwuo inyia iyya Hollum, obe hidofe esiara to honyie humo. Ati etibolit isia tajia innohosie iko higigilita innohosie ojo hidofe tajia innohosie oriok.²²Ojio elofere isia, ati efittaŋa isia. ²³Hidofe eloit isia kwatan no Hollum lo obe oye hatara a rijori no tuŋani lokoluni to hita, kuyya cieŋi, kuyya ciaŋi hahonyak, ojo ciaŋi inno oreta ta fau.²⁴Tonia ebusak Hollum isia iyya awak taji innohosie atta isia hitturru watik innohose to hirro inno somon. ²⁵Tonia eloit isia bisan no Hollum teler, atta hitihabuo ojo hidofe egiama to hiyyeti ta mai ho tuŋani hayyani, inyia Hollum lia letihabuo mak. Amen.²⁶Atta Hollum ebusak isia assai afarari iyya awak tajia innohosie nyo eloito ŋorwo imohiti innohose e ifariti. Hidofe, ehuma liawa daŋ iyya isia. ²⁷Ebusak isia fioro iko ŋorwo innohose atta ihuma ifariti inno wati innohosie. Niyya te irruti innohosie daŋ, amoju isia baha no osiru te isia. Iyya ebo isia Hollum to higigilita innohosie, ebusak Hollum isia hegigile hirro inno orru hidofe ehuma rori inno obe olibo.Iyya ebo isia Hollum to higigilita innohosie, ebusak Hollum isia hegigile hirro inno orru hidofe ehuma rori inno obe olibo.²⁹Efut isia iko irruti, somon, daya, liwa, hain, toho, ŋalafa, hinyaba, hilomiorok, muaŋa, hamuana, hahaya. ³⁰Efut isia hidofe iko haliwari Hollum, higiso, hitidara, hitahuo no wan, adule no hiyya, miasa no hesiok. ³¹Obe isia owuon ho hiyyen; obe isia enyiak hira ho hullo eruk hiyyo to hosie, obe enyiak wuana ho mune, biaŋan no hamehini.³²Oyyen ida hido isia ifahita inno Hollum, nojo, lia ille odule hihuma rori iyya hunna, ehuma osiru ye hosie. Ati ehuma isia hiyyata hunna ojo hidofe omuno hiyyo ille ehuma isia.

Chapter 2

¹Niya, obe itai ewuon he hilieti, iyye tuŋani, iyye le iŋoto, inne iŋotok iyye to lobo eŋotok iyye ta wan hoi. ²Ati eyyen iyyohoi iŋotit no Hollum ara dede la ahuyik to liyya ille ehuma hirro innia.³Ati itiyyen inna, iyye tuŋani, itai ille eŋoto hiyyo ille ehuma hirro hunna, ejio itai hidofe egiama hirro inia daŋ. Heruat iso itai tara ŋoto no Hollum? ⁴Kuyya hidofe egigigilo itai te ibariti inno libe nohonyie, ŋoto nohonyie ne elliŋa, iko dihan nohonyie? Obe itai eyyen hijo anyar eyari libe nohonyie itai to yite?⁵Ati ara man to golon no hoi iko to golon na taji hoi iko to biaŋan nohoi yite tara hiyyata atta iyye yita to wan hoi jore ta far no jore, ta far no etiliek libe no ŋoto no Hollum. ⁶Odumak iso inyia hiyyo daŋ to higiemita innohosie: ⁷Te ilia lara to huruk no hosie, okwat igem no lo libo to mojo, baŋi, ojo hitirwo manya no lobe hisidi.⁸Ati te ilia osiaha wati, illo obe abaŋ hirro huna lara dede ati atta baŋi hipalita, ottu iso jore iko ŋalafa nettok, ⁹ojo baŋi ho hilafuho, to loholio no hiyyo bidaŋ ille eyiyana johin, to Yudea ahosiere, ojo hidofe to Grik.¹⁰Ati hitihabuo, baŋi, ojo himwara iso atta ha woŋ to hiyyo bidaŋ illo ille ehuma, to Yudea ahosiere ojo hidofe to Grik. ¹¹obe nobo higigiala tara ho Hollum. To hiyyo ilia arriai owuon ho hiyyata obe lowuon ho hifahita onuhari iso obe hifahita, ¹²ojo iyya ariai illo lowuon ho hiyyata to baŋi no hifahita oŋot iso hiyyo te hifahita.¹³Obe lara haitirak ho hifahita lara habisak do hosiere ho Hollum, ati ara he giemak ho hifahita iso le tibisak hifahita. ¹⁴Ifa lojio Jentails illo lobe lowuon ho hifahita, egiem hirro inno hifahita te iwahit hosie, te biaŋan no hosie lowuon ho hifahit ara hifahita to wati illohosie.¹⁵To nia etuhutek isia hijio higiemita inno lawak hifahita egioro ta tajia hosie, to nia etuhutek tajia inno hosie ho higigilita hijio orru higiemita ino hosie kuya hidofe elibo. ¹⁶Ta far nyia iso le eŋot Hollum imoŋiti inno hiyyo bidaŋ, iyya ojio sayye, to Yesu Kristo.¹⁷17Ati le ejio iyye hijo ara iyye lo Judei atta iyye yiri to hifahita ehio hidofe etidara to Hollum, ¹⁸atta iyye hiyyen wahan nohonyie man eruk hidofe hirro inno olibo nyo etiyenu ifa iyye tara hifahita; ¹⁹ojo le eruk iyye ta wan nohoi hijo ara iyye hetidihoni lo oŋodo, ejio hidofe era cialai te ilia illo owuon te idumele, hetuhutani ²⁰lo bolitok, ahetiyanani lo durre hullo hittiŋi, ejio hidofe ewuon to hifahi ofioroho iko bisan, horemik iso nia hiloit hikoi ne emanyari iyye manya nohoi?²¹Letiyana hidofe iyye illak, hibe iyye itiyana wan nohoi? Iyye le etiyana hijio baŋa he hahala, he hahala iyye? ²²Iyye le ejio baŋa hesom, hibe iyye isom? Iyye le ibe ewak rijiorihien inno jiohin, heremik iyye hahala omojori?²³Iyye illeŋ le etihabwo hitidara to hifahita, himiana iyye Hollum to hitibisa no hifahita? ²⁴Nyo ''omiana hiyyo ille obe ara Yudea fure no Hollum to itai,'' Iyya nafa egiorohini.²⁵Osiru gotoi dede lebaŋ iyye hifahita, ati lera iyye hetiharak ho hifahita, atta gote nyia halara gote dede. ²⁶Hidofe, le efiyak tuŋani le ebuha ho gote iwahiti inno hifahita, hobe iso hibuha no gote oremik hira iyya gote? ²⁷Hobe lobo lobotie lia arasa hibuha ho gote, letufut inijia hifahita, hiŋot iyye, ŋai le to Bibia ojio to gotoi lara hetirwoni ho hifahita?²⁸Nyo lobe inijia ara lo Yudea lia ara lobo asai tabali; ŋara hidofe gotoi nyi ara asai to wan honyie. ²⁹Atti ara inyiaa lo Yudea lia lobotie to hotwai, ojio gotoi nyia ara na taji, to Loyiri, obe ara to waraga. Mojo no tuŋani iyya lia obe ottu tara ho hiyyo otu tara ho Hollum.

Chapter 3

¹Atti nyo ilibiti owon ho Yudea? Ojio ara libe no goto nyo? ²Agalik ina to ikotin daŋ. To hitieri, eruk ifa isia to hitilieta tara Hollum.³Ojio ŋa lobe ifa illak illo Yudea owuon ho hiruk? Oremik biaŋan no huruk no hosie ehumak heruhok ilo Hollum hoto biaŋa eruk? ⁴To biaŋan no hikoi, isiara Hollum hoto rumehini dede hara era hido ho telerok. Iyya nafa egiorori inyia, ''Anyar oremik iyye etituhutek ibisiti inno hirorita inohoi, ojio hidofe oremik golon awoŋ iyye amai ho oŋotori.''⁵Atti ojio iso biaŋan no ibisiti innohoi etuhutek bisan no Hollum, egiem iso iyyohoi nyo? Obe Hollum ara lo oru, iyye lia hitidia jore, ara inyia? Ero nayya iyya to higigilita inno hiyyo. ⁶Hoto biaŋa inyia. Ati oŋot iso Hollum fau jai?⁷Ati iyya ojio dede no Holum to iteleriti inne naŋ ibusak to ohuo nohonyie, nyo oŋot inyia nayya eyyani? ⁸Nyo obe inya ojio, iyya etelerik iyyohoi ŋelimak hijio, iyya to hirro innafa eijo iyyohoi ''Hegiamai irruti, anyar afanu bahati ilibiti?'' Olibo ŋoto nohosie.⁹Nyo ati? ebusak iyyohoi wati inno hoi? Obe luŋa. Ati etisiahak iyyohoi daŋ to Yudea iko Grik, to hosie daŋ, to wuana no hosie ho hiyyata, ¹⁰iyya nafa egiorori inyia, obe lobo lobotie lo obis.¹⁰Iyya nafa egiorori inyia, obe lobo lobotie lo obis.¹¹Obe lobo le etiiru. Obe lobo le ejufuta halu no Hollum. ¹²Oyyitoi isia daŋ ade, atta isia daŋ ŋahariai obe lobo le egiem ilibiti, obe, obe luŋa oso ariai agalik lo botie.¹³Atta hidofe ogoloho inno hosie ŋa iyya ilumioho. Innafa enyieb ŋadiafa innohosie. ¹⁴Ojio hiyyeri no munu owuon to ogieri inno hutuhe inno hosie. Ojio hutuhe inno hosie efut ho ittoriti ojio hitidiehita.¹⁵Ojio hejek innohosie olot kwak-kwak ejuhori hoto ade. ¹⁶Hitiharita iko hitabanita wuana te ikotin inno hosie. ¹⁷Obe isia oyyen hikoi no wuaran. ¹⁸Obe nobo baŋi no Hollum to honyiehite innohosie.''¹⁹Iyyania eyyen iyyohoi hijio ojio hitimanyita nyo, ero inyia to liyya owuon ho hitimanyita, to hitieri hijio, anyar mahu esionohini hutuhe innohosie. Ojie Hollum atta hitiraŋ hirorita innohosie bi daŋ. ²⁰Ara inna iyya lobe lobe wan ne etuhutek to higiemita inno hifahita inno egonyu inyia. To hifahita afanu ofioroho inno hiyyatta.²¹Ati iyyania to biaŋan no hifahita inno obis eyyen ifa iyyohoi Hollum, inne loyyen hifahita ojio hekilak. ²²Iyyania, to bissan no Hollum to hiruk to Yesu Kristo to hiyyo ilafa daŋ eruk. Ojio nobo higigiala obe.²³Ette isia daŋ ŋeyau ojio afanu ilo osuk to Kwatan no Hollum, ²⁴to hahehini to hamehini ania to hitiluaha inno owuon to Yesu Kristo.²⁵Esio Hollum Yesu Kristo anyar ara hetilahani to hiruk no hoto no honyie; esio inyia Yesu iyya hetihutani lo bisan no honyie iko to ŋeno no honyie to hiyyata innafa to hitilik no honyie taji. ²⁶Eduoŋ inia daŋ to hitiyaha no bissan no honyie to no ena, to honyie anyar etuhutek wan no honyie to bisan, ojio hidofe etuhutek hijio inyia to wan to no honyie ara hetilahani to hatai daŋ iyya to hirruk no Yesu.²⁷Aji ifa owuon hitidara? Obe ofonihini. Ta masik innari? To egiamari? Obe, Ati ta masik inno hiruk. ²⁸Atta iyyohoi eticuŋik teyya hijio etuhutek tuŋani to huruk ojio obe ara to egiem no hifatihita.²⁹Ati hara Hollum Hollum loYudea hamai? Ojio hidofe inyia obe ara Hollum lo GJntails? Dede, lo Jentails hidofe. ³⁰Ara Hollum dede lobotie, anyar etuhutek inyia goto to hiruk, ojio ile obe ogoto iko hiruk.³¹Efuhai iso iyyohoi bisan to hiruk? Obe iso inyia oremik, iyya ettoŋita iyyohoi hitimanyita.

Chapter 4

¹Nyo iso enyiak iyyohoi hijo Abramo, hohonyiok hohoi illafa orrumu wati innohosie? ²Lara ifa Abramo lobis te igem nohonyie no owuon ifa hidofe iyya iko higigilolo no hitidara, ati nobe arra to hosiere ho Hollum. ³Hojo higierita inno Baibol nyo? ''Eruk Abramo to Hollum, ojio ehianahini to honyi bisan.''⁴Iyyania to honyie ille egiama, hadumahini obe ehianahini iyya nyalami, ati arra iyya lolowu duma. ⁵Ati to honyie ille obe egiama ati eruk tolobo ille arra hebisani no illamuk hullo obe arra heruhok, ehianahini iso huruk to honyie bisan.⁶Eliotok hidofe Davide jaha nohonyie to tuŋani le ehianak Hollum to honyie bisan obe higiemita. ⁷Ojio inyia, "Hotomune tuŋani le ebusahini hiyyata innohonyie, ojio hidofe hiyyata innohonyie emuhohini. ⁸Hotomune tuŋani lo obe Hollum ehianak to honyie hiyyata.''⁹Hara mahati jaha innaŋ hame te illia hullo ara hagotok, ojio mahati te illia hullo obe ogoto? ''Nyo ejo iyyohoi hijo, ehianahini ifa huruk to Abramo to bisan.'' ¹⁰Hehianahini ifa jai? Nafa owuanari Abramo lo goto, ojio hidofe owuon lo goto? Obe ifa ara togote, ati to biaŋan no gote.¹¹Orumu ifa abramo hituhututa no goto, ahitihi no bisan no huruhi no honyie nafa oyita inyi beren holobe inyia gote, anyar ara amonye lo hullo illia eruk, obe ida hido isia ogoto-ojio inyi bisan ehianahini to hosie. ¹²anyar ara inyia amonye lo hullo illia ogoto illia afauna obe ara to goto hame, ati hullo ejufak to huruk naba monye hohoi Abramo - huruk nafa oyita inyie holobe ogoto.¹³Nyo ati obe ifa ara hame teibisit ne itierit nafa esiarari ta Abramo ojo to onyirok illo honyie hijo ara iso isia harutak illo fau, ati ta bisan no huruk. ¹⁴Nyo lara illia habisak ara harutak, obe iso nobo huruk ojo hidofe hatiorohini atta puahan. ¹⁵To bisan eyyani jore norru, ati tame inna obe bisan, obe iso hidofe biaŋan na baŋi.¹⁶Nyo to higigilo nia ara to huruk, anyar oyiri itierit to hamehini hatara hituhuti to onyirok illa Abramo, obe iso te ilamuk hullo oyyen bisan hame, ati ara iso te illia hulo ara heruhok ta Abramo, (Ille arra monye lohosie bidaŋ, ¹⁷iyya egiorohini, ''Ehumak nayya iyye amonye lo hiyyo daŋ''). Owuon ifa Abramo to hiji honyie lia lafa eruk inyia, inyia nia, esio Hollum wuaran to ye atta hillilloŋ hirro innafa obe owuon ta manya hatamanyai.¹⁸Ofe tara hirro innafa oliu dang, eruk Abramo Hollum ta taji nohonyie daŋ, hijo anyar ara inyia monye lo hiyyo daŋ nia, iyya owuon ifa ¹⁹to hirori, ''Nyo ara iso bi to onyirok hoi.'' Hotobiaŋa elik to huruk, egigilo ifa Abram hijo awuana inyia bi ahayoni-eliaha ifa inyia bi iko ŋasi hisihai nobotie-ojio hidofe eruk hijo enyie Sara horemik hisie.²⁰Ati to itierit no Hollum, obe ifa Abramo etigolo hijo ebo inyie huruk, ati etigol ifa inyia to huruk, ojio hidofe etihabuo to Hollum. ²¹Eruhu ifa inyia hatiorok no Hollum. ²²Inyia nafa ehianahini to honyie bisan.²³Iyyania obe ifa egiorohini anyar orrumu inyia illak hirro, anyar mahati ehianahini to honyie, ²⁴ati to hoi hidofe, ta ŋai anyar ehianahini, iyya iyyohoi hullo eruk to honyie inyia lia lafa etidietu Yesu Habu lohoi to ye. ²⁵Yesu, lafa orre ahide te irruti innohoi, ojo ebuhu nyo anyar etibisak iyyohoi.

Chapter 5

¹Iyya ebis iyyohoi to huruk, ewuon iyyohoi iko himwara iko Hollum ta Habu lohoi Yesu Kristo. ²Te inyia errumu iyyohoi huruk to hamehini inna ne ewuetari iyyohoi. Emuno iyyohoi to golon ne esiara Hollum te iyyohoi to mwoi, golon ne efu iyyohoi hihor to lohuo no Hollum.³Obe ara inna hame, ati emuno iyyohoi to hitigiemita innohoi. ⁴Eyyem iyyohoi hijo eyyani hitigiama dihan. Ojio dihan eyyani, ojio dihan eyyani golon no mwoi. ⁵Obe hiyyen no mwoi etiŋarijok, nyo ejuhohini ifa mune no Hollum ta tajia innohoi to Oyiri lo Olibo, lafa esio iyyohoi.⁶Nafa he elik iyyohoi, oye ifa Kristo to hiyyo illo obe ara heruhok to Hollum. ⁷Ati obe ifa lobo tuŋani eruk ye to hiyyo. Inyia tuŋani lo oremik ye to tuŋani lo olibo.⁸Ati etuhutek Hollum mune nohonyie te iyyohoi, hera iyyohoi heyyak, oye Kristo te iyyohoi. ⁹Ati binno iyyania, ebis iyyohoi to hoto nohonyie, etilohini iso iyyohoi te inyia tara jore no Hollum¹⁰Man helara iyyohoi miorok, atta iyyohoi emwarahini to Hollum to ye no Lonyi honyie, ta halu ho himwara nohoi to honyie, nafa etilohini iyyoho to manya nohonyie. ¹¹Obe ara te inna hame, ati emuno iyyohoi to Hollum ta Habu lohoi Yesu Kristo, te inyia efwotu iyyohoi himwara nohoi.¹²Iyyania, to tuŋani lobotie, ojiŋu hiyyau ta fau, ojio to hikoi nia, ojiŋu ye afau to hiyyata. Atta ye esarik to hiyyo daŋ, nyo eyyau hiyyo daŋ ta fau. ¹³Man ottuni hifahita, owuon ifa iyyau ta fau, ati obe nobo ŋoto no hiyyau holobe hifahita.¹⁴Odule ifa ye hikumo man ta Adam man to Musa, man to hiyyo illo obe eyyau iyya Adam, la ara iyya inyia lafa ottu. ¹⁵Ati obe hisiori ara iyya hipali. La ara to hiyyau to tuŋani lobotie nia oyeri hiyyo arria, attati hamehini no Hollum iko hisiori to hamehini no tuŋani lobotie, Yesu Kristo, esio to hiyyo arria.¹⁶Obe hisiori ara iyya hirro inno tuŋani le eyyau. Ojio to hikoi nobo, atta ŋoto no ye awoŋ to hiyyau no tuŋani lobotie. Ati to nobo hikoi, hisiori ne eyyani bisan ta halu no heyyau no hiyyo arria. ¹⁷La ara to hiyyau nobotie, ottu ye to tuŋani lobotie, obore iso hiyyo ille efwotu hamehini nettok iko hisiori no bisan ne eniefita manya no Yesu Kristo.¹⁸Iyyania, iyya to hipali nobotie orrumu hiyyo ye, ara iso hidofe ania to libe no tuŋani lobotie, ottu hitibisa no manya to hiyyo daŋ. ¹⁹Iyya to hipali no tuŋani lobotie, atta hiyyo arria hira heyyak, to huruk no tuŋani lobotie, atta hiyyo arria arrumu bisan te inyia.²⁰Ati ottu hifahita iko hiyyau, hijo anyar egiama hipali, ati ta mai ne egiamari iyyau, odule iso hidofe hamehini no obolo. ²¹Eba hirro inia, hijo iyya eniefita ye iyyau, eniefita hidofe iso hamehini to bisan to manya no osio fur ta Habu lohoi Yesu Kristo.

Chapter 6

¹Anu efu iso iyyohoi hijo? Hedule iso iyyoho te iyyau hijo anyar odule hamehini? ²Hotobiaŋa hido ara ania. Iyyohoi illafa eye te iyyau, No nyo edule iyyohoi wuana dia? ³Holobe itai eyyen hijo iyya ebatisohiniifa hiyyo arria to Yesu Kristo, ebatisohini hidofe isia daŋ to ye nohonyie?⁴Enuhahini ifa iyyohoi daŋ he inyia to batisimo to ye nohonyie. Eba hirro inia dede hijo iyya nafa ebuhuni Kristo tara hayok to lohuo no Monye, anyar hidofe elot iyyohoi ta manya ŋejuk. ⁵Le ettubahini iyyohoi he inyia to rijori iko to ye nohonyie, ettuba iso iyyohoi he inyia to hebuhu nohonyie.⁶Eyyen iyyohoi hijo, esihohini ifa tuŋani maruani lohoi he inyia, hijo anyar orrun wan no iyyau. Edoŋ hirro inia hijo hotobiaŋa iyyohoi epito te iyyau. ⁷Tuŋani lafa oye, etibisahini inyia haliboni to hiram ne iyyau.⁸Ati la aye iyyohoi iko Kristo, eruk iyyohoi hijo efu iso hidofe iyyohoi manya daŋ he inyia. ⁹Eyyen hidofe iyyohoi hijo ebuhu ifa Kristo tara hayok, enyie inyia halara ahayoni. Enyie ye heleniefita inyia.¹⁰Ta nafa oyeri inyia, oye ifa inyia inyiahi nobotie hawurori golon no hiyyau. Ati iyyania amanya inyia, amanya inyia to lohuo no Hollum. ¹¹To hikoi nia, anyar hidofe emanya itai ta wati innahatai hayok te iyyau, ejio itai era hawuarak to Hollum to Yesu Kristo.¹²Hotobiaŋa iyyau eniefita wan nohoi hijo anyar egiama iyye iwahiti innohonyie. ¹³Baŋa esio nobo wan nohoi hatara hepitoni te iyyau, hotobiaŋa ara igemi ne irruti no hirro inne ebwot. Ati isiara masik inno wan nohoi to Hollum hatara igemita inne egiamari te igem no obis. ¹⁴Hotobiaŋa iyye ebusak iyyau hatara ettok to wan nohoi. Obe iyye ewuon to golon no hifahita, ati ewuon iyye to hamehini.¹⁵Nyo ati? Edule iso iyyohoi te iyyau to biaŋan nohoi wuana to hifahita, ati to hamehini? ¹⁶Hotobiaŋa ara ania. Obe itai eyyen hijo era itai piti to hirro inne ewak itai, tuŋani le ebaŋ itai? Eremik iyye hira pit te iyyau, ne eyyani ye, kuyya hidofe eremik iyye anyimu baŋi Hollum, ne eyyani manya no obis iko Hollum.¹⁷Ati humo to Hollum! Nafa beren era ifa itai piti ille iyyau, ati iyyania, ebaŋ itai ta tajia innahatai daŋ hitiyana inna nafa esio iyyohoi ta hatai. ¹⁸Iyyania, ahehini itai bolioŋ tara iyyau, atta itai hira hegiamak illo hirro inno obis inno Hollum.¹⁹Ero nayya iyya tuŋani to run no wati innahatai. Iyya nafa esiarari itai wati innahatai apiti to hirro inne ebwot iko inno orru, te ikoi nia iyyania, isiara wati innahatai piti te ibisiti inno olibo. ²⁰Nafa hera itai piti ille iyyau, ewuon ifa itai bolioŋ tara hirro inno obis inno Hollum. ²¹Hara ifa libe nohosie nyo? Ewuon itai iyyania he irri to hirro innafa egiama itai, innafa ecuŋ to ye.²²Ati iyyania awuana itai bolioŋ tara iyyau atta itai hira piti to Hollum, egiama itai iyyania hirro inia inne eyari itai to hirro inno olibo atta eyyani manya no osio fur. ²³Ara idumuti inne iyyau ye, ati ara hisiori no Hollum manya no osio fur, to Yesu Kristo Habu lohoi.

Chapter 7

¹Holobe itai eyyen, (ero nayya to hiyyo ille eyyen hifahita), hijo eniefita hifahita tuŋani ta manya nohonyie daŋ?²Efita hiito noŋoruo na ayama to hifahita to oliawa halamanya oliawa honyie, ati lo oye oliawa honyie, ebusahini inyia to hifahi no hiyama. ³Ojio halamanya oliawa honyie, le eno hiito noŋoruo manya ho lobo hiito oliawa, atta inyia hira esomo. Ojio lo oye oliawa, atta inyia wuana ho bolioŋ tara hifahi, obe inyia enyiak hira esomo le eno inyia manya ho lobo tuŋani.⁴Iyyania, halasira iko hanasira hanaŋ, aye ifa itai to golon no hifahita nafa eyeri itai iko Kristo. Ati iyyania attube itai iko tuŋani lafa ebuhu to ye. To nia, eremik iyyohoi eŋarak igemita inno olibo to Hollum. ⁵Nafa helewuon iyyohoi to wati innohoi, egiama ifa iwahiti inno wati innohoi, etidioto ifa hifahita iwahiti hunna orru man eŋarak igemita inno orru man eyyani ye te iyyohoi.⁶Ati iyyania ahehini iyyohoi bolioŋ tara hifahita. Aye iyyohoi te inyia nafa efit iyyohoi. Hijo anyar egiama iyyohoi to hirro hunna ara ŋejuho to Loyiri, obe ara to hirro maruahi inne egioro to hifahita.⁷Enyiak iso iyyohoi hijo jai? Hara mahu hifahita ta wati te innohosie iyyau? Hotobiaŋa ara ania nobo. Na abe ifa nayya ayyen iyyau, nobe ifa ara to hifahita. Na abe ifa nayya ayyen daya no obe ifa hifahita ojio, "Hotobiaŋa iyye edaya.'' ⁸Ati ojio iyyau atta eyari mai nohonyie tara hifahita atta eyyani ta hanaŋ daya. No obe hifahi, no oye iyyau⁹Ifa beren, awuar ifa nayya holobe hifahi, ati ifa awoŋ hifahi, atta iyyau wuaran, ajo nayya aye. ¹⁰Hifahi nafa eyyik hiyyo hijo eyyani iso wuaran, oyite enyiak eyyani ye ta hanaŋ.¹¹Eyari iyyau nayya, atta hinyieb nayya. To hifahita, atta attohe nayya. ¹²Ati odua hifahi, ojio hidofe olibo, obis ojio hidofe owuon na anyar.¹³Atta sihin nafa olibo hira ye ta hanaŋ, Hotobiaŋa ida ara ania. Horemik iso hidofe hifahi no olibo heyyani ta hanaŋ ye? Obe nobo! Egiamari iyyau libe heyyanini ta hanaŋ ŋoto no ye. Iyyania, egonyu iyyohoi run ne iyyau. Egiamari hifahita inno olibo inno Hollum heturuori igem no Hollum. ¹⁴Obe nobo hipali to hifahi, egiama hirro inno Hollum ojio hidofe olibo. Nayya lia awuon iko hipali, adule naŋ hira atuŋani le epito te iyyau.¹⁵Nyo hirro inne egiama nayya, abe nayya ehum hiyyen. Abe naŋ egiem hirro inna awak nayya higem, ¹⁶Ojio hirro inna aliwari nayya, egiama nayya isia. Ojio le egiem nayya hirro inna abe nayya awak, eruk nayya daŋ hijo olibo hifahita.¹⁷Ati iyyania, obe ara nayya lia enyiak higiama, ati iyyau na amanya ta hanaŋ. ¹⁸Ayyen nayya hijo obe nobo sihin no olibo na amanya ta hanaŋ, owuon wahan hegiamari hirro inno olibo ta hanaŋ, ati abe naŋ aremik higem isia.¹⁹Awak nayya higem sihin no olibo, ati abe naŋ egiem. ²⁰Abe nayya awak higem nobo sihin no orru, ati arrumu nayya wan nanaŋ egiama inyia, ati iyyau na amanya ta hanaŋ. ²¹Arrumu nayya nobo sihin ne egiama ta hanaŋ na awak higiama no olibo, ati odule orrute wuana ta hanaŋ.²²Etidara nayya to hifahita inno Hollum to tuŋani lo owuon ta hanaŋ. ²³Ati egonyu nayya innak hirro inne egiama ta wan hanaŋ. Etiŋalafa luŋa imohiti hunna ŋejuho to hoo hanaŋ. Odule hiniefita nayya te imohiti inne iyyau nia owuon ta wan hanaŋ.²⁴Nayya tuŋani le epala! ŋai iso oremik etuluahu nayya to wan inna oye? ²⁵Ati humo hidofe binno to Hollum to Yesu Kristo Habu lohoi! Nayya ta wan egiama to hifahi no Hollum iko to higigilo nanaŋ daŋ. Ati la ara ta wahan no wan nanaŋ, atta nayya higiama to wahan ne iyyau.

Chapter 8

¹Teyya, enyie nobo ye no oŋot hiyyo te ilia illo owuon to Yesu Kristo. ²Te imanyiti inno Oyiri no wuaran to Kristo Yesu ahek inyia nayya tara manya ne iyyau iko ye.³Nyo ehum Hollum sihin no obe hifahita oremik hihum nyo elik watik innohosie. Atta inyia efahu Lonyi honyie iyya heyyani hijo hatara ahisiorita ne iyyau. To nia atta inyia attohe iyyauno to wan nohonyie. ⁴To nia eremik iyyohoi hifaha ifahita, iyyohoi hullo ebe elot te iwahiti inno duaran ati to duaran no Oyiri lo Olibo. ⁵Nyo ilia illo olot te iwahiti inno wan, egigilo isia te imuniti inno wati innohosie. Ati ilia illo olot te iwahiti inno Oyiri ne egigilo isia to hirro inno Oyiri.⁶To koi inno egigilo tuŋani iyya ye, ati to koi inne egigilori Oyiri inyia wuaran iko himwara, ⁷nyo to koi inno tuŋani eyyani hira mereni to Hollum, ati obe olibo te imanyiti inno Hollum, kuya ara iso iyya. ⁸Ilia arra to tuŋani obe oremik hitimuno Hollum.⁹Ati te inyia, obe iyye emanya to tuŋani ati to Oyiri, lara dede hijo amanya Oyiri no Hollum to hoi. Ati lobo tuŋani lolobe iko oholio na Habu, obe inyia ara tuŋani lo honyie. ¹⁰Lowuon Habu tohoi, oye wan to hiyyata, ati owuar Oyiri te ibisiti.¹¹Owuon Oyiri no honyie nolia ille etidietu Yesu to ye amanya to hoi, inyia lia ille etidietu Kristo tara ye esio iso hidofe manya nolowuar to wati tara Oyiri no honyie, na amanya tohoi.¹²Ilasira hanaŋ iyyania, era iyyohoi ahiyyo illo horos ati ebe iyyohoi era ahiyyo illo horos no wati hejufutari imanyiti inno wati. ¹³Nyo ejufuta itai imanyiti inno wati ati eye iso itai, ati lattohe itai hihumita inno wati to Oyiri, ewuar iso itai.¹⁴Nyo ille edihori Oyiri lo Hollum, ara isia onyirok ho Hollum. ¹⁵Obe itai ara apiti hullo obe abaŋ, ati ara itai lonyirok ho Hollum to Loyiri ne esio Hollum ta hatai, atta iyyohoi hillilloŋ, "Monye hohoi.''¹⁶Oyyen Oyiri to wan no honyie hijo era iyyohoi durre illo Hollum. ¹⁷Ara durre, ojo hidofe harutak, harutak illo Hollum iko hani nobotie, ojo ottubahini ho harutak iko hani nobotie iko Kristo, ara dede hijo etaban iyyohoi iko inyia, ati etahuo iso hidofe iyyohoi he inyia.¹⁸Iyya egigilo nayya hijo hitaban ne iyyania obe ara nolibo anyar eticelik iko kwatan noleu tohoi iso. ¹⁹To hiwak no hitila iko heyyik ne hetiliek no onyirok ho Hollum.²⁰Elohitohori run iyyeti daŋ, obe ifa ara to wahan nohosie, ²¹ati ara ifa to wahan no Hollum lia ara a Habu lohosie, ati owuon iyyeti iko heyihini hijio ohek iso isia hifita no run atta afanu manya to kuatan no durre illo Hollum. ²²Eyyen iyyohoi man iko iyyania hijio esuduta iyyeti daŋ hidofe eburaŋita iyya hiito noŋoruwo na awak hitado.²³Obe ara iyyeti hame, ati hisuduta nohoi ta tajia innohoi , ŋefwotu ida iyyohoi Oyiri nafa ara hiiteri no hisiorita inno Hollum. ²⁴Esuduta iyyohoi ejo hidofe etila holoŋ no omojuni iso Hollum iyyohoiadure illohonyie na lara hahohini na wati innohoi. Nyo etilohu iyyohoi to heyihinin. Iyyania heyihini no oleu obe ara heyihini, ŋai lia eyyik to hirro inne egonyu inyia? ²⁵Ati le eyyik iyyohoi to hirro huna ebe iyyohoi egonyu, ati etila iyyohoi to dihan dee.²⁶To hikoi lobotie, oluak Oyiri hidofe to hilik no hoi. Ojo iyyohoi obe eyyen hijo emojo iso iyyohoi jai, ati ojo Oyiri to wan no honyie oluaha te iyyohoi te idiehiti. ²⁷inyia lia etufa tajia oyyen ofioroho inno Oyiri no Olibo, nyio oluaha inyia to fure no heruhok iyya to wuahan no Hollum.²⁸Eyyen iyyohoi hijio egiama Hollum to hirro daŋ anyar eyyani libe to liya hullo omuno inyia, ojo ille ellilloŋo inyia to wahan to nohonyie. ²⁹Illafa oyyen Hollum, onyimu ifa inyia isia hehuhumari iyya Lonyi honyie hijio anyar lara Lonyi honyie aloŋieu te ilasira honyie illo oluŋa. ³⁰Ellil,oŋu inyia lia illafa ociorohini daŋ. Te ilia hullo ellilloŋu inyia, etimworik hidofe te ilia hullo etimworik inyia esio inyia kuatan nohonyie to hosie.³¹Ejio iso hidofe iyyohoi nyo to hirro huna? ara Hollum lo hoi, ŋai lia obe awak iyyohoi? ³²Iyye lia obe ewuon ho saman iko hawuanari ho hiito lohoi ati isiara inyia ade te iyyohoi daŋ, obe iso inyia hidofe iko inyia ania hisio iyyohoi hirro daŋ?³³ŋai lia oremik arrosok nobo hiram to lonyimot illo Hollum? Etimorik ifa Hollum isia. ³⁴ŋai lia oremik enyiak aŋotok to honyie? Obeŋ lobo. Ara Yesu Kristo lafa oye hidofe ebuhu atta hittole ta hani inyiet no Hollum, lia omojo te iyyohoi.³⁵ŋai iso lia etipiek iyyohoi ade tara mune no Kristo? Hara hitigiama, kuya hiŋa, kuya aŋatture, kuya irruti, kuya hitilafuho iko demi iso? ³⁶Iyya le egioro hijio, " Te ilibiti innahatai, ottohe hiyyo iyyohoi daŋ to holoŋ nafa nya. Ati ewuon iyyohoi iyya kioro hunna ara oŋotot."³⁷Ati eyyale iyyohoi hirro hunna daŋ to lia omuno iyyohoi daŋ. ³⁸Nyo ayyen naŋ hijo obe nobo sihin oremik hitipiek iyyohoi to mune no honyie; obe, ara ida hido ye, wuaran, anjilohien, letaha ilo johien, iduwariti, hirro huna oyiif, hirro hunna afanu, igoliti inno johen, ³⁹hirro niyya te idou, hirro hunna ta fau, kuya nobo sihin te iyyeti daŋ; to hirro hunna daŋ, obe nobo oremik hitipiek iyyohoi to mune no Hollum no lowuon to Yesu Kristo Habu lohoi.

Chapter 9

¹Ero naŋ dede to Kristo, ta taji nanaŋ etuhutek hijo owuon Oyiri lo Olibo ika naŋ, ²nyo obolo diahai ta taji nanaŋ ojo hidofe higigilo nobolo te'tai halasira hanaŋ hullo te Isarail.³Aremik naŋ wahan hapiahari tara Kristo ade amai no hima ta mai ne ilasira hanaŋ. Ara isia hiyyo ille Isarail. ⁴Ellilloŋo Hollum isia lonyirok honyie. Etahwo isia, esio imuniti, hifahita, hituhutita ojo hitieriti. ⁵Owuon hohonyiok hose illafa esuruni Yesu Kristo. Tojio hetihabwe Hollum ille agalik hirro daŋ tulaŋ. Amen.⁶Abe naŋ ajo hijo, opwak iso itieriti inno Hollum. Nyo ille esuru te Isarail obe isia daŋ ara lonyimot illo Hollum. ⁷Ojo hidofe daŋ ille esuru tara Abramo obe isia daŋ ara lonyirok honyie, nyo otiorok ifa Hollum hijo, "Ehenuni iso illa afanu tara Isako hame."⁸Etuhutek innaŋ hijo obe durre illo wan ara adurre illo Hollum. Ati ehiana Hollum lonyirok illo otiorit honyie hame. ⁹Nyo otiorok ifa Hollum hijo, lottubai holoŋitek: Atiorok iso naŋ ta far inna attu iso naŋ, ojo iso Sara orrumu hiito."¹⁰Hidofe, owodi ifa Rebeka lonyirok illohonyie lohorik to hohonyi hohoi Isako. ¹¹Holobe ifa turet illia esini, onyirok Hollum isia to koi inno lafanu isia amanyari. Obe ifa ara te igem nia onyimuni isia, ati Hollum lia ara aheliloŋoni lawak. ¹²"Elimak ifa Hollum to Rebeka hijo, "Ottu iso lettok hira a hegiamani to letiŋ." ¹³Iyya nia egioro hijo, "Amuno naŋ Yokobo, ati aliwari naŋ Isau."¹⁴Hejo iso iyyohoi jai? Obe Hollum obis? Hotobiaŋa ara ania. ¹⁵Iyya nafa erarari inyia to Musa hijo, "Amehini iso naŋ to lia awak naŋ amehini, ajo iso hidofe naŋ egiem nalanyar to lia owuon himorot ta hanaŋ to honyie." ¹⁶Obe ara to wahan no tuŋani iko to higiama honyie na anyar omehini Hollum, ati ara to wahan no Hollum.¹⁷Nyo ojo higierita hijo ta Faro, "Eniefiak ifa naŋ iyye ahabu lettok hijo anyar etuhutek naŋ to hoi golon nanaŋ iko kuatan no fure nanaŋ ellur fau daŋ." ¹⁸Omehini Hollum hullo awak inyie hamehini ojo etik hullo awak inyie hitik ojo hidofe etidefer illa awak inyia hitidefer tajia.¹⁹Ojo iso lobo lahatai ta hanaŋ, ojo ati Hollum nyo odule hitipala iyyohoi? ojo ŋai ebo hiram nohonyie? ²⁰ŋai nyi iyye do. Libe no tuŋani enyiak iyye hiro to Hollum. Horemik iso sihin inna no oyyeu hayyani hijo to monye lara hayyani hijo, "No nyo eyyeu iyye nayya tiji?" ²¹Hobe mahu monye ho modie oremik hehumak modie nohonyie iyya awak inyia, atta hidofe ayyari hirro inno olibo to honyie, ojo nobo ihulo owuon ne egiamari hiyyo holoŋitek daŋ?²²ŋa ladumu Hollum atta ŋetuhutek jore nohonyie ojo hifiriwa hotoliew, ottuni inyia hiram no jore nohonyie bi ne ehuhum inyia hetiruori. ²³ŋa legiem inyie hidofe ania hetatturori lohuo no hamehini nohonyie, nafa ehumak inyia ahosiere ano lobie nohonyie. ²⁴Ojo hidofe iyyohoi, illafa ellilloŋu inyia, obe ara to Yudei ati iko illo Jentail?²⁵Iyya ojo inyia to Hosea. "Ellilloŋo iso naŋ isia hiyyo illallaŋ illafa obe ara ahiyyo illallaŋ, ojo illafa abe naŋ amuno. Amuno iso naŋ. ²⁶Ojo ifa Hollum to paganohien, ebe itai era a hiyyo illallaŋ. Ati iyyania ellilloŋo isia alonyirok illo Hollum hawuarani."²⁷Oyio ifa Isaya to hiyyo ille Isarail, "Obore ida hido durre illo Isarail iyya siŋata no hutuk na hari, eduhucio iso ille etilohini. ²⁸Nyo oŋot iso Habu hirro inno hiyyo kokwak to golon nohonyie inna ta fau. ²⁹Iyya ojo ifa Isaya beren, "Kuyya nobe ida Hollum esio iyyohoi lonyi honyie, hera da iyyohoi iyya Sodoma iko Gomora. Hibo no hiyyo ille Isaraile sayye.''³⁰Eijo iso iyyohoi jai? Paganohien illafa obe egigilo to hijufuta hilibiti, hunna leniefu hikoi no libe to huruk. ³¹Ati Isaraile illafa etufa hikoi no olibo opwahan obe orrumu hifahi no bisan.³²Nyo ati obe isia orrumu, obe isia orrumu nyo obe isia etufa to huruk. Ati etufa isia te igem atta arrutari to moro ne'rrut. ³³Iyya egioro to higierita hijo, "Itirriŋai, ettek naŋ moru to doŋe no Sion nele'rrut hetarrutai hiyyo. Ati ille eruk wan to honyie obe iso orrutari.

Chapter 10

¹Halasira hanaŋ, awak nayya isia bi nono tataji neti ajo hidofe nayya amojo to Hollum to hetilohini nohosie. ²Nyo arrumek nayya hijo owuon isia iko iduwanyit no Hollum, inna obe ara to ofioroho. ³Obe isia oyyen ilibiti no Hollum, ati awak isia higiama hijo anyar etiwetik ilibiti innohoise to Hollum. Obe isia effaha to ilibiti inno Hollum.⁴Nyo eyyani Kristo hisidi no hifahita no libe to heruhok hullo eruk to libe. ⁵Nyo egiorok ifa Musa hijo, "Iyye tuŋani le errumu libe to hifaha no hifahita, ewuar iso iyye to hifahita inno olibo."⁶Ati ero libei nia ottu to huruk hijo, "Baŋa lero ta taji nohoi, 'ŋai iso mahu orre edo?' (etihutek hijo, le eyyani Kristo enni afau). ⁷Baŋa lero hijo, 'ŋai iso lohu etidietu Yesu to ye?"'⁸Ati hojo sihin nia nyo? "Eliaha hirro ta hatai, to hutuhe hatai iko ta ta tajia hatai." Inyia hirro no hiruk, inna etiyana iyyohoi. ⁹Kuyya to hutuhe inna hatai emijak itai hijio ara Yesu Habu, ojo hidofe itai eruk ta tajia hijio etibuhu ifa Hollum inyia to ye, ati etilohini iso itai. ¹⁰Ta taji eruk tuŋani te ilibiti, ojo to hutuk eruk inyia hetilohini.¹¹Nyo ojo Baibol hijo, "Iyye lobo tuŋani leruk to honyi ebe iso iyye eloliri." ¹²Obe nobo lufai to Yudea iko Grik. Ati ara Habu lia Habu lo hosie daŋ, owuon inyia to hiyyo illo ellilloŋo to honyie. ¹³Nyo lia ellilloŋo to fure na Habu ohu iso inyia hetiluwahini.¹⁴Hofu iso isia hillilloŋo jai to honyi lia ille obe isia eruk? Ofu iso isia huruk to honyi lia obe isia etiru? Ojo hofu iso isia etiru lobe herarani? ¹⁵Hero iso isia jai, lobe isia efahu?--Iyya nia egiorohini, "Elahaman hejek inno ilia hullo hayitak ho sayyie inno olibo!''¹⁶Ati obe isia etira daŋ to sayye. Ero Isaya hijo, "Habu, ŋai lia eruk to hirro innohoi?" ¹⁷Ati ottu huruk tara hitira to hirro no Kristo.¹⁸Ati ero nayya hijo, "Obe isia etira?" Etiru ifa isia dede. etirini ifa hiwoloŋita innohosie man ta fau, ojo hirorita inohosie atta hiba to hucuŋi na fau."¹⁹Ati ero nayya hijo, "Hobe ifa Israil oyyen?" Ero ifa Musa to hosiere hijo, "Etifitaŋ iso nayya itai to hayini ne illulluŋ inna obe ara hiyyo inno doŋe. Te iluluŋ no hiyyo iko to biaŋan no hitira, ahu iso nayya hitifitaŋ itai hijo anyar ejoria itai."²⁰Ero ifa Isaya toŋere hijo, To hiyyo hullo obe osiaha nayya orrumu iso isia nayya. Etiliek iso naŋ wan nanaŋ hiyyo illo obe efia nayya." ²¹Ati to hiyyo inno Isarail, ero inyia hijo, "Ahu iso nayya adule hihalama has innanaŋ to hiyyo hullo omiasa iko to illo odua tajia."

Chapter 11

¹Ejio nayya ati, hebo Hollum hiyyo illohonyie? Isiara hotobiaŋa oso. Iyya nayya ara nayya le Isarail, to orrutati la Abramo, to woyyo to no Benjamin. ²Obe Hollum ebo hiyyo illohonyie, illo oyyen inyia beren. Eyyen itai higierita inne Bibia inne lero Elijah, ho lia inyia jai ho Hollum ne obiaŋari isia awak Isarail? ³''Hollum, attohe isia hekilak illohoi, ŋawurok isia to fau altarihien inno hoi, ojio nayya anobotie ebusahini, ojio isia awak attohe nayya.''⁴Ati hojio hitiraŋi no Hollum nyo to honyie? ''ŋattunak nayya hiyyo lomuk to wan to nanaŋ alif hattarik illo lobe origoŋo ta Baal. ⁵''Ati ta saa inna owuon hidofe lomuk ofitu fere illafa onyimu Hollum ta ŋamelehini.⁶Ati kuya lara ta ŋamelehini, enyiei halara to higiama. Atta amelehini enyie ha lara amelehini. ⁷Nyo ati? Hirro inne osiaha Isarail, obe I sarailorrumek, ati arrumu ille onyimu Hollum, ojio ifa lomuk atta hittuk tajia. ⁸Ara iyya nafa egiorohini, ''Esio Hollum to hosie tajia hunna obe egigilo, honyiehite anyar lobe isia oriŋa, yohe anyar obe isia etira, te inna holoŋitek daŋ''⁹Atta Davide hijio, ''Isiara ŋiria no hosie hatara ofidik hilohit anyar eniefu isia. ¹⁰Isiara honyiehite inno hosie hotorioho anyar lobe isia egonyu; isiara horuoŋite innohosie hotokude holoŋitek daŋ.''¹¹Eijo nayya ati, ''Ekosori itai hijio anyar ehuyai?'' Obe tuŋ. Ati, to hitaluk negiem, awoŋ ati wuaran to Jentail, anyar etidiek isia he joriai. ¹²Ati iyyania lara wuaran no hosie isamiti inne fau, ojio biaŋan ara isamiti inne Jentail, hobolo iso mahu jai tuhe no hosi?¹³Ati iyyania ero nayyia hatatai Gentiles. Ha lawon nayya efahati lo paganihien, etidara nayya to igem te inna. ¹⁴Ati ahu nayya hitidiek man ejoria lomuk hulloŋ ociala daŋ iyya nayya, ajio nayya atta etuluahu lomuk illo hosie.¹⁵Ati ara hibo na pagani to himwara no fau, hara iso ŋefwotu no hosie nyo manya to ye? Olibo ŋama innafa edieŋu itai ahosiere, ara ati imune nia na ŋama nuhe. ¹⁶Ojio lo owueta hade inno yani no olibo, atta sana wueta daŋ no olibo.¹⁷baŋa hetidara to hide hasana ne ho yani ne osio wan. ¹⁸Ati itidara iyye, obe lara iyye itigolo hade, ati hade inne etigolo iyye. ojio le etidara iyye, obe ara iyye etigolo hade, ati hade inia etigolo iyye.¹⁹19Ihu iyye hijio, ''Ogwanyini ifa sana ade atta naŋ asihini de.'' ²⁰Dede! Ati biaŋan no huruk tara hosie, atta isia agwanyini ade, Ati ewueta iyye to huruk no hoi. Baŋa hegigilo bi no to wan to no hoi, ati tabaŋa. ²¹Ati lobe Hollum ofitu sana inne lowuon berren to yani, obe inyia ohu ebusak itai.²²Itiwolo enni, ati, te kotia inia anyalam ojio inne efiriwa inno Hollum. To nobo hikoi, ottu hifiriwa to Yudea hullo ahuye, ati to nobo hikoi, nyalami no Hollum ottu ta hatai, le erasa itai ta nyalami no honyie. Ati ŋaso itai egwanyini ade.²³Ojio hidofe, lobe isia odule to biaŋan no hiruk, ofu iso isia agwanyini ade. Ati owuon Hollum ho golon ne enyiahahini isia hinyak. ²⁴Ati la ŋaŋutuni ifa iyye ade to yani no owueta inna esuru wan to tim, obe ara iyya ne esuru wan to tim atta agwanyini atta edulahini to wati inna olibo, hara iso mahu Yudea hulloŋ jai, hullo ara sana inne owuon to yani beren, hinyiak edulahini to yani no oliveto?²⁵Ati abe nayya awak itai ho to tumwe, halasira, ille egiamari inna, anyar ibe itai ebis to higigilo na hatai: owuana hibo no Hollum te Isarail, man ottuhuni Hollum eyyani Paganihien atta ati Yudea afanu hiruk Hollum.²⁶Teyya etulwahini iso Isarail bi daŋ, iyya nafa egiorohini hijo: Ottu iso hetuluahani to Sion. Ottu iso inyia adumu ade paganihien tara Yakobo. ²⁷Ojio iso innaŋ ara himwara neti daŋ hosie, le ŋeno nayya eyyari hiyyata inno hosie ade.''²⁸To hibo to ne Yudea sayye inno olibo, atta isia hirra amiorok to Hollum, ati ta anyimu no Hollum, omuno Hollum isia nyo otiorokk ifa inyia to hohonyiok ilo hosie. ²⁹Nyo obe hisiorita ojio hillilloŋo no Hollum eloyyito.³⁰Era ifa ita miorok to Hollum, ati iyyania, amoju itai hamehini to hidefer nohosie. To hikoi nia, edefer ifa hiyyo illo Judei. ³¹To hamelehini nafa etuhutahini to hosie hijo anyar omoju hidofe isia hamelehini. ³²Esionok Hollum hidefer ta mai daŋ, hijo anyar etuhutak iso inyia mahati hamelehini to hiyyo daŋ.³³Dede, bolo no Hollum te ibariti daŋ inne hilifere ojio ofioroho inno Hollum! ŋai oremik hiyyen iŋotiti inno honyie, ojio ikotia hunna agalik! ³⁴''ŋai lo oyyen higigilo no Hollum? Kuyya ŋai hidofe lia lo ottu ifa ehesiŋani honyie?³⁵Kuyya ŋai le esio ifa hosiere hirro nomuk to Hollum''? anyar enyiahak hiyyo to honyie? ³⁶Ati to honyie, ojio tara honyie, ojio to honyie, ara hirro bi daŋ. Hotowuana ohuo to honyie. Amen.

Chapter 12

¹Hidofe elimak naŋ ta hatai, halasira, ta nyalami to no Hollum, isiara wati innahatai a hisiori no lowuar, inno olibo, heruho Hollum, na lara igem nahatai. ²Hotobiaŋa itai era iyya hiyyo hullo ta fau, ati anyar eloito higigilita innahatai. Igiamai ania anyar eyyen sihin no olibo ojio hidofe obis to hosiere ho Hollum³Ajo nayya, to hamehini nafa esiarahini ta hanaŋ, hijo hotobiaŋa illak hiyyo to hiji hatai egigilo binno ta watik innohosie agalik illak. Ati isiara isia hegigile to hiko no obis, iyya nia esiarahini Hollum to tuŋani huruk nohonyie.⁴Iyya ewoun iyyohoi iko ŋacio arria to wan nobotie, ati obe iso ŋacio inia owuon he igem nobotie, ⁵iyyohoi inne ewuon arria to wan nobotie to Kristo, ejio hidofe ewoun iko ŋacio ta wan nobotie.⁶Ewuon iyyohoi he hisiorita inno olufa te liboi ta nafa esiarahini hini te iyyohoi. Iyya ara hisiori no lobo hikila, egiemai iyya awak huruk no honyie. ⁷Iyya lara hisiori no lobo lwaha, ibusak inyia hotoluahai. Iyya lowuon lobo iko hisiori no hisiŋa, isiara inyia hesiŋa. ⁸Lara hisiori no lobo hittitto, isiara inyia hettitto; iyya lara no lobo hisiara, isiara inyia hegiemai nobotie, hegiemai to bisan; iyya lara hisiori no lobo na nyalami, isiara hegiemai to mune;⁹Isiara mune hotowuana obe hinyiaba. Iyyalai hirro inno orru, iniafa hirro inno olibo. ¹⁰To hiram no mune na halasira, itimune wati innahatai, to hiram no baŋi, itibaŋ wati innahatai.¹¹Ta hiram ne igem, ibaŋa etibasa igem. To hiram no Loyiri ibaŋa etibasa. To hiram na Habu, igiamai to honyie. ¹²Itumune to hiyyen nahatai inyia. Itidiha to hitigiemita innahatai. Itudule mojo. ¹³Itubwan iko heruhok hirro inna agalik ta hatai. Itirrumu nobo hikoi ne eremihini itai etuhutari himorot nahatai.¹⁴Itijok hiyyo illetigiama itai; tojok, hotobiaŋa itai epit. ¹⁵Itimune iko liyya illo omuno; itiye he ilia illo oyio. ¹⁶Ituwuana iko higigilo na hatai nobotie. Ibaŋa egigilo to ikoi no hitidara, ati iruho hiyyo illa ara assai. Ibaŋa elofere to higigilita innohoi.¹⁷Baŋa odumak irruti iko irruti. Igiamai hirro inno olibo to honyehite ho hiyyo daŋ. ¹⁸Lo olibo, iyya egonyu itai, itiwuanai ho hiyyo, bidaŋ na lanyar.¹⁹Ibava elienyuta wati te innahatai, halasira, ibusak hikoi to jore no Hollum. Egioro hijo, "Ara hilionyo nanaŋ; aduma iso nayya,' ojio Habu." ²⁰"Ati lo owodo mioroni lia, isiara to honyie daha. Le eboto inyia iko hure, isiara to honyie hifioŋ hatamat. Le egiem iyye ania, efurok iso iyye iluluŋi inno hima to hoo honyie.'' ²¹Hotobiaŋa run odilok itai, ati itigalik run to libe.

Chapter 13

¹Tojo hiyyo daŋ hatabaŋa hiyyo illo owuon to hosiere, nyo obe nobo hilohittok owuon to lobo tuŋani aracie nyia no ottu tara Hollum. Hollum onyimu hiyyo illo owuon ettaha ta hatai. ²To nia, tuŋani le edefer to okuma nia, edefer hidofe inyia to Hollum omita; ojo ilia illo omitta hirro inno okuma nia, eyyani iso isia ŋoto ta wati innohosie.³Hotobiaŋa ettaha etibaŋa hiyyo ille egiama na anyar, ati isiara hetibaŋa hiyyo ille egiama no orru to hiyyo. Hewak itai manya obe hitibaŋa ne ettaha ta hatai? Igiamai hirro inno obis, ojio iso isia atta bai itai. ⁴Ara ettaha hegiamak illo Hollum, illafa onyimuni to libe nahatai. Ojio le egiama itai no orru, dede anyar ati ebaŋ itai, owuon isia iko golon ha abahari itai. Ara isia hegiamak illo Hollum, illafa efahu inyia ha abahari hiyyo ille ehuma no orru. ⁵Anyar ebaŋ itai isia, obe ara hijo hotobiaŋa isia abaha itai, ati to higigilo no olibo.⁶Nyo to nia inyia nia edumari itai musuru. Nyo ara ettaha a hegiamak illo Hollum, awak hegiamak illo okuma idumuti innohosie. ⁷Todumai to hiyyo daŋ ille eyau iyye horosi to hosie: musuru to hiyyo illa awak musuru; hidumiti to hullo hetudumak; baŋi te ilia awak baŋi.⁸Baŋa lewuon iko horos ho lobo tuŋani, aracie mune no wati. Ojo to lia ille lomuno onyihari honyie inyia etufutak hifahita. ⁹Ojio hifahita hunna tomon hijo, "Baŋa ehuma hirro inno somon. Baŋa ottohe. Baŋa lahahala. Baŋa ladaya.'' Ojo lowuon nobo hifahi no Hollum, ottubahini iso to higierita hunna: " To mune onyihari hoi iyya nia emunori iyye wan nohoi." ¹⁰Obe mune oremik hitihar onyihari ho lobo. To nia, ara mune a hitufuti no hifahita.¹¹Nyo to nia, eyyen iyye sa, hijo era hada sa no hoi no hacieŋuni to jio. Ati iyyania eliaha etilohini nohoi to nafa leruk iyyohoi. ¹²Eno harie ojo far atta hawoŋ aŋati. To nia hebusak oko oger igemita inne idumele, heciofok irremiti inno cialai¹³Hetilote no lobis, iyya to holoŋ, obe ara to hitihabuo iko hiboto; hotobiaŋa, iyyohoi edule loton to hirro inno somon, iko daya no hirro, obe ara to ŋalafa iko haini. ¹⁴Ati anyar edule itai wuana to hosiere ho Yesu Kristo, hotobiaŋa itai egigilo hesiarari wati innahatai te iwahiti inno wan.

Chapter 14

¹Ifwotu tuŋani lobe huruk nohonyie ogol, ibaŋa etirisa iko isia to hiram ne epal iko no obis. ²Owuon lobo le egigilo hijo aremik inyie daha sihin no oliew, ojio lobo heruhoni atta hijo, adaha jiacio hame.³Isiara tuŋani la adaha hirro daŋ hotobiaŋa inyia omiana tuŋani lo obe adaha isia daŋ; isiara hidofe tuŋani lo obe adaha hirro daŋ hotoŋot tuŋani la adaha hirro bi daŋ. Eruk Hollum inyia. ⁴Iyye ŋai, iyye le eŋot hegiamani ho lobo tuŋani? Owueta iso inyia te ettok lohonyie lo oremik hiŋot inyia. Oremik iso Habu etiwetik inyia.⁵To hikoi nia, egigilo illak hijo olibo far nobo agalik nobo. Ojo lobo egigilo hijo erri holoŋi inia bi daŋ. Anyar eyyen itai hijo erri holoŋitek inia daŋ nobotie. ⁶Ilia ille etihabuo Habu ta far no olibo, ehuma isia ania hetihabuori Habu; Ilia illa adaha, adaha isia etihabuori Habu, nyo esiara inyia humo to Hollum. Tuŋani lo obe adaha, ebo hidofe inyia daha ta Habu, esiara hidofe inyia humo to Hollum.⁷Hotobiaŋa lobo tuŋani tara hohoi amanya to wan nohonyie hame, ojio hidofe hotobiaŋa oye ta wan nohonyie hame. ⁸Ojio le emanya iyyohoi, emanya iso iyyohoi ta Habu, ojio la aye iyyohoi, eye iyyohoi ta Habu. ⁹Inyia nia oyeri Kristo atta manya inyiak, hijo anyar ara inyie Habu lo hayok iko ilia illa amanya.¹⁰No nyo eŋotok iyye ilasi hoi? No nyo erriŋa iyye no orru te ilasi hoi? Efu iso iyyohoi daŋ wueta to hosiere ho hittoloji no Hollum. ¹¹Nyo egioro hijo, "Iyya a manya nayya,'' ojio Hollum, "Ta hanaŋ origoŋo huŋuta daŋ ta fau, ojo ŋadiafa daŋ esio humo to Hollum.''¹²Efu iso iyyohoi bi daŋ etuhutek to Hollum hirro inne egem iyyohoi to Hollum. ¹³Iyyania, hotobiaŋa iyyohoi enyiak hiŋot lobo tuŋani, ati anyar obe iyyohoi emak lobo tuŋani hotohuye te iciemiti hunna ta fau.¹⁴Ayyen nayya binno ta fure na Habu Yesu hijo, obe nobo sihin ne ebwot ta wan nohonyie ta daha. Ati le eruk inyia ania ta wan nohonyie hijo, orru, orru iso to honyie. ¹⁵La ara to hiram no ŋiria nia odiahari ilasi hoi, enyie iyye helot to to mune. Baŋa etihari to hiram no ŋiria nohoi mune nafa oyeri Kristo te ilasi hoi.¹⁶Baŋa ebusak hirro inne emuno hijo olibo hotojo hiyyo hijo orru. ¹⁷Obe obie no Hollum ara ŋiria iko mata hame, ati ara ibisiti inno Hollum, himwara, ojio mune to Loyiri lo Olibo.¹⁸Le egiama iyye to Kristo ania, etumuno iso iyye Hollum atta illak hiyyo huruk iyye. ¹⁹Iyyania hetisiahai hirro inno himwara iko hirro inne etidioto iyyohoi ahide daŋ nobotie.²⁰Ibaŋa etihar igem no Hollum to hiram no ŋiria. Olibo hirro bi daŋ, ati orru to tuŋani la adaha atta ilasi honyie hotohuye. ²¹Obe olibo ha adahari hiriŋo, ojio hidofe ha amatari balu, iko innak hirro inno oremik hisio jore te ilasi hoi.²²Egigilo mahu iyye hijo obenobo sihin no orru ne egiama iyye, ati ottunak tohoi hame iyye iko Hollum lohoi. Isiara jaha hotowuana to tuŋani lo obe oŋot wan nohonyie to hirro inne eruk inyia hijo olibo. ²³Ojio le ekuyya iyye to hirro inne ebe iyye ewak daha, nyo obe obis to huruk nohoi. Ojio lo obe obis to huruk nohoi, era iyye heyyani la adaha iyye.

Chapter 15

¹Iyyania iyyohoi hullo era firiwajak anyar edi iyyohoi hitigiemita inno hiyyo ille elik, Hotobiaŋa iyyohoi egigilo to wati innohoi agalik. ²Hetiluak illak hegiamai hirro inno obis, anyar etidiet isia ahide nobotie.³Obe ifa Kristo etumuno wan no honyie. Ati ara iyya nyia nafa egiorohini, "Imoriti inno liyya inne illafa omoro itai, ohuyek ta hanaŋ.'' ⁴Innafa egiorohini beren, egiorohini te iyyohoi, hijo anyar ewoun iyyohoi iko dihan, to hisiŋa ne errumu iyyohoi to hiram nohonyie.⁵Isiara Hollum lo hitila iko hisiŋa hesiara ta hatai higigilo nobotie iyya ojio hiram no Yesu Kristo. ⁶Atta itai daŋ nobotie hisio hitahuo mune iko lohuo nahatai to Hollum, Monye la Habu lohoi Yesu Kristo. ⁷Iyyania iruho wati innahatai iyya inna eruhuni Yesu Kristo itai, to mune no Hollum.⁸Itiyyen hijo ottu ifa Kriso a hegiamani to Judei hetuhutahini hijo harasa Hollum bisan te itieriti innafa esio inyia to monyie hohoi, ⁹iko to hiyyo illo olufa hesiara lohuo to Hollum to hamelehini nohonyie. Iyya egiorohini hijo, "Esio iso nayya to hoi mune to hiji ho hiyyo illo olufa ajo hidofe edolo mune to fure nohoi.''¹⁰Enyiak hidofe hijo, ''Itumune itai hiyyo illo Jentail, iko hiyyo illohonyie.'' ¹¹Atta itai hinyiak hijo, "Itihabue Habu, itai daŋ hiyyo illo Jentail; isiara hiyyo daŋ hetahuo inyia.''¹²Enyiak isaiya hijo "Owuon iso hadde illo Yesu, ojo inija lie odioto iso eleitok la hatamonok. Do honyi owuon iso hatamonok to golon do honyi."¹³Iyyania, isiara Hollum lo hiyyen hetufutak itai ho mune daŋ iko himwara to huruk nahatai, anyar edule itai to hiyyen, to golon no Loyiri lo Olibo.¹⁴Ayyen nayya ta wan nanaŋ, halasira iko inasria hanaŋ, hijo efut itai ho libe. Eyyen itai hirro inia, itiyanai wati innahatai to hirro inia. Ehum hidofe nayya daŋ hiŋere egiorohini ta hatai hijo anyar esiŋ itai wati innahatai.¹⁵Ati egiorok nayya ta hatai to golon te innak hirro hijo anyar etigilu nayya itai, to hisiori nafa esio Hollum ta hanaŋ. ¹⁶Awak ifa Hollum hijo anyar ara nayya hegiamani lo Yesu Kristo le efahahini to hiyyo illo Jentail, anyar esio nayya sayye inno Hollum iyya fadiri. Anyar egiama nayya inna hatara ahisiori ne eruk inyia, ne esio Loyiri lo Olibo.¹⁷Owuon mune nanaŋ to Kristo iko to hirro inno Hollum. ¹⁸Abe nayya awak hiro te innak hirro binno, ati ero iso nayya to hirro inne egiemini ta nayya hijo anyar obe hiyyo illo Jentail omiasa. Isia hirro inne egiemini to hiro iko te igem, ¹⁹Ojio to golon no hituhutita iko iduariti, ojo to golon no Oyiri lo Olibo. Ara inna ania, hijo anyar eyari hiyyo illo Yerusalem, man Ilirikam, sayye inno Kristo.²⁰Awak ifa nayya hiro sayye inno Yesu, ati obe ara ta mai ne etiruni hiyyo Kristo to fure hame, hijo hotobiaŋa nayya aduho to hitieri no lobo tuŋani. ²¹Iyya egioro hijo: "Egonyu iso hiyyo illafa holobe elimahini to hosie, ojio illafa holobe etiru inyia oyyen.''²²Awak ifa nayya hiba ta hatai inyiahita arria, ati obe ifa hikoi ta hanaŋ hawoŋ ta hatai. ²³Ati iyyania, enyie nayya halawuon iko nobo mai to doŋiok niyya, ajo nayya awak awoŋ ta hatai ta ŋasi innafa ho beren.²⁴Le eno nayya Spain, awak nayya hiwolo itai dia, ajo hidofe awak anyar efahak itai nayya, la attohu daŋ loton he itai. ²⁵Ati iyyania, ahu nayya a Yerusalem hegiamari to heruhok dia.²⁶Olibo binno ta Masedonia iko Aciaya hesiarari iluahiti innohosie to lociaŋak inno owuon to hiji heruhok inno Yerusalem. ²⁷Dede, ara ifa mune nohosie, iko to hiyyo illa awak tara hosie iluahiti. Lo ottubai hiyyo illo Jentail te iluahiti inno oyirihien innohosie, isiara hidofe isia hototubahini to hirro inno oremik hiluak wati innohosie.²⁸Le esahak nayya igem inna ojo hidofe ayyen hijo efwotu isia iluahiti innafa ettuttubak hiyyo, atta nayya iso eno Spain hefonyari itai to hiko inna. ²⁹Ayyen nayya hijo la awoŋ nayya ta hatai, eyyani iso naŋ ta hatai mune iko jaha no Kristo.³⁰Iyane efia nayya itai, halasirak ta habu lohoi Yesu Kristo, ojo to mune to no Oyiri, hijo anyar edule itai ika naŋ nobotie to mojo no Hollum ta nayya. ³¹Itimoje hijo anyar etuluahini nayya tara hiyyo illo omiasa hiram no Yesu to Yudea, anyar eruk hiyyo igem nanaŋ to heruhok niyya to Yerusalem. ³²Itimoje hijo anyar attu nayya to mune iko ta wahan no Hollum, anyar arrumu hidofe nayya ika tai daŋ yiri.³³Isiara Hollum lo himwara hotowuana daŋ hatai bi daŋ. Amen.

Chapter 16

¹Eliotok nayya ta hatai Fobe inasi hohoi, na ara hegiamani te ikelesia hohoi to Censiria, ²anyar mahai efwotu itai inyia ta Habu. Igiama na anyar hetisiru hira nahatai heruhok, ejio hidofe ewueta he inyia to hirro bi daŋ inna awak inyia luaha tara hatai. Ara hidofe inyia ta wan nohonyie haluahani no hiyyo arria, ojio hidofe eluak nayya binno.³Itifonyak Prisila iko Akuila, hiyyo hegiamak innafa egiama iko nayya to Yesu Kristo, ⁴Innafa esio manya nohosie ta nayya. Esio nayya humo to hosie, obe hidofe ara nayya hame, ati efonya ikelesiaha inno Jentail bi daŋ. ⁵Itifonyak ikelesia inia lowuon ta haji hose. Itifonyak Epaeneto ille amuno nayya, lafa ara haŋeri hitieri to Asia to Kristo.⁶Itifonyak Maria, nafa egiama binno te itai. ⁷Itifonyak Androniko iko Junia, hullo ara ilasira hanaŋ, ojo hidofe hiyyo ilia ara babusi, hullo ara illo hittaha to hiji helefahat, illafa owuon beren to Kristo holobe nayya. ⁸Itifonyak Ampliato, ille araheruhoni ta Habu.⁹Itifonyak Urbano, hiyyo illohoi hullo egiama to Kristo, ojo Stacy, inna amuno nayya. ¹⁰Itifonyak Apelle, ile ara heruhoni to Kristo. Itifonyak ilia hullo ara hamanyak ta haji no Aristobulo. ¹¹Itifonyak Herodiom, ille ara onyiharai lohoi, Itifonyak ilia illo owuon ta haji no Narckisio, hullo owuon ta Habu. Itifonyak Trifena ojo¹²Trifesa, inne egiama no ta Habu, Itifonyak Persis ille amuno nayya, ille egiama binno ta habu. ¹³Itifonyak Rufo, ille onyimu Habu, iko hotonye honyie ojo hotonyie hanaŋ. ¹⁴Itifonyak AsinKrito, Flegon, Hermas, ojo ilasi ille owuon iko isia.¹⁵itifonyak Philologus iko Julia,Nereus ojo inasi honyi, ojo Olympas, iko ilia hulo obolo tomojo ilafa owon iko isia. ¹⁶Itifonyak watie inahatai dang tonyaru nomune. Iko Ekelesiat ino Kristo itifonyak iyi.¹⁷Iyyania awak nayya hiro ta hatai, ilasira, ille egigiala ejio hidofe ilia hullo eyyani bwanya. Ellaŋ isia hitiyenita innafa etiru itai. Baŋa etira te isia. ¹⁸To hiyyo hullo obe egiama iko Habu Kristo, ati hosehen innohosie hame, nyo to hinyiebita inno hirori innohsie enyieb isia hiyyo hullo anyalam tajia innohosie.¹⁹Anyar eyyen itai baŋi ne eba to hiyyo bi daŋ. Amuno nayya, te itai, ati awak nayya hijo anyar elofere itai to hirro inno olibo, ejio hidofe ebo hirro inne ebwot. ²⁰Etihar iso Hollum lo himwara kwak Sitan to hejek innahatai. Isiara hamehini na Habu lohoi Yesu Kristo hotowuana daŋ ta hatai.²¹Efonya Timeteo, hegiamani lalaŋ itai, ojo Lucio, Jasone iko Sosipita, hiyyo illo woyyo nohoi. ²²Efonya nayya, Tertio, ille egiorok waraga inna.²³Efonya Gaiyo, hattoŋitani hanaŋ ojo hidofe ikelesia itai. Efonya Erasto, hattunani lo doŋe inna itai iko Kwarto ilasi honyie. ²⁴Isiara hamehini na Habu lohoi Yesu Kristo he itai daŋ.²⁵Iyyania isiara lohuo hatara nohonyie, tuŋani lo oremik etiwetak iyye iyya to sayye nanaŋ iko to hitiyana no Yesu Kristo, iyya oliew hirro innafa eŋofohini man beren, ²⁶ati aliew isia, to hikila no higierita, aliew to hiyyo bi daŋ, iyya to hiro no Hollum lo odule tulaŋ, to baŋi no huruk.²⁷Isiara kwatan hotodule to Hollum ille agalik to hilofere, iko to Yesu Kristo, tulaŋ. Amen.

1 Corinthians

Chapter 1

¹Paulo, lafa eliloŋu Yesu Kristo anyar ara efahati to wahan no Hollum ojo Sostene halasi hohoi. ²Egiorok iyyohoi to iluluŋ no heruhok ilo owuon to Korinto, illo ehumak Kristo ahaliborok, anyar eliloŋo hiyyo ahaliborok, iko illo eliloŋo bi daŋ fure no Habu Yesu Kristo to misihi daŋ, Habu lo hosie iko lohoi. ³Isiara hamehini iko himwara hotowuana ta hatai tara Hollum Monye hohoi ojo Habu Yesu Kristo.⁴Esio nayya humo to Hollum lalaŋ te itai holoŋitek daŋ, nyo ta hamehini no Hollum nafa esio Yesu Kristo tohoi. ⁵Esio inyia tohoi ibariti tokoi ariai, to hirorita ojo iko to ofioroho. ⁶Esio inyia tohoi ibariti, ofe iyya hituhuti no ojo Kristo inyia lara ille dede to hiji hatai.⁷Hidofe, obe itai eremik puahan he innak hisiorita inno oyiri iyya nia etilari itai ta Habu lohoi Yesu Kristo anyar oliew. ⁸Etigol iso inyia itai man to hicuŋi, anyar itai obe ara a hepalak to holoŋ no Habu lohoi Yesu Kristo. ⁹Ara Hollum lo olibo, ille ellilloŋu itai anyar ettuba iko Lonyi honyie, Yesu Kristo Habu lohoi.¹⁰Attana nayya itai halasirak iko hanasirak hanaŋ, to fure na Habu lohoi Yesu Kristo, hijo anyar itai eruk wati innahatai, ojo hotobiaŋa nobo higigiala owuon to hiji hatai. Ero nayya hijio anyar ettubahini itai nobotie to hosi innahatai ojo te iwahiti innahatai. ¹¹Elimak illak ta nayya ta haŋ ho Klu hijo, owuon bwanya to hiji hatai halasirak hanaŋ.¹²Etiru nayya hijo, ojio lobo tara hatai hijo, "Ara nayya ahejufutani la Paulo," ojo lobo ojo, "Ara nayya ahejufutani la Appolo," ojo lobo ojio, "Ara nayya ahejufutani lo Peturu, ojo lobo enyiak hijo, "Ara nayya ahejufutani lo Kristo." ¹³Hobwanya Kristo? Hara mahu Paulo lafa esiyohini to kuruce te itai? efwotu ifa itai batismo to fure no Paulo?¹⁴Esio nayya humo to Hollum nyo, obe nayya ifa etifotok batisimo to lobo tuŋani ara ifa to Krispas iko Gayos hame. ¹⁵Ettaluk lobo hijo, efotu ifa itai batisimo to fure nanaŋ. ¹⁶(Dede etifwoto ifa nayya hilahaŋ no Stifen. Ati, ettaluk nayya egigilu lobo tara hatai le etifotok nayya batisimo to honyie.)¹⁷Obe ifa Kristo efahu nayya etifotori ati anyar attu nayya hitiyena sayye inno olibo no obe ara to ofioroho inno tuŋani, hotobiaŋa ye no Kristo to Kuruce obe owuon ho nobo golon.¹⁸Ara sayye no Kuruce ahibolit to hiyyo illo oyeyeta, ati to hiji illo etilahu Hollum, ara golon no Hollum. Iyya egioro hijio, ¹⁹"Etihar iso nayya ofioroho inno faimak; ojo etihar iso naŋ hitirita ino owuon to hiyyo leferejok."²⁰Tahu ati tuŋani le elefere? Tahu hetiyanani lo hifahita? Tahu hegigilok inno faimak ina? Hobe ara Hollum emak hibolit to ofioroho inno fau ina? ²¹Man to beren, to ofioroho inno Hollum lafa etik hiyyo amijahini inyia to ofioroho inno hosie. Ati etilohu Hollum heruhok to sayyejin inno ettitto iyyohoi, hunno ojo hiyyo hijio ara, "Hirro asai.''²²Efia Judei iduariti inno hitihututa ojo Girik osiaha ofioroho. ²³Ati etiyana iyyohoi sayye no hesiohini no Kristo, isia sayye inne eyyik Judei hidofe ara ahirro asai to Girik.²⁴Ati, te ilia ellilloŋini to hiji ho Judei iko Girik, ara sayye nia to hosie Kristo, lara to golon iko ofioroho tara Hollum. ²⁵Nyo, sihin no oliew iyya hibolit no Hollum agalik ofioroho ino tuŋani, ojo hilik no Hollum agalik golon no tuŋani.²⁶Toriŋai to hililoŋo nahatai, halasirak. Obe ara itai daŋ ara leferejok iya ojo wan. obe ara itai daŋ egol. obe ifa itai era a hiyyo hullo obis man to hesini nahatai. ²⁷Ati, onyimu Hollum hiro inno bolitok inno fau huno anyar esio irri to leferejok anyumu Hollum. onymu hilik tafau ina anyar esio iri ta hagolok.²⁸Onyimu Hollum hirro inno ofiak inno fau inna iko hirro inno obe ara-anyar etifiak hirro inno olibo inno fau inna, ²⁹Anyar obe lobo tuŋani etidara to hosiere honyie.³⁰Ati te inyia awuana itai to Yesu Kristo, lo ottu te iyyohoi to ofioroho tara Hollum- lara ibisiti inohoi, libe nohoi, iko hetilahani. ³¹Ati, iyya egioro: "Idek lia etidara wan hetidarai ta Habu.''

Chapter 2

¹Nafa awoun naŋ ikatai, halasirak, nafa awoŋ nayya ta hatai, abe nayya ifa attu iko hirro inno ogol kuyya ofioroho iyya elimak naŋ ta hatai ofioroho inno Hollum. ²Ati abe nayya awak innak hirro iyya nafa awuanari nayya ika itai arari Yesu Kristo hame iko ye nohonyie to kuruce³Ati attu nayya ifa ta hatai to fiahaji iko ta baŋi nettok. ⁴Sayye nanaŋ iko hitiyana nanaŋ obe ifa ara iko lofiorojok ojo duaran iko hetihutek golon no Oyiri no Hollum ta hatai. ⁵Anyar hotobiaŋa hiruk nahatai oyiri to ofioroho inno tuŋani, ati to golon no Hollum.⁶Ati, ero nayya sayye no hilofere to hiji ho hiyyo illo obolo, ati obe ara ofioroho inno hilahaji no hekumok hullo he iyyania, illo obe afanu egiamari innak hirro. ⁷Obe, etiyana nayya ofioroho inno Hollum, huno agalik ofioroho inno hiyyo, inne eŋofo, innafa otiorok Hollum te iyyohoi holobe ŋasi inno lohuo nohoi.⁸Obe lobo tara lettaha hullo ha ŋasi hunna oyyen ofioroho, nara no etiru isia to holoŋ nafa nia, nobe isia esihok Habu lo kwatan. ⁹ati iyya egioro, hijo, "Hirro inno obe nobo honyek egonyu, obe lobo hiyok ne etiru, obe nobo hoo no ogilu, hirro inno otiorok Hollum to hiyyo illo omuno inyia."¹⁰Hirro niyya hunna etihutek Hollum tohoi to Oyiri. nyo osiaha Oyiri hirro bidaŋ, man to hirro inno Hollum hunna ogol. ¹¹ŋai to hiji ho hiyyo oyyen higigilita inno tuŋani aracie Oyiri no tuŋani nolowuon to hotwai honyie? Daŋ ania, obe tuŋani oyyen higigilita inno Hollum aracie Oyiri no Hollum.¹²Ati obe iyyohoi emoju Oyiri na fau, ati Oyiri no Hollum, hijo anyar iyyohoi emijak hirro inne esio Hollum to hoi asai. ¹³Erro iyyohoi hirro inno etuhutek Oyiri iyyohoi, inno obe ofioroho inno hiyyo etiyana, eloitok Oyiri hirro inno Oyiri to ofioroho inno Oyiri.¹⁴Ati tuŋani lo obe owuon iko Oyiri obe inyia orumu hirro inno Oyiri no Hollum, nyo ara isia hirro inno ifiahajiti to honyie. ¹⁵lia lo owuon iko Oyiri oŋot hirro daŋ, ati obe ara hijo anyar oŋoto inyia hirro inno illak. ¹⁶"ŋai oyyen hoo na Habu, hijo anyar etuhutek inyia?" Ati ewuon iyyohoi iko hoo no Kristo.

Chapter 3

¹Ajo anaya, abe nayya aremik hiro ta hatai iyya hiyyo illo owuon iko oyiri, ati ero nayya ta hatai iyya hiyyo hullo owuon iko higigilita ino fau, iya era itai idoliaha to Kristo. ²Etimata nayya itai to lee, abe ara ŋiria nologol, tahati ebe itai ewak, hata inyania olobe itai adaha ŋiria.³Nyo helerasa itai iko higigilita inno fau. Lo owoun hayini iko ŋalafa to hiji hatai, ebe mahu itai ewuon iko higigilita inno wan? Ebe mahu itai elot iyya hiyyo? ⁴Nyo ojo lobo hijo ejufa naya Paulo, ojo hidofe lobo ojo nayya Apolo, ebe iso itai ara iyya hiyyo illo fau? ⁵ŋai ati Apolo? Ojo ŋai hidofe Paulo? Ara iyyohoi hegiamak hidofe egiama iyyohoi to wati te innohoi iyya esio Habu to hohoi ojo to hitiyenita innohoi eruk itai.⁶Edula ifa nayya ojo Apolo ejuho hifioŋ, ati ara Hollum le etibolo isia. ⁷To nia obe hitihabuo owuon to hedulani, kuya hidofe to lia hejuhoni ho hifioŋ, ati owuon to Hollum lia etibolo isia.⁸Iyyania hedulani iko hejuhoni ho hifioŋ egiama nobotie, ojo iso isia daŋ omoju idumuti innohosie to higiama nohosie. ⁹Ara iyyohoi hegiamak ilo Hollum. Era itai mana no Hollum, itai haji no Hollum.¹⁰Iyya esio Hollum hamehini ta hanaŋ, ara ifa nayya ahaduhoni le etiarak hitieri no ohitiir, ojo lobo atta aduhok to hide honyie. Ati itai hiyyo daŋ ihuma riŋa hijo efu iso itai eduhok to hide honyie. ¹¹Nyo obe lobo tuŋani oremik aduhok hitieri no ohitir aracie nafa oduhohini. Ara ifa Yesu Kristo iyya hitieri no ohitiir.¹²Iyania loduhok lobo tuŋani to hide holohitiir to yeli, kuyya to bilet, kuyya to honoron hunna opipiak kuyya to bau, kuyya to hujuti, kuyya to bahala. ¹³To holoŋ hoŋoto oliew iso ilibiti inno higiemita inno hiyyo, oliew iso isia to hima, nyo ociem iso hima higiemita inno hiyyo nobotie nobotie harriŋari hijo ara iso isia iyya nyo.¹⁴Kuyya arasa higiema nolobo tuŋani le egiama tohide ho lohitir hitieri omoju iso inyia idumut. ¹⁵Kuyya lasuwahari higiama no lobo tuŋani olita iso idumut nohonyie, ati etilohini iso inyia to hima.¹⁶Holobe itai eyyen hijo ara itai haji no Hollum ojo hidofe Oyiri no Hollum amanya ta hatai? ¹⁷Letattur lobo tuŋani haji no Hollum, etattur iso Hollum inyia. Nyo olibo haji no Hollum ŋai ati itai.¹⁸Hotobiaŋa lobo tuŋani enyieb wan nohonyie. Kuya egigilo lobo to hiji hatai hijo elefere taŋasi hunna, isiara inyia hatara lobolit. ¹⁹Erifaha ofioroho inno fau inna to honyehite inno Hollum. Nyo egiorohini hijo, "Enief inyia leferejok to ofioroho innohosie. ²⁰Egioro hidofe hijo, "Oyyen Habu higigilita inno leferejok hijo ara isia asai.''²¹To nia hotobiaŋa lobo tuŋani etidara to hiyyo! Nyo esio Hollum hirro daŋ innahatai, ²²Kuya inyia Paulo iko Apolo ojo Kefas, kuya fau daŋ iko wuaran ojo ye iko hirro hunna iyyania, kuyya hido inno afanu iso, ara isia daŋ innahatai, ²³era itai Kristo, ojio Kristo ara Hollum.

Chapter 4

¹Oremik tuŋani hijo tohoi tiji, ara iyyohoi piti illo Kristo ojo hidofe herrirriak no hiŋofo no dede no Hollum. ²To hiram nia, awak anyar osiru herrirriak te igem nohosie.³Ati ta hanaŋ ara sihin letiŋ no ta hatai haŋotori hiram nanaŋ kuyya to okiko holobo tuŋani. Abe naŋ aŋot towan nanaŋ. ⁴Abe nayya egonyu nobo hiloito ne ehumahini ta nayya, ati obe nia etuhutek hijo abe naŋ ara hepalani. Hollum lia oŋot nayya.⁵Ati baŋa lo ŋoto innak hirro holobeŋ far nyia awoŋ, holobeŋ Habu awoŋ. Ohu inyia eyyani ciala hirro innafa eŋofo te idumele ojo hidofe etiliew hiram no taji. Ati orumu iso hiyo daŋ hitahuo nohonyie tara Hollum.⁶Iyyania, halasirak, ehuma naŋ higiemita hunna to wan nanaŋ ojo Apolo to hiram nahatai, hijo anyar etiyenu itai hijo hero hiyebita hunna nyo tara hohoi, "Ibaŋa agal hirro inne egiorohini." Anyar obe lobo ojo agalik inyie lobo ⁷tuŋani. ŋai egonyu ilufuti innohoi to hiji ha baŋai? Hara nyo nia owuon to honye ino obe iyye erumek asai? Lemoju iyye asai, nyo ati etidara iyye iyya ebe iyye emoju asai?⁸Awuana itai ho hirro bi daŋ inne ewak itai! Asaman itai! Etiara iye toŋita ahabwe, attta itai hiwuoto tara hohoi! Dede, awak naŋ itai hotottoŋitai, anyar ettoŋita iyyohoi iko hoi ahabwe. ⁹Ati egigilo naŋ hijo ehumak Hollum iyohoi efahat halu to hibili te igem ojo hidofe iyya hiyyo illo esio hiyyo to ye. Era iyyohoi bi iyya manaraha irriŋiti ta fau, illa anjilohien iko to hiyyo.¹⁰Era iyyohoi bolitok to hiram no Kristo, ati ejo itai elefere to Kristo. Elik iyyohoi, ejo itai egol. Abaŋ hiyyo itai, ojo hiyyo obe abaŋ ¹¹iyyohoi. Man to holoŋ inna he ena ewodo iyyohoi ojo hidofe eboto, eciefita iyyohoi boŋojin inno orru, abak hiyyo iyyohoi no lorru, ojo ebe iyyohoi ewuon iko haŋitek.¹²Egiama iyyohoi no, hegiamari ta has innohoi. Nafa omorori hiyyo iyyohoi, ejok iyyohoi. ¹³Nafa etigiamari hiyyo iyyohoi, ejo iyyohoi edik. Nafa etifittaŋari hiyyo iyyohoi, ejo iyyohoi ero to nyalami. Afanu iyyohoi hira, ojo iyyohoi erasa hira hiyyo illo ebo fau iyya hirro inno omura agalik hirro bi daŋ.¹⁴Abe naŋ egiorok hirro hunna hetilorijori itai, ati hesiŋari itai iyya durre illallaŋ illo amuno naŋ. ¹⁵Nyo ewuon ida hido tai ho hetiyanak alif tomon to Kristo, ebe itai ewuon ho monyie arria, ati ara naŋ monye hatai to Yesu Kristo to sayye inno olibo. ¹⁶ati alia naŋ ta hatai hijo anyar ejufuta itai nayya.¹⁷Inyia nia efahak naŋ itai to Timoteo, durre illo amuno naŋ iko heruho illo Habu. Ara ida hido etiyana naŋ isia to masik bi daŋ iko te ikelesia. ¹⁸Iyyania arasa illak illahatai tume hirro, hegiamari iyya abe ifa naŋ attu ta hatai.¹⁹Ati attu iso nayya ta hatai kwak, awak Habu. Attu naŋ hiye obe ara hiro no ele etidara, ati ahu naŋ huwolo golon no hosie. ²⁰Obe obie no Hollum ara to hiro hame ati to golon. ²¹golon. Hewak itai nyo? Anyar attu naŋ ta hatai ta hali kuyya to mune iko ta nyalami na taji?

Chapter 5

¹Etiru iyohoi hijo owuon somon to hiji hatai ara somon no oru binno, nobe oremik wana to hiji ho paganohien, nyo amanyari lobo oŋorwo monye honyie. ²Eyaruta itai. No obe ida itai etariha man eyari tuŋani lehuma hiram nia to hiji hatai ade.³Abe ida hido naŋ to hiji hatai to wan nanaŋ, awuon naŋ ikaitai to Oyiri, ⁴Latubai itai to fure tono Habu lohoi Yesu, awon naŋ ikatai loloyiri, ojo golon na habu lohoi Yesu owon, ⁵isiara tuŋani hijo ilie to sitan to hetihar no wahiti, anyar etilohini Oyiri nohonyie to holoŋ na Habu Yesu.⁶Obe hitidara nahatai olibo. Ebe itai eyyen hijo ahabwok letiŋ etipwasa imune daŋ? ⁷Iyari ahabwok marwani ade anyar era itai imune ŋejuk, nobe ahabwok dede. Nyo Kristo, oye ifa te iyyohoi inyia ker, hiluti lohoi. ⁸Iyyania hetidahai daha na karama to mune, obe ara to habwoka ina marwaini, ahabwok ne iyani liwa iko emanyiti ino oru. Ati, to huruk no obe ahabwok hamanya to dede.⁹Egiorok naŋ ta hatai waraga nanaŋ hijo hotobiaŋa itai ettuba ho hiyyo ilo ehuma hiro ino somon. ¹⁰Ati abe naŋ ero tohiyo harwak ilo fau, iko ŋarujok, iko paganohien ile ehuma hiro ino somon, ojo ille etihabuo rijorihien; Iya hetolojori adee torohosi anyar ewaun efwo itai ade ta fau.¹¹Ati egiorok naŋ iyyania ta hatai hijo, hotobiaŋa lobo lojo ara iya halasi ojo inyia odule ihuma hiro ino somon, kuya eŋaru, kuya hetihabwani ho rijorihen, kuya hamuroni hohiyo, kuya harumak, kuya hetipalani. Hotobiaŋa edaha ŋirya ikonyie. ¹²Jai iso aremik naŋ hiŋot hiram nohiyo ilo obe own to Kelesia? Ne, ŋoto itai hiram no liya ilo owuon to ikelesia? ¹³Ati Hollum iso oŋot hiyo lia owuon ta bali. "Ifuhai tuŋani loloru ade to hiji hatai.''

Chapter 6

¹Lowuon illamuk illo aŋalafa, oremik iso iyya eno ekumori holobe hiruk toŋoto, ojo hidofe holobe awoŋ to hiyo ilo Hollum? ²Ebe itai eyyen hijo oŋoto iso hiyyoilo Hollum fau? Ojo lara itai haŋotoni hafau, ebe itai eremik hitibis hiro huna ofiak? ³Obe itai eyyen hijo eremik iyohoi hiŋot anjilohien? Hara iyya ŋari nyo binno, teyya, ebe iyohoi eremik hiŋot rori ino wuaran nia?⁴Lewak ifa itai ehihuma ŋoto nia odule to manya, nyo ati ebusak itai rori tohosyere holia ilo obe oweta to ikelesia? ⁵Ajo naya ania anyar ewon itai he iri. Obe lobo tohiji hatai le lelefere oremik hetilik iŋalafiti inia owuon to hiji helasira? ⁶Ati etiwuaha iliasi ilasi, ara ina to hosiere hoyiyo obe ara heruhoni!⁷Dede owuon ifa iŋalafiti beren to hiji ho Kristianohien inafa eya itai. Nyo ebe atti itai edihu hitigiama tara hipali? Nyo esio itai watie ino hatai to hinyiaba? ⁸Ati itai towatie inahatai epala itai ejo hidofe enyiabahiyo ilo ara ilasira!⁹Hebe itai eyyen hijo ilo ebe obis obe oremik aruta obie no Hollum? Ibaŋa eruk hinyaba: To hiro ino hasomok, ta hamojok ho rijorihien ,to harotok inno oŋoruo, to liawa hulo ofirie, ojo liwa ilia hullo egiama hiram no somon, ¹⁰hahala, iko ŋarujok, harumak, hesusutak iko harosok ino hiro ino hiyo, to ilia daŋ obe isia oremik arutak obie no Hollum. ¹¹Ara ifa ilak ania to hiji hatai. Ati alibe ifa itai, ati emak ifa inyia itai ahabisak, ati etibisak ifa inyia itai to fure no Habu Yesu Kristo ojo to Oyiri no Hollum lohoi.¹²"Ara hirro hunna ta hanaŋ iya ojo hifahita,'' ati obe hirro daŋ olibo ta hanaŋ. " Ara hiro hunna ta hanaŋ iya ojo hifahita.'' ati abe hiro daŋ eyani libe ati abe iso hiro inia ekum naya. " ¹³Ara ŋiria no hosehe, ojo hosehe ara no ŋiria"- ati eyari iso Hollum isia daŋ ade. Ati obe wan ara no somon, ati ara wan na Habu, ojo Habu isio to wan.¹⁴Ojo Hollum etibuhu Habu ojo iso hidofe etibuhu iyyohoi ahide to golon nohonyie. ¹⁵Ebe itai eyyen hijo ara wati innahatai ino Kristo? Aremik iso nayya eyari iluluŋ no Kristo atta nayya attubak isia to somojok? hotobiaŋa ara ania!¹⁶Ebe itai eyyen hijo lia ottubahini to isomo ara isio nobotie iko inyia? Iyya ojio Baibol, "Ara arik iso wan nobotie." ¹⁷Ati lia ottubak to Habu ara isio Oyiri nobotie iko inyia.¹⁸Irruata ade tara hirro inno somon! Hiyyata ino eyyau tuŋani obe ara to wan nohonyie, ati tuŋani ara losomo eyyau inyia to wan nohonyie.¹⁹Hettumo iye hijo ara wan nohoi haji no Oyiri lo Olibo, lo amanya to hoi, inna erumu iye tara Hollum? etimo iye hijo obe ara iye hamai to wan nohoi? ²⁰Enyiaŋini ifa itai te edumoti. Iyania itukwata Hollum ta wan nohoi iko to oyiri nohoi na ara no Hollum.''

Chapter 7

¹Iyyania ero nayya to hirro innafa egiorok itai ta hanaŋ: "Olibo to hitololiawa hoto biaŋa otir noŋoruo" ²Ati to eciemiti ariai ino iruti, anyar owuon hito loliawa ho oŋorwo honyie, ojio hito noŋorwo owuon ho oliawa honyie.³Anyar esio hiito oliawa to oŋorwo honyie wan nohonyie no oremik asiru to honyie, ojio hidofe oŋorwo esio to oliawa honyie wan nohonyie. ⁴Obe hiito no ŋorwo oremik wana iko hilohitok to wan no honyie, ara oliawa a letok lohonyie. Ojio hidofe, obe oliawa oremik wana iko hilohitok to wan no honyie, ati ara oŋorwo eletok.⁵Ibaŋa ebo attubak wati innahatai leruk itai ara nobotie hisio wati inahatai to holoŋitek niyya eruk itai, anyar edule itai mojo holoŋitek daŋ ino ebe itai etubari. Ati ta halu atta itai afanu daŋ nobotie, anyar obe Sitan oremik hisusut itai to biaŋan no hiriria nowan. ⁶Ati ero nayya hirro inia ta hatai arriai to nyo aŋatak Hollum nayya herara ojio obe ara to hifahi. ⁷Nara ida hiyo daŋ iyya nayya. Ati owuon hiyyo daŋ ho hosiorita inohosie toro Hollum. owon lobo iko esiorio nohonyie ojo lobo honohonyi.⁸Ojo toŋorwo huna holobeŋ ayama, iko ino oye liawa hosie, ajo naŋ olibo tohosie hitolojori obe liwia. ⁹Ati lobe isia oremik hittole obe ŋorwo, oremik isia yama. Olibo to hosie hayamari agalik hitaban iko iwahiti inno wan.¹⁰Ati to hiyyo ille ayama esio nayya hifahi inna- obe ara nayya, ati Habu: ''Anyar obe oŋorwo opiahari tara oliawa honyie.'' ¹¹(Ati kuyya opiahari inyia tara oliawa, anyar obe inyiak yama kuyya hidofe anyar emwarahini iko oliawa honyie). Ojio, Hotobiaŋa oliawa opiaha ho oŋorwo honyie.¹²Ati to illak ajo daŋ-,nayya, obe ara nayya Habu-hijo lowuon lobo halasi ho oŋorwo honyie inna ara pagani ojio inyia eruk hittole iko inyia, anyar lobe inyia opiahari tara honyie. ¹³Ojio lowuon nobo hiito noŋorwo ho oliawa honyie ilo ara pagani ojio inyia awak manya ho oliawa honyie, anyar lobe inyia opiahari tara honyie. ¹⁴Ati to liawa ilo obe eruk etaŋari iko oŋorwo honyie, ojo oŋorwo ino obe eruk etaŋahini iko elasira. Atta dure inohosie hibwot, ati lobe isia opiaha etiyu sio.¹⁵Ati lawak lia obe eruk Yesu Kristo apiaha, isiara inyia heno. Iya to hiram to nia, obe halasira kuya hanasi orosok wati inohosie. Ellilloŋo Hollum iyyohoi hetolojo to hilik natajia. ¹⁶Eyyen iso iyye jai, hitonoŋorwo, anu isio itilwahu iyye oliawa hoi? Kuyya eyyen iso iyye jai, hitololiawa, anu isio etilahu iye oŋorwo hoi?¹⁷Isiara hiyyo daŋ hatamanyai ta manya nafa aharak Hollum to hosie, ojio hidofe iyya ellilloŋo Hollum isia. Ara inaŋ hifahi nanaŋ to kelesiahien. ¹⁸Oŋoto ifa lobo nafa eliloŋoni hiyo isia to hiruk? Hotobiaŋa ocem halieu ŋoto. oŋoto ifa lobo nafa eliloŋi inya to huruk? Hotobiaŋa inyia osiaha ŋoto. ¹⁹Ati obe ara ŋoto iko biaŋan no ŋoto ara asai. Nyo ara bino inyia baŋi no hifahita ino Hollum.²⁰Isiara hiyyo bidaŋ hotodule manya iyya nafa amanyari isia to holoŋ nafa ellilloŋori Hollum isia to hiruk. ²¹Era ifa itai piti to holoŋ nafa ellilloŋori Hollum itai? Ibaŋa egigilo to hiram nai. ²²Tuŋani le eliloŋu Habu ara iya pit le ohek Habu. Ara iyya ilo ohoni tara Habu ara inyia apit lo Kristo. ²³Enyiaŋini ifa itai to idumut, hotobiaŋa itai enyak hira apiti ilo hiyo. ²⁴Ati halasirak, anyar imanya itai daŋ to imanyiti inna eliloŋori Hollum itai to hiruk, ati itidule to Hollum iya nafa nya.²⁵Ati to hiram no hiyyo illo obe ayama, obe Habu esio ta hanaŋ nobo hifahi, ati elimak nayya itai higigilo nanaŋ to nyo efwotu ifa nayya amehini no Habu erara nayya no lobis. ²⁶Egigilo nayya hiram no hitigiema nia otu, olibo odule tuŋani rasai iyya owuon inyia.²⁷Ayemu iye hitonoŋoruo? baŋa osiaha piaha. Kuya holobe itai yama, baŋa osiahari hitonoŋorwo. ²⁸Ati kuyya ayama itai, obe ara iyyau. Ati kuyya ayama lobo obe inyia eyyau. Ati illa ayama wati owuon iso ho hitigiemita ta manya no hosie, ajo nayya awak adihu hitigiemita daŋ tara hatai.²⁹Ati ajio nayya ta halasirak: Eduhocio holoŋitek hulloŋ. Iyyania man ahosiere, isiara hiyyo illa ayama wati ho manya iyya hiyyo illo obe wati ayama. ³⁰Isiara ille atariha wati hotowuanai iyya obe oyo; ojio illo omuno wati, hotowuana iyya obe omuno; ojio illo opocio wati, hotowuanai iyya obe isamiti, ³¹ojio illo opocio wati hirro inno fau hunna, isiara hotowuanai iyya obe isia owuon ho hirro, nyo owuon hicuŋi no hirro to fau.³²Awak nayya itai hata manya to biaŋan no hilafuho. Tuŋani lo obe ayama egigilo inyia to hiro ino Habu, ojio hikoi to nia etimuno inyia Habu. ³³Ojio tuŋani lo oyama wan egigilo to hiro to inia fau, hijo aremik inyia hitumuno oŋorwo honyie jai. ³⁴Obwanya inyia. Ati tuŋani no lobe hiyyo oyemu kuyya hidofe hodwoti egigilo inya to hirro inna Habu, ojio isia osiaha hijo anyar emanya isi no olibo to wati innohosie ho Oyiri innohosie. Ati tuŋani inna ayama egigilo inyia to hirro inna fau, ojio; hetimuno iso inyia oliawa honyie jai.³⁵Ero nayya ina hijo anyar olwak itai, obe ara hijo anyar etihita itai, ati to hiro ino obis, anyar itimuno itai Habu ojio hidofe egiama to honyie ta tajia ara nobotie.³⁶Ati le egigilo lobo hijo etirwo inyia oŋorwo honyie inna aciorok elaŋ ŋasi inohonyie, isiara inyia hatayamai inyia awak ifa inyia. Obe ara iyyau. ³⁷Ati kuyya owuon inya ho higigilo hijo hotobiaŋa inya ayama, ojio nobo hitisiaha obe, ojio inyia oremik hidas munoi, egiem iso na anyar lobe inya ayama hodwoti inna ocior inya. ³⁸Ati la ayama wan hiito oŋorwo inna ocor inya, egiem na anyar, ojio ille obe onyimu hiito oŋorwo ocor egiem hidofe no olibo.³⁹Efitak hifahi hitonoŋoruo to oliawa honyie holowar inya. Ati kuyya lo oye oliawa, oremik inyia yama lobo tuŋani illa awak inyia yama, ati anyar ara to Habu. ⁴⁰Ati to higigilo nanaŋ anyar omuno inyia agalik ojio hidofe amanya inyia ania. Ati egigilo nayya hijo awuon nayya ho Oyiri no Hollum.

Chapter 8

¹Iyania ŋiria nia esiarahini to rijorihien. Eyyen iyyohoi hijo ewon iyohoi daŋ iko ofioroho ino oriew ahide, ati mune oduhok ahide. ²Legigilo lobo hijo ayien inye obe tuŋani lia oyen. ³Ati lo omune lobo tuŋani Hollum, oyien Hollum tuŋani lia.⁴Iyania, to hiram no daha ŋiria no esio hiyo to rijorihien: eyen iyohoi hijo tafu ina rijorihien ara asia, nyo obe lobo Hollum ati ara Hollum lobotie. ⁵Leyen iyohoi hijo owuon saŋ inia eliloŋo hiyo hijo johin inni ta fau kuya te ido. Owuon johin inia iko habwok arriai. ⁶Ojo iyohoi ara Hollum lobotie jia monye lo fauu ojo hiro daŋ iko wuaran nohoi tara honyie. Ojo hidofe Habu lohoi Yesu Kristo, ille ara wuaran to hoi jo hiro daŋ tohonye.⁷Ati, obe ofioroho inia owon to hiyo, hee giama isia hiro ino etihabwori hiyo rijorihien, adaha isia ŋiria nia atta hijo esio isia hisiorita to rijorihien. Ati etihar isia tajia innohosie to higigilita inia, elik isia.⁸Ati etaluk ŋia etihutari iyyohoi to Hollum, obe iyohoi erru to biaŋan nohoiedaha kuyya hidofe obe iyohoi agalik ta daha. ⁹Ati ihuma riŋa ŋaso higigilita hunna etipal lobo lo obe owuon iko golon no hiruk tara itai. ¹⁰Kuyya legonyu lobo iye, iyye lia ewuon iko ofioroho, ta adahari ho ŋiria ta haji himojit no rijorihien, ekuyya mahu hijo, nyo adaha nayya hisiorita hunna ho rijorihien?¹¹Niyya, etihar itai tuŋani lia obe golon no hamijak to honye, hilik na halasi iko no hanasi hoi nafa oyori Kristo to inya. ¹²Le eyyau iyye te ilasi hoi to hikoi nia, etihar iyye golon na tajia nohoi. Eyyau iyye daŋ to hosiere ho Kristo. ¹³Ati kuyya lara honya nanaŋ hiriŋo etipal te hilasi hanaŋ, abe iso naŋ enyiak honya hiriŋo hijo tuŋ, anyar ebe etipal halasi hanaŋ.

Chapter 9

¹Abe nayya awan ania? abe naya ara lefahati? alabe naŋ egonyu Yesu Habu? Ebe itai era hegiamak ilalaŋ to Habu? ²Kuyya labe naŋ ara efahani te ilak hiyo, ati ta hatai ara nayya ehafahani. Nyo era itai to igem nanaŋ ta Habu.³Ara ina hici nanaŋ to ilia awak cama nayya. ⁴Hebe iyohoi ewon hobisiandahari iko mata? ⁵Hebe iyohoi ewon hobisian heyariri ikohoi hito noŋoruo na ara heruhoni, iya ilak efahat, iko halasira ha Habu ojo Kefa? ⁶Ara ati Baranaba ikanaŋ anyaa legiama hamai?⁷ŋai lia egiama iya oseŋer to arobiyaha inno honyi? ŋai lia oromok mana ojo obeŋ adaha ŋama nia? ŋai lia eyohita husuŋ ojo obe amata le toro husuŋ? ⁸Ero naya hiro inia hijo to hilohittok no hiyo? Obe hifahita hidofe hero ania?⁹Nyo egioro to hifahitta inno Mosa, ''Baŋa efitak hutuk no hitteŋ loduha ŋama." Ati hara mahu hiteŋ nia eriria Hollum? ¹⁰Obe mahu inyia ero to hohoi? Egiorok ifa to hohoi, nyo lia oromo anyar oromo tomoi, ojo to lia oduha ihidek hotoduk tomoi no bwanya na ŋama todioŋo. ¹¹Letiyana iyyohoi hiro ino oyiri tohiji hohoi, No nyo ati ebe iyyohoi eremik adieŋu hirro arria tara hatai?¹²Lorumu hetiyanak lia hiro tara hatai, ebe iyohoi eremik arumu ina agalik? Ati ebe iyohoi esiaha inamuk hiro. Edihu iyohoi daŋ hijo anyar ebe iyohoi etik sayye no Kristo. ¹³Ebe itai eyyen hijo ilia egiama igem ta haji imojit omoju daha nohosie dia? Obe itai eyen lia egiama to altari orumu isia ŋiria nohosie tara hihumita? ¹⁴Tohikoi tonia, esio Habu hifahaita nolo ojo ilia etiyana sayye ino olibo, anyar orumu isia waran nohosie tara sayye no olibo.¹⁵Ati abe ifa nayya eyyari inak hiro ojo hidofe abe ifa naŋ egioro hiro huna hijo anyar egem inamuk hirro ta hanaŋ. ¹⁶Nyo kuyya etito nayya sayye inno olibo, abe naŋ awon hohitidara, asan anyar egiama naŋ igiam. ara eyau tahanaŋ lo be naŋ etiyana sayye ino olibo!¹⁷Legiama naŋ to wahan, awon naŋ iko esorio. Ati lobeŋ wahan, arasa naya wana hohelohito esio tahanaŋ hegiamari. ¹⁸Nyo iso esorio nanaŋ? Ara le lahitiyana naya, hitiyana no sayye ino olibo to biaŋan ne idumuti, abe ida hido nayya etifut hegiamari sayye inno olibo.¹⁹Ohek ida hido nayya tara hiro daŋ, esio nayya wan nanaŋ apit to hiyyo daŋ hijo anyar eyani nayya illamuk agalik. ²⁰To hiyyo illo Yudea ara naŋ iyya lo Yudea hijo anyar arihu nayya ilak Yudea. To hiyyo ille olot to hifahita, ara nayya iyya tuŋani lo ejufuta hifahita, na ayyen ida hido naŋ hifahita nyo alot naŋ to hifahita inno Kristo, hijo anyar eyani naŋ illo obe oyyen hifahita.²¹Tohiyo ilo obe oyen hifahita, ara iso nayya iyya lia obe oyen hifahita, nara ifa hijo abe naŋ awuon to hifahita inno Hollum to wan nanaŋ, ati to hifahita inno Kristo. Egiem naŋ hijo anyar eyani naŋ lia obe owuon to hifahita. ²²To hiyyo illo obe ogol, era naŋ tuŋani la abe agol, hijo anyar eyani hiyo illo obe ogol. Atu naŋ hira iyya hiyyo daŋ to hirro daŋ hijo anyar ahou nayya ilak. ²³Ehuma naŋ hirro daŋ to haluwahari sayye inno olibo hijo anyar eŋiŋar naŋ to ijohiti ino hiyi.²⁴Obe itai eyen hijo lonyieta hiyo daŋ ata le erwatik, lia lobotye omoju esorio inohonyi? inyoru arumuni esorio. ²⁵Hanyetak daŋ etigol isia watye to hiro daŋ. Ehuma isia ania anyar omojuni idumuti inno oremik hisaha, ati ehuma eyohoi harumuni idumuti hunna odule mak. ²⁶Iyania, abe daŋ anyor asai kuya habahari oyami. ²⁷Ati enyak nayya wan nanaŋ apit, hijo lattohu naŋ etiyanak daŋ te ilak, naya towan tananaŋ anyar labe naŋ apuak.

Chapter 10

¹Abe naya awak hijo anyar ebe itai eyen, halasira, hijo monyie hohoi owon ifa tafau holohidis atta isia hilaŋ to hiji hahari nettok. ²Ebatiso ifa isia daŋ to hidis no Muse iko thahari nettok. ³Anya ifa isia ŋiria no oyiri. ⁴Daŋ mata isia amatat ino oyiri. Nyo amat ifa isia tara morio no oyiri nafa ejufari isia, ojo moruo nia inya Kristo.⁵Ati obe ifa Hollum omuno isia bedaŋ, atta watye inohosie etisarrik to tim. ⁶inyania ara hiro huna hitiriamita tohoi, anyar ebe iyohoi ejufuta hiro ino sitan iyya nafa hosia.⁷Hotobiaŋa era hetihabuok, horijorihien iya ehuma ifa illohosie. Ara ina iya egiorohini, "Ettole hiyo atta daha ojo amata, atta diote atta cia". ⁸Hotobiaŋa iyohoi eyau tosomon, iya nafa ehumari isia. Toholoŋ tonobotie, oye ifa isia alif tomwana arik hohunic hiyo olo oyee to hiram nia.⁹Hotobiaŋa iyohoi ehuma Kristo tocama, iyya ehuma ifa ilohosie atta munok attohe isia. ¹⁰idofe hotobiaŋa iyohoi hiŋuŋunita, iya ehuma isia ifa atta anjilo lo ye atohe isia.¹¹Iyania, edoŋ hirro hunna to hosie ahitihuta te iyyohoi. Ati egiorohini isia esiŋari iyyohoi, lia eliaha hisidi na awaŋ. ¹²Tonia isiara tuŋani legigilo hijo awueta inyi hehuma hirira hijo hotobiaŋa inyia ohuye. ¹³Obe ciama oremik awaŋ tahatai na no obe owuon to hiyo. Ati olibo Hollum. Obe inya oremik ebusak nobo hisusuta nottu ta hatai na agalik golon nahatai, lawoŋ nobo hisusuta esio iso inyia ta hatai nobo hikoi no efuho itai hijo anyar edihu itai inya.¹⁴Tonia, itai huna amuno naŋ, irwuata ade tara hitihabwo no rijorihien. ¹⁵Ero naŋ ta hatai iyya hiyyo hullo etira. Itiŋot hiro innanaŋ to wati te innahatai. ¹⁶Ikobo inna ejahari iyyohoi, obe ati nia ara bwanya no hoto no Kristo? Imune no ebwanya iyyohoi, obe ati inya ara bwanya no wan to Kristo? ¹⁷Nyo owuon imune nobotie, era iyyohoi nobotie emonya ida hido iyyohoi. Edaha iyohoi imune nobotie daŋ arabotie.¹⁸Itiwolo to hiyo ino Isarail. Obe ara isia ila adaha hibulucita ojoegiama ta altari? ¹⁹Nyo nia ero naya ania? Ara rijori iya nobo sihinai asai? Hoŋiria nya esio hiyo to rijori ara sihinai asai?²⁰Ati ajo naŋ hero ino esio paganohien hihumita to johin, esio isia to johin obe ara to Hollum. Abe naŋ awak itai hotorriahai iko johin. ²¹Ebe itai eremik himat to ikobo na Habu iko te ikobo no johin. Ebe itai eremik daha to teremeja na Habu iko to teremeja no meniaŋa. ²²Etijoria iyohoi Habu hijo hatahaino? Egol iyohoi agalik inyia?²³"Hero daŋ odwaa,'' ati obe are hiro inia olwuak isia. "Hero daŋ odwaa,'' Obe ara hiro naŋ etibolo hiyo ahide". ²⁴Hotobiaŋa lobo osiaha libe nohinye. ati anyar losiahai inya libe no onyihari lohonyie.²⁵eheder itai daha hiro huna etinyiaŋa hiyo to suk, ibaŋa efia higigilita inahatai. ²⁶Nyo "Ara fau na Habu iko hirro daŋ inno owuon dia". ²⁷Lellilloŋu lobo lobe ara heruhoni itai to nobo ŋiria, eijo itai ewak efi, itidihai hirro ino esio isia to hosiere hatai eijo itai ebe efia hifiita inno higigilita.²⁸Ati lojo lobo tuŋani ta hatai, "Ara daha ina ne esio hiyo to rijori," ibaŋa adaha, ara nia to hiram no tuŋani lelimak itai, ojo to hiram no higigilo. ²⁹Abe naŋ ero to hiram to higigilo, ati to hiram no lobo. To hiram no nyo eŋot itai hiram no loboto higigilo na hati? ³⁰Ladaha naŋ to mune, no nyo omoro hiyo naya to hiram nia ajo naŋ esio humo?³¹Tonia kuyya edaha itai eijo hidofe emata, ati to hirro ino egiama itai, igiama daŋ to ohwo no Hollum. ³²Itiwania bolioŋ to Yudea iko to Grik, ojo to Kelesia ho Hollum. ³³Iticiem iyya aciem naŋ hitumuno Hollum to hirro bi daŋ. Abe naŋ asiaha iwahiti innanaŋ, ati inne iluluŋ. Egiama naŋ hijo anyar etilohini isia.

Chapter 11

¹Ijufutai naya, iya ejufuta naŋ Kristo. ²Iyania amuno naŋ itai nyo egigilu itai naya to hiro inafa etiyana naŋ ta hatai. Amuno naŋ itai nyo aweta itai to amanyiti iya inafa ebusak naya tahatai ³Iyania awak naŋ anyaa eyen itai hijo ara Kristo hito loliawa lo hiyo daŋ, ojo hito loliawa ara letok toro hito noŋoruo, ojo Hollum ahosiere ho Kristo. ⁴Lomojo lobo tuŋani ojo hoo nohonyie emuho eyani iyya irri tohoo honyie.⁵Ati lomojo nobo hiito noŋoruo kuyya ekila ojo hoo nohonyie obe emuho eyyani inyia irri to hoo honyie. Nyo ara sihin nia iya ogita hoo nohonyie. ⁶Lobe hito noŋoruo etihok hoo no honyie, anyar ogit hofir ino honyie hotosuho. Kuyya ara eri to hito noŋoruo hagitini hofir ade kuyya to honye hesusumari hoo no honyie, tojo hemuho inyia hoo no honyie.⁷Hotobiaŋa hiito oliawa emuhok hoo no honyie, nyo ara inyia rijori iko ohuo no Hollum. Ati hiito noŋoruo ara ohuo no hiito loliawa. ⁸Obe ifa hiito oliawa oyyeni tara hiito noŋoruo, ati oyeni hito noŋoruo tara hito loliawa.⁹Obe ifa hiito oliawa oyyeni to hito noŋoruo, ati hito noŋoruo to hito loliawa. ¹⁰Inya nia owuon hito noŋoruo ho hutuhuti no hilohitok to hoo honyie, nyo ta anilohien.¹¹Ati, ta Habu, obe hiito noŋoruo ettole hamai tara hiito loliawa, hidofe obe hiito oliawa ettole hamai tara hiito noŋoruo. ¹²Iyya ottu hiito noŋoruo tara hiito oliawa, ottu hidofe hiito oliawa tara hiito noŋoruo. Ojo hirro bidaŋ afanu tara Hollum.¹³Toŋot to wan nohoi: olibo to hiito noŋoruo hotomoje Hollum ojo hoo no honyie obe emuho? ¹⁴Ebe itai emijak hijo esaga hofir ino hito oliawa eyyani irri to honyie? ¹⁵Obe itai etiyenu hijo lowana hito noŋoruo ho hofir ino esaga, ara ohuo? Ara hofir innohonye hitihita. ¹⁶Ati lawak lobo tuŋani hitirisa tonia, obe iyyohoi ewuon iko innak hitiyenitaiko to Kelesiahien ho Hollum.¹⁷To hiram nia, abe naŋ etahwo itai, nyo latubai itai aranobotie, obe ara to libe ati to run. ¹⁸To hitieri, etiru naŋ hijo latubahini itai to kelesia, owuon higigiala to hiji hatai, ajo naŋ eruk hijo ara dede. ¹⁹Anyar owuon ŋasio to hiji hatai, anyar orumuni hijo ilo olibo tara hatai.²⁰Lafanu itai arabotie, obe ara ŋiria na Habu nya edaha itai. ²¹Ladaha itai, anyar adaha lobo ŋiria nohonyie holobeŋ ilara ilak anaha inohosie. Owodo lobo, ojo illak oruma. ²²Ebe itai ewuon hahajik ino edahari itai ejio hidofe ematari dia? Etifittaŋa itai Kelesia no Hollum ejo hidofe etifittaŋa itai lia ilo obe owuon hohiro? Ajo iso naŋ nyo ta hatai? Anyar amuno naŋ itai? Abe naŋ aremik mune itai to nia!²³Amoju naŋ tara Habu hiro ino etuculak naŋ ta hatai, hijo Habu Yesu, ta harie nafa etinyiaŋari hiyo inya, odumu imune. ²⁴Ati nafa esio inyia humo, ata inya hibun ata hijo, "Wan nanaŋ innaŋ, na ara nahatai. igiamai inna anyar egigilori nayya".²⁵Iyania nia atta inya odumu ikobo, atta hijo, "Ikobo ina ara himwara ŋejuk to hoto nanaŋ. Itudule higiama ina iya egigilu itai, egigilori ta nayya." ²⁶Nyo to holoŋ ne edahari itai imune ejo hidofe emata to ikobo ina, atta itai hitiyana ye no Habu man ociohini inyia.²⁷La anya lobo imune atta himat te ikobo na Habu to hikoi no obe osiru, owu hira heyyani to wan iko to hoto na Habu. ²⁸Isiara tuŋani hotohier wan nohonyie do, to hikoi to nia isiara inyia hatanya imune ojo hidofe amat to ikobo. ²⁹To tuŋani la anya ojo hidofe amat ojo inyia obe oher wan nohonyie, anya ojo hidofe amat ŋoto to wan nohonye. ³⁰Inya nia elik illak ojo oŋwai to hiji hatai, ojo illak tara hatai ojoto.³¹Ati le eher iyyohoi wati innohoi obe iso ŋoto tara hohoi. ³²Ati leŋot Habu iyyohoi, etiniŋ iyyohoi, hijo anyar ebe iyyohoi eye iko fau nobotie.³³Ati, halasirak, lafanu itai daha arabotie, itilai wati innahatai. ³⁴Lowodo lobo, isiara inyia hatadahai ta haŋ, anyar afanu itai nobotie hotobiaŋa ara ŋoto. Iko innak hiro ino egiorok iyye, attu naŋ etuhutek la awoŋ naŋ.

Chapter 12

¹Halasira hanaŋ, awak naŋ hijo hotobiaŋa itai ettumo hiram no hisiorita inno Oyiri. ²Eyyen ifa itai hijo, ta nafa hera itai paganohien, ejufuta ifa itai rijorihien inno obe ero iyya orihita ifa isia itai. ³Ajo naŋ ta hatai hijo obe lobo tuŋani le'ero to Oyiri no Hollum oremik hijo,'' orose ifa isia Yesu.'' Obe lobo ojo, ''Yesu Habu'' aracee to duaran no Oyiri lo' Olibo.⁴Iyyania owuon hisiorita inno olufa ati ara tara Oyiri lobotie. ⁵Owuon hidofe higiemita inno olufa ati ara Habu lobotie. ⁶Owuon hidofe koi ino egiam ino olufa, ati ara Hollum lobotie le'egiama hiro to hiyo daŋ.⁷Ati esiarahini to hiyyo daŋ hamai hamai Oyiri hijo hotoluak iluluŋ. ⁸Esio Oyiri to lobo helefere, ojo hidofe to lobo ofioroho no hiro to Oyiri nobotie.⁹Esio inyia to lobo huruk, ojo to lobo esiorio no hitilibo no haŋwak to Oyiri nobotie. ¹⁰Ojo to lobo esio esiorio no idwariti, ojo to lobo esorio no hikila. Ojo to lobo esio hiyen no Oyirihien ino olibo iko ino oru. Esio inyia to lobo hirori no olufa ojo to lobo hiloito to ŋadiafa. ¹¹Ati egiama Oyiri lobotie hirro hunna daŋ, hidofe atta aharak to hiyo gele gele iya awak inya.¹²Iyya ara wan nobotie, ati owuon ŋacio arria, ojo ŋacio inia arria ottuba to wan nobotie. Ara isia daŋ iyyania inno Kristo. ¹³Nyo to Oyiri lobotie efotu iyohoi batisimo to wan nobotie, kuyya Yudea ojo Grik, kuya piti, kuya obe era piti, ewuon iyohoi daŋ iko Loyiri lobotie.¹⁴Nyo obe wan ara ŋati nobotie, ati ara inyia ŋacio arria. ¹⁵Kuyya ojo heju hijo, obe naŋ ara ŋati no wan inna nyo abe naŋ ara hani. Obe ati inyia ara ŋati no wan dede? ¹⁶Kuyya ojo hiyyok hijo, abe naŋ ara ŋati no wan nyo abe naŋ ara honyek. Obe ati inyia ara wan no ofiak? ¹⁷Kuya lara ida wan daŋ tamai honyek, etira iso inya jai? Kuya lara ida wan daŋ hiyok, heŋuada iso inya jai?¹⁸Ati iyyania, ehumak Hollum ŋacio daŋ inno wan iyya awak inyia. ¹⁹Lara isia daŋ ŋati nobotie, howuon iso wan aji? ²⁰Iyyania, owuon ŋacio arria ati ara wan nobotie.²¹Obe honyek oremik hijo ta hani hijo, "Obe nobo igem nanaŋ iko hoi." Obe hidofe hoo oremik hijo to heju hijo "Obe naŋ awoun he igem iko hoi." ²²Ati ewak iyyohoi ŋacio inno wan inne elik. ²³Ojo hidofe, iyohoi ewak ŋacio ino wan ino oliew agalik, ojo iso iyohoi esio baŋi netok to hosie. ²⁴Obe ŋacio inne oliew ino wan awak hiriria neto, ati attubak Hollum wan nobotie hijo anyar efwotu ŋacio ino obe oliew hitahabuta agalik.²⁵Egiam inya ina hotobiaŋa bwanya owuon ta wan, ati anyar olwuak ŋati nobo to igiemi no tubai. ²⁶lodiaha ŋati nobotie, odiaha ŋacio inno wan daŋ tamai, lo omune nobo ŋati, ojo ŋacio daŋ atta hitihabwo arabotie. ²⁷Iyyania, era itai wan no Kristo, hidofe era itai daŋ ŋacio ino wan no honyie.²⁸Onyimu ifa Hollum hiyyo ilo egiama te ikelesia; lefahat to hosiere, hitarihi hekilak, ojo hetahunihi hetiyanak, ojo ojo hulo owan amanya nologol, ojo esorio no hetilibo, haluahak, haŋotok ho hiro, ojo ilo ero daŋ ta ŋadiefa ino olufa. ²⁹Hara isia daŋ lefahat? Hera iso iyohoi daŋ a hetiyenak? Hera iyohoi daŋ hekilak? Hera iyohoi daŋ a hegiamak iko iduariti?³⁰Howon iso hiyo daŋ hitilib haŋuak? Heremik iso mahu iyyohoi hiro daŋ ta ŋadiefa? Heremik iso mahu iyyohoi daŋ tamai hiloit ŋadiefa? ³¹Dee itisiahai hisiorita ino golon anyar agalik. Ati itituhutek iso naŋ itai hikoi no'olibo agalik.

Chapter 13

¹Lero nayya to hirori no nohiyo ojo na anjilohien. Ati kuya abe nayya awon homuno, ara naya iya kwatan no bilet kuya iya baha no himeri. ²Kuya aremik nayya ho esorio nohekila ojo hamijak nohiro daŋ huna dede ino eŋofohini, iko ofioroho, kuya awon naŋ iko hiruk no obolo no oremik hitihuut doŋiok. Ati kuya abe naya awon homune, ara naya asai. ³kuya esio naya ibariti inanaŋ hetidahari lociaŋak, ojo hidofe esio naŋ wan nanaŋ hotoswahak. Ati abe naŋ awon homune, ara nia asai.⁴Ara mune dihan iko nyalami. Obe mune ara hayini iko hitidara. obe ara hijoria. ⁵obe emodiŋ. Obe ara hegiama to wantonohoi. obe ejoria kuwak, obe otunak hiro ino hipalita. ⁶Obe omuno te irruti. Ati omuno inya hiro hunna ara dedde. ⁷Mune Odihu rori daŋ, eruk inya rori daŋ, eyik inya to rori daŋ, ojo odihu hiro bii daŋ.⁸Obe mune ecuŋ. Ati lowon hikilita, ofu iso hikikilita ade. lowon hirorita huna olufa, epitak iso isie. ojo lowan ofioroho, ofuo iso ade. ⁹Nyo eyen iyohoi ŋati ojo iyohoi ekila taŋacio. ¹⁰Ati la fanu hiro ino obis, nya obewan otuba owu iso ade.¹¹Nafa hara nayya ahiito, ero naŋ iyya hiito, egigilo naŋ iya hito, ojo hidofe ero nayya iyya hiito. Ifa abolo naŋ, ebusak naŋ hiro ino oŋeyahai adde. ¹²Iyania eriŋa iyohoi to miraya, ati hegonyu homomite iko homomite. Iyania amijak naŋ ŋacio, Ati amijak daŋ iyya nia omijahini naya. ¹³Ati iyania arasa saŋ hunik: hiruk, higigilita no moi iko mune. Ati nobolo agalik inya mune.

Chapter 14

¹Ijufutai mune ojo anyar ahayin to isorio ino oyiri, agalik nya aheder itai hekilari. ²Tuŋani le ero ta ŋadief obe inyia ero to hiyyo ati ero inyia to Hollum. Ati obe iso lobo tuŋani oremik hiyyen inyia le ero inyia, nyo ero inyia hirro hunna eŋofo to Oyiri. ³Ati to tuŋani le ekila, ero inya to hiyyo oduk isia na anyar, hijo anyar etigol inya isia ojio hidofe ettito isia. ⁴Tuŋani le ero to ŋadief, oduho inyia wan nohonyie, ati tuŋani le ekila, oduho inyia ikelesia.⁵Iyyania, egigilo idda nayya hijo ne ero ida itai daŋ to ŋaadiefa. Ati na agalik nia, awak ida nayya hijo ne ekila ida itai. Agalik tuŋani le ekila tuŋani le ero to ŋadiefa (olibo ida le eloito lobo hiro nohonyie anyar eyiyenu kelesia tara honyie). ⁶Ati iyyania, halasira, la awoŋ nayya ta hatai atta nayya hiro ta hatai to ŋadiefa, ho luak iso hiro nanaŋ itai jai? Abe nayya aremik hiluak itai, man etuhutahini nayya ta hatai hirro inne ero nayya, kuyya to ofioroho, hikila, iko to hitiyana.⁷Ledolo hitidolita no olibo-iya ciwali, iko hodori, obe isia oremik ehumu nobo hidoli no olufa, horemik iso lobo tuŋani hiyen hijo olufa tara hodori? ⁸Lohuto furuju to nobo ihutut no olufa, hoyen iso lobo tuŋani jai hijo eba saye? ⁹Ara daŋ ania ta hatai. Le eroru itai inak hiro ino obe obis, jai iso oremik lobo tuŋani hiyen hirro inne eroru iye? Ero iso iye, ojo hijo obe etiru hiram nohoi.¹⁰Owuon hirorita ino hiyo ta fau aria, obe hirorita inia owuon obe hamana nohosie. ¹¹Ojio la abe nayya ayyen imana no hirori nyia, atta iso nayya hira ahatamononi to herarani, ojio herarani ara hidofe ahatamononi ta hanaŋ.¹²Eri ikatai. Iyya esiaha itai igemita inno Oyiri, itisiahai inno oremik huluak ikelesia atta higol itai bi daŋ. ¹³Lamojo lobo to ŋadief no olufa, isia inyia heloito ta halu ho mojo nohonyie. ¹⁴Ojio la amojo naya ta ŋadief no olufa, omojo hidofe oyiri nanaŋ, ojio higigilo nanaŋ obe egigilu hiro niya.¹⁵Hegiem iso nayya nyo? Amojo iso nayya to loyiri nanaŋ, ati ojo naŋ hidofe amojo tohegigilo nanaŋ. Edolo iso naya to loyiri nanaŋ, ajo naya hidofe edolo to higigilo nanaŋ. ¹⁶Ati letihahuo iye Hollum to Loyiri, hojo iso hiyo ilo olufa jai "Amen" le esiara iye humo ojo inya obe oyyen hiro ino ero iyye?¹⁷Eremik iyye hisio humo binno na anyar, ojio tuŋani lara obe eyiyenu tara hoi obe oduhohini. ¹⁸Esio nayya humo to Hollum hijo ero nayya ta ŋadiefa inno olufa agalik itai bi daŋ. ¹⁹Ati to kelesia, aremik naya ero hirorita miet iya ahiyen naŋ anyar etuhutek nayya te ilak, agalik hirorita hisihai tomon ta ŋadief²⁰Halasira, hotobiaŋa itai era iyya durre to higigilita innahatai. Ati to hiram no run, ituwuana iyya idoliaha. Ati to higigilo nahatai, igigile iyya maruak. ²¹Egioro to hifahita hijo, "To hiyo ilo olufa iko to ŋadiefa ojo to hutuhe inno hatamonok, ero iso nayya to hiyyo hullo. Ati obe isia oremik etiru nayya,'' ojio Habu.²²Ati, ara ŋadiafa ahituhutita, obe ara te heruhok, ati ara to hiyo ilo obe eruk. Ati ara hikila no hituhuti, obe ara no hiyo ilo obe ara heruhok, ati nohiyo heruhok. ²³Ati, tonia, kelesia bi daŋ anya afanu arabotie atta hiro ta ŋadiefaa, ojo hatamonok iko hiyo ino obe eruk hafanu ahotwai, obe iso isia ofu hijo ebolit itai?²⁴Ati lekila itai daŋ ta mai, atta ati tuŋani lo obe eruk awoŋ kuyya hidofe lobo lo olufa ottu, oremik iso inyia ta wan nohonyie huruk to hirro inne etiru inyia. Oremik iso inyia hiŋot hirro ino etiru inya atta huruk hiram nahatai. ²⁵Oliew iso hiro ino eŋofo ta taji honyie. To hiro ino etiru inyia, oremik iso inyia ahuyek ta fau atta hitihabuo Hollum. Oremik inyia hiŋut ta wan nohonyie hijo owuon hada Hollum to hiji hatai.²⁶Iyyania, halasira hanaŋ, la afanu itai nobotie, oremik lobo hidol fure, hitiyyen, etuhutek hirro inno oliew, hiro ta ŋadief ojo hidofe lobo oremik hiloito hirorita. Igiamai hirro inia daŋ anyar etigolori kelesia. ²⁷Lero lobo ta ŋadief, isiara ilak ohorik kuyya ohuhnik, anyar eloit lobo hiro no ero isia. ²⁸Ati obe lobo oremik hiloit, isia hotoduehini to kelesia. Isiara lobo herara to wan nohonyie hamai to Hollum.²⁹Isiara hekilak lohorik kuyya lohunik herara, ojo ilak daŋ etira to herorita hijo ero hiyo nya. ³⁰Ojio owuana lobo iko hiro ino eitiru inyia tara Loyiri ojo inyia ettole to hiji ho igem no kelesia, isiara lara ero wan hotoduehini.³¹Eremik itai bi daŋ hikila obotie obotie anyar oremik lobo tara hatai daŋ eyiyenu atta hiyyo daŋ arrumu golon. ³²Owuon oyiri no hekilani daŋ to hekilak. ³³Obe Hollum ara Hollum le etihara, ati ara inya lo humwara.³⁴Isiara ŋoruo hotoduehini to kelesiaha daŋ. Hotobiaŋa isia ero. Ati isiara hotoduehini ta baŋi, iyya ojio hidofe hifahita. ³⁵Lowuon nobo sihin na awak isia hiyyen, isiara isia hefia to liawa hosie ta haŋ. Ara irri to hiito noŋoruo herarari te ikelesia. ³⁶Ottu ifa hiro no Hollum tara hatai? ara itai hamai otir hiram no Hollum?³⁷Le egigilo lobo ta wan nohonyie hijo ara inya ahekilani kuyya hidofe a tuŋani lo oyiri, isiara heruho hijo ara hirro inia egiorok nayya inno Habu. ³⁸Ati lobe lobo tuŋani oheru ina, hotobiaŋa hidofe oheru inyia.³⁹Itai halasira, itisiahai hijo anyar ekila itai, hotobiaŋa itai eyyumo lobo tuŋani herara to ŋadiefa. ⁴⁰Ati anyar egiama itai hirro inno obis iko to bsan.

Chapter 15

¹Iyania elimak naya itai, halasia, to sayye ino olibo inia etiyana naŋ ta hatai, inia amoju itai ejo itai ewuetari, ²ara to hiram to nia nafa etilohini itai, legocie itai hiro nafa elimak naŋ ta hatai, ara iso huruk nahatai assai.³Elimak naŋ ta hatai ifa hosiere hiro nafa etiru naŋ: hijo oye Kristo to hiyata inohoi iya ojo higierita, ⁴onuhak ifa hiyyo inyia, atta inyia ebuhu to hitahunihi no holoŋ iyya egioro to higierita.⁵Oliew ifaKristo to Kepas, atta hidofe aliew to efahat tomon ho lohorik; ⁶Ata aliew te eluluŋ na agalik hisihai tomwana meyet halasira to okit nobotie. Helemunya hawuarak inohosie, ati ilak ilohosie afiria. ⁷Niya ata oliew to Yakobo, ojo te efahat daŋ.⁸Hucuŋi nohonyie daŋ, oliew ta hanaŋ, iya ifa esiu hito holobeŋ okit tobai. ⁹Nyo ara naŋ hucuŋi lo efahat. Abe naŋ asiru heliloŋoi hiyo naya lefahati, nyo etigiama ifa naŋ Kelesia no Hollum.¹⁰Ati to hamehini no Hollum, inya nia aracie naŋ eina elefahati. Ojo hamehini nohonye ta hanaŋ obe ara assai. Ati egiama ifa naŋ bino agalik isia bi daŋ. ¹¹Iyania ara ida naya wulo isia, etiyana iyohoi ajo itai eruk.¹²Lelimak iyohoi hijo ebuhu Kristo to yee, aŋai enyak elak ilahatai hijo obe ebuhuni to ye? ¹³Ati lobe ebuhuni to ye, etuhutek hijo obe hafa Kristo ebuhu to ye; ¹⁴Lobe Kristo ebuhu to ye, ara hitiyana nohoi assai, ojo hiruk nahatai ara assai.¹⁵Hidofe, atta iyohoi hira suti telerok to hiram no Hollum, nyo eru iyohoi hijo etubuhu Hollum Kristo toye. Ati lobe inya etibuhu inya, ojo lara dede hijo obe hayok ebuhu. ¹⁶Ojo lobe hayok ebuhu, obe hidofe Kristo oremik ebuhu. ¹⁷Ojo lobe ifa Kristo ebuhu, ara hiruk nahatai assai ejo itai erasa hohiyata.¹⁸Ojo hiyo ilo loye to Kristo ata hitaban. ¹⁹Lara ida higigilo ina hohoi to heyik nohoi to Kristo, amuriai ati iyohoi agalik hiyo daŋ²⁰Ojo iyyania dede, ebuhu Kristo to ye ahitieri lo haŋer illafa oye. ²¹Iyya nafa ottuni ye tara tuŋani lobotie efi iso hidofe iyyohoi arrumu hebuhu tara tuŋai lo oye.²²Iya ta Adam oyee hiyo daŋ, ojo hidofe to Kristo owar iso hiyo. ²³Orumu iso tuŋani lobo inohonyie: Kristo, la ara haŋeri hitierita, ojo liya ilo ara ilo Kristo arumu wuaran lacohini nohonyie.²⁴Ata hisio hira hisidi, lesio inya lobie to Hollum la ara Monye, ottu inya hitipwak hifahi ho hilohitok iko hidwariti. ²⁵Ottu iso inya hilohittok man ehumahini inya miorok ilohonyie atta ariek ta fau. ²⁶Hucuŋi lo mereni lohonyie lottu inya hitattur inya ye.²⁷Nyo "ariek inyia hiro daŋ to hejek honyie." Ati lejo inya hijo esohini hiro daŋ to honyie. Etuhutek hijo obe ara lia otuhok hirro daŋ to hejek innohonyie. ²⁸Ati lowuana hirro bi daŋ to honyie, Nia atta Lonyi honyie to wan nohonyie ehumak hiro bi daŋ to inya. Owuon iso Hollum wana to hiro bi daŋ ta mai.²⁹Iyania, lobe ida hebuhu, hehum iso ilia orumu batisimo to ye no Yesu hijo nyo? Lobe ida hayok ebuhu nyo ida orumu isia batisimo to isia? ³⁰Nyo ewon iyohoi hohitaban tasahahin daŋ?³¹A ye naya holoŋitek daŋ! ara nia iya dede iya hitidara nanaŋ te inya, to Yesu Kristo Habu lohoi ³²Harumu iso naŋ nyo, to hegigilo tono tunŋani, iya arem naŋ iko sitani nia te Efisa, lobe hayok ebuhu? '' hetidahai iko hetimatai, nyo motie eye iyohoi."³³Hotobiaŋa itai eruk hinyiaba: Nyo "Etihar iluluŋ no' oru imanyiti ino olibo." ³⁴Itiriŋai! to higigilita ino olibo! Hedule hiya nyo owuon hiyyo illo ottumo Hollum. Ajo naŋ ania anyar esio itai iri.³⁵Ati ojo iso lobo, "Ebuhu iso hayok jai," iko nari sihil nowan iso afanu isia?" ³⁶Itai hatumok! hiro ino edulak iyye, obe iso oremik esuru man oyeri.³⁷Obe hiro ino edulak iye ara wan notu iso hira, ati hinyomoti. Oremik hira a bali kuya nobo sihin no olufa. ³⁸Ati Hollum iso esio to honyie wan iya awak inya. Ojo esio ino hinyomo watye hamai hamai. ³⁹Obe wan ocalari. Ara wan no tuŋani nobotie, ojo nobo no ciaŋi, ojo nobo no cieŋ, ojo nobo na hami.⁴⁰Owun wati ino ido ojo ino fau. Ati owuon ohwo no ido hamai tara ohwo na fau. ⁴¹Owuon ohwo no holoŋ, ojo na yafa owuon, ojo na haher. Olufa ohwo na haheri nob tara inamuk.⁴²Ara holoŋ ne ebuhu daŋ na hayok daŋ ania. Omura hiro ino edulahini ojo inno odioto obe omura. ⁴³Edulahini wan, atta ebuhu homune. Edulahini to hilik, ata diote to golon. ⁴⁴Edulahini wan; ata ebuhu to wan noholio, Lowon wan, owon hidofe wan noholio.⁴⁵Egioro hidofe ifa, tuŋani hityeri Adam, amanya to oholio. Ati Adam lafa halu anya inya to oyiri. ⁴⁶Ati obe ifa manya no oyiri ottu to hosiere ati manya to wan, atta ati manya no oyiri awoŋ ta halu.⁴⁷Oyyeuni ifa hitieri lo tuŋani lafau to modie. Ojo tuŋani hitarrihi ottu te ido. ⁴⁸Ara tuani to oyiami to modie, era iya ilia oyeuni to modie. Ara tuŋani to ido are hidofe iya hiyo ilo ido. ⁴⁹Iyania ecielu iyohoi tuŋani to esini to modie anyar hidofe ocialari ho tuŋani lia te ido.⁵⁰Itai halasira, elimak naŋ itai hijo obewan iko hoto orutak obie no Hollum. Ojo sihin no omura, obe oremik arutak sihin nobe omura. ⁵¹Itirriŋai, elimak naŋ itai hirro innafa obe oliew. Ebe iso iyyohoi eye ati eloito iso wati innohoi.⁵²Eloito iso iyohoi kwak, inya rifok no honyek lohuta mowoo. Ohuta iso furuji, ata hayok ebuhu ilo obe omura, ata iyohoi higayira. ⁵³Etubuhu iso wan no mune iko wati inohosie ino obe omura ojo wati huna oye i atta hiloit wati hunna obe oremik ye.⁵⁴Ati leloito wan no omura awan ina obe omura ojo wan no eloito awan nobe oye, teya otu hiro no lojo, ''adilori ye to mune." ⁵⁵"Yee, tahu golon nohoi? Yee, tahu iŋorit nohoi?"⁵⁶Ara hiŋorit no ye iyau, ojo golon no iyau hifahi. ⁵⁷Ati humo to Hollum, le esio tohoi hagalik ta Habu lohoi Yesu Kristo!⁵⁸Iyania, ta hatai halasira hanaŋ, anya awaita itai nalanyar togolon. Holongitek naŋ ititubai te egiam na Habu, iya eyen itai hijo obe igem nahatai ta Habu ara assai.

Chapter 16

¹Iyania to hiram no hiduduha no hiyo ilo Hollum: iya elimak naŋ to kelesiahien ino Galatia, anyar ehuma itai. ²To holoŋ no hitieri ine isabit, isiara hiyo daŋ hototunak elak saŋ olore iŋofuk iya eheder itai. ihuma ina anyar obe nobo heduduha lawoŋ naŋ.³Iso leba naya esio iso naŋ waragat to hiyyo ilia enyimu itai anyar efahak isia iko hisiorita inahatai aYerusalem. ⁴Ojo olibo ta hanaŋ hawoye, ofu iso isia kanaŋ.⁵Ati attu iso naŋ ta hatai laciohini naya Masedonia. Nyo ahu iso naŋ eno a Masedonia. ⁶Kuya ettole iso naŋ ikatai tatahas, anyar elwak nayya to loton nanaŋ ta massiok inna ahuyere naŋ.⁷Nyo abe naŋ awak wana ikatai iya nia nyo eculak iso nayya. Ati kuyya laŋatak Habu nayya, ettole iso nayya daŋ ikatai. ⁸Ati arasa iso naŋ to Efisio man to holoŋ no Pentikoste. ⁹Nyo ikat nalalat aŋa ta hanaŋ, obore miorok.¹⁰Lawoŋ Timoteo ihuma efwotu inyia, itiwolo hijo hotobiaŋa inyia ettole ta hatai ta baŋi nyo egiama inyia igem na Habu iya ina egiema naŋ. ¹¹Hebusak lobo tuŋani hotomianai inyia. Ati itilwuak inyia to hikoi no' olibo, anyar ottu inyia ta hanaŋ to hilik na taji, nyo etila naŋ inya iko ilasira hanaŋ. ¹²To hiram no ilasi hohoi Appolo. Etigol naŋ to hijo anyar ottu inyia hiwolo itai iko halasira. Ati obe ara to wahan hijo anyar otu inya iyania. Ati, ottu iso inya lolibo okit.¹³Ihuma riŋa, itiwuetai nogol to huruk, ihuhuma wati iya liawa, itigolo. ¹⁴Isyara egiema hiro bi daŋ to mune.¹⁵Eyyen itai haŋ ba Stefano, hullo ara heruhok hitierita ilo ta fau ha Acaya, esio isia watye ino hosie to egiem no hiyo ilo Hollum. Iyyania, efia naŋ itai halasira, ¹⁶anyar etira itai to hiyo ilia, to hiyyo illia daŋ oluaha to igem atta higiama ikohoi.¹⁷Amuno naŋ to hiba no Stefano iko Fortunato ojo Akaiko. Eluak isia nayya tamai nahatai. ¹⁸Ati oluak isia oyiri nanaŋ iko innahatai, Iyania, itibaŋa hiyo ilo ara iya isia.¹⁹Etifonya kelesiahien ino Asia itai. Akwilla iko Prisilla etifonya itai ta Habu, ojo kelesia nya owuon ta haŋitek hosie. ²⁰Ojo halasira bidaŋ etifonya itai. Efonyak wati innahatai to hifonya no olibo.²¹Naya, Paulo, egioro naya ina ta hani nanaŋ. ²²Kuya lobe lobo omuno Habu, isiara ipit hotowuana to honyie. Habu lohoi,awaŋ! ²³Isiara hamehini na Habu Yesu Kristo hotowuana ta hatai. ²⁴Mune nanaŋ hotowana ikatai to Yesu Kristo. Amen.

2 Corinthians

Chapter 1

¹Nayya Paulo efahata lo Yesu Kristo to wahan no Hollum, ojo hidofe Timoteo ilasi hohoi. Egiorok iyyohoi te ikelesia no Hollum nolo'wuon to doŋe no Korinto, iko to hiyyo daŋ ta fau ha Acaya. ²Isiara hamehini hotowuana ta hatai ojo hilik na tajia no ottu tara Hollum Monye hohoi ojo tara Habu Yesu Kristo.³Isiara hitihabwo hotowuana to Hollum inyia Monye Habu lohoi Yesu Kristo, nyo ara inyia a Monye la hamehini ojo Hollum hetilahani daŋ. ⁴Nyo etiliha Hollum iyyohoi to hitigemita te innohooi daŋ, hijo anyar eremik iyyohoi etilihu ilia illo owuon iko hitigemita to hitiliha nafa etilihari Hollum iyyohoi.⁵Iyya efut hitigemita inno Kristo tohoi, emiatahini iso hidofe hitiliha no Kristo tohoi. ⁶Kuyya lawuon naŋ ho hitigemita ara isia to hitiliha nahatai iko etilohini nahatai. Kuyya awuon naŋ iko hitiliha ara inyia hitiliha nahatai, nyo edihu itai hitigemita iyya adihu naŋ. ⁷Hidofe eyyik naŋ dede te'tai nyo ayyen naŋ hijo le'rrumu itai hitigiama ho naŋ, errumu iso hidofe itai hitiliha ho naŋ.⁸Halasira hanaŋ, awak naŋ hijo anyar leyyen itai hijo arrumu naŋ hitigiama binno ta fau he Asia, nyo ejiriŋa ifa naŋ binno agalik, egigilo naŋ hijo aye iso naŋ inni. ⁹Dede aŋotohini ifa ye tohoi, ati to Hollum lo'remik etubuhu hayok. ¹⁰Etilohu ifa inyia naŋ to ye no orru, hidofe etilohu iso inyia naŋ. Eyyik naŋ to honyie hijo odule iso inyia hitilaha naŋ gagaga.¹¹Egiem iso inyia inna iyya eluaha itai iyyohoi to mojo ta nahatai. Hidofe esio iso hiyyo arria humo to Hollum to libe to no hiyyo illo omojo te iyyohoi.¹²Ara inna hitidara nanaŋ, hijo ayyen naŋ ta taji nanaŋ hijo alot ifa naŋ to libe iko to biaŋan no hinyiaba to hosiere ho hiyyo illa fau ojo hidofe to hosiere hatai agalik. Obe ara to ofioro inno fau ati ta hamehini no Hollum. ¹³Ebe iyyohoi egiorok ta hatai nobo sihin inna obe itai eremik ehienu ojo hidofe nobe itai eremik hiyyen. ¹⁴Iyya eyyen itai hirro hunna kai, eyyik naŋ hijo eyyen iso itai daŋ ta halu. Niyya iremik ta nayya ajo hidofe nayya te'tai to holoŋ na Habu lohoi Yesu.¹⁵Nyo eyyik ifa naŋ to hiram nia, awak ifa naŋ ŋawoŋ ta hatai to hosiere, hijo anyar enyiak itai mune. ¹⁶Lagalari naŋ itai, ŋeno naŋ a Masedonia, ojo lacohini naŋ tara, attu iso naŋ hiwolo itai, ati enyiamak iso itai nayya le'no nayya a Yudea.¹⁷Nafa egigilori naŋ ania, ebo ifa naŋ bi? Hegigilo ifa naŋ hirro inne iyya tuŋani la fau, hijo hajo naŋ "E e" ojo "'Obe obe'' ta far nobotie? ¹⁸Ati iyya obe Hollum eloit hirro innohonyie, obe hidofe rori innanaŋ eloito ta hatai hijo, ta halu, obe.¹⁹Etiyena iyyohoi ta hatai Lonyi Hollum Yesu Kristo, Nayya iko Silvano ojo Timoteo. Obe Yesu eloit hiro nohonyie atta hijo 'dede hidofe ta halu, obe iso ati ehuma inyia iyya ero inyia. ²⁰To Kristo etisiru itieriti inno Hollum atta iyyohoi hitihabwo Hollum.²¹Ati etigol Hollum iyyohoi he itai hattubari iko Kristo, nyo onyimu inyia iyyohoi. ²²Esihok inyia iyyohoi atta hidofe hisio iyyohoi Oyiri ta tajia innohoi hatara a hitimijani hijo era iyyohoi a hiyyo illohonyie.²³Ati ellilloŋu naŋ Hollum hatara asut na taji nanaŋ hijo ara ta hamehini nanaŋ da hatai inyeja ne abiaŋari hawuyere da hatai a Korinto. ²⁴Obe ara hijo awak naŋ hira eittok to huruk nahatai nyo ogol huruk iyyania, ati egiama naŋ he itai hijo anyar a luak naŋ huruk nahatai.

Chapter 2

¹Ati eŋot naŋ ta taji nanaŋ hijo abe iso naŋ enyiak awoŋ hiwolo hirro inno odiaha ta hatai. ²Nyo kuyya esio naŋ ta hatai hijiriŋa, ŋai iso esio ta hatai mune? obe ara ita ille ejiriŋa, to hira ta nahatai illalaŋ.³Iyya egiorok naŋ hijo lattu nayya ta hatai, hotobiaŋa naŋ enyiak hitijiriŋ ilia illa awak mune. Nyo eyyik naŋ te'tai daŋ hijo ara iso mune nanaŋ iyya nahatai nobotie. ⁴Nyo egiorok ifa naŋ ta hatai to hijiriŋa no obolo iko diaha na taji hidofe to hidenya. Abe naŋ awak hisio diahai na tajia, ati anyar itai eyyen hisagaji no mune no obolo na amunori naŋ itai⁵Ati kuyya eyyani lobo tuŋani hijiriŋa, obe ara ta hanaŋ hamai, abe awak hisio no ogol binno ta hatai. ⁶To tuŋani lia, oremik baha na abahari iluluŋ no hiyyo inyia. ⁷Tonia anyar itai eloit to honyie hebusak inyia hidofe itiliha taji nohonyie ŋasso inyia ohu hihuma nobo sihin norru to hijiriŋa nohonyie no obolo.⁸Iyyania, alia naŋ ta hatai hijo anyar etuhutek itai mune nahatai to honyie. ⁹Inyia ne egiorohini naŋ hijo anyar aciem naŋ itai atta naŋ hiyyen kuyya eruk mahu itai hirro daŋ.¹⁰Lebusak itai lobo tuŋani tara hiyyata te innohonyie, ebusak hidofe naŋ tuŋani le iyya itai. ŋari nyo nia ebusak naŋ-- lebusak naŋ nobo sihin-- ebusak naŋ te'tai to hosiere no Kristo. ¹¹Ebusak naŋ hijo hotobiaŋa Sitan enyiob iyyohoi. Nyo ebe iyyohoi etumo higigilita innohonyie.¹²Tanafa attuni naŋ a Trosa etiyenari hiram no Kristo aŋa Habu ikat to hosiere nanaŋ. ¹³Ati abe ifa naŋ ayiri dia nyo abe ifa naŋ arrumu ilasi hanaŋ Tito, tonia abusak naŋ isia atta naŋ aciahari a Masedonia.¹⁴Ati humo to Hollum, lia lolwuak iyyohoi hagalihini rori daŋ to Kristo, hidofe etisarrik inyia iŋwojit no libo ta massik daŋ. ¹⁵Nyo era iyyohoi ria no oŋwo girgir to Kristo to hiji he ilia ille etilohini iko te illia illo oye obe eruk.¹⁶Te illia illo oye, ara iŋwojit tara ye man to ye. Ojo te illia ille etilohini, ara ŋwajan tara wuaran man to wuaran. ŋai lia osiru to hirro inia? ¹⁷Obe iyyohoi era iyya hiyyo arria ille etinyiaŋa hiram no Hollum te idumuti. Ati to libe no higigilita, ero iyyohoi to Kristo iyya efanu iyyohoi tara Hollum to hosiere ho Hollum.

Chapter 3

¹Edas iyyohoi hitiara hitahuo wati innohoi? obe iyyohoi awak nobo waraga tara iyye kuya tara hoi, iyya illamuk hiyyo, obe mahati? ²iyye to wan nohoi ara iyye waraga, negioro ta tajia hohoi, no ediara ojo hiyyo oyyen. ³Ejo hidofe iyye etihutek hijo ara iyye waraga tara Kristo, nara iyyohoi eyari, no egioro obe ara to galam ati to Oyiri no Hollum la amanya, obe hidofe egioro to moruo, ati egioro ta tajia inno hiyyo.⁴Ejio inna ara hijo ta hamijak nohoi inna eita iyyohoi to Hollum tara Kristo. ⁵obe ara hijo era iyyohoi hullo egalik herari to wati innohoi innamuk hirro hunna afanu te iyyohoi, ati haremik nohoi ara tara Hollum, ⁶lia ile ohutu iyyohoi hatara hegiamak inno emor ŋeju- obe ara to waraga ati ara to Oyiri; nyo to ottohe waraga, ati to Oyiri esio manya.⁷Iyyania lowuana igiem no ye nafa eŋudohini to waraga no moruo ottu iyya to kwatan nafa obe hiyyo illo Isarail oremik riŋai to homom, no Muse' tok nyo okwat ifa homom nohonyie, kwatan nafa olilita, ⁸oso iyya obe ara igiem no Oyiri nara binno to kwatan?⁹Nyo kuyya lowuon igiem no ye ho kwatan, hara iso bajai igiem no bisan nolowuon to kwatan! ¹⁰Nyo dede, nia nafa owuon iko kwatan enyei holowuon iko kwatan tokoi tenia, nyo to kwatan nia agalik inna. ¹¹Nyo kuyya nia nafa owu ade owuon iko kwatan, hara bajai nia odulei kwatan dia!¹²Iyya ewuon iyyohoi iko hamijak nia, ewuon ati iyyohoi iko ŋere, ¹³obe ara iyya Musa, lia letihok boŋo to homom nohonyie, anyar lobe hiyyo illo Isarail oriŋa to honyie tok to hucuŋi no kwatan nafa owu ade.¹⁴Ati esiono ifa hosi innohosie. Ofe man to holoŋ ne inna arasa hitihi no hihieni nafa himori marwani; obe ifa aŋa, nyo ara bi to Kristo hegiamak ade iko. ¹⁵Ati ofe man ena, kuyya lehien Musa, etiho ifa tajia innohsie to boŋo. ¹⁶Ati oyite tuŋani ta Habu, ahafini boŋo hitihi ade.¹⁷Nyo ara Habu Oyiri, ojo ta mai no owuanari Oyiri na Habu, owuon iso bolioŋ dia. ¹⁸Iyyania iyyohoi bi daŋ, ille etiho homomite, itiwolo lohuo na Habu. Eloito iyyohoi to rijori no lohuo nafa ho beren tara nobo lohuo man to nobo, iyya ara tara Habu, la ara Loyiri.

Chapter 4

¹Iyyania, ewuon iyyohoi iko igem inna, iyya nafa efwotuni iyyohoi amehini no Hollum, ebe iyyohoi ehalan ejio hidofe elafuho. ²Ati ebusak iyyohoi hirro hunna heiri ojio hunaŋ eŋofohini. Ebe iyyohoi enyiaba hiyyo, ebe hidofe iyyohoi eloit hiro no Hollum ateler. Ati etiyana iyyohoi to bisan to hosiere ho Hollum anyar etuhutek iyyohoi libe nohoi ta tajia ho hiyyo bidaŋ to hosiere ho Hollum.³Ati le eŋofohini sayye innohoi, eŋofohini to hullo oye wati. ⁴To nyo etiŋodo jiok la fau inna higigilita inno hiyyo man obe isia eruk hijio anyar obe isia egonyu cialai inna ha sayye hunna olibo wati hunna ho lohuo no Kristo, ille ocialari wan ho Hollum.⁵Ebe iyyohoi etiyana hirro innohoi ati etiyana iyyohoi Yesu Kristo ille ara Habu, ejio iyyohoi era apiti ta hatai to hiram no Yesu. ⁶Hollum ifa lia ojio, "Isiara cialai hoto cialai te idumele,"eticiala inyia tajia innohoi anyar esiarari cialai inna eyyanari iyyohoi kwatan no Hollum to hosiere ho Yesu Kristo.⁷Ati ewyon iyyohoi he ibariti inne efut to mocio no oyyeuni to modie, anyar oliew hijo ara golon no Hollum obe ara te iyyohoi. Ewuon iyyohoi ho hitigiemita ta ŋacio bi daŋ, ati obe isia etihita iyyohoi. ⁸Ewuon hidofe iyyohoi iko hikuyya obolo heyyik te iyyohoi; ⁹Etigiama isia iyyohoi ati obe Hollum obusak iyyohoi; Ollum isia iyyohoi ati ebe iyyohoi ethara. ¹⁰Elocie iyyohoi ye no Yesu holoŋitek daŋ to wati innohoi, hijo anyar olieu hidofe wuaran no Yesu to wati innohoi.¹¹Iyyohoi hullo ewuar, ehafita iyyohoi ta wati innohoi ye no Yesu Kristo, anyar hidofe oliew manya no Yesu to wati innohoi. ¹²Ati egiama ye to wati innohoi ojio wuaran egiama ta wati innahatai.¹³Ati ewuon iyyohoi ho Oyiri no hiruk iyya nafa egiorohini hijio: ''Eruk nayya, atta nayya hiro.'' Eruk hidofe iyyohoi, ati ero iyyohoi. ¹⁴Eyyen iyyohoi hijio lia lafa etubuhu Habu Yesu, etubuhu iso hidofe iyyohoi daŋ arik ho Yesu, atta iso inyia eyari iyyohoi daŋ hatai ahosiere honyi. ¹⁵Ara hirro bi daŋ te itai, hijo iyya esarrik hamehini to hiyyo arria, anyar hidofe obolo hitahuo nohosie to Hollum.¹⁶Ati hotobiaŋa iyyohoi etidiek tajia.Emaruak ida hido iyyohoi ta bali, ati etiŋejuho inyia tajia innohoi holoŋitek daŋ. ¹⁷Nyo oduhoco hitigiemita innohoi to holoŋ tena, ati egiama isia tohoi kwatan inna obolo agalik, ojio hidofe obe oremik hisid. ¹⁸Nyo ebe iyyohoi egigilo to hirro hunna erriŋa iyyohoi ati egigilo iyyohoi to hirro hunna obe tuŋani egonyu. To nyo, hirro hunna egonyu tuŋani ofu esohini iso, ati hunna obe tuŋani egonyu ofu ŋadule iso man tulaŋ.

Chapter 5

¹Eyyen iyyohoi hijo lo owuana manya inna ta fau netihara, ewuon iso iyyohoi iko haji nobo tara Hollum, haji inna obe ara tuŋani oyyeu ta has innohoyie, ati ara haji inna amanya tulaŋ te ido. ²Nyo to titi inna eyamitari iyyohoi, esiahari heciofok ne imanyiti inno ido ³nyo le eciofok iyyohoi isia ebe iso iyyohoi eremik wuana aŋatturre.⁴Nyo iyya ewuon iyyohoi to titi, ara iyyohoi hayamitak, ojo hidofe ho hitigiama- no obe ojo anyar owuon iyyohoi obe etihok boŋojin, ati ewak iyyohoi boŋojin, nyo te innamuk hunna odwa anyar eyari inno wuaran. ⁵Lia ille eyyani iyyohoi to hiryo hunna iyya Hollum, lesio iyyohoi Oyiri no lia ille owu awoŋ.⁶Tonia odule iso wuana iko heyiyik; todule hiyyen hijo lewuon iyyohoi ta haŋ to wati innohoi, toyyen hijo elama iyyohoi ade tara Habu. ⁷Nyo elot iyyohoi to huruk, obe ara to riŋai. ⁸Tonia ewuon iyyohoi iko heyiyik; anyar ida leruk iyyohoi wuana alamarai to wati innohoi ojo to hotwai haŋ iko Habu.⁹Tonia emak iyyohoi nia ahikoi nohoi, ewuon ida hido iyyohoi ta haŋ kuyya ade, anyar emuno inyia. ¹⁰Nyo efanu iso iyyohoi daŋ ahosiere ho Kristo holobe ŋoto, anyar mahati errumek iyyohoi hirro innamuk inia hunna eremik wan higem, kuyya ta nyaru kuya hidofe to run.¹¹Tonia, anyar eyyen ejio hidofe ebaŋ Habu, hejufak hiyyo. Inia aracie iyyohoi ahaliborok egonyu Hollum, aje hidofe nya etilaw iyya olibo te imanyiti innahatai. ¹²Obe iso iyyohoi inyiak hisio wati innohoi ta hatai hidas, ati esiara iyyohoi ta hatai hitimanyita anyar emuno kuya mahati eyita itai hitiraŋi no ilia hullo etidara to wati ati obe ara to hirro inno tajia innohosie.¹³Nyo lobe iyyohoi ewuon ho higigilo to wati innohoi, ara nia bi to Hollum; ojo le ewuon iyyohoi iko bisan no ho higigilo, ara nia bi ta hatai. ¹⁴Nyo to mune no Kristo ne efuhak iyyohoi, tia eyyen iyyohoi nia hijo: ara inyia loye te iyyohoi bidaŋ, ojio hidofe tonia eye daŋ. ¹⁵Ojio Kristo oye daŋ, nyo iyya to ilia hullo amanya anyar obe amanya to watie innohosie ati te inyia lia lafa oye atta ebuhu.¹⁶Nyo to ofioroho, man iyyania iko ahosiere ebe iyyohoi eŋot lobo te imanyiti inno owuanari tuŋani, owuon ida hido hijo erriŋa iyyohoi to Kristo iyya nia. Ati iyyania ebe iyyohoi eŋot lobo to nobo hikoi inyiak. ¹⁷Tonia, lo owuon lobo to Kristo, ayyeuni inyia aŋejuk. Ellaŋ hirro innafa ho beren. Towolo, enyiak isia hira ŋejuho.¹⁸Ara hirro bidaŋ tara Hollum. Lafa etimorik iyyohoi to honyie to Kristo, atta hisio iyyohoi igem ne imor; ¹⁹nafa owuon to Kristo Hollum anyar etimwarahini fau tp honyie, obe ehianak hiyyata innohosie to hosie ojo hidofe esio tohoi igem no sayye ne imor.²⁰Tonia ohutu ifa inyia iyyohoi anyar iyyohoi ewieta to fure no Kristo, inyia nia esiarari Hollum te iyyohoi hiram nohonyie te iyyohoi, efia iyyohoi to wati innohoi, nyo to hiram no Kristo: "Imwarai iko Hollum! " ²¹Oyyeu inyia Kristo anyar ara ahisiori no hiyyata innohoi- lia ille obe oremik eyyau, nyo to Kristo anyar mahati era iyyohoi habisak to Hollum.

Chapter 6

¹Ati, egiama iyyohoi nobotie he inyia, elia iyyohoi ta hatai hijo hotobiaŋa itai emoju hamehini no Hollum assai. ²Ojo inyia , "To holoŋ no olibo etira naŋ tohoi, ojo to holoŋ no hetilohu aluak ifa naŋ iyye." ³Toriŋai, iyyania ara holoŋ no hetilohini ; toriŋai, iyyania ara far no hetilohu. Obe iyyohoi ehumak moru no olulur to hosiere holobo tuŋani, ati obe iyyohoi ewak igiem nohoi hotohuyai.⁴ati, etuhutek iyyohoi wati innohoi to higemita, hijo iyyohoi piti illo Hollum-to hadihu, to hitigiama, biaŋan no mune, hitigemita, ⁵baha, hifita, hitigema, te igem nologol, biaŋan no jio ta harie, hiŋa, ⁶to libe, ofioroho, dihan, nyalami, to Loyiri lo Olibo, to mune nolobis; ⁷Era iyyohoi hegiamak illo hiro nolobis, to golon no Hollum. Ewuon iyyohoi iko iriemiti inno bisan ta hani he inyiet ojo ta hani he ihorroŋ.⁸Egiama iyyohoi to baŋi iko to biaŋan no baŋi, to heyialai ojo to hitahuo. Nyo orrosok hiyyo iyyohoi hinyiaba ojo hidonye iyyohoi ero dede. ⁹Egiama iyyohoi iyya obe ŋai oyyyen iyyohoi ojo hidonyie oyyen; iyya oye ojo orriŋa! Hidonyie amanya; iyya etiniŋ to higiemita innohoi ati obe ara hepitai to ye. ¹⁰Egiama iyyohoi iyya obe mune ati edule iyyohoi mune; iyya lociaŋak iko ehuhumak ariai hatabarai; iyya obe iyyohoi ewuon he illak hirro ojo hidonyie egiemu hirro ariai.¹¹Elimak iyyohoi hirroinno obis bidaŋ ta hatai, Korinto, ojo hidofe tajia innohoi aŋa. ¹²Obe mune nanaŋ odicio ta hatai, ati odicio mune nahatai ta hanaŋ. ¹³Iyyania, itifonik mune nahatai ta hanaŋ. Ero nayya ta hatai iyya durre illallaŋ.¹⁴Ibaŋa ottuba nobotie iko illo obe eruk. Jai oremik libe riaha iko hibwoti? Hara ŋari tubai owuon to cialai iko idumele? ¹⁵Jai hidofe owuon tubai no Kristo iko Beliar? Hidofe hara nyo inia obwanya heruhok iko illo obe eruk? ¹⁶Nyo huruk no haji no Hollum iko rijorihien? Ara iyyohoi haji no Hollum hullo owuar, iyya ojo Hollum, "Amanya naŋ to hiji hosie ajo hidofe alot iko isia; ara iso naŋ Hollum lo hosie ojo iso isia ara hiyyo illallaŋ."¹⁷Iyyania, "Ifanu ade to hiji hosie, atta itai wuana hame," ojo Habu, hotobiaŋa itai ettir hirro inno obe olibo, ajo naŋ atta efwotu itai. ¹⁸Ojo era iso itai durre illallaŋ iko durre innanaŋ," ojo Hollum Lologol.

Chapter 7

¹Iyya ara itieriti hunaŋ innohoi halasira hanaŋ hulloŋ amuno nayya, hetilibo wati arik ho oyirihin innohoi to hirro daŋ hunna eturruo wati iyyohoi, ati hetufutak libe nohoi ta baŋi to no Hollum.²Itimoju iyyohoi ebe iyyohoi, holobe iyyohoi eturru lobo tuŋani, ebe iyyohoi etisilai lobo tuŋani, ebe iyyohoi enyieb lobo tuŋani. ³Abe nayya ero ania hijo aŋotori itai, to nyo ajo ifa nayya hijo ewuon itai ta taji hanaŋ, kuya to ye kuya to wuaran era nobotie daŋ hanaŋ. ⁴Obolo ŋere nanaŋ tetai ojio hidofe hitahuo nanaŋ obolo tetai. Efut nayya ho hilik na taji, ojio mune nanaŋ atta asiari to hiji ho hitigiemita innohoi daŋ.⁵Nafa afanu iyyohoi a Masedonia obe lobo yiri tara hohoi Ati obore ifa hitigiemita te iyyohoi ta bali ojio baŋi wuon to oko hotwe. ⁶Ati Hollum le etilik wan hiyyo ille ejiriŋa wati, etilik ifa inyia tajia innohoi to ŋawoŋ no Tito. ⁷Obe ifa ara ta hawoŋ no honyie hame ati ara to hitiliha inna omoju inyia tara hatai, amuno ifa naŋ binno nafa elimak inyia nayya hijio ewak itai egonyu nayya binno, ejio hidofe itai ejiriŋa man atta nayya muune binno.⁸To nyo kuya eyyani waraga nanaŋ ta hatai diahai na tajia, abe naŋ eloit taji nanaŋ ejiriŋa ida hido nayya, nyo egonyu nayya obe diahai nahatai to waraga inna odule iso man fur. ⁹Ati iyyania amuno nayya, obe ara to diahai nahatai, ati to diahai nia hatai, eloit itai tajia innahatai, nyo ottu diahai nia tara Hollum ejio iyyohoi iso ebe ehuma ta hatai no lorru. ¹⁰To diahai nia aŋatak Hollum ta hatai, eyyani inyia hiloito na taji inna ara hisidi nohonyie etilohini. Obe nobo hijiriŋa tara; diahai na fau innaŋ eyyani ye.¹¹Itiwolo iko hisidi no hijiriŋa inna aŋatak Hollum ta hatai hijo eyyani mahu nyo. Ero itai ilieti innahatai to hifiriwa to Hollum. Ati to heyyau nia eloŋojita itai ejio hidofe itai ebaŋ. Inyia nia awak nayya hataluak itai, ojio to hifiriwa no taji iŋot itai le eyyau wan. Inyia nia etuhutek itai hijo elibo itai to hiram te inna. ¹²Ati egiorok nayya ta hatai obe ara to lia le eyyau wan kuyya to lia ille odiaha to heyyau to nia, ati egiorok nayya hijio anyar etihutek Hollum ta hatai hifiriwa nahatai to hosiere no Hollum.¹³To hiram to nia, anyar elik tajia innahatai. Hotobiaŋa ara to hitilik nohoi hame inna emuno iyyohoi, ati emuno iyyohoi binno agalik to mune no Tito to nyo elik oyiri nohonyie to hiram ta nahatai bi daŋ. ¹⁴To nyo kuyya etidara nayya to honyie tetai abe nayya awuon he irri. Iyya ero ifa iyyohoi ta hatai hirro dede daŋ, ara hidofe hunna etahuo iyyohoi to Tito.¹⁵Ojio hidofe taji nohonyie omuno agalik tetai, nyo ogilu inyia ŋaniŋe nahatai ojio hidofe baŋi arik ho hikikiro nafa imojuni itai inyia. ¹⁶Amuno nayya etole taji nanaŋ dee to hirro innahatai daŋ.

Chapter 8

¹Ilasira hanaŋ awak naŋ elimak ta hatai hijo egiama hamehini no Hollum jai to hiyyo liyya to ikelesia no Masedonia. ²Ara hido nolo owuon hitigiama to hosie nolo obolo osiari mune nohosie, ara ida hido elociaŋ isia binno, esiara isia hisiorita inno hosie iyya habarak.³Nyo ayyen naŋ dede hijo esiara isia hisiorita inno hosie iyya oremik isia. Dede, to wahan to nohosie esio isia arrobiyaha inno oluŋa agalik. ⁴Elalia isia tohooi binno heyari hisiorita inno haluahari hiyyo illo Hollum heruhok. ⁵Obe ifa ottu hijio te iwahiti innohoi, ati ahosiere esio isia wati innohosie ta Habu. Esio isia wati innohosie hehumari wahan no Hollum.⁶To nia efahak iyyohoi Tito heno ta hatai hamojini araobiyaha inno hisiorita nyo etiara inyia higiama beren to hiji hatai. ⁷Ati iyya egalik itai to hirro daŋ; to hiruk, iko hiro, to hiyyen, to hifiriwa, to mune nahatai te iyyohoi itisiahai hidofe hagalihini anyar edule itai to himorot.⁸Abe naŋ ero hifahita ta hatai, ati ero naŋ haciamari mune nahatai hijo kuyya ara inyia dede, iyya mune no hiyyo ilamuk. ⁹Nyo eyyen itai hamehini no Habu lohoi Yesu Kristo hijo abara ida hido inyia , ottu inyia hira olociaŋ te itai hijo anyar efanu itai hira habarak to hilociaŋ to nohonyie.¹⁰Iyyania elimak naŋ higigilo nanaŋ ta hatai hiram inna hijio anyar oluwak itai. To hiŋa nafa alaŋ etira ifa itai hisiara ahosiere daŋ obe ara nia hame, ati emuno itai haluwahari hidofe hiyyo. ¹¹Ati iyyania atuhuni hiram nia. Ewak ifa itai hihuhuma ati esiaha inyia. ¹²nyo kuya awak taji no tuŋani hasiahari hisiorita, omoju Hollum hisiara nohonyie iyya owuon hirro to honyie ati obe Hollum efia hisiara to olociaŋ.¹³Abe naŋ ajo inna hijo anyar ettole ilamuk hiyyo to ye ejo itai ewuon iko hitigiemita ajo naŋ hijo, ¹⁴iyyania anyar oluaha iluluŋ nahati hilociaŋ nohosie, ojo ta halu oluak iso ibariti innohosie hilociaŋ nahati ojo ecialari iso itai iko isia. ¹⁵Iyya egioro hijo, "Lia lafa ohurru illo oduhucio obe iso owodo."¹⁶Ati humo to Hollum le ehumak hifiriwa ta taji ho Tito iyya nia ehumahini ta tajia hatai. ¹⁷Nyo eruk inyia hirrorita innohoi ojo inyia enno ta hatai to wahan no lobolo.¹⁸Ejo iyyohoi efahak ilasi hohoi iko inyia lia etahuwo daŋ to heyyani no honyie sayye inno olibo. ¹⁹Obe ara nia hame ati onyimu ikelesiaha inyia hafuye a Yerusalam iko hoi heyari hisiara nolo libo. Ara inna baŋi nohoi ta Habu ta wan nohonyie, ojo to wahan nohoi haluahari.²⁰Anyar ehum iyyohoi hiriria hijo hotobiaŋa lobo tuŋani orrosok iyyohoi nobo hiram no hirro hunna esio itai te iyyohoi. ²¹Nyo ewak iyyohoi hihuma hirro inno obis obe ara to hosiere ha Habu hame , ati to hosiere ho hiyyo daŋ.²²Efahak iyyohoi ilasi hohoi lobo iko isia lafa eciem iyyohoi hinyiahita arriai hidofe errumu iyyohoi hifiriwa nohonyie agalik, nyo omuno inyia itai dede. ²³To hiram no Tito, ara inyia ilasi hanaŋ iko hegiamani le egiama iko ta hatai. Te ilasira illak illohoi efahak ifa ikelesiaha isia hullo etihutek hitihabuo no Kristo. ²⁴Iyyania ituhutek mune nahatai to hosiere ho hiyyo lia te ikelesiahien, ituhutek hidofe te ilasirak hullo hijo nobe hitahuwo nanaŋ te itai ara assai.

Chapter 9

¹Iyyania, to hiram to no luaha hiyyo ille eruk Hollum, anyar abe nayya egiorok ta hatai. ²Nyo ayyen nayya nyo nia ewak itai hijo eluahari isia, elimak nayya to hiyyo illo Masedonia to hitahuo. Elimak isia hijio ehuhumak hiyyo illo Akaya hisiorita innohosie man ifa toŋoleŋa. Hifiriwa na hatai etiwulek tajia inno hiyyo arriai ehumari isia ania.³Ati efahak nayya halasira hohoi ta hatai hijo anyar obe iyyohoi etahuo itai bi assai, ojio anyar ehuhumak itai wati innahatai, iyya ero nayya ifa. ⁴Nyo, kuyya afanu illak illo Masedonia daŋ hanaŋ atta arrumu itai ibe ehuhumak hisiorita innahati, efi iyyohi hiloriri daŋ to hitahuo nohoi itai. ⁵Egigilo nayya iyyania hijo olibo ofu halasirak hohoi hulloŋ ta hatai to hosiere hanaŋ anyar ofu ehuhumak hisiorita innahatai iyya etiorok ifa itai. Ara nia hijo anyar hisiorita innahatai oso to wahan no wati innahatai hotobiaŋa ara ta ŋarrosok.⁶Ara higigilo tiji: tuŋani ille oyyek ŋama bok bok odieŋu iso hunna oduhucio, ojio lo oyyek wan inno oluŋa, odieŋu iso arriai. ⁷Isiara hiyyo daŋ nobotie nobotie hesiara iyya otiorok ifa isia ta tajia hosie obe ara mijan to na tajia kuyya hidofe ta baŋi- nyo omuno Hollum tuŋani ille esio hisiorita to mune na taji.⁸Oremik Hollum ŋetifutak hisiorita innohonyie daŋ ta hatai, hijo anyar ewuon itai ho hirro inne ewak itai holoŋitek daŋ, eremik itai hiluak higiemita daŋ hunna olibo wati. ⁹Iyya egiorohini hijo, ''Aharak inyia ibariti atta hisio to lociaŋak; Odule iso ibisiti innohonyie man fur.''¹⁰Ati Hollum ille esio hinyiomo ta hayani arik he imune inna ohu inyia adahari, etisarik iso inyia ta hatai ojio hidofe ofonik ta hatai hinyiomo inne efu itai edulak anyar ofonik haŋer hunna oluŋa. ¹¹Efanu iso itai hira habarak to hirro bidaŋ anyar imorot itai, atta hiyyo hisio ta hatai humo to Hollum.¹²Nyo obe hisiorita hunnaŋ ara iluahiti inno hiyyo inno Hollum hame, ati efut isia arriai ho humo no Hollum hame. ¹³To nyo egonyu hiyyo hisiorita hunna; etahuo iso isia Hollum ta baŋi nahatai sayye no Kristo ne ero itai, ojio to himorot nahatai to hosie ojio to hiyyo daŋ. ¹⁴Omojo isia tetai ojio tajia innohosie awak itai, to nyo to hamehini no Hollum inna obolo binno to hotwajin hatai. ¹⁵Humo to Hollum to hisiorita hunna obolo wati inne etalik iyyohoi hiro!

Chapter 10

¹Iyyania, nayya Paulo, elolia nayya ta hatai ta wan nanaŋ, ta nyalami iko ta bijan no Kristo. Ojio illak hiyyo hijo afiaha nayya to hosiere hatai, ati eŋere nayya la alama nayya ta hatai. ²Esiŋa nayya itai hijo, la awoŋ nayya hijo hotobiaŋa nayya eŋere ta hatai iyya inna eŋere nayya te illak hiyyo illo ojio elot iyyohoi te iwahiti inno wati innohoi.³Ara ida hido hijo elot iyyohoi to wati te innohoi hunna, obe riem nohoi ara wati innohoi hunna. ⁴Obe irremiti innohoi ara inno wan inna, ati ara golon nohosie tara Hollum no oremik hitihar masik inno ogol. Oremik hidofe isia hitifiaha ofioroho.⁵Etattur hidofe iyyohoi higigilita iko hirro daŋ inne etidara ojio hidofe etihita hiyyen no Hollum. Efit iyyohoi higigilita daŋ hatara piti hotoniŋe Kristo. ⁶Ebak iso hidofe iyyohoi hamiasak daŋ to holoŋ ne eniŋori itai dede.⁷Igigile dede to hirro hunna. Le ejio lobo tuŋani dede hijo ara inyie lo Kristo, isiara inyie hegigile to wan to nohonyie, era hidofe iyyohoi daŋ illo Kristo. ⁸Le etidara ida hido nayya kai to hilohittok nohoi, nafa esio Habu te iyyohoi haduhori itai ahide hijo hotobiaŋa iyyohoi etihar itai, abe iso naŋ awuon he irri.⁹Ati abe nayya awak hitibaŋa itai to waragat innanaŋ. ¹⁰Nyo ojio illak hiyyo hijo, "Ero inyia to golon ojio hidofe efiriwa ta waragaha innohonyie, ati ofiak inyia to homomite innohoi. Obe osiru hetirari to hiro nohonyie.''¹¹Isiara hiyyo iyya hullo hotoyyen inna; to hirro inne egioro iyyohoi ta hatai to waragaha ejio iyyohoi ebe ewuon he itai niyya, efanu iso iyyoho hihuma le eba iyyohoi nia. ¹²Ebe iyyohoi eŋere hetirrijori wati innohoi iko illak hiyyo illo ojio elibo isi. Ati obe ofioroho to hosie le etirrijo isia wati illohosie he illak hiyyo, ojio hidofe isia ociama wati illohosie he illak hiyyo, obe isia owuon ho higigilo on obis.¹³Ati ebe iso iyyohoi etidara iyya hiyyo hullo ellaŋ ohori. ati iyya esio Hollumte iyyohoi ohori nohonyie, eba ohori nia man ta hatai. ¹⁴Ati ebe iyyohoi ellaŋ ohori nohoi le egiama iyyohoi to hiji hatai, nyo eba ifa iyyohoi to hiji hatai to hosiere iko sayye inno olibo inno Kristo.¹⁵Obe iyyohoi etidara ellaŋ ohori te igem ne illak hiyyo, ati eyyik iyyohoi hijo lobolo huruk nahatai, atta iso igem nohoi bolo to hiji hatai agalik. ¹⁶To nia atta iyyohoi iso hitiyana sayye inno olibo te innak fauhien inno owuon to hosiere inno masik innahatai. Nyo obe iyyohoi etidara te igem ne ehuma lobo tuŋani to nobo mai.¹⁷"Ati lia le etidarawan, isiara inyia hetidarai ta Habu." ¹⁸Oliew libe no tuŋani le etahu Habu inyia. Obe ara lia le etahuo wan nohonyie.

Chapter 11

¹Awak naŋ hijo anyar edihu itai ika naŋ le'ro naŋ rori kai inno ofiak. ²Nyo ahain naŋ te'tai ta haini no Hollum, nyo atiorok ifa naŋ itai to oliawa lobotie, hijo anyar esio naŋ itai to Kristo iyya hoduoti no olibo³Ati abaŋ naŋ hijo enyob iso munu itai iyya nafa enyiabari inyia Eva to ofioroho te innohonyie, hijo hotobiaŋa inyia orihori higigilita innahatai ade tara mune no olibo nemunori itai iyyania to Kristo ta tajia innahatai daŋ. ⁴Elimak ifa iyyohoi itai hiram no Yesu, atta itai efwotu Oyiri lo Olibo, eijo hidofe itai atta huruk hiram nohoi. Ati enyiak itai ebusak ilak hiyyo hetiyenai ta hatai lobo Yesu lo'lufa. Iyyania ewak itai huruk Oyiri lo olufa atta itai huruk hiram no olufa.⁵Egigilo naŋ hijo abe naŋ ara assai te efahat illo hittaha. ⁶Ettallik ida hido naŋ to hiro no olibo iyya iyya isia, obe hiyyen nanaŋ odico. Etuhutek iyyohoi inna ta hatai te hikota daŋ ojo to hirro daŋ.⁷Atta naŋ hipala letifiaha naŋ wan nanaŋ ajo naŋ etibolo itai to hitiyena nanaŋ ta hatai sayye inno Hollum to biaŋana no duma. ⁸Ahoru ifa naŋ arobia tara ikelesia hijo anyar egiamari naŋ ta hatai. ⁹Nafa awuanari naŋ to hiji hatai olociaŋ, abe ifa naŋ efifia hinak hirro tara lobo tuŋani, nyo esio halasria illa afanu ta Masedonia hirro innafa awak naŋ. Abe ifa naŋ efia hinak hirro ta hatai, hidofe, abe iso naŋ adule hififia itai.¹⁰Iyya owuon bisan to Kristo ta hanaŋ, dede oyyen iso hiyyo inno owuon to doŋe na Akaya hiram inna. ¹¹Obe ojo hijo abe naŋ amuno itai, oyyen Hollum hijo amuno naŋ itai.¹²Ojo to hirro inne ehuma naŋ, adule iso naŋ hihuma hetihori ille etidara to hijo to nohosie hijo, egiama isia iyya iyohoi. ¹³Ara hiyyo ille efahat henyiabak iko hegiamak ille enyaba, nyo ojo isia era lefahat illo Kristo assai.¹⁴Ebe iyyohoi elliliha te inne, nyo olwo sitan to wan nohonyie iyya anjilo lo cialai. ¹⁵Niyya obe ara to hillilliha kuyya to hinyiaba ne hegiamak illohonyie atta hijo, era isia hegiamak illo libe. Osiru iso ŋoto to hosie to hihumita inne ehuma isia.¹⁶Enyiak naŋ hiro, hotobiaŋa lobo egigilo hijo esita naŋ, ati legigilo itai ania, etidara nayya hijo anyar etidara naŋ kai. ¹⁷Hirro inne ero naŋ, abe naŋ ero to hituhuta na Habu, ati ero naŋ to hitidara iyya lofiaha. ¹⁸Nyo etidara hiyyo arria to hirro inno wati innohosie, etidara iso hidofe naŋ.¹⁹Egigilo itai hijo era itai ferejiok ati etiru itai tara liyya ille esita. ²⁰Le'humak lobo itai piti, itidihu, lohorru lobo hirro innahatai, le'nyob inyia itai, kuyya letidara inyia to wan nohonyie, kuyya annaŋa inyia homoŋite innahatai, itidihu daŋ. ²¹Ero naŋ to irri nyo ara iyya elik ifa iyyohoi. Ati letidara lobo, atta naŋ hiro iyya lobolit--Etidara iso naŋ hidofe.²²Hara isia hiyyo ille Ebrei? Ara hidofe naŋ. Hara isia hiyyo ille Isarail? Ara hidofe naŋ. Hara isia to woyyo na Abramo? Ara hidofe naŋ. ²³Hara isia hegiamak to Kristo? Ee, ara hidofe nayya daŋ. Ati ero naŋ iyya osita. Agalik ati naŋ isia binno to higiemita arria, to hifita ta babus to hinyiahita arria, te ibahiti arria, ojo hidofe ye eliaha ta hanaŋ hinyiahita arria.²⁴Hinyiahita miet efwotu naŋ ibahiti tomwana hunik hohottoŋwan ta hali no Yudea. Abaha hiyyo naŋ hunik to fattigioho. ²⁵Errwuoŋ isia naŋ to moru inyiahi nobotie. Awuon naŋ ta babur ne esiak moru atta ŋadiori ahotwai hari. ²⁶Eyari naŋ hifoliaha no hifioŋ inyiahi nobotie. Alot naŋ to hiji ho hirro inno oyeyer inyiahita arria. Yeyer no hariak, yeyer na hahalak, yeyer to hiyyo illallaŋ, yeyer ta paganohien, yeyer no doŋe yeyer no tim, yeyer no hotwai ho hifioŋ nettok, yeyer no hittole to hiji no hiyyo ille enyiaba.²⁷To holoŋitek arria egiama naŋ binno to hitigiama no'bolo. Abe naŋ ajoto ta hariejin. ²⁸Alot naŋ to hibwoti no biaŋan no hifioŋ, to biaŋan no hinya innamuk hirro daŋ ettulak, ojo hidofe daŋ to hirobi ojo to biaŋan no boŋojin. Owuon hirro hunna daŋ ta bali, ati agalik inna. Obolo hitihawua ne ikelesia binno holoŋitek daŋ. ²⁹Le'lik lobo, abe naŋ elik ojo hidofe lahuye lobo, abe naŋ ejiriŋa binno.³⁰Kuyya letidara naŋ, anyar etidara naŋ iso naŋ to hilik nanaŋ. ³¹Hollum lara Monye Habu lohoi Yesu letahuo tulaŋ, oyyen inyia, abe naŋ agesem.³²To doŋe na Damaseka owuon eittok la habu la Aretta lerriria doŋe na Damaseko henefuni nayya, ³³Ati ettusuru halasira hanaŋ nayya to gufa te ittulit no ohitir, atta naŋ hurrwuata ade tara hosie.

Chapter 12

¹Anyar nayya etidara, ati obe iso innak hirro afanu nyaru to hitidara nia. Ati ero nayya to hijiriŋa iko to hirro hunna etilek Habu ta hanaŋ. ²Amijak nayya nobo tuŋani to hotue ho Kristo ojo hidofe nia ta halu ho ŋasi tomon ha aŋwan man ta nafa akafari Hollum inyia a'ido to holoŋ hitahunihi, kuyya ara to wan nohonyie kuyya obe, abe nayya ayyen, ati Hollum inyia oyyen.³Ati ayyen nayya tuŋani lia--kuyya to wan nohonyie, kuyya obe ara to wan nohonyie, obe naŋ ayyen, ati kuyya Hollum oyyen-- ⁴efitini ifa in ni ho paradiso iko hetirini no hirro hunna etibaŋa tuŋani lobo herarari. ⁵Etidara iso nayya to tuvani lia. Ati iyya ta hanaŋ obe iso naŋ etidara, ati ara to fiaha nanaŋ.⁶Kuyya la wahan naŋ hitidara, abe iso nayya ara obolit, ahu iso nayya hirro hunna bi dede. Ahu iso naŋ hefihak hitidara, hijo hotobiaŋa ida lobo tuŋani egigilo ta nayya bi inna na agalik nya egonyuni iko hetirini tara hanaŋ. ⁷Iyya ta nyalami nia tara hanaŋ inno halieu, ahu iso naŋ hefiyak ade. Ati abe naŋ iso afiari ade to hitidara, iyya te irruti hunna esio ta hanaŋ, efahati lo ottu tara sitan hijo anyar etihar nayya, abe iso nayya ara ahetidarani ille no.⁸Efia iso nayya ta Habu to hirro te inia man hinyiahita hunik, hijo te itai he eyari ade tara hanaŋ. Ojo ati inyia ta hanaŋ hijo, " ⁹Isiara hamehini hanaŋ hotoremik ta hatai, ehumahini hifiriwa nololibo to fiahajo." ¹⁰Ojo iyyania hiram no Kristo, amuno nayya to hilihita, to imoriti, to hitigiamta, iko to golon no hijiriŋa, nyo la afiahajo nayya, atta iso nayya golon.¹¹Era nayya lobolit! Ati arrosok itai ta hanaŋ hijo egiama, etihabuwo ida hiyyo nayya te itai. Abe ifa nayya ara assai to hejufutak, ara ida hido naŋ asai. ¹²To hejifutak hullo dede ara igem to hiji hosie to dihan, to halieu, iko to libe no higiamita. ¹³Efiyak ifa itai jai to hiji ho innamuk ikelesiaha, ati abe ifa naŋ amirak itai. Ati ibusak nayya to hipalita inia!¹⁴Itiriŋe ati, awuana naŋ la ajo attu ta hatai to hitahunuhi no holoŋ. Ati abe iso naŋ amirak itai, nyo abe nayia awak hirroinna hatai, ati awak naŋ itai. Hotobiaŋa ida durre ottunahini to monye iko hotonye. Ati isiara ida monye iko hotonye hotottunak to durre. ¹⁵Esahak iso naŋ mune nanaŋ to oyirihien innahatai. ŋa la mune nayya itai, odicio iso mahu mune nahatai ta hanaŋ?¹⁶Ati iyya ojo tiji, abe naŋ amirak itai hamojori arobiyaha. Ati ojo illak hijo ara to hinyiaba iko teleri no poco no hirro ta hatai. ¹⁷Eyari ifa naŋ hijo anyar efahitari itai? ¹⁸Efahak ifa naŋ Tito ta hatai adiya. Ebe ifa iyyohoi elot to hikoi iko higemita nobotie?¹⁹Igigilo itai to holoŋitek daŋ hijo itai ifa etiluwaha wati innohoi? Ati to hosiere ho Hollum, ero iyyohoi hirro bidaŋ to Kristo hijo anyar itai egol.²⁰Abaŋ naŋ hijo lawahan nayya awoŋ, kuyya abe naŋ attu arrumu itai iyya nia awahari nayya. Abaŋ hidofe nayya hijo ebe iso itai afanu arrumu nayya iyya to higigilo nahatai. Awuon naŋ la abaŋ bi hijo kuyya ewuon itai iko irijiti, hayini, imoriti to jore, hurrute, imwoŋiti, hitidara iko baha. ²¹Abaŋ nayya hijo la aciohini naŋ, etinyalam iso Hollum lalaŋ nayya to hosiere hatai. Abaŋ hidofe naŋ hijo afanu iso hiyyo illafa eyyau iko ilia holobe hiruk hipalita, isomiti, iko iwahiti inno wati innohosie hunna ehuhuma isia hitijiriŋa nayya.

Chapter 13

¹Ara innaŋ iyya hinyiahita hunik inna attuni nayya ta hatai. To hutuhe inno hiyyo lohorik kuyya lohunik hetiyanak ille eruk hiyyo hiro nohosie. ²Elimak ifa nayya to hiyyo hullo eyyau wati arik ho hullo illak daŋ nafa awuanari nayya daŋ hatai to hitarihi nafa attuni naŋ, ati iyyania enyiak nayya hilima ta hatai: Ati awoŋ naŋ abe nayya enyiak amehini isia.³Ero naŋ iyyania nyo esiaha itai hituhuti nafa ero Kristo ta nayya. Obe inyia elik ta hatai; ati egiama inyia to hiji hatai binno no ogol. ⁴To nyo esiohini ifa inyia to hilik, ati owuar inyia to golon no Hollum. Ati elik hidofe iyyohoi daŋ to honyie, ati emanya iso iyyohoi he inyia to golon no Hollum lo owuon ta hatai.⁵Iticiem tajia innahatai anyar eyyen itai hijo kuyya ewuon itai ho hiruk. iticiem tajia innahatai dede. Ibe itai eyyen hijo owuon Yesu Kristo ta tajia hatai? Owuon inyia kuyya ebe itai era dede onyirok ho Hollum. ⁶Ati eyyik nayya hijo eyyen itai hijo era iyyohoi daŋ durre illo Hollum.⁷Iyyania emojo iyyohoi to Hollum hijo hotobiaŋa iyyohoi ehuma no lorru, obe ara hijo anyar osiru higiama nohoi, ati anyar ihumari na lo anyar hijo era hido hiyyo hijo ebe iyyohoi era adurre illo Hollum dede. ⁸To nyo etaluk iyyohoi hitik hirro hunna dede ati egiama iyyohoi to bisan.⁹Emuno iyyohoi la agolon itai ejio iyyohoi elik. Ejio iyyohoi emojo hijo anyar ebibolori itai. ¹⁰Egioro nayya saŋ ajio naŋ abe tara hatai, anyar attu nayya hirro ta hatai inna ogol to duaran ne esio Habu ta hanaŋ hijo anyar etigolori itai, obe ara anyar etatturori itai.¹¹Hucuŋi nohonyie halasirak ho hanasirak hanaŋ, itumune! Isiara tajia innahatai hoto golo to huruk ojio hidofe elik, ittolojo to higigilo nobotie, itimanyiai to hilik na tajia, ojio iso Hollum lo owuon iko mune ojo himwara hotowuana daŋ hatai. ¹²Itifonyak halasirak hatai to hifonya no olibo.¹³Etifonya hiyyo illo Hollum daŋ itai. ¹⁴Isiara hamehini na Habu Yesu Kristo ojio mune no Hollum ojio riaha no Oyiri lo Olibo hotowuanai daŋ hatai.

Galatians

Chapter 1

¹Paulo efahati-obe ara efahati tara hiyyo obe ara tara tuŋani, ati ara tara Yesu Kristo iko Hollum Monye lafa etibuhu inyia to ye. ²Iko halasira hanaŋ bidaŋ, ajonaŋ to kelesiahian inno Galatia.³Hamelehini ta hatai ojo himwara tara Hollum Monye hohoi iko Habu lohoi Yesu Kristo. ⁴Le esio wan nohonyie to hiyyata inohoi, hijo anyar etilahu inyia iyohoi tara ŋasi, to niyya innafa ho sitan, ara to wahan no Hollum Monye hohoi ⁵To honyie isiara kwatan hotowanai tulaŋ tulang. Amen.⁶eliliha naŋ nyo eyito itai kokwak toro honyie lafa elilongu itai to nyalami no Kristo. Eliliha naŋ toyito nahatai ade to sayye ellie olufa, ⁷Obe ara hijo owoun nobo sayye no olufa, ati owuon illak hiyyo ille etihara awak isia hitihar sayye no Kristo.⁸Ati lara iyyohoi, kuya anjlo to ido, elima itai sayye tara inna elimak iyyohoi ta hatai anyar ititor inyia. ⁹Iyya ejo iyyohoi ifa beren, ojo iyiania enyiak naŋ hijo, “ lelimu lobo tuŋani ta hatai nobo sayye tara nafa nobotie eruk itai, itittor inyia.” ¹⁰Asiaha naŋ iyyania hiruk no hiyyo kuyya no Hollum? Harasa naŋ wahan hitumuno hiyyo?, Ladule naŋ hitumuno hiyyo, abe naŋ ara hegiamani lo Kristo.¹¹Awak naŋ anyar eyyen itai, halasira, sayye no elima naŋ obe ara no hiyyo. ¹²Abe naŋ amoju inyia tara tuŋani, obe ifa naya etiyenu, Ati ara to hetuhutek no Yesu Kristo ta hanaŋ.¹³Etiru itai manya nafa hanaŋ ho beren no Judei, nafa itigiamari naŋ kelesia no Hollum to icemiti inno obore agalik at acem nayya hijo etihor. ¹⁴Etiŋoya naŋ ifa imohiti inno Judei man agalik nayya hiyyo illo hilahaji hanaŋ. Ehuma ifa naŋ te imohiti inno monyie hanaŋ bino.¹⁵Ati ifa anyimu Hollum, nayya to hotwe ho hosehe no hotonyie hanaŋ, atta ellilloŋu nayya to hamehini to nohonyie atta mune. ¹⁶Hijo anyar etilik ta hanaŋ Lonyi honyi, anyar ero naŋ inyia to hiji ha haŋulak. Abe ifa naŋ awak hifia tara hiriŋo iko to hoto. ¹⁷Ajo naŋ abe ifa au a Yerusalem te illafa ara lefahat to hosiere hanaŋ. Ati au ifa naŋ Arabia atta naŋ aciahari a Damasika.¹⁸Ati ta halu ha ŋasi hunik atta naŋ eno aYeruselem oriŋari Kefa atta naŋ hittole ho inyia holoŋi tomon ho miet. ¹⁹Ati abe naŋ egonyuilak efahat arari Yakobo, halasi Habu. ²⁰To hirro daŋ innia egiorok naŋ ta hatai abe naŋ awak teleri.²¹Niya atta naŋ eno adoŋe ho Syria iko ho Silisia. ²²Holobe ifa hiyyo eyyen nayya to kelesiahian inno Judea innafa owuon to Kristo. ²³Ati etiru ifa isia, “Inyia lie lafa etigiama iyyohoi iyyania elima sayye no olibo nyia nafa etihara inyia,” ²⁴Atta isia hitihabwo Hollum to nayya.

Chapter 2

¹Ta halu ha ŋasi tomon ha aŋwan atta naŋ aciahari iko Barnaba a Yeruselem, eyyari iyyohoi Tito ikohoi ²Ahu naŋ nyo etuhutek hidofe otoriohini sayye no olibo to lufajak. Etuhutek naŋ sayye nyia nafa etiyana naŋ ta hatamonok. Ero ifa naŋ hamai to ilia ille lara lettaha, hijo hotobiaŋa naŋ anyieta-kuyya hido anyior-naŋ assai.³Ati obe ifa ara Tito, lafa owuon kanaŋ lafa ho Grik, lafa lorrosok hiyyo hotogotoi. ⁴Odioto ifa hiram inna te ilasira talerok illafa lafanu loriŋari anyar lofwo etisiahak hiro to tubai nohoi nyia ayita iyyohoi to Kristo Yesu. Awak ehumak iyyohoi apiti. ⁵Ati obe iyyohoi erywok to tubai nohoi to hosie far nobo, hijo anyar arasa dede inno sayye inno olibo hotobiaŋa eloito ta hatai.⁶Ati liyya illafa lojo hiyyo ara ettaha obe egiama ida hido isia hirro daŋ, ara inia daŋ assai ta hawaŋ. Obe Hollum eruk higigiala no tuŋani. lia ara etaha, obe ofonik inak hirro tahanŋ. ⁷Ati, ewolo isia hijo awuon naŋ ifa iko hitiyana asayye to ilafa obe ogoto, Iyya nafa ohuyere Peturu hituhuta sayye illafa ogoto. ⁸Iyya nafa egiamari Hollum to Peturu a lefahat te ilafa ogoto, egiama daŋ ta hanaŋ la halufak.⁹Ifa Yakobo, Kefas ojo Yoani, illafa abaŋ hiyyo hijo isia leniefita, oyyen hamehini nafa esio ta hanaŋ, atta isia hisio hani nenyiat no tubai ta Barnaba ikanaŋ. Eruk isia iyyohoi efi ta halufak, ojo issia ofu to hagotok. ¹⁰Awak isia anyar egilu lociaŋak. sehin nafa awak naŋ higem.¹¹Ati nafa awoŋ Kefas ana Antiok, ebo ifa naŋ inyia to homom honyie ecak owonifa inya tohipali. ¹²Ifa afanu illak hiyyo tara Yakobo, Kefas adaha ifa ara botie iko halufak. Ati ifaa afanu hiyyo lia, atta inyia hitiwet atta eno ade tara halufak. Abaŋ ifa inyia hiyyo illo awak goto.¹³Hidofe, atta hiyyo ilo Jews attubahini to hitimiyaha. Ejufak ifa Barnaba hitimiyaha nohosie. ¹⁴Ati ifa awolo naŋ hijo obe manya nohosie ejufuta dede na sayye, no olibo, atta naŋ hijo to Kefas to hosiere hosie bidaŋ, “Lira iye a Jew ati emanya iyya lolufa, ati amanyai iyya lo Jew, jai isio eremik iyye harrosok olufa hatamanyai iyya lo Jew?”¹⁵Iyyohoi ilia era Judei to hesiu obe ara "halufak heyyak, ¹⁶Itiyyen hijo obe lobo eremik bisan to igemita inno ifahita. Ati to huruk to Yesu Kristo. Efanu iyyohoi to huruk no Kristo Yesu hijo anyar ebis iyyohoi to hiruk to Kristo obe ara te igemita inno hifahita. Nyo lara te igemita inno ifahita obe iso nobo obis.¹⁷Ati, lesiaha iyyohoi Hollum hetibisak iyyohoi to Kristo, atta iyyohoi hidofe ahieru wati innohoi aheyyak, oremik iso Kristo hira a hegiamani lo hiyyau? obeŋ ara ania! ¹⁸La adule naŋ duho hitigolo no hifahita, Etuhutak naŋ wan hijo ara naŋ hawuroni lo hifahita. ¹⁹To hifahita aye nayya to ifahita, anyar amanya naŋ to Hollum.²⁰Esihohini ifa naŋ ho Kristo. Obe ara naŋ amanya, ati Kristo amanya ta hanaŋ, wuaran inna iyyania amanyari naŋ amanya naŋ to hiruk to Lonyi Hollum, lo omuno nayya atta hisio wan nohonyie ta hanaŋ. ²¹Abe naŋ amiana hamehini no Hollum, lowuon ifa bisan to hifahita, nara ifa ye no Kristo assai.

Chapter 3

¹Galatia rifahak! ŋai ehumak himimwolita tahatai? i To hosiere honyiehite innahatai obe ifa ara Yesu Kristo le esihohini to kuruche? ²Sehin lobotie hamai, awak naŋ etiyenu tara hatai: Efwotu ifa itai Loyiri to higiemita no hifahita, walo to hiruk no etiru itai? ³Erifaha itai bi? Itia rari to Loyiri, enyiak isio itai iyyania efie esahak to wati innahatai?⁴Erumu itai hitigiemita daŋ arriai assai, lara ara dede assai? ⁵Lia lesiara Loyiri ta hatai ojo hidofe egiama nologol to hiji hatai, egiem inyia to igemita inno hifahita walo to hitira no hiruk?⁶Iyia nafa ha Abramo, "Eruk inyia Hollum atta hidofe hira to honyie bisan." ⁷To hikoi nia, itiyen, hijo te ilia leruk ara adure ilo Abramo. ⁸Oyyen ifa higierita hijo etibisak iso Hollum halufak to hiruk. Ero ifa sayye no olibo beren ta Abramo: "To iyye ajaha iso doŋiok daŋ ta fau." ⁹Nia, ajaha iso illo owuon ho huruk ha Abramo, lafa owuon ho huruk.¹⁰Illo etila to higemita inno ifahita owuon isia iso to ipita. Nyo egiorohini hijo, "Epitahini tuŋani lobe eruk hirro daŋ inno egiorohini to buk no hifahita, hidofe egiama isia daŋ." ¹¹Iyyania etuhutek dede hijo obe lobo obis to Hollum to ifahita, “Amanya iso habisak to huruk.” ¹²Obe hifahi ara no huruk, ati, "Tuŋani le egiama hirro no hifahi amanya iso to isia."¹³Kristo etilahu iyyohoi tara ipit no hifahi ifa era inyia a pit to iyyohoi. Nyo egioro hijo, "Epitahini tuŋani loloyiha to yani." ¹⁴anyar ottu jaha no Abramo to hiyyo halufak to Kristo Yesu, anyar efwotu iyyohoi icorit no Loyiri to huruk.¹⁵Halasirak, iko ero naŋ to hirorita inno tuŋani. Etiwetihini manya ho hifahi, obe lobo tuŋani ebusak ade kuya hidofe afonik to honyi. ¹⁶Iyyania elimahini ifa icoriti Abram iko hito ohonyie. Obe lojo, "To durre," hijo ero to hiyyo arria, ati ero to lobotie, "To onyi hoi," lara Kristo.¹⁷Iyyania ajo naŋ tiji. Hifahi nafa ottu halu ho ŋasi 430, obe ataŋe himwara nafa ehumak Hollum anyar etihar icorit. ¹⁸Leremik ruta awoŋ to hifahi, atta enyie lotu to icorit. Ati esio Hollum ta Abramo assai te icorit.¹⁹Nyo, ati, ifa egiem hifahita? Ofonihini ifa inyia to hiram no hiyyata, man ottuni onyi Abramo toro lafa otiorok to icorit. onyimok ifa anjilohien hifahi ta hani no ohe. ²⁰Iyyania, etuhutek hijo obore Ohee ara to hiyyo aria. Ati ara Hollum lobotie.²¹Ebo hifahita icorit inno Hollum? Obe ara ania! Lo owuon ifa hifahi no oremik eyyani wuaran, nottu ida bisan to hifahi inyia. ²²Ati efitak hiro no Hollum hirro daŋ to hiyyata. Anyar efotu heruwo icorit to huruk nolowuon to Yesu Kristo hijo anyar esio to ilia leruk inyia.²³Ati holobe huruk aŋawoŋ, efita ifa iyyohoi to hifahi man ottuni huruk. ²⁴Niya ara ifa hifahi heririani hohoi man ottuni Kristo, hijo anyar ebis iyyohoi to huruk. ²⁵Iyyania awoŋ huruk nyia, enyie iyyohoi helewuon to heririani. ²⁶Era itai daŋ onyirok ho Hollum to huruk to Kristo Yesu.²⁷Itai daŋ illafa errumu batisimo to Yesu Kristo echofok itai Kristo to wati innahatai daŋ. ²⁸Obe nobo hinyiak hira lo Judei kuyya hidofe lo Grik, pit kuyya, lettole bolioŋ, hiito oliawa, ho hiito noŋorwo, era itai daŋ nobotie to Kristo Yesu. ²⁹Lera itai illo Kristo, itai daŋ hira durre illa Abramo, harutak iyya lojo ichorit.

Chapter 4

¹Ajo naŋ hijo lara lorutati ara lia hito, obe inyia olufa tara pit, ara ida hido inyia amonye haŋ daŋ. ²Odule inyia wuana to heririak iko hatoŋitak honyie man to holoŋ no onyimu monye honyie.³Nafa hera iyyohoi durre, efita ifa iyyohoi to hujufuta inno fau. ⁴Ati ifa eba holoŋ nyia, atta Hollum efahu Lonyi honyie, lesiu hiito noŋorwo, lesiuni to hifahi. ⁵Egiem inyia inna anyar etilahu ilia owuon to hifahi, hijo anyar efwotuni etimohini olonyirok.⁶Nyo era itai lonyirok, efahu ifa Hollum Loyiri no Lonyi honyie ta tajia innohoi, Loyiri neleliloŋo hijo, " Abba, monye." ⁷Nia ebe itai enyiak hira a pit ati alonyi, lera iye a lonyi, atta hidofe iye hira a harutni to Hollum.⁸Atti Iyya tassa tonya, holobe itai eyyen Hollum, era ifa itai hepitok tolia illo obe ara towati innohose hogolon, obe ara johin. ⁹Ati iyyania, eyyen itai Hollum, ojo hidofe Hollum oyyen itai, nyo ati enyiak itai aciahari to imohiti inno elik ojo hidofe obe osiru? Ewak itai hidas hira a hepitok daŋ?¹⁰Eriŋa itai holoŋitek iko yafajin ŋejuho ho sahen, ojo ŋasi. ¹¹Abaŋ naŋ te itai iyya hegiama nanaŋ ikatai tonobo okit ikatai ara assai.¹²Efia naŋ itai, halasira, etira iyya naŋ, nyo era naŋ iyya tai. Ebe itai egiem ta hanaŋ nolorru. ¹³Ati eyyen ifa itai hijo etiyana ifa naŋ sayye no olibo to hitieri to ŋwai nafa hanaŋ. ¹⁴Ebe itai ebo nyaya ta nafa aŋwari naŋ to hiji hatai. Atti efwotu ifa itai nayya iyya anjilo lo Hollum, iyya ara ifa naŋ Kristo Yesu to wan nohonyie.¹⁵Tahu jaha nyia owuon ta hatai? Ero naŋ ta hatai hijo, leremik ida itai agorotu honyiehite innahatai ade atta itai hisio ta hanaŋ. ¹⁶Era ati naŋ, mereni lahatai to hirro dede inno elimak naŋ itai?¹⁷Owoun isia hahayini hijo anyarafanu intai tohosie, Ati obe ara to libe. Awak isia atihok itai adee hijo abe itai a hanyin tohosie. ¹⁸Ati anyar era hanyinuk to hirro inno olibo, obe ara hijo lawuon naŋ ikatai.¹⁹Durre ilalaŋ, awoun naŋ hodiahai no hitado nodure man oyiehini Kristo ta hatai. ²⁰Awak naŋ wuana ikatai daŋ anyar eloit naŋ hirori no hutuk nanaŋ, nyo obe itai aremik hiyyen naya nalanyar.²¹Elimak naya, itai ille ewak manya to hifahi, ebe itai etiru hifahi? ²²Iyya nyia eigiorohini hijo, owuon ifa Abramo ho lonyirok lohorik , lobotie tara hiito noŋorwo nara piti, lobotie tara hiito noŋorwo nolobe epito. ²³Esiuni ifa lobotie tara hepitoni iyya owak ifa wan, ati lak esiu ifa tara hiito noŋorwo iya ojo icorit.²⁴Eremik iso hiyyen hirro inia to hiticelita, ara ŋorwo hunna iyya himorita arik. Ara nobotie to doŋe no Sinai. Esio durre ille ara hepitok. Inyia Hagar. ²⁵Iyyania ara Hagar doŋe no Sinai nyia lowuon to Arabia. Ocelu inyia Yerusalem, owuon inyia iyyania hepito ho durre elo honyie ohorik.²⁶Ati Yerusalem nyia lowuon to hide owuon bolioŋ, ara nyia hotonye hohoi. ²⁷Nyo egioro hijo, "Tomune, iyye iholofi no ŋorwo, nolo obeŋ esie; toyee hidofe iyyorita to mune, itai inno ebe eyyen diahai nohitado; emonya durre inno holofijok, agalik inno niyya owuon ho hiito oliawa."²⁸Ati itai, halasira, iyya Isako, era itai durre illo icorit. ²⁹Ta saa tonya lafa esiu to wahit no wan, etigiama ifa lafa esiuni to Loyiri. Arasa daŋ iyyania.³⁰Hojo hirro no Hollum nyo? Ifuhak ade hiito noŋorwo hepitoni ho lonyi honyie. Obe lonyi hiito noŋorwo nara hepitoni oremik arutak ho lonyi ho hiito noŋorwo nolobe ara hepitoni." ³¹Nia, halasira, obe iyyohoi era durre ilo hiito noŋorwo hepitoni ati ilo hiito noŋorwo nobe ara hepitoni.

Chapter 5

¹Ara tahahek no Kristo iyyohoi nia ewanari iyyohoi bolioŋ. Itiwetai nologol, iyyania, ati ibaŋa enyia hidas ahuyek to hikoi no piti. ²Itiriŋai, nayya Paulo, ajo naŋ ta hatai hijo ebaŋa esio watye toŋoto nowatye, obe Kristo enyiak asiru ta hatai to nobo hikoi.³Enyiak naŋ hidas to hiyyo daŋ illo ogoto hijo anyar odik ta baŋi hifahi tamai daŋ. ⁴Abwanyari itai daŋ tara Kristo letibisahini itai to hifahi. Ebe itai nyiak hilaŋ hamehini.⁵To Loyiri, to huruk, ewak iyyohoi hitila heyik no bisan. ⁶To Kristo Yesu obe tuŋani logoto ho lobe ogoto alufa. Ati huruk hamai egiama to mune. ⁷Enyieta ifa itai nanyar. ŋai etik itai tara haniŋe no dede? ⁸Obe hitigiama otu ara tuŋani lafa ellilloŋu itai!⁹Etipwasa ahabwok letiŋ imune daŋ. ¹⁰Eruk naŋ ta Habu hijo ebe itai efu higigilo te inak hiro ino olufa. Lia etihara itai orrumu iso ŋoto, ara ida hido inyia ŋai.¹¹Halasira, larasa naŋ erro goto, nyo ati adule naŋ to hitigiama? Lara ati ania, hitihadoŋo no kuruce ofuluhori. ¹²Iyya to lieya etigiama itai, anyar ida noŋot watye innohosie!¹³Eliloŋini itai to bolioŋ, halasira. Ati ibaŋa eminiŋari hiliobolioŋ nahatai man ehumak ahikoi no wan. Ati igiama to wati innahatai to mune. ¹⁴Ottubahini hifahi nia daŋ hiro noboti; hijo "Anyar emuno itai lonyihari hatai iyya wati innahatai." ¹⁵Ati lehonya itai watye hidofe etoho watye innahatai, ihuma riŋa hijo hotobiaŋa itai esok watye innahatai hame.¹⁶Ajo naŋ, itiloto to Loyiri, atta itai biaŋan akafita iwahiti inno wan. ¹⁷Oliwari iwahiti inno wan Loyiri, ojo iwahiti inno Loyiri oliwari wan.Oliwari isia daŋ wati innohose any ibe itai egiema hiro inno lewak itai. ¹⁸Ati ledihita Oyiri itai, ibe itai ewuon to toŋolon ho hifahita.¹⁹Iyyania lieu higiemita inno wan iyya sut: somon, hibwoti, daya, iruti, ²⁰hitihabwo no rijorihien, himumwala, hidefer, ŋalafa, haini, jore, liwa, hitihara, higigiala, ²¹Hiŋar, rumai, iko inamuk hirro iyya huna. Asor naŋ itai iyya nafa asarari naŋ itai hosiere, hijo ilia egiam hiro inia obe arutak obie no Hollum.²²Ati haŋer inno Oyiri inya mune, himwara, wananodee, nyalami, libe, huruk, ²³ojo hitilik na taji, iko iriria nowan; Obe nobo hifahi nolobe awak hirro inia. ²⁴Ojo illo are ilo Kristo Yesu esihok imuniti iko watye innohosie he iwahiti innohonyie inno orru.²⁵Lemanya iyyohoi to Loyiri, anyar hidofe elot daŋ to Loyiri. ²⁶Hotobiaŋa era a hetidarak, atta hidofe hitijoria wati, kuyya daya no hirro.

Chapter 6

¹Halasira, lenefini lobo tuŋani to nobo iyyau, eijo itai ille elibo to Oyiri anyar eyahu tuŋani lie to nyalami no loyiri. Itiriŋai hidofe wati innahatai, hijo hotobiaŋa itai ehuyik to hisusuta. ²itihaf igoliti inno hatai anyar itufutak itai hifahi no Kristo.³Legigilo lobo hijo ara inyie lobo ojo inyie ara assai, enyiaba inyia wan nohonyi. ⁴Isiara ai tuŋani daŋ hotociem igemita inohosie, iko wahan hitidara nolowoun tohonye hamai hotobiaŋa etirijo wan nohonyie to lobo tuŋani. ⁵Akafi iso hiyyo hitabanita innohosie ta wati innohosie.⁶Tuŋani lo etiyenu hiro anyar abwan hirro daŋ inno olibo iko hetiyanani. ⁷Hotobiaŋa itai eruk hinyiaba. Obe hiyo oremik elohitari Hollum. Hirro inno edulak tuŋani isia innia ottu hidofe inyia adieŋu. ⁸Lia edulak hinyiomoti no wan nohonyi ottu adieŋu to wan nohonyi hitihara, ati lia edulak hinyiomoti to oyiri, odieŋu iso waran no osio fur tara oyiri.⁹Hotobiaŋa iyyohoi elafuho higiama hirro inno olibo, efanu iso iyyohoi adieŋu ta far nyia lobe iyyohoi ehorok. ¹⁰Ati iyyania, ewuon iyyohoi ha mai, anyar egiama iyyohoi no olibo to hiyyo bi daŋ. Anyar ati egiema iyyohoi binno nalanyar to illo lowuon to huruk.¹¹Itiwolo waragat inno egiorok naŋ ta hatai to hani nanaŋ. ¹²Illo lawak ihituhuta wati innohosie oroso itai hijo anyar egoto itai. Ehuma isia nia hijo hotobiaŋa isie ewuon to hitigiama no kuruce no Kristo. ¹³Obe hidofe illafa logoto eremik hijufuta hifahi. Ati awak isia hijo anyar egoto itai nyo awak isia hitidara watie inohotai.¹⁴Hotobiaŋa naŋ etidara ati to kuruce na Habu lohoi Yesu Kristo. Ara ifa to inyia nafa esiyohini to fau ta hanaŋ ajo naŋ ta fau. ¹⁵Ara goto iko biaŋan no goto assai, ati olibo heyani ŋejuk. ¹⁶To illa amanya to bisan, isiara himwara iko hamehini hotowuana to hosie, ojo to Isarail illo Hollum.¹⁷Iyyania ahosiere hotobiaŋa lobo tuŋani hetigiamai naya, nyo ayita naŋ ihieriti ino Yesu to wan hanaŋ. ¹⁸Isiara hamehini na Habu lohoi Yesu Kristo hotowuana ho oyiri innahatai, halasira, Amen.

Ephesians

Chapter 1

¹Paulo, efahati lo Yesu Kristo to wahan no Hollum, te ilia illafa onyimu Hollum te Efisa ojo hidofe eruk to Yesu Kristo. ²Hotowuana hamehini ta hatai, iko himwara tara Monye lohoi Hollum ojo Habu hohoi Yesu Kristo.³Tojio hitihabuo hotowuana to Hollum Monye Habu lohoi Yesu Kristo ille esio wan to hoi ho Yesu Kristo imuniti bidaŋ inno oyiri inna olibo. Ara isia imuniti inno ido. ⁴Onyimu ifa Hollum iyyohoi to Kristo holobe inyia ayyeu fau inna ewuanari hullo olibo, wati iko hullo obe owuon ho hiyyata to hosiere honyie.⁵To mune anyimok Hollum iyyohoi hijio hatara iyyohoi a durre illohonyie to Yesu Kristo. Egiem inyia ania nyo awak inyia higem iyya awak inyia. ⁶Eyyani inna lohwo to Hollum to hamehini nohonyie. Esio inyia inna assai toohoi to tuŋani lomuno inyia.⁷Ati enyiaŋu ifa inyia iyyohoi to hoto nohonyie, ojo hidofe ewuon iyyohoi iko hahek no hiyyeta to ⁸hamehini no honyie no lobolo. Nolodule wuana to honyek ojo to ofioroho honyie iko hiyyen nohonyie hirro daŋ.⁹Etuhutek inyia te iyyohoi wahan nohonyie, inyia heŋofok wahan honyie inna onyimu inyia to wan honyie, ¹⁰Nafa ottubai ŋasi, ottubak iso inyia hirro bidaŋ to Kristo, hirro hunna te ido iko hunna ta fau to tuŋani lobotie, inyia Kristo.¹¹To Kristo, onyimu ifa inyia iyyohoi hatara iyyohoi harutak illohonyie. Onyimu ifa inyia iyyohoi man beren to higigilo nohonyie, to higiama nohonyie hirro daŋ iyya awak inyia. ¹²Tara iyyohoi illafa eyyik to Kristo ahosiere, anyar iyyohoi emanya ojo hetihabuori inyia to kwatan no honyie.¹³Ojo hidofe leruk ifa isia inyia etiru ifa itai dede ho hirro hunna etiru itai to heyik nahatai to honyie esiyohini ta hatai no Loyiri no olibo lafa otiorohini ta hatai. ¹⁴Nyo ara inyia hitieri lo hirro hunna esio Hollum toohoi lafa lotubak inyia hiyyo bidaŋ illafa inyia ojo hidofe etihabuo isia inyia to kwatan no honyie.¹⁵Teyya to holoŋ nafa etirini naŋ hiruk hosie to Habu Yesu ho mune nahatai ho hiyyo Hollum bidaŋ, ¹⁶Abe nayya lapwak hisiara humo to Hollum ta hatai lamojo nayya ta hatai.¹⁷Amojo nayya hijo anyar Hollum la Habu lohoi Yesu Kristo, Monye lo lohuo hesiara ta hatai Loyiri no hilofere hayyenari inyia, ¹⁸ojio hidofe eyari tajia innahatai harari hijo afanu iso imuniti to hiyyo illo ellilloŋo inyia. Amojo nayya hijo anyar eyyen itai ibariti inno hittaha tara hiyyo inno innohonyie.¹⁹To mojo nanaŋ, amojo nayya hijo anyar eyyen itai bolo no duaran nohonyie te iyyohoi eruk, nafa etuhutek inyia. To hetubuhu nohonyie Kristo to ye atta emak inyia ta hani he inyiet nohonyie. ²⁰Golon inna nafa egiemini to Kristo nafa etidietu inyia Kristo tara hayok atta etittolojik inyia ta hani he inyiet nohonyie ta masik inno ido. ²¹Etittolojik inyia Kristo to hide he ettaha bi daŋ iko golon ojo hilohittok, iko fure no efurehini. Eniefita iso Kristo, obe ara ta ŋasi hunna, ati hidofe ta ŋasi huna afanu.²²Attati Hollum emak hirro daŋ to hejek inno Kristo atta hisio inyia ikelesia hijo hatara inyia hoo lo hirro bi daŋ. ²³Ara ikelesia wan nohonyie, atta inyia hitufut hirro bi daŋ.

Chapter 2

¹Iyya ta hatai, aye ifa itai te irruti iko to hiyyata. ²Elot ifa itai te imohiti inno fau inna. Ejufuta ifa itai habu lo odua lo oyyami, inyia jiok le egiama ta tajia inno hiyyo illo omiasa. ³Ati emanya ifa iyyohoi daŋ iyya nafa hosie ho beren. Egiama ifa iyyohoi to hipalita inno iwahiti, higigilita, iko to hijufuta inno wati innohoi. Ara ifa iyyohoi iyya durre illafa ho beren ejoria Hollum to hose.⁴Ati to bolo no mune no Hollum, ebusak inyia iyyohoi to mune no omunori inyia iyyohoi. ⁵Nafa eyori iyyohoi to hiyyata, eyyani ifa inyia iyyohoi to manya inna ŋejuk iko Kristo. ⁶Akafari Hollum iyyohoi daŋ ahide atta etuhunyik iyyohoi iko Yesu Kristo te idou. ⁷Ehum inyia hijo, ta ŋasi niyya afanu anyar etuhutek inyia bolo no hamehini no honyie te iyyohoi. Etuhutek inyia nyalami nohonyie toohoi to Yesu Kristo.⁸Ati to hamehini nohonyie, etilohini ifa itai to huruk. Ati obe ifa ottu tara hatai, ara hisiori no Hollum. ⁹Obe ara te igem hijo hotobiaŋa ida lobo tuŋani etidarari. ¹⁰Ara iyyohoi a hiyyo hegiamak to Hollum, eyyeuni ifa iyyohoi to Yesu Kristo hegiamari higiemita inno olibo. Otiorok ifa Hollum higiemita innia toohoi ifa beren, ati anyar elot iyyohoi te isia.¹¹Ta hagilini nafa eracie itai a hiyyo illo Jentail. Ellilloŋo ifa hiyyo itai hijo, "Pagani", nyo ara hiyyo hullo ebuha hoŋoto ho ŋoto nafa ho wati ta has inno hiyyo. ¹²Ati apiahari ifa itai ade tara Yesu Kristo. Ejo hidofe itai ara hatamonok to hiyyo illo Isarail, elufa ifa itai to himwara nafa otiorok Hollum. Ebe itai ewuon iko higigilita inno mwoi hidofe ara ahiyyo asai hullo obe owuon iko Hollum inni to fau.¹³Ati iyyania ta hatai ho hiyyo innafa elama ade tara ho Hollum, etuhutu hoto no Yesu Kristo itai aŋati ho Hollum. ¹⁴Ara inyia ahimwara te iyyohoi. Ottubak inyia Yudea iko paganohien hatara nobotie. Etattur inyia liwa nafa to hiji hohoi owuon iyya mariŋ no ohitir nafa lohor iyyohoi iko Yudea. ¹⁵Ati ehuhumak inyia hiyyo daŋ aŋejuk to honyie iko hilik na tajia. ¹⁶Ati egem inyia hijo anyar ottubak iyyohoi iko Hollum anobotie to kuruce, ati ottohe inyia liwai to kuruce nia.¹⁷Ottu ifa Yesu elimak ta hatai illafa elama iko hullo eliiaha aŋati honyie hilik na tajia. ¹⁸Ati attubahini iyyohoi daŋ to Yesu ojo hidofe ewuon iko hirro to Loyiri nobotie to Monye.¹⁹Ati ta hatai ho Jentail ebe itai enyiak hira alufajak iko hatamonok ati ara itai amonyie doŋe iko lia efiyak aŋati to Hollum ojo hidofe ara woyyo ta haji no Hollum. ²⁰Aduhohini ifa itai to hitieri no hejufitak iko no hekikilak. Ati inni ara Yesu Kristo moru no gul to wan nohonyie. ²¹To honyie, owueta haji daŋ ahide iyya haji emojit na Habu. ²²Ojo to honye, aduhohini itai daŋ nobotie hijo hatara amai emojit no Hollum to Loyiri.

Chapter 3

¹To hiram nia, nayya Paulo, nayya babus lo Yesu Kristo ta hatai Jentails. ²Agil nayya hijo etiru mahati itai hamehini no Hollum nafa esio inyia nayya te itai.³Ojio hidofe inyia etilek ta hanaŋ hiram nafa eŋofohini iyya egiorok nayya ta hatai. ⁴To nia, eyyen iso itai hijo ayyen nayya hiram no Kristo nafa eŋofohini. ⁵Obe ifa Hollum etuhutek hiram inna to lonyirok ho hiyyo illafa ho beren, ati iyyania etuhutek Loyiri inyia to heyak ho sayye iko lefahat illohonyie hullo olibo illafa onyimuni te igem inna olibo.⁶hijo ara Jentail harutak hullo ejufuta ojo hidofe ara hejufutak monye illo wan iko hejufutak illo bwanya te itierit to Yesu Kristo tara sayye inno Hollum. ⁷Nyo nia ottu ehegiamani to hisio no Hollum to hamehini nohonyie hisio nayya egiamari to golon nohonyie.⁸Esio ifa Hollum hisiori inna ta nayya, ara ida hido nayya letiŋ to hiji ho hiyyo illo Hollum ille esio inyia ta hanaŋ hamehini inna hetiyanari ta paganohien etilohini no Kristo no obolo binno agalik ofioroho inno hiyyo. ⁹Ajo hidofe nayya etuhutek to hiyyo daŋ wahan no Hollum nafa eŋofok inyia man to hitieri no hirro, inyia lia lafa oyyeu hirro bi daŋ.¹⁰Hijo anyar oyyen jiohin iko anjilohien te ido oyyen ofioroho inno Hollum inna agalik binno inno oliew te igem to nohonyie te ikelesia. ¹¹Ara inna wahan nohonyie nafa onyimu inyia man beren hehumari to Yesu Kristo Habu lohoi.¹²Ara to huruk to honyie ne ewuon iyyohoi to hiŋere herarari ejio hidofe hajiŋahini to Hollum. ¹³Ati efia nayya itai hijo hotobiaŋa itai elafuho to hitigemita innanaŋ hunna adihu nayya te itai, nyo ara isia lohuo nahatai.¹⁴To hiram nia arigoŋo nayya to Monye, ¹⁵lafa ho woyyojin inno owuon to hide ido iko to fureta inno owuon ta fau. ¹⁶Amojo nayya hijo anyar esio inyia, iyya te ibariti inno lohuo nohonyie, hijo anyar ewuon itai ho golon to Loyiri nohonyie, lo owuon ta hatai.¹⁷Amojo hidofe nayya hijo anyar amanya Kristo ta tajia innahatai to huruk, ojio hidofe etigol itai to mune nohonyie. ¹⁸Anyar eyyen itai nobotie iko hiyyo daŋ Hollum muune no Kristo na agalik ofioroho inno hiyyo. ¹⁹Hijo anyar eyyen itai iko heruhok latan iko hisagaji ojio wude no mune nohonyie. To nia, efut iso itai iko wuana no Hollum.²⁰Iyyania to honyie lia ille oremik higiem hirro daŋ arria inno efi iyyohoi ejio hidofe eremik higigil, iyya to golon nohonyie ne egiama te iyyohoi. ²¹Isiara lohuo hotowuana to honyie man to hetilohu nohonyie kelesia to Yesu Kristo. Amen

Chapter 4

¹Efita nayya to fure na Habu, esiŋa naŋ itai hijo anyar elot itai no osiru to hillilloŋo nahatai. ²Itiloto to biaŋan no hitidara, ta nyalami, to dihan no hitigiemita, hijo anyar hidofe edi itai halasira hatai to mune. ³Itudule hitumwara hiyyo hijo anyar ottuba isia to Loyiri iko hilik na tajia.⁴Owuon wan nobotie, ojio Oyiri nobotie, iyya ellilloŋo Hollum iyyohoi to heyik nohonyie nobotie; ⁵Owuon Habu lobotie ojio hiruk nobotie, ojio batisimo nobotie, ⁶ojio Hollum Monye lo hiyyo daŋ lobotie, ille agalik hirro bi daŋ, la amanya ta tajia innohoi daŋ.⁷Esio inyia daŋ toohoi lobotie lobotie hamehini hijo efwotu iyyohoi hisiorita inno Kristo. ⁸Iyya ojio ifa higierita hijo, ta nafa orretari inyia ahide ido, orihori ifa inyia hiyyo ille efita, atta hisio hisiorita to hiyyo.''⁹''Lia lafa orre wan ahide ido, esuru ifa hidofe inyia afau. ¹⁰Lafa esuru wan inyia lia orre wan ahide ido ille agalik daŋ hijo anyar etifutak inyia hirro bi daŋ.¹¹Inyia lia esio te illak hiyyo lefahat, ojio te illak hatara hekilak, ojio te illak hayitak ha sayye, ojio te illak ahetisarrak ha syaye inno olibo, ojio te illak hatara hetiyanak he ikelesia, ¹²ehuhumak isia hiyyo illo Hollum to higiema, inno oluak etibolori wan no Kristo. ¹³Man efanu iyyohoi to huruk nobotie, ojio hidofe ta ŋamijak no Lonyi Hollum, atta iyyohoi ebibolori man efut iyyohoi iyya Kristo.¹⁴Hotobiaŋa ida iyyohoi enyiak hira iyya durre, illo oniŋie huta no hitiyenita inno hiyyo iyya oniŋie hari huta no oyyami, hotobiaŋa iyyohoi eniŋe hinyiaba arik ho hisusita no hiyyo illa awak hitipala. ¹⁵Ati isiara iyyohoi herara dede to mune, ojio anyar ebolo iso to hirro bidaŋ to Kristo la ara hoo lohoi. ¹⁶Ojo hidofe to honyie edia iyyohoi iyya wan ne edia ta ŋacio daŋ egiamari higiemita innohosie hamai hamai to duaran nohonyie etibolori wan nohonyie to mune.¹⁷Elimak naŋ itai iyyania ajio hidofe naŋ elalia to fure na Habu, hijo anyar ebe itai elot iyya paganohien hullo ejufuta higigilita innohosie hunna ara bi assai. ¹⁸Oriok higigilita innohosie ojio hidofe isia opiahari ade tara wuaran no Hollum to biaŋan nohosie hiyyen inyia nyo odua tajia innohosie. ¹⁹To duaran inno tajia innohosie odule isia hihuma hirro inno somon arik ho hirro hunna ebwot ta daya to nohosie.²⁰Ati holobe itai etiyenu hirro inia tara Kristo. ²¹Holobe itai etiru hirro innohonyie, hidofe holobe itai etiyenu manya dede no Yesu Kristo, ²²anyar ebo itai tuŋ imanyiti innnahatai inafa ho beren innafa emaruak inno tajia innahatai inne edihori itai to hima te iwahiti inno enyiaba wati itai.²³Anyar etiŋejuk itai tajia arik ho higigilita innahatai, ²⁴ejio itai atta eturutak tajia ŋejuho, inno oyyeu Hollum to bisan iko to libe.²⁵Iyyania, ibusak hirro inno teler. ''Irara bisan to hiyyo illo onyik daŋ katai,'' to nyo era iyyohoi daŋ ŋacio inno wan nobotie. ²⁶''Ijoriai, ati ibaŋa eyyau.'' Anyar emwara itai holobe holoŋ asuori, ²⁷heŋatak mai nobo tolobo hetisiahani.²⁸Isiara lohoho hotobiaŋa enyiak hahala, ati isiara inyia hegiamai nobo igem inna olibo ta has innohonyie anyar owuon inyia he innak hirro inno oluahari lociaŋak. ²⁹Hotobiaŋa hirorita hunna orru afanu to hutuhe innahatai, ati eremik itai hiro irara hirro hunna olibo hijo anyar eyyani amehini to hiyyo ille etiru wati anyar omuno isia. ³⁰Hotobiaŋa itai etijoria Loyiri lo Olibo no Hollum, to nyo oduanyahini inyia ta hatai ehuhumari tajia innahatai to holoŋ tonia etilohini.³¹Ibusak ade swa no wati, jore, hiloŋojita, hihutuk, moro, ojio liwai tara hatai. Itinyalama to halasirak hatai, ³²ijio hidofe itai emehini to hosie. Ibusak halasira hatai iyya nafa ebusahini Hollum itai to Kristo.

Chapter 5

¹Ijufutai Hollum iyya durre hullo omuno inyia. ²Ojio hidofe itilote to mune iyya omune ifa Kristo iyyohoi atta hisio wan nohonyie te iyyohoi iyya hisiori nafa oŋuo gir gir nara hihumi to Hollum.³Ati to roto ojo hirro inno somon kuyya hidofe daya no hirro hotobiaŋa ojiŋak ta hatai, anyar edule itai ahabisak iyya hiyyo illo Hollum. ⁴Ojio hidofe to hiyaba no hirro inno somon ojo hikwaraŋa, iko hiciaforro, obe olibo ta hatai to hiro hirro inia, ati anyar esio isia humo to Hollum.⁵Anyar eyyen itai dede hijo hotobiaŋa roto, hullo orru wati, kuyya hiyyo hullo eŋaru, ho hiyyo illo omojo to rijori, Obe iso owuon hame to lobie no Kristo iko no Hollum. ⁶Hotobiaŋa lobo tuŋani enyieb itai to hirrorita assai. To nyo hiyyata inno ottu iso hiloŋojita no Hollum to hiyyo hullo ebo wati. ⁷Hotobiaŋa itai elot daŋ he isia.⁸Ifa beren ewuon ifa itai te idumele ati iyyania ewuon itai to cialai na Habu. Itiloto iyya durre illo cialai- ⁹To nyo ara haŋer inno cialai bi daŋ ilibiti, ibisiti, ojo dede. ¹⁰Itiyenu hirro hunna etimuno Habu. ¹¹Ibaŋa heriaha ho higiemita hunna he edumele hunna obe lowuon ha haŋer, ati itupulok irruti innohosie, ¹²Eyyani hirro inia irri inne ehuma isia te iriohi.¹³Hirro daŋ hunna olieu daŋ ta cialai, ¹⁴to nyo edia cialai to hide hosie daŋ. Ojio ifa hijo, ''Tocieŋu, itai ille ejioto, ojio hidofe ebuhu to ye, ojio Kristo ottu wule ta hatai.''¹⁵Ihuma riŋa hemanya itai jai, helot iyya hiyyo hullo ottumo wati, itilocitai iyya hiyyo illo ofioroho. ¹⁶Igiama igem nahatai le esiru itai, nyo orru holoŋitek hunna binno. ¹⁷Ibaŋa ara rifahak illo hiyyo itiyen nyo nia awak Habu lahatai tara hatai.¹⁸Ibaŋa oruma balu, oremik etidihori itai te irruti, ati itufutak wati innahatai ho Loyiri lo Olibo, ¹⁹irara to halasirak to fureta inno Hidolita ojio to fureta inne etihabuori itai Hollum idoloi ta tajia inne hatai anyar emak inyia hotomune, ²⁰isiarai humo holoŋitek daŋ ta Habu lahatai Yesu Kristo to Hollum Monye; ²¹Itiniŋye halasirak hatai ta baŋi no Kristo.²²Anyar oniŋe ŋoruo liawa illohosie, iyya ta Habu. ²³Nyo ara oliawa ho no oŋoruo, iyya ara Kristo hoo le ikelesia, ara hidofe Hetilahani lo wan. ²⁴Ati iyya oniŋe ikelesia Kristo, anyar hidofe ara ŋoruo to liawa to hirro bidaŋ.²⁵Liawa, itimune ŋoruo innahatai iyya nia omunori Kristo ikelesia atta hisio wan nohonyie te ikelesia, ²⁶hijio anyar emak inyia hotoduara to nyo etilib inyia wan nohonyie to hillilla no hifioŋ to hiro, ²⁷hijio omoju iso inyia ikelesia to wan to nohonyie inna elahaman, obe iso nobo hafore kuyya hidofe hinyunyuri kuyya iyya hirro hunna ati olibo inyia tila obe nobo mai no lorru.²⁸Tekoi ho nia ociala ania, anyar omuno liawa ŋoruo innohosie iyya wati innohosie. Iyye tuŋani lo omuno oŋoruo hoi emuno iyye wan nohoi. ²⁹Holobe lobo tuŋani hibo wan lohonyie, ati etama ojio omuno wan no honyie, iyya nia omunori Yesu Kristo hidofe ikelesia, ³⁰to nyo era iyyohoi iluluŋ no wan no honyie.³¹''To hiram nia ebusak iso tuŋani monye honyie arik ho hotonye honyie atta attubak wan nohonyie ho oŋoruo; tara atta hatara arik afanu wan nobotie.'' ³²Ara sihin nia hiram nettok nafa eŋofohini, ati ero nayya hiram no Yesu Kristo he ikelesia nohonyie. ³³Ati, itai daŋ gele gele anyar omuno lobo oŋoruo honyie iyya wan lo honyie, ojio oŋoruo anyar esio baŋi to oliawa.

Chapter 6

¹Durre, ifahai hesiok hatai to fure na Habu nyo obis ania. ²"Tabaŋa monyo hoi iko hotonye hoi." Ara nia ifahi hitieri no owuon iko itierit no ojio, ³"Olibo iso to hoi nyo emanya iso iyye ta fau man ahosiere."⁴Ati ta hatai monyie, hotobiaŋai itai etiloŋojita durre innahatai assai, ati itiboloru isia to hisiŋa iko ifahita inno Habu.⁵Piti, itiniŋe ettaha hullo ta fau tabaŋi na nyalami iko to higigilo nobotie ta taji, iyya to Kristo. ⁶Hotobiaŋa itai egiama to baŋi no honyehite inno hiyyo etumunori isia, ati igiamai iyya piti illo Kristo ille ehuma wahan no Hollum ta tajia innohosie, igiamai wahan no Hollum ta tajia innahatai. ⁷Egiamai to higigilo no olibo no tajia hatai iyya egiama itai ta Habu, nobe ara to hiyyo. ⁸Nyo eyyen itai hijio lehuma lobo tuŋani sihin no olibo, omoju iso inyia tara Hollum no olibo, ara ida hijo ara apit kuyya obe ara pit.⁹Itai ettaha, igiamai iyya ania to piti illahatai. Hetibaŋ isia ati itiyyen hijo owuon ettok lohosie daŋ iko Habu lahatai te ido hidofe obe inyia egigiala lobo tuŋani.¹⁰To hucuŋi, isiara tajia innahatai hotogolo ta Habu to duaran iko to golon nohonyie. ¹¹Iciofok irremiti inno Hollum hijo anyar itai eremik hiŋere hinyobita inno hetisiahani.¹²Obe rem nohoi ara no wuana ati iko anjilohien ojo jiohin iko idwuariti inno idumele inno fau, ojo hidofe johin inno orru inno owuon to hide. ¹³Tonia, iciofok irremiti inno Hollum daŋ hijo anyar ewueta itai to holoŋ no ottuni hetisiahani he irruti innohonyie. ta halu, legiem iyye hirro innia daŋ atta iso iyye wueta no ogol.¹⁴Iyyania, itiwuetai eijo hidofe elurok hirro inno obis te ihuluhi innahatai na ara iyya ittodit, hidofe, iciofok libe na tajia iyya yiel to suhiana hatai. ¹⁵Iciofok hamuha to hejek hatai hunna ara iyya sayye inne elik ta tajia anyar elot itai to golon. ¹⁶Na agalik daŋ, odumu hiruk na ara iyya buhu etihori hauwua inno owulo inno hetisiani.¹⁷Iciofok tamu no hetilohini, hidofe itudumu hiro no Hollum na ara ara fere no hiram no Hollum. ¹⁸Itudule mojo, ifia holoŋitek daŋ to golon no Oyiri. Ihuma riŋa to dihan ojio to mojo to heruhok daŋ ta mai.¹⁹ojio hidofe itimoje ta nayya hijo anyar ero naŋ rori ajio hidofe etiyana to hiŋere no sayye inno olibo innafa eŋofohini. ²⁰To hiram nia, ara naŋ lefahati lefita to haririk, hijio anyar ero naŋ to golon iyya awak Hollum.²¹Ati anyar eyyen itai hiram nanaŋ ejio hidofe efahak naŋ Ticiko ta hatai hetuhutek hirro hunna daŋ. Ara inyia ta hanaŋ halasi lamuno naŋ binno ojio hidofe hegiamani lo olibo binno ta Habu. ²²Leyyen itai hewuon iyyohoi jai, ogol iso tajia innohoi iko innahatai.²³Isiara hilik tajia hotowuana te ilasira iko mune ojio hiruk no Hollum Monye iko Habu Yesu Kristo. ²⁴Isiara hamehini hotowuana te illia daŋ illo omuno Habu lohoi Yesu Kristo to mune no obe oremik ye.

Philippians

Chapter 1

¹Paulo ho Timoteo, hegiamak illo Yesu Kristo, te ilia hullo ellilloŋu YesuKristo illo owuon to Filipi, he ettaha ojo hejufak. ²Isiara hamehini hotowuana ta hatai iko humwara tara Hollum lohoi Monye hohoi ojo Habu Yesu Kristo.³Esio nayya humo to Hollum lagilu nayya itai. ⁴Amojo nayya holoŋitek daŋ te itai, amojo nayya to mune. ⁵Esio nayya humo to tubai nahatai to hiram no Hollum man to hitieri man he iyyania. ⁶Ayyen nayya hijo lia le egiema ta hatai nalanyar, ohu iso esahak igem nohonyie man ta far no ottuni Yesu Kristo.⁷Obis ta hanaŋ hegigilori te itai nalanyar, nyo ewuon itai ta taji hanaŋ. Era itai ta hatai amotiarak to hamehini ojo hidofe to hiriria nahatai naŋ ta babus, to hiram no Hollum. ⁸Oyyen Hollum hirro innanaŋ awak nayya egonyu itai nyo obolo mune no Yesu Kristo ta hatai⁹Amojo nayya hijo: anyar efita mune nahatai agalik dayya to ofioroho ojo to hiyyen. ¹⁰Amojo naŋ hijo anyar eciem itai eijo hidofe enyimu hirro inno obis. Amojo nayya anyar ewuon itai no obis obe hipali man ta far no ottuni Kristo. ¹¹Anyar efut itai ho haŋer inno bisan inna afanu tara Yesu Kristo, to lohuo no Hollum.¹²Iyyania awak nayya anyar eyyen itai, halasira hijo eluak hirro innafa edwoŋ ta hanaŋ eyari sayye inno Hollum a hosiere binno. ¹³Nyo etisarik haririk innanaŋ sayye no Kristo ta haŋ na Habu ojo to hiyyo illo owuon ta masik innak. ¹⁴Ohiŋere halasira iyyania arria hiro hiram na Habu obe baŋi to hiro nanaŋ to hosie.¹⁵Etiyana illak iyyania hiram no Kristo ta hayini ojo to rija, ojo ilak to libe. ¹⁶Oyyen illafa etiyana hiram no Kristo to mune hijo atafa nayya inni sayye inno Hollum. ¹⁷Ati etiyana illak hiram no Kristo ta hayin ojo to teler. Egigilo isia hijo etihara isia nayya to hifita nanaŋ ta aririk.¹⁸Nyo? kuyya to higigilo nohosie, kuyya hidofe etuhuma kuyya obis, Agiofohini hiram no Kristo, amuno nayya to hiram nia! ee, amuno iso nayya. ¹⁹Ayyen nayya hijo eyyani iso nia ta hanaŋ hetuluahini. Oremik iso nia hira dede tomojo nahatai ojo to luaha no Loyiri no Yesu Kristo.²⁰Amuno naŋ ajo hidofe ayyen hijo awuon ho huruk nobe esio nayya irri. Ati awak naŋ hijo hotodule Kristo kuatan ta iyyania man ahosiere to wuaran ojo to ye. ²¹Ara Kristo ta hanaŋ manya ojo la aye naŋ osiru ha ayeri te inyia.²²Ati lamanya nayya to hiriŋo, are nia haŋer inno hegiama nanaŋ, arasa hijo anyumu isio nari? Abe naŋ ayyen. ²³Atidahini ati to hiji ho hirro inno. Awak nayya eno wuana ho Kristo, sihin no olibo binno! ²⁴Ati olibo hidofe daŋ ta hanaŋ hawuanari te itai to hiram nahatai.²⁵Iyya ayyen naŋ hiram nia, ayyen naŋ hijo adule iso nayya he itai te igem nahatai ojo hidofe daŋ to huruk nahatai. ²⁶Obolo hitahuo nahatai to Kristo Yesu to wuana nanaŋ he itai. ²⁷Ihuhumak imanyiti innahatai no osiru sayye no Kristo. Abe hido nayya attu hiwolo itai kuyya abe nayya awuon ta hatai, awak naŋ etiru hijo ewueta itai to Loyiri nobotie. Awak nayya etiru hijo owuon oyiri innahatai nobotie to huruk na sayye.²⁸Ibaŋa abaŋ nobo sihin netirija miorok illahatai te itai. Ati inna to hosie ahituhuti no heturori isia. Ati ta hatai, ara hituhuti no hitilaha nyo ara inna no Hollum. ²⁹Ojo ta hatai, era ifa nahatai to hiram no Kristo, hijo obe ara huruk to honye, ati errumu iso itai hitigiama te inyia. ³⁰Arrumu itai iŋalafiti iyya innafa egonu itai tara ho naŋ iyya etiru itai hijo eba ta hanaŋ iyyania.

Chapter 2

¹Egigilo naŋ hijo lo owuon hitigolo to Kristo. Egigilo naŋ hijo owuon hititana tara mune nohonyie. Egigilo naŋ hijo owuon tubai no Loyiri, owon hamehini ojo mune. ²Itufutak mune nanaŋ iyya ara higigillo nahatai nobotie, iyya owuon mune nahatai nobotie, to tubai ta nahatai to oyiri iyya etuba itai te igem nobotie.³Ibaŋa egiem innamuk hirro to hirrute ojo to hinyiaba. Ati inyiaha wati innahatai anyar eruk itai illak agalik wati innahatai. ⁴Ibaŋa osiaha iwahiti innahatai hame ati itigilu hidofe daŋ iwahiti inno illak.⁵Anyar owoun iye iko hegigilori iyya nafa owun to Kristo Yesu. ⁶Ara ifa inyia a Hollum, ati obe ifa inyia etirijik wan nohonyie iko Hollum ne esio iyyohoi ofioroho inno eremik iyyohoi etiyenu. ⁷Nyo esio inyia wan nohonyie te iyyohoi. Odumu inyia wan iya hegiamani. Oliew inyia iyya hiyyo. Oliew inyia iyya tuŋani. ⁸Enyiak inyia wan nohonyie atta huruk ye, ye no kuruce.⁹Nia, atta Hollum hihaf inyia ahide. Esio Hollum to honyie fure nalagalik fureta. ¹⁰Egiem inyia nia hijo anyar origoŋo huŋuta to fure no Yesu, huŋuta inno ilia te ido ojo hunna owuon ta fau. ¹¹Egiem inyia nia hijo oyito ŋadiefa hijo ara Yesu Kristo Habu, to lohuo no Hollum Monye.¹²Halasira hanaŋ, iyya edule itai baŋi to holoŋi, obe ara to hosiere ha naŋ ati no lalitai nayya, itidule higiama hitilaha nahatai ta baŋi ojo hilafuho. ¹³Nyo Hollum lia odule higiama ta hatai daŋ wahan nohonyie no olibo.¹⁴Igiamai hirro daŋ obe hilahana ojo rija. ¹⁵Igiamai daŋ to hikoi nia anyar honyie ewuon obe nobo hipali etiborori adurre illo Hollum obe nobo hibwoti. Itimanyai tohikoi na anyar honyie ewulo iyya cialai ta fau, to hiji ho hilahaji na harwok. ¹⁶Ihuma hinief hiram no wuaran anyar etukwata naa tafar no Kristo. Anyar ayyen nayya hijo obe ifa nayya anyieta assai kuyya hidofe araa hafa igem nanaŋ assai.¹⁷Ara ida hido hijo ejuhori nayya ade iyya hisiori he igem to huruk ta nahatai, adule nayya mune he itai daŋ. ¹⁸To hikoi nia, emuno hidofe itai kanaŋ¹⁹Ati eyik nayya ta Habu Yesu hijo efahu iso nayya Timoteo ta hatai kwak anyar agol nayya letiru naŋ hirro innahatai tara honyie. ²⁰Abe naŋ awuon ho lobo lerri he inyia, lawak dede huluak itai. ²¹Osiaha isia daŋ iwahiti innohose, obe ara hirro inno Kristo.²²Ati le eyyen itai libe nohonyie, nyo iyya nia egiamari hiito to monye honyie, egiama ifa inyia ikanaŋ to hiram no Hollum. ²³Awak iso nayya efahu inyia kwak legonyu nayya hirro ofwo nanyar ta hanaŋ. ²⁴Eruk nayya ta Habu hijo attu iso naŋ to wan kwak.²⁵Ati awak ida nayya efahak Epaprodito a halu ta hatai. Ara inyia ilasi ha naŋ ojo hidofe ara hegiamani lalanyar, ara hidofe lo oseŋer, hefahani lo hirro inna awak naŋ. ²⁶Awak ifa inyia luŋa egonyu itai binno, nyo etiru ifa itai hijo oŋwai ifa inyia. ²⁷Oŋwai ifa inyia binno man opwany ye. Ati omehini ifa Hollum to honyie, obe ara to honyie hame, ati ojo hidofe daŋ ta hanaŋ, hijo hotobiaŋa nayya awuon to run ho nobo.²⁸Efahak nayya inyia ta hatai, itimune lewolo itai inyia, baŋi nohonyei owuon ta hatai. Ifwotu ²⁹Epaprodito ta Habu la hatai daŋ. Itibaŋ hiyyo illa ara ania. Awak ifa inyia ye te igem no Kristo. ³⁰Esio ifa inyia wan hegiamari ta hanaŋ man etufutak igem nafa ebe itai eremik higem ta hanaŋ.

Chapter 3

¹To hucuŋi nohonyie, itumune ta Habu. Obe orru ta hanaŋ hegiorohini ta hatai hirro hunna. Eriria iso hirro hunna itai. Ihuma riŋa ŋohe. ²Ihuma riŋa hegiamak illo orru. Ihuma riŋa ta hattohok. Nyo aŋoto iyyohoi. Nyo etihabwo iyyohoi to Loyiri no Hollum. ³Iyyohoi ille etidara to Kristo Yesu, iyyohoi ille ebe eruk to hirro inno iwahiti inno wan.⁴Lara to hirro inno iwahiti inno wan, nayya ara hosiere. Le egigilo lobo tuŋani hijo awuon inyie ahosiere te iwahiti inno wan, agalik innanaŋ binno. ⁵Agoto ifa naŋ to holoŋ hitahotohunihi. Ara naŋ le Isaraile, woyyo no Bejamin. Ajo hidofe ara le Ebrei. Ajo hidofe ejufuta hifahita, ajo hidofe eruk to hirro inno Farisei.⁶Eyyale ifa naŋ ikelesia. Abe ifa naŋ epal innak hirro inno hifahi, awuon ifa nayya lalibo to hosiere ho hifahi. ⁷Ati era ifa hirro innia ta hanaŋ assai, awolo ifa naŋ isia a hirro assai to hiram no Kristo.⁸Dede ariŋa naŋ hirro daŋ assai to libe no wuana ho ofioroho inno Kristo Yesu hanaŋ. Ebo naŋ hirro daŋ tamai te inyia. Ebo naŋ isia hijo anyar ⁹arrumu naŋ Kristo atta hidofe naŋ arrumuni to honyie. Abe naŋ awuon ho nobo bisan nanaŋ to wan hamai tara hifahi. Ati awuon naŋ ho bisan nottu to huruk to Yesu. Bisan nottu tara Hollum to huruk. ¹⁰Iyyania, awak nayya hiyyen inyia ojo golon no hebuhu nohonyie, ojo tubai no hitigemita innohonyie. Awak naŋ heloito Kristo nayya to rijori no ye nohonyie, ¹¹anyar awuon naŋ iko hebuhu to ye.¹²Holobe naŋ arrumu hirro innia daŋ dede tamai, kuyya hidofe hijo ottubai mahu hirro inia ta hanaŋ. Ati adule naŋ riŋa hosiere hijo anyar eniefu naŋ hiram nafa awak Kristo Yesu etuhutek ta hanaŋ. ¹³Halasira, abe naŋ ajo to wan hijo eniefu nayya. Ati owuon nobo sihin nobotie: ¹⁴Aau nayya ahosiere hijo anyar eba naŋ to hucuŋi atta hidofe arrumu hisiori nyia ne ellilloŋori Hollum to Kristo Yesu nayya.¹⁵Te iyyohoi hullo hittaha, hegigile to hikoi nia.Ojo le egigilo itai nolufa te innak hirro, etuhutek iso Hollum ta hatai. ¹⁶Ati leba iyyohoi, itiloto to hikoi no olibo.¹⁷Iticelu nayya, halasira. Itiriŋai te ilia illo olot to hitimiyaha ne egonyu itai tara hohoi. ¹⁸Obore illo olot, liya illafa elimak naŋ ta hatai, ati iyyania, elimak naŋ itai to hidenya. Olot illak amiorok illo kuruce no Kristo. ¹⁹Ara hucuŋi nohosie run. Ara hosehen innohosie jok losohosie, ojo hitidara nohosie ara irri nohosie. Egigilo isia to hirro inno fau.²⁰Ati owuon haŋ nohoi inna dede te ido, mai netilari hidofe iyyohoi hetilahani, Habu Yesu Kristo. ²¹Eloit iso inyia wati innohoi inne elik hatara wati iyya wan nohonyie no opipiak. Wan no oyyieu inyia to golon ojo to dwaran nohonyie hatara hirro bi daŋ innohonyie.

Chapter 4

¹Halasira, illa amuno nayya egonyu to mune ojo to hiticofo na tamu hanaŋ, motiarak, ituwuetai nalanyar ta Habu to hikoi nia. ²Adule naŋ hiro te Euodia ojo Sintike hotowuana iko higigilo nobotie. ³Dede efia hidofe naŋ itai motirarak hanaŋ: Itulwak ŋorwo inia. Etisarra isia daŋ ikanaŋ sayye inno Hollum ho Kelement ojo hegiamak illak, illo owuon fureta innohosie to buk no wuaran.⁴Itidule mune ta Habu holoŋitek daŋ. Enyiak ofe naŋ hijo, itimune . ⁵Isiara nyalami nohoi daŋ hotolew to hiyyo. Eliaha iso Habu. ⁶Ibaŋa elafuho innak hirro. Ati isiara hirro innahatai daŋ ahosiere to mojo ojo hisiara humo, isiara hirro inne ewak iye hotoliew to Hollum. ⁷Eriria iso himwara no Hollum na agalik ofioroho tatajia innahatai iko higigilita to Kristo Yesu.⁸Hucuŋi nohonyie halasira, nowuon innak hirro inno obis, inno olibo, lowuon innak hirro inno anyar, lowuon nobo hirro no obis, ojo lowon nobo sihin ne eremik mune, igigile to hirro inia. ⁹Hirro inne etiyenu itai ho hirro inne efwotu itai ho hirro inne etiru itai, eijo hidofe itai egonyu tara naŋ. Igiamai hirro hunna, owuon iso Hollum lo himwara he itai.¹⁰Amuno naŋ binno ta Habu hijo enyiak itai hitiŋejuk mune nahatai ta hanaŋ. Dede egigilo ifa itai ta nayya hafa beren, ati obe ifa mai ta hatai haluahari. ¹¹Obe lojo hijo mahu awak nayya innamuk hirro lero naŋ ania. Etiyenu naŋ dihan no biaŋan no hirro. ¹²Ayyen naŋ hilociaŋ, ayyen hidofe naŋ lowuon hirro. To hirro inno obe, ayyen naŋ hiram no hiŋa ojo lowuon hirro, ¹³Ati aremik naŋ higem hirro dayya te inyia to hitigolo nohonyie nayya.¹⁴Ati, egiem itai no olibo to huluak ta nahatai nayya to hirro inno ogolik ta hanaŋ. ¹⁵Eyyen itai hiyyo illo Filipi, hijo man to hitieri no sayye ta nafa eno naŋ ade tara Masedonia, obe ifa nobo kelesia oluaha nayya to hisiara arobiya, aracie itai hamai. ¹⁶Ta nafa awuanari naŋ to Tessalonika, efahu ifa itai iluahiti hinyiahita arriai. ¹⁷Abe naŋ asiaha hisiorita innahatai. Ati, asiaha naŋ haŋer inno oremik afonihini ta hatai.¹⁸Amoju nayya hirro daŋ arria. Afoŋi naŋ. aŋamoju naŋ tara Epafrodito hirro innahatai. Ara isia hisiorita inno oŋuo girgir inne etumuno Hollum. ¹⁹Etufut iso Hollum lalaŋ hirro inne ewak itai iyya to wahan to nohonyie te ido to Kristo Yesu. ²⁰Iyyania isiara lohuo heno to Hollum ojo Monye hohoi man mak ojo mak. Amen.²¹Ifonyak heruhok daŋ to Kristo Yesu. Efonya halasira hullo owuon hanaŋ itai binno. ²²Efonya heruhok hunna teni itai, agalik inia inno owuon ta haji ho Kesari. ²³Isiara hamehini na Habu Yesu Kristo hotowuana ho oyirihien innahatai.

Colossians

Chapter 1

¹Paulo, efahati lo Yesu Kristo to wahan to no Hollum, iko Timoteo halasi hohoi , ²to heruhok illo Hollum' iko halasira to Yesu liyya to Kolose. Hotowuana hamehini ta hatai, iko humwara no Hollum Monye hohoi. ³Esio iyyohoi humo to Hollum Monye la Habu lohoi Yesu Kristo, ejo iyyohoi edule mojo ta hatai⁴Etiru iyyohoi hiruk nahatai to Yesu Kristo ojo mune no eyita itai to hiyyo illafa ellilloŋu Hollum. ⁵Ewuon itai iko mune nyo owuon nobo sihin nahatai te ido. Etiru itai ifa beren hiram no Hollum no obis, ⁶notu ta hatai. Etilieu hiram no Hollum haŋer ojo hidofe obolo ta fau daŋ. Egiama ifa nia ta hatai man to holoŋ nafa etirini itai hamehini no Hollum to bisan.⁷Sayye inna nafa etiyenu itai tara Epafro, hegiamani lohoi la anyar, lara hegiamani lo Kristo te iyyohoi. ⁸Etuhutak Epafro te iyyohoi mune nahatai to oyiri.⁹To mune nia, many to holoŋ nafa etirini iyyohoi hiram nahatai, holobe iyyohoi etuwet mojo nohoi te itai. Ewak iyyohoi hijo anyar efut itai ho ofioroho innohonyie daŋ tamai ojo hiyyen no hiram no Hollum. ¹⁰Emojo ifa iyyohoi hijo anyar elot itai to iyya awak Habu. Emojo ifa iyyohoi hijo anyar esiu itai haŋer inno olibo inno etibolo itai to hiram no Hollum.¹¹Emojo iyyohoi hijo anyar egol itai to golon no ohwo nohonyie to dihan iko hitila daŋ. ¹²Emojo hidofe iyyohoi hijo esio iso itai humo to Monye to mune, lesio itai mai to hiji ho heruhok ta cialai.¹³Nyo etulwahu inyia iyyohoi tara obie no idumele atta hidofe etiŋatai iyyohoi to obie no Lonyi honyie lomuno inyia. ¹⁴Errumu iyyohoi etilohini to Lonyi honyie, ojo hahek no hiyyata.¹⁵Ara Lonyie a rijori no Hollum lobe oliew. Ara inyia oŋiew no hirro innafa oyyeu Hollum daŋ . ¹⁶Oyyeuni ifa hirro daŋ te inyia, ilia te ido ojo ilia daŋ ta fau, inno oliew ojo inno obe oliew. Kuyya hitolojita inno habwok, hilohittok, kuyya hidofe okumahien ojo ettaha, oyyeuni ifa hirro daŋ te inyia ojo hidofe daŋ to honyie. ¹⁷Owuon inyia to hosiere ho hirro daŋ, ojo to honyie ottuba hirro daŋ nobotie.¹⁸Ojo inyia ara hidofe ahoo no wan, to ikelesia. Ara inyia hitieri ojo oŋiew tara hayok daŋ, owuon mai nohonyie to hosiere tara hirro daŋ. ¹⁹Omuno ifa Hollum hijo amanya iso hiso to honyie golon nohonyie, ²⁰hijo anyar etumwarak hirro daŋ nobotie to wan nohonyie to onyi honyie. Eyyani Hollum himwara to hoto no kuruce nohonyie. Etumwarak Hollum hirro daŋ inno owuon ta fau ojo hirro inno owuon te ido to honyie.²¹Ejo hidofe itai ifa era hatamonok to Hollum ojo era hidofe miorok illohonyie to ofioroho ojo te irruti inno higiemita. ²²Ati iyyania, etumwarak inyia itai ta wan nohonyie ojo hidofe to ye nohonyie. Egiem inyia ania nyo awak inyia hiso itai ahosiere ho Hollum ille elibo obe nobo hipali, ojo hidofe ille ewuon ahabisak to hosiere honyie, ²³le edule itai to huruk, ejo itai esihohini, ejo hidofe egol, ebe itai ehut ade tara hitila na sayye nafa etiru itai. Sayye nafa ne ogiofohini to hiyyo daŋ illafa oyyeuni. Sayye nyia nia nafa ara naŋ a hegiamani, nayya Paulo.²⁴Iyyania etihabwo naŋ to hitigemita innanaŋ te itai. Adumu naŋ ta wan hanaŋ hitigemita inno Kristo to hiram no wan honyie, ikelesia. ²⁵Ara naŋ a hegiamani iyya mosulia nafa esiarahini Hollum ta hanaŋ to hiram no Kelesia hijo anyar etufutak naŋ hiram no Hollum. ²⁶Sir inna no obis nafa eŋofohini man to hilahajisien. Ati iyyania, etuhutahini to hiyyo illo eruk to honyie. ²⁷Ara to ilia illa awak Hollum etuhutak ibariti inno ohuo no bisan to hiji ho halufak. To wuana no Kristo ta hatai, heyik no ohuo no moi.²⁸Inyia le ledule iyyohoi giofo. Esor iyyohoi hiyyo, ojo hidofe iyyohoi etiyana hiyyo to ofioroho daŋ , hijo anyar etuhutek hiyyo daŋ illo efut to Kristo. ²⁹Adik naŋ higiama ajo hidofe anyieta to golon nohonyie no owuon te igem ta hanaŋ to golon.

Chapter 2

¹Awak naŋ hijo anyar eyen itai obolo ifa igem nanaŋ ta hatai, to ilia to Laodesia, ojo illak arria holobe egonyu homom nanaŋ. ²Egiama naŋ hijo anyar ogol tajia innohosie ojo hidofe ottuba to mune ojo te ibariti inne efut iko hiyyen no ofioroho no bisan inno Hollum, inyiaa Kristo. ³Eŋofo ibariti ojo ofioroho daŋ to honyie.⁴Ero naŋ ania hijo hotobiaŋa lobo enyieb itai to hirro assai. ⁵Obe ida hido naŋ awuon he itai to wan, ati awuon naŋ iko itai to oyiri. Amuno naŋ hijo attu iso naŋ egonyu manya nahatai nalanyar ojo golon no huruk nahatai to Kristo.⁶Iya emoju itai Kristo Habu, itiloto te inyia. ⁷Ihuma edulahini to honyie, ihuma ayiek to honyie, ihuma esihok huruk nahatai iyya nafa etiyanahini ta hatai, ihuma hinief hisiara humo.⁸Itiriŋai hijo hotobiaŋa lobo eniefu itai to ofioroho ojo teler nobe ibisiti te imohiti inno hiyyo, to hijufuta inno fau inno obe ara inno Kristo. ⁹Efut manya tamai daŋ to Hollum to wan nohonyie.¹⁰Eremik itai te inyia. Inyia ara hoo no golon ojo hilohittok. ¹¹Errumu ifa itai ŋoto tara honyie, nobe ara ne igem no lobo tuŋani ta hani nohonyie no oŋotuni hiriŋo ade, ati to ŋoto no Kristo. ¹²Enuhahini ifa itai iko inyia to batisimo. Ojo hidofe edioto ifa itai te inyia ahide to huruk no golon no Hollum, letidietu inyia ade tara hayok.¹³Eye ifa itai to hiyyata innahatai ojo to wati innahatai inno obe oŋoto, etuwaru inyia itai nobotie iko inyia atta ahek hiyyata innohoi daŋ. ¹⁴Efufuse inyia horosi ojo hifahita innnafa etigiama iyyohoi. Adumu inyia isia daŋ tamai atta esihok to kuruce. ¹⁵Efuhai inyia golon ojo ettaha inno orru. Etiliew inyia isia atta edihori isia etihabuori to hagalik nohonyie to kuruce.¹⁶Iyyania, hotobiaŋa lobo oŋot itai ladaha kuya emata itai to yafa ŋejuk to holoŋitek inno Sabato. ¹⁷Ara inno ohidis inno hirro inno ofu afanu, ati Kristo ara dede.¹⁸Hotobiaŋa lobo etilitek idumut nohonyie to wahan nyalami ojo to hitihabuo no anjilohien. Ojiŋak tuŋani lia to hirro hunna egonyu inyia atta hitidara to hirro inno wan. ¹⁹Obe inyia eniefu to hoo. Afanu hirro inno wan daŋ tara hoo nyo ettula wan iko hirro nobotie, obolo inyia ho bolo nesio Hollum.²⁰La aye itai nobotie ho Kristo to hirro inno fau, nyo ati enyiak itai manya iyya hiyyo hullo ta fau: ²¹"Ibaŋa enief, kuyya eniŋ, kuya etir"? ²²Ara hirro innia daŋ inno himumuna, iyya ara isia hutuhutita ojo hitiyenita inno hiyyo. ²³Owuon hifahita inia ho ofioroho inno imojiti ojo inyalamiti inno wan. Ati obe isia oremik hitik itai to hujufuta no iwahiti no wan.

Chapter 3

¹Le etubuhu ati Hollum itai iko Kristo, itisiaha hirro inno owuon to hide, mai ne etolojori Kristo ta hani ne inyiet no Hollum. ²Igigile to hirro inno hide, obe ara hirro inno fau. ³Eye ifa itai, atta wuaran nahatai eŋofohini iko Kristo to Hollum. ⁴Alieu Kristo, la ara wuaran nahatai, ejo hidofe itai elieu iso iko inyia to ohuo.⁵Itittohe daŋ iwahiti inno fau; ara nobo, hirro inno somon, ofioroho inno ebot, daya, iwahiti inno ebwot, ojo hiŋaru, inyia hitihabwo no rijori. ⁶Ottu iso huturwo no Hollum to onyi inno hamiasani to hirro innia. ⁷Emanya ifa itai daŋ beren to hirro inno ejo hidofe elot te isia. ⁸Ati iyane, ibusak hirro hunna daŋ ta mai, huturwo, jore, higigilita inno ebot, himimoro, ojo hiro no ebwot nottu to hutuhen inno hatai.⁹Ibaŋa oteler to lobo, nyo ebire ifa itai tuŋani lafa maruani ade iko igemita innohonyie. ¹⁰Iciofok tuŋani ŋejuk, iyya etiŋejuk Monye lafa oyyeu inyia to rijori nohonyie nyo etiŋejuk ofioroho innohonyie itai. ¹¹To ofioroho inno, obe Grik ojo Judei , hagotok, ojo illo obe ogoto, illo barbari, Skitian, piti, illo obe efita, ati ara Kristo hirro bi daŋ ojo to hirro daŋ.¹²Iciofok iyya durre illo onyimu Hollum, halibok ojo hidofe illa anyar, to monyiet inno hamehini, nyalami, ojo hitila. ¹³Itidi wati innahatai. Itimehini te illak hiyyo. Lo owuon lobo ho nobo hiram ho mote honyie, ibusak iyya inna obusahini Habu itai. ¹⁴Na agalik hirro daŋ, ituwuana iko mune, nyo ara nia ikoi no ottubari hiyyo daŋ.¹⁵Isiara himwara no Kristo hetiliha tajia innahatai. Ettuba itai nobotie to himwara nafa enyimuni itai. Itumune. ¹⁶Isiara hiram no Kristo hatamanyai ta hatai. To ofioroho daŋ etiyana ejo hidofe esor illak to hidolita ojo fureta inno imojiti. Idole to mune ta tajia innahatai to Hollum. ¹⁷Ojo legiama itai innak hirro, kuyya to hiro ojo te igemita, igiamai daŋ to fure na Habu Yesu. Isiara humo to Hollum Monye tara inyia.¹⁸ŋoruo, itibaŋa liawa illahatai, iyya osiru ta Habu. ¹⁹Liawa, itumune ŋoruo innahatai, ibaŋa ejoria tohosie. ²⁰Durre, itibaŋa honyie iko monyie hatai to hirro daŋ, nyo olibo nia ta Habu. ²¹Monye, ibaŋa etijoria durre innahatai, hijo hotobiaŋa isie oŋuŋusia.²²Hepitok, itibaŋa ettaha illahatai iyya ojo hifahi. obe ara to loriŋa tuŋani itai, kuyya hidofe to hitumuno no hiyyo, ati ta taji no olibo. Itibaŋa Habu, ²³Legiama itai innak hirro, igiamai ta tajia iyya egiama itai ta Habu obe ara to hiyyo. ²⁴Eyyen itai hijo emoju iso itai tara Habu hisiori . ²⁵Nyo Egiama itai to Habu Kristo. Legiama lobo tuŋani to hipali omoju iso inyia baha to hipali ne egiem inyie, obe nobo higigiala.

Chapter 4

¹Ettaha, isiara to hepitok nolobis ojo hidofe nalanyar. Nyo eyyen itai hijo owuon hidofe ettok lahatai te ido,²Itidule to mojo. Ihuma genyian te inyia ejo itai esio humo. ³Itimoje nobotie te iyyohoi hidofe hijo hataŋa ikat to hiram nanyar ojiŋak hiram no Kristo. To hiram ne, efita naya. ⁴Amojo naya hijo anyar attenu naya to hiro.⁵Itiloto to ofioroho to liya ara hatamonok, ejo itai ehum egiamari holoŋ nahatai. ⁶Isiara hiro nohoi daŋ hotowuana ho hamehini. Isiara isia hotowuana ho mile anyar eyyen itai hetiraŋari hifiita inno hiyyo.⁷To hirro innanaŋ, elimak Ticiko itai. Ara inyia ilasi lo libo, ara hidofe inyia heigiamani ojo hidofe ara ahepitoni la Habu. ⁸Efahak naya inyia ta hatai, hijo anyar eyyen itai hirro inno eba te iyyohoi, hijo hetigolo inyia tajia innahatai. ⁹Efahak naya inyia ta hatai iko Onesimo, ilasi lolibo lia, tara hatai. Afanu iso isia elimak ta hatai hirro daŋ inno owuon inni.¹⁰Efonya Aristako itai le efita iko naŋ ta babus, iko Marko, soni la Barnaba lafa etiru itai hifahi tara honyie., "Lawoŋ inyia ta hatai, itimoju inyia," ¹¹ojo hidofe Yesu lellilloŋo hijo Justo. Ara hiyyo illo ogoto ille heigiamak ikanaŋ to obie no Hollum. Ara ifa isia hetigolok hanaŋ.¹²Efonya Epafro itai. Odule inyia mojo te itai to mojo nohonyie, hijo anyar ewueta itai nanyar to wahan no Hollum. ¹³Ayyen naya igem nohonyie, nyo egiama ifa inyia binno te itai te lia to Laodesia ojo to ilia to Hierapolis. ¹⁴Efonya ilasi hatai dictor Luka daŋ iko Demas itai binno.¹⁵Itifonyak halasira lia to Laodesia, ojo Nimha, ojo kelesia nyia owon ta haji honyie. ¹⁶ehianak waraga nia ta hatai, ihianak hidofe daŋ to kelesia no Laodesia, itiwolo daŋ anyar honyie ehien itai waraga nyia tara Laodesia. ¹⁷Tojo ta Aricpo hijo, "Toriŋai igem nafa emoju itai tara Habu, anyar etufutak itai."¹⁸Ara hifonya inna ta hani nanaŋ, Paulo. Itigilu haririk innanaŋ. Isiara hamehini hotowuana he itai.

1 Thessalonians

Chapter 1

¹Paulo, Silvano ojo Timoteo, te ikelesia no Tesalonika nia lo owuon to Hollum Monye, Habu lohoi Yesus Kristo. Hotowuana hamehini ho himwara no Hollum ta hatai.²Edule iyyohoi hisiara humo to Hollum te itai, iyya elioto iyyohoi itai to mojo nohoi. ³Errasa iyyohoi to hosiere Hollum Monye hohoi hiyyen huruk nahatai, igem nahatai, mune nahatai, hitila no hiŋere nahatai to moi nyia lo owuon ta Habu lohoi Yesu Kristo.⁴Halasira, hullo omuno Hollum, eyyen iyyohoi hanyumuni nahatai, ⁵ashan otu ifa hiram no Hollum nolobe ara to hiro hamai, ati to golon no Loyiri lo Olibo. To hikoi nia, hidofe eyyen itai hira sihil le ilari iyyohoi ifa beren to hiji hatai.⁶Eticelu itai iyyohoi ha Habu, iyya efwotu itai hiram no Hollum to hitigiama ojo hidofe to mune no Loyiri lo Olibo. ⁷To hiram nia, era itai hetimijak to heruhok illo Masedonia ojo Akaya illo eruk.⁸Olieu hiram no Hollum te itai, obe lara to Masedonia ho Akaya hamai ati ta masik innafa egiamari itai esarik huruk nahatai to Hollum. Iyyania ebe iyyohoi eremik hiro innamuk hirro. ⁹Isia to wati innohosie elimak hafanu nohosie ta hatai. Ero isia hiloito nahatai toro rijorihien to Hollum lo bis. ¹⁰Elima isia hijo etila itai Lonyi honyie lottu te ido. Letidietu inya toro hayok. Inyia lia Yesu Kristo lo ohou iyyohoi tara jore nolottu.

Chapter 2

¹Eyyen itai ta wati innahatai, halasira, hijo obe ifa hawoŋ nohoi ta hatai ara assai. ²Eyyen ifa itai hijo obolo hitigiama nohoi man ottohe iyyohoi irri to Filipi, eyyen ifa itai. Eŋere ifa iyyohoi hiro hiram no Hollum to hiji ho hitigiama.³Obe ifa hittitto nohoi ara to hipali, he ibwoti, to hinyiaba, ⁴ati eruhu Hollum iyyohoi esiarari te iyyohoi hiram nohonyie hijo anyar ero iyyohoi sayye inno olibo, inya nia ero iyohoi. Ero iyohoi hijo hotobiaŋa iyyohoi etumuno hiyyo, ati Hollum nyo Hollum hame oremik hiciem ojo hidofe oyyen tajia innohoi.⁵Iyya ara Hollum a sut lohoi, ebe ifa iyyohoi ero ta hatai to teler kuya hidofe to nobo far hijo anyar edaya iyyohoi hirro innahatai. ⁶Ebe iyyohoi esiaha ohuo nohoi tara hiyyo, kuya hidofe tara itai kuya tara ilamuk. Nara ida ania, ne ewak iyyohoi idumuti innohoi to hira nohoi lefahat.⁷Ati enyalam ifa iyyohoi ta hatai iya anyalam hotonye to durre innohonyie. ⁸To hikoi nia, emuno ifa iyyohoi itai. Ebe ifa iyyohoi ebwany hiram no Hollum nahatai hame ati esio ifa iyyohoi wati innohoi hatai. ⁹Edule itai hiyyen igem iko hitigiama nafa hohoi, halasira, egiama ifa iyyohoi ta tari ojo te iŋalio hijo hotobiaŋa iyyohoi etigem itai. Ta far nyia, etiyana ifa iyyohoi itai sayye inno Hollum.¹⁰Era itai a suti inno hirro innia. Leyyen itai libe, bisan ojo imanyiti innohoi nafa ewuanari iyyohoi he itai eijo iyohoi emanya he itai illafa eruk. ¹¹Leyyen itai hitigolo nafa hohoi ta hatai iyya monye ho durre innohonyie, ettitto ejo hidofe etigolo itai. Ettitto iyyohoi ¹²hijo anyar emanya itai iya lawak Hollum to lohuo nohonyie iyya ellilloŋu inyia itai to lobie ojo lohwo nohonyie.¹³To hiram nia edule iyyohoi hisiara to Hollum humo, To nafa emojini itai hiram no Hollum tara hohoi, obe ifa itai eruk hijo ara hiram no tuŋani, ati emoju ifa itai ania, hijo ara Hiram no Hollum, Inyia hiram nyia ne egiama to hiji hatai ille eruk.¹⁴Halasira, era itai etimiyahak illo kelesiahan inno Hollum inno owuon Yesu Kristo nia to Yudea. Errumu itai hitigemita tara hiyyo illo doŋe nahatai hirro innafa orrumu isia tara hiyyo illo Judei. ¹⁵Illafa ottohe Habu lohoi Yesu Kristo ojo hekilak atta hidofe efuhai iyyohoi ade. Obe etumuno Hollum ojo hidofe odule aŋerejak to hiyyo daŋ hijo hotobiaŋa iyyohoi ero to huwo illo ara halufak hijo hotobiaŋa isia etilohini. ¹⁶To hikoi nia, adumu isia atta afonik hiyyata innohosie ati awoŋ jore no Hollum ta halu to hosie.¹⁷Halasira, elama ida hido iyyohoi tara hatai kai ta tajia, ewak iyyohoi bino ta tajia innohoi hiwolo itai to homomite. ¹⁸Nyo ewak iyyohoi afanu ta hatai-naya Paulo, ati sitan ettik iyyohoi. ¹⁹Nyo ara hitidara nohoi to heyik to tamu tara Habu lohoi, ta hawoŋ nohonye. Obe ara itai? ²⁰Itai era lohuo ojo mune nohoi.

Chapter 3

¹Nafa ebe iyyohoi eremik hidi, eruk iyyohoi hijo edek isia iyyohoi ta Athene hame. ²Atta iyyohoi efahak Timoteo halasi ojo ara hidofe hegiamani iko hoi to sayye inno Yesu Kristo, ³hijo hetigolo inyia huruk nahatai, hijo hotobiaŋa lobo tara hatai orrwa to hitigemita inia. Eyyen itai to wati innahatai hijo ara isia innohoi.⁴Dede, nafa helewuon iyyohoi he itai, elimak ifa iyyohoi itai beren hijo efu iso iyyohoi arrumu hitigemita iyya owuanari isia iyya egonyu itai eijo itai eyyen. ⁵To hiram to nia, ifa ewolo nayya hijo enyei iso nayya aremik hidi ahosiere, atta nayya efahak hijo anyar layyien nayya huruk nahatai, egigilo nayya ifa hijo enyiob mahu henyiabani itai atta igem nohoi eno assai.⁶Heletek Timoteo awoŋ te iyyohoi tara hatai atta hidofe eyyani te iyyohoi sayye inno olibo no huruk ojo mune nahatai. Elimak hidofe inyia iyyohoi hijo edule itai higigilo iyyohoi nalanyar, ojo ewak itai egonyu iyyohoi iyya nia ewahari hidofe iyyohoi egonyu itai daŋ. ⁷Halasira, to hitigemita innohoi daŋ, egol ifa iyyohoi te itai ojo to huruk ta nahatai.⁸Emanya iyyohoi iyyania to weuta ta nahatai no ta Habu. ⁹Hesio iso iyyohoi to Hollum humo tetai jai to mune nohoi nolowuon to hosiere ho Hollum. ¹⁰Emojo iyyohoi to far iko te iŋalio hijo anyar egonyu iyyohoi itai eijo hidofe eremik hitigol huruk nahatai.¹¹Iyyania, isiara Hollum Monye hohoi to wan nohonyie Habu lohoi Yesu hehuhumak toohoi hikoi neremik iyyohoi afanini ta hatai. ¹²Hotofonik Habu mune nahatai hotoloŋori te illak ojo to hiyyo daŋ ta mai iyya ara nohoi ta hatai daŋ. ¹³Isiara inyia hetigolo tajia innahatai anyar obe nobo hipali ta hatai to hosiere ho Hollum Monye hohoi laciohini Habu lohoi Yesu iko halibok illohonyie daŋ.

Chapter 4

¹Hucuŋi nohonyie, halasira, etigolo iyyohoi eijo hidofe ettitto itai ta Habu lohoi Yesu. Iyya emoju itai hituhututa tara hohoi inno loton eijo itai etumuno Hollum, hidofe to loton nia, itudule higiama ahosiere. ²Nyo eyyen itai hijo esio iyyohoi hituhututa innia tara Habu Yesu.³Ara inna wahan no Hollum: lewak itai libe ibwara hirro inno somon, ⁴hijo anyar otoŋ lobo oŋoruo honyie nalanyar to libe ojo to baŋi. ⁵Ibaŋa ladaya ŋoruo inno illak hiyyo iyya hiyyo illo lobe loyyen Hollum. ⁶To hiram nia, hotobiaŋa lobo eturwo kuyya etipala ilasi honyie. Abak iso Habu hiyyo ille ehuma hirro innia. Elimak ifa iyyohoi hiram nia ta hatai beren.⁷Obe ifa Hollum ellilloŋu iyyohoi hijo hotodule hihuma hirro inne ebwot. Onyimu ifa inyia iyyohoi hijo hotobwanyari iyyohoi tara hirro inno lorru. ⁸Iyyania, lebo lobo abaŋ hiram inna, obe inyia ebo hiyyo, ati Hollum esio oyiri lolibo nohonyie ta hatai.⁹Ati abe nayya awak egiorok ta hatai hemuno itai heruhok jai. Etiyenak Hollum to wan nohonye hijo itumune wati innahatai. ¹⁰Dede, emuno itai heruhok daŋ ta Masedonia. Ati efia iyyohoi itai motiarak hijo, itumune wati innahatai binno. Hotobiaŋa itai etidiotok nobo hiram to lobo. Igemai hirro innahatai to wati innahatai, obe ara ho hirro inno hiyyo. Igemai ta has te innahatai. ¹¹Elimak ifa iyyohoi itai hijo igemai hirro inne. Legem itai hirro innia, egigilo iso illamuk hiyyo nalanyar te itai, egigilo iso hiyyo illo lobe eruk Kristo nalanyar ta hatai.Oyyen iso isia hijo eruk itai binno atta hijo elibo itai. ¹²Hidofe legem itai hirro innia, ebe iso itai ewak lobo hotoluak itai innak hirro.¹³Halasira, awak nayya anyar eyyen itai hiram na hayok illafa oye. Hijo hotobiaŋa itai emumuha isia iyya inna omumuhari illak hayok illohosie. Omumuha hiyyo liyya nyo obe isia owuon ho nobo heyik ta halu ho ye no tuŋani. ¹⁴Leruk iyyohoi hijo oye ifa Yesu atta ebuhu to ye, Eruk iyyohoi daŋ hijo ottuba hiyyo illo oye iko Kristo. ¹⁵Eruk iyyohoi hijo eyyani iso Hollum hiyyo liyya lawoŋ Habu, ebe iso iyyohoi eremik efie ahosiere tara liyya illafa ojiotori.¹⁶Ta far nyia, eyyorro iso Hollum to hilohitok, ojo hiyyo atta etiru hutuk no Anjilo la agalik. Etiru iso isia kwatan no ikakan. Atta Habu to wan nohonyie awoŋ te ido afau. ¹⁷Atta liyya illafa ottuba ho Kristo ebuhu, atta isia diote to hosiere. Ta halu, atta iyyohoi hawuarak illafa daŋ diote ahide atta efie ahide. Atta Hollum eyari iyyohoi ahide ottubari he isia te itiran. Eyari iso inyia iyyohoi heboŋohini ha Habu to oyyami. Ewuon iso iyyohoi iko Habu holoŋitek daŋ. ¹⁸Iyyania, ittittok hirro inia te illak.

Chapter 5

¹Motiarak, ebe iyyohoi egiorok ta hatai ta far ojo holoŋitek inno lofuye hirro hunna hebarari. ²Eyyen itai binno hacohini na Habu. Etubur iso far nyia hiyyo binno iyya awoŋ no lohoho ahahalari hiyyo ta tari. ³Ifa lejo isia, ''imor iko manya nalanyar'', kokwak oto iso run tohosie.' owoun isio iyya diahai no hitado no hiito noŋoruo. Obe iso nobo hekoi heryace.⁴Ati itai, halasira, ojo hanasira, abe itai iwanun te idumele hotobiaŋa far nyia oburak itai iyya lohoho. ⁵Era itai daŋ durre illo cialai ojo durre illo far. Ebe itai era lonyirok illo harie kuyya illo edumele. ⁶Hotobiaŋa iyyohoi ejoto iyya illamuk. Ati hetudule hiriria ojo hosi odule ŋaa. ⁷Liyya illo ojioto, oijoto isia ta taharie, ojo ilia eboto, eboto daŋ ta tari.⁸Ati iyya era iyyohoi lonyirok illo far, anyar ehum iyyohoi riŋa eijo hidofe egigilo na anyar. Anyar eciofok iyyohoi buhu no suhe no huruk ojo no mune, ojo tamu no etilohini no moi. ⁹Obe ifa Hollum onyimu iyyohoi hijo hetera iyyohoi illo jore, ati hijo anyar errumu iyyohoi hetilahini ta Habu lohoi Yesu Kristo. ¹⁰Inyia ifa oye te iyyohoi hijo kuyya eriŋa iyyohoi kuya hidofe efer iyyohoi, anyar emanya iyyohoi daŋ he inyia. ¹¹Ilimak hirro innia te illamuk anyar obe wati innahatai elik. Itulwak wati iyya nia egiamari itai iyyania.¹²Iyyania, efia iyyohoi itai halasira, iruho ilia ille egiama to hiji hatai ojo hidofe ara ettaha ta hatai ta Habu ojo hidofe etiyana itai. ¹³Ewak hidofe iyyohoi anyar emuno itai isia binno te igem nohosie. Ituwuanai to himwara to hiji hatai. ¹⁴Ettitto iyyohoi itai, halasira: Itisor heturwok, itulwak ille etaban to hiji hatai, itulwak ille elik, isiara hidi nahatai to hiyyo.¹⁵Hotobiaŋa lobo odumak run ho run to lobo, ati itudule siaha hirro inno olibo te illak ojo hiyyo daŋ. ¹⁶Tomune holoŋitek daŋ. ¹⁷Itudule mojo. ¹⁸Isiara humo to Hollum to hirro daŋ. Nyo ara nia wahan no Hollum te itai to Kristo Yesu.¹⁹Baŋa etuduny Loyiri. ²⁰Baŋa olisa hikilita. Iticem hirro bi daŋ. ²¹Iniefa hirro inno olibo. ²²Ibusak higemita inno orru.²³Isiara Hollum lo himora hototubak itai. Isiara oyiri nahatai daŋ tamai, oholio, ojo wati innahatai hototubahini obe hipali ta hawoŋ na Habu lohoi Yesu Kristo. ²⁴Agalik libe no lia lafa ellilloŋu itai, ojo lia lohu hidofe higem.²⁵Halasira, itimoje daŋ hidofe te iyyohoi. ²⁶Itifonyak halasira daŋ to hijujura no hutuk. ²⁷Efia nayya itai to fure na Habu hijo anyar ehianak itai waraga inna ta halasira daŋ. ²⁸Isiara hamehini na Habu lohoi Yesu Kristo hotowuana ikaitai.

2 Thessalonians

Chapter 1

¹Paulo, Silvano, ojo Timoteyo, to kelesia no Tessalonika no Hollum Monye hohoi ojo habu Yesu Kristo. ²Isiara hamehini hotowuana ta hatai ojo himwara tara Hollum Monye hohoi ojo Yesu Kristo.³Ewak iyyohoi adule hisiara humo to Hollum te itai, halasira, anyar nia binno nyo obolo huruk nahatai binno, ojo mune nahatai to wati odule hifita to wati innahatai. ⁴Edule iyyohoi hitidara to hiro nohoi ta wati innohoi to wuana nahatai to hiji ho kelesiaha inno Hollum to dihan ojo huruk nahatai to hiji ho hitigemita innahatai daŋ, iko to hitigemita inno edihu itai. ⁵Ara inna hutuhuti no obisari ŋoto no Hollum. Etuhutak nia luŋa hijo esiru itai to obie no Hollum ne etabanari itai.⁶Dede to Hollum henyiahahini hitigiama to ilia etigiama itai, ⁷Ati hitilek tahatai illo etaban ojo tohoi hedofe, laliew habu Yesu te ido ha anjilohien illohonyie illo ogol. ⁸Iyya ŋadief no hima, elienyu iso inyia hiyyo illo obe oyyen Hollum ojo hidofe to liyya illo obe awak hitiraŋ to sayye inno habu lohoi Yesu.⁹Orrumu iso isia hitigiama no losio fur no hitihara nolobe onyiha aŋati ho Habu ojo tara kwatan no dwaran no honyi. ¹⁰Ottu iso inyia higem ina lawoŋ inyia to far nyia etihabuori hiyyo illohonyie ojo hidofe omuno to hiyyo daŋ illafa eruk inyia, ara ifa hituhuta nohoi hiruk.¹¹To hiram nia, edule iyyohoi daŋ mojo te itai anyar etisiru Hollum hira nahatai heruhok, hidofe anyar etufutak Hollum wahan no libe ojo igem no huruk to golon. ¹²Emojo iyyohoi hijo hotohkwata fure no habu lohoi Yesu to itai, hidofe hotokwata itai te inyia, to hamehini no Hollum lohoi ojo Habu Yesu Kristo.

Chapter 2

¹Iyyania ta hawoŋ no Habu lohoi Yesu Kristo ojo tubai nohoi arabotie he inyia: efia iyyohoi tahatai halasira, ²hijo ibaŋa eruk hitidiaha kuyya hitigiama kuyya to oyiri kuyya no hiro kuyya nobo waraga no owoun iyya ottu tara hohoi, nero hijo eba Yesu.³Hotobiaŋa lobo tuŋani enyiob itai to nobo hikoi. Obe ottu man ottuni tahalu ho hahuye nohonyie, ojo tuŋani olieu lo ebo hifahita, lonyi hetiharani. ⁴Inyia lia ebo Hollum atta hafita wan nohonye, atta hililoŋo wan nohonye Hollum lia letihabuo hiyo. Ettole inyia to hotwai iko ta haji imojit no Hollum atta ehumak wan nohonye a Hollum.⁵Ebe itai egilu hijo nafa awuanari naŋ ikatai elimak efa naŋ hirro inia? ⁶Iyyania eyyen itai hirro inno etilliŋa inyia, hijo anyar oliew inyia ta far no olibo. ⁷Egiama hifahita inno tuŋani lia iyyania, ati owuon tuŋani le etiliŋa inyia iyane man eyari inyia ade to hikoi.⁸Atta tuŋani lobe hifahita alieu, lolottohe Yesu to hiyyehita no hutuk nohonyie. Etilitek iso Habu inyia la alieu hawoŋ nohonyi. ⁹Hawaŋ no lia lolobeŋ hifahi ottu to ogiem no Sitan to golon daŋ, hutuhututa, teler ojo hililiha, ¹⁰ojo hinyiebita inno orru inno enyeb illie etaban, nyo obe isia efwotu mune no dede no hetilahini.¹¹To hiram nia, efahak Hollum to hosie hipali hijo anyar eruk isia hinyiaba ¹²ati anyar oremic isia daŋ to hokum, illie illo obe eruk dede ati omuno biaŋan na manya nalanyar.¹³Ati anyar esio iyyohoi humo to Hollum to itai, halasira ilo omuno Habu. Onyimu Hollum itai hetera haŋer hiterita illo Loyiri na ara igiem nohonyie hitilahini hijo anyar eruk todede. ¹⁴Ellilloŋu inyia itai to sayye nohoi anyar errumu itai lohuo na Habu lohoi Yesu Kristo. ¹⁵Iyyania, halasira, itiwetai nologol hidofe iniefu imohiti innafa etiyenu itai to hiro kuya hidofe to waraga nohoi.¹⁶Iyyania isiara Habu lohoi Yesu Kristo to wan tonohonyie, Hollum Monye, lomuno iyyohoi, atta hisio iyyohoi golon no osio fur ojo heyik no olibo to hamehini, ¹⁷itiliha ojo hidofe itigolo tajia innahatai to igiem no olibo ojo to hiro.

Chapter 3

¹Iyyania halasira, itimoje te iyyohoi, hijo hotoruhari hiro no habu hidofe hotokwata iyya to hatai. ²hidofe daŋ hijo hetalini iyyohoi tara hiyyo ille epalita ojo hidofe orru, nyo obe hiyyo daŋ owuon ho huruk. ³Ati obolo huruk no Hollum lo etigol itai ojo hidofe eriria itai tara harruoni.⁴Edule iyyohoi huruk ta Habu te itai, hijo edule iso itai hihuma hirro innafa elimak iyyohoi itai. ⁵Isiara Habu hetihutek tajia innahatai to mune no Hollum ojo to dihan no Kristo.⁶Iyane, elimak iyyohoi itai halasira, to fure na Habu lohoi Yesu Kristo, hijo ibusak lobo ilasi hatai lamanya asi hidofe obe awak nayya to imohiti innafa efwotu itai tara hohoi. ⁷Eyyen itai to wati innahatai, hijo anyar etiriju itai iyyohoi. Ebe ifa iyyohoi emanya asai nafa ewanari iyohi ikatai. ⁸Ebe ifa iyyohoi edaha nobo imune no lobo tuŋani ebe iyyohoi eduma. Ati egiama ifa iyyohoi daŋ ta tari ojo ta far ta mai no ogol to higiama hijo hotobiaŋa iyohoi etibana itai. ⁹Egiem iyyohoi ania obe lojo ebe mahu iyyohoi ewuon ho golon. Ati egiem iyyohoi ania hijo anyar etiyenu itai toro iyyohoi.¹⁰Nafa helewuon iyyohoi ikatai, elimak ifa iyyohoi itai hijo, "Lobe lobe awak higiama, hotobiaŋa inyia adaha." ¹¹Etiru iyyohoi hijo ettole illak ania obe awak higiama to hiji hatai. Obe awak higiama ati awak halan. ¹²Iyyania, ewak iyyohoi hitigol isia to fure to no Habu Yesu Kristo, hijo hegiamai isia to dwai anyar adaha inno egiemu isia to wati innohosie.¹³Ati itai, halasira, ibaŋa etaban higiama no olibo. ¹⁴Lobe lobo abaŋ hiro no waraga inna, itiyyen inyia, atta ebusak inyia anyar ottohe irri inyia. ¹⁵Ibaŋa orriŋa inyia amereni, ati itisor inyia iyya ilasi hatai.¹⁶Isiara Habu lo himwara to wan nohonyie hesiara itai himwara ta far daŋ ojo te ikota daŋ. Isiara Habu hotowuana daŋ to koi itai. ¹⁷Naya, Paulo, Egioro tahatai ta hani naŋnaŋ, ne etuhutak ta waragat innanaŋ. ¹⁸Isiara hamehini na Habu lohoi Yesu Kristo hotowuana daŋ hatai. Amen.

1 Timothy

Chapter 1

¹Paulo, efahati lo Yesu Kristo iyya to hifahita inno Hollum hetilahani lohoi ojo Yesu Kristo lo eyik iyyohoi, ²Timoteo, hiito lo eruk dede. Omelehini, ebusak, ojo himwara tara Hollum monyie hohoi iko Yesu Kristo Habu lohoi.³Iyya nafa elimahini nayya ta hatai ho egiama ajo nayya awuyieri a Masedonia, itirasai to Efisa anyar elimak itai to hiyyo lia hotobiaŋa etiyana hitimanyita inno orru. ⁴Kuyya hetira iso isia to hiyebita ojo to hucuŋuta, inno eyyani irijiti ati ituluak to higiemita inno Hollum, inno ara to huruk.⁵Ati ara hifahita inno irumuti hira wahan to taji no arra dede, to ofioroho inno olibo, ojo to huruk no arra dede. ⁶Atta illak hiyyo efie ojo oyyito ade to hirro hunna to hirro jia. ⁷Awak isia hira hetiyanak illo hitimanyita, ati obe isia etiru ojo isia nyo kuyya inno edasa isia. ⁸Ati eyyen iyyohoi hijo olibo hitimanyita egiamari iyye isia to hikoi no libo.⁹Ejo iyyohoi eyyen inna, hijo obe hifahita ehumahini to tuŋani lo obis, ati to pagani iko to hiyyo miorok, to hiyyo illo obe ara illo Hollum iko heyyak, to hiyyo illo obe ara heruhok iko illo obe abaŋ, to hiyyo illo ottohe monyie iko hotonyie hosie, ta hattohok, ¹⁰to hiyyo somok, to liawa illo ofirie liawa, to lia epihori wati hiyyo apiti, to telerok, hetisiahak, ojo to hiro daŋ inno obe awak hitimanyita inno okuat. ¹¹Iyya to sayye inno okwat inno ajak Hollum nafa eruhori nayya.¹²Ati esio naŋ humo to Kristo Yesu Hobu lohoi, hetigolori hanaŋ , awak inyia nayya eheruhoni ojo hidofe ehumak nayya to egiem - ¹³nayya hetiruoni hitieri, hatohoni ojo ara tuŋani hetigalafani. Ati amoju naŋ hamelehini iyya egiem ifa naŋ to biaŋan no huruk. ¹⁴Ati ojo hamelehini no Hobu lohoi hotobolo iko huruk ojo mune no Kristo Yesu.¹⁵Ara sayye inna dede ojo hidofe orumehini dede, hijo awoŋ Kristo Yesu afau anyar etiluak heyyak.Nayya hetiruoni no hunna. ¹⁶Ati to higigilo nia ebusahini ifa naŋ to hitieri, ati ta hanaŋ, to run, Kristo Yesu etimiyaha inyalamiti daŋ, ahutuhuti to lia ille leruk to honyie to manya no osio fur. ¹⁷Iyyania to habu lo hilahajisien, to wuaran, lo obe olieu, Hollum lobotie, hotowuana baŋi ojio kwatan man fur. Amen.¹⁸Elimak naya inna to hosiere hatai, Timoteo, hiito lalaŋ, ajio naya eruk to hikilita inno owon to hiji hatai, anyar ewuon itai ho golon neremik amirai mereni. ¹⁹anyar mahati ewuon iyye ho hiruk ojo imanyiti inno olibo. Ebo ilak huwo inia ojo hidofe etihara to baŋi no hiruk. ²⁰Ara isia Himenyo iko Alesander, illafa esio nayya to Sitan anyar mahati etiyana isia hijo hotobiaŋa isia enyiak moro.

Chapter 2

¹To hitieri, efi nayya hjio anyar emojo itai, ifia, ilamai ejio hidofe esio humo to Hollum to hiyyo bi daŋ. ²ta habwok ojo to lia daŋ ilo ara hekumok, hijo anyar emanya iyyohoi to himwara ojo te imanyiti inno olibo inno baŋi iko ta nyalami. ³Olibo ojo hidofe omojini ahosiere ho Hollum Hetilahani hohoi ⁴inyia hiyyo daŋ hetilahini ojo anyar afanu to ofioroho inno hiruk.⁵Ati ara Hollum lobotie, ojo ohe lo Hollum iko tuŋani ara nobotie, lo tuŋani Kristo Yesu, ⁶lafa esio wan nohonyie daŋ idumut, hetihutani dede to saman no olibo. ⁷To hiram inna, Nayya, to wan lalaŋ, anyimuni ehetiyanani ojo efahati. Ero Nayya dede; obe Nayya ateler. Ara Nayya hetiyanani lo Jentails to hiruk ojo dede.⁸Ati, awak naŋ hiyyo daŋ to masik hotomoje ojo akaf ahide has innoolibo to biaŋan no jore iko to hiyyen. ⁹Iyya hidofe, awak naŋ ŋoruo ho eciofok boŋojin inno olibo to wati hosie, iko to baŋi no wati, obe lara to hofir inno olibo, kuyya yiel, kuyya boŋojin inno ogol to hinyiaŋa, ¹⁰ati to hirro inno osiru ho ŋoruo inno etihutek ibaŋiti to higiemita inno olibo.¹¹Etiyenu iso hiito noŋoruo te ilueti iko to hiruhuta daŋ. ¹²Obe nayya eawak hiito nongoruo he etiyana iko ho elimak hikumuta to liawa, ati hotowuanai ho duai.¹³Adam ifa ara hitieri, atta Eva ejufak. ¹⁴Obe Adam ifa eruk hinyiaba, ati enyiaba ifa hiito no ŋoruo dede to biaŋan no hiruk. ¹⁵Ati, etilohini iso inyia to toŋita no durre, arassa isia ho hiruk ojo mune ojo to wahan ho libe no hoo.

Chapter 3

¹Ara hirorita hunna dede: La awak lobo tuŋani hira hegiamani, awak inyia igiem no olibo. ²Ati obe iso inyia enyiak hitipala, oliawa hiito oŋoruo nobotie, herrirriani, lelofere, habisani, la anyalam, lo eremik hitiyana, ³lo obe ara hamatani la balu, lo obe ara hetiŋalafani, ati ille ara hiito oliawa lo ogol, anyalam, lo obe orru to arobiyaha.⁴hotottoŋ haŋ nohonyie nalanyar, ojo durre inno honyie abaŋ inyia ho baŋi daŋ; ⁵ati le enyie tuŋani ho oyyen toŋita haŋ nohonyie, hotoŋ iso inya ikelesia no Hollum jai?⁶Hotobiaŋa inyia ara heruhoni ŋejuk, anyar obe eremik hira hetidarani hijo hotobiaŋa ohuyik to hikumuta iyya hetisiahani. ⁷Anyar owuon hidofe ho higigilita iko lia owuon ade, anyar obe inyia ohuyik ho irri ojo to hikoi no Sitan.⁸Ettaha, iyya nyia, anyar owuon ho baŋi, lo obe ara herarani ho rori arriai, lo obe amata balu no no, ojo hidofe obe ara orrute. ⁹Anyar owuon isia ho hituhututa dede inno hiruk iko baŋi no olibo. ¹⁰Hotociem hiyyo isia to hosiere, attati isia higiama nyo obe isia owuon ho nobo hipali.¹¹Anyar hidofe abaŋ ŋorwo daŋ to hikoi to nia, obe ara to hipalita, hotobiaŋa egiama no no, ojo hidofe ara heruhoni to hirro daŋ. ¹²Isiara hegiamani le ikelesia hotowuana ho hiito noŋoruo nobotie ojo hidofe hotottoŋ durre iko haŋ nohonyie no olibo. ¹³Lia egiem no olibo orrumek to wati inno hosie hilohittok iko to wahan no hiruk to Kristo Yesu.¹⁴Egiorok Nayya ta hatai hirro hunna ajo naŋ awak hidofe awoŋ ta hatai kkuak. ¹⁵Ati elliŋa nayya, egiorok naŋ anyar eyyen mahati iyye hijo hegiamai hiyyo jai ta haji no Hollum, inna ara ikelesia no Hollum lo owuon iko hoi, anyar etihutek, ikotin ojo iluahiti inno hiruk.¹⁶Dede obolo hiyyen binno hiram no hiyye Hollum nafa eŋofohini: "Oliew ifa Kristo ta wan no tuŋani. Etuhutak Loyiri libe nohonyie, egonyu ifa anjilohien inyia, etiyana hiyyo hiram nohonyie to hiji ha paganohien, eruk hiyyo illo fau hiram nohonyie, ojio hidofe efwotu inyia te ido to kwatan.''

Chapter 4

¹Iyyania ojo Loyiri hijo ta halu edek iso illak hiyyo hiruk atta hitira to hinyiebita inno oyiri no orru ojo to hitiyenita inno Sitan to ²hinyebita inno hitipalita, te ibaŋiti inno hosie egiorohini.³Etuwet iso isia yama atta hiyumo ŋiria nafa oyyek Hollum te ibwanyiti iko hisiorita inno humo to heruhok illafa afanu hiyyen dede. ⁴Ati olibo hirro inno oyyeu Hollum daŋ, ojo hidofe inyia obe ebo nia eyari iyyohoi ahisiorita inno humo, ⁵iyya nia aracie inyia to hirorita inno Hollum ojo imojiti.⁶Le etiyana iyye hirro inia to hosiere ho halasirak, era iso iyye hegiamani lo olibo lo Yesu Kristo iyya etiyenini iyye to hirorita inno hiruk ojo to hitiyenita inno olibo innafa ejufak iyye. ⁷Ati hotobiaŋa iyye eruk hiyebita hipalita inno omuno maruak inno ŋoruo, ati itiyana wan nohoi to hiruk. ⁸Ati elahaman hitiyana no wan kai, ati elahaman hiruk to hirro daŋ ojo hidofe ottoŋ itieriti inno manya nia iyyania ojo to manya no ottu.⁹Ara sayye hunna dede ojo hidofe efut ho hiruk. ¹⁰Ara iyya nafa etufari iyyohoi ejio hidofe egiama no no, iyyania ewuanari iyyohoi ho hiruk to Hollum lo amanya iko hoi, lo ara hetilahani lo hiyyo daŋ, ati no no to heruhok.¹¹Ilimak atta iyye hitiyanai hirro hunna. ¹²Hotobiaŋa lobo omiana iyye ta ŋasi ilia hatai, ati anyar efanu itai hira hutuhututa illo hiruk to hirorita, to higiemita, to mune, ojo te ilibiti. ¹³Man attuni nayya, itire to hihienita, to hitigolita, ojo to hitiyenita.¹⁴Baŋa ebusak hisiorita inno owuon tohoi, innafa esiarahini tohoi to hikilita, iko to ifieriti inno has inno maruak. ¹⁵Iririe hirro hunna, itiwuana iko isia, anyar efu itai ahosiere to hirro daŋ. ¹⁶Ihuma riŋa wan nohoi iko to hitiyana nohoi. Todule to hirro hunna iyya egiem iyye daŋ ania etuluak iso iyye wan nohoi iko ilia ille etira tohoi.

Chapter 5

¹Baŋa ero no orru to marwani, ati itigolo inyia iyya monye, ojo etigolo hiyyo ilo hitiŋi iyya halasirak, ²Itigolo maruak inno ŋoruo iyya hotonye, iko ŋoruo inno hitiŋi iyya hanasirak to hikoi no olibo.³Itibaŋa ihidahi, ihidahi hunna dede. ⁴ati owuon ihidak ho durre kuyya hidofe durre inno onyi honye kuyya ŋani honye, anyar etihutek isia to baŋi ta haŋitek hosie ojo ho etidumak to monyie iko hotonyie, nyo etimuno inna Hollum.⁵Ati edehini ihidahi hunna dede daŋ hame ojo ehumak higiemita inno honyie to Hollum, odule inyia hitila to hosiere honyie te iluahiti ojo imojiti ta tari ojo ta far daŋ. ⁶Ati, oye iso hiito no ŋoruo na manya te ibariti, iyya ida hido ho larasa inyia wuaran.⁷Ojo itiyanai hirro hunna anyar mahati obe isia ho hitipalita. ⁸Ati enyie lobo tuŋani he esio to hilahaŋ nohonyie, no no to lia ara woyyo honyie, orisai inyia hiruk ojo orru to hiyyo illo obe ara heruhok.⁹Esiara ihidak hatara ihidak no obe ŋasi inno honyie ara tomwuana ile, oŋoruo tuŋoani lobotie. ¹⁰No eyyen hiyyo inyia to higiemita inno olibo, kuya ara iyya eriria inyia durre, kuya ojo olibo to lufajak, kuya ellilla hejek inno heruhok, kuya etihutek to hetabanak, kuya lejufuta igiem no olibo.¹¹Ati te ihidahi inno hitiŋi, baŋa etigiorok isia to hiji hosie, iyya nafa afanu isia he iwahiti to wati innohosie to Yesu, awak isia yama. ¹²To hikoi inna arrumu isia hipalita iyya obe isia ottoŋita itieriti innohosie. ¹³Hidofe, atta isia afanu hittole ania. Loton ta huluta haŋ ahaŋ. Obe ara nia hame owuana hidofe isia ania, ati atta hira hidofe telerok ojo arra heitiharak, ero hirro inno obe isia eremik hiro.¹⁴Teyya awak nayya ŋoruo inno hittiŋi hatayamai anyar esiu durre, anyar eniefita haŋitek, hotobiaŋa esio to hetirijak furusa ne etisiahari to hosie to higiemita inno sitan. ¹⁵Ati oyite illak halas ade ta halu ho Sitan. ¹⁶Owuon nobo hiito oŋoruo no eruk he ihidahi, isiara inyia hotoluak isia, anyar obe ikelesia etaban, anyar eremik mahati huluak ihidahi hunna dede.¹⁷Isiara maruak illo edihita no olibo hotorrumek baŋi nettok, no no to lia olot ho hisiŋita ojo ho hitiyienita. ¹⁸Ati ojo higierita hijo, "Hotobiaŋa iyye efit hiteŋ tamot ille ahafita ŋama," ojo "Hegiamak orrumek arobiyaha innohosie."¹⁹Baŋa eruk to hitisiahita inno maruani ille owuon mahati ho sutin ohorik kuya lohunik. ²⁰Itihutek heyyak to hosiere ho hiyyo daŋ anyar mahati abaŋ baŋi illo hosie.²¹Elimak nayya ta hatai to hosiere ho Hollum, to Kristo Yesu, ojo to anjilohien onyimot, iniafa hitimanyita hunna to biaŋan no teler, ojo hidofe itai iso obe eticio. ²²Ibaŋa ehumak has inno orru to lobo, kuyya ebuan hiyyata inno arra inno lobo. Ihumak wan nohoi atuŋani dede.²³Hotobiaŋa iyye enyiak mata hifioŋ, ati amat lobo balu kai to hosehe nohoi iko to ŋwai nohoi no odule. ²⁴Eyyen iyyohoi luŋa hiyyata inno illak hiyyo, ojo isia ofu iko isia, ekumori. Ati ejufari illak innak hiyyata iso ta halu. ²⁵Iyya hidofe, oyyen hiyyo higiemita inno olibo daŋ, ati obe innak oremik eŋofohini.

Chapter 6

¹Isiara iluluŋ ho hepitok hejufari halu no hegiamak ilo hekumok illohosie obe ara to hilohitok inno hosie inno hiruk no baŋi daŋ, anyar obe fure no Hollum ho hitiyana nohonyie etihara . ²Hotobiaŋa hekumok lia owuon ho hiruk to etaha etifiak watek inno hosie, iyya nia aracie isia ahalasirak. Ati anyar egiama isia tohosie daŋ, iyya te ettaha ilia ohoru arobiyaha inno hosie ara to mune ojo hidofe ara to hiruk. Itiyanai atta iyye elimak hirro inia.³Etiyana lobo tuŋani ilufuti ojo obe eruk hirorita inno olibo tara iyyohoi, hirorita inno Hobu lohoi Yesu Kristo, ojo to hitiyenita inno hiruk, ⁴etidara inyia ojo obe oyywn innak hirro, oŋuai inyia he irijiti iko iŋalafiti, inno eyiani dayia, irijiti, imoriti, hitisiahita, ⁵ojo iŋalafiti inno hiyyo ho tajia inno orru. Oyite isia ade tara hiruk. Egigilo isia hijo hiruk to Hollum inyia ara hikoi no harrumehini ibariti.⁶Ati baŋi no Hollum iko mune hira irumut nettok. ⁷Ati enyie iyyohoi ho eyyani innak hirro afau inna, ojo kuya eremik mahu iyyohoi eyari ade innak hirro. ⁸Ati, oremik iso ŋiria iko boŋojin iyyohoi.⁹Iyyania ahuyik hiyyata to lia awak wati hirra habarak, to hitigiemita, to hibolit ojo to higiemita inno emonya, ojo to innak hirro hidofe inno etijiŋak hiyyo ho effi to hitisiahita ojo to hitiharita. ¹⁰Ara mune na arobiya hadeti no irruti. To hiyyo illa lawak arobiyaha efie ade tara hiruk ojo obe oremik hitir watik innohosie iko hijiriŋa arriai.¹¹Ati to hoi, tuŋani lo Hollum, ibusak hirro inia. Tosiehai ibisiti, hirro inno Hollum, bisan, mune, dihan, iko nyalami. ¹²Irribe hirribo nalanyar no huruk. Ijufari hikoi no wuaran iyya nafa ellilloŋori nayya itai, ojo to hetihutek nohoi sutin to hosiere ho sutin arriai iyya to libe.¹³Elimak naŋ ta hatai to hosiere ho Hollum, le ehumak hirro daŋ ha amanyari, ojo to hosiere ho Yesu Kristo, le ero ilibiti dede to hosiere Pontio Pilato. ¹⁴Iniafa hifahita dede, inno agalik hitimorita, man olieuni Habu lohoi Yesu Kristo.¹⁵Eyyani iso halieu no honye iyya holoŋ no obis no ehumahini te ille eruk, to golon, ta habollok ille ekumo, ojo Habu la ara ettok. ¹⁶Owuon inyia ho wuaran hame ojo amanya hititifita inno obe aciala. Obe lobo tuŋani lo owolo inyia ojo obe eremik egonyu inyia. Isiara baŋi iko golon nohonyie no odule obe hucuŋi. Amen.¹⁷Ilimak habarak illo fau inna hotobiaŋa etidara, kuyya anyar egigilo te ibariti inno eremik litai. Ati anyar egigilo isia to Hollum, le esio te iyyohoi daŋ ibariti hunna dede inne emanyari iyyohoi. ¹⁸Ilimak isia ho egiame ilibiti, anyar abara to higiemita inno olibo, anyar emorot, ojo hidofe eremik hubwan. ¹⁹To hikoi nia, atta isia arrumu manya to wati innohose manya no olibo to nyio iso ottu, ojo hidofe isia eremik hinief manya inna dede.²⁰Timoteo, tottoŋ sihin nafa esiarahini tohoi. Baŋa ero hirorita inne ebolit ojo hititihara inno irijiti te iteleriti inne ellilloŋo hiyyo ofioroho. ²¹Ero illak hiyyo hirro inia ojo hidofe ofu ade tara hiruk. Hotowuana hamehini he itai daŋ.

2 Timothy

Chapter 1

¹Paulo, lefahata lo Kristo Yesu to wahan to no Hollum ojo do coro no waran no owuon to Kristo Yesu, ²to Timoteo, hiito lamuno naŋ: Isiara hamehini, ojo himwara tara Hollum Monye ojo Kristo Yesu Habu lohoi.³Esio naŋ to Hollum, letihabwo naŋ many tara hohonyiok hanaŋ, to higigilo no olibo iyya adule naŋ te itai holoŋitek daŋ. Ta tari iko far. ⁴Awak naŋ egonyu itai, hijo anyar efut mune nanaŋ. Agilu naŋ hidenya innahatai. ⁵Agilu hidofe naŋ huruk nahatai no ogol, nafa owuon ta hahanyi hatai Lois iko to hotonye hatai Eunis. Eruk hidofe naŋ hijo owuon ta hatai daŋ.⁶Inyia ne awak nayya elimak itai hijo idiek hisiori no Hollum no owuon ta hatai ta has innafa atanyahini naŋ ta hatai to mojo. ⁷Obe ifa Hollum esio tohoi oyiri na baŋi, ati no golon ojo mune iko huruk hitiyena.⁸Baŋa eloriri to hiyyen ta nahatai Habu lohoi, kuya hidofe nayya, Paulo, tuŋani la babus lohonyie. Ati itihor sayye inno Hollum to hitigiama to golon to no Hollum. ⁹Etilohu ifa Hollum iyyohoi atta hidofe ellilloŋu iyyohoi to dwaran. Egiem inyia inna obe ara te igemita te innohoi, ati ara to wahan to nohonyie ojo hamehini nohonye. Esio ifa inyia hirro inne to Kristo Yesu man beren holobe fau etiara. ¹⁰Ati iyyania, etiliew inyia etilohini no Hollum ta ŋaliew no hetilahani lohoi Kristo Yesu. Etisidok Kristo hucuŋi no ye atta eyyani wuaran nolobe hucuŋi ta cialai to hiram no Hollum. ¹¹To hiram nia, onyimu ifa Hollum hijo hatara naŋ a herarani, alefahati ojo hidofe a hetiyanani.¹²Te igem nia, Arrumu ifa naŋ hitigiama to hirro inne. Ati abe ifa naŋ eloriri nyo ayyen tuŋani leruk naŋ to honye. Eruk naŋ hijo oremik iso inyia hirro inne esio naŋ to honyie man ta far hucuŋi. ¹³Tottoŋ nalanyar hitimijani inno sayye inne etiru iyye tara hanaŋ, ho huruk ojo mune nowuon to Kristo Yesu. ¹⁴Iririai libe nesio Hollum to hoi, to Oyiri lo olibo la amanya to hohoi.¹⁵Eyyen itai inna, hijo oyite illafa amanya te Asia tara hanaŋ. Tara iluluŋ inna, ara lobo Phigelo ojo lobo ara Hermogenes. ¹⁶Isiara Habu hesiara hamehini nohonyie to woyyo no Onesiphorus, odule inyia hitiŋejuho naŋ, obe hidofe owuon he irri to hifita hanaŋ. ¹⁷Ati ta nafa owuanari inyia to Roma, osiaha ifa inyeja naŋ binno man orrumu naŋ. ¹⁸Isiara Habu hesiara to honyie hamehini tere honye ta far nyie. Eyyen iyye binno hikoi nafa olwahari inyia nayya te Efisa.

Chapter 2

¹Iyye lonyi hanaŋ, towuetai nalanyar to hamehini na Habu lohoi Yesu Kristo. ²Ojo to hirro inne etiru iyye tara hanaŋ to hiji he iluluŋ, ituhutek isia to hiyyo ille eruk illo oremik hidofe hiyyen.³Todiha hitigemita daŋ hanaŋ, iyya hejufani lo Kristo Yesu lolibo. ⁴Obe lobo hejufani oremik higiama te ettok lohonyie atta hutumuno inyia ojo inyie odule hiniefita imanyiti inno fau inna. ⁵Hidofe, obe lobo oremik arrumu tamu no hanyietak ojo inyia ebo hijufuta hitiyenita inno fejak.⁶Olibo ta haromoni hefwotuni mat innohonyie ahosiere. ⁷Igigile hiram nero naŋ tohoi, esio iso Habu tohoi hiyyen no hirro daŋ tamai.⁸Togilu Yesu Kristo, tara hinyiomoti lo Davide, lafa etidietuni to ye. Ojo hiram no Hollum hanaŋ netigiamari naŋ ane, ⁹man efitari naŋ ta babus iyya lodefer. Ati obe hiram no Hollum efita nobo. ¹⁰Adi naŋ hirro daŋ tamai te ilia illafa onyimuni, hijo anyar hidofe orrumu isia etilohini nolowuon to Yesu Kristo ho lohuo man fur.¹¹Osiru hiram inna to hirro: "Laye ifa iyohoi he inyia, ewuar iso hidofe iyyohoi daŋ he inyia. ¹²Ledi iyyohoi, esio iso iyyohoi he inyia. Lerrisa iyyohoi inyia, orrisa iso hidofe inyia iyyohoi. ¹³Lobe iyyohoi eruk to honyie, arrasa inyia libe te iyyohoi, nyo obe inyia oremik risa wan nohonyie."¹⁴Todule hirro to hosie to hirro inne. Tossor isia to hosiere ho Hollum hijo hotobiaŋa orija to hiro. Obe innak hirro afanu tara hosie inno oremik hulwak. Ottu iso hitihara te ilia ille etira. ¹⁵Igiama hirro no olibo anyar etuhutek wan to Hollum hijo era iyye a hegiamani lo olibo obe irri.Iniafa hiram no bisan to libe.¹⁶Ibusak hiro nebo Hollum, ne esio hidefer to Hollum. ¹⁷Esarik hiro nohose to hiji ho hiyyo iyya ŋwai. ¹⁸Ara lobo Hymeneyo ojo Fileto. Ara hiyyo ille ediak bisan. Ero isia hijo eba ebuhu, eloit isia huruk ne illak hiyyo.¹⁹Ati arasa hitieri no Hollum wueta nogol. Owuon he igierita no okolohini hijo: "Oyyen Habu ilia illa ara illohonyie" ojo "Lefurek lobo fure na Habu, isiara hehuto ade tara ibwotita." ²⁰Ta haŋ no owuon he ibariti, obe ihuloho efut ho dahab ojo yiel. Owuon hidofe ihuloho inno hoyiek ojo modie. Owuon innak inna ara inne igem no olibo iko innak inne igem norru. ²¹Letilibo lobo wan nohonyie tara igem norru, ara iso inyia ihulo lo olibo. Onyimuni inyia ade, olibo iso inyia te ettok, ojo hidofe ehuhumahini te igemita inno olibo.²²Irruata ade tara iwahiti inno nyarhalu. Tosiahai bisan, huruk, mune, ojo himwara he ilia ille ellilloŋo Habu ta tajia inno olibo. ²³Ati ibwara hifiita inno bolitok ho hatumok. Eyyen iyye hijo eremik esiu hitirijita arria.²⁴Hotobiaŋa hegiamani la Habu aŋalafa. Ati, isiara inyia hatanyalama to hiyyo daŋ, loremik hitiyena, hetilai. ²⁵Isiara inyia hetiyanai ilia ille ebo inyia ta nyalam. Eremik iso Hollum hisio do hosie yite to hiyyen to nohose bisan. ²⁶Oremik iso isia higigilo nalanyar atta hibo hisusuta no sitan, to higiama nafa hosie to honyie iwahiti innohonyie.

Chapter 3

¹Ati toyyen inna: To holoŋitek hucuŋita owuon iso holoŋitek inno ogol. ²Omuno iso hiyyo wati innohosie, hamunok ha arobiya, hetidarak, hetiŋoyak, adeferok to Hollum, ahamiasak to monyie, illo obe esio humo, ojo hidofe ebwot. ³Olitari mune isia, heturruok, illo obe oremik hinief wati innohosie, heŋiŋalafak, obe ara hamunok inno hirro inno olibo. ⁴Hetisiahak, ahelabasiok, hamunok illo hirro ebusak Hollum.⁵Owuon iso rijori nohosie iyya no Hollum, ati orrisa iso isia golon nohonyie. Toyite ade tara hiyyo ilia. ⁶Ara illak illohosie hiyyo ille enyiaba ojo hidofe ojiŋita hajik inno ŋorwo bolitok. Efut ŋorwo innia ho hiyyata arria ojo hidofe ejufuta iwahiti arria. ⁷Odule ŋorwo innia hiyiyena ati obe oremik hiyyen ofioroho inno bisan.⁸Iyya nafa oliwari Jannes iko Jambres Musa.To hikoi nia, oliwari hetiyanak telerok ille bisan. Ara isia hiyyo hullo efut hosi iko himumuna, obe hidofe osiru to hiram no huruk. ⁹Ati obe iso isia oremik hihuto a hosiere no. Oyyen iso hiyyo daŋ hibolitnohosie iyya no hiyyo ilia.¹⁰Ati tohoi, ejufuta ifa iyye hitiyena hanaŋ, iko ihumita innanaŋ, hikoi, huruk, hitaban, mune, dihan, ¹¹hitigiemita, irruti, ojo hirro innafa edoŋ daŋ ta hanaŋ ta Antioka, Ikoniom, ojo do Lystra. Adi ifa naŋ hitigiemita arria. Ati tohosie daŋ, etilwahu ifa Habu nayya. ¹²Orrumu iso illa awak manya to ofioroho inno Yesu Kristo daŋ hitigiama. ¹³Ofwo iso hiyyo illo orru iko illo etimiyaha a mai noru binno. Edihori iso isia illak a mai nepal. Nyo ejufari isia hepalak ade.¹⁴Ati tohoi, todule to hirro innafa eyiyenu eijo hidofe iyye eruk no. Leyyen iyye tara tuŋani lafa eyiyenu iyye. ¹⁵Leyyen iyye hera iyye oŋeye hirro innafa esio iyye ofioroho. Eremik hirro inne hisio iyye ofioroho inne etilohu iyye to huruk to Yesu Kristo.¹⁶Ohudak ifa Hollum oyiri nohonyie to higierita innohonyie daŋ ta mai. Olibo to hitiyena no hiram nohonyie, to hituhuta no hipali, ojo hidofe olibo to hitiyena to to bisan. ¹⁷Osiru hiram nia to hegiamani lo Hollum, anyar ottulu inyia higiemita daŋ ta mai.

Chapter 4

¹Esio naŋ to hosiere ho Hollum, ojo Yesu Kristo, lottu hiŋot hiram no hawuarak iko hayok, oliew iso inyia to obie nohonyie: ²Itiyanai hiram Hollum. Todiara to okit na anyar, ojo to okit norru. Ilimak hipali, tosor, itigolo, to dihan ojo hitiyena.³Ottu iso nobo far nobe hiyyo iso eremik hidi hitiyena no olibo. Ati eduduhu iso isia to wati innohosie hetiyanak illo awak yohe innohosie hitira. Esio isia yohe to hirro inna awak isie hitira. ⁴Ebo iso isia hitira hirro inno obis, oyito iso isia to hiyebita assai. ⁵Ati iyye, isiara hoo hegigile nanyar to hirro daŋ. Orrumu hitigiemita; igiama igem no Hollum; itufutak igem nohoi.⁶Awuana naŋ iyyania to hiji he igem. Awoŋ holoŋ ne ebusahini fau. ⁷Egiem naŋ igem nettok; attohu naŋ nyieta; Adule naŋ hiniefita huruk. ⁸Owuana tamu no bisan nanaŋ te ido nafa ehumak Habu haŋotoni lobis nottu inyia hisio ta hanaŋ da far nyie. Obe ara ta hanaŋ hame, ati te ilia ille etila ojo hidofe omuno aciohini nohonyie.⁹Igiemai no olibo anyar etu ta hanaŋ kwak. ¹⁰ebusari Demas nayya. Omuno inyia fau inna hena, lia eno a Tessalonika. Efie hiyyo illo Kreto a Galatia, ojo Tito ohu hidofe a Dalmatia.¹¹Luka hame owuon hanaŋ inni. Torrumu Marko, anyar efanu he inyia daŋ inni nyo olibo inyia ta hanaŋ te igem. ¹²ŋefahak naŋ Tyciko Efisa. ¹³Osorini daŋ boŋo nafa ebusak naŋ to Troas ho Karpus, iyyani isia he iyye lawoŋ iyye, iyyani daŋ ho buhi, ati binno higierita.¹⁴Etuhutek Alesander hedoŋoni ta hanaŋ irruti arria. Odumak iso Hollum to honyie te igemita inne ehum inyia. ¹⁵Ihuma iye hidofe hiriria wan nohoi tara honyie, nyo ebo ifa inyia hirro innohoi. ¹⁶To hitieri no hirro innanaŋ, obe ifa lobo owueta ho naŋ. Ati ebusari ifa hiyyo naŋ lobotie. Hotobiaŋa ehianahini norru to hosie.¹⁷Ati owueta ifa Hollum ika naŋ aŋati atta hitigol nayya hijo anyar efut hirro innafa ero inyia hijo anyar etiru hiyyo halufak illo Jentail hiram nohonyie ta nayya. Etilwahini ifa naŋ tara hutuk ne emie. ¹⁸Etilwahu iso Hollum nayya ade tara irruti daŋ atta hidofe etilohu nayya to hiram no obie ne ido. Isiara lohuo hatara nohonyie man fur. Amen.¹⁹Ifonyak Prisilla, Acquilla, ojo woyyo no Onesiforo. ²⁰Arasik Erasto to Korinto, ati ebusak naŋ Trophimo loŋwai to Mileto. ²¹Anyar eruhuni kwak holobe hameyu. Efonya Eyubulo iyye, ba Pudens, Lino, Klaudia ojo halasira daŋ. ²²22Isiara Hollum hotowuana hoyirihien innahatai. Isiara hamehini hotowuana daŋ he itai.

Titus

Chapter 1

¹Paulo, hegiamani lo Hollum ojo hidofe ara efahati lo Yesu Kristo, to huruk no hiyyo illo onyimu Hollum iko to ofioroho inno obis ojo hidofe erri iko hirro inno Hollum, ²to huruk ta manya no wuaran inna osio fur no Hullum, ille obe oteler, nafa otiorohini man beren. ³Ati to holoŋ no obis, etuhutek inyia hirorita innohonyie to hiram inna esio inyia ta hanaŋ hesiarari. Ne egiem ifa nayya inna to helimak no Hollum hetilahani lohoi.⁴To Tito, hiito ille dede to hiruk nohoi. Hamehini iko himwara tara Hollum Monye, iko Yesu Kristo hetilahani lohoi. ⁵Nyo to higigilo nia edek ifa nayya iyye to Krito, hijo anyar mahati etiara iyye hiro inia innafa obe wati esahahini, ejo hidofe eniafak ilia hittaha to doŋiok iyya elimak nayya iyye.⁶Hotobiaŋa ettok owuon iko nobo hipali, oliawa lo owuon iko hiito noŋorwo nobotie, iko durre hullo ara heruhok hotobiaŋa ara hetiharak kuya hidofe hamiasak. ⁷Olibo te ettok le ikelesia la awak inyia hira heniefitani la haji no Hollum, hotobiaŋa nobo hipali owuon to honyie, hotobiaŋa hidofe inyia ara heyyoritani. Hotobiaŋa hidofe inyia ara hejoriani, hotobiaŋa ara harumani lo balu, hotobiaŋa ara hetiŋalafani, hotobiaŋa hidofe ara tuŋani laŋaru.⁸Ati hatara iso atuŋani le emorot, hatara amote no hiro inno anyar. Hatara hidofe lobo ile omijak higigilo, hotobisa, atuŋani lo owuon ho baŋ to Hollum, ojo hidofe tuŋani le eniefita wan nohonyie. ⁹Isiara inyia heniafa hiram no obis na anyar nafa eyiyenu inyia, anyar esiŋ inyia illak to hitiyenita inno olibo anyar etibisak hiyyo ille ebo hiram nohonyie.¹⁰Nyo emonya hiyyo hullo ara hamiasak, emiata ilia hullo oŋot wati. Obe hirorita inno hosie oluak. Ara isia henyiabak ojo hidofe eyari hiyyo tokoi inno obe obis. ¹¹Awak luŋa hitiwet isia. Nyo etiyana isia hirro hunna awak isia hijo anyar eyyani to hosie irri hunna oremik isia hitattur woyojin.¹²Lobo tara hosie, olefere lo hiyyo, ojo, "Ara hiyyo illo Kreto telerok, orru ojo hidofe oyeyer iyya ciaŋi, hiyyo hullo halanak.'' ¹³Ara hirori nia dede, tonia itibisak isia nanyar hotowuana mahati iko hiruk no olibo. ¹⁴Baŋa enyiak hitira obiliwari inno hiyyo illo Yudei iko to hitimiesita inno hiyyo hullo oyitok horuoŋitek to hirro hunna obis.¹⁵To ilia hulo ara halibok, isiara hirro hotolibe daŋ. Ati to ilia hullo ara hamurak ojo hidofe obe ara heruhok, obe oremik nobo sihin to hosie no olibo. Nyo ebwot higigilita iko ofioroho innohosie. ¹⁶Elima isia hiyyo hijo eyyen isie Hollum, ati orisa isia inyia to higiemita te innohosie. Ara isia hebwatak ojo hidofe ara hamiasak.Obe isia osiru to nobo igem no olibo.

Chapter 2

¹Ati iyye, irara hirro hunna obis to hitiyana no heruhok. ²Hotobiaŋa hiyyo hullo hittaha orrua to hiro nohosie, isiara hatara hiyyo hullo obis, hegigile na anyar to huruk, to mune, iko to dihan.³Isiara ŋorwo hunna hittaha hidofe daŋ hotodule hituhuta wati innohosie no obis, hotobiaŋa emumuaŋa. Hotobiaŋa hidofe amata balu no. Isiara hetiyanai hirro inno olibo ⁴anyar etiyen isia ŋorwo hunna ha ara nyarhalu anyar omuno liawa iko durre illohosie. ⁵Isiara hetiyana isia anyar egigilo isia no obis, to libe, ojo hidofe hatara heniefitak inno hajik innohosie na anyar hijo anyar efaha isia to liawa illohosie. Isiara isia hehuma hirro innia anyar obe hiyyo omor hiram no Hollum.⁶To hikoi nia, isiŋai liawa nyarhalu hulo hegigile na anyar. ⁷To hirro inia isiara wan nohoi ahitihuti negiem nolibo; letiyana iyye, itihutek bisan, baŋa iko hira atuŋani lo obis. ⁸Irara hirro inno obis no obe hipali, anyar adaha irri tuŋani lo obe awak iyye, nyo obe iso inyia oremik wuana he innak hirro inno orru to hoi.⁹Isiara hepitok daŋ heruho hirro daŋ inno ojio ettaha illohosie. Isiara hetumuno isiara, hotobiaŋa orrija iko isia. ¹⁰Hotobiaŋa ahahala hirro tara hosie kaikai. Ati isiara isia hetuhutek daŋ to huruk no olibo, hijo anyar etihabwo isia hitiyana nohoi to hiram no Hollum iko hetilahani lohoi.¹¹Nyo oliew hamehini no Hollum nia eyani iluahiti to iyyohoi. ¹²12Odule hitiyana iyyohoi harisari hirro inno obe ara inno Hollum iko iwahiti inno fau. Etiyana iyyohoi hamanyari to bisan, iko to libe iko to hirro inno Hollum to hilahaji inna, ¹³erriŋa iyyohoi ahosiere hijo anyar efwotu iyyohoi heyik na ajaha, haliew no ohuo no Hollum iko hetilahani lohoi Yesu Kristo.¹⁴Esio Yesu wan nohonyie te iyyohoi anyar enyiahu iyyohoi tara hiyyata innohoi ojo efahak iyohoi hefie tara hitaban atta hitilibo iyyohoi, nyo ara iyya, hatunani lo hiyyo ilia hullo egiama hirro inno olibo.¹⁵Irara hisiŋa, isiara hituhuti nohoi to hilohittok. Hotobiaŋa lobo ebo iyye.

Chapter 3

¹Todule hilima isia anyar esio isia wati to hekumok iko te ilia illo owuon to hide, hotobiaŋa omiasa to hosie. ²Ilimak isia hotobiaŋa ero no orru to lobo tuŋani, isiara hebusak rija, anyar esio illak herara higigilita innohosie anyar etuhutek nyalami to hiyyo daŋ.³nyo lenyai iyyohoi hewoun iko higigilo to wati inno hoi ejo hidofe emiasa. Ejufuta ifa iyyohoi to hikoi inno oru ojo hidofe esio iyyohoi hatara apiti to hirro inno lowuon hame hame ojo etumono iyyohoi. Emanya ifa iyyohoi to run iko ta hayini. Ebwot ifa iyyohoi ejo hidofe eliwari wati innohoi.⁴Ati ifa leba nyalami no Hollum hetilahini lohoi ojo mune nohonyie olieu to tuŋani. ⁵Etilwahu inyia iyyohoi to hillilla no hesini ŋejuk iko hitiŋejuk no Oyiri lolibo, obe ara to igiem inna egiem iyyohoi te ibisiti, ati to hamehini nohonyie.⁶Ejuhok Hollum Oyiri lo Olibo te iyyohoi hetilahani lohoi Yesu Kristo. ⁷Egiem inyia nia anyar eyyani tohoi bisan to hamehini nohonyie, hijo anyar era iyyohoi harutak to huruk no osio fur.⁸Ara hirorita hunaŋ dede. Awak nayya iyye herara to hiyyen hijo hiro hunna, hijo anyar ille eruk to Hollum ehuma hirro inno olibo to hosiere ho hiyyo. Olibo hirro hunna ojio hidofe obis to hiyyo bidaŋ.⁹Ati ibusak hitihedieŋita iko hiro no hilahajik, rija iko iŋalafiti to hiram no hifahi. Obe hirro inia osiru ojio hidofe obe eyyani libe. ¹⁰Ibwara tuŋani la awak eyyani to hiji hatai bwanya, ta halu ho hisor nahatai inyia, ¹¹itiyyen hijo ebo inyia hirro inno olibo, atta inyia adule hiyya atta hidofe attohe wan nohonyie.¹²Ifa lefahak naya Artemos kuya Tychiko to hoi, oruhuni atta iyye awoŋ ta hanaŋ to Nikopolis nafa ajori nayya hijo awu iso nayya wana dia ta hameyu. ¹³To ruhuni atta iyye efahak Senas, ille oyyen hifahita, ojo Apollo, inna obe nobo sihin olitari isia.¹⁴Isiara hiyyo innohoi daŋ heyiyenu higiama hirro inno olibo inno oremik hiluak iwahiti inno hiyyo ojo hidofe hotobiaŋa isia ettole ania obe egiama innak hirro.¹⁵Efonya hullo daŋ owuon ikanaŋ itai.Ifonyak ilia illo omuno iyyohoi to huruk. Isiara hamehini daŋ hotowuana he itai.

Philemon

Chapter 1

¹Naya Paulo babus to Yesu Kristo iko Timoteo ilasi hohoi. Egyorok iyohoi to Filimona le emuno iyohoi iko motyera oyo hegyama, ²Apphia inasi hohoi iko to Archippus osengeri iko to kelesya naa owon tahaji hoi. ³Isyara hamehini hotawana tahatai iko helik nataji no ottu toro Hollum Monye hohoi iko Habu Yesu Kristo.⁴Esyo nang humo to Hollum lalang oholingitek dang teyiye lamojo nang. ⁵Nyo ettiru nang mune no hoi ojo huruk nohoi to Hobu Yesu iko to hiyo illo Hollum dang. ⁶Amojo nang anyar huruk nohoi iyaani to hiyo hiyen no hirro dang inno anyar inno afaanu toro Kristo. ⁷Awon nang iko munee no lobolo, assan tajaa ino hiyo illo Hollum ello etilik hiyaba nohoi.⁸Tonia, hata aremik nang hingere hefahahini iye to Kristo hegwamari no lolibo, ⁹elalyaa nang tohoi to mune, nyo nayaa Paulo marwani iko babusiti to Yesu Kristo.¹⁰Efyee nang iyee to lonyihanang Onesimo, lafaa etamu nang tani ta babus. ¹¹Oruu ifaa inya ta hatai ati iyania olibo inya tahatai ojo hidofe tahanang. ¹²Efahu nayaa inya to hoi. Itimoju inyaa iyaa lonyi hanang tomunee, ¹³Awak idaa nang inyaa narasa ikanang anyar legyama hotolwa nayaa iyaa hala won nang tababus to hiram tono sayyee ino olibo:¹⁴Aati abeng nang awak higyama nobo sehinai ajo iyee ebeng enyin. obeng nang awak nyaru nohoi hatara to igyem, aati anyar araa to wahana, ¹⁵Kuyya opyahari ifaa inya torohoi ati anyar acohinii tohoi tulangtulang. ¹⁶Obeng inya ara, ati agalik inya pit, ara inya illasi elee amuno nang binono. a muno nang inya, ojo hidofe bino to hoi, to wyaha nohonyi iko to huruk honyi Habu.¹⁷Legigilo iye hijo ara nang loriahati lohoi, ifwotu inya iyaa nayaa. ¹⁸kuyya apal ifaa inya, kuyya owoni horosi inohoi ikonyi, onoto hero nia tahanang. ¹⁹Nayaa, Paulo, egyorok wara inna ta haani nanang, aduma iso nayaa. I'ee hero to heram no horosi enanang ikohoi, ara inya iyaa wan nanang! ²⁰A'ee illasi, anyar itimuno iye nayaa to afure na Hobu, itiliha taji nanang to fure no Kristo.²¹Egyorok nang tohoi nyo amijak nang dede hifaha nohoi, hidofe eremik iye higyam na agalik to inno elimak nang tohoi. ²²Anya iina nihuhurnak iye mai tahanang hamanyari, nyo tomojo to nohoi, a cohini iso nang to hoi.²³Etifonya Epafro iye, motte hanang le owan tababus to Yesu Kristo. ²⁴Itifonyai Marko, Aristarchus, Demas, and Luke, illasira hanang hegyamak. ²⁵lsyara hamehini no Hobu lohoi Yesu Kristo hotowana holoyiri lohoi. Amen.

Hebrews

Chapter 1

¹Ifa beren ero Hollum to hohonyok illohoi to hekilak hinyiahita ariai ojio tokoi ariai. ²Ati to holoŋitek hunna eliaha wati, ero Hollum to hoi to onyi honyie, lafa onyimu inyia hotorutak hirro bidaŋ, ati tara honyie atta inyia ayyeu hirro inno fau. ³Ara lonyi honyie to honyie acialai no kuatan, ojio hidofe ocialari iko Hollum dede ojio inyia ottoŋita hirro bidaŋ to duaran to no honyie. Nafa etilibik inyia hiyyata innohonyie, atta inyia hittole ta hani he inyiet no haduarani te idoo, ojio hidofe agalik anjilohien binno to nyo esio ifa hiyyo inyia fure no olibo na agalik inno anjilohien.⁴Obe ifa Hollum emak lobo anjilo hata galik onyi honyi to hikumita , iyya nafa agalihini fure no honyie inno anjilohien. ⁵To higierita obe Hollum ero to lobo anjilo hiro inafa elimak inyia to onyi honyi: "Era iyye onyi hanaŋ! Ena elimak nayya to hiyyo bi daŋ hijio ara nayya monyohoi!'' Atta inyia hijo to nobo higieri, ''Awu nayya hirra amonye honyi, ojio inyia owu hirra onyi hanaŋ''?⁶Nafa eyyani Hollum onyi honyie ille abaŋ inyia, onyi honyie ille lobotie a fau, atta inyia hirro: anjilohien illo honyie bi daŋ anyar omojo inyia.'' ⁷Ojio to higieri erro hidofe hirram no anjilohien: ''Ehumak Hollum anjilohien illo honyie hijo hatara alo Oyirihien no ogol no owuon iyya ŋadief no hima.''⁸Ati to higierita, egiorohini hidofe ino onyi Hollum: ''Iyye lia era Hollum le hikumo man fur, ejio iso iyye ewu hikumo no lobis to obie no hoi. ⁹Emuno iyye hiyyo illohoi illo obe eyyau ejio iyye ebe emuno hiyyo illo owuon iko iyyata. Ati Hollum ille emojo iyye, emak iyye hotomune binno agalik lobo lo owuon.''¹⁰Eyyen hidofe iyyohoi hijo onyi honyi agalik anjilohien to nyo egioro to higierita hiram no onyi Hollum, "Hollum ara ifa iyye iyyeu fau to hitieri. Atta hidofe iyye ayyeu hirro bi daŋ inno owuon to fau, hahier ojio hirro bi daŋ inno owuon to hide. Obe hirro niyya enyak wuana, ati ewu iyye adule wuana man fur. ¹¹Ofu isia hisaha agwasari iyya nia ogwasari boŋojin ade. Ewu iso abibinari isia iyya ara isia ¹²boŋojin. Atta ati iyye hiloyyit hirro bidaŋ inno owuon ta fau hatara innak hirro ŋejuho, iyya tuŋani ille eciofok boŋojin ŋejuho. Ati ettole iso iyye na ociala, ejio iso iyye emanya fur!''¹³Holobe Hollum ejo innak hirro te illak anjilohien hirro inia ojio inyia to onyi honyie: '' Tohunye ta hani he inyiet hanaŋ ejio iyye ekumo daŋ hanaŋ ati ajio nayya awu himir miorok illohoi bidaŋ anyar ewuon iyye to hide hosie!'' ¹⁴Ara anjilohien jia oyirihien illo efahu Hollum hijo anyar egiama ojo hidofe orriŋa heruhok illo ottu Hollum etilohu daŋ, iyya ojio inyia hijo awu inyia higiem to hosie.

Chapter 2

¹Ati, iyyania anyar ehum iyyohoi riŋa to hirro ino etiru iyyohoi inno onyi Hollum anyar lobe iyyohoi eremik hituwet hiruk nohooi.²Lo obis hiram nafa ero anjilohien, itimoju iso hiyyata iko miasa ŋoto no obis, ³herruat iso iyyohoi jai le ebo iyyohoi etilohini ne ettok? Etilohini inna nafa ogiofohini te iyyohoi ta Habu tara lia illafa etiru. ⁴Ero hidofe Hollum to hituhutita, igiemita, iko iduariti ariai inno ogol, ojio hidofe to habuanyak nohonyie hisiorita inno oyiri no Olibo iyya ta wahan nohonyie.⁵Obe Hollum emak anjilohien hoto toŋitai fau ŋejuk na awu inyia ayyeu, ati owu inyia emak Kristo hoto toŋitai fau nyia. ⁶Ero lobo tuŋani ta nyalami to Hollum hirro inia to higierita, hijio, ''Obe lobo tuŋani legigilo binno no eremik iyye higigilo te inyia! Obe lobo tuŋani lo owuon la anyar lo oremik iyye luaha inyia!⁷Eyyeu ifa iyye inyia lo odicio tara anjilohien, atta iyye baŋi isia iyya ne abaŋari hiyyo habuok. ⁸emak iyye hirro bidaŋ ta has hosie.''Ojio Hollum hijo anyar ekumo tuŋani hirro bidaŋ. Etihutek hijo obe enak hirro ino ofu ofitohini to hikumo to nohonyie. Ati iyyania, to holoŋitek hunna ebe iyyohoi egonyu tuŋani ekumo hirro bidaŋ.⁹Ati, ebe iyyohoi eyyen hijo ŋai Yesu, lo olieu tamanya no honyie iyya odico tara anjilohien. Nyo omelehini inyia atta ye, esio Hollum inyia mai no olibo bino bi daŋ. Emak Hollum Yesu hatara habu lo hirro bidaŋ, nyo oye Yesu to hiyyo bidaŋ. ¹⁰Nyo ara ifa no hijo omelehini Hollum to hoi, inyia nia owuon hirro inia. Ara ifa nia hijio emak Hollum Yesu bidaŋ tokoi ino hitigiemita ojio hotoyo te iyyohoi. Hollum oyyeu hirro bi daŋ, ojio ara inyia lia owuanari no hiro bi daŋ. Ojio ara Yesu le etuhumak Hollum hetilohu hiyyo.¹¹Ara Yesu hetiliboni lo hosie le emak isia aŋati ho Hollum, ojio ilia olibo wati owuon daŋ iko Hollum, ara daŋ tamai to nobotie, Hollum wan lohonyie. Ati obe Yesu eloriri hillilloŋ isia hijio halasira honyie iko hanasirak honyie. ¹²Nyo egiorohini hijo ojio Yesu to Hollum hijio etuhutek iso nayya fure nohoi to halasirak hanaŋ, awu nayya iso hidolo hitihabuo iyye to hiji ho heruhok!''¹³Ojio hekilak atta egiorok te innak higierita hijo hojo Yesu nyo to hiram no Hollum: ''Awu nayya hiruk Hollum.'' Ojio to innak higierita, ojio Yesu to hiyyo ilia ara onyirok ho Hollum, ¹⁴''Nayya ho onyirok iko Hollum hullo esio Hollum ta hanaŋ teni.'' Ati iyya ara onyirok ho Hollum hiyyo, ara Yesu tuŋani iyya isia. Owuon sitan iko golon ne emak hiyyo hatabaŋa ye, ati awoŋ Kristo a tuŋani anyar ara to ye to nia honyie ojio to himir to nohonyi ye anyar etirifak inyia sitan. ¹⁵Egiem Yesu hirro inia anyar ohou iyyohoi bi daŋ, manya no hoi, ebe iyyohoi eremik ebusak wati innohoi hata baŋa ye.¹⁶Nyo awoŋ no Yesu a tuŋani, obe ara anjilohien hame ottu inyia hiluak. Obe, ara luŋa iyyohoi ilo eruk Hollum iyya nafa egiem Abramo ŋai lia ottu inyia heluak. ¹⁷Ati emak Hollum Yesu hatara dede iyya iyyohoi, iyya tuŋani ''halasirak.'' Awoŋ inyia afadiri le ettok le egiama ta nyalami to hiyyo bi daŋ ojio hidofe egiama to hilik to na taji to Hollum, ati ohu inyia ye to hiyyyata inno hiyyo ojio emak hikoi to Hollum hotomelehini to hosie. ¹⁸Oremik Yesu hitiluak hiyyo illo ociem eyyau nyo orumek inyia to wan to lohonyie hitigiemita ojio ifa sitan ociem inyia heyyau iyya nafa ehumahini inyia iyyohoi heyyau.

Chapter 3

¹Itai heruhok hulloŋ, emak Hollum itai to oger atta anyimu itai hatara illohonyie. Ati itiwolo Yesu. ²Ara inyia efahati lo Hollum to hoi ojio hidofe ara fadiri le ettok lafa eruk iyyohoi bi daŋ nobotie. Egiem inyia hirro dede to Hollum, lia onyimu inyia, iyya nafa egiamari Musa to hiyyo illo Hollum, ille ellilloŋo iyyohoi hijo haji no Hollum. ³Ati iyyania oyyeu inyia illak hiyyo hajik bidaŋ, oyyeu Hollum hirro bidaŋ. ⁴Ati oduhohini hajik daŋ te illak, ati Hollum lia oduho hajik bidaŋ.⁵Etilik ifa Muse taji to higiama to Hollum ojio hidofe oluak hiyyo illo Hollum, iyya hegiamani le etilik taji te ettok lo honyie. Ati elimak Musa hijo nyo iso nia owu Yesu hijio. ⁶Ati ara Kristo onyi Hollum ille ara hekumoni ho hiyyo ilo Hollum, Ejio iyyohoi era hiyyo hullo ekumo inyia efi iyyohoi adule ho ŋere no hiruk to Kristo ejo iyyohoi edule ha tajia hijo owu Hollum higiem hirro innafa ojio inyia hijo awu inyia higiem tohoi.⁷Atta Oyiri no Olibo etuhutek hegiorok ho waraga hijo hegiorok hirro inno to Baibol te Isarail: ''Iyyania, ⁸etiru itai Hollum ero tohoi, hotobiaŋa itai ettuho ojio hidofe ebe ebaŋ inyia, iyya nafa obiaŋari mamanyiok illahatai omiasari inyia nafa ociamari Hollum isia to waha.⁹Edas ifa mamanyiok illahatai hiciem nayya, hijo kuyya awu iso nayya mahu hidik daŋ hosie, hara hido ŋasi tomwana aŋwan egonyu isia hirro hunna olibo ino agalik ino egiem nayya. ¹⁰Ati atta nayya hiloyito to hiyyo ilia, atta nayya hirro te isia, 'Obe isia nobo eruk ta hanaŋ, ojio hidofe obe etiru hawak isia hehumak imanyiti innohosie jai.' ¹¹Ejoria ifa nayya daŋ hosie atta nayya elimak dede to hosie bidaŋ, 'Obe isia ofu ajiŋak ta fau no Kanaan na awu nayya hisio isia eyyomori!'''¹²Atti, heruhok huloŋ, ihuma riŋa tok obe elak illahatai eruk to Kristo to nyo to run na tajia innahai, ino ehumak itai hebuara Hollum hayyani ile dede owuon. ¹³Itudule hitigol wati inahatai holoŋitek daŋ, halawak Hollum itai. Hijo hotobiaŋa lobo tara hatai etigol taji nohonyie to hinyiaba iko iyyau.¹⁴Efi iyyohoi iyyania tubai iko Kristo le edule iyyohoi eyyik ta tajia te innohoi hiruk to honyie, man to holoŋ to nyia nafa etiarari iyyohoi eyihini to honyie man to far nyia eyori iyyohoi. ¹⁵Egiorohini ifa to higierita hijo ojo Hollum, Iyyania, etiru itai nayya ero ta hatai, hotobiaŋa itai ettuho ojo hidofe emiasa nayya iyya nafa egiem mamanyo illahatai atta hibo nayya.''¹⁶ŋai lafa lia eyyen itai lafa etiru Hollum atta hidefer? Obe ifa ara lia daŋ illafa afanu ade ta Masir tara Musa? ¹⁷Ejoria ifa inyia iko ŋai ta ŋasi innafa tomwana aŋwan? Hobe ifa ara liyya ille eyyau, atta isia ahuyik to waha? ¹⁸Hettuŋo ifa inyia ta ŋai hijo ebe iso isia ojiŋak yiri, lobe ifa hiyyo illafa omiasa inyia? ¹⁹Obe ifa isia oremik ajiŋak to yiri nohonyie to biaŋan no huruk nohosie.

Chapter 4

¹Iyya, ojo ifa Hollum hijo efi iyyohoi yiri, ati anyar ehum riŋa, anyar ewon nalanyar hotobiaŋa lobo tarahatai ohuyek to hiro huna. ²elimak ifa tohoi sayye no olibo inya owoun. Ati obe ifa sayye nia oluak hetirak to nyo obe isia owuon ho hiruk iko lia ilo obe eruk.³Iyyohoi hullo eruk hame eremik ojiŋak to yiri no Hollum, iyya ojio inyia hijo, "Iyya ettuŋo ifa nayya to jore, hijo obe iso isia enyiak ajiŋak to yiri.'' La ara ania, esaha ifa igem nohonyie to hitieri na fau inna man beren. ⁴Ero inyia to nobo to hiram no hitahatarihi no holoŋ hijo, "Oyiri ifa Hollum to holoŋ no hitahattarihi tara igemita innohonyie.'' ⁵Enyiak inyia hijo, "Obe iso isia oremik ajiŋak to yiri nanaŋ.''⁶Iyyania, enyiak illak hiyyo ajiŋai eyyomori, Ati liya ilafa etiru sayye nalanyar nafa elimahini tohoi obe isia ojiŋak nyo obe isia eruk. ⁷Ati enyak Hollum ehumu holoŋ nobo, na ara "ena" ifa lero inya to Davide egioroni ifa hiro nia: ''Iyyania, etiru itai hutuk nohonyie, ibaŋa etigol tajia innahatai.''⁸La ara ifa Josua esio to hosie yiri, no obe ifa Hollum enyiak hiro to nobo far. ⁹Iyyania, holowuon yiri to hiyyo illo Hollum. ¹⁰To tuŋani lo ojiŋak to yiri no Hollum, oyiri hidofe inyia ta wan nohonyie tara higiemita innohonyie iyya nafa oyiriari Hollum tara innohonyie. ¹¹Iyyania hetijiŋak to yiri nyia, hijo hotobiaŋa lobo tuŋani ohuyik to miasa nafa egiem isia.¹²Owuar hiram no Hollum ojio hidofe egiama, no ofi agalik fijan no demio arik. Ocuk man obuany oholio tara oyiri, obuany huttuluta tara het. Oremik hiyyen higigilita inno owuon ta taji. ¹³Obe nobo sihin nafa oyyeu Hollum beren oremik eŋofohini. Ati oliew hirro bidaŋ to honyiehite inno tuŋani la afanu iyyohoi hisio higiemita innohosie.¹⁴Iyya ewuon iyyohoi iko fadiri lettok lafa ojiŋak eido, Yesu Kristo onyi Hollum, heniafa no ogol to huruk nohoi. ¹⁵Obe iyyohoi ewuon iko lobo fadiri le ettok lo obe oremik hamelehini te iyyohoi. Ati ewuon iyyohoi iko tuŋani lafa eba te iciemiti ariai iyya iyyohoi, ati obe ifa inyia owuon heyyau. ¹⁶Isiara iyyohoi hafanu to hiŋere to hittoloji no hamehini, anyar emoju iyyohoi hamelehini ejio hidofe errumu hamehini no oremik hiluak iyyohoi to holoŋ ne ewak iyyohoi luaha.

Chapter 5

¹Awak Hollum anyimu ettok la fadirihien, egielu inyia tuŋani to hiji ho hiyyo. Tuŋani lia owu higiama to Hollum to hiyyo; tuŋani lia ohu hisiara hisiorita to Hollum ojio hidofe esio ciaŋi to honyie to hiyyata inno hiyyo. ²Owu ettok lia etimojok nyalami to hiyyo ilo oyyen kai hiram no Hollum ojio hidofe to hiyyo ilo eyyau to honyie. ³Ara nia iyya elik ettok lo hetimojok to wan to lohonyie ho hiyyata, eyyani nia to honyie hesiara inyia ciaŋi ahisiorita hijo eyyau inyia iyya egiama hiyyo daŋ.⁴Hotobiaŋa lobo tuŋani ta wan nohonyie eyari ohuo inna. Ati Hollum ellilloŋu inyia, iyya nafa ha Arone. ⁵To hikoi nia, obe ifa Kristo ta wan nohonyie emak wan nohonyie a fadiri le ettok. Ati, ojo tuŋani lafa ero to honyie hijo, "Iyye Lonyi hanaŋ; ena era nayya tohoi a Monye.''⁶Ara iyya nafa nia erarari inyia to nobo mai hijo, "Era iyye a fadiri mak, ta halu ho hipali no Melkisedek.''⁷Nafa amanyari Kristo ta fau, omojo inyia to Hollum atta hifia inyia lo oyo to honyie to hidenya. Efi inyia Hollum, ille oremik etiluahu inyia to oyori. ⁸Etira Hollum to honyie to nyo abaŋ Kristo Hollum. Ara hido Yesu onyi Hollum, amijak inyia baŋi Hollum to hitigiemita ojo to ye.⁹To hesahak nohonyie hirro bidaŋ innafa ojio Hollum to honyie igiama. ¹⁰Onyimu ifa Hollum inyia hatara ettok la fadirihien iyya tekoi ta nafa asarari Melkisedek ettok la fadirihien. ¹¹Owuon hirro ariai ino Yesu ino awak nayya elimak ta hatai, ati ogol to hiro nyo obolo hibolit ta hatai, obe itai eremik etiru.¹²Ati ne era ida itai iyyania hetiyanak, edule itai wahan lobo tuŋani hetiyanai itai hirro illo odicio inno Hollum. Ewak itai le, obe ara ŋiria no ogol! ¹³To tuŋani lo odule mata le, oremik hiro hirro inno ibisiti, nyo halara inyia ahiito letiŋ. ¹⁴Ati ara ŋiria no hiyyo hullo hittaha. Isia ilia hiyyo hullo ogol to himaruak nohosie emak hosi innohosie to hitiyana atta egigielu libe tara irruti.

Chapter 6

¹Ibusak hitiyyenita innafa ho beren inno Kristo anyar hidofe efu ahosiere. Hotobiaŋa iyohoi erassa enyiak adule hiro hirro innafa ho beren iyya yite to hiyyata to igemita inno ofiak, ojio hidofe to huruk to Hollum, ²kuyya hitiyana to hillilla, hatirok has , hebuhuni no hayok, iko ŋoto no hayok. ³Dede ebibolori iso iyyohoi la aŋatak Hollum tohoi.⁴Nyo obe lobo tuŋani aciohini to Hollum ta halu ho hiyyen nohonyie hiram no Hollum hidofe etiru inyia hisiara ne ido iko Oyiri no Olibo, ⁵Hidofe oyyen inyia libe no hirorita inno Hollum iko duaran na fau no ottu iso; ⁶kuyya eloit tuŋani lia taji nohonyie ade tara Hollum, obe inyia oremik haciohini to heloyitori na taji nyo esihok inyia lonyi Hollum enyak hidofe inyia hisio Yesu iiri to hosiere ho hiyyo.⁷Ero ida hido iyyohoi ania, eyyen iyyohoi hijo owuon hiro hunaŋ olibo tohoi ojio ino etiluahini. Obe Hollum egigiala hijio owu iso agwe igiem nahatai ojio mune ne etuhutek itai to fure to nohonyie. ⁸Ati lowoun hohukwa, obe olibo iko eliaha te epit. Ara hicuŋi nohonye to hima.⁹Ati eruk iyohoi tasaŋ inia tarahati inia anyar, ilasira, hiro ino eyani hetilahini, hata ero ida iyohoi tiji. ¹⁰Obe Hollum owon iko hipali. Obe inya ogwe egiam nohoi iko mune netihutek iye to fure to no honyi, nyo egiama iye tohiyo inlohonye, ejo iye arasa higiama to honye.¹¹Hidofe ewak iyyohoi hijio anyar etihutek itai daŋ gelegele golon nahatai hetisisru heyiyihini nahatai man to hisidi, anyar ewon itai homoi. ¹²Inya nia ebe iyyohoi ewak itai hatara ahiyyo halanak, ati anyar era itai ahiyyo illo orutak itieriti to huruk iko dihan.¹³Ifa Hollium otiorok golon ina ta Abramo, ettuŋo inyia to wan nohonyie, iya obe inya oremik hutuŋ to nobo jok. ¹⁴Atta hijo, "ajak esio naŋ iye hidofe esio nyar iye dure ariai". ¹⁵Tokoi to nia, arumu Abramo egololiti ifa asan etila ifa inyia to mune atta amoju imunuti ino.¹⁶Nyo ettuŋo hiyyo to fure na agalik isia ojo ara hittuŋo hisidi na ŋalafa. ¹⁷Ettuŋo Hollum, nyo awak inyia etihutek hijo hiyyo hullo orutak itierit hijo, dede obe iso wahan nohonyie aciaha. Ehuma Hollum iyya niyya, nyo awak inyia hitigol to hirro ariai, itieriti innohonyie to hittuŋo nohonyie. ¹⁸Hunna obe iso aciaha nyo obe Holum oteler, to nia iyyohoi hullo eris to honyi anyar ehum hinef heyihini nohonyie nolo wuon to hosiere hohoi.¹⁹Ara heyihini inna iyya haririk huna efitari oholioho iyyohoi to golon ojo ina obe futo. Ara inyia heyihini no ojiŋak ta mai iko Hollum no odua. ²⁰Ajiŋak ifa Yesu ta mai nia a hanyietani lo hosiere hohoi, ottu hidofe inyia afadiri le ettok ta halu ho hilima no Melkisedek.

Chapter 7

¹Ara ifa Melkisedek habu lo Salem hidofe ara fadiri lo Hollum la galik daŋ. Eboŋohini ifa inyia iko Abramo nafa aciohini Abramo to toho nohonyie habuwok atta Melkisedek etijahak inyia. ²Esio ifa Abramo kal hitatomoni to honyi no hirro inno eyyani inyia ta mai horem, nyo ahosiere daŋ, ara Melkisedek ahabu lo bisan iyya etihutek fure nohonyie. Ara inyia hidofe habu lo Salem nojo habu elik taji. ³Obe ifa inyia owuon iko monye, iko hotonye, ojo hohonyiok, obe ifa hitieri iko hisidi no manya nohonyie. Ati arasa inyia afadiri iyya onyi Hollum mak.⁴Iko ituwolo bolo no tuŋani ille nyo esio ifa Abramo kal hititamoni to honyie no hirrro hunna eyari inyia amai ho rem. ⁵Dede onyirok ho Levi illafa omoju egiamari no fadirihien owuon isia iko hifahi no heyari hisiorita tara hiyyo, hijo ilasira illo Isarali ara ida hido isia onyirok ha Abramo. ⁶Ati tuŋani lia Melkisedek lo obe ara to woyyo ba Lefi, omoju inyia kal hitatomoni hijo Abramo, hidofe etijak inyia lia lo owuon iko itieriti.⁷Hiram inna ara dede hijio, etijak tuŋani ille agalik lia odicio. ⁸Ati niyya omoju fadirihien lia to woyyo ba Levi kal hitatomoni, no oye ida hido isia omoju Melkisedek kal nia ojo inyia ara tuŋani lo owuar fur. ⁹Ati ajo naya hijo, Levi lo omoju kal hitatomoni, oduma ifa inyia beren kal no hitatomoni ta Abramo, ¹⁰nyo owuon ifa inyia ta mai hohonyi honyie Abramo nafa eboŋori Melkisedek iko Abramo.¹¹Iyyania kuyya onyimu hiyyo bisan ta fadirihien illo woyyo ba Levi nyo te inyia omoju hiyyo hifahita, nyo obe iso ŋai enyiak wahan fadiri lobo lia ocialari iko Arone hoto'diote, ati tara ba Melkisedek? ¹²Nyo eloyit woyyo no fadirihien, anyar eloyit hidofe hifahita.¹³To hiyyo hullo elimahini hirorita hunaŋ to hosi ara isia illo nobo woyyo, hullo holobe lobo tuŋani higiama ta altari. ¹⁴Ati iyyania, ara ifa dede hijio ottu ifa Habu lohoi to woyyo ba Yuda, woyyo nafa obe Musa eliet hijo hatara afadirihien.¹⁵Ati obis hirro huna ero iyyohoi hijo odioto lobo fadiri la ara iyya Melkisedek. ¹⁶Obe inyia ara fadiri to hijufuta nohonyie hifahita, ati to duaran no wuaran no obe iso esid. ¹⁷Nyo ojo ifa to honyie hijo ara iso iyye afadiri mak to woyyo ba Melkisedek.¹⁸Ati opuahan ifa hifahi nia to hosiere nyo elik ifa inyia ojo hidofe ofiak. ¹⁹Nyo obe ifa hifahita etibis illak hirro ati ewuon iyyhoi iko heyihini na anyar agalik, ehutori iyyohoi to Hollum.²⁰Ehumak ifa Kirsto afadiri to hilifo. ²¹ehumak fadirihien ilia to hosiere to biaŋan no hilifo, ati ero Hollum to Kristo hijio elifo habu. Hidofe obeŋ iso inyia eloyit hirorita innohonyie ara iso iyye afadiri mak.²²To nia etigol Yesu itierit ŋejuk na la nayar agalik nafa maruani. ²³Owuon ifa fadirihien aracie nyo oye lobo orutak iso lobo igem no inyia hegiamari mak. ²⁴Ati odule Yesu mak to nia odule obe iso igem no honyi esaha.²⁵Ojio to nia oremik inyia hetilohini man mak lia daŋ hullo afanu to Hollum te inyia nyo amnaya inyia mak amojori te inyia. ²⁶Anyar to hoi ha awuanari iko fadiri lo obolo iyya lia nyo olibo inyia hidofe obe inyia enyiaba, kuya hido eyyau amanya inyia to hiji ho heyyak hidofe etihabuwo inyia idoho.²⁷Obe Yesu esio hihumita holoŋitik daŋ iyya nafa ehumari fadirihien hullo hitaha, to hiyyata innohosie ahosiere, ojo ta halu ho hiyyata inno hiyyo. Ati ehumak ifa inya hifahi nobotie nesio ifa inyia wan nohonyie hayori to kuruce. ²⁸Onyimu ifa hifahita inno Musa hiyyo hullo elik, ati hirro no hilifo no owuon ta halu ho hifahita, onyimu inyia Lonyi lo obis mak.

Chapter 8

¹Iyyania ara inna sihin ne ewak iyyohoi hiro hijo, ewouon iyyohoi iko Fadiri ile obolo ille ettole ta hani he inyiet no haduwari lia te ido. ²Ara inyia hegiamani ta haji no lo odua no oduhok Habu ati obe ara tuŋani oduhok.³Nyo onyimu fadirihien hullo obolo daŋ hesiarari hihumita iko hisiorita anyar owuon hidofe fadiri lo obolo iko nobo sihin hesiarari. ⁴Ta mai inna owuon altari na attagoŋ no orru to yeil hidofe owuon senuk no itierit no orru hidofe to yeli. To hotwai ho senuk owuon moti no oyeni to yeli ojio mana to hotwai honyie. ⁵Owuon hidofe fatige na asar iko hifahita hunna ekiyafak to moruo to hotwe ho senuk. To hide ho senuk owuon anijlohien illo hiyyo hullo emuho hittoloji to hide senuk ne efurek mai no hamehini, ati obe holoŋ iyyania herarari tohosie daŋ hamaihamai.''⁶ati iyyania, obe higiama no Kristo agalik nyo ara inya hetumwarani lo himwara no olibo agalik nafa otiorohini, nyo owueta inyia to itieriti hunna olibo agalik. ⁷Nyo kuyya anyar ifa itierit nafa to hiteri, no obe ida esiaha himwara nobo.⁸Ati egonyu Hollum hipali no hosie atta hijio, itiwolo, afanu iso holoŋitek hunna esiarari iso manya ne itierit ŋejuk to hiyyo illo Isarail ojo hidofe to hiyyo illo Yudea. ⁹Ojio hidofe Habu, obe iso inyia ara iyya himwara nafa ehumak nayya to hohonyok hosie to holoŋ nafa arihini nayya isia ade ta fau ho Maser, nyo obe ifa isia odule to himwara nia, teyya abe nayya egigilo te isia, ojio Habu.¹⁰Ojo Habu, ara inna himwara ne esio iso nayya to hiyyo illo Isarali ta halu ho holoŋi inia; ehumak iso nayya hifahita inanaŋ to higigilita inohosie, egiorok iso nayya isia ta tajia innohoise hidofe ara iso isia a hiyyo ilalaŋ ojo hidofe naya ara a Hollum lohosie.¹¹Obe iso isia etiyana ille, onyihari hosie nara ida hido ahalasira hosie hijo, hetiyyen Habu, nyo oyyen iso isia nayya daŋ iko dure hulo ho lodicio, ojio maruak daŋ. ¹²Amehini iso nayya te iruti innohosie, hidofe abe iso nayya enyiak agilu hiyata innohosie.¹³To hijo nohonyie hijo, "ŋejuk," etimaruak inyia himwara nafa maruani, nafa ottu hira no obe olibo, na awak alitek.

Chapter 9

¹Iyyania man to hitieri ne imor owuon ifa mai no hitihabuo ta fau ojo hisiŋita inno hitihabuo. ²Nyo to altari ehuhumahini ifa mai imojit, teko bali ara ifa mai nolodua. Dia ta manya nafa owuanari, terefeja ojo imune ara ifa no wuana.³Ojo to holoŋ hitarihi no boŋo owuon nobo gutiya, nafa ara mai nolodua. ⁴Ara ifa yiel no attagog. Ara ifa hidofe togoli ne imwor, nafa ara bi- daŋ owuon iko yiel. To hotwai ara ifa yiel te hulo namanna, hali nafa Arone obolo, iko moru no himwara. ⁵To hide hotogoli ne imwor ara hihiana no kuatan nolo owoun to hide nolojo etiwet inyi nolobe oremik higiorok arumek to hiram.⁶Ta halu ifa atoirok isia hirro inia, olot ifa fadiri hesiŋari anyar ojiŋu inyia abali na haji imojit anyar oremik hisio wan nohonyie to higiemita. ⁷Ati ojiŋak fadiri le ettok hame ta haji hitarihi inyia lobotie to hiŋa, ojo obe esio nobo hisio no hoto nyo to wan nohonyie nyo obe awak himor isia.⁸To nia, etuhutek oyiri lo Olibo te iyyohoi hijo obe nobo mai no odua binno nafa holowueta haji hitieri nia. Nyo ara inyia rijori no holoŋitek inia. ⁹Nyo ettallik hisiorita iko hihumita innafa esiarahini man iyyania horemik hitilibo higigilita inno hetihabwok. ¹⁰Nyo ara hifahita hunna to wan no tuŋani hame iyya to daha iko mata ojio hillilla. Esiarahini hifahita inia te iyyohoi man ottuni Kristo.¹¹Ati oliew Kristo iyya fadiri le ettok lo hirro inno olibo inna afanu iso. Ojiŋak inyia ta haji ne ettok no obe oduhohini ta has nalagalik haji nafa nyia, nyo obe inyia la fau nyia. ¹²Obe ifa ara to hoto no hine ojo to hoto no tawo, ati ara ifa to hoto nohonyie nafa ojiŋahini Kristo tamai inna odua to okit nobotie tolobo lia ojo etilahu iyyohoi to hitilahita.¹³Nyo kuyya oremik hoto no hine ojo no husuŋ arwasak te ilia hullo etidara hijo anyar elibo isia ojo hidofe ojo hijo anyar etilibo wati innohosie, ¹⁴Hara bajai iso hoto no Kristo, lia ille esio wan nohonyie to oyiri nolobe hibwoti to Hollum, lofie higigilita innohoi tara higiemita inno ye anyar egiem to Hollum ille owuar? ¹⁵nyo to higigilo nia, ara Kristo hetimwarani ille ŋejuk le imwor. Ara nia hijo owuana ye to masik hunna owuon imwor to hitieri he-iyyau, nyo ilia hullo ellilloŋ Hollum hijo omoju itieriti inno manya no ruta no odule.anyar¹⁶Iyya aji amanya lobo lia tahalu ho hiruk, ara iso dede hijo anyar eyyen itai no tuŋani lia ille ehumak iyya. ¹⁷Nyo olibo waraga no tuŋani harutani, hijo loye monye lohonyie; obe inyia egiama holowuar inyia le egioro inyia to wan.¹⁸Teyya to hitieri obe ifa imwor etiarahini holobe hoto. ¹⁹Nyo nafa esio Musa hifahita inno bisan to hiyyo, Odumu inyia hoto no hiteŋ ojo no hine, iko hifioŋ atta ewuasak to hiyyo iko; to higierita. ²⁰Teyya ejo inyia, ara inna hoto himori nafa esio Hollum ta hatai.''²¹To koi inia, arwasak inyia hoto to haji ojo to tobwaha innafa egiamari fadirihien. ²²Ojo iyya nafa ojo ibisiti, hirro bi-daŋ olibo to hoto. Lobe wo no hoto obe nobo hahehini no hiyyata.²³Tonia ara ifa dede hijo hegiorihini no hirro nia te ido anyar olibo to hoto no hibuluci no ciaŋi. Teyya, hirro inno ido to wati innohosie olibo iso nalanyar to hibulucuta. ²⁴Nyo obe ifa Kristo ojiŋak ta mai no odua hunna ehumak hani, hunna egiorohini iyya ara dede. Ati iyya to honyie hajiŋahini te ido hamai, inyia nia olieu inyia iyyania to hosiere ho Hollum te iyyohoi.²⁵Obe ifa inya owu adia hijo anyar esio inyia wan nohonyie holoŋitek daŋ, iyya ara fadiri lettok, ille ojiŋak to mai inna odua ta ŋasi iko hoto nobo. ²⁶Kuyya lara ifa nia dede, inyia ati nia oremik inyia iso hitaban hinyiahita arriai man to hitiari ha fau. Ati iyyania ara bi daŋ ania to hicuŋi no ŋasi nafa etilieu inyia hijo anyar efiyak ade to hiyyata inno hibuluci inno wan nohonyie.²⁷Iyya esio ifa Hollum to hiyyo hayori hinyiahi nobotie, ojio ta halu nia atta ŋoto hawoŋ. ²⁸Esiarahini hidofe Kristo hinyiahi nobotie hadihuni hiyyata inno hiyyo ariai; ojio hidofe inyia ottu hinyiahi hitarrihi, obe ara to hiram no hiyyata, ati hetilohini hiyyo ilo etila inyia.

Chapter 10

¹Ara ifa hifahita arrijori no hirro hunna olibo, hunna afanu iso, ati obe ara isia hirro inia luŋa, Tonia obe iso isia oremik etibisak hiyyo hullo afanu to hihumita hunna odule fadiri hisiara ŋasi daŋ. ²Kuyya etibisak iso hido isia hiyyo, opuak iso isia hesiarari to higemita nyo kuyya etilibo hihumita hiyyo hullo esio, ³obe ida isia enyiak higigilo to hiyyatta innohosie. Ati to hihumita ŋasi daŋ to hiyyata ino hosie ⁴nyo obe hoto no husuŋ kuyya no hine no oremik eyari hiyyata ade.⁵Niyya, nafa awoŋ Kristo afau ojio inyia hijio, "Ebe iyye ewak hisiorita iko hihumita, ati ehuhumak iyye wan ta nayya. ⁶Obe hidofe iyye emuno hihumita hunna osuahak iko hunna hiyyata. ⁷Atta Nayya hijo, "towolo Hollum, attu naya egiamari wahan nohoi, iyya egioro ifa to buk nohoi ta nayya."⁸To hosiere ojio inyia hijio: "Obe iyye emuno hisiorita iko hihumita, obe hidofe iyye ewak hihumita ino osuahahini iko ino hiyyata ino esiarari iyya egioro to hifahita. ⁹Ta halu ojio inyia hijio, "Dede attu naya egiamari wahan nohoi, tonia, etupuak inyia itierit hitieri hijio, "Anyar etigol inyia hitarrihi. ¹⁰To wahan to no Hollum, errumek iyyohoi libe nyo esio Yesu Kristo wan nohonyie hinyiahi hitieri to hiyyo daŋ.¹¹Holoŋitek daŋ owueta fadirihen hesiarari hihumita ino hosie edasedas, ati obe hihumita innia oremik eyyari hiyyata inno hiyyo daŋ adde. ¹²Ati esio ifa Kristo hihumi nobotie no odule mak to hiyyata, atta inyia hittole iko inyiet no Hollum. ¹³Etila man ehumari miorok illohonye iyya ebalori hejek innohosie. ¹⁴To hihumi nobotie etilib inyia onyimot ilo honyie mak.¹⁵Hidofe ara Oyiri lo Olibo asut lohoi atta inyia hijio, ¹⁶"Ojio Habu, 'Ara naya himwara ne esio iso naya to hosie ta halu ho holoŋitek nia. Efiyak iso naya hifahita inanaŋ ta tajia innohose, hidofe egiorok iso naya higigilita innanaŋ to tajia innohosie, ajio hidofe egiorohini ta higigilita innohose."'¹⁷Ojio hidofe inyia hijio, "Abe iso naya enyiak agilu hiyyata innohosie iko irruti innohosie." ¹⁸Tonia, lowuon hebusak no hiyata obe lobo tuŋani enyiak hisio hihumi to hiyata.¹⁹Tonia ilasira hanaŋ, ewuon iyyohoi iko hiŋere hajiŋari tamai no odua binno to hoto no Yesu, ²⁰to hikoi ŋejuk na aŋa te iyyohoi hajiŋari aboŋo no orita nara iya wan nohonyie. ²¹Nyo ewuon iyyohoi iko fadiri lettok binno lara ettok lo hiyyo illo Hollum. ²²Tonia hehutok aŋati ta tajia hunna obis, inne efut iko hiruk, ojio hidofe ino elileni te iwahiti ino orru, hidofe hehutok iko wati ino elileni to hifioŋ inno olibo.²³Hetigolik to heyik nohoi to biaŋan no hukuyya, nyo obe iso lia lafa ociorok hirro ino etipuak itieriti innohonye. ²⁴Hidofe anyar egigilo iyyohoi to halasirak illohoi hetuwulori isia hamunori halasirak hosie ojio hidofe egiamari no olibo. ²⁵Hidofe anyar iyyohoi ebe etupuak tubai no wati innohoi iyya egiama hiyyo hilak, ati hesiŋai halasria hohoi na agalik iyya egonyu itai holoŋ no Kristo eliaha.²⁶Kuyya omoju tuŋani bisan ojio ta halu, odule hiyya ojio inyia hidofe omuno hiyyata, obe nobo hihumi no oremik hefufuse hiyyata inne. ²⁷Ati orrumek iso inyia ŋoto no lorru binno ojio hidofe hima no owulo binno noremik hitattur iso miorok illo Hollum.²⁸Ottohe ifa tuŋani to biaŋan no hamehini lia lebo lobo hifahita inno Musa lafa ero suti lohorik kuyya lohunik. ²⁹Ati osiru iso haŋotori no obolo binno agalik to lia lebo Lnyi Hollum, lia lo omiana inyia to hoto ne emwarari no oremik hitilibo inyia, ojio hidofe omoro Oyiri lo hamehini.³⁰Nyo eyyen iyyohoi lia lafa ojio hijio, "Elienyu iso nayya ajio hidofe, "Aduma iso nayya." Enyiak hidofe inyia hijio, "Oŋot iso Habu hiyyo illohonye." ³¹Dede, hahuyek ta has ho Hollum hauarani, ara hiram ne eyyani baŋi binno!³²Ati itigilu holoŋitek innafa ellaŋ beren, nyo nafa eruhori itai hitigiemita inno ogol. ³³Te innak holoŋitek ellohitari ifa hiyyo itai te imoriti iko ibahiti, ojio te innak holoŋitek ettole ifa itai nobotie iko hiyyo illo orrumek hitigemita. ³⁴Nyo emehini ifa itai to liyya ille efita to kijan, ojio hidofe itai emuno nafa eyari hiyyo rori innahatai adde nyo eyyen itai hijio owuon hirro inna olibo agalik, ojio hidofe hiruk odule ta hatai fur.³⁵Tonia heruasak heyyik nahatai ade nyo errumek iso itai duma no obolo binno. ³⁶Anyar ewuon iyyohoi ho dihan na tajia da hatai hijio lia lehuma to wahan to no Hollum, orrumek iso isia itierit. ³⁷"Nyo ojio higierita hijio, 'Eba iso lia lo ottu, ati obe iso inyia elliŋa.³⁸Ati amanya iso hegiamani hanaŋ lo olibo to hiruk, ati loyite inyia, abe iso naŋ amuno inyia." ³⁹Ebe iyyohoi era iyya liyya illo oyitori atta ye, ati ewuon iyyohoi iko hiruk hetilohini oholioho innohoi.

Chapter 11

¹Iyania ara hiruk heyik hijo afanu iso hirro hunna etila iyyohoi, ojo inyie ara heyik hijo owuon hiro dede hunna obe watik oliew. ²Nyo to huruk hijio etimuno hiyyo illafa ho beren Hollum. ³To hiruk eyyen iyyohoi hijio oyyieni ifa fau daŋ to hiro no Hollum, ati tara oyyieni ifa hirro hunna egonyu iyyohoi to hirro hunna obe wati olliew.⁴To hiruk esio ifa Abel hisiorita to Hollum inno olibo wati agalik hisiorita inno Kaino, Tara etuhutek Hollum ta Abel hijio, ebis iyye, nyo amoju Hollum hisiorita inohonyie. Oye inyia ifa beren ati arasa inyia hiro to hiruk.⁵To hiruk akafari ifa Hollum Enok ido holobe inyia ye. "Ati, obe ifa hiyyo orrumek inyia, nyo eyari Hollum inyia." Ati ojio ifa hiro to honyie hijo, etimuno inyia ifa Hollum holobe eno eido. ⁶To biaŋan no hiruk, ogol hetihabuori Hollum, ati to lia la awak awoŋ to Hollum anyar eruk inyia hijo, arasa Hollum manye hidofe esio hijohiti to hiyyo illo etufa inyia.⁷To hiruk aduhok ifa Noa togoli hijio anyar etilahu hiyyo ta haŋ honyie, nyo elimak Hollum inyia hirro hunna obe wati oliew, ati atta inyia baŋi to higiemita inohonyie hunna ogot inyia ta fau, ati owu inyia hira aharutani lo habisak to hiruk.⁸To hiruk efaha Abramo, nafa ellilloŋori inyia hawuye adoŋe nyia nafa omoju inyia tara ho Hollum hijio doŋe orrutari nohonyie. Ati eno ifa inyia amai no obe inyia oyyen. ⁹To hiruk, amanya ifa inyia ahatamononi ta fau nafa otiorohini to honyie. Hidofe amanya inyia iko Yokobo ojio Isako aharutak illo fau nyie tara honyie. ¹⁰Ara hijo anyar oriŋa inyia ahosiere harumehini bore no gala inna ara haduhok innohonyie iso Hollum.¹¹To hiruk orrumu ifa Sara duaran hesini hiito ta amaruahai nyo eyik inyia to lia lafa otiorok to honyie hijo, obe iso inyia etupuwak hiram nafa ero inyia. ¹²To tuŋani lobotie, emaruwak ida hido inyia bi no no, afanu iso hiyyo ilo emonya iyya haher inno owuon te idou ojo hidofe emonya iso isia iyya siŋata inno owuon to otifor ha hari.¹³Oye ifa hiyyo hullo daŋ to hiruk holobeŋ isia arrumu hirro hunna otiorohini, ati egonyu isia hirro hunna ta alamarai atta mune, nyo ojo isia hijio era isie ahatamonok iko hallotok ta fau inna. ¹⁴Nyo lia le ero iyyania, etuhutek hijo osiaha isia nobo fau anyar ara anohosie.¹⁵Kuyya ida le egigilo isia ta fau ne ediahari isia, erumu ida isie hikoi haciahari ade. ¹⁶ati awak isia nobo fau nala anyar agalik, no lo owuon te ido. To nia obe Hollum eloriri hawuanari a Hollum lohosie. Nyo ehuhumak inyia mai te isia.¹⁷To hiruk no Abramo, esio inyia lonyi honyie Isako iyya hihumi to holoŋ nafa acamari Hollum inyia, ¹⁸dede, lia lo omoju itieriti to mune eliaha ifa to honyie hesiarari lonyi honyie lobotie, ero ifa hido Hollum to honyie hijio, "Ehenini iso woyyo nohoi tara Isako." ¹⁹Nyo eyik hijio oremik Hollum etibuhu Isako oye ida hido inyia , hidofe ara iyya omoju inyia Isako atta hiro atta ehumak te iyyohoi ahitimijani.²⁰To hiruk etijak ifa Isako Yokobo iko Esau te imuniti hunna afanu iso. ²¹To hiru etijak Yokobo onyirok ho Yesofo lobotie atta inyia hitihabuo Hollum lo ottirok wan nohonyie to hitehi, hijio eliaha ifa inyia ye. ²²To hiruk ero ifa Yosefo nafa eliaha ye nohonyie ta hajiŋahini no hiyyo Isarail, atta inya elimak isia heyari het innohonyie anyar onuhak.²³To hiruk, eŋofok hesiok ho Musa inyia to yafajin hunik inafa esini hiyyo inyia, nyo egonyu isia hijio inyia hiito lolibo hidofe obe isia hifahi na habu. ²⁴To hiruk inna obolo Musa ebo ifa inyia hillilloŋo no hiyyo hijo inyia lonyi ŋani Farao, ²⁵atta inyia anyimu hetolojori iko hiyyo illo Hollum to hitigemita inno hosie, obe ara hamanyari to imuniti inno hiyyatta. ²⁶Egigilo ifa Musa hijio anyar hitigemita to fure no Kristo agalik ibariti inno Masir nyo orriŋa inyia to idumit no mwoi ottu.²⁷To hiruk ebusak ifa inyia Masir, obe ara ta baŋi no Habu ati odule inyia halocie nyo egonyu inyia lia obe wan oliew. ²⁸To hiruk odule ifa inya yiri no laŋan no anjilo hidofe oruwas hiyyo to hoto hijio anyar obe toho no oŋewha ottir durre inno Isarail.²⁹To hiruk allaŋ ifa isia hari no lodo iyya ara inyia fau no ote, nafa ojo hiyo ilo Masir ellaŋ adia hosie atta hifiioŋ awatari isia. ³⁰To hiruk ahuye ohitir inno doŋe no Yeriko nafa elutari hiyyo illo Isarail isia to holoŋitek hattarik. ³¹To hiruk obe ifa Rahaba hasomoni oye nyo omoju inyia haliyamak to hilik ta na taji, Ara ida hido oye hiyyo illafa omiasa wati.³²Ati ajo iso naŋ nyo ino emonya? Nyo abe naya awuon iko holoŋ helimahini to Gidion, Barak, Samson, Jefa, Davide, Samuele ojo inno hekilak, ³³ŋai lia iso orumek lobiehien to hiruk, to biaŋan no higiala to higemita, iko hamojini no itieriti. Esahak isia hutuhe inno emioho; ³⁴etudun isia hima no obolo; eris isia te ifija ho demi; to hilik to nohosie orumu isia golon hidofe obolo duaran to hosie hariomori atta isia hitatur miorok illohosie.³⁵Omoju ŋoruo hayok illohosie nyo etibuhu isia. Etigem ifa ilak no loru man oyoori isia nyo ebo isia hahoni hijio anyar erumu waran nalanyar agalik. ³⁶Etigiama ifa hiyyo isia to hilohita to baha, hidofe to haririk iko hifita to kijan. ³⁷Erruwoŋ ifa hiyyo isia to moru, eŋiŋot isia to demio, eticiofo isia to leni inno hine iko inno kioro, etilociaŋ isia, etigema isia hidofe etiŋuwa ifa isia, ³⁸obe ifa lia ta fau olibo nobo, owuejita ifa to mur, to doŋiok, to nomi ojo to iwudoho hunna ta fau.³⁹Owuon ida hido isia ahullo etumuno Hollum, to hiruk nohosie, obe isia oremik amoju hiro innafa otiorohini. ⁴⁰Nyo ehuhumak Hollum nobo sihin nalanyar agalik te iyyohoi, to nia obeŋ isia orumu bisan man ebarari to hoi hidofe.

Chapter 12

¹Tonia iyya ekolok suti ariai iyyohoi, hebusak hiro ino erosi iko hiyyata hunna eniefita iyyohoi tid, ojio hidofe hetinyetai to dihan na tajia to hikoi no owuon to hoi. ²Anyar erriŋa iyyohoi to Yesu le eciemini iko hetibisani lo mune no owuon iso ahosiere honyie. Ati omiana inyia irri no kuruce atta inyia hittole aŋati inyiet no kurus no Hollum. ³Iko hetiriŋai to lia lodihu imoriti inno heyyak illo oliwari inyia hijio hotobiaŋa itai elafuho.⁴Ojo hidofe hotobiaŋa itai etaban ta tajia innahatai. ⁵Hegwee herorita hetigolita ino tajia inafa elimak Hollum tahatai, duri ilohonyi hijo; “Hito, ihuma asik yohe ile etabisa nina iyye, itigolo taji leŋere nnaya tohoi. ⁶Nyo, etibisa naya lia 'daŋ, hulo obuor taji nanaŋ,ojo hedofe etigiama lia 'daŋ hulo eruk naŋ hijo isia duri ilalaŋ.”⁷Adihu itai baha hetibisahini higemita innahatai. Ehuma Hollum ta hatai iyya onyirok, nyo ŋai monye lobe abak lonyi honye? ⁸Kuyya obe inyia abak itai, iyya ehuma inyia to onyirok honyie daŋ, obe itai era lonyirok honye, ati era itai illo orotot.⁹Hidofe etihabuo iyyohoi monyie hohoi illia ta fau hullo abaha ifa iyyohoi, tonia anyar iyyohoi eniŋo Monye hohoi lia te ido harrumehini wuaran. ¹⁰Iyyania abaha ifa monyie hohoi iyyohoi ta ŋasi kai iyya egigilo isia hijio olibo iso, ati abak inya iyyohoi haluahari iyyohoi harrumehini libe nohonyie. ¹¹Ta saa na abahari, ewuon iyyohoi iko hijiriŋa nobe ara no mune ati ta halu eyyani hilik na tajia iko bisan te ilia illo oniŋe inyia.¹²Tonia, itikaf has innahatai hunna elik ejio hidofe etigol huŋuta innahatai inne ekikiro. ¹³Ihuhuma hikoita inno obis to hejek innahatai hijio anyar lia loŋura hotobiaŋa ohuye ati orrumek iso golon.¹⁴Itisiahai manya to hilik na tajia iko hiyyo daŋ ojio hidofe itisiahai libe nyo obe lobo tuŋani oremik egonyu Habu. ¹⁵Ihuma hiriria hijo hotobiaŋa lobo tuŋani to hiji hatai obe odiak hamehine, itirriŋai hijo hotobiaŋa liwai no oremik eyyani run to hiji hatai hetiharari hiyyo ariai. ¹⁶Ihuma hiriria hijio hotobiaŋa lobo to hiji hatai la ara osomo kuyya hidofe tuŋani le egigilo to hirro inno fau iyya Isau lafa etinyaŋak iruta nohonye to ŋiria. ¹⁷Nyo eyyen itai hijio, ta halu awoŋ Isau siaha iruta nohonyie, ati ebo ifa Hollum inyia. Osiaha ida hido inyia to hidenya ati obe inyia oremik arrumek hikoi henyahini iruta nohonye.¹⁸Nyo ebe itai efanu adoŋe no oliew, ojio hidofe owulo ahima, mai no owuanari idumele, harie ojio hai no oyyami. ¹⁹Obe itai efanu etirari hitir no ikakan, iko nobo hutuk ne ero hirorita na awak hetirak illohonyie hijo hotobiaŋa lobo tuŋani ero to hosie. ²⁰Nyo obe ifa isia oremik hidi hirro ino elimahini to hosie: Otir ida hido nobo ciaŋ doŋe, isiara hiyyo hepuda inyia.'' ²¹Ogolo ifa harriŋari to honyie, man ojio Musa to hosiere honyie hijo, "Abaŋ nayya luŋa binno man okikiro nayya wan.'²²Ati efanu itai to doŋe no Sion, to doŋe no Hollum lo owuar, nara fure nohonye Yerusalem ne ido, hidofe efanu itai ta anjilohien hullo ottuba to mune. ²³Efanu hidofe itai to tubai no hiyo ille egioro fureta innohosie te ido, ojio hidofe to Hollum haŋotoni lo hiyyo daŋ iko to oyirihien hullo halibok. ²⁴Efanu hidofe itai to Yesu hetumwarani lo himwara ŋejuk ojio hidofe to ruasa no hoto neyyani tohoi hamehini agalik hoto na Abele.²⁵Itirriŋai nalanyar hijio hotobiaŋa itai ebo lia le ero. Nyo kuyya obe isia eris to nafa ebuarari isia lia la asara isia ta fau. Jai iso eris iyyohoi kuyya ebo hidofe iyyohoi lia lero te idou? ²⁶Beren etir ifa hiro nohonyie fau ati iyyania, esio inyia itierit tohoi atta hijo, "To hinyiahi nobotie enyiak iso naya hittir fau, obe ara fau hame, ati ido daŋ."²⁷Lejio inyia hijo, "To hinyiahi nobotie, etuhutek nia hijio odumu iso hiro innafa oyyeuni ade ino okikiro anyar odule hirro inno obe okikiro man fur. ²⁸Iyya amoju iyyohoi obe no obe okikiro, hesiara humo to Hollum iko higemita hunno olibo ta baŋi iko to hitihabuo. ²⁹Nyo ara Hollum lohoi iyya hima na adahari hirro bi daŋ.

Chapter 13

¹Isiara mune no halasira hotodule. ²Ibaŋa ogwe heyyanini hatamonok, ati to higiama nohoi, ihu iso itai hellilloŋu anjilohien illo obe itai efu hiyyen.³Hegigile to hiyyo hullo efita to kijan, iyya ewuon itai to hikoi isia ojo hidofe iyya etigiamari watik inna hatai iyya innohosie. ⁴Hetibaŋa yama daŋ ojo hidofe ijotit na hayamani hotodule libe, ottu iso Hollum hiŋot itai ilia eroto iko ŋorwo inno hiyyo iko hasomok.⁵Ibusak koi inno imanyiti inna hatai adde tara mune no gurusi. Itolojo bolioŋ to saŋ te inia owuon ta hatai, iyya lo ojo Hollum to wan nohonyi. "Abe iso nayya ebusak itai hidofe abe agwe itai." ⁶Hetimune to hiŋere no erarari hijo, "Ara Habu haluahani hanaŋ; abe iso nayya abaŋ. Nyo iso nia egiama lobo ta hanaŋ?"⁷Egigile to hiyyo hullo edihita itai, hullo elimak ta hatai hirorita inno Hlloum ta hatai iko ilibiti innohosie; ojo hitimiaha no hiruk no hosie. ⁸Arasa Yesu Kristo lobotie man iŋoleŋole, ena, man mak.⁹Hotobiaŋa hitiyenita hunna epal wati eyari itai ade, ati olibo la duhohini taji to hamehini, ati obe ara to imohiti ino ŋiria hunna obe oluak ilia hullo amanya te isia. ¹⁰Ewuon iyyohoi iko altari no egiamari ilia illo obe wati owuon iko bisan no hadahari. ¹¹Hoto no ciaŋi ara ahisiorita no hiyyata, eyyani hehumak hullo obolo amai no olibo, ojo wati innohosie omudahini to oger ha maŋat.¹²Etigem ifa hiyo Yesu to hikat habali no Yerusalam, hijo anyar etihutu hiyyo to Hollum to hoto no honyie. ¹³Ati ehafi to honyie adia amaŋat, anyar edihu hitigiama to fure no honyie. ¹⁴Nyo ebe iyyohoi ewuon iko haŋ inna odule inni ta fau. Ati hetufai haŋ nyia ottu.¹⁵To Yesu, edule iso iyyohoi hisiara hisiorita hetihabuori Hollum, hitihabuo ara inyia a hibieleti no hutuhen no lo oyyen fure nohonyi. ¹⁶Ibaŋa ogwe hegiama no hiro inno olibo iko hilwak no motiarak, ara to hisiorita hunna etumuno Hollum bi no. ¹⁷Hetiniŋe ojo hidofe hefahai te ettaha illahatai, hijo anyar odule isia hiriria itai iko oholioho inna hatai hijo anyar oyyen isia. Itiniŋe hijo anyar honyi erriria ettaha illa hatai itai to mune, obe ara to hijiriŋa inna obe oluak itai.¹⁸Itimoje te iyyohoi, hijo anyar olibo tajia innohoi ejo hidofe iyyohoi ewak manya no olibo to hirro daŋ. ¹⁹Ati elalia nayya tahatai hijo legiama itai no obolo aciohini iso nayya ta hatai kuak.²⁰Ati iyyania, isiara himwara no Hollum hotowuana daŋ iko itai, lia etubuhu heyyohoni lo kioro ille hittok, inyia Yesu Kristo Habu lohoi. To hoto itierit inna amanya mak, ²¹ihuhumak ilibiti inno saŋ ta hatai anyar hegiamari egem nohonyie, ne egiama to wati innohoi hijo anyar etimuno inyia to hosiere honyie, inyia Yesu Kristo, isiara kuatan hotodule to honyie fur. Amen.²²Ilasirak hanaŋ elalia naya ta hatai hijo hetidi to hiro no hisiŋa nia egiorok naya ta hatai. ²³Hetiyyen hijo ilasi hohoi Timeteo owuanai ifa inyia lo obe efita, efanu iso iyyohoi daŋ iko inyia hiwolo itai la woŋ inyia kuak.²⁴Itifonyak ettaha iko heruhok illahatai daŋ. Etifonya hidofe lia lo owuon te Italia itai. ²⁵Isiara hamehini hotowuana iko itai bi daŋ.

James

Chapter 1

¹Yokobo, hegiamani lo Hollum ojo la Habu lohoi Yesu Kristo, to woyyojin inne Isarail hunna tomon ha arik; Efonya naŋ. ²Itumune to hiji ho hitigemita innahatai halasira hanaŋ lobore hitigemita innahatai, ³eijo itai eyyen hijo eyyani hiciemiti dihan.⁴Isiara dihan hesahak igem nohonyie hijo anyar ogolo huruk nahatai obe nobo sihin olitari itai. ⁵Ati lawak lobo lahatai ofioroho, isiara hefia Hollum lesiara to himorot obe hiririŋa te ilia ille efia, ojo iso inyia atta hisio.⁶Ati ifia to huruk eijo itai ibe ekuyya, ara tuŋani lekuya iyya hifoliaha no hifioŋ no ohut oyyami to nobo hikoi ojo inyie atta huruk epwoŋori. ⁷Hotobiaŋa tuŋani le egigilo hijo ahu iso inyia ŋamoju hifia nara honyie tara Habu; ⁸nyo eriaha higigilo no tuŋani le, ojo hidofe ololok te ikoita innohonyie bi daŋ ta mai⁹Isiara halasi olociaŋ hetidarai ta mai honyie no owuon to hide, ¹⁰ojo halasi hasamani herruŋoi ta nyalami nohonyie, nyo olita iso inyia to tim iyya odwa. ¹¹Edoŋ holoŋ no onok atta hiswak yani, man ohuyun turiena afau atta hilahaman nohonyie ye. To hikoi nia, olita iso hasamak to hiji he igemita inne hosie.¹²Hotowuana jaha to tuŋani lo odi icemiti, llellaŋ inyia ciama, efwotu iso inyeja tamu no wuaran nafa otiorohini te iliaa illo omuno Hollum. ¹³Hotobiaŋa lobo lowuon to ciama ero hijo, "Ottu ciama inna tara Hollum," nyo obe run oremik hiciem Hollum, ojo Hollum to wan nohonyie obe eremik hisio iciemiti to lobo.¹⁴Orrumu tuŋani iciemiti innohonyie te iwahiti innohonyie inno orru atta eyari inyia ade. ¹⁵Niya lowodi iwahiti inno hiyyau, atta hiyyau ne esiuni, ati lobolo hiyyata, atta hiyyata inia yite aye. ¹⁶Ibaŋa eruk hinyiaba, halasira hanaŋ hulloŋ.¹⁷Afanu hisiorita inno olibo ojo hidofe hisiori no obis to hide, nottu aŋolon tara Monye lo calai. Obe inyia eremik hiloito iyya hidisi. ¹⁸Anyimu ifa Hollum to hisio to nohonyie iyyohoi wuaran to hiram no bisan, hijo hetera iyyohoi iyya hosiere inno haŋer to hiji ho hirro innafa oyyeu inyia.¹⁹Leyyen itai inna, halasira hanaŋ hullo dede. Isiara yohe inno hiyyo hehawa to hitira kwak, heyassa hiro, heyassa jore, ²⁰nyo obe jore no tuŋani eremik hilwak bisan no Hollum. ²¹Iyyania, ibusak daŋ hibwotita ojo irruti inno owuon ta massik daŋ, ati ta nyalami ifwotu hidula no hiram, no oremik etulwahu oyiriha innahatai.²²Itibaŋ hiram, ibaŋa hame etira, eijo itai enyiaba wati innahatai. ²³Letira lobo hiram ojo inyie obe egiamari, ara inyia iyya tuŋani loriŋa homom nohonyie to miraya. ²⁴Owolo homom nohonyie, leno ade tara miraya kwak atta agwe rijori nohonyie. ²⁵Ojo tuŋani loriŋa dee to hafihai inna nalanyar, hifahi no bolioŋ, ojo inyie odule baŋi, obe ara to hetirani logueta, ajaha iso tuŋani legiamari hiram.²⁶Legigilo lobo to wan nohonyie hijo ara inyie atuŋani le ikelesia, ojo inyie obe enief ŋadief nohonyie, enyiaba inyia taji nohonyie ojo huruk nohonyie ara assai. ²⁷Ara manya to hiram no Hollum no olibo, no obe ebwot to hosiere ho Hollum ojo Monye inna: hotoluak hohio iko ihidahi tara hitigemita innohose ojo hidofe eriria wati innohosie tara himumuna na fau.

Chapter 2

¹Halasira hoti, ibaŋa etuhutek higigiala iyya ewuon itai to huruk na Habu lohoi Yesu Kristo, Habu lo obie to higigiala ne illak hiyyo. ²Lajiŋak lobo tuŋani to hiwaha nahatai ojo inyie eciefita bilet inno yiel ojo boŋojin inno opipiak, ojo hidofe tuŋani la ara olociaŋ ŋajiŋak daŋ ta hatai ho boŋojin inne ebwot, ³atta itai ŋatuhok honyehite to tuŋani leciefita boŋojin inno olibo atta itai hijo tohonyie, "Illa woŋ tohunyie ta mai no olibo," ejo itai ette hijo do olociaŋ, "Towuetai ade," kuyya, "Tohunyie to hejek hanaŋ," ⁴ibe itai iyyania eŋoto wati innahatai to wati innahatai, atta itai hira haŋotok to higigilita inno orru?⁵Itira, halasira hanaŋ, obe ifa ara Hollum onyimu lociaŋak illa fau hijo hetera isia hasamak to huruk atta hidofe ŋarutak obie nafa otiorok inyie te ilia illo lomuno inyia? ⁶Ati ibe itai lemuno lociaŋak! Obe ara hasamak ille odurra itai, obe ara isia ille epihita itai a masik inno okiko? ⁷Obe ara hasamak ille lomoro fure no tuŋani lafa ellilloŋu itai?⁸Ati, legiem itai hafihi nafa hittok, iyya egioro to buk, "Emuno iso iye onyihari hoi iyya inna emunori iyye wan nohoi," igiemai nalanyar. ⁹Ati legigiala iye illak hiyyo, atta iso iyye eyau, eniefu iso hifahi iyye, nyo era itai hawurok illo hifahi.¹⁰Labaŋi lobo hifahi daŋ ta mai, ojo hidofe ekos to sihin nobotie, enyiak iso inyia hira hepalani lowur hifahi daŋ tamai! ¹¹Nyo ojo Hollum hijo, "Baŋa eyyau noŋorwo no lobo tuŋani," edas hijo, "Baŋa lottohoi." Lobe iyye eyyau noŋorwo no lobo, eijo iyye ettohoi, ewur iyye hifahi no Hollum.¹²Irara eijo hidofe ebaŋ iyya ilia illo lofwo okiko tamai no oŋotori hifahi hiyyo. ¹³Ottu ŋoto nobe omehini te ilia illo lobe etuhutek hamehini. Agalik hamehini ŋoto!¹⁴Holibo ati inyie iso jei, halasira, lojo lobo hijo awon inyie ho huruk, ojo higemita obe tara honyie? Oremik iso huruk ne etilohu inyia? ¹⁵Lawak lobo ilasi kuyya hanasi luaha no boŋojin ojo ŋiria inna to holoŋi, ¹⁶atta lobo lahatai hijo to hosie, "Inno nalanyar, todule nohon , tadahai hidofe daŋ nalanyar," ati ibe itai esio to hosie hirro inno wan, hara ati libe nohonyie nyo? ¹⁷te hikoi nia, lobe huruk to wan nohonyie owuon he igemita, ara no oye.¹⁸Ati odule iso lobo hiro hijo, "Ewuon iyye ho huruk, ajo naŋ awuon he igemita." Ituhutek ta hanaŋ huruk nohoi nobe egiama, ajo naŋ etuhutek tohoi huruk nanaŋ to higiemita. ¹⁹Eruk iyye hijo ara Hollum lobotie; ebis iye. Ati eruk hidofe miniaŋa daŋ atta hikikiro. ²⁰Lewak iyye hiyyen, iyye lobolit lo hiyyo, ejo bahati iyye hijo ara huruk assai lobe igiemita?²¹Hobe ifa Abramo hohonyi hohoi etibisahini te igiemita ta nafa ahafahini inyie lonyi honyie Isako hatara a hisiori to hide haltari? ²²Ewolo itai hijo egiemu huruk igemita innohonyie, ojo te igemita, ŋarrumu huruk ilibiti innohonyie. ²³Ero hiram no Hollum hijo, "Eruk Abramo Hollum, man orrumuni inyia bisan." Era ifa Abramo a mote do Hollum. ²⁴Ewolo itai hijo etibisahini tuŋani te igemita, obe ara to huruk hamai.²⁵Obe ifa Rahab isomo etibisahini te igemita, tanafa efwotuni inyie lefahat atta ŋefahak isia ade to nobo hiko nolufa? ²⁶Iyya lowuon wan hamai tara loyiri owuon no oye. Owuon ania, lobe huruk owuon he igem, ara no oye.

Chapter 3

¹Hotobiaŋa illak arria tara hatai hatara a hetiyenak, halasira hanaŋ, eyyen hijo efanu iso efwotu ŋoto nettok. ²Epal iyyohoi daŋ te innak hikota arria. Lobe lobo epal to hirro to nohonyie, ara inyia tuŋani lobis, nyo oremik inyia hinief wan nohonyie daŋ tamai.³Iyyania lefitak iyyohoi hofi to hutuhien inno himari abaŋ iso isia iyyohoi, atta iyyohoi hiloit wati innohosie daŋ tamai. ⁴Itiyen hijo obolo babur ojo hidofe ogol ati oremik oyyami nefiriwa hiyir, oremik hidofe hiyirit letiŋ hiloit inyia a mai no ohuye hesuhoni.⁵Ara ŋadief wan lettiŋ to wan no tuŋani, ati etidarari to hirro inno hittaha. Itiwolo, oremik hima ediehini atta hisok tutur! ⁶Ara hidofe ŋadief a hima, fau nefut ho hiyyata lowuon to hiji ho wati innohoi, oremik hitibwot wan atta ŋediek hima to ikoi no wuaran, ojo inyia to wan ŋaswahahini to hima nosio fur.⁷Oremik tuŋani ŋehuhumu ciaŋi hahonyak, cieŋ, ojo hirro inna amanya to hifioŋ. ⁸Ati obe lobo tuŋani oremik ŋeniefu ŋadief; ara run nobe oyiri, efut ho hiyyeri no ye.⁹Ta ŋadief, etihabwo iyyohoi Habu lohoi iko Monye, ojo hidofe te inyia ettor iyyohoi hiyyo, illafa oyyeuni to rijori no Hollum. ¹⁰Afanu hidofe ijohiti daŋ to hutuk nara ottoro. halasira hanaŋ, hotobiaŋa hirro inne ara ania.¹¹Heremik atii luŋa hifioŋ inno olibo ojo inno orru ŋafanu tara hari nobotie? ¹²Halasira hoti, heremik iso ŋaboli eŋarak haŋer innohonyie a hukwa, kuyya hukwai eŋarak innohonyie aŋaboli? Obe hidofe osiru ta hari no onyieta a mile iko hifioŋ amatat.¹³ŋai to hiji hata lowuon ho ofiorioho ojo hiyyen? Isiara tuŋani hetuhutek manya no olibo te igemita innohonyie ta nyalami nottu tara ofioroho. ¹⁴Ati lewon iye ho haini no odua eijo hidofe taji nohoi errute, baŋa etidara eijo hidofe eteler to hirro hunna ara dede.¹⁵Obe inna ara genyan nottu afau te ido, ati ara nafa, nobe ara no Hollum, efut ho miniaŋa. ¹⁶Lowuon haini ojo iwahiti inno wan efut, owuon iso hiharra iko igemita inno orru. ¹⁷Ati obis genyan nottu to hide hosiere, atta hati himwara no mune, nyalami, mune na tajia, nefut hamehini ojo haŋer inno olibo, nobe higigiala ne hialk huwo. ¹⁸Ojo haŋer inno bisan edulahini to himwara te ilia ille ehuma himwara.

Chapter 4

¹Ottu rija ho ŋalafa to hiji hatai taji? Hobe obe afanu tere iwahiti innahatai inno orru inna aŋalafa ta wati innahatai? ²Le edaya itai hirro inno libe itai eremik ŋarrumu. Ettohe itai atta itai hitiŋatta hirro inne ebe itai eremik ŋarrumu. Eŋalafa itai atta rija, ati lebe itai errumu nyo ebe itai efi Hollum. ³Efi itai ejo itai ibe efwotu nyo efia itai to hirro inno orru, hijo anyar etiharari itai to hirro innahatai inno orru.⁴Itai harotok, ibe itai le eyyen hijo lomuno illak hiyyo fau, ara isia miorok illo Hollum? Lia lo oriaha ha fau, ara inyia mereni to Hollum. ⁵Egigilo itai hijo ero hiroita assai ta nafa erarari isia hijo, "Omuno Loyiri lowuon tohoi iyyohoi ta wahan nara ahaini."⁶Ati esio inyia hamehini nalagalik. Nia ero higierita hijo, "Ebo Hollum hetidarak ati omehini inyia ta nyalamak." ⁷Itiniŋe Hollum, ibwara hetisiahani atta iso inyia hurruata ade tara hatai.⁸Ihutok aŋati to Hollum, ojo iso Hollum atta ehutok aŋati ta hatai. Itilibo has innahatai itai heyak, itilibo tajia innahatai itai ille eriok tajia. ⁹Ititarihai tajia, ititarihai, eijo hidofe eyio, anyar oyito hilohita nahatai tariha, ojo mune nahatai oyito no odiŋ. ¹⁰Inyiaha wati innahatai ahalu to hosiere na Habu, atta iso inyia hitibolo itai.¹¹Halasira hanaŋ, ibaŋa omwaŋa lobo tuŋani. Lia lomwaŋa ilasi honyie kuyya ojo hidofe oŋot inyia norru te ifahita ati oŋot inyia hifahita. Ati leŋot iyye hifahita, ibe iyye era ahehuhumani he ifahita, ati ira iyye haŋotoni lo hosie. ¹²Owuon hesiarani le hifahita lobotie lara haŋotoni, inyie lia loremik etilohu ojo hidofe oremik ŋatohe. Ati ŋai iyye lewuon a haŋotoni lo onyihari hoi?¹³Igigile iyyania itai ille eijo, "Ena kuya motie efi iso iyyohoi a doŋe nobo, emanya iso iyyohoi to hiŋa nobotie nyo efwo iso iyyohoi hitinyaŋa eijo hidofe epoco ibariti. ¹⁴Ibe itai eyyen nyo nia ottu motie. Ara wuaran nahatai iyya nyo. Ara inyia iyya itiran no oliew iyyania, ojo kwak atta alitek.¹⁵Anyar eijo itai hijo, lawak Hollum, ewuar iso iyyohoi atta iyyohoi hihuma tiji, kuyya iyya nyia. ¹⁶Ati iyyania etidara itai to hirro inne ehuma itai. Orru hitidara iyya inna. ¹⁷Iyyania, lia lo oyyen hihumita inno olibo, attati hibo hihuma, eyyau inyia.

Chapter 5

¹Ifanu iyyania itai habarak, itiyye eijo hidofe eluluo to hitigemita inna afanu iso ta hatai. ²Omurai ibariti innahatai ojo hidofe hiyyu essok boŋojin innahatai. ³Obe yieli iko arobiyaha innahatai osiru nyo ero iso murai nohosie norru ta hatai atta hissok wati innahatai iyya hima. Ettunak iso itai ibariti innahatai to hucuŋi inno holoŋitek.⁴Itiwolo, oyyo hegiamak illo odioŋo matta innahatai te idumuti innohosie, nyo eduma itai isia to hoho, ati eba yio na hadioŋok man ta Habu lo oseŋer. ⁵Emanya itai te imuniti inno fau ejio hidofe ejufuta iwahiti inno wati innahatai, etidaha itai tajia innahatai man do holoŋ no toho. ⁶Eŋotok itai ye ta habisak atta itai ŋattohe inyia ati obe inyia ebo itai.⁷Halasira hanaŋ, itilau to dihan na hawoŋ na Habu. Itirriŋe, iyya etila haromoni dioŋo na mana, etila inyia to dihan nohonyie haŋer inna awak inyia binno man ottuni hai hitieri iko inna ottu halu. ⁸Itai hidofe, itidihu eijo hidofe itigolo tajia innahatai, nyo eliaha ŋacohini na Habu.⁹Halasira hanaŋ, ibaŋa eŋuŋunuta atta itai mwaŋa lobo tuŋani hijio hotobiaŋa ŋoto ottu ta hatai. Itiwolo, oweta haŋotoni de ikat. ¹⁰Halasira hoti, itiwolo dihan no hekilak illafa ero to fure na Habu. ¹¹Itiwolo, elliloŋo iyyohoi luha illo odi, "Lowuon ha jaha." Etiru ifa itai dihan no Job, ejio hidofe itai eyyen igem na Habu to Job, nyo efut ifa Habu iko nyalami iko hamehini.¹²Halasira hanaŋ, hiram ba agalik bi daŋ inna hijo hotobiaŋa itai ettuŋo; kuyya to fure ne ido iko fure na fau, kuyya hidofe to hillama. Ati le ejio itai ''Dede'' isiara hatara ''Dede ojio ''Obe'' nahatai arasa, ''Obe'' hijo hotobiaŋa itai ehuyek to ŋoto.¹³Ho owuon lobo lahatai to diahai na wan Isiara inyia hotomoje. Lo owuon lobo lahatai lo omuno? Isiara inyia hedolo fureta. ¹⁴Lo owuon lobo lahatai lo oŋuai? Isiara inyia hellilloŋo ettaha ille ikelesia hotomoje to honyie. Isiara isia hefufusok hiyali to honyie to fure na Habu. ¹⁵Atta mojo no tuŋani heruhoni hitilibo tuŋani haŋuani ojio Habu atta hitidiet inyia ahide. Ojio leyyau inyia hiyyata, ebusak iso Hollum inyia.¹⁶Ilimak hiyyata innahatai to halasira hatai ejio hidofe emojo te isia hijo anyar itai elibo. Egiama mojo no tuŋani habisani binno. ¹⁷Omojo inyia to hifiriwa. Owuon ifa Elijah iko iwahiti iyya iyyohoi, ati omojo ifa inyia to hifiriwa hetihori hai, ojio ta ŋasi hunik iko yafajin ile obe ifa hai assan ta fau. ¹⁸Atta inyia hinyiak mojo ojio hai atta san binno, atta fau aŋijak haŋer innohonyie.¹⁹Halasira hanaŋ, kuyya le epal lobo lahatai to hikoi no hilahode, atta lobo tuŋani enyiahu inyia, ²⁰isiara inyia hotoyyen hijo enyiahu inyia heyyani ade tara hipali nohonyie, etilohu iso inyia ade tara ye, ojio hidofe etihok hiyyata innohonyie arria.

1 John

Chapter 1

¹Nafa nyia man to hitieri, nafa etiru iyyohoi, nafa egonyu iyyohoi to honyehite innohoi, ejo hidofe eriŋa atta hitany ta has innohoi- ero inni to hiram no wuaran. ²Oliew ifa waran, egonyu iyyohoi, ejijo hidofe era asuuti, ettitto iyyohoi hiram no wuaran nosio fur, nafa lowon ho Monye nafa oliew te iyyohoi.³Elimak iyyohoi ta hatai hirro innafa etiru iyyohoi ejio hidofe egonyu, hijo anyar erriaha itai iko hoi iyya inna erriahari iyyohoi iko Monye ojo Lonyi honye Yesu Kristo, ⁴egiorok iyyohoi hirro innia hijo anyar efut mune nohooi⁵Hiram nyia nia nafa etiru iyyohoi tara honyie atta hidofe elimak ta hatai: Ara Hollum cialai nyo obe idumele tara honyi. ⁶Leijo iyyohoi hijo erriaha iyyohoi ho inyia eijo hidofe elot te idumele, era iyyohoi telerok ojo hilahode obe tara hohoi. ⁷Ojo lelot iyyohoi to cialai iyya owuon inyia ta calai, erriaha iso iyyohoi to wati innohoi ojo hoto no Lonyi honyie Yesu atta hillilla hiyyata innohoi tamai daŋ.⁸Leijo iyyohoi hijo ebe iyyohoi ewuon he iyyau, enyaba iyyohoi wati innohoi ojo hilahode obe tara hohoi. ⁹Ojo lemitu iyyohoi hiyyata innohoi, olibo inyia ojo hidofe obis, oremik ŋamitu hiyyata innohoi atta ŋelilaw hibotita innohoi tamai daŋ. ¹⁰Ojo leijo iyyohoi hijo ebe iyyohoi leyyau, ehumak iyyohoi inyia loteler, ojo hiram nohonyie obe tara hohoi.

Chapter 2

¹Durre hanaŋ, egiorok naŋ ta hatai hijo hotobiaŋa itai eyau. Ati leyau lobo, ewuon iyyohoi iko hetumwarani lowuon ho Monye, inyia Yesu Kristo lara habisani. ²Odumak inyia hiyyata innohoi, obe ara innohoi hame, ati to inno hiyyo daŋ ta fau. ³Te innia, lejufuta iyyohoi hifahita innohonyie, atta iyyohoi hiyyen hijo eyyen iyyohoi inyia.⁴Oteler tuŋani lojio, "Ayyen naŋ Hollum," ojo inyie obe ejufuta hifahita inno Hollum, ojio hilahode obe tara honyie. ⁵Ottuba mune no Hollum do tuŋai lejufuta hiram nohonyie. Etuhutak nia hijo ewuon iyyohoi to honyie. ⁶Hotodule tuŋani lowuon to Hollum atta hidofe loton daŋ iyya nafa olotori Yesu Kristo.⁷Motiarak, abe naŋ egioro hifahi ŋejuk ta hatai, ati nafa maruani nafa etiru itai beren. Hiram maruani nafa etiru itai. ⁸Ati egioro naŋ hifahi ŋejuk ta hatai, no bis to Yesu ojo ta hatai, nyo ellaŋ idumele ojo iyyania awoŋ cialai inna dede.⁹Lojo lobo awuon inyie to cialai ojo inyia arasa aliwari ilasi honyie, harasa inyia te idumele man iyyania. ¹⁰Lia lomuno ilasi honyie, odule inyia to cialai, obe nobo far noremik inyia ŋahuye. ¹¹Ojo loliwari lobo ilasi honyie, harasa inyie te idumele ojo hidofe odule loton te idumele; obe inyia oyyen mai nolowuye inyia, nyo etiŋodo idumele honyehite innohonyie¹²Durre hanaŋ, egiorok naŋ ta hatai, nyo ŋebusahini hiyyata innahatai to fure nohonyie. ¹³Monyie, egiorok naŋ ta hatai nyo eyyen itai inyia man to hitieri. Egiorok naŋ ta hatai nyarhalu, nyo emirai itai heturruoni. Egiorok naŋ ta hatai, durre hullo hitiŋi, nyo eyyien itai Monye. ¹⁴Egiorok naŋ da hatai, monyie, nyo eyyien itai inyia man to hitieri. Egiorok naŋ da hatai, nyarhalu, nyo hegol itai, ojo hiram no Hollum harasa ta hatai, amirai itai heturruoni.¹⁵Ibaŋa omuno fau iko hirro hunno owuon ta fau. Lomuno lobo fau ho hirro inno owuon daŋ ta fau, obe mune no Monye owuon do honyie. ¹⁶Hirro inno owuon ta fau- daya no hirro inno wan, daya no hirro to honyehite, ojo hitidara no manya. ¹⁷Esaha iso fau he iwahiti innohonyie, ojo tuŋani lehuma wahan no Hollum odule iso man fur.¹⁸Durre hullo hitiŋi, ara hucuŋi na sa, iyya nafa etiru itai hijo ottu iso mereni lo Kristo, iyane, obore miorok illo Kristo to hiji hohoi, eyyen iyyohoi hijo ara hucuŋi no sa. ¹⁹Ofu ifa isia ade tara hohoi, ati obe ifa isia ara illohooi. Lara ifa isia illohooi, nodule ida isia wuana he iyyohoi. Ati hefie nohosie tara hohoi, etuhutek hijo obe isia ara illohooi.²⁰Ati arrumu itai golon tara Oyiri Haliboni, eyyen itai daŋ tamai hilahode. ²¹Abe naŋ egiorok ta hatai hijo ibe itai eyyen hilahode, ati eyyen itai nyo obe hilahode awak teler.²²ŋai ara loteler, ati lia lorisa hijo obe Yesu ara Kristo? aAa tuŋani lia mereni lo Kristo to risa nohonye Monye iko Lonyi. ²³Obe lobo lorisa Lonyi ojo inyia Owuon ho Monye. Leleruk Lonyi owuon iso ho Monye.²⁴Ati ta hatai, isiara innafa etiru itai hotodule ta hatai. Larasa lafa etiru itai ifa beren da hatai, eijo iso itai erasa to Lonyi ojo to Monye. ²⁵Ara inna itierit nesio inyia te iyyohoi: wuaran nosio fur. ²⁶Egiorok naŋ ta hatai hirro hunna to hiram no ilia illo oremik etipalai itai ade.²⁷Ojo ta hatai, arasa Oyiri nafa efwotu itai tara honyie, obe itai ewak lobo hetiyanai itai.Ati iyya etiyana Oyiri itai hirro daŋ, ara dede obe ara to teler, iyya etiyen inyia itai, itudule to honyie. ²⁸Iyyania, durre hanaŋ, itudule to honyie, laliew inyia, anyar honyie efu wueta to hiŋere to hosiere honyie obe irri laciohini inyia. ²⁹Leyyen itai hijo ara inyia habisani, eyyen itai daŋ hijo legiama lobo nolobis, nyo ara esini inyia tara Hollum.

Chapter 3

¹Itiwolo to mune nelesio Monye toohoi, hijo era iyyohoi durre illo Hollum, era iyyohoi ania. To hiram nia, obe fau oyyen iyyohoi, nyo obe fau oyyen inyia ²Motiarak, iyyania era iyyohoi adurre illo Hollum, holobe ati etuhutahini hijo ewuon iso iyyohoi jai. Eyyen iyyohoi hijo era iso iyyohoi iyya inyia laliew inyia egonyu iso iyyohoi inyia. ³Tuŋani lehumak hittila nohonye to mwoi nyie ojo hidofe oriŋa do honye, etilibo iso wan nohonye iyya inyia.⁴Lodule tuŋani hiyya, odulo inyia miasa hifahi no Hollum. Nyo ara hiyyau miasai no hifahita. ⁵Eyyen ifa itai hijo oliew ifa Kristo hijo anyar eyari hiyyata ade. Obe nobo iyyau to honye. ⁶Obe lobo lowuon to honye odule hiyya. Obe tuŋani lodule hiyya egonyu inyia kuyya hidofe oyyen inyia.⁷Durre hanaŋ, hotobiaŋa lobo etipal itai. Lia legiama ibisiti ara habisani, iyya ara Kristo habisani. ⁸Lia legiama hirro inno hiyyau ara inyia a sitan, nyo eyyau ifa sitan man beren. To hiram nia, ottu ifa Lonyi Hollum hitihar igem no sitan.⁹Obe lafa esiuni tere Hollum odule hiyya nyo arasa hinyomoti no Hollum to honye. Obe inyia odule hiya nyo era inyie a hiito lo Hollum. ¹⁰To nia, oliew durre illo sitan ojo durre illo Hollum. Lobe lobo egiama ibisiti ojo hidofe obe omuno ilasi honiye obe ara lo Hollum.¹¹Hiram nyia nia nafa etiru itai man to hitieri, hijo itumune wati innahatai, ¹²nobe ara iya nafa ho Kaino lafa ottohoi ilasi honyie. No nyo ottohe inyia ilasi honyie? Nyo orru ifa igemita innohonyie, ojo inno ilasi honyie obis.¹³Ibaŋa ati eliliha halasira hanaŋ loliwari fau itai. ¹⁴Eyyen iyyohoi hijo ellaŋ iyyohoi to ye awuaran, nyo emuno iyyohoi halasira. Lobe lobo omuno, odule iso inyia to ye. ¹⁵Loliwari lobo ilasi honye, ara inyia a hattohoni. Nyo eyyen itai hijo obe wuaran nolosio fur owuon to hattohoni.¹⁶Eyyen iyyohoi mune nyo esio Kristo wan nohonye to mune nohonye iyyohoi. Hesiara hidofe wati innohoi to halasira. ¹⁷Ati lewolo lobo lowuon ho ibariti inno fau inna atta egonyu olociaŋ letaban atta enyie holwak inyia, obe mune no Hollum do honyie, Howuon iso mune no Hollum, jai iso lowuon mune no Hollum do honyie? ¹⁸Durre hanaŋ ibaŋa omuno to hiro iko to ŋadief ati to igem ojo to bisan.¹⁹Eyyien iyyohoi hijo era iyyohoi illo habisani eijo iyyohoi esio tajia innohoi to hosiere honyie. ²⁰Nyo leŋot tajia innohoi iyyohoi, agalik Hollum tajia innohoi nyo oyyen inyia hirro bi daŋ. ²¹Motiarak, lobe tajia innohoi oŋot iyyohoi, atta iyyohoi eyyik to Hollum. ²²Ojo lefia iyyohoi hirro tara honyie, eremik iso iyyohoi ŋamoju tara honye. Nyo ejufuta iyyohoi hifahita innohonyie atta iyyohoi hihuma hirro inno olibo do hosiere honye.²³Hifahi nohonye innaŋ, hijo anyar eruk iyyohoi to fure no Lonyi honye Yesu Kristo eijo hidofe emuno wati innahatai iyya nafa esiarari inyia hifahi nohonyie. ²⁴Lejufuta lobo ifahita inno Hollum, odule iso inyia to Hollum. Te innia, atta iyyohoi hiyyen hijo arasa inyia te iyyohoi to Oyiri lafa esio inyia toohoi.

Chapter 4

¹Motiarak, ibaŋa leruk innak oyirihien ati iticiem oyirihien anyar eyyen kuya hara mahu no Hollum, nyo esarai telerok illo hekilak a fau. ²Lehum itai ania eyyen iso itai Oyiri no Hollum-oyiri neruk tamai daŋ hijo eyari Yesu Kristo wan ara tara Hollum, ³ojo oyiri nobe eruk Yesu obe ottu tara Hollum. Oyiri no haliwak illo Kristo illia, nafa etiru itai hijo ottu iso, ojo iyyania eba ta fau.⁴Era itai illo Hollum, durre hanaŋ, egalik itai i isia nyo lia lowuon ta hatai agalik lia lowuon ta fau inna. ⁵Ara isia illo fau, nyo ara rori innia ero isia inno fau, ojo fau etira to hose. ⁶Era iyyohoi illo Hollum. Lia loyyien Hollum etira te iyyohoi. Lia lobe etira te iyyohoi obe ara lo Hollum. Te innia, eyyen iyyohoi oyiri no bisan ojo oyiri no hipali.⁷Motiarak, hetumonoi wati, nyo ottu mune tara Hollum, tuŋani lomuno esiuni inyia tara Hollum ojo hidofe inyia oyyen Hollum. ⁸Tuŋani lobe omuno, obe oyyen Hollum, nyo ara Hollum mune.⁹Oliew ifa mune no Hollum to hiji hohoi, nyo efahu ifa Hollum Lonyi honyie ille lobotie a fau hijo anyar emanya iyyohoi te inyia. ¹⁰Etuhutek ifa Hollum te iyyohoi mune, obe ifa iyyohoi emuno Hollum, ati etier ifa inyia mune iyyohoi, atta ŋefahu Lonyi honyi hatara idumut no hiyyata innohoi.¹¹Motiarak hanaŋ, lomuno Hollum iyyohoi, anyar emuno hidofe iyyohoi wati innohoi. ¹²Holobe lobo tuŋani egonyu Hollum. Lemuno iyyohoi wati, odule iso Hollum iko hooi ojo mune nohonye atta hufut te iyyohoi. ¹³To nia att iyyohoi hiyyen hijo erasa iyyohoi to honyie ojo hidofe inyia arasa toohoi, nyo esio inyia te iyyohoi Oyiri nohonyie. ¹⁴Egonyu iyyohoi ejo hidofe era asuuti hijo ŋefahu Monye Lonyi hatara hetilahani la fau.¹⁵Tuŋani leruk hijo ara Yesu Lonyi Hollum, odule iso Hollum to honyie ojo inyia hidofe odule to Hollum. ¹⁶Eyyen iyyohoi ejo hidofe eruk mune no Hollum nolowuon dohooi. Ara Hollum mune, lia lodule to mune, odule iso inyia to Hollum ojo Hollum to honyie.¹⁷Ehuhumahini mune nalanyar to hiji hohoi, hijo anyar ewueta iyyohoi ta far no ŋoto, iyya ne owuanari inyia, ewuon iso iyyohoi ta fau daŋ inna ania. ¹⁸Obe baŋi to mune. Efuhai mune no olibo baŋi ade, nyo edia baŋi arik ho baha. Ati holobe tuŋani labaŋ arrumu mune nalanyar.¹⁹Emuno iyyohoi nyo omuno Hollum iyyohoi to hitieri. ²⁰Lojo lobo hijo "Amuno naŋ Hollum" ojo inyia oliwari ilasi honyie, ara loteler. Lobe lobo omuno ilasi honye lo oliew lo riŋa inyie, jai horemik iso inyia mune Hollum lobe inyia egonyu. ²¹Ara hifahi inna tiji: Lia lomuno Hollum, hotomunoi daŋ ilasi honye.

Chapter 5

¹Tuŋani leruk hijo ara Yesu a Kristo, esiuni tara Hollum. Ojo hidofe tuŋani lomuno lobo lafa ottu tara Monye, anyar omuno daŋ durre innohonyie. ²To nia eyyen iyyohoi hijo emuno iyyohoi durre inno Hollum-Lemuno iyyohoi Hollum, att iyyohoi egiamari hifahita innohonyie. ³Ara mune to Hollum hijo anyar eduloi iyyohoi hujufuta hifahita innohonyie nyo obe hifahita innohonyie erosi.⁴Lesiuni tuŋani tara Hollum, odule iso inyia ŋagalik fau. Golon nyia nia no oremik ŋagalik fau, inyia huruk nohoi. ⁵ŋai lia oremik agalik fau? Inyia tuŋani leruk hijo ara Yesu Lonyi Hollum.⁶Inyia lia lesiuni to hifioŋ ojo to hoto- Yesu Kristo, Obe inyia esiuni to hifioŋ hamai, ati esiuni inyia to hifioŋ iko to hoto. Oyiri lo libo inyia hamai etuhutak, nyo ara Oyiri habisani. ⁷Owuon hirro hunik inne etuhutek: ⁸Owuon Oyiri, ojo hifioŋ ojo hoto; Ojo hirro hunik inne emwara daŋ anobotie.⁹Lefwotu iyyohoi hutuhuti no hiyyo, agalik ati no Hollum hutuhuti no Hollum, ara inna hutuhuti netuhutari Hollum hirro inno Lonyi honye. ¹⁰Leruk lobo tuŋani to Lonyi Hollum owuon inyia ho hutuhuti to wan nohonye. Lobe lobo eruk Hollum ehumak inyia Hollum loteler, nyo obe inyia eruk hutuhuti nelero Hollum hirro inno Lonyi honye.¹¹Ara inna ahutuhuti hijo eisio Hollum dohoi waran no losio fur, ojo wuaran nolosio fur inna owuon to Lonyi honye. ¹²Lia lo owuon ho Lonyi honye, owuon ho wuaran; ojo tuŋani lobe owuon ho Lonyi Hollum obe owuon ho wuaran.¹³Egiorok naŋ ta hatai hirro inne hijo anyar leyyen itai hijo lewuon itai ho wuaran no losio fur. Ta hatai ille eruk to fure no Lonyi Hollum. ¹⁴Owuon huruk nohoi to honyie tiji, hijo oyremik inyia hisio iyyohoi innak hirro inne lefia iyyohoi to honyie lara to wahan nohonyie, etira inyia iyyohoi. ¹⁵Leyyien iyyohoi hijo etira inyia iyyohoi, esio inyia hirro inne ewak iyyohoi lefia iyyohoi inyia.¹⁶Lewolo lobo tuŋani ilasi honyie lehuma hiyyau no lobe oremik eyyani ye, isiara inyia hotomoje ojo Hollum att hisio to honyie wuaran. Ero naŋ te illia lobe hiyyau nohose oremik eyyani ye. Owuon iyyau no oremik eyyani ye. Abe naŋ ajo anyar lomojo inyia ania. ¹⁷Ara ibwotita daŋ tamai iyau. Ati owuon iyyau nobo nobe oremik eyyani ye.¹⁸Eyyien iyyohoi hijo obe tuŋani lesiuni tara Hollum odule hiyya. Nyo eriria lafa esiuni tara Hollum inyia, obe heturruoni oremik eriafu inyia. ¹⁹Nyo eyyien iyyohoi hijo era iyyohoi illo Hollum eijo hidofe iyyohoi leyyen hijo owuon fau daŋ ta has ho heturruoni.²⁰Ati, eyyen iyyohoi hijo awoŋ Lonyi Hollum atta hisio toohoi hiyyen, hijo anyar eyyen iyyohoi inyia lara habisani anyar ewuon iyyohoi to honyie lara habisani-ojo to Lonyi honyie Yesu Kristo. Inyia lara Hollum dede ojo wuaran no losio fur. ²¹Durre hanaŋ, ibusak rijoriehien.

2 John

Chapter 1

¹Tara howiti, to hiito noŋorwo na ara onyimoti ho durre innohonyie, hunna amuno naŋ to bisan, obe ara hidofe nayya hame, ²ati iko daŋ illo oyyen ibisiti, to bisan nafa odule tohoi owuon iso iko hoi mak. ³Hamelehini, hamehini, owuon iso himwara iko hoi tara Hollum Monye ojo tara Yesu Kristo, Lonyi Monye, to bisan ojo to mune.⁴Amuno naŋ bino hijo arrumu naŋ durre hoi ilak olot to bisan iyya nafa efwotuni iyyohoi hifahi inna tara Monye. ⁵Iyyania, efia naŋ iyye hito noŋorwo, obe ara iyya egiorok naŋ hifahi ŋejuk do hoi, ati nyia nafa owuon iko hoi man to hitieri, hijo anyar emuno iyyohoi wati. ⁶Inyia ne mune inna, hijo anyar elot iyyohoi to hifahita innohonyie. Hifahi inna, etiru ifa hido itai beren, hijo anyar idule itai loton ejio itai emuno.⁷Esarai henyiabak afau, ojo isia ebo huruk hijo ottu ifa Yesu Kristo tara to wan. Henyabani lia ojo hidofe ara mereni lo Kristo. ⁸Itiriŋai wati innahatai hijo hotobiaŋa itai etilitek hirro innafa egiemu itai daŋ, ati anyar efwotu itai hisiori nefut.⁹Leno lobo ahosiere ojo inyie obe odule to hitiyena no Kristo, obe owuon ho Hollum. Ojo lia lodule to hitiyena honyie, owuon daŋ ho Monye ho Lonyi. ¹⁰Lawoŋ lobo tuŋani ta hatai obe eyyani hitiyena inna, ibaŋa efwotu inyia ta haŋitek innahatai, ibaŋa efony inyia. ¹¹Lefony lobo inyia, otuba inyia to higemita innohonyie inno lorru.¹²Owuon hirro arria inno lawak naŋ egiorok ta hatai ati abe naŋ lawak egiorok isia to waraga ojo to hifioŋ inno galam. Ati awak naŋ awoŋ ta hatai anyar ero to homomite, anyar efut mune nohooi. ¹³Efonya durre inno hanasi hatai itai nafa onyimuni.

3 John

Chapter 1

¹To howiti Gaius, lo amuno naye dede. ²Motte, amojo naya hijo awu iso nalanyar iko anyar olibo wan nohoi, iya olibo oholio nohoi. ³Amuno naŋ bino iya hafanini no halasirak elimahini ibisit nohoi, iyya elot iyye to bisan. ⁴Obe nang awaun honobo mune nalagalik inna, hetiruni hijo odule durre ilalaŋ loton to bisan.⁵Motte hanaŋ, todule to huruk iyya legiama iye to halasirak iko ta hatamonok. ⁶Elosut naŋ mune nohoi to Kelesia.Egiama yye nalanyar to hefahak isia to hikoi no osiru tara Hollum, ⁷Ofwo isia to fure na Habu, obe isia oremik amoju innak hirro tara hiyyo illo lobe ara heruhok. ⁸Anyar efutu iyyohoi isia nalanyar iyya hegiama elo bisan.⁹Egiorok ifa naŋ hirro inak to Kelesia, ati Diotrephes, lolomuno hira hosiere to ro hosia, ebo efotu iyyohoi. ¹⁰Lawang naŋ, atu iso naŋ elimak itai hirro inno omwaŋari inyia iyohoi, iko hirro inno orru. Obe ara innia hamai hidofe ebo inyia efotu ilasira hidofe etik hiyyo alo owak efutu elasira, ojo hidofe atta hifuhuta isia to Kelesia.¹¹Motiarak, ibaŋa ejufuta hirro inno orru ati ejufutai hirro inno olibo. Lai lehuma nalanyar; ara iso inyia lo Hollum; hiyo ele ehuma noloru obeŋ egonyu Hollum. ¹²Demetiros arumu iyya ariama to rohiyo to hiruk hilahode dede. Ero hidofe iyyohoi ta ariamara nohonyei, ejio hidofe itai eyyenariamara no hiruk dede.¹³Owuon hirro arria inno ajo naŋ egiorok ta hatai, ati abe naŋ awak egiorok tagalam iko hifioŋ inno galam. ¹⁴Attu iso naŋ hiwolo itai kwak, atti afanu iso hiro to homomite. ¹⁵Hotowuana himwara ta hatai. Efonya motiarak hatai. Isiara hifonya nanaŋ to motiarak hohoi tofureta.

Jude

Chapter 1

¹Yuda, hegiamani lo Yesu Kristo, iko ilasi Yakobo, te ilia ille eliloŋini, halasira to Hollum Monye, iko alafa ottuna ilo Yesu Kristo: ²Isiara hamehini iko himwara ojo mune hotofonihini ta hatai.³Halasira, tanafa awahari naŋ egiorohini ta hatai to hetilahini nafa hohoi, egiorok ifa naŋ ta hatai hijo anyar egol itai ejio hidofe edule weta to huruk nafa ara daŋ no hiyo ilo Hollum. ⁴Ajiŋak ilak hiyyoto tohiji hatai. Hiyyo illafa aŋotohini hikumo tohosia. Hiyyo illafa obe ara heruhok, hiyyo ille eloit hamehini no Hollum lohoi hijo eruk Hollum daŋ hirro inno somon, atta hidofe risai Etok iko Habu, lohoi Yesu Kristo.⁵Iyyania awak naŋ elimak ta hatai- ara ida hido hijo eyyen itai binno -hijo etilahu ifa Habu hiyyo ta fau ha Masir, ati ifa tahalu atta inyia hitihar illafa lobe eruk. ⁶Ojo, anjilohien illafa lobe oweta tamasik hose-atta ebusari innohosie innafa lamanyari isia- Eniefita ifa Hollum isia ta haririk no losio fur, to edumele no obolo man ta far no aŋotori hiyyo hediya.⁷Ara iyya Sodoma ho Gomora iko doŋiok ino owon aŋati hosie, innafa esio wati innohose to somon atta ejufari iwahiti inno watye innohosie. Etuhutek ifa nia to ilia hitigiama no hima na afanu isia arrumu nolosio fur. ⁸Ati to hikoi tonia, hidofe etihara herigiak illia wati innohosie.Ebo ettaaha illohosie, ero noloru ta anjilohien.⁹Ati hata Mikele anjilo lafa hittok, nafa orijari inyia ho sitan to hiram no wan no Mose, obe ifa inyia ero toŋoto honyie, ati ojo inyia, "Isiara Habu heriŋa iyye!" ¹⁰Ati hiyyo elia omoro hirro hunna lobe isie loyyen; Nyo nia loyyen isie-eri iyya ciaŋi, Hirro hunna inne etihar isia. ¹¹Orru iso to hose! Olot isia to hiko no Kaino, atta efie to hutujara no hipali no Balaam. Man oye isia to omorohe no Korah.¹²Are hiyo ilia iyya mowro ina etiho na encak engere isia bi no ladaha isia ikatai takarama obe iri, to wati hose. Ara isia iyaa itiran no obe hifioŋ, ohutari oyyami, yani inno hameu huno obe haŋer- oye hinyiahita arik, orutuni man to hade- ¹³efalaha hifioŋ inno hari netok, eharuto iri nohose, owuon iyya haher inno ebunyita-ilo oriok idumele to hosi man fur.¹⁴Ekilu ifa Enok, lafa ara hitahatarihi tara Adam hiram no hiyyo hulloŋ hijo, "Ituwolo! Awoŋ Habu iko alif ojo alif ilo haliborok ilohonyie. ¹⁵Otu inya ekumori hiyyo daŋ. Otu inya hitiliek hiyyo dang illo ebo Hollum ojo higemita innohose ojo hiyyo illo obe etumuno Hollum iko hirorita innohose inno loru innafa ero heyyak noloru to hosie." ¹⁶Ara isia hamiasak, heŋuŋunutak, ille ejufuta iwahiti innohose inno lorru, hetidarak, te iwahiti innohose, enyiaba ilak.¹⁷Ati itai halasira ele amuno nang, itiyyen hirro innafa ero lefahat illo Habu lohoi Yesu Kristo ifa beren. ¹⁸Ojo isia ta hatai, "To hucuŋi no holoŋitek owuon iso henyiabak ille ejufuta iwahiti innohose inno loru." ¹⁹Hiro inia eyani bwanya, ara ino fau ojo isia obe owan ho Loyiri.²⁰Ati itai, halasira, iyya eduho itai wati innahatai to huruk nolibo, Itimoje to Loyiri no Olibo, ²¹itudule to mune no Hollum, ejio itai etila to hamehini na Habu lohoi Yesu Kristo no eyyani ta hatai wuaran no osio fur.²²Ituhutek hamehini to ilia ille ekuyya. ²³Ituluahu illamuk ade to hima; to illak ituhutek hamehini ta baŋi, atta itai hibo boŋo no etibwoti wan.²⁴Iyyania to lia oremik ebusak itai to huyuta, ojo hidofe ehumak itai hotowetai to hosiere honyi, obe roso ojo mune nobolo, ²⁵to Hollum hame etilahani hohoi to Yesu Kristo Habu lohoi, hotowuana ohwo, hilahaman, himumura, ojo golon--ifa beren, iyyania, iko ahosiere. Amen.

Revelation

Chapter 1

¹Hiram nafa inna etiliek Yesu Kristo nafa esio Hollum to honyie hetigonyok to hegiamak ilo honye nyo iso edoŋ kwak. Ehumak inyia inna to hefahu nohonyie Anjilo to hegiamani lohonyie Yoani. ²Odihu Yoani hirorita to hirro daŋ innafa egonyu inyia to higigilita inno rori inno Hollum ojo hidofe to hirro nafa esio Yesu Kristo. ³Orumu iso tuŋani le ehiana woŋ woŋ jaha iko lia le etiru hitiyana no hikila atta baŋi hiro ino egioro dia, nyo eliaha holoŋ.⁴Hirorita inno Yoani te iklesiaha hatarik inno Asia; Isiara hamehini hotowuana ta hatai iko himwara to hiji hatai iko lafa iko lia ottu wan tara honye, inyia ille, inyia lafa iko lia ottu iso ojo to oyirihien hattarik ille ettole to hosiere ho hittoloji no honyie, ⁵ojo Yesu Kristo anyalam lo suti, hitieri la hayok, hekumoni la habwok illo fau. To honyie ille omuno iyyohoi, ille etilahu iyyohoi to ye to hoto nohonyie, ⁶ehumak inyia iyyohoi ahabwe, hetimojok illo Hollum iko to Monye honyie - hotowuana kuatan iko golon to honye mak. Amen.⁷Itiwolo, awoŋ inyia iko itiran, egonyu iso hiyyo inyia daŋ iko illafa ocuk inyia, ojo oyyo iso woyyojin to fau daŋ inyia dede. Amen. ⁸Ojo Habu Hollum hijo, ''Ara nayya hitieri ara hidofe hucuŋi, lia lo owuon, lafa owuon, iko lia ottu iso hira Lettok.''⁹Nayya Yoani ilasi hatai lafa etaban ikatai hitabanita iko ahabwe to hilik to no tajia iko dihan innafa owuon to Yesu to hiji ha hari nobo na ara fure nohonyie Patmos, nyo, to hiro to no Hollum ojo hidofe to hirorita inno Yesu. ¹⁰Awuon ifa naŋ to Oyiri to holoŋ to no Habu. Ta halu hanaŋ, etiru nayya nobo hutuk ewuoloŋita iya furuju. ¹¹Ojo hijo, "Igiorok hiro ino egonyu iyye to buk, atta iyye efahak to ikelesiaha hatarik, te Efisa, to Smirna, to Pagamum, to Tiatira, to Sardis, to Filadelfia iko Laudesia.''¹²Atta naŋ yite ahalu hijo awak egonyu hara ŋai lia ero ta hanaŋ, ifa ayite nayya, atta nayya egonyu iwuetiti hattarik inno lomo hunna ara iyya yiel. ¹³To hiji he iwuetiti hattarik, owueta lobotie iyya Lonyi Tuŋani, eciefita inyia hofito ina esaga man to hejek iko gas inna ara ayel to suhe honyie.¹⁴Obwor hoo no honyie iko hofir inno honyie iyya gutun, ojo hidofe obwor iyya itiran, ojo honyehite inno honyie oulo iyya hima. ¹⁵Oulo hejek inno honyie iyya yel no eharra ho bilet, yiel inna ara muniek, ojio hiyyorro iko hirro nohonyie owuon iyya igura no onyiru to hotwwai wor. ¹⁶Owuon haher hatarik to hani he inyiet honyie ojio demi no ofi otu to hutuk honyie. Owulo homom no honyie iyya inohit no holoŋ.¹⁷Ifa egonyu nayya inyia atta nayya ahuyik to hejek honyie iyya tuŋani hayoni. Atta inyia adumu hani no honyie ne inyiet atanyak ta hanaŋ atta hijio "Baŋa labaŋ, ara nayya hitieri ara hidofe hucuŋi, ¹⁸ille amanya mak." Aye ifa nayya ati iko to wolo amanya nayya man mak!. Ati awuon nayya iko iŋanyiti ino ye iko ino iferno.¹⁹To hiram nia, igiorok hirro inno egonyu iyye ta fau, iko inno iyyania ojio inno afanu hidoŋ motie ta halu ho hunna. ²⁰Iyya te imanat hattarik inno haher inno egonyu iyye ta hani he inyiet, iko yiel inno iwuetiti inno lomo: Ara haher hattarik anjilohien illo ikelesiaha hattarik, ojio iwuetiti inno lomo hattarik ara hidofe ikelesiaha hattarik.''

Chapter 2

¹"Hegiorok no waraga to anjilo le ikelesia ne Efisa: ' Hirorita hunnaŋ inno lia ilo ottoŋita haher hunna hattarik ta hani nohonyie ne inyiet. To lia ilo olot to hiji ho lomosien hattarik inno yeli, ojo hijo,"' ²Ayyen naŋ hijo nyo nia legem itai no ogol to hadihu nahatai, hijo ebe iso itai ebusak lia haruwok, ati eciem itai lia ojo ara isia to wati illohosie heruhok, ati obe isia ara a heruhok, ati ara isia atelerok.³Ayyen naŋ hijo ewuon itai iko dihan ta taji nohoi, ojo hirro hunna edihu itai to fure nanaŋ to biaŋan no hilafuho iko halani. ⁴Ati awuon nayya iko hirro to hoi nobotie hijo ebe iyye emuno nayya iyyania iyya nafa emunori iyye nayya to hitieri. ⁵Ati iyyania igigile hijo nari doŋe iso nia ewuotori itai holobeŋ itai ahuye iko hiloit na taji nohoi to ehumari higiemita hunna egiama itai. Ojio le ebe iyye eloit taji nohoi, attu iso nayya eyari lomo nohoi ade ta mai no honyie.⁶Ati ewuon iyye iko hiram nobotie no olibo tohoi nia eliwari iyye higiemita inne egiama hiyyo illo Nikalao ajo hidofe nayya aliwari isia daŋ. ⁷To tuŋani lo owuon iko yohe isiara inyia hetiru hirro hunna ero Oyirihien te ikelesiaha. Te iyye ille eyyale esio iso nayya to honyie hadahari yani no wuaran no owuon to doŋe ho Hollum.⁸Higiorita to anjelo lo kelsia nyia to doŋe no Semuruna, to hiro no lia ilo ara hitieri iko to lia ara hicuŋi iko to lia lafa oye ati edas wuaran: ⁹Ati amijak nayya hitigiemita iko hilociaŋ nohoi, ati ara iyye habarani. Ayyen naŋ hijo iteleriti inno hiyyo ilia ojo ara isie illo Yudea, ati arasa isia ta haji no sitan, obe isia ara illo Yudea.¹⁰Baŋa labaŋ hitigiemita hunna afanu. Hetiriŋe, ottu iso hetisiahani ebirok ilamuk illahatai to kijan hijo anyar aciamari itai, ojo hidofe owuon iso hitigemita ta hatai to holoŋitek tomon. Todihu no olibo man to ye, esio iso naŋ to hoi tamu no wuaran inna elahaman leticiofohini to hoo. ¹¹Iyye ille ewuon iko yohe isiara inyia hetiru hikenita hunna ero Oyiri te ikelesiaha. Ati iyye ille eyyale, obe iso iyye orrumek diahai to ye hitarihi.''''¹²''Ta anjilo lia te ikelesia to doŋe ho Perugamona, ero lia ewuon iko demi no lofi binono, ojo: Amijak nayya doŋe nia emanyari iyye, ara inyia doŋe no Sitan hitoloji. ¹³''Ati egocie iyye fure nanaŋ to golon hidofe ebe iyye ebusak hiruk nohoi ta hanaŋ to holoŋitek innafa ottohori Antipas to hiji hatai to doŋe nafa emanyari Sitan. Ara Antipas heruhoni iko mote hanaŋ lolibo bi no.¹⁴Ati awuon naŋ iko illak hirro kai hullo orru ta hatai: Ewuon itai iko ilamuk hiyyo hullo ottoŋita hitiyenita inno Balam lafa etiyenik Balak hijo hebire tubutiti no loru to hosiere ho durre inno Isarail, ofu isia daha ŋiria no hisiorita inno rijorihien iko hirro hunna ehuhuma hasomok. ¹⁵To koi inia, owuon hidofe illak ta hatai hullo eruk hitiyenita inno hiyyo illo Nikalao.¹⁶Ati iyyania iloyito taji nohoi. Kuyya ebe iyye eyito attu iso naŋ to hoi kuak anyar ariomori nayya iko'hoi to fere no hutuk nanaŋ. Le ewuon iyye iko hiyok, itira hiro inia ero Oyiri te ikelesiaha. ¹⁷To lia le eyyale, esio iso naŋ to honyie hadahari mana inna eŋ ofo, esio iso naŋ to honyie moru inna obuor no eciafahini fure a ŋejuk. Fure inna obe lobo tuŋani oyyen ati to lia omoju tara honyie.''''¹⁸Ta anjilo le ikelesia nyia to doŋe no Tiatira hijo: Hirro hunnaŋ inno Lonyi Hollum, iyye lia eyyita honyiehite iyya ŋadief no hima ojo hejek inno hoi owuon iyya bileta inna onito. ¹⁹Ayyen naŋ hiro ino egem iyye--mune iko hiruk ojo higiama nohoi iko dihan na taji ojo hirro hunna heletek iyye higem agalik higiemita innafa ho hosiere.²⁰Ati awuon naŋ iko lobo hiram to hoi hijo adihu iyye hiito noŋoruo Jesebele, nia ellilloŋo wan nohonyie hijo hekikilani. To hitiyenita inno honyie iko to hususuta nohonyie, efwotu inyia hegiamani lalaŋ hehumari he inyia hirro inno somon hidofe adahari idahiti inno hisiorita to rijorihien. ²¹Esio naŋ to honyie holoŋ hijo anyar eruk hijo ara inyia hepalani, ati obe inyia awak hiloit hihuma nohonyie hirro inno somon.²²Itiriŋe, ebirok iso nayya inyia te ijotit no ŋuwai, hitigiemita to hiyyo hullo ehuhuma hirro inno somon, leloit isia tajia to hiyyata inno hosie iko inyia. ²³Attohe iso nayya durre innohonyie hidofe omijak iso ikelesiaha daŋ hijo nayya lia etufa naŋ higigilita iko tajia inno hiyyo. Esio nayya ta hatai daŋ abotie abotie idumiti ino higiemita innahatai.²⁴Ati ta hatai hiyyo illo Tiatira iko to hiyyo hullo obe wati ottoŋita hitiyenita, abe naŋ esio to hosie lobo hifahi te isia nyo obe isia ejufuta hirro hunna ogol tara inno Sitan. ²⁵Ati itigolik to hirro hunna owuon ta hatai man attuni nayya.²⁶Te ilia ille eyyale hihuma higemita inno eti man to hicuŋi, esio iso nayya to honyie duaran no hilohitok no hiyyo daŋ hunna ta fau. ²⁷Elehitohori iso inya isia to golon no etattur isia iyya hayyani lo obuor mocio inno honyie. Hidofe ara duaran nohonyie iyya duaran no esio Monye hanaŋ. ²⁸Esio iso nayya to honyie haheri inna haŋati ho motie. ²⁹Isiara tuŋani lo owuon iko hiyyok isiara hetiru, to hirorita hunna ero Oyiri te ikeleisaha.

Chapter 3

¹Ta anjilo le ikelesia na Sardis: Hijo, 'Ero lia lowuon ho oyirihien hattarik illo Hollum ojo haher hattarik. "Ayyen naŋ hirro inne egiem itai. Hidofe hiyyo ojo ewuar iyye ati ebe iyye ewuar nobo. ²Toriŋai nanyar ejo hidofe etigol hirro inna arasa nyo eliaha isia hisaha, nyo abe naŋ arrumek libe no higiemita innohoi to hosiere ho Hollum hanaŋ lobotie.³Togilu inne efwotu itai iko inne etiru itai. Iruho isia ojo eloyit tajia innahatai. Ati lobe itai leriŋa, attu naŋ to hatai iyya lohoho ojo hido itai ebe eyyen far na lattuni naŋ harumuni itai. ⁴Ati owuon fureta inne illak hiyyo loŋwan dia ta Sardisa illo obe letibwot boŋojin inno hosie. Ofu iso isia loton ika naŋ atta eciofok boŋojin inno obuor, nyo osiru isia.⁵Lia leyyale, eciofok iso inyia boŋojin boŋi, abe iso naŋ efufus fure nohonyie ade tara Buk no Wuaran, ero iso naŋ to hosiere ho Monye hanaŋ, ho anjilohien innohonyie. ⁶Lewuon iyye ho yohe, itira hirro inne ero Oyiri te ikelesiaha."⁷v 7Ta anjilo le kelesia no Filadelfia; Ero lia lo olibo ojo obis; otoŋita inya iŋanyit na Davide; oremik inya hiŋa ikat nobe lobo tuŋani oremik esionok, lesionok inya ikat obe lobo oremik hiŋa. ⁸Ojo inya hijo, ayen naŋ higiemita inohoi, towolo, aŋek naŋ to hoi ikat to hosiere hoi no obe lobo tuŋani oremik esionok. Ayen naŋ hijo odicio golon nohoi, ati edule iye baŋi hiram nanaŋ ejo hebe iye erisa fure nanaŋ.⁹Toriŋai! owuon hiyo ilo Sitan ilo ojo era isia ilo Yudea, ati oteler isia. Toriŋai arosok iso naŋ isia hafanu rigoŋi to hejek inohoi, man afanu isia hiyen hijo amuno hada naŋ iye. ¹⁰Edule iyye rori inanaŋ to dihan, ati eriria iso naŋ iye to saa no hususuta nottu ciama hiyo daŋ ila amanya ta fau. Atu iso naŋ kwak. ¹¹Ogolik to hiro ino owuon iko hoi, hijo hotobiaŋa lobo tuŋani eyari tamu ade tara hoi.¹²Lia le eyale, ehumak iso naŋ inya iya ahalai ta haji ho Hollum nanaŋ. Obe iso inya ojiŋu ade teya, egiorok iso naŋ fure no Hollum nanaŋ to honye iko fure no doŋe nanaŋ, ara inyia Yerusalem ŋejuk ne'suru te ido tara Hollum nanaŋ, ojo egiorok iso naŋ fure nanaŋ to honye. ¹³Tuŋani lowuon ho yohe, isiara hetiru, tojo inyia hetiru rori inne ero Oyrir te ikelesiaha.'¹⁴Ta anjilo lowuon te ikelesia no Laodesia egioro: 'Ero lia lara dede ojo hidofe ara asut lolibo lobe oteler. Inyia lia lafa to hitieri no hirro daŋ innafa oyyeu Hollum. ¹⁵Ojo inyia: Ayyen naŋ higiemita innohoi nyo ebe iye elik ojo iyye ebe enok. Olibo ida ta hanaŋ lelik iyye kuyya le'nok iyye, ¹⁶Ati era iyye iyya hifioŋ inno ojo luu, ebe iyye enok ojo hidofe ebe elik- Ati amitai iso naŋ iyye ade to hutuk hanaŋ.¹⁷Ejo iyye hijo, "Abara naŋ, awuon hidofe naŋ he ibariti arria, Iyyania abe naŋ awak nobo sihin; ati ebe itai eyyen hijo ewuon itai iko hijiriŋita, ifiahajiti, hilociaŋ, ŋode, ojo hidofe itai ewuon aŋatturre. ¹⁸Ajo naŋ ta hatai hijo inyiaŋu yiel tara hanaŋ nehuhumuni to hima atta iso itai bara. Inyiaŋu boŋojin inno obwor anyar eciofok itai hijo hotobiaŋa itai etuhutek irri hijo hotobiaŋa itai ewuon aŋatturre, imuhok to honyiehite innahatai anyar egonyu itai.¹⁹19Esiŋa naŋ ajo hidofe abaha durrre daŋ illa amuno naŋ, iloito taji nohoi eijo hidofe etigol wan. ²⁰Toriŋai, awueta naŋ te ikat ajo hidofe ekukuho te ikat. Letiru lobo tuŋani hutuk hanaŋ atta hiŋa ikat, attu iso naŋ manya ta haŋ honyie, atta naŋ daha he inyia, ojo hidofe inyia owuon iko nayya.²¹Lia le eyyale, ettole iso iko nayya to hittoloji hanaŋ iyya nafa eyyalari naŋ atta naŋ hittole ho Monye hanaŋ to hittoloji nohonyie. ²²Lia lowuon ho yohe, isiara hetiru rori inne ero Oyiri te ikelesiaha daŋ."'

Chapter 4

¹Ta halu ho hirro hunna daŋ, arriŋ nayya ahide ido atta nayya egonyu hikat aŋa to hide ido, etiru nayya hutuk inna owuon iyya furuju no ottu to ido, ojio hijio, woŋ eni anyar etuhutek nayya tohoi hirro inno afanu isio. ²Nafa awuana nayya iko Oyiri, egonyu nayya tuŋani te ido ille ettole to hittoloji. Owuon tuŋani lia ettole iyya moru no ogil. ³Ojo hidofer ohilok ekolok hittoloji nyia. Owuon ohilok nyia iyya moru igara.⁴To hittoloji nyia, owuon hittolojita tomwana arik ha aŋwan inno ettolojori marwak tomwana arik ha aŋwan ojio hidofe marwak liyya eciefita bongojin boŋi ojo ohuluhi to hosie hosie. ⁵Emedek hitoloji nyia ojo hidofe etir iyya hila. To hosire ho hittoloji, owuon lomot hattarik hunna ara iyya oyirihien hattarik inno Hollum.⁶Ojio hidofe to hosiere ho kurus owuon hari no onyieta dee na aciala iyya miraya. Ekolok hiyyeti aŋwan inno owuar kurus nyia ojio hidofe owuon aŋati ho kurus. Obore honyiehite innohosie to hosiere iko ta halu.⁷Ocialari ciaŋ hitieri iyya emie, ojo ciaŋ hitarihi ocialari iko tawo, ojio hitahunihi ocialari iyya homom no tuŋani, ojo hidofe hitaŋwani ocialari iko okuliriŋ lo efirita. ⁸Owuon ciaŋi inia daŋ iko huwa ojo honyiehite owuon to hide iko ta fau. Holoŋitek daŋ odule isia hijio, "Odua, Odua, Odua, Habu Hollum La agalik daŋ inyia lia owuon, inyia lia owuon man beren, lo ottu wan.''⁹Le esiara ciaŋi niyya ohuo ojio baŋi iko humo to lia le ettole to hittoloji, lia la amanya man mak. ¹⁰Atta ati maruak tomwana arik ho aŋwan safuho to hosiere ho lia ettole to hittoloji. Origoŋo isia to hosiere he lia amanya man mak atta ebirok ohuluhi innohosie to hosiere ho hittoloji, atta hijo, ¹¹Habu lohoi iko Hollum lohoi, osiru tohoi hamojini hitihabuo ojo duaran, iye eyiu hirro daŋ atta isia wuana wahan nohoi.''

Chapter 5

¹Atta nayya egonyu ta hani inyiet ho lia le ettole to hitoloji, buk ne egioro iko hosehe ojo iko horuoŋ ojo hidofe odwanya to idwanyiti hattarik. ²Atta nayya egonyu Anjilo ille efiriwa binno ero wuoloŋ-wuoloŋ hijo, ''ŋai iso oremik hiŋa buk inna ojio hidofe owur iŋanyiti?''³Obe iso lobo te ido kuya ta fau kuya hidofe to hotwe fau oremik hiŋa buk nyia. ⁴Ayyo naŋ no lorru nyo abe naŋ arrumek lobo tuŋani ille oremik hiŋa atta hihien buk nia . ⁵Ati ojo lobo maruani ta hanaŋ hijo, ''Baŋa eyyo, ahorru Emie lia to woyyo ba Yuda, ojo sali naba Davide buk nyia atta hiŋa ojo hidofe atta hihien.''⁶To hiji ho hitoloji ojo ciaŋi aŋwan iko maruak, egonyu nayya Ker lo owueta, lo owuon iyya oye. Owuon inyia ho mwarak hattarik ojo honyiehite hattarik, ara isia oyirihien hattarik illo efahak Hollum afau daŋ. ⁷Ottu inyia adumu buk to hani he inyiet ho lia le etole to hitoloji.⁸Nafa adumu inyia Buk nyia, origoŋo ciaŋi aŋwan iko marwak tomwana arik ha aŋwan to hosiere ho Ker. Eboŋ isia daŋ iko Okome ojo hidofe sahani inno efut iko attagoŋi hunna etimojori hiyyo illo Hollum.⁹Atta isia hidol fure ŋejuk hijo; osiru to hoi hadumuni iko haŋari iduanyiti inno Buk nia. Ati ottohe iso iyye ojo Hoto nohoi nafa enyiaŋu hiyyo to Hollum. Afanu isia to misihi, to hirorita, to woyyojin iko ta fau daŋ. ¹⁰Ehumak itai to hosie obie iko hetimojok hotomoje Hollum anyar etihabwo fau.'''' ¹¹Egonyu nayya ojo etiru hidolita ino anjilohien ilo ekolok lahabwua iko caŋi ojo mawrok. Ara ifa iluluŋ nohosie alif tomon ne ino alif tomon ojo alif iko alif arai. ¹²Ero isia wuoloŋ wuoloŋ hijo, ''Osiru iso to Ker lafa oye hattoŋitari iduariti, ibariti, ofioroho, ojo golon iko Baŋi ojio hitihabuo.''¹³Etiru nayya hirro innafa oyyeuni daŋ te ido ojo ta fau iko to hotwe fau, ojo hijo, ''Isiara lia le ettole to hittoloji, ojo lo Ker hatamanyai man mak.'' ¹⁴Origoŋo maruak ta fau atta mojo, "Atta ciaŋi aŋwan hijo, ''Amen!'' atta maruak ebirok wati innohosie ta fau atta hitihabuo inyia.

Chapter 6

¹Egonyu naya nafa eŋa Ker iduanyit nobotie tara inafa hatarik, ajo naya etiru hililoŋo tara hitaŋwani no ciaŋi niya ara iya hetiru no hila, nyia ojio hijo, "Woŋ!'' ²Ata naya riŋa, egonyu naya kusan no obwor ojo hesuhoni lo honye ottoŋita raŋ ojo buk nafa egioro anjilohien. Otu inya ahahoroni hijo anyar ahoru inya.³Nafa eŋa Ker iduanyit hitarihi, atta naya etiru hitarihi no ciaŋ ille ellilloŋ nayya hijo, ''Woŋ!'' ⁴Teya enyak nobo kusan awoŋ nolodo iyya hima. To hesuhutani lo honyie atta elimak isia hijo anyar eyari ade himwara ta fau anyar ottoho hiyyo wati inno hosie. Esio ifa isia hesuhutani demi no ofi ojio hidofe esaga.. ⁵Ifa eŋa Ker iduanyit hitahunihi, atta nayya etiru hitahunuhi no ciaŋ no ojio hijo, "Woŋ!" Atta nayya egonyu kusan ojio hesuhutani lo honyie oyita iciemit ta hani honyie. ⁶Etiru nayya nobo hutuk tara ciaŋi no ojio, "Enyaŋa itai iciemit nobotie no ŋama ta arobiaha jai? Enyiaŋa itai sofiyaha ino geme hunik to jai to arobiyaha jai? Ati baŋa eriafu hiyali iko balu.'''' ⁷Ifa eŋa Ker iduanyit hitaŋwani, atta nayya etiru nobo hutuk no lojo hijo, "Woŋ!'' ⁸Atta nayya egonyu Sigira no etiriok wan nohonyie, ojio hesuhoni lo honyie ara fure no honyie Ye ojio Hadese ejufari inyia. Esio ifa hiyyo hikumuta hirro aŋwan ta fau, ara hirro inia attohe to demi, hiŋa, iŋweti ojio ciaŋi hahonyak inno fau inna.⁹Atta inyia hiŋa iduanyiti hitamieti to ŋolon ha altari, egonyu nayya oholioho inno hiyyo innafa ottohe isia to hiram to no Hollum ojio hikienita inno iferno ojio huruk no hiro dede. ¹⁰Oyio isia no okwat binno hijo, "Habu lohoi, ettok, ille odua ojio ara dede, anu iso ekum eye hiyyo illa amanya to hoto ta fau inna? Man elienyu inyia hoto nohoi?" ¹¹Ifa atta hiyyo hisio itiditi no obwor ojio hiyyo atta elimak isia hetilai kai man afani iluluŋ nafa hosie iko ha halasira ojio ha hanasira illafa oye, iyya nafa ottohori isia.¹²Ifa eŋa Ker hitileji no iduanyit, awolo nayya hitir no okitik. Ojio holoŋ atta rioho, ojio yafa atta don iyya hoto. ¹³Atta haher niyya to hide ido ahuyu afau iyya haŋer inno ŋaboli hunna ohutu oyyami no obolo. ¹⁴Ojio ido atta bibina iyya biris. Ojio doŋiok iko masik ino odu to hotwe hahari. Atta hihuto ade ta masik hosie.¹⁵Atta habuok illo fau iko hiyyo illo hittaha, ojio illo otuba, ha barak ojio ille owuon ho golon daŋ ojio ille owuon tamasik daŋ atta efie daŋ hiŋofo daŋ to nomi. ¹⁶Atta isia hijo to doŋiok daŋ ojio moru, "Ituhuyik tohoi! Iŋofok iyyohoi ade tara le ettole to kurus iko to jore no Lonyi Ker; ¹⁷nyo ottu iso jore tara hosi, ŋai iso oremik ŋaweju?''

Chapter 7

¹Ifa ta halu ho hirro inia, egonyu nayya anjilohien lo ŋwan illo owueta to guli aŋwan inno fau, ojio hidofe eniefita tid tid oyyami na masik aŋwan inno fau, hijo anyar obe oyyami ohut ta fau, ojio ta hari kuya to yani. ²Ati atta nayya egonyu lobo anjilo lo ottu tekoi hidoŋi ho holoŋ ojio wan arik be iduanyit no Hollum ho wuaran. Atta inyia yio to hutuk no okwat atta anjilohien lo oŋwan illafa iso okum anyar ottohe fau ojio hariak; ³atta hinyiak hijo ibaŋa eriafu fau haria, iko yani man oduanyahini iyyohoi idwayiti to homoŋitek inno hegiamak illo Hollum.''⁴Ati etiru nayya hihieni lo hiyyo illafa odwanyahini; 144,000, illafa odwanyahini tara woyyojin illo hiyyo illo Isaraili. ⁵12,000 tara woyyojin inno Judei innafa oduanyiahini, 12,000 tara woyyojin inno Ruben,12,000 tara woyyojini inno Gad. ⁶21,000 tara woyyojin inno Asher, 21,000 tara woyyojin inno Naphtali,21,000 tara woyyojin inno Manasseh.⁷12,000 tara woyyojin inno Simiona, 21,000 tara woyyojin inno Levi ,12,000 tara woyyojin inno Issakar, tara woyyojin inno Sebulun, ⁸12,000 tara woyyojin inno Yosefo, ojio 12,000 tara woyyojin inno Benjamin illafa oduanyahini.⁹Ta halu ho hirro inia egonyu nayya iluluŋ no obolo nolobe lobo tuŋani oremik ehienu. Afanu bidaŋ to misihi ojio hirorita to woyyojin daŋ. ojio to obiehien daŋ iko hikienita daŋ hame hame. Ati atta isia wueta to hosiere to hikota, ojio to hosiere ho Lonyi Ker. Eciefita itiditi inno obwor ojio hidofe ottoŋita fara inno hafore ta has hosie. ¹⁰Ojio isia ellilloŋo no lokuat binno to hutuk nia ojio hidofe ottu etulwahini tara Hollum lohoi lia le ettole to hittoloji ojio to Lonyi Ker."¹¹Owueta anjilohien daŋ ille ekolok hittoloji iko maruak ojo ciaŋi aŋwan inno owuar atta isia mojo Hollum. ¹²Atta hijo, ''Amen'!' Isiara mune iko kwuatan, ojio ofioroho, humo to hosie hitihabwo, duaran ojio golon hotowuana to Hollum lohoi man mak! Amen!''¹³Atta lobo maruani hifi nayya hijio, "Haŋai hulloŋ eciefita itiditi inno obwor. Afanu itai tai?" ¹⁴Ata naya hijo to honye ''Etok eyen iye'' Atta inyia akabak ta hanaŋ hijo humo hulloŋ, hulloŋ afanu to misihi inno obolo higigiala ellilla isia itiditi innohosie to hoto to Lonyi Ker hijo anyar obwor.¹⁵Ati iyyania owuon isia to hosiere ho hittoloji no Hollum ojio omojo far ha hariejin daŋ ta haji imojit no Hollum, ojio ille ettole to hittoloji atta ehumak hajik hitolojita ino hosie ojo obe lobo niamai ojio hiboti, obe nobo inohit no hima ojio no holoŋ obe eba to hosie. ¹⁶obe iso isia enyak niamai, kuyya hibwoti, obe iso holoŋ oswak isia kuyya nobo nohon. ¹⁷Oso iso Lonyi Ker lia owueta to hosiere hosie aheyoboni'' atta eyari isia ahari, hatamat hifioŋ inno manya no owuar man. ojio Hollum atta hifufus hidenyia daŋ ade to honyiehite hosie.''

Chapter 8

¹Ifa lojio Ker laŋa iduanyit hitahattarihi, owuon ifa dwai liŋ te ido saa nobotie. ²Atta nayya egonyu anjilohien hattarik illo owueta to hosiere to Hollum, ojio ikakan hattarik esiarahini to hosie.³Atta hidofe lobo anjilo awoŋ, lo ottoŋita tobok no yiel no lowuon iko attagoŋ, ottu wueta ta altari. Esiarahini ifa attagoŋ no lobolo to honye anyar honyie le timojori inyia hiyyo illo Hollum, illo lodwa ta altari to hosiere ho hekumoni lie lowuon ta hara. ⁴Furo na attagoŋi ho mojo no heruhok illafa oye odioto ahide ta has inno anjilo. ⁵Odumu anjilo lia tobok no lowuon ha attagoŋ atta hefutak hima ta altari. Teyya ebiru inyia afau man orruori, owuana himedek no hila ojio ihuhuta ne hila, hi medehita ojio okitik.⁶Iyyania, owuon anjilohien hattarik iko ikakan innohosie hattarik atta isia hitiara huta. ⁷Atta anjilo hitieri hihut ikakan nohonyie, atta moruo iko hima ne eddia iko hoto. Atta ŋati hitahunihi na fau ahuye atta asuahari. Ojio hidofe yani atta asuahari, atta miyaŋ igara suaha.⁸Atta anjilo hitarrihi hihut ikakan nohonyie atta nobo sihin nettok no owulo iko hima ne ebirohini ta hari ne ettok. ⁹Atta hitahunihi na hari yite iyya hoto, atta hirro inna amanya daŋ to hotwe hari ye, ojio hidofe baburi inno owuon ta hari daŋ hitihara.¹⁰Atta anjilo hitahunihi hihut ikakan nohonyi atta haheri no obolo binno no owulo iyya hima no ohuyu to hide. ¹¹Odek inyia ta ŋati hitahunihi no hariak iko lotilihi. Ara fure no haheri nyia Hiyyeri, atta ŋati hitahunihi no hifioŋ hira hiyyeri atta hiyyo daŋ ye arria illa amat hifioŋ innafa odua.¹²Atta anjilo hitaŋwani hihut ikakan nohonyie, ojio hitahunihi no holoŋ atta awurori, iko hitahunihi no yafa ojio hitahunihi no hahier. Atta hitahunihi nohosie yite imoli; atta holoŋ hitahunihi iko hitahunihi na tari owuon ania obe cialai¹³Atta nayya hiwolo, atta naŋ etiru lobo imuhu lafa efirita to hiji he ido, le ellilloŋo to hutuk no okuat hijo, "Orrun, orrun, orrun to hiyyo illa amanya ta fau, to ikakan hunik hunna holobe anjilohien hunik ehut.''

Chapter 9

¹Ohut anjilo hitamieti ikakan nohonyie. Atta nayya egonyu haheri nafa ohuyu te idou afau. Omoju ifa haheri nya iŋanyiti inno hisieni no lowuon ahikat ahisieni no udori inna obe hicuŋi. ²Inya aŋa hisieni ne iwudo inna obe hicuŋi, ojo oyole no furo atta hirre ahide te iwudo nya inna erosi. Etiryok furo nia ottu to hotwai he iwudo holoŋ iko oyyami edumele.³Ottu ijufe afau tara furo nyia, esio ifa to hosie duaran inna owuon iyya iŋorit no tosi a fau. ⁴Ojo hidofe elimak to hosie hijo ibaŋa eturu miyaŋ iko yani ojo hirro hunna esur ta fau, ati isiara heturuo hiyo ilo obe owuon iko iduanyit no Hollum to homomite hosie.⁵Obe ifa ojo to hosie hijo itittohe hiyyo innafa niyya ati itigiamai isia to diahai no obolo man to yafajin miet. Ara iso diahai no hosie iyya idiehit no hiito leŋor tuŋani. ⁶To holoŋitek niyya etufa iso hiyyo ye ati obe isia orrumek, awak isia ye ati olita ye tara hosie.⁷Ara maa iyya kusani huna ehuhuma hafuyeri oriomori amai ho fere. To hosi hosie owuon tamuho iya yeli ojo homomite inohosie ocielu homomite inno hiyyo. ⁸Owuon isia iko hofir iyya inno ŋoruo ojo hala inohosie owuon iya hala ino emioho. ⁹Owuon iko bileta huna ogol bino to suhiara inohosie. Ojo hitiri no hiyo ilo hosie etir iyya hitiri no tolomirioho iko kusani ariai huna onyor oriomori.¹⁰Owuon ho lisara innohosie hunna owuon iko iŋoriti iyya inno tosi; owuon iko hifiriwa to lisara innohosie hunna odule riomo hiyyo man yafajin miet. ¹¹Owuon habu lohosie, inyia anjilo te iwure inna obe owuon iko hucuŋi. Owuon iko fure no ellilloŋo Eberei hijo ara Abadon, ojo to hirori no Grik ara inyia Apolon inna ara hetiruoni. ¹²Ati iyyania esohini irruti inno hitieri, ati ihuma riŋa! Ta halu hosie, arasa irruti arik hunna ofu afanu.¹³Ta anjilo hitileji, ohut ikakan nohonyie, ajo naŋ atta etiru hutuk no ottu tara muwarak inno altari no yeli no esio to hosiere ho Hollum. ¹⁴Ati ero hutuk ta anjilo hitileji lo owuon iko ikakan hijo, "To hek anjilohien ilia oŋwan ille efita to oger ha hari nia hittok no Efarate." ¹⁵To anjilohien oŋwan, ilia ehuhuma iyyania ta saa inna, to holoŋ nyia, to yafa nyia iko to hiŋa nyia, ohehini isia hijo anyar ofu toho ŋacio no hiyyo hitihunuhi.¹⁶Ara oseŋer hulo ehianahini to horuwoŋitek ho kusani. Etiru naŋ hihenita inohosie. ¹⁷Egonyu ifa naŋ husani to higigilo nanaŋ iko ilafa orrek to hosie: Owuon isia iko felehi to suhiana, huna odo, imoli na ara iya bulu ojo nobo amuniek. Ara hosi inno kusani iyya hosi inne emioho, ojo to hutuhe inohosie, otu hima, furo, iko nohon.¹⁸Attohori hitahinuhi no ŋacio inno hiyyo to hitigemita inia hunik: hima, to furo iko to nohon no ottu to hutuhe hosie. ¹⁹Owuon golon no kusani to hutuhe iko to lisara innohosie--ojo lisara innohosie ara iyya munok, hidofe owuon iko hosi hunna ohonyak to hiyyo horroŋon.²⁰To hiyyo illak, ilia illafa ebuha iko hattohori to hitigemita niyya, obe isia eruk hipalita inno higemita innohosie, obe hidofe isia etiwet hitihabuo nohosie to miniaŋa iko rijorihien inno moru, inno yeli, inno bileta iko inno hoyyek--saŋ hunna obe oriŋa, hunna obe etira, iko hunna obe olot. ²¹Obe isia eruk hipalita innohosie, inno toho, inno hibwana iko hirro inno somon ojo koi inno hoho.

Chapter 10

¹Atta nayya egonyu lobo anjilo lo ogol ottu te ido ille etiho te itiran ojo ohilok owuon ahide honyie. Ocialari homom nohonyie iyya holoŋ ojo hejek innohonyie owuon iyya ŋadief no hima. ²Ottoŋita inyia buk ille hitiŋ la aŋa ta hani honyie. Oriek inya heju ne inyat to hari inna hittok ojo heju ne ihoroŋ to otifor na hari.³Okuat hillilloŋo nohonyie binno iyya emie lo owuon ta mai na alama. Ellilloŋo inyia atta hitir no okuat binno, atta hitir hattarik hiro, ⁴Awak ida nayya egiorok, attati nayya etiru hutuk te ido no ojio, "Iŋofok hirro inne etiru iyye tara hitirita inia hattarik. Hotobiaŋa iyye egiorok isia ta fau.''⁵Atta anjilo lara egonyu nayya lara owueta ta hari ne ettok iko ta fau, hitidiet hani nohonyie ne inyiet e ido. ⁶Ettuŋo ifa inyia to tuŋani lo odule manyamak, lafa oyyeu ido iko hirro daŋ inno owuon dia, fau iko hirro inno owuon daŋ dia, ojio hari iko hirro daŋ inno owuon dia, atta anjilo hijo, "Obe iso nobo hilliŋa no holoŋ nyia. ⁷Ati to holoŋ no ohu anjilo hitahattarihi ahutari ikakan nohonyie, atta iso hirro inne eŋofohini inno Hollum tubai, iyya nafa erarari inyia to hegiamak illohonyie, hekilak.''⁸Atta hutuk ne etiru nayya te ido hinyiak hiro ta hanaŋ: "Ino, todumu waraga nyia no owuon ta hani ha anjilo lia lo owueta ta hari iko ta fau.'' ⁹Atta nayya eno ta anjilo, helimahini inyia hesiara ta hanaŋ waraga ne ettiŋ. Atta inyia hijo ta hanaŋ, "Iyari waraga nia atta iyye hinyia inyia. Esio iso hosehe nohoi hotodiahai, ati ofifil iso to hutuk nohoi iyya hisio.''¹⁰Adumu nayya waraga nettiŋ ta hani ha anjilo, atta nayya hinyia inyia. Ofifil ifa binno iyya hisio to hutuk hanaŋ, ati ta halu ho hinyia nanaŋ inyia, atta hosehe nanaŋ diahai binno. ¹¹Attati lobo tuŋani hijo ta hanaŋ, "Todule hiro binno to hiyyo, doŋiok, hirorita iko to habuok.''

Chapter 11

¹Esiarahini ifa ta hanaŋ iciemit nara iyya hofito. Atta nobo hutuk hijo ta hanaŋ, "Te'tte, inno to ciem haji no Hollum iko altari iko hiyyo daŋ ille etihabwo dia. ²Ati baŋa ociem bali na haji imojit, nyo ara ifa nyia no hiyyo illo obe eruk to Hollum. Eririo iso isia to hejek innohosie mai no odua yafajin tomwana aŋwan ha arik³Esio iso naŋ duaran to suti illallaŋ lohorik hekiluni to holoŋitek alif nobotie hisiha arik ho tomwana ille, ojo hidofe eciefok iso isia siwali. ⁴Ara suti lohorik illia iyya yani no hiyali iko hiwetiti inno lomo innafa owueta to hosiere ha Habu la fau. ⁵Lewak lobo tuŋani eriafu isia, ottu iso hima to hutuhien innohosie atta hisok miorok illohosie. Ottohe iso hiyyo tuŋani lawak eriafu isia.⁶Owuon suti illia ho golon hesionohini ido hijo hotobiaŋa hai ottu le ekila isia. Owuon isia ho golon heloitori hifioŋ a hoto anyar etattur fau ho ŋwai lero isia. ⁷Lesok isia igem nohosie, ottu iso ciaŋ te iwure nobe hisidi etiriomori isia. Omir ojo hidofe atta attohe isia.⁸Ofer iso wati innohosie to hikoi no bore gala nettok ( ne elliloŋo hijo ara Sodoma iko Masir) tamai nafa esihohini hiyyo Habu. ⁹Afanu iso hiyo ta masik inno olufa, woyyojin, hirorita, ojo doŋiok orriŋari wati innohosie atta hibo hebusak isia te ilume holoŋitek hunik he inak.¹⁰Omuno iso hiyyo daŋ illa lamanyar ta fau to ye to nohosie. Acia iso isia ojo hidofe esiara hisiorita to motiarak illohosie nyo etigiama ifa suti lohorik hiyyo illa amanya ta fau. ¹¹Ati ta halu ho holoŋitek hunik ho hiji no holoŋ, ajiŋak hiyyehita no oyiri no wuaran tara Hollum isia man owueta isia to hejek innohosie. ¹²Nia etiru ifa isia hutuk nottu te'ido no ojo to hosie, "Ifanu itai daŋ inni!" Ofu iso isia e ido to hitiran, ojo miorok illohosie orriŋa.¹³To saa nia, ekikiro fau binno atta ŋati hitattomoni ahuye. Atta hiyyo alif hattarik ye to okitik ojo hawuarak illohosie atta baŋi ojo hidofe esio ohuo to Hollum le ido. ¹⁴Attuhuni run hitarrihi, itirriŋe, run hitahunihi nottu kwak.¹⁵Atta anjilo hitahattarihi hihut ikakan, atta hutuhien hiro te'ido no ojo, "Era obie na fau obie na Habu lohoi ojo hidofe no Kristo lohonyie. Eniefita iso inyia mak."¹⁶Oruboho maruak tomwana arik ille ettole to kurusi innohosie to hosiere ho Hollum to homomite innohosie afau atta hitihabuo Hollum. ¹⁷Atta isia hijo, "Esio iyyohoi to hoi humo, Habu Hollum, hekumoni lo hirro daŋ, lafa owuon iko lowuon man iyyania, nyo eyari ifa iyye golon nohoi nettok atta iyye hitiara hikumo.¹⁸Eloŋojita ifa hiyyo daŋ, ati iyyania awoŋ jore nohoi. Awoŋ saa newu iyye aŋotori hayok ojo hidofe newu iyye esiarari hegiamak, hekilak, heruhok, illa abaŋ iyye, illo hittaha, iko illo hittiŋi hisiorita innohosie. Awoŋ saa to hoi hetatturori hiyyo ille etatturo fau."¹⁹Atta haji no Hollum te ido ŋa ojo senuk no himwara nohonyie aliew tohotwai. Awoŋ himiadaha no hila aliew, etitta hide, atta okitik hitir binno, ojo telle nettok atta hifut binno.

Chapter 12

¹Alew hitiyenita ifa te idou: eciofok ifa hiito noŋoruwo holoŋ, ojo yafa te hejek honyie ojo hidofe eciofok aciofok tamu inna owuon iko haheri hattarik to hoo honyie. ²Owodi ifa inyia bi hidofe oyoo to holoŋ no hitado nafa etadori inyia hiito.³Edas ifa nobo hitimijani aliw te idou: Toriŋe! Owuon ifa munu inna riet iko hosi hattarik ojo muarrak tomon ojo tamuho hattarik to hosi hose. Afie ifa lisa nohonyie hitahunihi no haheri ade te idou atta ebiru afau. ⁴Odiote ifa munu nia to hosiere ho hiito noŋoruo nafa awak hitado, hijo lo ojo tuŋani nia etado, anyar honyie ahu inyia adile hiito no tuŋani nia.⁵Esiu tuŋani nia hiito oliawa, lafa ojo anyar ottu hikumo misihi daŋ ta hali bileta. Akuwarrari ifa ade hiito no tuŋani nia to Hollum iko to hara nohonyie, ⁶eruwata ifa tuŋani nia amur, amai nafa ehuhumak Hollum atiorok to honyie, hijo anyar ohu honyie hiriria dia man holoŋitek 1,260.⁷Iyania owuana ifa rem te ido. Mikele ojo anjilohien ilohonyie etiŋalafa ifa isia munu nolowuon iyya hinyiaŋ; ojo munu nia iko anjilhien illohonyie elionyu nohosie. ⁸Obe ifa munu owuon iko golon heyyalari. Obe ifa mai tara ho munu nia iko anjilohien illohonyie te idou. ⁹Munu nia inna hittok inna maruani nafa ellliloŋo hijo Sitan lafa enyieb fau daŋ-- ebiru ifa afau, iko anjilohien illohonyie.¹⁰ati etiru ifa naŋ hutuk nolokuat man te idou: "Iyyania awoŋ hetilohini, golon iko obie no Hollum lohoi ojo hikumita inno Kristo. Ebiruni ifa harosoni ne ilasira hohoi inni afau--lia lafa odule roso isia to hosiere ho Hollum ta tari iko to motie.¹¹Eyyale iso isia inyia to hoto no Ker iko to hiram no hitimijita innohosie, hijo obe isia omuno imanyiti innohosie bi inna no iko to ye. ¹²Ati itumune, itai idosien iko lia la amanya to hosie daŋ. Ati orru iso ta fau iko haria nyo awoŋ henyiabani enni afau ta hatai. Efut jore to honyie no obolo, oyyen inyia hijo awuon inyie iko holoŋitek innohonyie kai ta fau.¹³Ifa leyyen munu hijo ebirini inyia inni afau, eno inyia etufari hiito noŋoruo nafa hetek esiu hiito oliawa. ¹⁴Ati esiarahini ifa hiito noŋoruo huwua inno okuliriŋ hunna obolo hijo anyar efiritari amai nafa otiorohini ifa beren tohonyie to wati, mai nyia no ofuye eririari inyia, to holoŋ, to holoŋitek iko nus no holoŋ ade tara Sitan.¹⁵Atta munu ejuhe hifioŋ ade to hutuk nohonyie iyya hari inna onyieta iyya igura no oremik awatari inyia ade. ¹⁶Ati etiluahu ifa fau hiito noŋoruo nia ifa eŋa fau hutuk atta adile hari nafa ejuhuni to hutuk no munu ade. ¹⁷Ati ejoria ifa munu binno to hiito noŋoruo atta eno hijo anyar ahu inyie ehumak rem iko durre inno tuŋani nia--ilia hullo oniŋe hifahita inno Hollum iko ilia illo odule golon to hituhutita inno Yesu. ¹⁸Owueta ifa munu nia to hide ho siŋata to otifor na hari.

Chapter 13

¹Ifa egonyu naŋ ciaŋ lotu ade to hotwe hari nettok. Owuon ifa inyia ho muarahi tomon ojo hosi hattarik. To hide ho muaraha niyya honyie owuon ohuluhi inna lara tomon to hoo honyie owuon fureta tomon inno lo moro to Hollum. ²Ciaŋ nya lawolo naŋ owuon iyya huwaru lomini. Owuon hejek innohonyie iyya inno lohute atta hutuk nohonyie wuana iyya ne emie. Esio idaraŋ inyia golon ojo obie nohonyie ojo hifiriwa ne lekumori inyia.. ³To hoo ho ciaŋ nyie nobotie oliew horroŋon inno lowuon iyya isia leyyani ye tohonyie. Ati olibe ifa horroŋoni nyia. ⁴Omojo hidofe isia idaraŋ nia ati to hisio nohonyie golon no honyie to ciaŋ nya. Omojo isia binno ciaŋ nyia, odule hijo, ''ŋai ara iyya ciaŋ?'' ŋai iso oremik ŋalafa he inyia?''⁵Esiarahini ifa ciaŋ nyia hutuk herarari hirro inno hitidara iko emoriti. Esiarahini ifa hilohittok to honyie ta yafajin tomwana aŋwan ha arik. ⁶Atta ciaŋ nia hiŋa hutuk nohonyie herarari imoriti to Hollum: omoro fure nohonyie, mai na amanyari inyia, iko hiyyo illa amanya te ido.⁷Esiarahini to ciaŋ hijo anyar orem inyia iko heruhok anyar eyyale isia bidaŋ, Ojio hidofe hilohittok esiarahini to honyie hagalihini woyyojin, hiyyo, hirorita iko doŋiok bidaŋ ta fau. ⁸Hijo anyar etihabuo hiyyo illa amanya ta fau inyia, hijo tuŋani lo obe fure nohonyie egioro, man to hitieri na fau, to Buk no Wuaran, na ara no Ker, lafa oye.⁹Lo owuon lobo tuŋani ho hiyok isiara inyia hetiru. Lowuon lobo tuŋani awak inya eno efitari, isiara inyia heno efitari. ¹⁰Lowon lobo tuŋani la awak ye to demi nettok, oye iso iinyia to demi. Isiara hiyyo illo Hollum hoto di hitigiemita ojio hidofe eruk to honyie.¹¹Egonyu nayya nobo ciaŋ no ojiŋu ta fau. Owuon inyia iko muarrak arik iyya lonyi ker, ojio inyia amala iyya munu, owuon inyia iko hilohittok inno ciaŋ hitieri, atta inyia etuhutek hilohittok nyia to honyie. ¹²Ojio hidofe inyia orroso inyia hiyyo bidaŋ fau, iko hiyyo illa amanya ta fau hetihabuori ciaŋ inna hitieri nafa owuon iko horroŋoni nafa awak attohe inyia, ati olibe inyia. 13Egiama inyia idwariti hunno hittaha, ojio hidofe egiemu hima nolottu afau te ido to hosiere ho hiyyo.. Egonyu nayya nobo ciaŋ no ojiŋu ta fau. Owuon inyia iko muarrak arik iyya lonyi ker, ojio inyia amala iyya munu, owuon inyia iko hilohittok inno ciaŋ hitieri, atta inyia etuhutek hilohittok nyia to honyie. ¹²Ojio hidofe inyia orroso inyia hiyyo bidaŋ fau, iko hiyyo illa amanya ta fau hetihabuori ciaŋ inna hitieri nafa owuon iko horroŋoni nafa awak attohe inyia, ati olibe inyia.¹³Egiama inyia idwariti hunno hittaha, ojio hidofe egiemu hima nolottu afau te ido to hosiere ho hiyyo. ¹⁴To hituhutita innafa ojio hiyyo to honyie igiama, anyaŋa inyia hiyyo illa lamanya ta fau, elimak inyia to hosie hijo ihumuak nobo rijori no ciaŋ nyia nafa leriafini to demi, ati harasa wuaran.¹⁵Esiarahini golon to rijori no ciaŋ hijo anyar ero rijori ojio hidofe emak hiyyo illo obe etihabwo inyia hotoyo. ¹⁶Orrosok hidofe inyia hiyyo bidaŋ, illo obe anyar, illo ogol, illo asam, ille elociaŋ, illo obe efita, iko piti hamojuni hituhuti ta he inyiet iko to homom. ¹⁷Ogolo ifa binno to hiyyo illo obe owuon iko hituhuti no ciaŋ, nimira ne etuhutek fure nohonyie.¹⁸Awak hiram ina hilofere. Lia lo owuon iko ofioroho, isiara inyia hotoyyen nimira no ciaŋ. Ara nimira nia no tuŋani. Ara nimira nia 666.

Chapter 14

¹Ta halu ariŋai naŋ atta nayya egonyu lonyi Ker ille owueta to hosiere hanaŋ to Doŋe ho Sion. Owuon hiyyo daŋ he inyia 144,000 inno owuon ho fure nohonyie ojio fure no Mony honyie to homomite hosie. ²Etiru naŋ hiro inna ottu te idou inna ara iyya hitiri no haria arriai ojio hidofe iyya hitir na hai inna okwat. Hitir ne etiru nayya ara hidofe iyya hiyyo hulo erribo doŋi innohosie.³Edolo isia fureta ŋejuho to hosiere ho hitoloji ojio iyyeti aŋwan hunna owuar wati iko maruak. Obe ifa lobo tuŋani oremik hidolo fure nyia aracie hiyyo illafa 144,000 illafa etilohini ta fau. ⁴Isia ilia illafa obe owuon ho ŋorwo. Olibo isia iyya hodwoti inna obe otirohini ho hiito oliawa. Isia ilia hullo ejufuta lonyi Ker. Enyiaŋini ifa ilia to hiji ho hiyyo hijio anyar ara haŋer hitierita illo Hollum arik ho lonyi Ker. ⁵Obe ifa teleri to hutuhen hosie. Obe ifa nobo hipali tara hosie.⁶Ta halu, egonyu nayya lobo anjilo edarra ahide idou ojio inyia owuon ho sayye hunna olibo wati hunna odule wati fuur elimahini to hiyyo illa amanya wati ta fau, isiay woyojin inno hiyyo bidaŋ, hikienita inno hiyyo daŋ gele gele, ojio obiehien daŋ. ⁷Ero inyia ania no okuat binno hijo, "Itibaŋa Hollum, isiara kwatan to honyie, to nyo awoŋ holoŋ no ŋoto nohonyie. Itihabue lia lo oyyeu wan ido arik ha fau, ojio hifioŋ arik ho otilik.''⁸Ejufari anjilo hitarihiri inyia atta hijo, ahuye, ahuye Babolonia doŋe nettok, etimat ifa inyia hiyyo hullo ta fau daŋ hifioŋ inna ajalaŋi inna ara wati isomiti innohosie.''⁹Ejufari anjilo hitahunihi isia atta hijo to hutuk to no okwat hijo, ''Le etihabuo wan ciaŋ arik ho rijori nohonyie, atta amoju higwarit to homom honyie kuya hidofe ta hani nohonyie, ¹⁰amat iso inyia hifioŋ inna ajalaŋi hunna ara wati ajore no Hollum hunna obe eharrahini ho hifioŋ. Amat iso inyia to kos inna ho jore no Hollum. Etigiama iso hiyyo hamatani lia to hima ojio nohon to hosiere ha anjilohien hullo olibo wati ojio hidofe to hosiere ho Lonyi Ker.¹¹Etulak iso furo no hetigiamak ilia hire ahide man fur. Obe iso isia oremik eyyomu ta far ojio hidofe ta tari. Isia ilia ille etihabuo wati ciaŋ arik ho rijori innohonyie arik he illo omoju wati hiŋiesita no fure nohonyie to homomite hosie. ¹²Etiliek hirro hunaŋ hidik no hiyyo illo Hollum, isia ilia hullo aŋunai wati hifahita inno Hollum ojio hiruk to Yesu Kristo.''¹³Etiru nayya hutuk ero te ido hijo, egioro hijo, isiara illo oye wati to huruk ta Habu hotomune to holoŋ tena man fuur. Ojio Oyiri, "Ara dede, isiara isia hotoyiri to higiemita innohosie to nyo ejufita hihumita innohosie isia.''¹⁴Ta halu hena egonyu naŋ hidis inna obwor ojio lobo tuŋani ettole te ilia ocialari ho Lonyi Tuŋani.Owuon inyia ho yiel inna eciofok to hoo honyie ojio demi inna ofu wuana ta hani honyie. ¹⁵Ojiŋu anjilo lobo ta mai inna odua wan atta hillilloŋ no okwat to lia le ettole wan to hidis atta hijo, todumu demi nohoi, ojio todioŋoi ŋama inohooi nyo odon mana nyia ta fau ojio hidofe era holoŋ no dioŋo. ¹⁶Teyya atta lia le ettole wan to ohidis ebirok demi nohonyie ta fau atta fau adieŋini.. ¹⁷Ojiŋu anjilo lobo te ido ta mai inna odua wan; owuon hidofe inyia ho demi inna ofi. ¹⁸Arasa lobo anjilo ajiŋu tohotwai hitidwari ina owuon ho duaran no hima, atta inyia hililoŋo no lokwat to anjilo ile owuon ho demi no ofi wan atta hijo, todumu demi nohooi, toŋot ajalaŋi ina ta fau nyo odon haŋer innohonyie.¹⁹Attati anjilo ebirok demi nohonyie ta fau atta attubak haŋer ina ajalaŋi te iwudo inna omwatari isia, inna ara iyya jore no Hollum. ²⁰Omwata isia hifioŋ inn haŋer inne ajalaŋi to oger na haŋ atta hoto awoŋ teyya atta adilu sigaji no husan ojio hidofe onyior maili man hisihai arik.

Chapter 15

¹Egonyu nayya nobo hituhuti te idou inna obolo ojio hidofe olibo. Owuon Anjilohien hattarik ojio hitigiemita hattarik hunna ara wati hisidi, nyo tara hosie, esohini iso jore no Hollum.²Egonyu nayya nobo sihin inna ara iyya hari inna hittok inna onyieta dee inna eharra ho hima, ojio to oger honyie owueta hiyyo hullo ocialari ho ciaŋ ojio rijori innohonyie ojio nimira no fure nohonyie. owuon isia ho obiliŋi inne esio Hollum tohosie.³Edolo isia fureta ino Muse, hegiamani lo Hollum ojio hidofe isia edolo fure no Lonyi Ker, inna ojio, ''Obolo hihumita innohoi ojio hidofe olibo, Habu Hollum Lologol ille agalik wan bi daŋ. Obis ikotia innohoi ojio hidofe ara dede, Iyye Habu lo fau daŋ. ⁴Habu, ŋai iso le obe abaŋ iyye , ojio obe awak hitihabuo fure nohoi? To nyo iyye hamai elibo. Afanu iso hiyyo daŋ etihabuori ahosiere hoi, to nyo olieu hihumita innohoi hunna obis wati.''⁵Ta halu ho hirro hunna ariŋa nayya, atta naŋ egonyu mai no suti, inna odua wan aŋa te ido, ara inyia musiama inna ara hituhuhiti te idou. ⁶Ojio hidofe anjilohien hattarik ojiŋu illo lowuon ho hitigiemita hattarik. Eciofok isia boŋojin hunna obwor ojio hidofe opipiak, ojio hidofe elurok suhiana innohosie to boŋojin inna ara ayieli.⁷Atta lobo to hiji ho ciaŋi aŋwan inno owuar wati esio ta anjilohien sahani hattarik hunna ehuhumahini to yiel inne omoju ho jore no Hollum inna owuar man mak. ⁸Efut ifa haji ho furo inna ottu wan to kwatan no Hollum arik ho duaran nohonyie, ojio hidofe obe tuŋani oremik ajiŋak ta mai nia man ottuhuni hitigiemita hattarik inna anjilohien hattarik.

Chapter 16

¹Etiru nayya hutuk ne ellilloŋo ta haji imojit nolojio ta anjilohien hattarik hijo, "Ino ijuhok tafau hirro inia ta sahani hattarik inno jore no Hollum.''²Atta anjilo lobotie ŋeno, atta ejuhok hirro ta sahan honyie afau. Attati horroŋon inno orru ojo hidofe diahai ottu to hiyyo ille owuon iko hituhuti no ciaŋ, iko to hiyyo ille etihabuo rijorihien.³Ejuhok anjilo hitarihi hirro innohonyie a hotwe hari, atta hari hiso daŋ ahoto iyya no tuŋani lo oye. Atta ciaŋi inia amanya ta hari ye daŋ.⁴Atta anjilo hitahunihi ejuhok hirro innohonyie ahotwe hari atta hari hira ahoto. ⁵Atta nayya etiru anjilo lo hifioŋ ojio. ''Ebis iyye to hukumi tohoi. Tuŋani ille, ojio hidofe lafa, Haliboroni, nyo eŋot iyye hirro inia na anyar. ⁶Nyo ejuhok ifa hiyyo hoto no hekilak arik iko no heyak illo sayye, osiru to hosie hamatari hoto ne isio iyye. ⁷Ajio nayya etiru hitiraŋi to hide ha altari, no ojio hijo, "Dede, Habu Hollum Le ettok, obis iŋotiti innohoi ojio hidofe ara dede."⁸Atta anjilo hitaŋwani ejuhok hiro inno honyi to holoŋ, ojio holoŋ atta wuana ho nohon nohonyie no osuak hiyyo iyya hima. ⁹Etaban hiyyo ho nohon ojio isia atta moro fure no Hollum hadurani le efahu hitigiemita inia, ojio isia etigol tajia innohosie, obe hidofe esio to honyie ohuo nohonyie.¹⁰Ejuhok anjilo hitamieti hirro innohonyie to kurus no sitan, ojio idumele atta etiyok obie nohonyi, atta hiyyo hinyahal ŋadiafa innohosie to diahai. ¹¹To hiram no diahai, atta isia moro fure no Hollum le ido to hiram no diahai nohosie iko horroŋon innohosie, ojio isia arasa hibo yite tara hiyyata innohosie ino egiema isia.¹²Ejuhok anjilo hitileji hirro innohonyie ahotwai hari nettok nara fure nohonyie Efarite, ojio hifioŋ innohonyie atta tee, ehuhumari hikoi na Habu lo ottu tekoi hiduoŋi no holoŋ. ¹³Egonyu nayya jiohien hunik hunna eri iyya hidoduohi inno ojiŋu to hutuk ne ettok no sitan, ojio to hutuk ho ciaŋ iko to hutuk ho hekilani ille enyiaba. ¹⁴Ara isia jiohin inno orru, inne ehuhuma miniaŋa ojio hituhuta hiduariti. Ofu isia daŋ ta Habu lo fau daŋ, nyo ottubari isia to oriomori to holoŋ no Hollum La agalik fau daŋ.¹⁵To riŋai, attu nayya iyya lohoho! Hotowuana jaha to lia lo odule riŋai, ojio eriria boŋojin ino honye ŋa iso inya olot aŋatture ta bali ojio irri atta hinief inya. ¹⁶Ottubahini Habuok daŋ atta eyyani isia amai ne ellilloŋo to hirori ne Iberei hijo Amagedon.¹⁷Atta anjilo hitahattarihi elimak hiro innohonyie to oyyami. Teyya teyya atta hiro awoŋ tara haji ne imojit binno no ojio hijo ''Esaha!.'' ¹⁸Ta halu ho hirro inia owuon himedehita no hila, iko okitik ne ettok binno, ojio hikienita inne etitanari hai, ibahiti inno hila fau, ojio hikikiro no obolo no ottu to okitik_kitik na agal nafa holobe edwoŋ man holobe Hollum ayyeu tuŋani, obolo ifa okitik binno. ¹⁹Atta Babilonia bore na gala nettok buanya amasik hunik ojio misihi ho borejin inno gala atta hijo isiara Babilonia hatamatai jore no honyie tokos nafa eminu inyia.²⁰Ojio sigoŋi arik ho doŋiok obe enyiak aliew to masik hosie. ²¹Essiaha tele inno ohuyu to hide ido hiyyo, ojio tele no otte odiŋ iyya ara idiŋit nohonyie to mwana miiet. Atta hiyyo moro Hollum, nyo obolo hi tigiama no tele olloŋori no.

Chapter 17

¹Afanu anjilohien hattarik illafa oyita kurahien hattarik daŋ atta hijo ta hanaŋ, "Woŋ, etuhutek iso naya hiyo ŋoto ne isomo nettok ne ettole to hariak ariai, ²ilo oroto habwok he inya ta fau ojo hidofe eboto ilia amanya ta fau atta isia eyyau hiro ino somon."³Atta anjilo eyyari nayya a mura to Oyiri ajo naya ata egonyu nobo hito noŋorwo ne ettole to horwoŋ ho ciaŋ no odo binno nefut ho fureta imoriti. Owuon ciaŋ nia ho hossi hattarik iko muarrak tomon. ⁴Eciefita ifa hiito noŋorwo nya boŋo no' owuon iyya bulu ojo hidofe eciefita yiel to murut iko morwo inno opipiak. Otoŋita ifa inya ta hani nohonyie kos nara yiel nefut ho hirro inno orru ojo hibwotita ino hiro inno somon nohonyie. ⁵Ne egioro to homom nohonye hiro inne eŋofo hijo: "Babilonia ne ettok, hotonye hasomok iko hiro ino eturu fau."⁶Egonyu naya hito noŋorwo nia orumu ho hoto no heruhok iko hoto no hayok ilo oye to hiram no Yesu. Ifa egonyu inyia, eliliha ifa naŋ bino. ⁷Ati ojo anjilo ta nanaŋ, "No nyo eliliha iye? Elimak iso naya hiram no hito noŋorwo nia iko no ciaŋ nia ahafita inyia (ciaŋ nowuon ho hossi hattarik iko maruak tomon)⁸Ciaŋ nia ewolo iyye iyyania, obe amanya iyyania, ati owu iso awoŋ te iwudo. Owu is inya etiharari. Lia ila amanya ta fau, iko ilia ilo obe fureta inohosie egioro to Buk no Wuaran man to hitieri hafau-- Eliliha iso isia legonyu isia ciaŋ nyia nobe oliew iyania, notu iso awoŋ.⁹Awak hiram inna ofioroho. Ara hossi hattarik doŋiok hattarik netolojori hiito noŋoruo nia. ¹⁰Ara hidofe isia habuok hattarik. Ohuye habuok hattarik, ojo lobotie owuon, ojo hidofe lobotie holobe awoŋ; lawoŋ inyia, ottu iso inyia wuana kai lettiŋ.¹¹Ciaŋ nafa amanya, ati iyyania obe oliew, ara inyia habu hitahottohunihi ati ara inya la habuok hattarik ati owu iso inya ahima.¹²Ara muarrak tomon inia habuok tomon hullo holobe amoju obie, ati amoju isia hilohittok iyya habuok to saa nobotie iko ciaŋ. ¹³Owuon higigilo nohosie nobotie, man atta hisio golon iko hilohittok nohosie to ciaŋ. ¹⁴Efura iso isia fere hariomori iko lonyi Ker. Ati omir iso iso lonyi Ker isia nyo ara inyia Habu la habuok iko Ettok le ettaha- owuon iso inyia iko hiyyo ilohonyie ilafa eliloŋu inyia, onyimot iko heruhok."¹⁵Ojo anjilo ta hanaŋ, "Hifioŋ inia egonyu itai, tamai netolojori hasomok, ara hiyo, iluluŋi, woyojin iko, hirorita.¹⁶Muarrak tomon inia egonyu iyye--oliwari iso ciaŋ he inyia isomo. Etihar iso isia inyia atta hidofe hibut inyia aŋatturre, atta aswuahahini iso inya to hima. ¹⁷Emak Hollum ta tajia innohosie hehumai igem nohonyie nyo eruk isia hisio golon nohosie hekumori ciaŋ man otubari hiro ino Hollum.¹⁸Hiito noŋoruo nara egonyu iyye, ara inyia doŋe nettok netimanya habwok daŋ illo fau."

Chapter 18

¹Ta halu no hirro inia, egonyu naya lobo anjilo lesuru te ido lowuon ho duaran no obolo ojo ohwuo eticiela nohonyie fau. ²Oyo inya le eyoro hijo, "Ahuye, Ahuye Babilonia, doŋe nettok. Era inya mai na amanyari meniaŋa ariai, mai na amanyari oyirihien ino ebwot. ³Emat misihi daŋ balu no mune nohonyie somon neyyani iyyania to honyie jore no Hollum. Eyyau habuok illo fau iyyau no somon iko inya. Abarai hapociok illo fau binno to golon no hitihara nohonyie manya."⁴Ata naya etiru nobo hutuk notu te ido hijo, "ifanu ade tara honye, hiyo ilalaŋ, hotobiaŋa itai ewoun iko hiyata inohonyie, hotobiaŋa itai ewoun iko hitigiemita inohonye. ⁵Nyo ofwana inyia hiyyatta innohonyie man ebariri isia te ido, atta Hollum agilu irruti innohonyie. ⁶Itudumak to honyie hiyata inohonyie to hirro ine egiem inya; eharrik inya to kos, eharik ariai hipalita innohonye.⁷Etahuo inyia wan nohonye ojo inyia amanya te irruti, iyyania isiara to honyie diahai iko hitigiama no osiru to honye. Nyo egigilo inyia ta taji to nohonyie hijo naya habu, abe naya ara ihidak ati abe iso naya ayen iyiti. ⁸To nobo holoŋ, afanu iso hitigemita innohonyie; ye, tariha, ojo hiŋa. Esok iso hima inyia, nyo ogol Habu Hollum, ojo hidofe ara haŋotoni lohonye."⁹Oyyo iso habuok illo fau illafa eyyau he inyia hirro inno somon atta hidofe yio te inyia legonyu isia furo no hasuahari nohonyie. ¹⁰Oweta iso isia alamarai nyo abaŋ isia hitigiama no honye honye atta hijo, "Oru, orru Babilonia, doŋe nettok, Babilonia bore na gala no ogol! awoŋ baha nohoi ta saa nobotie."¹¹Oyyo hapocok illo fau ojo hidofe atariha to hiram to nohonyie, nyo enyiei lobo tuŋani le enyaŋu ipociti odule ¹²hinyaŋa yiel nohonyie, moru inno opipiak, honoron inne elahaman, silhi, iko rori daŋ inno hoyyek, hala inno tomie, baburi ojo buyya nohonyie. ¹³Sinamoni, hitiŋwojita, attagoŋ, hiyali no hiito noŋorwo, baluo, hiyali no jati, hofwo, geme, husuŋ, kioro, kusani, piti ojo oholioho inno hiyyo.¹⁴Ojo iso isia hijo, esohini haŋer innafa edaya iyye attati hilahaman iko ibariti innohoi hisaha nyo obe iso isia enyiak arrumehini.¹⁵Oyio iso hapocok ille etinyiaŋa hirro innia atta bura inyia nyo abara isia to hirro inno doŋe nia. Oweta iso isia te iloma nyo abaŋ isia hitigiama nohonyie. ¹⁶Ojo iso isia hijo, "Orru, orru to doŋe nettok, eciofo ifa inyia boŋojin inne imoliha inne elahaman ojo hidofe odo; ecefita ifa inyia yiel iko honoron inno opipiak ojo inno obwor. ¹⁷Ati ta saa to nobotie otture ibariti inno hittaha. Oweta ettaha illo baburi te iloma iko hiyyo daŋ illo orrumek ibariti innohosie te igem na hari.¹⁸Atati isia yoo to hegonyu nohoise furo no osuahari doŋe nettok atta isia hijo, "Nari doŋe nia ne erri iyya doŋe inna?" ¹⁹Atta isia ahuttok huron a hosi innohose ojo hidofe ewuoloŋita; oyo isia atta bura inyia ojo hidofe daŋ ero hijo, "Orru, orru to doŋe nettok, nyo orrumek hiyyo illa abara daŋ ibariti innohose to doŋe nia nyo abara inyia. Ta saa to nobotie, atta inyia ture. " ²⁰'' Itimune te inya, Ido, itai heruhok, lefahat, ojo hekilak, nyo eyyani Hollum ŋoto to honye."²¹Adumu anjilo lelotir binno moru nara iyya hiriai nettok atta ebirok inyia a hotwai hari atta hijo, "Ebirohini iso Babilonia doŋe nettok to golon iyya inna, ati obe iso enyiak aliew. ²²Hidofe, obe iso herribok illo tefelleŋi, iko hedolok, hahutak, herramitak ojo hahutak he hahan, obe iso enyiak etirini ta hatai. Obe hidofe iso enyiak arrumu lobo hehuhumani lo hirro ta hatai. Obe iso nobo hitiri no tauna enyiak etirini ta hatai.²³Obe iso nobo lomo enyiak hidia ta hatai. Obe iso hutuhien inno hayamak iko inno hoduo inna ayama hiyyo enyiak etirini, nyo obore ifa hapocok agalihini, ojo te ibwana innohoi, enyiaba ifa iyye hiyyo daŋ. ²⁴Nyo orrumehini hoto no heyak sayye iko inno hiyyo illo Hollum, iko hoto no hiyyo daŋ illafa ottohori daŋ ta fau."

Chapter 19

¹Ta halu ho hirro hunna, etiru naya hutuhien inno iluluŋ no hiyyo arria inno owuon te ido inno ojo, "Alleluya, etilohini, ohuo, illo ojo owuon ohuo, golon to Hollum. ²Obis ŋoto nohonyie ojo isia ara dede, nyo oŋot inyia isomo ne ettok nafa etihar fau te isomiti innohonyie, ati elienyu Hollum hoto no hegiamak illohonyie, nafa etiwo inya."³To hitarrihi nohonyie enyiak isia hijo, "Alleluya! Nyo odiote furo no hasuahari nohonyie mak. Oruboho ⁴maruak tomwana arik ha aŋwan iko iyyeti aŋwan inno owuar ta fau atta isia hitihabuo Hollum le ettole to hara man atta isia hijo, "Amen, alleluya."⁵Ottu hiram to hitoloji nia nojo, "Hesiara hitihabuo to Hollum lohoi itai hegiamak illohonye daŋ, itai ille ebaŋ inya, itai hullo hittiŋi daŋ iko hullo hittaha."⁶Atta naya etiru nobo hutuk nettok iyya hutuk no hiyyo ariai, owuon iyya nyietta na haria, ojo hidofe iyya huttuada no hila no ojo, "Alleluya! Nyo ara Habu a Hollum lohoi, hekumoni lo hirro daŋ, nyo ara inyia heniefitani.⁷Hesiara mune iko hitihabuo ojo lohuo nyo eba hitihabuo nobolo binno ojo esio ohuo! to mune no hiyama no Lonyi Ker awŋ, ojo ehuhum noŋoruo honye wan nohonyie. ⁸Eciofok hiito noŋoruo boŋo nelahaman, no opipiak ojo hidofe olibo. Etuhutek boŋo nohonyie hihumita inno obis inno hiyyo illo Hollum.⁹Atta anjilo hiro ta hanaŋ hijo, "Isiara lia ille elliloŋini to hidihita no Lonyi Ker hotomune. ¹⁰Arigoŋ naya ta fau to hosiere ho hejek innohonye hetihabuori inyia. Attati inyia hijo ta hanaŋ, "Baŋa ehuma ania nyo ara naŋ pit iyya iyye iko halasira hoi hullo owuon ho hirro inne egonyu isia inno Yesu. Itihabue Hollum. Nyo ara hiyyen no Yesu iyya hekiluni no hirro inna afanu."¹¹Atta naya egonyu ido aŋa, ata naya hiwolo, awoŋ kusan no obuor, dia efurek ifa isia lia lowuon to horwuoŋ honyie hijo, "Ara tuŋani le ettole to horwuoŋ, heruhoni lobis. Oŋoto inyia to bisan atta hidofe hitiriomo. ¹²Owuon honyehite innohonyie iyya ŋadief no hima, ojo tamuho innohonyie obore. Egioro fure nohonyie hijo obe lobo tuŋani loyyen inyia ati oyyen inyia ta wan nohonyie hame. ¹³Eciefita hofito nedduttohini to hoto, ara fure nohonyie Hiram no Hollum.¹⁴Ejufuta ifa oseŋer ille ido inyia ojo inyie owuon to horwuoŋ ho kusan no obuor, leciefita boŋo ne elahama ojo hidofe obuor nolibo. ¹⁵Ottu demi no ofi to hutuk nohonyie no oŋotori inyia hiyyo daŋ ta fau, ottoŋita iso inyia to bilata. Eririo inyia hifioŋ inna ajalaŋi ewudo nara iyya jore nobolo no Hollum aduaran lo ogol bino. ¹⁶Egiorohini fure nohonyie to hofito nohonyie ojo to muro nohonyie hijo, "Habu lo habuok iko haboloni lo habolok.''¹⁷Egonyu naya anjilo lo owueta to holoŋ. Atta inyia hilliloŋo to hutuk no okuat to cieŋ daŋ, "Ifanu, itittubai nobotie to daha netok no Hollum. ¹⁸Ifanu itidahai hiriŋo no wati inahatai habuok, hiri ino etaha illo oseŋer, hiri wati inno hiyyo ilo hittaha, hiri ino kusani iko hiyyo ille ettole to horwuoŋite innohosie, hiri ino wati ile efita daŋ iko illo obe efita, ojo hidofe illo obe wati innohose obolo."¹⁹Egonyu naya ciaŋ ojo habuok illo fau iko oseŋer ilohosie. Otubahin ifa isia oriomori iko lia le etole to kusan ho oseŋer honye. ²⁰Eniefu ifa isia ciaŋ he iboni henyiabani nafa ehuma hituhutita to hosiere honye. Enyiaba inya to hutuhita inia hiyo ilafa omoju higierita inohonyie ojo etihabuo rijori nohonyie. Ebirori ifa isia daŋ lohorik ilo owuar a hotwai hima no odule mak ojo owulo no.²¹Oye ifa hiyyo arria to fere no tuŋani lia lo owuon to hide ho kusan, fere no ojiŋu to hutuk no tuŋani lowuon to horwuoŋ ho kusan. Enya cieŋ daŋ wati ino hayok illohosie.

Chapter 20

¹Ta halu ho hiro huna, egonyu naya anjilo esuru afau te ido, lotoŋita iŋanyit ne iwudo nobe hucuŋi ojo oyita ta hani nohonyie haririk. ²Enief inyia munu nafa owuon ho beren, ara hidofe inya hetisiahani iko Sitan, atta anjilo efitak inyia ŋasi alif. ³Ebirok anjilo inya ewure ata esionok ojo hidofe egafulok inya te iwure hijo hotobiaŋa Sitan enyak hinyaba hiyo illa fau man ottubari ŋasi alif nobotie. Ta halu ha ŋasi inne ebusahini iso inyia lobo saa kai.⁴Egonyu naya hitolojita iko hiyyo ille ettole dia illo owuon ho duaran haŋotori hiyyo. Egonyu naya hiyyo illo oŋuto hossi innohosie to hiruk to nohosie to Yesu, ojo hidofe to hiram no Hollum. Isia illia illafa ebo hitihabuo ciaŋ iko rijori honyie ojo hidofe obe essiho to homomitek innohosie, iko ta has hosie. Enyiak isia wuaran ojo hidofe ara ettaha iko Kristo ta ŋasi alif.⁵Obe iso ilak hayok ebuhu man ottubari ŋasi alif. Ara ina hebuhu hitieri. Isiara ille ebuhu ojo halibok hotomune te hebuhu hitieri. ⁶Obe ye hitarrihi enyiak wuana ho golon. Ara iso isia fadirihien illo Hollum iko illo Kristo nyo elohittok iso isia iko inya ŋasi alif.⁷Lo ottubai ŋasi alif, ohoni iso Sitan to kijan to nohonyie. ⁸Ojiŋu iso inyia enyiabari obiehien inno hiyyo bi daŋ ta fau illo owuon ta ŋacio aŋwan inno fau inne elliloŋo hijo- Gog iko Magog--hettuttubari isia harriomori. Ara hihiana no hosie iyya siŋata na haari ne ettok.⁹Afanu isia to missihi inno fau daŋ he kolori mai no owuanari heruhok illo Hollum ojo mai nemuno iyyohoi. Ati odou hima te'ido hetturori isia. ¹⁰Ebirohini iso henyiabani lo hiyyo a hotwai hima no owulo binno, tamai nebirohini ciaŋ iko hekilani loteler. Orumek iso isia hitigiama ta far iko ta tari mak.¹¹Ta halu ho hiro inia, egonyu naya hitoloji no obolo ojo hidofe obuor, atta naya egonyu lobo ettole dia. Erruat fau he ido ade tara honyie, ati obe ifa mai nobo to hosie erruacie. ¹²Egonyu naya hayok-- ettaha iko hiyyo assai illo oweta to hosiere ho hitoloji nohonyie, atta hiŋa buuhi. Enyiak hidofe hiŋa nobo Buk no Wuaran. Oŋoto ifa hiyyo to hiro ine egioro to buhi.¹³Afanu hayok ade to hotwe hari. Ojo hima ata hisio hayok illafa illo owuon dia, man orumehini hayok ŋoto nohosie to hirro inafa egiama isia. ¹⁴Ebirohini ifa ye iko hima a hotwai ho hima no odule mak. ¹⁵Lobe fure no lobo orrumehini negioro to Buk no Wuaran, ebirohini iso inyia a hotwai hima nettok no odule.

Chapter 21

¹Atta nayya egonyu ido ŋejuk iko fau inna ŋejuk, nyo olite ido maruani iko fau maruani, ojio hari ne ettok olita. ²Atta nayya hidofe egonyu doŋe no odua, Yerusalem ŋejuk, no ottu afau te ido tara Hollum, ehuhumahini iyya hoduoti ta hayamani honyie.³Atta nayya etiru hutuk no ottu tara hittoloji no ojio, "Ituwolo! Mai na amanyari Hollum iko hiyyo illohonyie, amanya iso inyia he isia. Ara iso isia hiyyo illohonye, ojio Hollum ta wan lohonyie owuon iso he isia, ojio hidofe ara a Hollum lohosie. ⁴Opotu iso inyia hidenya ade to honyehite innohosie, obe iso nobo ye, kuyya hidofe, hijiriŋa, yio, kuyya hidofe diahai. Olite hirro innafa ho beren.⁵Ojio tuŋani le ettole to hara atta hijo, "Ituwolo! Etiŋejuk nayya hiro daŋ. Ata inya hijo, "Igiorok inna ta fau nyo osiru hirro hunna ojio hidofe ara dede." ⁶Atta inyia hijo ta hanaŋ, "Esaha hirro hunna bidaŋ! Nayya Alfa iko Omega, hitieri iko hucuŋi. To tuŋani le ebwoto, esio iso nayya to honyie amatat tara otilik iko hifioŋ no manya no obe inya oduma.⁷Lia le eyyale, ara iso inyia harutani lo hiro hunna, ajio naya ara a Hollum lohonyie, ojo inya ara lonyi hanaŋ. ⁸Ojio to hiyyo illa abaŋ, illo obe owuon iko huruk, ille ebwot, hattohok, hasomok, hadufak, hamojok ho rijorihien, iko telerok ta mai daŋ, ara iso mai nohosie to hima no owulo binno iyya no okuore. Ara nia ye hitarrihi.''⁹Ta halu ho hirro hunna, ottu lobo anjilo lobotie awoŋ ta hanaŋ, atta lobo lafa lo owuon iko sahani hattarik inne efut iko iŋweti, atta inyia hijo, "Woŋ eni. Etuhutek iso nayya iyye hoduoti na ayama hiyyo, oŋoruo lonyi Ker.'' ¹⁰Atta inyia eyari nayya ade to Loyiri to nobo doŋe ne ettok atta etuhutek nayya doŋe no odua, Yerusalem no ottu afau te ido tara Hollum.¹¹Owuon ifa Yerusalem iko lohuo no Hollum, ojio inya owuon lo opipiak iyya yiel no olibo, iya moru no olibo bino. ¹²Owuon ifa inya iko ohitir ne esaga iko ikatin tomon harik, iko anjilohien tomon ha arik te ikatin. Ojio te ikatin egioro fureta inno woyyojin tomon ha arik inno durre inne Isarail. ¹³To oko idoŋi no holoŋ, owuon ifa ikatin hunik dia, ojo to oko ŋolon, owuon ifa ikatin hunik ojo oko hide , owoun ikatin hunik, ojo oko isut hoholong owun ikatin hunik.¹⁴Owuon ifa woyyojin tomon ha arik illo ohitiri inno doŋe ojio fureta inne efahat tomon ha arik inno lonyi Ker. ¹⁵Ojo tuŋani lafa ero ika naya owuon hofito iciemit na ara dahab haciamari bore no gala, ikatin innohonyie,iko ohitir nohonyie.¹⁶Ara ifa hisagaji nohonyie iyya ilatit nohonyie. Ociama inyia bore na gala te iciemit ojo hisagaci inohonye ara hisihai tomon ho miet. Ojio hidofe hisagaji nohonyie iko ilatit nohonyie. ¹⁷Ociem hidofe inyia ohitir nohonyie, ara ifa ibolorit nohonyie 144, le eciem tuŋani ne erri hidofe to ciama na anjilo.¹⁸Oduhohini ohitir nohonyie to moru inno opipiak ojio hidofe oduhohini doŋe to yiel no olibo ojo hidofe opipiak iyya miraya. ¹⁹Etilahaman isia hitierita inno ohitir to moru inno olibo binno. Opipiak ifa morru hitieri iyya miraya no ojio hiyyo Jasfer, ojio hitarrihi ara safire, ojio hitahunihi nohonyie no owuon te ikat, ojo hitaŋwani nohonyie ara emeralda, ²⁰ojo hitamieti nohonyie ara onis, ojo hitileji nohonyie ara karnelia, ojio hitahattarihi nohonyie ara krisolia, ojo hitahottohunihi nohonyie ara berilio, topas, krisofrase, jasin, iko ametisa.²¹Ara ifa ikatin inia tomon ha arik, ahalajin tomon ha arik; egiemini ifa ikatin inia daŋ tara ikat nobotie. Ara ifa ikota inno bore nagala a dahab, no onyil iyya miraya. ²²Abe ifa nayya egonyu nobo haji imojit to bore gala, nyo ara ifa Habu Hollum Lo ogol iko lonyi Ker ara ahaji imojit to hose.²³Obe ifa hotwai nahaŋ awak nobo holoŋ iko nobo hidie na yafa, hediari nyo edia ifa lohuo no Hollum dia. Ojio lomo nohonyie ara lonyi Ker. ²⁴Olot iso hiyyo daŋ ta fau to cialai no bore nagala nia. Eyyani iso hakuok illo fau lohuo to honyie. Olot iso hiyyo ille etilohini to cialai nohonyie. ²⁵Obe iso ikatin innohonyie esiono ta far, obe iso nobo harie to honyie.²⁶Eyyani iso isia mune iko baŋi no hiyyo to honyie, obe iso nobo sihin ne ebwot oremik ajiŋak dia. ²⁷Obe iso hidofe lobo tuŋani le eyyau innak hirro inne eyyani irri iko hinyiebita oremik ajiŋak dia, ati hiyyo ille egioro fureta innohosie to Buk no Wuaran no lonyi Ker.

Chapter 22

¹Teya etuhutek anjilo naya hari no hifioŋ ino wuaran, hifioŋ ino olibo lirlir iyya miraya, to hifioŋ inia onyior isia to hittoloji no lonyi Ker, iko no Hollum. ²Tohiji ho bore nagala onyior hifioŋ inia tohiji hikoi no bore nagala to oger hahari ino lowuon yani no wuaran ne eŋarak haŋer tomon harik, odule hiŋara yafajin daŋ. Ara fara no yani nyia inne etilibori hiyyo iŋweti inno fau inna.³Obe iso nobo ipit. Owuon iso hittoloji no Hollum ojio no lonyi Ker to bore nagala, egiama iso hegiamak illohonyie to honyie. ⁴Egonyu iso isia homom nohonyie ojio fure nohonyie to homoŋitek innohosi. ⁵Obe nobo tari enyiak wuana dia, obe iso isia enyiak wahan cialai no lomo iko ho no holoŋ; nyo edia iso Habu Hollum isia ojio isia atta hitihabuo mak.⁶Atta anjilo hijo ta hanaŋ, "Ara hiro hunna dede ojio hidofe obis. Atta Habu, Hollum lo oyirihien lo hekilak, efahu anjilohien ilohonyie hetuhutek hegiamak ilohonyie hiro ino ofu hidoŋ kuak.'' ⁷''Toriŋai! Atu nayya kuak! Hotomune tuŋani la abaŋ hiro ino hekilak ino buk ina.''⁸Nayya Yoani! Nayya lia etiru hirro hunna ajo hidofe egonyu isia, ifa etiru nayya ajo egonyu isia, atta nayya rigoŋi ta fau to hosiere ho hejek inno anjilo etihabuori inyia, ta anjilo lafa etuhutek nayya hirro inia. ⁹Atta inyia hijo ta hanaŋ, "Hotobiaŋa iyye ehuma ania! Ara nayya hegiamani daŋ he iyye, iko halasira hoi, hekilak, ojio ilia illa abaŋ hiro nobuk inna. Itihabue Hollum!''¹⁰Ojio inya ta hanaŋ, "Baŋa esahak hirorita inno buk ina, nyo eliaha holoŋ. ¹¹Ibusak tuŋani le egiama hirro inno obe obis hegiamai hipalita. To tuŋani le ebwot hoo nohonye, isiara inyia hehumai hibwotita. Ojio to tuŋani lo olibo, isiara inya hegiamai hiro ino olibo. To tuŋani lo olibo, hotodule libe.''¹²Toriŋai! Attu nayya kuak, owuon hisorita innanaŋ ta hanaŋ inno adumari nayya hiyyo daŋ lobotie lobotie to hirro inne egiem isia. ¹³Ara nayya alfa iko omega hosiere iko halu, ara nayya hitieri ojo hicuŋi.¹⁴Isiara ilia hullo ellilla hofi innohosie hotomune, nyo owuon isia holibe no oremik isia adahari tara yani iko hajiŋahini to doŋe te ikatin inno olibo. ¹⁵Tabali owuon ŋohe, ojo hemumualak, hasomok, hattohok ojo hetihabuok ho rijorihien iko hiyyo illo omuno hirro inno teler.¹⁶Naya, Yesu, efahu naya anjilo lalaŋ ta hatai anyar letuhutek hiro inia ta hatai ho Kelesiaha. Ara nayya hadeti to woyyo no Davide, haheri lo opipiak ille ho taŋati motie.''¹⁷Ero Loyiri iko hoduoti hijo, "Ifanu!'' Isiara tuŋani le etiru hotojo hijo, "Woŋ!'' Iyye tuŋani le ebwoto, isiara inyia hawoŋ, ojio to tuŋani la awak inyia, isiara inyia to bolioŋ hotodumu hifioŋ inno wuaran.¹⁸Elimak nayya ta hatai daŋ ho hiyyo ille letiru hirorita hunna lero buk inaŋ, kuya awak lobo afonik innak to hirro hunna. Ofonik iso Hollum to honyie daŋ iŋweti inne egioro to buk inna. ¹⁹Kuya la abuanyu lobo tuŋani hirorita hunna ade to buk te inna ade, eyari iso Hollum hisiori nohonyie tara yani no wuaran ojio hidofe tara doŋe no olibo inne egioro to buk inna.²⁰Lero to hirro inia ojio hijo, "Dede! Attu naya kuak." Amen! Woŋ, Habu Yesu! ²¹Isiara hamehini na Habu Yesu hotowuana daŋ ho hiyyo. Amen.